|  |  |  |  |  |  |  |
| --- | --- | --- | --- | --- | --- | --- |
| Številka: 007-283/2023-80 | | | | | | |
| Ljubljana, 17. 6. 2024 | | | | | | |
| EVA: 2023-2180-0042 | | | | | | |
| GENERALNI SEKRETARIAT VLADE REPUBLIKE SLOVENIJE  gp.gs@gov.si | | | | | | |
| ZADEVA: NOVO GRADIVO ŠT. 2 - Predlog Zakona o spremembah in dopolnitvah Zakona o gospodarskih družbah – predlog za obravnavo | | | | | | | | | | | |
| 1. Predlog sklepov vlade: | | | | | | | | | | | |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na ... seji dne ... sprejela naslednji  SKLEP:  Vlada Republike Slovenije je določila besedilo Predloga zakona o spremembah in dopolnitvah Zakona o gospodarskih družbah (EVA: 2023-2180-0042) in ga predloži Državnemu zboru po rednem zakonodajnem postopku.    Barbara Kolenko Helbl  GENERALNA SEKRETARKA  Priloga:   * Predlog zakona o spremembah in dopolnitvah Zakona o gospodarskih družbah   Sklep prejmejo:   * Državni zbor republike Slovenije, * Ministrstvo za gospodarstvo, turizem in šport, * Služba Vlade Republike Slovenije za zakonodajo. | | | | | | | | | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | | | | | | | | | |
| / | | | | | | | | | | | |
| **3.a Osebe, odgovorne za strokovno pripravo in usklajenost gradiva:** | | | | | | | | | | | |
| mag. Karla Pinter, generalna direktorica Direktorata za notranji trg  Martina Gašperlin, sekretarka, vodja Sektorja za gospodarsko pravo, Direktorat za notranji trg  Aleš Gorišek, sekretar, Sektor za gospodarsko pravo, Direktorat za notranji trg  Sabina Trokić, podsekretarka, Sektor za gospodarsko pravo, Direktorat za notranji trg  Katja Manojlović, podsekretarka, Sektor za gospodarsko pravo, Direktorat za notranji trg  Zlatko Ratej, sekretar, Sektor za gospodarsko pravo, Direktorat za notranji trg | | | | | | | | | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | | | | | | | | | |
| / | | | | | | | | | | | |
| **4. Predstavniki vlade, ki bodo sodelovali pri delu državnega zbora:** | | | | | | | | | | | |
| Matjaž Han, minister za gospodarstvo, turizem in šport  mag. Dejan Židan, državni sekretar  Matjaž Frangež, državni sekretar  mag. Karla Pinter, generalna direktorica Direktorata za notranji trg  Martina Gašperlin, sekretarka, vodja Sektorja za gospodarsko pravo, Direktorat za notranji trg  Aleš Gorišek, sekretar, Sektor za gospodarsko pravo, Direktorat za notranji trg  Sabina Trokić, podsekretarka, Sektor za gospodarsko pravo, Direktorat za notranji trg  Katja Manojlović, podsekretarka, Sektor za gospodarsko pravo, Direktorat za notranji trg  Zlatko Ratej, sekretar, Sektor za gospodarsko pravo, Direktorat za notranji trg | | | | | | | | | | | |
| 5. Kratek povzetek gradiva: | | | | | | | | | | | |
| S predlogom zakona se v slovenski pravni red prenašajo:  1. Direktiva (EU) 2021/2101 Evropskega parlamenta in Sveta z dne 24. novembra 2021 o spremembi Direktive 2013/34/EU glede razkritja davčnih informacij v zvezi z dohodki s strani nekaterih podjetij in podružnic (UL L št. 429 z dne 1. 12. 2021, str. 1);  2. Direktiva (EU) 2022/2464 Evropskega parlamenta in Sveta z dne 14. decembra 2022 o spremembi Uredbe (EU) št. 537/2014, Direktive 2004/109/ES, Direktive 2006/43/ES in Direktive 2013/34/EU glede poročanja podjetij o trajnostnosti (UL L št. 322 z dne 16. 12. 2022, str. 15);  3. Direktiva (EU) 2022/2381 Evropskega parlamenta in Sveta z dne 23. novembra 2022 o zagotavljanju uravnotežene zastopanosti spolov med direktorji družb, ki kotirajo na borzi, in s tem povezanih ukrepih (UL L št. 315 z dne 7. 12. 2022, str. 44);  4. Delegirana direktiva Komisije (EU) 2023/2775 z dne 17. oktobra 2023 o spremembi Direktive 2013/34/EU Evropskega parlamenta in Sveta v zvezi s prilagoditvijo meril velikosti mikro, malih, srednjih in velikih podjetij ali skupin (UL L št. 2023/2775 z dne 21. 12. 2023).  Poleg navedenega predlog zakona določa obveznost označevanja gospodarskih družb in samostojnih podjetnikov posameznikov na vidnih mestih na poslovnih naslovih, na novo pa se ureja tudi opredelitev subjektov javnega interesa, ki je bila predhodno urejena v zakonu, ki ureja revidiranje.  **Novo gradivo št. 2** vsebuje redakcijske spremembe in dopolnitve. | | | | | | | | | | | |
| 6. Presoja posledic za: | | | | | | | | | | | |
| a) | javnofinančna sredstva nad 40.000 EUR v tekočem in naslednjih treh letih | | | | | | | | | **DA**/NE | |
| b) | usklajenost slovenskega pravnega reda s pravnim redom Evropske unije | | | | | | | | | **DA**/NE | |
| c) | administrativne posledice | | | | | | | | | **DA**/NE | |
| č) | gospodarstvo, zlasti mala in srednja podjetja ter konkurenčnost podjetij | | | | | | | | | **DA**/NE | |
| d) | okolje, vključno s prostorskimi in varstvenimi vidiki | | | | | | | | | DA/NE | |
| e) | socialno področje | | | | | | | | | **DA**/NE | |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | | | | | | | | **DA**/NE | |
| 7.a Predstavitev ocene finančnih posledic nad 40.000 EUR:  (Samo če izberete DA pod točko 6.a.)  Ocena finančnih posledic, povezanih z nadgradnjo oziroma prenovo programske opreme za zajem letnih in drugih poročil ter drugih nalog v skladu z novelo ZGD-1M je 250.000 EUR, ki jih je treba zagotoviti AJPES. Prav tako AJPES ocenjuje, da potrebuje dve novi zaposlitvi za čas trajanja prenove programske opreme, kar bi na letni ravni pomenilo približno 60.400 EUR dodatnih stroškov.  Zagovorniku načela enakosti je treba zagotoviti finančna sredstva za eno novo zaposlitev za izvajanje pooblastil določenih s tem zakonom, kar znaša približno 45.000 EUR. | | | | | | | | | | | |
| I. Ocena finančnih posledic, ki niso načrtovane v sprejetem proračunu | | | | | | | | | | | |
|  | | | Tekoče leto (t) | | t + 1 | t + 2 | | | | | t + 3 |
| Predvideno povečanje (+) ali zmanjšanje (**–**) prihodkov državnega proračuna | | |  | |  |  | | | | |  |
| Predvideno povečanje (+) ali zmanjšanje (**–**) prihodkov občinskih proračunov | | |  | |  |  | | | | |  |
| Predvideno povečanje (+) ali zmanjšanje (**–**) odhodkov državnega proračuna | | |  | | 255.400 EUR | 160.400 EUR | | | | |  |
| Predvideno povečanje (+) ali zmanjšanje (**–**) odhodkov občinskih proračunov | | |  | |  |  | | | | |  |
| Predvideno povečanje (+) ali zmanjšanje (**–**) obveznosti za druga javnofinančna sredstva | | |  | |  |  | | | | |  |
| II. Finančne posledice za državni proračun | | | | | | | | | | | |
| II.a Pravice porabe za izvedbo predlaganih rešitev so zagotovljene: | | | | | | | | | | | |
| Ime proračunskega uporabnika | | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | | Znesek za t + 1 |
| Ministrstvo za gospodarstvo, turizem in šport | | Privatizacija in upravljanje državnega premoženja | | 231733 | |  | | | | | 255.400 EUR |
|  | |  | |  | |  | | | | |  |
| SKUPAJ | | | | | |  | | | | | 255.400 EUR |
| II.b Manjkajoče pravice porabe bodo zagotovljene s prerazporeditvijo: | | | | | | | | | | | |
| Ime proračunskega uporabnika | | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | | Znesek za t + 1 |
|  | |  | |  | |  | | | | |  |
|  | |  | |  | |  | | | | |  |
| SKUPAJ | | | | | |  | | | | |  |
| II.c Načrtovana nadomestitev zmanjšanih prihodkov in povečanih odhodkov proračuna: | | | | | | | | | | | |
| Novi prihodki | | | | Znesek za tekoče leto (t) | | | | Znesek za t + 1 | | | |
|  | | | |  | | | |  | | | |
|  | | | |  | | | |  | | | |
|  | | | |  | | | |  | | | |
| SKUPAJ | | | |  | | | |  | | | |
| **OBRAZLOŽITEV:**   1. **Ocena finančnih posledic, ki niso načrtovane v sprejetem proračunu**   V zvezi s predlaganim vladnim gradivom se navedejo predvidene spremembe (povečanje, zmanjšanje):   * prihodkov državnega proračuna in občinskih proračunov, * odhodkov državnega proračuna, ki niso načrtovani na ukrepih oziroma projektih sprejetih proračunov, * obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.  1. **Finančne posledice za državni proračun**   Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:  **II.a Pravice porabe za izvedbo predlaganih rešitev so zagotovljene:**  Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:   * proračunski uporabnik, ki bo financiral novi projekt oziroma ukrep, * projekt oziroma ukrep, s katerim se bodo dosegli cilji vladnega gradiva, in * proračunske postavke.   Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.  **II.b Manjkajoče pravice porabe bodo zagotovljene s prerazporeditvijo:**  Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.  **II.c Načrtovana nadomestitev zmanjšanih prihodkov in povečanih odhodkov proračuna:**  Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. | | | | | | | | | | | |
| **7.b Predstavitev ocene finančnih posledic pod 40.000 EUR:**  (Samo če izberete NE pod točko 6.a.)  **Kratka obrazložitev**  **/** | | | | | | | | | | | |
| **8. Predstavitev sodelovanja z združenji občin:** | | | | | | | | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | | | | | | | DA/**NE** | | |
| Gradivo (predpis) je bilo poslano v mnenje:   * Skupnosti občin Slovenije SOS: **DA**/NE * Združenju občin Slovenije ZOS: **DA**/NE * Združenju mestnih občin Slovenije ZMOS: **DA**/NE   Predlogov in pripomb združenj nismo prejeli. | | | | | | | | | | | |
| **9. Predstavitev sodelovanja javnosti:** | | | | | | | | | | | |
| Gradivo je bilo predhodno objavljeno na spletni strani predlagatelja: | | | | | | | | | **DA**/NE | | |
| (Če je odgovor NE, navedite, zakaj ni bilo objavljeno.) | | | | | | | | | | | |
| (Če je odgovor DA, navedite: Datum objave: ………)  Gradivo je bilo dne 29. 9. do 29. 10. 2023 objavljeno na portalu e-demokracija in 3. 10. 2023 na spletnih straneh predlagatelja.  V razpravo so bili vključeni:   * nevladne organizacije, * predstavniki zainteresirane javnosti, * predstavniki strokovne javnosti.   Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte):  Upoštevani so bili:   * v celoti, * večinoma, * delno, * niso bili upoštevani.   Bistvena mnenja, predlogi in pripombe, ki niso bili upoštevani, ter razlogi za neupoštevanje:  **Agencija Republike Slovenije za javnopravne evidence in storitve** predlaga navedbo vseh direktiv ali uredb s spremembami, ki so v osnutku predloga novele ZGD-1M navedene v posameznih členih, določbe posameznih členov pa naj se obravnavajo zgolj po vsebini. Navajanje posameznih direktiv in uredb z datumi objave v členih zakona namreč preveč obremenjuje besedilo zakona in zamegljuje bistvo. Predlagajo črtanje navedbe, da se v 2. členu v prvi alineji drugega odstavka nadomesti del besedila z »Direktivo (EU) 2022/2464 Evropskega parlamenta in Sveta z dne 14. decembra 2022 o spremembi Uredbe (EU) št. 537/2014, Direktive 2004/109/E5, Direktive 2006/43/ES in Direktive 2013/34/EU glede poročanja podjetij o trajnostnosti (UL L št. 322 z dne 16. 12. 2022, str. 15)«. Sklicevanje na spremembo Direktive 2013/34/EU glede poročanja podjetij o trajnostnosti je po mnenju Ajpesa nepotrebno, saj je ta določba že vsebovana v drugi alineji drugega odstavka 2. člena ZGD-1. V drugi alineji drugega odstavka 2. člena ZGD-1 manjka navedba prenosa Direktive 2021/2101/EU z dne 24. 11. 2021, s katero se spreminja (oziroma dopolnjuje) Direktiva 2013/34/EU glede razkritja davčnih informacij v zvezi z dohodki. Navedba prenosa te direktive je po mnenju Ajpesa nujna, saj tudi 2. člen Direktive 2021/2101/EU države članice zavezuje, da se v sprejetih predpisih sklicujejo na to direktivo.  **Ministrstvo za gospodarstvo, turizem in šport** meni, da predlog ni primeren. Direktiva 2022/2464/EU spreminja štiri evropske pravne akte, in sicer (1) Uredbo 537/2014/EU, (2) Direktivo 2004/109/ES, (3) Direktivo 2006/43/ES in (4) Direktivo 2013/34/EU. Od teh evropskih pravnih aktov so vsebine Direktive 2006/43/ES (revizijska direktiva) in Direktive 2013/34/EU (računovodska direktiva) predmet urejanja ZGD-1. Ker Direktiva 2022/2464/EU torej predstavlja noveliranje več evropskih zakonodajnih aktov z več različnih področij, je treba zadnjo spremembo upoštevati pri navedbi področnega evropskega zakonodajnega akta, ki je predmet urejanja ZGD-1. Na podlagi tretje, spremenjene in dopolnjene izdaje nomotehničnih smernic, ki so se začele uporabljati 1. januarja 2019, navedba zadnje spremembe evropskega zakonodajnega akta pomeni, da so vključeni v navedbo vsi predhodni evropski zakonodajni akti, ki so ga do tedaj spreminjali. Ker je bila v času priprave osnutka predloga novele ZGD-1M sprejeta Delegirana direktiva Komisije (EU) 2023/2775 z dne 17. 10. 2023 o spremembi Direktive 2013/34/EU Evropskega parlamenta in Sveta v zvezi s prilagoditvijo meril velikosti mikro, malih, srednjih in velikih podjetij ali skupin (UL L št. 2023/2775 z dne 21. 12. 2023), bo ta nadomestila navedbo zadnjega evropskega zakonodajnega akta.  **Agencija Republike Slovenije za javnopravne evidence in storitve** meni, da ni nobene potrebe, da bi moral revizor ob revidiranju računovodskih izkazov zadnjega poslovnega leta preveriti tudi, ali je družba za prejšnje poslovno leto pripravila in objavila poročilo o davčnih informacijah, kot je predlagano (kar je tudi v skladu z direktivo) v peti alineji prvega odstavka spremenjenega 57. člena ZGD-1.  **Ministrstvo za gospodarstvo, turizem in šport** meni, da predlog ni primeren. Direktiva 2021/2101/EU v 1. členu ureja novi, člen 48f Direktive 2013/34/EU, ki določa, da države članice zahtevajo, da se, kadar računovodske izkaze podjetja, za katero velja pravo države članice, revidira eden ali več zakonitih revizorjev ali revizijskih podjetij, v revizijskem poročilu navede, ali je moralo podjetje za poslovno leto pred poslovnim letom, za katero so bili pripravljeni računovodski izkazi, ki se revidirajo, objaviti poročilo o davčnih informacijah v zvezi z dohodki v skladu s členom 48b, in če, ali je bilo poročilo objavljeno v skladu s členom 48d. Zaradi ustreznega prenosa te določbe Direktive 2021/2101/EU v slovenski pravni red je treba dopolniti drugi odstavek 57. člena osnutka novele ZGD-1M.  **CER Partnerstvo za trajnostno gospodarstvo** predlaga drugačno dikcijo za besedno zvezo postopek skrbnega pregleda. Pri predlogu izhajajo iz drugačnega prevajanja besedne zveze, in sicer po vzoru nemškega, francoskega in italijanskega jezika, ki postopek due diligence v tem kontekstu prevajajo kot postopek dolžne skrbnosti ali postopek skrbnega ravnanje družbe.  **Odvetnik Mark Jo Moggi** predlaga, da se namesto izraza postopek skrbnega pregleda uporablja izraz postopek skrbnega ravnanja ali postopek dolžne skrbnosti. Alternativa (po njegovem mnenju sicer slabša) bi bila, da se izraz skrbni pregled pojasni v opredelitvah zakona v skladu z 31. uvodno izjavo Direktive 2022/2464/EU. Uporaba izraza skrbni pregled po njegovem mnenju ni najprimernejša. V kontekstu Direktive 2022/2464/EU se due diligence namreč ne nanaša na postopek skrbnega pregleda v pomenu pregleda podjetja, ki ga poznamo pri gospodarskopravnih transakcijah. Gre za širši koncept skrbnega ravnanja družb, ki izhaja iz mednarodnih virov (smernice in načela OZN, OECD itd.; gl. 31. uvodno izjavo Direktive 2022/2464/EU). Ključno je, da ta institut ne vključuje zgolj pregleda/odkrivanja škodljivih vplivov, temveč tudi njihovo preprečevanje, blaženje in odpravo (od družb torej terja ukrepanje). Jeziki drugih držav članic v navedenih mednarodnih dokumentih due diligence prevajajo kot dolžna skrbnost oziroma dolžnost skrbnosti (dovere di diligenca (ital.), Sorgfaltspflicht (nem.), devoir de diligence (fr.); v nekaterih različicah pa se v nadaljevanju teksta uporablja kar angleški izvirnik due diligence (gl. OECD Due Diligence Guidance for Responsible Business Conduct v različnih jezikovnih različicah). Nemški zakon, ki kot eden izmed prvih prenaša institut due diligence, se imenuje Lieferkettensorgfaltspflichtengesetz (ali Gesetz über unternehmerische Sorgfaltspflichten in Lieferketten), torej zakon o dolžnosti skrbnega ravnanja (oziroma o dolžnosti skrbnosti) podjetij v dobavnih verigah. Pri slovenskih prevodih omenjenih mednarodnih aktov (in posledično tudi Direktiva 2014/95/EU) pa se že od začetka pretežno (in po našem mnenju zmotno) uporablja izraz skrbni pregled.  **Ministrstvo za gospodarstvo, turizem in šport** meni, da predlog ni primeren. V 2. alineji 1. odstavka 70.c člena ZGD-1 se že uporablja izraz izvajanje postopkov skrbnega pregleda, kar je tudi v skladu z Direktivo 2014/95/EU glede razkritja nefinančnih informacij in informacij o raznolikosti v nekaterih velikih podjetjih in skupinah. Vendar navedena direktiva ne določa podrobnosti o poročanju o postopkih potrebne skrbnosti niti ne določa, kako jih je treba izvajati. Direktiva 2022/2464/EU je ohranila izraz skrbnega pregleda, za katerega je značilen poudarek na zadevah v zvezi s trajnostnostjo. Ker Direktiva 2022/2464/EU uporablja skoraj enako terminologijo, to je postopek skrbnega pregleda kot prevod za due diligence process, bi bilo smiselno, da se izraz zaradi jasnosti in določnosti ohrani, saj je že uveljavljen. Če bi uvedli nov izraz, ki bi pomenil enako kot prej uporabljeni izraz, bi to lahko vneslo več nejasnosti in nedoslednosti. Če pa se odločimo za rabo novega izraza, bi morali to pojasniti v obrazložitvi, da gre za spremembo v poimenovanju, ne po vsebini. V strokovnem članku (Peter Podgorelec, Due diligence po predlogu Direktive o skrbnem pregledu glede trajnostnosti, Podjetje in delo, št. 6-7, 2023, str. 1241) pravni strokovnjak izpostavlja, da se v korporacijskem pravu in pravu kapitalskega trga z izrazom due diligence označuje postopek, ki se vodi z namenom identifikacije in vrednotenja tveganj, ki jim je podjetje izpostavljeno pri poslovanju. V strokovnem članku (Borut Bratina, Odgovornost direktorjev in nadzornikov za družbeno odgovorno poslovanje podjetja, Podjetje in delo, št. 6-7, 2023, str. 1222) je izpostavljeno, da predlog direktive o skrbnem pregledu v podjetjih glede trajnostnosti in spremembi Direktive (EU) 2019/1937 uvaja obveznost skrbnega pregleda, ki ne zajema le oblikovanja istoimenske politike in sistema obvladovanja tovrstnih tveganj, temveč tudi vzpostavljanje ukrepov za odpravo škodljivih učinkov. Med drugim predlog direktive nalaga direktorjem tudi dolžnost skrbnega ravnanja. Iz dolžnosti skrbnega ravnanja (duty of care) izpeljemo tri velike skupine konkretneje opredeljenih dolžnosti. Prva skupina dolžnosti se nanaša na zagotavljanje zakonitosti poslovanja (člani uprave morajo sami ravnati zakonito, hkrati pa morajo z ustreznimi ukrepi poskrbeti, da tudi družba kot celota deluje zakonito). Druga skupina dolžnosti so dolžnosti, ki so odvisne od okoliščin konkretnega primera, na primer od velikosti podjetja in vrste dejavnosti ter njegovega gospodarskega položaja. Pri konkretizaciji načela skrbnosti (duty of care) imajo pomembno vlogo pravila ekonomske stroke, če so v ekonomski teoriji ustaljena in tudi v praksi potrjena. Uprava mora torej voditi podjetje v skladu s tako pravnimi normami kot priznanimi in uveljavljenimi pravili ekonomske stroke. Prav pri teh dveh dolžnostih lahko pride do konflikta med pristno trajnostnostjo (zagovarjanje interesov narave pred gospodarskimi interesi človeka) in gospodarsko učinkovitostjo (na primer zmanjšanje dobička na račun skrbi za naravo). V tretjo skupino pa spadajo dolžnosti nadziranja, ki je lahko horizontalno ali vertikalno. Ministrstvo poudarja, da je veljavna ureditev edina smiselna oziroma primerna. To utemeljuje z dejstvom, da predlog, da se besedna zveza postopek skrbnega pregleda nadomesti z drugačnim prevajanjem besedne zveze, da bi due diligence process v tem kontekstu pomenil postopek dolžne skrbnosti ali postopek skrbnega ravnanja družbe lahko povzročil več pravne nepredvidljivosti zaradi določitve novega pomena uveljavljenemu izrazu. Dodatno poudarja, da je dolžnost skrbnega ravnanja v obliki dodatne obveznosti, za kar si prizadeva predlagatelj, predvidena v predlogu Direktive Evropskega parlamenta in Sveta o skrbnem pregledu v podjetjih glede trajnostnosti in spremembi Direktive (EU) 2019/1937.  **Agencija Republike Slovenije za javnopravne evidence in storitve** predlaga opredelitev predpisane predloge v 1. odstavku 70.g člena osnutka predloga novele ZGD-1. Ajpesu se poraja več vprašanj: ali taka predpisana predloga že obstaja, kje je, ali gre za predlogo po prvem odstavku 70.f člena? Ali naj bi bila podobna predloga tudi po drugem odstavku 70.f člena, to je iz oddelka Ill, delov B in C priloge III k Direktivi Sveta 2011/16/ EU?  **Združenje bank Slovenije** predlaga, naj se konkretno navede, kateri izvedbeni akt je mišljen in ali bo do začetka uporabe novele ZGD-1 že sprejet oziroma v uporabi, saj se navaja upoštevanje izvedbenega akta Komisije, ki določa skupno predlogo in elektronske oblike poročanja.  **Ministrstvo za gospodarstvo, turizem in šport** meni, da predlog ni primeren. Direktiva 2021/2101/EU v 1. členu ureja novi člen 48.c, ki v 4. odstavku predvideva, da se informacije predstavijo z uporabo skupne predloge in elektronskih oblik poročanja, ki so strojno berljive. Komisija z izvedbenimi akti določi zadevno skupno predlogo in zadevne elektronske oblike poročanja, ob tem pa izvedbenega akta, s katerim bi določila zadevno skupno predlogo in zadevne elektronske oblike poročanja, še ni sprejela.  **Agencija Republike Slovenije za javnopravne evidence in storitve** izpostavlja, da je nepotrebno podvajanje objav na spletni strani družbe in na spletni strani Ajpesa. V drugem delu prvega odstavka se določa obvezna objava poročila o davčnih informacijah tudi na spletni strani družbe. Menijo, da gre za nepotrebno podvajanje objav, hkrati pa Direktiva 2021/2101/EU državam članicam EU izrecno omogoča, da lahko, kadar se poročilo o davčnih informacijah objavi na spletnem mestu, na katerem se objavljajo letna poročila (v direktivi se uporablja izraz register, kar v Sloveniji pomeni aplikacijo JOLP ‒ javna objava letnih poročil na spletni strani Ajpesa, kjer so vsa objavljena poročila dostopna brezplačno za zadnjih pet let), te družbe izvzamejo (ne le, če tako želijo) iz obvezne objave na svojih spletnih straneh. Menijo, da je dovolj, da družbe na svojih spletnih straneh (predvsem zaradi tujcev) objavijo zgolj informacijo, kje je poročilo objavljeno, s povezavo do spletne strani Ajpesa, tj. JOLP.  **Ministrstvo za gospodarstvo, turizem in šport** meni, da predlog ni primeren. Direktiva 2021/2101/EU določa, da morajo države članice zagotoviti obveznost javne objave na spletnih straneh, lahko pa določijo izjemo, če se javna objava zagotavlja na drug način, kot je javna objava letnih poročil na spletni strani Ajpesa. Meni, da besedilo osnutka predloga novele ZGD-1M ureja javno poročanje na način, kot ga je predstavil Ajpes.  **Agencija Republike Slovenije za javnopravne evidence in storitve** predlaga določitev meril, v skladu s katerimi se šteje, da so odvisne družbe namenoma organizirane tako, da se z neizpolnjevanjem pogojev izognejo obveznostim poročanja o davčnih informacijah v zvezi z dohodki. Peti odstavek določa: »Ne glede na pogoj iz prejšnjega odstavka velja obveznost poročanja o davčnih informacijah v zvezi z dohodki iz tega člena za vse odvisne družbe, če so namenoma organizirane tako, da se z neizpolnjevanjem pogojev izognejo obveznostim poročanja o davčnih informacijah v zvezi z dohodki.« Ta določba je preveč splošna, zato menijo, da bi moral zakon jasno določiti, kdaj se šteje, da so odvisne družbe namenoma organizirane tako, da se z neizpolnjevanjem pogojev izognejo obveznostim poročanja o davčnih informacijah v zvezi z dohodki. Šele ob jasnih merilih bo mogoče ugotavljati zavezanost družb k poročanju.  **Ministrstvo za gospodarstvo, turizem in šport** meni, da predlog ni primeren. Direktiva 2021/2101/EU ne določa meril, v skladu s katerimi se šteje, da so odvisne družbe namenoma organizirane tako, da se z neizpolnjevanjem pogojev izognejo obveznostim poročanja o davčnih informacijah v zvezi z dohodki. Strinja se, da je določba zelo abstraktna, vendar poudarja, da je takšna ureditev edina smiselna oziroma primerna. To utemeljuje z dejstvom, da zaradi različnih situacij, ki lahko nastanejo v posameznem primeru, in ker praksa na tem področju še ni bila v celoti vzpostavljena, ni mogoče uporabiti taksativnega ali eksemplifikativnega normiranja, s katerim bi bilo mogoče zajeziti navedeno zakonsko določbo. Vse konkretne primere je namreč v tem trenutku nemogoče vnaprej posamično konkretno določiti in urediti. Brez metode abstraktnega normiranja bi bilo konkretno urejenih primerov lahko na tisoče, vendar še vedno ne bi bili zajeti vsi primeri. Ministrstvo pri tem dodatno poudarja, da takšnemu abstraktnemu normiranju tudi ni mogoče očitati pravne nepredvidljivosti, saj iz določbe jasno izhaja, da izogibanje poročanju o davčnih informacijah v zvezi z dohodki ni dovoljeno.  **Banka Slovenije** meni, da bi bilo za družbe, ki imajo sedež v Republiki Sloveniji, smiselno, da je poročilo vsaj v delu, ki se nanaša na njihov del poslovanja, objavljeno v slovenskem jeziku. Smiselno bi bilo, da se določba glede objav v slovenskem jeziku prouči v okviru drugih zahtev zakona o gospodarskih družbah in drugih zakonov in se to ustrezno pojasni v obrazložitvi.  **Ministrstvo za gospodarstvo, turizem in šport** meni, da predlog ni primeren. Direktiva 2021/2101/EU v 1. členu ureja novi člen 48b, ki v 6. odstavku predvideva izjemo za poročevalce, če tuje podjetje iz tretje države pripravi poročilo o davčnih informacijah in ga na ustrezen način javno objavi.  **Agencija Republike Slovenije za javnopravne evidence in storitve** predlaga, da se v določbah novega 683.c člena ZGD-1 ne sklicuje na seznam v Prilogi I k Direktivi 2013/34/EU, s čimer bi odpravili zahtevnost besedila, ki zahteva sočasno uporabo zakona in direktiv.  **Ministrstvo za gospodarstvo, turizem in šport** meni, da predlog ni primeren. Sklic jasno določa primerljivost tujega podjetja iz tretje države, katerega pravnoorganizacijska oblika je primerljiva podjetjem s seznama v Prilogi I k Direktivi 2013/34/EU.  **Agencija Republike Slovenije za javnopravne evidence in storitve** predlaga, da ZGD-1 natančno določa datum začetka poročanja, pri čemer iz enakih razlogov kot pri 29. členu predlagajo začetek poročanja prvič za poslovno leto, ki se začne 1. januarja 2026.  **Ministrstvo za gospodarstvo, turizem in šport** meni, da predlog ni primeren. Iz predlaganega besedila osnutka predloga novele ZGD-1M jasno izhaja začetek poročanja. Družbe in podružnice pripravijo, objavijo in zagotovijo dostop do poročila o davčnih informacijah v zvezi z dohodki v skladu s 70.e do 70.l ter 683.c do 683.d členom zakona najpozneje od datuma začetka prvega poslovnega leta, ki se začne 22. junija 2024 ali po tem datumu.  **GEN-I** je predlagal, da se besedilo v 254.b členu prilagodi tako, da se opredelitev družbe z večinsko kapitalsko naložbo države uskladi z opredelitvijo, ki jo vsebuje Zakon o Slovenskem državnem holdingu (Uradni list RS, št. [25/14](http://www.uradni-list.si/1/objava.jsp?sop=2014-01-0960) in [140/22](http://www.uradni-list.si/1/objava.jsp?sop=2022-01-3442) – v nadaljevanju: ZDDH-1), ki kapitalsko naložbo države opredeljuje kot kapitalsko naložbo v lasti Republike Slovenije, KAD ali SDH, družbo s kapitalsko naložbo države pa kot pravno osebo, izdajateljico kapitalskih naložb v lasti SDH, in družbo, ki je izdajateljica kapitalskih naložb v upravljanju SDH in v lasti Republike Slovenije. Besedilo predlaganega 254.b člena družbe z večinsko kapitalsko naložbo države opredeljuje precej širše kot ZSDH-1, saj v krog družb zavezank ne vključuje le družb s kapitalsko naložbo države v smislu ZSDH-1, ampak tudi vse druge družbe, ki so posredno v večinski lasti države. Navajajo, da ni dovolj jasen namen zakonodajalca, da se v krog družb zavezank po 254.b členu poleg družb s kapitalsko naložbo države vključijo tudi vse druge družbe, ki so posredno v večinski lasti države, ker to ne izhaja iz obrazložitve k 17. členu predloga ZGD-1M. Namen določbe je, da so zavezanke za spoštovanje pravil glede uravnotežene zastopanosti spolov v organih vse družbe, ki so v posredni ali neposredni večinski lasti Republike Slovenije ali lokalne samoupravne skupnosti (v nadaljnjem besedilu: državne in lokalne družbe). Izhajali smo iz opredelitve, ki je navedena v Zakonu o prejemkih poslovodnih oseb v gospodarskih družbah v večinski lasti Republike Slovenije in samoupravnih lokalnih skupnosti (Uradni list RS, št. [21/10](http://www.uradni-list.si/1/objava.jsp?sop=2010-01-0880), [8/11](http://www.uradni-list.si/1/objava.jsp?sop=2011-01-0279) – ORZPPOGD4 in [23/14](http://www.uradni-list.si/1/objava.jsp?sop=2014-01-0876) – ZDIJZ-C). Pri ugotavljanju lastništva družb je ključen njegov dejanski (končni) lastnik, kar je v družbah, ki so v posredni večinski lasti države ali lokalne skupnosti, Republika Slovenija ali lokalna skupnost. Podjetja v lasti države imajo v Republiki Sloveniji velik delež v gospodarstvu in pomembno vlogo v družbenem razvoju. Uravnotežena zastopanost spolov v organih vodenja in nadzora družb dokazano prispeva k boljšemu upravljanju družb, kar posledično vpliva na boljše poslovanje, finančno uspešnost in dobičkonosnost. To pomembno vpliva tudi na državni proračun, zato je pomembno, da ne glede na obliko kapitalske naložbe države ali lokalne skupnosti, tj. posredno ali neposredno, te družbe upoštevajo najvišje normative pri poslovanju in upravljanju, kar pomembno prispeva k uresničevanju razvojnih in drugih strateških ciljev države in k uresničevanju javnega interesa, hkrati pa s tem predstavljajo pozitiven zgled za druge gospodarske družbe.  **Zagovornik načela enakosti je predlagal:**   1. **da se razširi krog družb, ki morajo zagotoviti ciljni delež zastopanosti manj zastopanega spola, na vse družbe z večinsko naložbo države ali samoupravne lokalne skupnosti, ne glede na njihovo velikost, in vse gospodarske družbe z več kot 250 zaposlenimi.** Zagovornik priporoča širitev kroga zavezancev s približno 30 na prek 500 glede na pomen ciljev in namenov direktive ter določb primarnega prava EU, ki so nedvomno v najširšem javnem interesu in ker enakost spolov v družbah na splošno ni dosežena. Pri pripravi predlogov določb za prenos direktive, ki ureja uravnoteženo zastopanost spolov na najvišjih položajih v gospodarskih družbah, smo proučili stanje na področju, imeli sestanke z relevantnimi deležniki in naredili mednarodno pravno primerjavo na področju. Iskali smo sorazmerno rešitev, ki bi bila sprejemljiva za predstavnike gospodarstva, ki zagovarjajo minimalno harmonizacijo z direktivo, in druge deležnike, ki zagovarjajo širitev zahtev prek direktive. V skladu z merili iz direktive bi pravila v zvezi z uravnoteženo zastopanostjo spolov med vodilnimi osebami v družbah veljala za malo zavezancev (11 družb v letu 2023), zato smo razmišljali o možnostih razširitve obsega kroga zavezancev. Najprej smo se odločili razširiti obseg kroga zavezancev na velike družbe s kapitalsko naložbo države in lokalnih skupnosti, v katerih ima država ali lokalna skupnost večinski delež v kapitalu ali večino glasovalnih pravic ter imajo več kot 250 zaposlenih. Razlog je bil predvsem, da imajo podjetja v lasti države v Republiki Sloveniji velik delež v gospodarstvu in pomembno vlogo v družbenem razvoju. Zaradi dokazanih pozitivnih korelacij med uravnoteženo zastopanostjo spolov v organu vodenja in nadzora ter finančno uspešnostjo in dobičkonosnostjo družbe je pomembno, da te upoštevajo najvišje normative pri poslovanju in upravljanju, kar pomembno prispeva k uresničevanju razvojnih in drugih strateških ciljev države ter k uresničevanju javnega interesa. Med pogajanji glede direktive je bilo tudi večkrat poudarjeno, da imajo javne in državne gospodarske družbe velik vpliv na gospodarstvo, so prepoznavne in zgled zasebnemu sektorju. V zvezi s predlogom, da bi bile zavezanke vse državne družbe ne glede na velikost, pojasnjujemo, da smo po analogiji z direktivo, ki določa, da so srednje in majhne borzne družbe izključene iz obsega uporabe, to upoštevali tudi pri širitvi kroga zavezancev. Smiselno je, da se spremljajo velike družbe, ker imajo te praviloma veččlanske organe vodenja in nadzora, v katerih je lažje zagotoviti uravnoteženo zastopanost spolov. Odločitev o obsegu kroga zavezancev je temeljila tudi na mednarodno primerjalni analizi. Države članice, ki že imajo zakonsko določene deleže glede uravnotežene zastopanosti spolov v organih družb, imajo večinoma to urejeno za velike borzne družbe in družbe v državni ali lokalni lasti. V nekaterih državah (Nemčija, Nizozemska) so velike zasebne družbe zavezane, da določijo ambiciozne prostovoljne ciljne deleže zastopanosti na najvišjih vodilnih mestih v družbah. Tako države spodbujajo tudi zasebne družbe k prizadevanjem, da zagotovijo uravnoteženo zastopanost spolov na najvišjih vodilnih mestih. Države članice, ki imajo zakonsko že urejene zahteve v zvezi z uravnoteženo zastopanostjo spolov v organih vodenja in nadzora v gospodarskih družbah, so postopno širile obseg kroga zavezancev, ki morajo spoštovati zadevna pravila. Večina držav je v prvi fazi vključila velike javne družbe oziroma borzne družbe in nekatere tudi družbe v večinski lasti države ali lokalnih skupnosti, obseg zavezancev pa so širile šele po določenem (večletnem) obdobju na podlagi spremljanja izvajanja zakonskih določb in stanja na področju. Glede na to, da v Republiki Sloveniji prvič zakonsko urejamo področje glede uravnotežene zastopanosti spolov na najvišjih položajih odločanja v gospodarskih družbah, bi bil lahko tako širok krog zavezancev (poleg borznih, državnih in lokalnih družb tudi velike zasebne družbe) nesorazmerno obremenjujoč za zasebne družbe. Menimo, da bi to pomenilo prevelik poseg v zasebni sektor, ki potrebuje čas za prilagoditve na področju. Iz teorije je razvidno, da so potrebne družbene, institucionalne in individualne spremembe, če želimo doseči cilj glede uravnotežene zastopanosti spolov v organih vodenja in nadzora gospodarskih družb. Ker je treba v skladu z direktivo imenovati organ za spodbujanje, analiziranje, spremljanje in podpiranje uravnotežene zastopanosti spolov med člani organov vodenja in nadzora ter izvršnimi direktorji, pričakujemo, da bodo družbe v nekem obdobju bolj ozaveščene o pozitivnih vidikih, ki jih omogoča uravnotežena zastopanost spolov v organih vodenja in nadzora, zato bodo prostovoljno sledile k zagotoviti ciljev glede uravnotežene zastopanosti spolov na najvišjih vodstvenih položajih v družbah. Z nesorazmernim obsegom kroga zavezancev bi presegli cilj in namen predloga zakona, ki je doseči bolj uravnoteženo zastopanost žensk in moških v organih vodenja in nadzora v najvplivnejših gospodarskih družbah (tj. velikih borznih, državnih in lokalnih družbah), ki so zgled in postavljajo standarde za celotni trg. Cilj je tudi pospešiti napredek na področju, vendar ob upoštevanju, da se družbam dopusti dovolj časa za uvedbo potrebnih ukrepov za dosego navedenega cilja. Iz direktive in iz predloga zakona izhaja, da je namen določiti učinkovite ukrepe, ki bodo spodbudili napredek pri zagotavljanju uravnotežene zastopanosti spolov na najvišjih vodilnih položajih v družbah. Dodaten argument za predlog obsega kroga zavezancev je tudi narava direktive, na podlagi katere se v določenem obdobju pričakuje napredek glede uravnotežene zastopanosti spolov na najvišjih položajih odločanja v družbah. Namreč, veljavnost direktive je časovno omejena, in sicer naj bi prenehala veljati 31. 12. 2038. Komisija bo morala poročilo o izvajanju direktive in stanju na področju za Evropski parlament in Svet pripraviti do 31. 12. 2030, po tem datumu pa vsaki dve leti. Ob upoštevanju napredka v zvezi z zastopanostjo žensk in moških v organih družb na različnih ravneh odločanja v celotnem gospodarstvu ter ob upoštevanju, ali je doseženi napredek dovolj trajen, bo Komisija presodila, ali so bili doseženi cilji direktive in ali je ta direktiva učinkovit in uspešen instrument za zagotovitev bolj uravnotežene zastopanosti spolov v organih družb. Na podlagi te ocene bo morala Komisija proučiti, ali bo treba podaljšati veljavnost te direktive po 31. 12. 2038 ali pa jo bo treba spremeniti, na primer z razširitvijo njenega področja uporabe na družbe, ki ne kotirajo na borzi in ne spadajo v opredelitev MSP, da se zagotovi nadaljnji napredek pri zagotavljanju bolj uravnotežene zastopanosti žensk in moških na izvršnih in neizvršnih direktorskih mestih ali na vseh direktorskih mestih v družbah, ki kotirajo na borzi (gl. 13. člen Direktive (EU) 2022/2381). S širjenjem kroga zavezancev na zasebne družbe bi lahko posegli tudi v ustavno pravico do svobodne gospodarske pobude, zagotovljene s 74. členom Ustave Republike Slovenije in do zasebne lastnine, zagotovljene s 33. členom Ustave Republike Slovenije. Kot izhaja iz komentarja Ustave RS k navedenemu členu, je omejitev svobodne gospodarske pobude dovoljena ob upoštevanju načela sorazmernosti zaradi varovanja javne koristi. Pri tem je treba izbrati zakonski ukrep, ki bo zagotovil učinkovito varstvo javne koristi in hkrati najmanj posegel v ustavno pravico. Sprašujemo se, ali bi bile zahteve glede uravnotežene zastopanosti spolov na vodilnih mestih za zasebne gospodarske družbe z vidika doseganja splošnih javnih ciljev, zaradi katerih je dopustna omejitev svobodne gospodarske pobude, sorazmerne. Zasebne družbe se bodo namreč spodbujale z ozaveščanjem o pozitivnih vidikih uravnotežene zastopanosti spolov v vodstvu (boljše upravljanje, večja dobičkonosnost in uspešnost družb) in aktivnostmi, ki bodo privedle do sprememb družbenih, organizacijskih in individualnih norm. V ta namen bo skladno z direktivo določen tudi organ za spodbujanje, analiziranje, spremljanje in podpiranje uravnotežene zastopanosti spolov med najvišjimi vodilnimi člani v družbah. Spodbujajo se tudi k bolj uravnoteženi zastopanosti žensk in moških v organih vodenja in nadzora z raznimi ukrepi, na primer z referenčnimi kodeksi korporativnega upravljanja, ki so zbirke priporočil in dobrih praks. Združenje nadzornikov Slovenije je 14. 11. 2019 predstavilo pobudo za prostovoljno doseganje cilja uravnotežene zastopanosti spolov do konca leta 2026, in sicer 40 % za člane nadzornih svetov in skupaj 33 % za člane nadzornih svetov in uprav manj zastopanega spola v javnih delniških družbah in družbah v državni lasti, ki jo spremlja skupaj z Deloittom, oba tudi pripravljata obdobna poročila o stanju v navedenih družbah; 2. **da vse družbe zavezanke pred začetkom izbirnih postopkov določijo merila in pogoje izbirnega postopka, ki jih morajo tudi javno objaviti na vidnem mestu (ne samo tiste, ki ne izpolnjujejo zahtevanih deležev nezadostno zastopanega spola). MGTŠ** meni, da bis tovrstnim ukrepom presegli zahteve iz direktive in dodatno obremenili gospodarske družbe. Gospodarske družbe so podvržene k vedno večji regulaciji in zahtevam področnih organov, kar vpliva tudi na njihovo konkurenčnost. S predlogom ZGD-1M prenašamo štiri evropske direktive, ki določajo dodatne zahteve za družbe, predvsem glede poročanja o trajnostnosti. Strinjamo se, da bi s predlaganim ukrepom dosegli večjo preglednost pri izbirnih postopkih za člane organov vodenja in nadzora, vendar zaradi navedenih razlogov trenutno sledimo minimalni harmonizaciji z Direktivo (EU) 2022/2381. Zahteva za družbe, ki ne izpolnjujejo deležev glede uravnotežene zastopanosti spolov med člani vodenja in nadzora, da pred začetkom izbirnih postopkov določijo merila in pogoje izbirnega postopka, ki jih morajo tudi javno objaviti na vidnem mestu, je samo eden izmed ukrepov, s katerimi se želijo družbe spodbuditi, da zagotovijo uravnoteženo zastopanost spolov v organih vodenja in nadzora. Pri pripravi določb smo sledili namenu direktive, da z mehkimi ukrepi spodbudimo družbe k prizadevanjem za bolj uravnoteženo zastopanost spolov med člani organov vodenja in nadzora. Če družbe dosežejo cilj glede uravnotežene zastopanosti spolov v organih vodenja in nadzora, jih ne želimo po nepotrebnem dodatno obremenjevati z zavezami glede izpolnitve drugih ukrepov, ker to ni namen Direktive (EU) 2022/2381 niti nacionalne zakonodaje; 3. **da se doda, da bo kandidatom, ki niso bili izbrani, omogočeno od vseh družb zahtevati podatke in utemeljitve o poteku izbirnega postopka (ne le od družb, ki ne izpolnjujejo zahtev v zvezi z deleži uravnotežene zastopanosti spolov).** Podobno kot pri predhodnem predlogu pojasnjujemo, da smo pri pripravi predloga ZGD-1M upoštevali minimalno harmonizacijo z zahtevami iz Direktive (EU) 2022/2381. Možnost pridobitve podatkov v zvezi z izbirnim postopkom, ki jo imajo neizbrani kandidati manj zastopanega spola, je samo eden od ukrepov, s katerim se želi družbe spodbuditi, da si začnejo prizadevati za uravnoteženo zastopanost spolov v organih vodenja in nadzora. Če družbe ne dosežejo cilja glede deležev uravnotežene zastopanosti spolov, določenih z direktivo, morajo namreč upoštevati druge ukrepe, s katerimi se spodbujajo k sestavi takih organov vodenja in nadzora, da se doseže uravnotežena zastopanost spolov, kar zajema tudi razkritje nekaterih podatkov (o merilih glede kvalifikacij, na katerih je temeljil izbor, o objektivni primerjalni oceni kandidatov in o posebnih vidikih, ki so pretehtali v korist izbranega kandidata) na zahtevo neizbranega kandidata manj zastopanega spola, ob upoštevanju pravil glede varstva osebnih podatkov. Če družbe dosežejo cilj glede uravnotežene zastopanosti spolov v organih vodenja in nadzora, jih ne želimo po nepotrebnem dodatno obremenjevati z zavezami glede izpolnitve drugih ukrepov, ker to ni namen Direktive (EU) 2022/2381 niti nacionalne zakonodaje; 4. **da se natančno opredelijo izjeme, kadar družbe v primeru enako kvalificiranih kandidatov v izbirnem** **postopku** **niso dolžne izbrati osebe manj zastopanega spola.** V 6. členu Direktive (EU) 2022/2381 in v obrazložitvi novega 254.č člena je navedeno, da se izjeme nanašajo na primere, kadar razlogi večje pravne teže pretehtajo v korist kandidata nasprotnega spola. Razlogi večje pravne teže so lahko na primer izvajanje drugih politik raznolikosti v družbi, na katere se mora sklicevati v okviru objektivne ocene, upoštevati poseben položaj nasprotnega spola in temeljiti na nediskriminatornih merilih. Taksativno navajanje primerov izjem v členu zakona ustvarja tveganje, da omejimo njihov nabor samo na nekatere izjeme, kar se lahko v praksi izkaže za neustrezno, zato menimo, da to ni zakonska materija. Delno bomo upoštevali predlog in navedli primer izjeme v 254.č členu in dopolnili obrazložitev z navedbo primerov, ki bi pri določitvi meril v izbirnih postopkih lahko prevladali nad spolom, kot je na primer starost, nacionalnost, invalidnost, če je to pomembno za izvajanje zgoraj navedenih politik družbe; 5. **da je imenovanje osebe, ki je bila v izbirnem postopku izbrana v nasprotju z določbami tega zakona, glede zagotavljanja večje zastopanosti manj zastopanega spola nično, hkrati pa je oškodovana oseba upravičena do odškodnine in nadomestila.** Na podlagi Direktive (EU) 2022/2381 lahko države članice določijo različne vrste sankcij, ki lahko vključujejo globe, možnost razveljavitve odločitve o izboru direktorja ali direktorice ter možnost, da se odločitev razglasi za nično. Pri določitvi sankcij smo sledili načelom, da morajo biti te učinkovite, sorazmerne in odvračilne. Predlog ZGD-1M določa globe za sankcije v primerih kršitev, ki jih predvideva Direktiva (EU) 2022/2381. Razmišljali smo tudi o možnosti določitve ničnosti v primerih kršitve izbirnih postopkov, vendar smo zadržani do predloga zaradi možnih pravnih posledic na poslovanje družb oz. veljavnost pravnih poslov v primeru ugotovljene ničnosti (ničnost velja za nazaj) in dolgotrajnih sodnih postopkov ugotovitve ničnosti. Kot smo že večkrat omenili, sledimo tudi pri določitvi sankcij minimalnim zahtevam iz Direktive (EU) 2022/2381, tako da z mehkim pristopom spodbudimo napredek pri uravnoteženi zastopanosti spolov na najvišjih vodilnih mestih v družbah, ki bo v praksi podkrepljen tudi z drugimi podpornimi ukrepi. Iz raziskav in iz direktive je razvidno, da je potreben čas, da se družbe prilagodijo in seznanijo s pozitivnimi vidiki uravnotežene zastopanosti spolov pri vodenju, zato menimo, da bi bila trenutno ničnost prestroga sankcija; 6. **da se predvidena naloga centralizirane javne objave informacij družb iz njihovih letnih poročil dodeli Ajpesu.** Določitev organa za izvajanje naloge centralizirane javne objave informacij seznama družb zavezank in deležev, ki so jih dosegle glede uravnotežene zastopanosti spolov med člani organov vodenja in nadzora ter izvršnimi direktorji, je povezana z izvajanjem drugih nalog, predvidenih z Direktivo (EU) 2022/2381. V skladu z 10. členom Direktive (EU) 2022/2381 je treba namreč imenovati organ za spodbujanje, analiziranje, spremljanje in spodbujanje uravnotežene zastopanosti spolov v organih družb, v katerem je tudi napotilo, da so to lahko organi za enakost. Zaradi enotne in sistemske ureditve področja smo predlagali, da bi bil pristojen en organ za vse obveznosti na področju (objava seznama družb, spremljanje, analiziranje, nadziranje itd.), kar bi zagotovilo lažje izvajanje vseh povezanih aktivnosti na področju uravnotežene zastopanosti spolov v organih družb. Ajpes ni pristojen za spremljanje informacij, navedenih v letnih poročilih družb, niti za vodenje posebnih seznamov. Informacije glede seznama družb zavezank in deležev, ki so jih dosegle glede uravnotežene zastopanosti spolov med člani organov vodenja in nadzora ter izvršnimi direktorji, se ne bodo pridobivale iz letnih poročil, temveč bi jih družbe zavezanke neposredno poslale Zagovorniku. Navedene informacije bodo vključene v letno poročilo (kar ni obvezno po direktivi) in družbe jih bodo morale objaviti na svoji spletni strani. Sezam bo imel večjo težo in vpliv na družbe, če bo to objavljeno na spletni strani ugledne institucije, kot je Zagovornik, ki se zavzema za cilje izvajanja načela enakosti; 7. **da nadzor nad izvajanjem določb tega zakona glede obveznosti iz direktive za zagotavljanje večje zastopanosti manj zastopanega spola opravljata Ajpes in Inšpektorat Republike Slovenije za delo.** Ajpes kot registrski organ ni pristojen za vsebinsko pregledovanje letnih poročil družb, temveč samo za njihovo javno objavo. Vsebinsko jih pregleda revizor ter glede točnosti in zanesljivosti informacij poda določeno stopnjo zagotovila na poročilo. Poleg obveznosti, da se podatki o uravnoteženi zastopanosti spolov, sprejetih ukrepih za dosego deležev uravnotežene zastopanosti spolov in o razlogih, če deleži niso bili doseženi, vključijo v izjavo o upravljanju, ki je del letnega poročila, morajo družbe navedene podatke objaviti tudi na svoji spletni strani, kar izhaja iz 7. člena Direktive (EU) 2022/2381. Menimo, da mora biti za vse navedeno pristojen en organ, ki bo nadziral vse zahtevane oblike poročanja družb glede uravnotežene zastopanosti spolov v organih družb, vključno z njihovo vsebino. Razpolaganje s podatki o deležih uravnotežene zastopanosti spolov v organih vodenja in nadzora so pomembni tudi za izvajanje aktivnosti spodbujanja, analiziranja, spremljanja in spodbujanja uravnotežene zastopanosti spolov v organih družb. Podan je bil tudi predlog, da Inšpektorat Republike Slovenije za delo opravlja nadzor nad kršitvami v primeru nespoštovanja ukrepov glede izbirnega postopka izbora kandidatov za imenovanje članov v organe vodenja in nadzora. Ta ima inšpekcijske pristojnosti na področju delovnopravne zakonodaje, varnosti in zdravja pri delu ter socialne varnosti, zato menimo, da ni ustrezen organ za presojo izbirnih postopkov in imenovanj v organe vodenja in nadzora. Pri opravljanju funkcij članov organov nadzora ali vodenja praviloma ne gre za delovna razmerja, temveč se sklenejo civilnopravne pogodbe. Poleg tega so nekatere zahteve iz Direktive (EU) 2022/2381 delno že urejene v Zakonu o varstvu pred diskriminacijo, na podlagi katerega je določeno ugotavljanje diskriminacije v postopkih kot izvirna pristojnost Zagovornika načela enakosti. Poleg tega imajo osebe, ki menijo, da so bile diskriminirane, na podlagi Zakona o varstvu pred diskriminacijo že zagotovljeno pravno varstvo, kar pa je tudi zahteva iz četrtega odstavka 6. člena Direktive (EU) 2022/2381. Glede na to, da Zagovornik že opravlja nekatere naloge, ki izhajajo iz Direktive (EU) 2022/2381 in delno zagotavljajo pravno varstvo diskriminiranim osebam, menimo, da je smiselno, da Zagovornik prevzame tudi nadzor nad poročanjem in določanjem ciljev glede deležev uravnotežene zastopanosti spolov v organih vodenja in nadzora, ki jih nameravajo družbe doseči zaradi enotne in sistemske ureditve področja.   **Združenje nadzornikov Slovenije in Združenje manager** sta predlagala:   1. **razširitev kroga zavezancev, ki morajo zagotoviti ciljni delež zastopanosti manj zastopanega spola, tudi na družbe, ki izpolnjujejo pogoje za velike (nejavne) družbe po 55. členu ZGD-1 in imajo vsaj 250 zaposlenih**. Zanje naj bi veljajo daljše prehodno obdobje, do 30. 6. 2028. Menita, da je obseg družb zavezank zastavljen preozko in ga je treba razširiti, da bo slovensko gospodarstvo lahko v čim bolj doseglo pozitivne učinke, ki jih prinaša raznoliko vodstvo, zato predlagata, da se ukrepi za izboljšanje uravnoteženosti spolov v poslovodnih in nadzornih organih izvajajo tudi v nekaterih nejavnih družbah. Razlogi in obrazložitev za neupoštevanje tega so enaki kot pri pojasnilu Zagovorniku načela enakosti; 2. **v primeru izbire 40-odstotnega ciljnega deleža zastopanosti med neizvršnimi direktorji se določi obveznost, da izbrani kvantitativni cilj za izvršne direktorje ne sme znašati 0 %.** Predlog bi dodatno določil minimalni delež tudi med člani organov vodenja, kar pa ni zahteva iz Direktive 2022/2381/EU. Pri oblikovanju predloga določbe smo sledili minimalni harmonizaciji z direktivo, ki ne določa cilja glede deleža uravnotežene zastopanosti spolov za izvršne direktorje; 3. **ohranitev sankcije ničnosti imenovanja,** ki že velja po veljavnem členu ZGD-1, če je organ nadzora sestavljen v nasprotju z ZGD-1. Po njunem mnenju predlagane sankcije niso učinkovite, sorazmerne in odvračilne, kot določa Direktiva. Predlagata, da se poleg sankcij za neporočanje **dodajo še druge sankcije zaradi kršitve obveznosti imenovanja kandidata manj zastopanega spola v organ vodenja ali nadzora.** V skladu z Direktivo (EU) 2022/2381 lahko države članice določijo različne vrste sankcij, ki lahko vključujejo globe, možnost razveljavitve odločitve o izboru direktorja ali direktorice ter možnost, da se odločitev razglasi za nično. Pri določitvi sankcij smo sledili načelom, da morajo biti te učinkovite, sorazmerne in odvračilne. Predlog ZGD-1M določa globe za sankcije v primerih kršitev, ki jih predvideva Direktiva (EU) 2022/2381. Razmišljali smo tudi o možnosti določitve ničnosti v primerih kršitve izbirnih postopkov, vendar smo zadržani do predloga zaradi možnih pravnih posledic na poslovanje družb oz. veljavnost pravnih poslov v primeru ugotovljene ničnosti (ničnost velja za nazaj) in dolgotrajnih sodnih postopkov ugotovitve ničnosti. Kot smo že večkrat omenili, sledimo tudi pri določitvi sankcij minimalnim zahtevam Direktive (EU) 2022/2381, tako da z mehkim pristopom spodbudimo napredek pri uravnoteženi zastopanosti spolov na najvišjih vodilnih mestih v družbah, ki bo v praksi podkrepljen tudi z drugimi podpornimi ukrepi. Iz raziskav in iz direktive je razvidno, da je potreben čas, da se družbe prilagodijo in seznanijo s pozitivnimi vidiki uravnotežene zastopanosti spolov pri vodenju, zato menimo, da bi bila trenutno ničnost prestroga sankcija.   **Ljubljanska borza je predlagala razširitev obsega kroga zavezancev** **na vse velike družbe iz petega odstavka 55. člena ZGD-1**, za katere se lahko določi daljše prehodno obdobje, npr. do 30. 6. 2029. Meni, da bi lahko samo z dovolj velikim naborom zavezanih družb dosegli namen, ki ga zasleduje direktiva. Nalaganje dodatnih obveznosti borznim družbam ni v skladu s strategijo vlade glede razvoja kapitalskega trga. Tovrstni ukrepi, ki borznim družbam nalagajo dodatne obveznosti, bodo naš trg naredile še manj zanimiv, zaradi česar se družbe še vedno ne bodo odločale za kotacijo svojih vrednostnih papirjev na organiziranem trgu oz. bodo družbe še bolj razmišljale o umiku z organiziranega trga. Če bi ukrepi za zagotavljanje uravnotežene zastopanosti spolov med direktorji družb veljali za vse velike družbe, menimo, da to ne bi odvračalo družb od kotacije njihovih vrednostnih papirjev na organiziranem trgu, s širšim naborom zavezanih družb pa bi prizadevanja evropske regulative na tem področju dosegla svoj namen in ne bi ostala zgolj črka na papirju, ki bi zavezovala samo izjemno ozek krog družb pri nas. Razlogi in obrazložitev za neupoštevanje predloga so enaki kot pri pojasnilu Zagovorniku načela enakosti.  **Gospodarska zbornica Slovenije je** predlagala, da se iz uporabe člena glede izbirnih postopkov izvzame bančni sektor, ker zanj veljajo posebne zahteve glede primernosti kandidatov za člane organov upravljanja. Izpolnjevanje navedenih zahtev presoja že Evropska centralna banka v okviru izdaje licence. Predlog ni bil upoštevan, ker Direktiva 2022/2381/EU ne predvideva tovrstnih izjem.  **Banka Slovenije** je predlagala, naj se v obrazložitvi člena pojasni uporabnost oz. veljavnost določbe tudi za banke. Pogoje iz tega člena izpolnjujejo tudi nekatere banke, za katere glede uravnotežene zastopanosti spolov v upravljalnih organih že veljajo tudi zahteve ZBan-3 in na njegovi podlagi sprejeti podzakonski predpisi. Predlog ni bil upoštevan, ker Direktiva 2022/2381/EU ne predvideva tovrstnih izjem. Poleg tega je Zakon o gospodarskih družbah splošni zakon in so lahko posebnosti urejene tudi v drugi področni zakonodaji.  **Obrtno-podjetniška zbornica Slovenije** predlaga, da se odpravi obveznost javne objave vseh posameznih podatkov iz letnega oz. poslovnega poročila družb in drugih poslovnih subjektov, ki so zavezanci za objavo teh podatkov v skladu z 58. členom ZGD-1 in Pravilnikom o načinu predložitve letnih poročil in njihove javne objave (Uradni list RS, št. 47/08). Zatrjuje, da je sporna zlasti javna objava podatkov o letnem dobičku oz. izgubi na način, kot je ta urejena zdaj, pri čemer lahko vsi uporabniki poslovnega registra zelo preprosto in brez stroškov dobijo podatke iz letnih oz. poslovnih poročil že z nekaj kliki. Po pregledu spletnih strani poslovnih registrov drugih držav članic EU je mogoče ugotoviti, da so podatki iz letnih oz. poslovnih poročil dostopni samo na posebno zahtevo zainteresirane osebe, v nekaterih primerih celo proti plačilu oz. po registraciji v sistemu. S tem ko so podatki javno dostopni brez dodatnih zahtev, so slovenska podjetja v neprimerljivo težjem in nekonkurenčnem položaju, saj poslovni partnerji (tudi iz tujine) njihove podatke vidijo brez težav, sami pa podatkov teh poslovnih partnerjev ne morejo pridobiti brez dodatnih ovir.  **Ministrstvo za gospodarstvo, turizem in šport** pojasnjuje, da je podatek o dobičku oziroma izgubi del členitve izkaza poslovnega izida in bilance stanja. Členitev izkaza poslovnega izida in bilance stanja je harmonizirana z Direktivo 2013/34/EU Evropskega parlamenta in Sveta z dne 26. junija 2013 o letnih računovodskih izkazih, konsolidiranih računovodskih izkazih in povezanih poročilih nekaterih vrst podjetij, spremembi Direktive 2006/43/ES Evropskega parlamenta in Sveta ter razveljavitvi direktiv Sveta 78/660/EGS in 83/349 (UL L št. 182 z dne 29. 6. 2013, str. 19).  Ureditev dostopa do podatkov iz letnih poročil v Sloveniji je po mnenju Ministrstva za gospodarstvo, turizem in šport primerljiva ureditvam v drugih državah članicah. Direktiva 2013/34/EU določa, da se letna poročila razkrijejo v skladu s pravili, ki veljajo za razkritja podatkov o družb v registru (sodni register). Države članice morajo zagotoviti razkritje dokumentov in informacije tako, da so javno dostopni v registru. Poleg tega lahko države članice zahtevajo tudi objavo nekaterih ali vseh dokumentov in informacij v nacionalnem uradnem listu ali z enako učinkovitim načinom objave. Ministrstvo za gospodarstvo, turizem in šport pojasnjuje, da so tudi v Sloveniji javni podatki iz letnih poročil dostopni na zahtevo zainteresirane osebe in pod pogojem, da se oseba registrira za dostop do vsebin in podatkov javnih evidenc na portalu Ajpesa. Dostop do javnih podatkov iz letnih poročil je brezplačen. Podatki o poslovanju poslovnih subjektov so brezplačno na voljo zainteresiranim osebam z namenom zagotavljanja varstva pravnega prometa in poslovnih transakcij, v katere vsakodnevno vstopajo poslovni partnerji, pravne in fizične osebe, ter preglednosti poslovanja poslovnih subjektov.  **Tržni inšpektorat RS** predlaga, da se uredi obvezna določitev varnega ali drugega elektronskega predala – registrirani elektronski naslov, ki se vpiše v register, za namene vročanja dokumentov v elektronski obliki oziroma v elektronski predal. Takšna vročanja štejejo kot vročanja po določilih 86. in 86.a člena Zakona o splošnem upravnem postopku. Ta obveznost se, ob upoštevanju prehodnega obdobja, določi tudi za zdajšnje gospodarske subjekte. Ti predlogi bi tudi v praksi omogočili uporabo e-vročanja po Zakonu o splošnem upravnem postopku in s tem tudi možnost, da nadzorni organi hitreje in učinkoviteje izvajajo postopke predvsem pri zavezancih, katerih namen je izogibanje zakonitemu poslovanju na trgu.  Predlog Tržnega inšpektorata, da se določi obveznost pridobitve varnega elektronskega predala za vročanje dokumentov v elektronski obliki, po mnenju **Ministrstva za gospodarstvo, turizem in šport** ni primeren. Iz predloga ne izhajajo finančne posledice pridobitve varnega elektronskega predala za vročanja dokumentov v elektronski obliki za družbe. Na slovenskem trgu varne elektronske predale za vročanje ponuja malo ponudnikov. Pridobitev in uporaba varnega elektronskega predala za pošiljanje in vročanje dokumentov se zaračunata glede na sprejeto politiko/tarifo ponudnika oziroma sta odvisni od te politike/tarife. Dokumente je mogoče elektronsko vročati tudi s kombinacijo (navadnega) elektronskega naslova in telefonske številke. Z ZGD-1K je bila leta 2021 določena obveznost vpisa (navadnega) elektronskega naslova v register. Elektronski naslovi se na podlagi prijave vpišejo v poslovni register.  **Tržni inšpektorat** predlaga, da se določi obveznost gospodarskemu subjektu, da je pogoj za izbris zakonitega zastopnika hkratno imenovanje in predlog vpisa novega zakonitega zastopnika v register. Gospodarska družba brez aktivnega zakonitega zastopnika ne more in ne bi smela obstajati, saj tako tudi ne more poslovati. Za poslovanje družbe je odgovoren zakoniti zastopnik, ki v imenu družbe, za njen račun, v njeno korist in s sredstvi družbe tudi sprejema odločitve. Stalna zagotovitev zakonitega zastopnika družbe je pomemben element tudi pri preprečevanju kršitev zakonodaje, saj družbi v postopku o prekršku ni mogoče očitati prekrška, če ni določljive odgovorne osebe. Z upoštevanjem navedenih sprememb se vsekakor zagotavlja večja preglednost poslovanja gospodarskih družb in se na trgu preprečuje nelojalna konkurenca družb, katerih namen je izogibanje zakonitemu poslovanju in posledično temu tudi plačilu zakonsko predpisanih dajatev.  Predlog, da se določi obveznost hkratnega/sočasnega izbrisa predhodnega in vpisa novega zakonitega zastopnika, po mnenju **Ministrstva za gospodarstvo, turizem in šport** ni primeren za dosego cilja predloga, to je, da imajo družbe aktivnega zakonitega zastopnika. Predlogu ni priložena mednarodna pravna analiza. Poleg tega v dejanskih okoliščinah v nekaterih primerih ni mogoče doseči hkratnega izbrisa predhodnega in vpisa novega zakonitega zastopnika. Kot primer bi lahko navedli odstop zakonitega zastopnika. Zakoniti zastopnik lahko poda odstopno izjavo zaradi osebnih okoliščin, kot je trajna ali dolgotrajna nezmožnost za delo, in v drugih primerih. Odstopna izjava kot izraz volje, da oseba ne želi opravljati funkcije, ima konstitutivni učinek. Z njo zakoniti zastopnik doseže prenehanje svoje funkcije. Po mnenju pravne teorije učinkuje, ko je sporočena organu, ki je zakonitega zastopnika imenoval. Vpis izbrisa zakonitega zastopnika iz registra ima tudi publicitetni učinek. V skladu s sodno prakso za vpis izbrisa zakonitega zastopnika zadošča njegova odstopna izjava. Običajno je, da v primeru odstopa zakonitega zastopnika vpis izbrisa zakonitega zastopnika iz registra predlaga družba. Ni pa izključena možnost, da vpis izbrisa zakonitega zastopnika iz registra predlaga zakoniti zastopnik, ki je odstopil. Drug primer je smrt zakonitega zastopnika, v primeru katere funkcija preneha že z dnem smrti. Obveznost ne bi bila izvedljiva tudi v primeru spremembe statuta, s katero se zmanjša število članov organa vodenja, pri pripojitvah, spojitvah, spremembah pravnoorganizacijske oblike in prenehanja družbe po končani likvidaciji oziroma zaradi posledic začetka stečajnega postopka. Nekatere, zlasti večje družbe izbirajo člane organa vodenja po izbirnem javnem postopku, ki se začne, ko se dotedanjemu članu organa vodenja izteče mandat. V ZGD-1 so določene pravne možnosti, če družba nima zakonitega zastopnika. Po drugem odstavku 50. člena ZGD-1 lahko vsakdo, ki ima pravni interes v nepravdnem postopku, v nujnem primeru predlaga sodno imenovanje poslovodje. Če poslovodstvo ne deluje več kakor šest mesecev, lahko upniki, družbeniki pri sodišču predlagajo izvedbo postopka sodne likvidacije (3. alineja prvega odstavka 402. člena, sedma alineja 521. člena in tretji odstavek 404. člena ZGD-1).  **Banka Slovenije** predlaga, da se v ZGD-1 opredeli izraz čisti prihodki. Ni nedvoumno jasno, katere banke se bodo opredelile kot velike, majhne ali srednje družbe, poleg tega ne bo mogoče določiti, kdaj so zavezane k izpolnjevanju obveznosti, ko se po tem zakonu preseže opredeljeni prag čistih prihodkov. Ker se izračun čistih prihodkov bank in hranilnic (ter nekatere druge finančne institucije, npr. zavarovalnice) glede na naravo njihovega poslovanja razlikuje, predlaga, da ZGD-1M v tem delu napoti na Zakon o bančništvu, ki Banki Slovenije daje pooblastilo za opredelitev čistih prihodkov. Navaja še, da je neustrezen prevod izraza ključna neopredmetena sredstva, saj ne gre samo za sredstva iz bilance (angl. intangible resources), kar je razvidno tudi iz uvodnih izjav Direktive 2022/2464/EU.  **Ministrstvo za gospodarstvo, turizem in šport** pojasnjuje, da se izraz čisti prihodki uporablja v Direktivi 2013/34/EU, v ZGD-1 pa se uporablja izraz čisti prihodki od prodaje. Ta izraz ni opredeljen v ZGD-1 in zato tudi ta del Direktive 2022/2464/EU ni prenesen, kar je pojasnjeno tudi v komentarjih tega zakona. Opredelitev izraza čisti prihodki od prodaje v ZGD-1 za nekatere primere, kot so kreditne institucije, zavarovalnice in družbe, zavezane v skladu s 70.d členom, tako ni primerna, da se umesti v ZGD-1, ampak je primerneje, da je v sektorski zakonodaji. Glede opredelitve izraza ključna neopredmetena sredstva pa ugotavlja, da gre v angleščini za dva izraza, vendar se v slovenščini uporablja en izraz. Glede na to, da Banka Slovenije drugega izraza ni predlagala, izraz pa je bil usklajen z revizijsko stroko, ostane zapis, ki izhaja iz Direktive 2022/2464/EU.  **Agencija za javni nadzor nad revidiranjem** je predlagala prenos vsebine osmega odstavka 55. člena ZGD-1 v 60. člen ZGD-1 ter črtanje osmega odstavka 55. člena ZGD-1, saj trenutna ureditev prinaša nejasnosti glede določanja velikosti družb.  **Ministrstvo za gospodarstvo, turizem in šport** pojasnjuje, da zaradi doslednosti členov ni spreminjalo, je pa spremenilo vsebino osmega odstavka 55. člena ZGD-1, kar je pojasnjeno v obrazložitvi k temu zakonu.  **Združenje notranjih revizorjev** predlaga, da se poleg pooblaščenih revizorjev v pregledovanje poročila o trajnostnosti vključi tudi druge primerljive strokovnjake, ki imajo ustrezno metodologijo dela in uveljavljene strokovne standarde in certifikate ter se usposabljajo tudi s področja trajnostnosti, da se zagotovi večja konkurenca ponudnikov na trgu.  **Bureau Veritas** predlaga, da se poleg pooblaščenih revizorjev v pregledovanje poročila o trajnostnosti vključi tudi neodvisni ponudnik storitev dajanja zagotovil. Dajanje zagotovil za poročila o trajnostnosti se namreč pomembno razlikuje od revizije poslovnih ali finančnih poročil (različna stroka, različna presoja, različna vsebina, različni uporabniki poročil). Revizorji nimajo znanj za dajanje zagotovil za poročanje o trajnostnosti, nekatere druge organizacije pa se že dlje čase ukvarjajo s presojo vidikov trajnostnosti.  **Gospodarska zbornica Slovenije** predlaga, da se poleg pooblaščenih revizorjev v pregledovanje poročila o trajnostnosti vključi tudi neodvisni ponudnik storitev dajanja zagotovil, saj slovenski revizorski trg z vidika potrebnih kompetenc in virov srednjeročno ne bo zmožen zagotoviti ustrezne konkurence na področju dajanja mnenj o poročilih o trajnostnosti.  **Banka Slovenije** sprašuje, ali je odločitev glede neuvedbe neodvisnih ponudnikov storitev dajanja za čezmejno delujoče družbe ustrezna. Podružnice ali podrejene banke bi namreč lahko samo razkrile poročilo svoje nadrejene družbe, ki bo povsem skladno z računovodsko direktivo (tj. pregleda ga neodvisni ponudnik storitev dajanja zagotovil).  **Ministrstvo za gospodarstvo, turizem in šport** pojasnjuje, da Direktiva 2022/2464/EU dopušča zgolj možnost, da poročilo o trajnostnosti pregleda bodisi revizijska družba bodisi neodvisni ponudnik storitev dajanja zagotovil. Kot je pojasnjeno v obrazložitvi k temu zakonu, trenutno z zakonodajnimi ukrepi ni mogoče izenačiti položaja neodvisnega ponudnika storitev dajanja zagotovil z zakonitimi revizorji, kar je pogoj za uvedbo neodvisnih ponudnikov storitev dajanja zagotovil. Položaj bi namreč moral biti izenačen tako na regulatorni kot na nadzorni ravni, da bi se zagotovil primerljiv in ustrezen pregled poročil o trajnostnosti. Ostaja možnost, da se pozneje uvedejo tudi neodvisni ponudniki storitev dajanja zagotovil, če bodo primernejše okoliščine (dovolj časa za vzpostavitev ustreznega sistema, pri čemer bodo pogoji za neodvisnega ponudnika storitev dajanja zagotovil primerljivi pogojem za revizorje, izkušnje takšnega sistema v drugih državah). Glede komentarja Banke Slovenije pa se dodaja pojasnilo, da bodo čezmejno delujoče družbe v tujini lahko uporabile storitve neodvisnega ponudnika storitev dajanja zagotovil, če bodo izpolnjeni pogoj za izvzem iz osmega odstavka 70.c člena ZGD-1. | | | | | | | | | | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | | | | | | | **DA**/NE | | |
| **11. Gradivo je uvrščeno v delovni program vlade:** | | | | | | | | | DA/**NE** | | |
| Matjaž Han  MINISTER | | | | | | | | | | | |

PRILOGA 3:

PREDLOG

(EVA 2023-2180-0042)

|  |
| --- |
| **ZAKON**  **O SPREMEMBAH IN DOPOLNITVAH**  **ZAKONA O GOSPODARSKIH DRUŽBAH** |
| I. UVOD |
| 1. OCENA STANJA IN RAZLOGI ZA SPREJEM PREDLOGA ZAKONA  Zakon o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in 75/23; v nadaljnjem besedilu: ZGD-1) je temeljni sistemski zakon na področju prava družb ter med drugim določa statusna temeljna statusna korporacijska pravila ustanovitve in poslovanja gospodarskih družb in podružnic tujih podjetij. Družba o poslovanju poroča z raznimi poročili. Poslovanje tako lahko razkrije na več načinov, eden od načinov, ki je tudi zakonsko predpisan, pa je z letnim poročilom. Gospodarske družbe (in podjetniki) morajo enkrat letno sestaviti letno poročilo, katerega obseg in vsebina sta odvisna od njihove velikosti, pri čemer se umestitev v velikostni razred (mikro, majhne, srednje in velike družbe) določi na podlagi števila zaposlenih (povprečno število delavcev v poslovnem letu), čistih prihodkov od prodaje in vrednosti aktive, kot to določa 55. člen ZGD-1.  V skladu z ZGD-1 je najbolj obširno letno poročilo družb, ki so zavezane k revidiranju. Letna poročila srednjih in velikih kapitalskih družb ter dvojnih družb morajo biti v skladu s 60. členom ZGD-1 sestavljena iz (najmanj) bilance stanja, izkaza poslovnega izida, izkaza denarnih tokov, izkaza gibanja kapitala, izkaza drugega vseobsegajočega donosa, priloge s pojasnili k izkazom in poslovnega poročila iz 70. člena ZGD-1. Letno poročilo mora biti sestavljeno jasno in pregledno, izkazovati pa mora resničen in pošten prikaz premoženja in obveznosti družbe, njenega finančnega položaja in poslovnega izida, kot to določa prvi odstavek 61. člena ZGD-1. Za pravilnost letnega poročila so v skladu s svojimi pristojnostmi glede na posamezno obliko družbe odgovorni vsi člani organov vodenja in nadzora družbe, ki morajo skupno zagotavljati, da so letna poročila z vsemi sestavnimi deli, vključno z izjavo o upravljanju družbe in izjavo o nefinančnem poslovanju, sestavljena in objavljena v skladu z ZGD-1, slovenskimi računovodskimi standardi ali mednarodnimi standardi računovodskega poročanja (prvi odstavek 60.a člena ZGD-1).  Z letnim poročilom družba prikaže, kako je v preteklem poslovnem letu delovala in poslovala ter kako je bila pri tem uspešna. Pri tem lahko seveda razkrije tudi več informacij od zakonsko predpisanih. Gre predvsem za informacije, ki se nanašajo na poslovne dogodke, ki niso zajeti v računovodskih izkazih. Razkritje takšnih informacij družbam prinaša koristi, kot so ugled, da družba ravna družbeno in socialno odgovorno, da skrbi za zaposlene, okolje in naravo ipd. S tem družbe krepijo tudi svojo prepoznavnost in konkurenčno prednost. Te informacije danes niso zanimive le za lastnike, ki jih zanima zlasti, koliko dobička je družba dosegla v preteklem poslovnem letu, ali je dosegla zastavljene cilje, kakšni so načrti za prihodnja leta ter kako hitro napreduje, temveč tudi za druge zunanje uporabnike računovodskih informacij, kot so vlagatelji, dobavitelji, upniki, kupci, splošna javnost in država. Informacije o družbi so pomembne tudi za notranje uporabnike računovodskih informacij, med njimi so zelo pomembni zaposleni v družbi, tem se z vpogledom v družbino dogajanje omogoča, da se z družbo, v kateri so zaposleni, tudi bolj povežejo, kar se kaže v večjem zadovoljstvu na delovnem mestu in večji lojalnosti do delodajalca.  Čeprav se že večina družb odloči, da v letnem poročilu prostovoljno razkrijejo tudi širše informacije, ki se nanašajo na poslovne dogodke, o katerih družbe niso zavezane poročati, se občasno na podlagi analiz, proučitev in strokovnih mnenj izkaže za smotrno, da se razkritje nekaterih informacij v zvezi s poslovanjem družb določi kot obvezno. Kadar odločitve sprejmejo pristojne institucije Evropske unije z uredbami kot predpisi za poenotenje prava ter z direktivami kot predpisi za usklajevanje prava, je treba nacionalno zakonodajo ustrezno prilagoditi pravu Evropske unije.  Zaradi usklajevanja in poenotenja evropskega prava družb je bil bilančni oziroma računovodski del v ZGD-1 velikokrat pomembno spremenjen. Z Zakonom o spremembah in dopolnitvah Zakona o gospodarskih družbah (Uradni list RS, št. 55/15; v nadaljnjem besedilu: ZGD-1I) se je v slovenski pravni red delno prenesla Direktiva 2013/34/EU z dne 26. junija 2013 o letnih računovodskih izkazih, konsolidiranih računovodskih izkazih in povezanih poročilih nekaterih vrst podjetij, spremembi Direktive 2006/43/ES Evropskega parlamenta in Sveta ter razveljavitvi direktiv Sveta 78/660/EGS in 83/349/EGS (UL L št. 182 z dne 29. 6. 2013, str. 19; v nadaljnjem besedilu: Direktiva 2013/34/EU). Direktiva 2013/34/EU je na novo uredila pragove za razvrščanje družb med mikro, majhne, srednje in velike družbe, spremenila vsebino, obliko in obveznosti priprave konsolidiranega letnega poročila, spremenila vsebino priloge k računovodskim izkazom ter določila poenostavitve za mikro družbe. Poleg tega je naložila nove obveznosti za subjekte javnega interesa ter obveznost priprave in vsebino poročila o plačilih vladam za velike družbe, katerih dejavnost zajema raziskovanje, iskanje, odkrivanje, razvijanje in izkoriščanje zalog mineralov, nafte, zemeljskega plina in pragozdov. Poleg Direktive 2013/34/EU se je z ZGD-1I v pravni red Republike Slovenije delno prenesla tudi Direktiva 2014/56/EU Evropskega parlamenta in Sveta z dne 16. aprila 2014 o spremembi Direktive 2006/43/ES o obveznih revizijah za letne in konsolidirane računovodske izkaze (UL L št. 158 z dne 27. 5. 2014, str. 196; v nadaljnjem besedilu: Direktiva 2014/56/EU), na podlagi katere se je uredilo revizorjevo poročilo in so se določile dodatne zahteve v zvezi z revizijsko komisijo. Z isto novelo se je uredilo tudi izvajanje Uredbe Komisije (ES) št. 1126/2008 z dne 3. novembra 2008 o sprejetju nekaterih mednarodnih računovodskih standardov v skladu z Uredbo Evropskega parlamenta in Sveta 1606/202/ES (UL L št. 320 z dne 29. 11. 2008, str. 1; v nadaljnjem besedilu: Uredba 1126/2008/ES), ki določa opcijo za države članice glede uporabe mednarodnih računovodskih standardov za določeno vrsto družb.  V poglavje ZGD-1 o letnih poročilih se je poseglo tudi z Zakonom o spremembah in dopolnitvah Zakona o gospodarskih družbah (Uradni list RS, št. 15/17; v nadaljnjem besedilu: ZGD-1J), s katerim se je v slovenski pravni red prenesla Direktiva 2014/95/EU Evropskega parlamenta in Sveta z dne 22. oktobra 2014 o spremembi Direktive 2013/34/EU glede razkritja nefinančnih informacij in informacij o raznolikosti nekaterih velikih podjetij in skupin (UL L št. 330 z dne 15. 11. 2014, str. 1; v nadaljnjem besedilu: Direktiva 2014/95/EU). Glavni cilj navedene direktive je bilo izboljšanje družbene odgovornosti, za dosego katere morajo družbe pri poslovanju in sprejemanju strategije upoštevati tudi socialna in okoljska vprašanja. Preglednost tako imenovanih nefinančnih informacij je lahko družbam v pomoč pri boljšem upravljanju nefinančnih tveganj in priložnosti. Za dosego navedenega cilja je navedena direktiva določila tudi obvezno razkrivanje pomembnih informacij v obliki izjave v okviru letnih poročil družb. Na podlagi navedene direktive je ZGD-1J k pripravi izjave o nefinančnem poslovanju zavezal subjekte javnega interesa, katerih povprečno število zaposlenih je večje od 500, in družbe, ki so zavezane k pripravi konsolidiranega letnega poročila in katerih povprečno število zaposlenih na konsolidirani ravni je večje od 500. Družbe, ki izpolnjujejo omenjene pogoje, so v skladu s 70.c členom ZGD-1 dolžne v poslovno poročilo vključiti izjavo o nefinančnem poslovanju, ki ‒ če je to potrebno za razumevanje razvoja, uspešnosti in položaja družbe ter učinka njenih dejavnosti ‒ vsebuje informacije o okoljskih, socialnih in kadrovskih zadevah, spoštovanju človekovih pravic ter zadevah v zvezi z bojem proti korupciji in podkupovanju. Direktiva 2014/95/EU je izrecno določila, da so te obveznosti oproščene majhne in srednje družbe, čemur je sledil tudi ZGD-1J. Poleg izjave o nefinančnem poslovanju ZGD-1 v skladu z Direktivo 2013/34/EU v 70. členu določa tudi obveznost za družbe, ki so zavezane k reviziji, da v poslovno poročilo vključijo tudi izjavo o upravljanju družbe. Navedena izjava vključuje navedbo, ali družba pri poslovanju uporablja kodeks, navedbo tega kodeksa, njegovo javno dostopnost in navedbo posameznih določb kodeksa, ki jih družba ni upoštevala, z ustrezno utemeljitvijo. Navedena določba je bila v ZGD-1 vključena zato, da se oblikuje pregleden, učinkovit in razumljiv sistem upravljanja, ki vzbuja zaupanje vlagateljev, zaposlenih in širše javnosti v sistem korporativnega upravljanja. Za izboljšanje korporativnega upravljanja je ZGD-1I s spremembo petega odstavka 70. člena razširil krog družb, ki morajo v poslovno poročilo vključiti izjavo o upravljanju družbe. Pred omenjeno novelo so izjavo o upravljanju družbe pripravljale samo javne družbe, po uveljavitvi novele pa vse družbe, ki so zavezane k reviziji. Z omenjeno izjavo se razkrivajo informacije o korporativnem upravljanju v družbi. Ti podatki so pomembni za deležnike, ki poslujejo z družbo (dobavitelji, upniki, delavci, država, banke, vlagatelji), saj jim omogočajo, da lahko, še preden začnejo sodelovati z družbo, ugotovijo, kakšno je upravljanje v družbi. Direktiva 2014/95/EU je določila dopolnitev vsebine izjave o upravljanju družbe z opisom politike raznolikosti zastopanja v organih vodenja ali nadzora (raznolikost po spolu, starosti, izobrazbi). Omenjena določba je bila v ZGD-1 prenesena z novelo ZGD-1I, pri čemer je ta obveznost veljala za vse družbe, ki so zavezane k pripravi poslovnega poročila. Zaradi potrebe po uskladitvi z Direktivo 2014/95/EU pa je opis politike raznolikosti z novelo ZGD-1J postal del izjave o upravljanju družbe in je tako zavezal le družbe, ki so zavezane k reviziji.  S predlogom zakona se znova posega v poglavje ZGD-1 o letnih poročilih, saj se prenašata Direktiva (EU) 2021/2101 Evropskega parlamenta in Sveta z dne 24. novembra 2021 o spremembi Direktive 2013/34/EU glede razkritja davčnih informacij v zvezi z dohodki s strani nekaterih podjetij in podružnic (UL L št. 429 z dne 1. 12. 2021, str. 1; v nadaljnjem besedilu: Direktiva 2021/2101/EU) in Direktiva (EU) 2022/2464 Evropskega parlamenta in Sveta z dne 14. decembra 2022 o spremembi Uredbe (EU) št. 537/2014, Direktive 2004/109/ES, Direktive 2006/43/ES in Direktive 2013/34/EU glede poročanja podjetij o trajnostnosti (UL L št. 322 z dne 16. 12. 2022, str. 15; v nadaljnjem besedilu: Direktiva 2022/2464/EU). Posega se tudi v del poglavja ZGD-1 o delniški družbi, ki ureja skupne določbe za organe vodenja ali nadzora, saj se prenaša Direktiva (EU) 2022/2381 Evropskega parlamenta in Sveta z dne 23. novembra 2022 o zagotavljanju uravnotežene zastopanosti spolov med direktorji družb, ki kotirajo na borzi, in s tem povezanih ukrepih (UL L št. 315 z dne 7. 12. 2022, str. 44; v nadaljnjem besedilu: Direktiva 2022/2381/EU). S predlogom zakona se posega tudi v poglavje ZGD-1, ki ureja določbe o velikosti družb za razvrščanje in prerazvrščanje družb zaradi prenosa Delegirane direktive Komisije (EU) 2023/2775 z dne 17. oktobra 2023 o spremembi Direktive 2013/34/EU Evropskega parlamenta in Sveta v zvezi s prilagoditvijo meril velikosti mikro, malih, srednjih in velikih podjetij ali skupin (UL L št. 2023/2775 z dne 21. 12. 2023; v nadaljnjem besedilu: Direktiva 2023/2775/EU). |
| **Direktiva 2021/2101/EU**  Splošni cilj Direktive 2021/2101/EU ki sta jo Evropski parlament in Svet Evropske unije sprejela 24. 11. 2021 je zagotoviti preglednost poslovanja gospodarskih družb, saj je ključna za dobro delovanje notranjega trga.  Evropska komisija (v nadaljnjem besedilu: Komisija) je že v sporočilu z dne 25. oktobra 2011 z naslovom Obnovljena strategija EU za družbeno odgovornost podjetij za obdobje 2011–14 družbeno odgovornost gospodarskih družb opredelila kot odgovornost za njihov vpliv na družbo. Družbeno odgovornost podjetij bi morale voditi družbe in pomeni, da si družbe pri vsakodnevnih poslovnih dejavnostih prostovoljno prizadevajo upoštevati družbene in okoljske potrebe. Javni organi pa lahko zagotavljajo podporo s premišljeno kombinacijo prostovoljnih ukrepov politike in po potrebi z dopolnilnimi predpisi. Družbe lahko presežejo spoštovanje zakonov in postanejo družbeno odgovorne z vključevanjem socialnih, okoljskih, etičnih in potrošniških vprašanj ter vprašanj v zvezi s človekovimi pravicami v poslovno strategijo in dejavnosti.  Komisija je dne 16. decembra 2014 z dokumentom Delovni program Komisije za leto 2015 – Nov začetek in v svojem sporočilu z dne 27. oktobra 2015 z naslovom Delovni program Komisije za leto 2016 – Čas je za drugačen pristop izpostavila potrebo po večji pravičnosti in preglednosti poslovanja gospodarskih družb.  Tudi Evropski parlament je v resoluciji z dne 26. marca 2019 poudaril potrebo po širšem javnem poročanju po državah kot sredstvu za povečanje preglednosti in krepitev javnega nadzora nad poslovanjem družb. Vzporedno z delom, ki ga je Svet opravil v boju proti izogibanju davkom od dohodkov pravnih oseb, je postalo nujno okrepiti javni nadzor nad plačevanjem davkov od dohodkov pravnih oseb (ki jih ustanovijo največje družbe – multinacionalke), ki poslujejo v Evropski uniji, da bi se dodatno spodbudili preglednost in družbena odgovornost družb, s čimer bi se prispevalo k splošni blaginji celotne družbe. Takšen nadzor je treba zagotoviti tudi za spodbujanje bolj informirane javne razprave, zlasti o ravni izpolnjevanja davčnih obveznosti nekaterih največjih družb (multinacionalk), ki poslujejo v Evropski uniji, in učinku izpolnjevanja davčnih obveznosti na realno gospodarstvo. Po presoji Komisije je opredelitev skupnih pravil o preglednosti davka od dohodkov pravnih oseb v splošnem gospodarskem interesu, saj se s tem zagotovijo enakovredni zaščitni ukrepi v vsej Evropski uniji za splošno zaščito vlagateljev, upnikov in drugih tretjih oseb, s tem pa se prispeva k ponovni pridobitvi zaupanja državljanov Evropske unije v pravičnost nacionalnih davčnih sistemov. Takšen javni nadzor je mogoče doseči s poročanjem o davčnih informacijah v zvezi z dohodki, ne glede na to, kje ima obvladujoča družba skupine ali družba, ki ne obvladuje družb v skupini, posluje pa na ozemljih več držav prek podružnic, svoj sedež (ali v Evropski uniji ali izven nje).  Po presoji Komisije bo več preglednosti pri razkrivanju finančnih podatkov koristilo vsem, saj bo s tem civilna družba bolj vključena, zaposleni bodo bolje obveščeni in vlagatelji bodo bolj naklonjeni tveganjem. Zaradi boljših odnosov z deležniki bodo koristi občutile tudi družbe, kar bo vodilo do večje stabilnosti in lažjega dostopa do financiranja zaradi jasnejšega profila tveganja in boljšega ugleda.  Javno poročanje po državah je učinkovito in ustrezno orodje za povečanje preglednosti v zvezi z dejavnostmi multinacionalk in za omogočanje, da lahko javnost presoja učinek teh dejavnosti na realno gospodarstvo. Poleg tega takšno poročanje izboljšuje zmožnost delničarjev, da pravilno ocenijo tveganja, ki jih prevzemajo družbe, vodi do naložbenih strategij, ki temeljijo na točnih in primerljivih informacijah, in povečuje zmožnost nosilcev odločanja, da presojajo učinkovitost in vpliv nacionalne zakonodaje. Hkrati bo javno poročanje pozitivno vplivalo tudi na pravice zaposlenih do obveščanja in posvetovanja, kot so navedene v Direktivi 2002/14/ES Evropskega parlamenta in Sveta z dne 11. marca 2002 o določitvi splošnega okvira za obveščanje in posvetovanje z delavci v Evropski skupnosti (UL L št. 80 z dne 23. 3. 2002, str. 29), saj bodo lahko zaposleni na podlagi več informacij izboljšali vedenje o dejavnostih družbe ter kakovost dialoga, ki poteka v družbi, v kateri so zaposleni. Ob vsem navedenem je zelo pomembno poskrbeti tudi, da se javni nadzor nad nekaterimi informacijami v zvezi z dohodki družb izvaja brez škode naložbenemu okolju in konkurenčnosti družb Evropske unije, vključno z majhnimi in srednjimi družbami, kot so navedene v Direktivi 2013/34/EU.  Direktiva 2021/2101/EU določa zahtevo, da nekatere največje družbe, ki obvladujejo družbe v skupini (multinacionalke) oziroma so zavezane k pripravi konsolidiranega letnega poročila za najširši krog družb v skupini in katerih prihodki na konsolidirani ravni v dveh preteklih zaporednih poslovnih letih obakrat presegajo skupno 750,000.000 EUR, pripravijo, objavijo ali predložijo Ajpesu in omogočijo dostop do poročila o davčnih informacijah v zvezi z dohodki oziroma ga objavijo na spletni strani. Enaka zahteva velja tudi za samostojne družbe (družbe, ki niso v skupini), če presežejo navedeno merilo 750.000.000 EUR prihodkov. K objavi ali predložitvi Ajpesu in zagotovitvi dostopa do poročila o davčnih informacijah v zvezi z dohodki ali njegovi objavi na spletni strani se zavezujejo tudi odvisne družbe in podružnice tujega podjetja iz tretje države, če so izpolnjeni zadevni pogoji. Odvisne družbe in podružnice tujega podjetja iz tretje države so dolžne objaviti oziroma predložiti Ajpesu in zagotoviti dostop do poročila o davčnih informacijah v zvezi z dohodki obvladujoče družbe iz tretje države oziroma ga objaviti na spletni strani, če ta tega ustrezno pripravi. Če odvisna družba ali podružnica poročila o davčnih informacijah v zvezi z dohodki od svoje obvladujoče družbe ne pridobi, od nje zahteva, da zagotovi vse podatke, potrebne za pripravo poročila. Če družba zahtevanih podatkov ne predloži, odvisna družba ali podružnica pripravi in objavi oziroma predloži Ajpesu in zagotovi dostop do poročila o davčnih informacijah v zvezi z dohodki oziroma ga objavi na spletni strani, to poročilo pa vsebuje podatke, ki jih ima na voljo, jih je prejela od družbe, skupaj z izjavo, da poročilo ne vsebuje vseh zahtevanih podatkov, ker jih njena obvladujoča oziroma matična družba ni predložila. Obveznost tako velja za vse odvisne družbe in podružnice družb iz tretjih držav, razen za družbe, povezane družbe in podružnice, če imajo vse sedež v le eni državi članici.  Direktiva 2021/2101/EU določa tudi vsebino poročila o davčnih informacijah v zvezi z dohodki gospodarskih družb. Navedeno poročilo mora vsebovati informacije v zvezi z vsemi dejavnostmi družbe, vključno z dejavnostmi vseh povezanih družb, konsolidiranih v računovodskih izkazih za posamezno poslovno leto, za katero je treba pripraviti poročilo (če prihodki v dveh preteklih zaporednih poslovnih letih obakrat presegajo 750.000.000 EUR). Poročilo mora tako vsebovati seznam vseh odvisnih družb s sedežem v Evropski uniji ali v davčnih jurisdikcijah iz Priloge I in po potrebi iz Priloge II k relevantni različici Sklepov Sveta o posodobljenem seznamu EU z jurisdikcijami, ki niso pripravljene sodelovati v davčne namene. Navedene Sklepe je Svet za ekonomske in finančne zadeve prvič sprejel 5. decembra 2017 oziroma je potrdil seznam in priporočila za zadevne jurisdikcije o ukrepih, ki jih morajo sprejeti, da bi bile umaknjene s seznama. Na podlagi sklepov Sveta za ekonomske in finančne zadeve skupina za kodeks ravnanja ob pomoči Komisije vodi razprave z jurisdikcijami, uvrščenimi na seznam, da bi se dogovorili o ukrepih, ki se od njih pričakujejo, in spremljanju teh ukrepov, če želijo, da se umaknejo s seznama. Skupina za kodeks ravnanja na podlagi morebitnih novih sprejetih zavez in izvajanja teh zavez priporoči posodobitev seznama jurisdikcij, ki niso pripravljene sodelovati v davčne namene. Sklep o spremembi seznama sprejme Svet za ekonomske in finančne zadeve na podlagi pomembnih dejstev, ki mu jih zagotovi skupina za kodeks ravnanja. Merila za uvrstitev na seznam so preglednost, pravična obdavčitev in ukrepi za preprečevanje erozije davčne osnove in preusmerjanja dobička, državam članicam EU omogoča, da strožje obravnavajo države, ki spodbujajo zlorabe davčnih pravil in praks. Cilj seznama ni poimensko izpostavljati države in jih sramotiti, temveč spodbuditi pozitivne spremembe s sodelovanjem. Seznam jurisdikcij namreč temelji na stalnem in dinamičnem procesu, ki določa merila v skladu z mednarodnimi davčnimi standardi in države podvrže pregledom glede na ta merila, ter v katerem se sodeluje z državami, ki tega ne izpolnjujejo, črta države s seznama, potem ko se zavežejo, da bodo izpolnile merila, ali ukrepajo, in spremlja razvoj, s čimer se zagotavlja, da jurisdikcije ne bodo zaostajale za reformami. Davčne jurisdikcije, ki še ne izpolnjujejo vseh mednarodnih davčnih standardov, vendar so se zavezale k reformam, so vključene v dokument o stanju, ki je Priloga II k sklepom. Ko davčna jurisdikcija izpolni vse svoje obveznosti, se iz priloge črta.  Navedena direktiva zahteva tudi, da se razkritje informacije o družbah omeji na tisto, kar je nujno, da se omogoči učinkovit javni nadzor, tako da razkritje ne povzroči nesorazmernih tveganj ali škode za družbe z vidika konkurenčnosti ali morebitnih napačnih razlag v zvezi s posameznimi družbami. Družbe imajo tako na podlagi direktive pravico, da iz poročila začasno izpustijo neko informacijo, ki jo bi morale razkriti, če bi to razkritje resno škodovalo poslovnemu položaju družbe, na katero se poročilo nanaša, če ob tem jasno razkrijejo razlog za odlog, ga v poročilu obrazložijo in priložijo ustrezna dokazila. Informacije, ki jih družba izpusti, je treba razkriti v poznejšem poročilu o davčnih informacijah v zvezi z dohodki v največ petih letih od datuma prve izpustitve. Ne glede na navedeno družba nikoli ne sme iz poročila izpustiti podatkov, ki se nanašajo na informacije o davčnih jurisdikcijah, navedenih v Prilogi I in Prilogi II k relevantni različici navedenih Sklepov Sveta.  Navedena direktiva določa strožji režim za davčne jurisdikcije iz Priloge I in Priloge II k relevantni različici navedenih Sklepov Sveta v zvezi s podajanjem informacij. Namreč, družbe so v poročilu o davčnih informacijah v zvezi z dohodki dolžne razkriti informacije za vsako davčno jurisdikcijo iz navedenih prilog, enako kot morajo biti informacije v poročilu razčlenjene po državah članicah. Le za druge davčne jurisdikcije (tiste zunaj Evropske unije in tiste, ki niso navedene v nobeni izmed omenjenih prilog) lahko družba informacije v poročilu poda združeno.  Ker je pomembno zagotoviti, da so podatki primerljivi, bo na podlagi navedene direktive Komisija z izvedbenim aktom določila skupno predlogo in strojno berljive elektronske oblike poročanja oziroma bo sprejela standarden obrazec v elektronski obliki, ki je strojno berljiva, za predložitev poročila o davčnih informacijah v zvezi z dohodki. Izvedbeni akt bo izdan kot izvedbena uredba, ki se v državah članicah uporablja neposredno, zato ZGD-1 ne bo treba znova dopolniti, da bi se uskladil s pravom Evropske unije.  Za krepitev preglednosti in družbene odgovornost podjetij do vlagateljev, upnikov, drugih tretjih oseb in širše javnosti ter za zagotovitev ustreznega upravljanja direktiva določa skupno odgovornost članov upravnih, poslovodnih in nadzornih organov družb za zagotovitev skladnosti z obveznostmi poročanja v skladu z navedeno direktivo. Glede na to, da morda člani upravnih, poslovodnih in nadzornih organov odvisnih družb, ki imajo sedež v Evropski uniji in ki jih nadzira obvladujoča družba s sedežem zunaj Evropske unije, ali oseba oziroma osebe, odgovorne za izvajanje formalnosti v zvezi z razkritjem za podružnico (zastopnik tujega podjetja iz tretje države), le omejeno poznajo vsebino poročila o davčnih informacijah v zvezi z dohodki družbe, ki ga pripravi obvladujoča družba, ali imajo le omejeno možnost prejemanja takih informacij ali poročila od obvladujoče družbe, bi morali biti ti člani ali te osebe odgovorni za to, da je bilo poročilo o davčnih informacijah njihove obvladujoče družbe ali družbe, ki je ustanovila podružnico, po njihovem najboljšem vedenju in sposobnostih pripravljeno in objavljeno na način, kot to določa direktiva, oziroma da je odvisna družba ali podružnica pripravila, objavila in omogočila dostop do vseh informacij, ki jih ima na voljo, jih je prejela ali pridobila. Če so informacije ali poročilo nepopolni, se odgovornost navedenih oseb razširi tudi na objavo izjave, v kateri odvisna družba ali podružnica navede, da ji obvladujoča družba ali družba, ki je ustanovila podružnico, ni dala na voljo vseh potrebnih informacij.  Navedena direktiva glede nadzora nad poročanjem družb vključuje tudi revizorja. Kadar so računovodski izkazi družbe podvrženi revidiranju, revizor v revizijskem poročilu navede, ali je morala družba za poslovno leto pred poslovnim letom, za katero so bili pripravljeni računovodski izkazi, ki se revidirajo, objaviti poročilo o davčnih informacijah v zvezi z dohodki, in če da, ali je bilo poročilo objavljeno, kot to določa direktiva.  Glede obveznosti objave poročila o davčnih informacijah v zvezi z dohodki družb in izjave odvisne družbe ali podružnice, da obvladujoča družba ali družba, ki je ustanovila podružnico, ni dala na voljo vseh potrebnih informacij za sestavo popolnega poročila, direktiva določa rok 12 mesecev od datuma bilance stanja za poslovno leto, za katero je bilo poročilo pripravljeno. Poleg tega zahteva, da sta poročilo o davčnih informacijah v zvezi z dohodki družb in izjava v vsaj enem od uradnih jezikov Evropske unije brezplačno dostopna javnosti najpozneje v 12 mesecih po datumu bilance stanja za poslovno leto, za katero je bilo poročilo pripravljeno, na spletnem mestu obvladujoče družbe skupine ali družbe, ki ni del skupine, ali odvisne družbe ali z njo povezane družbe ali podružnice ali družbe, ki je ustanovilo podružnico.  **Stanje in pristojnosti glede poročanja družb v Sloveniji**  Poročanje po državah je kot obveznost poročanja novejšega izvora in poteka po različnih sektorjih in glede mnogoterih informacij, katerega namen je spodbuditi preglednost izpolnjevanja zadevnih obveznosti.  Po finančni krizi v letih 2007 in 2008 se je okrepil pomen preglednosti plačevanja davčnih obveznosti, saj sta navedena kriza in posledično reševanje velikih mednarodnih gospodarskih subjektov privedla do večjih potreb po javnofinančnih sredstvih, hkrati pa sta razkrila uporabo strategij davčnega načrtovanja, pri čemer so veliki mednarodni gospodarski subjekti s poslovnimi operacijami prenašali dobičke iz jurisdikcij z višjimi davki v jurisdikcije z nižjimi davki, s čimer se je izničila davčna osnova jurisdikcij z višjimi davki. Navedeno pomeni, da subjekti niso plačali davka tam, kjer je bila vrednost ustvarjena. Navedeno je spodbudilo politično ukrepanje predvsem glede oblikovanja sodobne davčne politike, katere cilj je učinkovito in pravično obdavčenje. To vključuje tudi zagotovitev, da se davek plača tam, kjer se ustvarijo dobički in vrednost. Ob upoštevanju tega je Organizacija za gospodarsko sodelovanje in razvoj (v nadaljnjem besedilu: OECD) pristopila k akcijskemu načrtu za preprečevanje erozije davčne osnove in preusmerjanja dobička, in to s konkretnimi ukrepi (teh je 15). Ukrepe iz akcijskega načrta OECD je povzela tudi Komisija, ko je bil v letu 2016 sprejet sveženj proti izogibanju davkom.  Eden izmed 15 ukrepov iz akcijskega načrta je bil tudi ukrep 13, v skladu s katerim je treba za večjo preglednost na področju davkov davčnim upravam zagotoviti ustrezne informacije za ravnanje, saj je to ključni element, ki prispeva k reševanju problematike zmanjševanja davčne osnove in preusmerjanja dobička. Navedeni element je bil zajet v standardu poročanja po državah.  Poročanje po državah je letno poročanje mednarodnih skupin podjetij, katerih letni konsolidirani prihodki znašajo 750.000.000 EUR. Sporočeni podatki se nato izmenjajo med državami, ki so bodisi podpisnice Večstranskega sporazuma med pristojnimi organi o izmenjavi poročil po državah ali na podlagi dvostranskih dogovorov, ki temeljijo na Konvenciji o odpravi dvojnega obdavčevanja v zvezi z davki od dohodka in premoženja ter preprečevanju davčnih utaj in izogibanja davkom. Države članice si navedene podatke izmenjajo na podlagi direktive o upravnem sodelovanju na področju obdavčevanja. Poročanje po državah predvideva, da morajo mednarodne skupine podjetij, katerih letni konsolidirani prihodki znašajo 750.000.000 EUR, v poročilu po državah vsako leto in za vsako jurisdikcijo, v kateri poslujejo, navesti te informacije: prihodek, dobiček (izgubo) pred plačilom davka na dobiček, plačani in obračunani davek od dohodkov, izkazani kapital, nerazporejeni dobiček, število zaposlenih, vrednost opredmetenih sredstev, razen denarja in denarnih ustreznikov, in sicer glede na posamezno jurisdikcijo, v kateri deluje mednarodna skupina podjetij, ter vse osebe v sestavi skupine, ki poslujejo v posameznih jurisdikcijah, in vrsto glavnih poslovnih dejavnosti. Pravila za izvajanje poročanja in izmenjava informacij so v slovenskem pravnem redu urejeni v zakonodaji, ki ureja davčni postopek.  Čedalje večji pomen ima tudi preglednost v ekstraktivni industriji (dejavnosti, ki zadevajo raziskovanje, odkrivanje, razvijanje in izkoriščanje zalog mineralov, nafte in naravnega plina) in v sektorju izkoriščanja pragozdov. V zvezi z mednarodno pobudo za preglednost v ekstraktivni industriji je Komisija javno izrazila podporo in napovedala pripravljenost za pripravo zakonodajnega predloga, ki bo spodbudil razkritja za podjetja v ekstraktivni industriji. Podobna zaveza je bila sprejeta v sklepnih izjavah vrha skupine G8 v Deauvillu maja 2011, pri čemer se je skupina G8 zavezala, da bo vzpostavila pravni okvir, ki bo spodbujal preglednost pri plačilih, ki jih vladam namenijo podjetja, ki delujejo na področju nafte, zemeljskega plina ali rudarjenja. Poleg tega je Evropski parlament pripravil resolucijo, v kateri je podprl poročanje po državah, predvsem v zvezi z ekstraktivno industrijo. Poročanje po državah je letno poročanje velikih družb in obvladujočih družb v skupini, katerih dejavnost zajema raziskovanje, iskanje, odkrivanje, razvijanje in izkoriščanje zalog mineralov, nafte, zemeljskega plina ali drugih materialov v okviru gospodarskih dejavnosti, navedenih v oddelkih od 5 do 8 dela B Priloge I Uredbe o standardni klasifikaciji dejavnosti (Uradni list RS, št. 69/07 in 17/08) in velikih družb, ki ne opravljajo navedenih dejavnosti, opravlja pa jih katera izmed njihovih odvisnih družb. Obveznost velja tudi za družbe, ki opravljajo dejavnosti v sektorju izkoriščanja pragozdov, navedene v skupini 2.2 oddelka 2 dela A Priloge I Uredbe o standardni klasifikaciji dejavnosti.  Namen določbe je, da se od velikih družb, ki poslujejo v državah, ki imajo veliko naravnih virov, zlasti rudnin, nafte, zemeljskega plina in pragozdov, zahteva pregledno poročanje o plačilih vladam v zvezi z izkoriščanjem naravnih virov. Poročilo je treba tudi javno objaviti, kot velja za letna poročila velikih družb. Družbe lahko obveznost izpolnijo tudi samo s pripravo konsolidiranega poročila o plačilih vladam, če je obvladujoča družba iz države članice. V poročilu ni treba navajati plačil, ki v poslovnem letu enkratno ali v več posameznih plačilih ne presegajo 100.000 EUR. Poročilo o plačilih vladam mora vključevati razkritja glede na posamezne države in projekte. V poročilu je treba v zvezi z opravljanjem teh dejavnosti razkriti (1) skupni znesek vseh opravljenih plačil organom in (2) skupni znesek plačil po posameznih postavkah, te so: (a) upravičenosti do proizvodnje, (b) davki (brez davkov, zaračunanih na potrošnjo), (c) licenčnine, (č) dividende, (d) dodatki za sklenitev pogodbe, odkritje in proizvodnjo, (e) nadomestila za licence ali koncesije ter (f) plačila za izboljšanje infrastrukture. Družbe so zavezane tudi k pripravi konsolidiranega poročila o plačilih vladam, pri čemer se za obliko, vsebino in objavo smiselno uporabljajo določbe o letnem konsolidiranem poročilu.  Pravila za izvajanje poročanja so v slovenskem pravnem redu urejena v zakonodaji, ki ureja pravo družb. ZGD-1I, ki je začel veljati 8. avgusta 2015, je določil novi 70.b člen, s katerim je za zadevne družbe predpisal javno poročanje po državah, in sicer glede plačil vladam. S temi določbami se je v slovenski pravni red preneslo 10. poglavje Direktive 2013/34/EU.  Čedalje večji pomen ima preglednost tudi na področju finančnega sektorja. Javno poročanje po državah v bančnem sektorju je letno poročanje bank o mednarodnem poslovanju. V prilogi h konsolidiranim računovodskim izkazom se s pojasnili razkrijejo podatki po posameznih državah članicah in tretjih državah, v katerih poslujejo podružnice banke in/ali družbe, v katerih ima banka pomemben vpliv oziroma jih obvladuje (odvisne družbe, pridružene družbe in skupaj obvladovane družbe). Razkriti je treba te podatke: (a) ime, naravo dejavnosti in geografsko lokacijo, (b) promet iz izkaza poslovnega izida pred izvedbo konsolidacijskih knjižb in metodologijo, (c) število zaposlenih v ekvivalentu polnega delovnega časa, (č) dobiček ali izgubo pred obdavčitvijo pred izvedbo konsolidacijskih knjižb, (d) plačani davek od dohodka pravnih oseb in (e) prejete javne subvencije.  Pravila za izvajanje poročanja so v slovenskem pravnem redu urejena v zakonodaji, ki ureja bančno pravo. Na podlagi pooblastila v 109. členu Zakona o bančništvu (Uradni list RS, št. 92/21 in 123/21 – ZBNIP) je Svet Banke Slovenije sprejel Sklep o poslovnih knjigah in letnih poročilih bank in hranilnic (Uradni list RS, št. 184/21), ki v 3. točki drugega odstavka 20. člena ureja vsebino letnega poročila in v skladu s katerim se izvaja javno poročanje po državah, ki je v Evropski uniji uveden z Direktivo 2013/36/EU Evropskega parlamenta in Sveta.  Javno poročanje po državah na naložbenem področju je letno poročanje borznoposredniških družb oziroma borznoposredniških družb v skupini o njihovem čezmejnem poslovanju. Za zadevne borznoposredniške družbe je predpisana obveznost, da letno razkrijejo nekatere informacije po posameznih državah članicah EU in tretjih državah. V poročilu po državah morajo borznoposredniške družbe navesti te informacije: (1) ime, naravo dejavnosti in lokacijo vseh odvisnih podjetij in podružnic, (2) promet, (3) število zaposlenih v ekvivalentu polnega delovnega časa, (4) dobiček ali izgubo pred obdavčitvijo, (5) davek na poslovni izid in (6) obseg prejetih javnih subvencij ali javne podpore. Navedene informacije se revidirajo v skladu z zakonom, ki ureja revidiranje, in se objavijo, kadar je mogoče, kot priloga k letnim računovodskim izkazom ali, kadar je ustrezno, h konsolidiranim računovodskim izkazom borznoposredniške družbe.  Pravila za izvajanje poročanja so v slovenskem pravnem redu urejena v zakonodaji, ki ureja pravo investicijskih podjetij. Z 29. členom Zakona o bonitetnem nadzoru investicijskih podjetij (Uradni list RS, št. 123/21) se ureja poročanje po državah, in sicer če ima borznoposredniška družba podružnice ali odvisna podjetja, ki so finančne institucije, v državi članici EU ali tretji državi. Z zakonsko določbo je v slovenski pravni red prenesen 27. člen Direktive (EU) 2019/2034 Evropskega Parlamenta in Sveta z dne 27. novembra 2019 o bonitetnem nadzoru investicijskih podjetij ter o spremembi direktiv 2002/87/ES, 2009/65/ES, 2011/61/EU, 2013/36/EU, 2014/59/EU in 2014/65/EU (UL L št. 314 z dne 5. 12. 2019, str. 64).  **Direktiva 2022/2464/EU**  Komisija se je leta 2019 v evropskem zelenem dogovoru zavezala, da bo pregledala določbe o nefinančnem poročanju iz Direktive 2014/95/EU. Cilj tega dogovora je do leta 2050 preoblikovati Evropsko unijo v sodobno, z viri gospodarno in konkurenčno gospodarstvo brez neto emisij toplogrednih plinov. Njegov cilj je tudi zavarovati, ohraniti in poživiti naravni kapital Evropske unije ter zaščititi zdravje in dobrobit državljanov Evropske unije pred nevarnostmi in vplivi, ki izhajajo iz okolja.  Komisija je v svojem sporočilu z dne 8. marca 2018 z naslovom Akcijski načrt: financiranje trajnostne rasti (v nadaljnjem besedilu akcijski načrt za financiranje trajnostne rasti) določila ukrepe za doseganje ciljev, ti so: preusmeriti kapitalske tokove v naložbe v trajnostno rast, da bi dosegli trajnostno in vključujočo rast, obvladati finančna tveganja, ki izhajajo iz podnebnih sprememb, izčrpavanja virov, degradacije okolja in socialnih vprašanj, ter spodbuditi preglednost in dolgoročno naravnanost finančnih in gospodarskih dejavnosti. Pogoj za doseganje teh ciljev je, da nekatere kategorije podjetij razkrijejo relevantne, primerljive in zanesljive informacije o trajnostnosti.  Evropski parlament in Svet sta v okviru izvajanja akcijskega načrta za financiranje trajnostne rasti sprejela več zakonodajnih aktov[[1]](#footnote-2) z ukrepi za zagotovitev, da ima finančni sektor pomembno vlogo pri doseganju ciljev iz evropskega zelenega dogovora. Za uspešno izvajanje tega dogovora in akcijskega načrta za financiranje trajnostne rasti so ključni boljši podatki družb o tveganjih glede trajnostnosti, ki so jim izpostavljena, ter o njihovem lastnem vplivu na ljudi in okolje. Direktiva 2014/95/EU, Uredba 2019/2088/EU in Uredba 2020/852/EU so osrednji sestavni deli zahtev glede poročanja o trajnostnosti, na katerih temelji strategija EU za trajnostno financiranje. Namen tega pravnega okvira je vzpostaviti dosleden in skladen pretok informacij o trajnostnosti v celotni finančni vrednostni verigi.  Direktiva 2022/2464/EU temelji na zahtevah glede poročanja o trajnostnosti iz Direktive 2014/95/EU in jih posodablja, da bi bile zahteve glede poročanja o trajnostnosti bolj usklajene s širšim pravnim okvirom za trajnostno financiranje, vključno z Uredbo 2019/2088/EU in Uredbo 2020/852/EU, ter da bi bile v skladu s cilji iz evropskega zelenega dogovora. Uredba 2019/2088/EU določa, kako bi morali udeleženci na finančnem trgu (vključno z upravitelji premoženja in finančnimi svetovalci) končnim vlagateljem in lastnikom sredstev razkrivati informacije o trajnostnosti. Udeleženci na finančnem trgu potrebujejo ustrezne informacije od družb, v katera se vlaga, da bi lahko izpolnili zahteve iz Uredbe 2019/2088/EU in s tem zadovoljili potrebe končnih vlagateljev, vključno s posamezniki in gospodinjstvi. Cilj Direktive 2022/2464/EU je zato zagotoviti, da družbe, v katere se vlaga, poročajo o informacijah, ki jih potrebujejo udeleženci na finančnem trgu, torej da izpolnijo svoje zahteve glede poročanja iz Uredbe 2019/2088/EU. Uredba 2020/852/EU vzpostavlja klasifikacijski sistem za okoljsko trajnostne gospodarske dejavnosti, da se povečajo trajnostne naložbe in za boj proti lažnemu zelenemu oglaševanju trajnostnih finančnih produktov. Od družb, ki spadajo na področje uporabe Direktive 2014/95/EU, zahteva, da razkrijejo zadevne kazalnike o tem, koliko so njihove dejavnosti glede na taksonomijo okoljsko trajnostne. Te obveznosti razkritja bodo opredeljene v ločenem delegiranem aktu Komisije. Ti kazalniki dopolnjujejo informacije, ki jih morajo podjetja razkriti v skladu z Direktivo 2014/95/EU, družbe pa bodo morale o njih poročati skupaj z drugimi informacijami o trajnostnosti, ki jih zahteva Direktiva 2014/95/EU.  V okviru omenjenih ukrepov je bila sprejeta tudi Direktiva 2022/2464/EU, ki posodablja določbe glede nefinančnega poročanja iz Direktive 2014/95/EU ter obravnava izzive in pomanjkljivosti trenutne ureditve. Navedena direktiva lahko s povečanjem odgovornosti in preglednosti gospodarskih družb glede njihovega vpliva na ljudi in okolje prispeva tudi h krepitvi odnosov med gospodarstvom in družbo. Ustvarila bo tudi priložnosti za gospodarstvo, vlagatelje, civilno družbo in druge deležnike, da z digitalnimi tehnologijami temeljito izboljšajo način poročanja in uporabo informacij o trajnostnosti.  Kot je podrobneje pojasnjeno že v 1. točki uvoda tega predloga, veljavna ureditev temelji na Direktivi 2014/95/EU, ki je bila v naš pravni red prenesena z ZGD-1J. V 70.c členu ZGD-1 se je takrat na novo določila obveznost priprave izjave o nefinančnem poslovanju za vse družbe, ki so subjekti javnega interesa in katerih povprečno število zaposlenih je večje od 500, in družbe, ki so zavezane k pripravi konsolidiranega letnega poročila in katerih povprečno število zaposlenih na konsolidirani ravni je večje od 500. Hkrati se je razširil seznam pravnih oseb, ki so zavezane sprejeti izjavo o upravljanju družbe, in sicer na vse družbe, ki so zavezane k reviziji. Del te izjave je tudi politika raznolikosti, ki jo mora družba sprejeti ali pa pojasniti, zakaj je ni sprejela (peti odstavek 70. člena ZGD-1). ZGD-1J je krog zavezancev za pripravo izjave o nefinančnem poslovanju opredelil nekoliko drugače kot Direktiva 2014/95/EU, saj zavezancev ni omejil na pogoj, da mora družba izpolnjevati merila za velike družbe (oziroma za velike skupine pri konsolidirani izjavi o nefinančnem poslovanju). Razlog je, da je ZGD-1 že takrat subjekte javnega interesa opredeljeval za potrebe osmega poglavja kot velike družbe, zato je bilo določeno, da ni bilo potrebe po tem dodatku. Pomemben je tudi podatek, da je bila opredelitev subjektov javnega interesa v času sprejetja ZGD-1J veliko ožja, kot je zdaj, zato so se razmere od takrat nekoliko spremenile. Hkrati je treba pojasniti, da se v praksi redko pojavi družba, ki ima več kot 500 zaposlenih in ne bi hkrati tudi dosegla številčnega merila velikosti iz petega odstavka 55. člena ZGD-1 (saj potrebuje za toliko zaposlenih tudi veliko sredstev). Po trenutnih podatkih takšne družbe ni, tako da je možno, čeprav je zakonski zapis ZGD-1J nekoliko drugače opredelil merila za zavezance za pripravo izjave o nefinančnem poslovanju, da se obseg kroga zavezancev po ZGD-1 in Direktivi 2014/95/EU v praksi niti ni razlikoval.  V skladu z Direktivo 2014/95/EU je Komisija leta 2017 objavila nezavezujoče smernice za poročanje. Leta 2019 je objavila dodatne smernice za poročanje o informacijah, povezanih s podnebjem. Te smernice niso dovolj izboljšale kakovosti informacij, ki jih podjetja razkrivajo v skladu z Direktivo 2014/95/EU.  V praksi se je izkazalo, da so javno dostopne informacije o vplivu nefinančnih in trajnostnih problematik na družbe in o vplivu družb na širše okolje pomanjkljive, saj:   * informacije niso dovolj zanesljive in med seboj primerljive, * družbe ne sporočijo vseh nefinančnih informacij, za katere uporabniki menijo, da so potrebne, mnoge pa sporočijo informacije, za katere uporabniki menijo, da niso pomembne, * nekatere družbe trenutno ne poročajo o nefinančnih vidikih delovanja, vlagatelji pa želijo tovrstne informacije, * tudi kadar so predmet poročanja, nefinančne informacije družb niso zadostno dostopne vlagateljem in drugim uporabnikom, * obstaja negotovost družb pri odločanju, katere podatke je treba sporočiti ter kako in kam jih sporočiti (nepotrebni stroški, nekatere dodatne zahteve po poročanju v nekaterih sektorjih).   Zaradi navedenih pomanjkljivosti:   * vlagatelji ne morejo zadovoljivo upoštevati tveganj in priložnosti, povezanih s trajnostnostjo in socialno-okoljskimi vplivi njihovih naložb. Naložbe brez primerne ocene tveganj trajnostnega upravljanja so sistemski problem, saj niso zadostno usmerjene v družbe, ki prispevajo k reševanju težav, povezanih s trajnostnostjo; * organizacije civilne družbe, sindikati in drugi akterji družbam ne morejo učinkovito naložiti odgovornosti za vpliv na širšo družbeno skupnost in okolje, kar posledično ustvarja primanjkljaj odgovornega delovanja in zaupanja v družbe ter v socialno tržno gospodarstvo; * evropski notranji trg nezadostno izkorišča potencial za implementacijo evropskega zelenega dogovora in doseganje ciljev glede trajnostnega razvoja.   Namen Direktive 2022/2464/EU je tako zagotoviti:   * boljšo obveščenost vlagateljev in širše družbene skupnosti:  1. o tveganjih, ki jih za družbe pomenijo trajnostne zadeve, ter 2. o vplivu družb na okolje in širšo družbeno skupnost,   kar bo pomembno prispevalo k doseganju ciljev iz evropskega zelenega dogovora, družbe pa bodo postale odgovornejše za svoje vplive na ljudi in okolje, s čimer se bo okrepilo zaupanje med njimi in širšo družbeno skupnostjo,   * večjo primernost, primerljivost, zanesljivost, dostopnost in uporabo teh podatkov, * dolgoročno zmanjšanje stroškov, povezanih s poročanjem, z bolj jasno določitvijo poglavitnih informacij, ki jih je treba sporočati.   Direktiva spreminja več predpisov: Direktivo 2013/34/EU (računovodsko direktivo), zaradi česar je treba spremeniti ZGD-1, direktivo o preglednosti[[2]](#footnote-3), revizijsko direktivo[[3]](#footnote-4) in revizijsko uredbo[[4]](#footnote-5), ki pa se v naš pravni red prenašajo z drugimi predpisi (pretežno s spremembo Zakona o revidiranju (ZRev-2)), zato njihove spremembe niso vključene v predlog zakona.  V primerjavi z zahtevami glede poročanja o nefinančnih informacijah iz Direktive 2014/95/EU so glavne novosti Direktive 2022/2464/EU naslednje:   1. širitev kroga zavezancev za poročanje:  * na vse velike družbe (ni več praga 500 zaposlenih in ne velja le za subjekte javnega interesa), * z dvoletnim časovnim zamikom (za poslovna leta od 1. 1. 2026) tudi na majhne in srednje družbe, z vrednostnimi papirji katerih se trguje na organiziranem trgu (v nadaljnjem besedilu: majhne in srednje družbe, ki kotirajo na borzi), z izjemo mikro družb. Te imajo možnost, da prvi dve leti ne pripravijo poročila o trajnostnosti, če v poslovnem poročilu navedejo razloge za to.   Glede na vse večji pomen tveganj, povezanih s trajnostnostjo, in ob upoštevanju, da majhne in srednje družbe, ki kotirajo na borzi, zajemajo znaten delež vseh družb v Evropski uniji, ki kotirajo na borzi, je za zagotovitev zaščite vlagateljev primerno zahtevati, da morajo tudi te razkriti informacije o zadevah v zvezi s trajnostnostjo. Uvedba te zahteve bo pomagala zagotoviti, da lahko udeleženci na finančnem trgu v naložbene portfelje vključijo manjše družbe, ki kotirajo na borzi, če te sporočajo informacije o trajnostnosti, ki jih potrebujejo udeleženci na finančnem trgu. Zato bo prispevala k zaščiti in izboljšanju dostopa manjših družb, ki kotirajo na borzi, do finančnega kapitala ter preprečila diskriminacijo takšnih družb s strani udeležencev na finančnem trgu. Uvedba te zahteve je potrebna tudi za zagotovitev, da imajo udeleženci na finančnem trgu informacije, ki jih potrebujejo od družb, v katere se vlaga, da bi lahko izpolnjevali svoje zahteve glede razkritij, povezanih s trajnostnostjo, iz Uredbe 2019/2088/EU.  Majhne in srednje družbe, ki ne kotirajo na borzi, se bodo lahko prostovoljno odločile za uporabo standardov in trajnostnega poročanja. Ključno jih je spodbuditi k njihovi uporabi, saj bodo imele tako večjo možnost za pridobitev vlagateljev. Komisija pripravlja posebne standarde, ki bodo prilagojeni prostovoljnemu poročanju o trajnostnosti za majhne in srednje družbe, ki ne kotirajo na borzi;   1. širitev obsega in vsebine trajnostnih informacij, ki se morajo sporočati:  * pojasnjuje se načelo dvojne pomembnosti in odpravlja se vsakršna dvoumnost glede dejstva, da bi morale družbe sporočati tako informacije, potrebne za razumevanje, kako nanje vplivajo zadeve v zvezi s trajnostnostjo, kot informacije, potrebne za razumevanje vpliva, ki ga imajo na ljudi in okolje, * podrobneje se določajo informacije, ki jih bodo morale družbe razkriti. V primerjavi z že veljavnimi določbami se uvajajo nove zahteve za družbe, da morajo zagotoviti informacije o strategiji, ciljih, vlogi upravnega odbora in vodstva, glavnih škodljivih vplivih, povezanih z družbo in njeno vrednostno verigo, neopredmetenih sredstvih in o tem, kako so določile informacije, o katerih poročajo, * določa se, da bi morale družbe sporočati kvalitativne in kvantitativne informacije, informacije glede prihodnosti in preteklosti ter informacije, ki zajemajo kratko-, srednje- in dolgoročna obdobja, kakor je ustrezno, * podrobnejša vsebina in način poročanja bosta določena v evropskih standardih poročanja o trajnostnosti (v nadaljnjem besedilu: ESRS);  1. uvedba ESRS:    * od vseh družb, ki bodo zavezane poročati o trajnostnosti, se zahteva, da poročajo v skladu z ESRS,    * majhnim in srednjim družbam, ki kotirajo na borzi, se dovoljuje, da poročajo v skladu s sorazmernimi standardi, saj jim je treba zaradi manjše velikosti in bolj omejenih virov omogočiti, da poročajo v skladu s standardi, ki so sorazmerni njihovim zmogljivostim in virom.   Komisija je ESRS za velike družbe že sprejela z Delegirano uredbo Komisije (EU) 2023/2772 z dne 31. julija 2023 o dopolnitvi Direktive 2013/34/EU Evropskega parlamenta in Sveta glede standardov poročanja o trajnostnosti (v nadaljnjem besedilu: Delegirana uredba o standardih poročanja o trajnostnosti). Naknadno bodo sprejeti še standardi, ki bodo veljali za srednje in majhne družbe, ki kotirajo na borzi, ter standardi za posebne sektorje. Standarde sprejme Komisija v sodelovanju z drugimi deležniki, pripravi pa jih Evropska svetovalna skupina za finančno poročanje (EFRAG);   1. objava v enotni elektronski obliki v poslovnem poročilu:  * družbam se odvzema možnost, da o zahtevanih informacijah poročajo v ločenem poročilu, ki ni del poslovnega poročila, saj bodo morale biti informacije jasno prepoznavne v ločenem razdelku poslovnega poročila; * uporabniki informacij o trajnostnosti vse pogosteje pričakujejo, da bo te informacije mogoče najti, jih primerjati in strojno brati v digitalnih oblikah. Digitalizacija omogoča tudi centralizacijo podatkov na ravni Evropske unije, in sicer v odprti in dostopni obliki, ki omogoča lažje branje in primerjavo podatkov. Zato se od družb, ki jih zavezuje obveznost poročanja o trajnostnosti, zahteva, da pripravijo poslovno poročilo v elektronski obliki poročanja, določeni v 3. členu Delegirane uredbe Komisije (EU) 2019/815 z dne 17. decembra 2018 o dopolnitvi Direktive 2004/109/ES Evropskega parlamenta in Sveta v zvezi z regulativnimi tehničnimi standardi za določitev enotne elektronske oblike poročanja (v nadaljevanju besedila: ESEF uredba). Ta že velja za družbe, ki kotirajo na borzi. Nalaga se jim še, da poročilo o trajnostnosti, vključno z informacijami, ki jih je treba razkriti v skladu z 8. členom Uredbe 2020/852/EU, opremijo z oznakami v skladu z elektronsko obliko poročanja. Pomembno je poudariti, da bo obveznost opremljanja z oznakami mogoča šele, ko bo Komisija sprejela delegirani akt, s katerim bo določila digitalno taksonomijo za označevanje informacij o trajnostnosti, zato družbe tega dela obveznosti do takrat ne morejo izpolniti;  1. pomembnejša vloga zakonitih revizorjev pri dajanju zagotovil v zvezi s trajnostnim poročanjem:  * glede na to, da bo poročilo o trajnostnosti del poslovnega poročila, ga bodo morali pregledati tudi revizorji ter podati mnenje na podlagi posla dajanja omejenega zagotovila glede skladnosti poročanja o trajnostnosti, * ko bodo primerni pogoji za to, se bo zagotovilo na poročilo o trajnostnosti spremenilo in bo treba podati mnenje na podlagi posla dajanja razumnega zagotovila, * države članice imajo možnost, da dovolijo, da lahko družba za revizijo poročila o trajnostnosti angažira drugega revizorja, kot je tisti, ki opravi pregled preostalega dela letnega poročila, * države članice imajo možnost, da neodvisnim izvajalcem storitev dajanja zagotovil dovolijo, da opravljajo pregled poročila o trajnostnosti in podajo zagotovilo.   Posli dajanja zagotovil razlikujejo med posli dajanja omejenih in razumnih zagotovil. Sklepna ugotovitev posla dajanja omejenega zagotovila je običajno izražena v nikalni obliki z navedbo, da izvajalec ni ugotovil ničesar, na podlagi česar bi lahko sklepal, da vsebina vsebuje bistvene napake. Pri poslu dajanja omejenega zagotovila revizor opravi manj preskusov kot pri poslu dajanja razumnega zagotovila. Obseg dela pri poslu dajanja omejenega zagotovila je zato manjši kot pri poslu dajanja razumnega zagotovila. Obseg dela pri poslu dajanja razumnega zagotovila vključuje obsežne postopke, vključno z upoštevanjem notranjih kontrol družbe, ki poroča, in testiranjem vsebine, zato je mnogo obsežnejši kot pri poslu dajanja omejenega zagotovila;   1. uvaja se obveznost za odvisne družbe, ki jih obvladuje tuje podjetje iz tretje države, da predložijo informacije na ravni skupine v obliki posebnega poročila o trajnostnosti v zvezi s tujim podjetjim iz tretje države:  * zavezana je odvisna družba, ki mora najpozneje v 12 mesecih po koncu poslovnega leta sama pripraviti poročilo o trajnostnosti in ki jo obvladuje družba iz tretje države (če je ta na ravni skupine v Evropski uniji ustvarila čiste prihodke (od prodaje) v višini po več kot 150 milijonov EUR v vsakem od zadnjih dveh zaporednih poslovnih let), * to poročilo pripravi bodisi obvladujoča družba bodisi odvisna družba na podlagi informacij, ki jih ima in pridobi od obvladujoče družbe (če nima vseh informacij, to izjavi v poročilu), * zahteva se skladnost tega poročila s standardi poročanja o trajnostnosti, * zahteva se tudi predložitev mnenja o skladnosti tega poročila s pravili trajnostnega poročanja, izdanega v skladu s tem zakonom ali nacionalnim pravom države obvladujoče družbe (če tega obvladujoča družba ne predloži, odvisna družba to izjavi v poročilu), * podobna obveznost se določa tudi za podružnico tujega podjetja iz tretje države, kadar ta v predhodnem poslovnem letu ustvari čiste prihodke (od prodaje) v višini več kot 40.000.000 EUR.   **Direktiva 2022/2381/EU**  Enakost med ženskami in moškimi je ena izmed temeljnih vrednot v Evropski uniji in je zapisana tudi v Pogodbi o Evropski uniji. Poleg tega je v 23. členu Listine Evropske unije o temeljnih pravicah[[5]](#footnote-6) določeno, da je treba enakost žensk in moških zagotoviti na vseh področjih. Pobude in prizadevanja institucij, povezani s spodbujanjem enakosti spolov na položajih odločanja v gospodarstvu, so se pojavljali že pred desetletji. Svet EU je že leta 1984[[6]](#footnote-7) in 1996[[7]](#footnote-8) izdal priporočila za bolj dejavno vlogo in večjo zastopanost žensk v organih odločanja na vseh ravneh, marca 2011 pa je sprejel sklepe, v katerih je poudaril, da so politike enakosti spolov ključne za gospodarsko rast, blaginjo in konkurenčnost, ter pozval k ukrepanju za spodbujanje uravnotežene zastopanosti žensk in moških pri odločanju na vseh ravneh in vseh področjih. Evropski parlament je družbe in države članice večkrat pozval, naj povečajo zastopanost žensk v organih odločanja, ter Komisijo spodbudil, naj predlaga zakonodajne kvote za dosego kritičnega praga 30-odstotne zastopanosti žensk v vodstvenih organih do leta 2015 in 40 % do leta 2020[[8]](#footnote-9). Pred pripravo predloga Direktive 2022/2381/EU je Komisija objavila več sporočil[[9]](#footnote-10), ki so obravnavala stanje na tem področju in v katerih je družbe pozivala, da s samourejevalnimi ukrepi povečajo zastopanost manj zastopanega spola med osebami, odgovornimi za vodenje in nadzor družb. Komisija se je zavezala še, da si bo prizadevala za pravičnejše zastopanje žensk in moških na položajih odločanja v gospodarstvu in da bo po potrebi uporabila pristojnosti za uresničitev navedenih zavez.  Ker na podlagi nezavezujočih priporočil ni bilo napredka, je Komisija leta 2012 pripravila predlog direktive o zagotavljanju uravnotežene zastopanosti spolov med neizvršnimi direktorji družb, ki kotirajo na borzi, in s tem povezanih ukrepih (COM(2012) 614 final). Razprave v okviru delovne skupine pri Svetu so potrdile, da cilj predlagane direktive uživa široko podporo, vendar so nekatere delegacije besedilu predloga direktive nasprotovale, predvsem temu, da predlog ni v skladu z načeloma subsidiarnosti in sorazmernosti. Zato se Svet ni mogel dogovoriti o končnem besedilu. Šele med francoskim predsedovanjem Svetu EU februarja 2022 sta Svet in Evropski parlament dosegla politični dogovor o novem pravnem aktu EU, ki spodbuja bolj uravnoteženo zastopanost spolov v upravnih odborih družb, ki kotirajo na borzi. Svet je nato 17. oktobra 2022 sprejel končno besedilo direktive, ki je z objavo v Uradnem listu EU začela veljati 28. decembra 2022.  Države članice si že več desetletij prizadevajo spodbujati enakost spolov v gospodarskem odločanju. To so poskusile z raznimi ukrepi, od sprejetja nacionalnih zakonodaj do spodbujanja samourejanja in sprejemanja priporočil (t. i. mehki ukrepi). V nekaterih državah članicah EU niso bili uvedeni nobeni ukrepi. Napredek glede večje zastopanosti žensk med osebami, odgovornimi za vodenje in nadzor družb, je v državah članicah EU zelo počasen. Med letoma 2003 in 2010 se je delež žensk na teh položajih v povprečju povečeval za 0,5 odstotne točke na leto, med letoma 2010 in 2015 se je povečal na 2,1 odstotne točke na leto, predvsem zaradi uvedbe zakonodajnih ukrepov v Nemčiji, Franciji in Italiji, nato pa se je napredek med letoma 2015 in 2022 upočasnil na 1,4 odstotne točke na leto[[10]](#footnote-11). Hitrost napredka se med posameznimi državami članicami razlikuje, posledica pa so tudi zelo različni rezultati. Leta 2022 je bilo v povprečju 30,6 % žensk, ki so odgovorne za vodenje in nadziranje največjih podjetij v EU, ki kotirajo na borzi, s precejšnjimi razlikami med državami članicami (od 45,3 % v Franciji do 8,5 % na Cipru). Največji napredek je v tistih državah članicah EU in drugih državah, v katerih so bili uvedeni zavezujoči ukrepi.[[11]](#footnote-12) Učinek zavezujočih deležev glede zastopanosti spolov med osebami, odgovornimi za vodenje in nadzor družb, je jasen: oktobra 2022 je bil v EU delež žensk na vodilnih mestih največjih družb, ki kotirajo na borzi, v osmih državah z zavezujočimi zakonodajnimi zahtevami 38,2 %, v državah članicah EU, v katerih spodbujajo in sprejemajo priporočila za samourejanje področja, je bil ta delež 31,4 %, v državah članicah EU, ki niso sprejele nobenih ukrepov, pa je bil ta delež le 17,6 %.[[12]](#footnote-13) Podatki Evropskega inštituta za enakost spolov[[13]](#footnote-14) (EIGE) kažejo, da je v prvi polovici leta 2023 delež žensk med osebami, odgovornimi za vodenje in nadzor največjih družb, ki kotirajo na borzi in so registrirane v državah članicah EU, dosegel 34 %, od tega je manj kot 8,4 % žensk na položaju izvršnih direktoric teh družb. V štirih državah (Francija, Italija, Nizozemska in Danska) je med osebami, odgovornimi za vodenje in nadzor največjih družb, ki kotirajo na borzi, vsaj 40 % obeh spolov: Belgija se temu cilju približuje (39,2 %). Nemčija, Finska, Španija, Švedska, Irska, Portugalska in Avstrija so dosegle cilj 33 %, ki ga je EU predlagala za vse osebe, odgovorne za vodenje in nadziranje poslov družb. Na Madžarskem, v Estoniji in na Cipru ženske zajemajo le eno od desetih oseb, ki so odgovorne za vodenje in nadziranje poslov družbe.[[14]](#footnote-15)  Kljub vsem naporom institucij in držav članic EU vztrajno neravnovesje med spoloma med ključnimi akterji odločanja v velikih družbah vzbuja skrb. Vprašanje večje zastopanosti žensk (tj. manj zastopanega spola) v gospodarskem odločanju zato postaja vedno bolj pomembno v nacionalnem, evropskem in mednarodnem okolju, pri čemer je treba posebej poudariti gospodarsko razsežnost uravnotežene zastopanosti spolov.  Zaradi različnih predpisov in pristopov ali pomanjkanja predpisov na nacionalni ravni so opazna velika nihanja v številu žensk med osebami, odgovornimi za vodenje in nadziranje poslov družb, posledično je napredek na tem področju v državah članicah EU različno hiter, hkrati pa uvajanje različnih zahtev glede upravljanja evropskih družb, ki kotirajo na borzi, ovira delovanje notranjega trga.  V večini držav članic EU pomanjkanje preglednosti pri izbirnih postopkih in merilih glede kvalifikacij za osebe, odgovorne za vodenje in nadzor družb, močno ovira doseganje uravnotežene zastopanosti spolov na vodilnih položajih v družbah ter negativno vpliva na poklicno pot in mobilnost kandidatov in kandidatk za navedena mesta ter na odločitve vlagateljev. Razpoložljivost ustreznih informacij o zastopanosti spolov med osebami, odgovornimi za vodenje in nadzor poslov družbe, bi med drugim prispevala k večji odgovornosti družb, bolj ozaveščenemu in pametnejšemu odločanju, boljši razporeditvi kapitala ter nazadnje k večji in bolj trajnostni rasti in zaposlovanju v EU.  V Evropski uniji je na voljo veliko visokokvalificiranih žensk. Povečuje se delež visoko izobraženih žensk, saj je med univerzitetnimi diplomanti in diplomantkami kar 60 % žensk. Premajhna uporaba spretnosti in znanj visokokvalificiranih žensk pomeni izgubo možnosti za gospodarsko rast. Doseganje uravnotežene zastopanosti spolov na vodilnih mestih v družbah je pomembno tudi z vidika učinkovitega koriščenja razpoložljivega kadrovskega potenciala, kar je ključno za obvladovanje demografskih in gospodarskih izzivov vseh držav članic. Nezadostna zastopanost žensk med vodilnimi osebami v družbah je zamujena priložnost za gospodarstva držav članic na splošno ter za njihova razvoj in rast. Splošno priznano je, da prisotnost žensk v organih družb izboljšuje upravljanje družbe, saj se zaradi bolj raznolikega mišljenja, ki zajema širši razpon vidikov, izboljšata uspešnost skupin in kakovost odločanja. Številne študije so pokazale, da raznolikost vodi k proaktivnejšemu poslovnemu modelu, bolj uravnoteženim odločitvam in okrepljenim strokovnim standardom v organih družb, ki bolje izražajo družbeno stvarnost in potrebe potrošnikov, hkrati pa spodbuja inovacije. Pokazale so tudi, da obstaja pozitivna povezava med uravnoteženo zastopanostjo spolov na najvišji vodstveni ravni ter finančno uspešnostjo in dobičkonosnostjo družbe, kar vodi do dolgoročne trajnostne rasti. Doseganje uravnotežene zastopanosti spolov med vodilnimi osebami v družbah je zato ključno za zagotavljanje njihove konkurenčnosti v globaliziranem gospodarstvu in bi pomenilo primerjalno prednost v razmerju do tretjih držav.[[15]](#footnote-16)  Težave v zvezi z neustrezno zastopanostjo spolov med osebami, odgovornimi za vodenje in nadzor, preglednostjo pri njihovem zaposlovanju oz. imenovanju in poročanjem o uravnoteženi zastopanosti spolov vplivajo na splošno uspešnost in odgovornost družb, sposobnost vlagateljev, da ustrezno in pravočasno proučijo in upoštevajo vse pomembne informacije, ter učinkovitost finančnih trgov EU. Ker zaradi navedenih razlogov ni mogoče v celoti izkoristiti potenciala notranjega trga za trajnostno rast in zaposlovanje, so potrebne jasne zahteve v zvezi s cilji, ki jih morajo družbe doseči glede deleža zastopanosti spolov med osebami, odgovornimi za vodenje in nadzor poslov družbe, preglednosti postopka zaposlovanja oz. imenovanja (merila glede kvalifikacij) in obveznosti poročanja. V ta namen je bila sprejeta Direktiva 2022/2381/EU.  Cilj Direktive 2022/2381/EU je doseči bolj uravnoteženo zastopanost žensk in moških med osebami, odgovornimi za vodenje poslov družb (izvršnimi direktorji), in med osebami, odgovornimi za nadzor nad vodenjem poslov družb (neizvršnimi direktorji), z vrednostnimi papirji katerih se trguje na organiziranem trgu oziroma družb, ki kotirajo na borzi (gl. 2. člen Direktive 2022/2381/EU). Cilj je tudi pospešiti napredek pri uravnoteženi zastopanosti spolov med omenjenimi osebami z določitvijo učinkovitih ukrepov in zahtev. Ukrepi zajemajo zahteve za družbe glede minimalnega deleža zastopanosti spolov med osebami, odgovornimi za vodenje in nadzor poslov družbe, preglednost izbirnega postopka kandidatk in kandidatov ter obveznost poročanja o deležu zastopanosti spolov.  Ukrepi iz navedene direktive zavezujejo velike družbe, z vrednostnimi papirji katerih se trguje na organiziranem trgu (kotirajo na borzi), ne glede na izbrani sistem upravljanja, tj. enotirni ali dvotirni. Te imajo poseben gospodarski pomen, prepoznavnost, vplivajo na celoten trg in določajo standarde za celotni zasebni sektor. Direktiva tako določa cilja glede deleža zastopanosti spolov med navedenimi vodilnimi osebami v družbah. Osebe manj zastopanega spola morajo zasedati vsaj 40 % med neizvršnimi direktorji ali vsaj 33 % skupno med izvršnimi in neizvršnimi direktorji. Družbe, ki si bodo izbrale cilj, da bodo osebe manj zastopanega spola zasedale vsaj 40 % med neizvršnimi direktorji, bodo morale določiti tudi cilje glede deleža za zasedanje manj zastopanega spola med izvršnimi direktorji. Določen cilj 40-odstotne zastopanosti v skladu z navedeno direktivo se uporablja le za neizvršne direktorje, da bi se brez prevelikega poseganja v vsakodnevno vodenje podjetij, za kar so zelo pomembna posebna znanja in izkušnje, zagotovila bolj uravnotežena zastopanost žensk in moških. Neizvršni direktorji imajo tudi pomembno vlogo pri imenovanju najvišjih vodstvenih delavcev in delavk ter oblikovanju kadrovske politike družbe. Več predstavnikov ali predstavnic manj zastopanega spola med neizvršnimi direktorji bo zato povzročilo pozitivno verižno reakcijo glede bolj uravnotežene zastopanosti spolov na celotni poklicni lestvici. Razlog za določitev cilja minimalne 40-odstotne zastopanosti obeh spolov je, da je ta delež med minimalno kritično maso, ki je potrebna za pozitiven učinek na organe vodenja in nadzora (30 %), in popolnoma izenačeno zastopanostjo spolov (50 %).  Po mnenju Komisije trenutno pomanjkanje preglednosti pri izbirnih postopkih in merilih glede kvalifikacij za vodilna mesta v družbah močno ovira doseganje bolj uravnotežene zastopanosti spolov med (ne)izvršnimi direktorji, zato Direktiva 2022/2381/EU določa minimalne pogoje glede izbirnih postopkov kandidatov za imenovanje ali izvolitev na ta mesta. Kadar družbe ne izpolnijo deleža glede uravnotežene zastopanosti spolov med vodilnimi osebami, morajo pred izbirnim postopkom določiti jasna, nevtralna in nedvoumna merila, jih upoštevati v celotnem postopku, ter zagotoviti objektivno primerjalno presojo kvalifikacij kandidatov in kandidatk. V primeru dveh enako kvalificiranih oseb je treba dati prednost predstavniku ali predstavnici manj zastopanega spola, razen kadar je treba zaradi objektivno utemeljenih razlogov dati prednost kandidatu ali kandidatki nasprotnega spola, na primer zaradi upoštevanja drugih politik raznolikosti.  Direktiva 2022/2381/EU ureja tudi pravice neizbranih kandidatov. Ti lahko od družbe zahtevajo podatke o merilih glede kvalifikacij, na katerih je temeljil izbor, o objektivni primerjalni presoji kandidatov na podlagi teh meril in po potrebi o posebnih vidikih, ki so izjemoma pretehtali v korist kandidata, ki ni oseba manj zastopanega spola. Neizbranim kandidatom manj zastopanega spola je treba zagotoviti sodno ali upravno varstvo, če menijo, da so družbe kršile navedena pravila glede izbirnega postopka. Če neizbrani kandidat pri pristojnem organu predloži dejstva, ki upravičujejo domnevo, da je bil enako kvalificiran kot izbrani kandidat, mora družba dokazati, da ni bilo kršitev pogojev glede izbirnega postopka.  V Direktivi 2022/2381/EU je za družbe določena obveznost poročanja o deležih zastopanosti spolov med (ne)izvršnimi direktorji, in sicer morajo enkrat letno poročati o deležu zastopanosti spolov med temi in o ukrepih, ki so jih sprejele za dosego ciljev, določenih z navedeno direktivo. Te podatke morajo družbe objaviti na svojih spletnih straneh in jih po potrebi vključiti v letno poročilo. Kadar družba ne doseže navedenih ciljev, mora navesti razloge in predlagati ukrepe, ki jih je sprejela ali jih bo sprejela za njihovo dosego. Da bi zmanjšali upravno obremenitev in podvajanje poročanja je v direktivi napotilo, da so lahko podatki o deležih zastopanosti spolov med (ne)izvršnimi direktorji vključeni v izjavo o upravljanju družb.  Navedena direktiva predvideva tudi sankcije, ki naj bi bile učinkovite, sorazmerne in odvračilne. Predvidene so za kršitve določil v zvezi z izbirnim postopkom kandidatov za vodilna mesta v družbi, obveznostjo določitve deleža uravnotežene zastopanosti in obveznostjo poročanja. Direktiva dopušča državam članicam EU določitev različnih vrst sankcij, in sicer lahko te vključujejo globe, možnost razveljavitve odločitve o izboru direktorja ali direktorice ter možnost, da se odločitev razglasi za nično.  Skladno z navedeno direktivo morajo države članice EU imenovati enega ali več organov za spodbujanje, analiziranje, spremljanje in podpiranje uravnotežene zastopanosti spolov med (ne)izvršnimi direktorji.  Za ta namen se lahko imenuje organ za enakost, imenovan na podlagi 20. člena Direktive 2006/54/ES[[16]](#footnote-17). To je v Republiki Sloveniji zagovornik načela enakosti.  **Stanje v Sloveniji**  V Sloveniji se je v preteklosti družbe z nezavezujočimi ali mehkimi ukrepi spodbujalo, naj zagotovijo večjo uravnoteženo zastopanost spolov med vodilnimi osebami v družbah. V letu 2013 je Ministrstvo za delo, družino, socialne zadeve in enake možnosti v sodelovanju z Združenjem Manager – sekcija managerk in Komisijo za preprečevanje korupcije začelo izvajati projekt Vključi.Vse[[17]](#footnote-18). V sklopu tega projekta je poleg raziskovalnih, informativnih in promocijskih dejavnosti nastal dokument, ki obsega natančne smernice za spodbujanje enakosti spolov na vodilnih mestih v gospodarskih družbah. Že leta 2011 je Združenje manager pripravilo dokument Zaveza za uspešno prihodnost 15/2020[[18]](#footnote-19), ta dokument obsega korake, ki so jih menedžerji in menedžerke predlagali za večjo konkurenčnost slovenskega gospodarstva, tako da bi Slovenija do leta 2020 prišla med 15 najrazvitejših evropskih držav. Kot enega nujnih pogojev so navedli povečanje deleža menedžerk v vodstvih podjetij na vsaj 30 % do leta 2015 in 40 % do leta 2017, kar izraža tudi spolno strukturo prebivalstva, zaposlenih, delež izobraženih in enakomerno razporeditev talenta (ibid.).  V Sloveniji so pri spodbujanju bolj uravnotežene zastopanosti spolov med vodilnimi osebami v družbah sprejeti zelo pomembni (referenčni) kodeksi upravljanja. Leta 2004 je bil najprej sprejet Slovenski kodeks upravljanja javnih delniških družb[[19]](#footnote-20), leta 2016 Kodeks upravljanja za nejavne družbe[[20]](#footnote-21) ter leta 2022 Kodeks korporativnega upravljanja družb s kapitalsko naložbo države[[21]](#footnote-22) in Kodeks upravljanja za družbe s kapitalsko udeležbo lokalnih skupnosti[[22]](#footnote-23). Kodeksi so priporočilne narave in niso dodatni predpisi, predvsem je njihov cilj narediti sistem upravljanja družbe primerljiv in pregleden glede na prakso, ki je priporočena v zadevnem kodeksu. Poleg tega za nobeno družbo niso zavezujoči; toda družbe, ki so zavezane reviziji in so zadevni kodeks izbrale za svoj referenčni kodeks, morajo po **načelu *spoštuj ali pojasni*** v izjavi o upravljanju razkriti odstopanja od posameznih priporočil kodeksa in pojasniti lastno alternativno prakso, za katero so se odločile.  Združenje nadzornikov Slovenije (v nadaljnjem besedilu: ZNS) je leta 2019 predstavilo pobudo za prostovoljno doseganje cilja uravnotežene zastopanosti spolov do konca leta 2026, in sicer 40 % za člane nadzornih svetov in skupaj 33 % za člane nadzornih svetov in uprav manj zastopanega spola v javnih delniških družbah in družbah v državni lasti.[[23]](#footnote-24) ZNS v sodelovanju s partnerjem Deloitte Slovenija redno spremlja stanje na tem področju po posameznih družbah in vsaj enkrat letno poroča o spremembah in sledenju ciljni uravnoteženi zastopanosti spolov v organih vodenja in nadzora po posameznih družbah. Poročilo iz leta 2023 kaže, da je na dan 30. 4. 2023 16 od 54 vključenih družb doseglo 40 zastopanost žensk v nadzornih svetih oziroma 22 družb 33 zastopanost žensk v upravnih in nadzornih organih skupaj. 16 družb je ciljna deleža doseglo tako v upravnih kot nadzornih organih, poleg tega v 7 družbah v organih vodenja in nadzora ni nobene ženske, v 1 družbi pa v teh organih ni nobenega moškega.[[24]](#footnote-25)  V okviru nacionalnih zakonodajnih ukrepov se je z Zakonom o spremembah in dopolnitvah Zakona o gospodarskih družbah (Uradni list RS, št. 18/21; v nadaljevanju ZGD-1K), sprejetim leta 2021, okrepil institut politike raznolikosti v organih vodenja in nadzora, ki določa, da velike in srednje družbe, ki revidirajo letna poročila, v opisu politike raznolikosti razkrijejo razmerje obeh spolov v organih vodenja in nadzora, ki je primerno za družbo njene velikosti, cilje, ki jih družba zasleduje, ter vpliv na postopke izbire članov in članic organov vodenja in nadzora. Za večjo preglednost za delničarje in deležnike družbe se to objavi v izjavi o upravljanju, ki je del letnega poročila družbe.  Na podlagi navedenih ukrepov napredka na področju uravnotežene zastopanosti manj zastopanega spola med vodilnimi osebami v gospodarskih družbah ni bilo ali je zelo počasen. V Sloveniji je bil delež žensk na mestih odločanja v največjih delniških družbah, ki kotirajo na borzi, v prvi polovici leta 2023 manjši od evropskega povprečja (22 % septembra 2023), kar vzbuja skrb in je izrazito nesorazmerno, ob upoštevanju, da je večina žensk v Sloveniji visoko izobraženih (60 % vseh novih univerzitetnih diplomantk) in delovno aktivnih (stopnja zaposlenosti žensk leta 2021 je bila 71 %). Še bolj vzbuja skrb podatek, da je predsednic organov vodenja in nadzora v velikih borznih družbah le 5,6 %.[[25]](#footnote-26)  **Direktiva 2023/2775/EU**  Z Direktivo 2023/2775/EU, ki je bila sprejeta 26. junija 2013 ter spreminja in dopolnjuje Direktivo 2013/34/EU (računovodska direktiva), se predlaga prilagoditev meril za določanje velikosti družb zaradi inflacije v zadnjih letih.  Direktiva 2013/34/EU, ki je bila sprejeta 26. junija 2013, je razveljavila četrto bilančno direktivo in sedmo direktivo o konsolidiranih letnih poročilih ter tako postala temeljni pravni okvir, ki ureja računovodenje v EU, ob tem je pripomogla k poenotenju pravil sestavljanja računovodskih izkazov v EU in izboljšala primerljivost računovodskih izkazov, hkrati pa je omogočila krepitev zaupanja javnosti v izkaze in poročila. Zlasti je pomembna za mikro, majhne in srednje družbe, saj je njen temeljni cilj zmanjšanje njihovega upravnega bremena in izboljšanje poslovnega okolja, zato vzpostavlja ravnovesje med interesi uporabnikov računovodskih izkazov in interesi družbe, da ni po nepotrebnem obremenjena z zahtevami glede poročanja.[[26]](#footnote-27)  Direktiva 2013/34/EU v 3. členu podaja pravno podlago za pojme mikro, majhno, srednje in veliko podjetje ter določa in ohranja prakso določanja velikosti podjetja glede na čisti prihodek, bilančno vsoto in število zaposlenih. Cilj direktive je bil uskladiti merila za določanje velikosti, saj pred njenim sprejetjem merila za določanje velikosti niso bila povsem primerljiva. Eden izmed temeljev, ki omogoča precej manjše upravno breme, s katerim so se pred sprejetjem direktive spoprijemala majhna podjetja v EU pri pripravi računovodskih izkazov, je uskladitev pragov.  Podjetje se prerazvrsti v drug razred, če dve leti zapored preseže dve od treh predpisanih meril glede števila zaposlenih, vrednosti aktive ali bilančne vsote in čistih prihodkov od prodaje oziroma čistih prihodkov. Države članice se pri majhnih družbah lahko odločijo, katero merilo v dovoljenem razponu bodo izbrale. Merili za vrednosti aktive ali bilančne vsote in čistih prihodkov od prodaje oziroma čistih prihodkov lahko povečajo znotraj okvira, določenega v direktivi. Če se države članice odločijo za zgornjo mejo, lahko to vpliva na obveznost več družb na področju revizije.  Direktiva 2013/34/EU je uredila pragove za razvrščanje podjetij med mikro, majhna, srednja in velika podjetja, spremenila vsebino, obliko in obveznosti priprave konsolidiranega letnega poročila, spremenila vsebino priloge k računovodskim izkazom ter določila poenostavitve za mikro podjetja. Razvrstitev podjetij ali skupin med mikro, majhna, srednja ali velika podjetja ali skupine temelji na izpolnjevanju dveh od treh meril velikosti: vrednosti aktive in čistega prihodka od prodaje ter povprečnega števila zaposlenih v poslovnem letu. Računovodska direktiva tako določa pravni okvir za pripravo, predstavljanje, objavo in revizijo posameznih in konsolidiranih letnih računovodskih izkazov za podjetja s sedežem v Evropski uniji in določa zahteve glede predstavljanja, objave in revizije na podlagi kategorij velikosti in vrst podjetij. Pri poročanju so vedno bolj pomembne tudi nefinančne informacije, ki jih družbe podajajo glede na svojo velikost. Razkritje takšnih informacij družbam prinaša koristi, med drugim ugled, da družba ravna družbeno in socialno odgovorno, da skrbi za zaposlene, okolje in naravo ipd. S tem družbe krepijo svoji prepoznavnost in konkurenčno prednost. V ta namen je bila z ZGD-1J v slovenski pravni red prenesena Direktiva 2014/95/EU. Direktiva 2022/2464/EU posodablja določbe glede nefinančnega poročanja ter obravnava izzive in pomanjkljivosti ureditve iz Direktive 2013/34/EU.  Komisija ima na podlagi določbe o pregledu iz trinajstega odstavka 3. člena Direktive 2013/34/EU pooblastilo, da vsakih pet let pregleda in zaradi prilagajana posledicam inflacije po potrebi sprejme delegirane akte, s katerimi spremeni merila velikosti mikro, majhnih, srednjih in velikih podjetij ali skupin pri tem pa upošteva inflacijske ukrepe, objavljene v Uradnem listu Evropske unije. S prilagoditvami denarnih meril velikosti si prizadeva ohraniti sedanje stanje in predvsem preprečiti razmere, da bi se za mikro in majhna podjetja zaradi inflacije uporabljale strožje zahteve, ki se uporabljajo za večja podjetja.  Komisija je merila velikosti za razvrščanje družb nazadnje pregledala leta 2021 (ob upoštevanju podatkov za obdobje od januarja 2013 do decembra 2019) in ugotovila, da jih takrat ni bilo treba revidirati. Glede na trend inflacije v letih 2021 in 2022 je bila sprejeta odločitev, da se znova pregledajo denarna merila za določanje kategorije velikosti družb in da se upošteva učinek inflacije. Komisija je ugotovila, da je v 10-letnem obdobju od 1. 1. 2013 do 31. 3. 2023 inflacija kumulativno dosegla 24,3 % v euro območju[[27]](#footnote-28) in 27,2 % v 27 državah članicah Evropske unije. Skladno z navedenim Komisija meni, da je treba glede na trend inflacije v euro območju v zadnjih letih (zlasti v zadnjih dveh letih) merila velikosti iz Direktive 2013/34/EU prilagoditi za 25 %, da se prilagodijo za učinke inflacije. Da bodo merila velikosti družb preprosta in smiselna, je treba nekatera merila zaokrožiti navzgor (28,6 %).  Direktiva 2023/2775/EU na novo določa merila za razvrščanje družb. Razlik pri številu zaposlenih med staro in novo zakonodajo ni. Spremembe so pri drugih dveh merilih, pri čemer se je meja zvišala za majhne, srednje in velike družbe. Direktiva 2013/34/EU določa tudi merila za razvrščanje velikosti skupin, zato Direktiva 2023/2775/EU na novo določa tudi ta merila. Pri tem se za majhne, srednje in velike skupine uporabljajo enaka merila kot za posamične družbe, vendar na konsolidirani ravni. Ostaja pa v veljavi določba, da če se merila ne ugotavljajo na konsolidirani podlagi, se meje meril za vrednosti aktive ali bilančne vsote in čistih prihodkov od prodaje oziroma čistih prihodkov zvišajo za 20 %.  Razvrstitev družb je pomembna zaradi zahtev za sestavljanje in javno objavljanje letnih računovodskih izkazov, globine razčlenjevanja postavk, obsežnosti prilog s pojasnili ter zakonsko predpisane obveznosti revidiranja, ki je predpisana za velike in srednje kapitalske družbe, dvojne družbe, majhne kapitalske družbe, ki kotirajo na borzi, in konsolidirane računovodske izkaze.[[28]](#footnote-29)  Novi velikostni razredi so prikazani v spodnji tabeli, zaradi večje jasnosti so v tabeli prikazani tudi velikostni razredi, ki so veljali pred sprejetjem nove zakonodaje.  Tabela: Trenutna finančna merila za razvrščanje velikosti družb na podlagi Direktive 2013/34/EU in predlogi njihovih prilagoditev   |  |  |  |  | | --- | --- | --- | --- | | **VELIKOST DRUŽBE** |  | **Vrednost aktive** | **Čisti prihodki od prodaje** | | **MIKRO** | Trenutno | 350.000 | 700.000 | |  | Prilagojeno | 450.000 | 900.000 | |  | Povečanje | 28,6 % | 28,6 % | |  |  |  |  | | **MAJHNA (spodnja omejitev)** | Trenutno | 4.000.000 | 8.000.000 | |  | Prilagojeno | 5.000.000 | 10.000.000 | |  | Povečanje | 25,0 % | 25,0 % | |  |  |  |  | | **MAJHNA (zgornja omejitev)** | Trenutno | 6,000.000 | 12,000.000 | |  | Prilagojeno | 7,500.000 | 15,000.000 | |  | Povečanje | 25,0 % | 25,0 % | |  |  |  |  | | **SREDNJA/VELIKA** | Trenutno | 20,000.000 | 40,000.000 | |  | Prilagojeno | 25,000.000 | 50,000.000 | |  | Povečanje | 25,0 % | 25,0 % | |  |  |  |  |   *Vir: Komisija (C(2023) 7020 final)*  V 55. členu ZGD-1 so na podlagi Direktive 2013/34/EU določena enaka merila za razvrstitev družb po velikosti, v primeru meril za majhno družbo pa je določena spodnja omejitev iz navedene direktive.  Komisija je naredila analizo učinkov, osredotočeno na obveznosti družb v 27 državah članicah EU. Po ugotovitvah Komisije bi v primeru zvišanja meril za razvrščanje družb za 25 % koristi imelo približno 6,0 % družb z omejeno odgovornostjo v državah članicah EU, saj bi se za njih zmanjšale obveznosti glede poročanja in revizije. Zaradi nepopolnih podatkov se pričakuje, da bo dejansko število družb, ki bodo imele koristi od prilagoditve meril velikosti za razvrščanje družb, večje od navedenega deleža.  **Stanje v Sloveniji**  Zakon o gospodarskih družbah (Uradni list RS, št. 30/93; v nadaljnjem besedilu: ZGD) je v 51. členu vseboval določbe za razvrščanje in prerazvrščanje družb na majhne, srednje in velike družbe. Predvidel je, da je velikost družbe tista navezna okoliščina, ki je bila pomembna za uporabo pravil poglavja o poslovnih knjigah in letnem poročilu. Posamezne določbe so namreč za majhne družbe, v nekaterih primerih pa tudi za srednje družbe dopuščala določene poenostavitve.  Spremenjeni Zakon o gospodarskih družbah, tj. ZGD-1 (Uradni list RS, št. 42/06), je v 55. členu v okvir razvrščanja družb po velikosti vnesel novost mikro družbe kot najmanjše izmed njih. S tem je mikro družba postala nova in v okviru razvrščanja najmanjša oblika družbe.  Ker je evropsko pravo družb urejeno z uredbami, predvsem pa z direktivami, je treba nacionalno zakonodajo in druge predpise spreminjati ali zaradi prenosa pravnega reda EU sprejemati nove predpise. Zato se je z ZGD-1I v slovenski pravni red delno prenesla Direktiva 2013/34/EU. Ta je uredila pragove za razvrščanje družb med mikro, majhne, srednje in velike družbe, spremenila vsebino, obliko in obveznosti priprave konsolidiranega letnega poročila, spremenila vsebino priloge k računovodskim izkazom ter določila poenostavitve za mikro družbe.  Gospodarske družbe (in podjetniki) morajo enkrat letno sestaviti letno poročilo, katerega obseg in vsebina sta odvisna od njihove velikosti, pri čemer se umestitev v velikostni razred (mikro, majhne, srednje in velike družbe) določi na podlagi števila zaposlenih (povprečno število delavcev v poslovnem letu), čistih prihodkov od prodaje in vrednosti aktive, kot to določa 55. člen ZGD-1. V skladu z ZGD-1 je najbolj obširno letno poročilo družb, ki so zavezane k revidiranju. Letna poročila velikih in srednjih kapitalskih družb ter dvojnih družb morajo biti v skladu s 60. členom ZGD-1 sestavljena iz (najmanj) bilance stanja, izkaza poslovnega izida, izkaza denarnih tokov, izkaza gibanja kapitala, izkaza drugega vseobsegajočega donosa, priloge s pojasnili k izkazom in poslovnega poročila. Letno poročilo mora biti sestavljeno jasno in pregledno, izkazovati pa mora resničen in pošten prikaz premoženja in obveznosti družbe, njenega finančnega položaja ter poslovnega izida. Z letnim poročilom družba prikaže, kako je v preteklem poslovnem letu delovala in poslovala ter kako je bila pri tem uspešna.  Direktiva 2013/34/EU in ZGD-1 torej določata pogoje glede predstavljanja, objave in revizije letnih računovodskih izkazov na podlagi kategorij velikosti in vrst družb. Obvezna je namreč revizija letnih računovodskih izkazov vseh subjektov javnega interesa ter srednjih in velikih podjetij, ne pa majhnih družb.  Tabela: Trenutna finančna merila za razvrščanje velikosti družb po ZGD-1 in po predlogu ZGD-1M   |  |  |  |  | | --- | --- | --- | --- | | Velikost družbe |  | Vrednost aktive | Čisti prihodki od prodaje | | Mikro | Veljavno | 350.000 EUR | 700.000 EUR | |  | Sprememba | 450.000 EUR | 900.000 EUR | |  | Zvišanje | 28,6 % | 28,6 % | |  |  |  |  | | Majhna | Veljavno | 4.000.000 EUR | 8.000.000 EUR | |  | Sprememba | 5.000.000 EUR | 10.000.000 EUR | |  | Zvišanje | 25 % | 25 % | |  |  |  |  | | Srednja | Veljavno | 20.000.000 EUR | 40.000.000 EUR | |  | Sprememba | 25.000.000 EUR | 50.000.000 EUR | |  | Zvišanje | 25 % | 25 % |   V Republiki Sloveniji je bilo po podatkih iz letnih poročil, ki so jih gospodarske družbe Ajpesu predložile za leto 2022, med 70.071 družbami 83,4 % mikro, 14,1 % majhnih, 1,7 % srednjih in 0,8 % velikih družb. Ob upoštevanju predlaganih sprememb meril velikosti za razvrščanje družb Ajpes na podlagi podatkov iz letnih poročil za leto 2022 predvideva, da se bo v Sloveniji nekoliko povečal delež mikro družb (85,0 %), zmanjšali pa se bodo deleži majhnih (13,0 %), srednjih (1,6 %) in velikih družb (0,4 %).  Tabela: Podatki Ajpesa na podlagi predloženih letnih poročil za leto 2022   |  |  |  |  |  | | --- | --- | --- | --- | --- | |  | TRENUTNO STANJE | | PO PRILAGODITVI MERIL | | | VELIKOST DRUŽBE | ŠTEVILO DRUŽB | DELEŽ DRUŽB | ŠTEVILO DRUŽB | DELEŽ DRUŽB | | MIKRO | 58.430 | 83,4 % | 59.547 | 85 % | | MAJHNA | 9.904 | 14,1 % | 9.121 | 13 % | | SREDNJA | 1.208 | 1,7 % | 1.129 | 1,6 % | | VELIKA | 529 | 0,8 % | 274 | 0,4 % | | Skupaj | 70.071 | 100 % | 70.071 | 100 % |   **Ureditev spremenjene opredelitve subjekta javnega interesa**  S predlogom zakona se na novo ureja opredelitev subjektov javnega interesa (v nadaljnjem besedilu: SJI), saj zanje veljajo posebnosti glede poročanja in nekatere druge zakonske obveznosti s področja korporativnega upravljanja. Pred tem je bil v ZGD-1 sklic na Zakon o revidiranju (Uradni list RS, št. [65/08](https://www.uradni-list.si/glasilo-uradni-list-rs/vsebina/2008-01-2813), [63/13](https://www.uradni-list.si/glasilo-uradni-list-rs/vsebina/2013-01-2514) – ZS-K, [84/18](https://www.uradni-list.si/glasilo-uradni-list-rs/vsebina/2018-01-4121) in [115/21](https://www.uradni-list.si/glasilo-uradni-list-rs/vsebina/2021-01-2466)) (v nadaljnjem besedilu: Zrev-2), v katerem je bila urejena opredelitev SJI, saj zanje veljajo strožje zahteve tudi glede revidiranja. Zadevna opredelitev je navedena v računovodski in revizijski direktivi, zato je bila ta leta 2015 najprej prenesena v nacionalno zakonodajo z novelo ZGD-1I, leta 2018 pa je bila na novo urejena v ZRev-2A. Zaradi tega je bila leta 2021 v ZGD-1K opredelitev črtana in se je uredil sklic na ZRev-2, kjer je bila navedena opredelitev SJI. Prvotno je bilo v ZGD-1I določeno, da je SJI družba, s katere vrednostnimi papirji se trguje na organiziranem trgu vrednostnih papirjev, ali kreditna institucija, kot jo opredeljuje zakon, ki ureja bančništvo, ali zavarovalnica, kot jo opredeljuje zakon, ki ureja zavarovalništvo. Ko se je leta 2018 v ZRev-2A opredelitev na novo uredila, se je ta razširila tako, da so SJI poleg navedenih družb postali tudi pokojninska družba, kot jo opredeljuje zakon, ki ureja zavarovalništvo, in družba, zavezana k obvezni reviziji, v kateri imajo država ali občine skupaj ali samostojno, neposredno ali posredno večinski lastniški delež. Poleg teh je bilo v opredelitvi navedeno še, da je SJI lahko tudi druga pravna oseba, zavezana k obvezni reviziji, če je tako določeno z drugim zakonom.  Zaradi boljše preglednosti in sistemske ureditve se je predlagala vnovična ureditev opredelitve SJI v ZGD-1, v katerem so zanje določene posebne obveznosti glede poročanja in druge zahteve (oblikovanje revizijskih komisij in nadzornih svetov v družbah z omejeno odgovornostjo). Predlaga se sprememba opredelitve na način, da se določi, da so med SJI samo velike družbe, v katerih imajo večinski (posredni ali neposredni) delež država ali samoupravne lokalne skupnosti. Tako bi se iz opredelitve SJI izvzele srednje družbe, v katerih imajo večinski delež država ali samoupravne lokalne skupnosti. Te družbe bi razbremenili dodatnih obveznosti, ki izhajajo iz ZGD-1 in ZRev-2 za SJI, in bi to nanje pozitivno vplivalo, saj to zanje pomeni odpravo administrativnih bremen (npr. priprava letnih poročil, kot to velja za velike družbe) in nekaterih zakonskih obveznosti (npr. oblikovanje revizijskih komisij), ki veljajo za SJI. V praksi se je izkazalo, da so srednje družbe, ki se s spremembo tega zakona izločajo iz SJI, ustanovljene kot družbe z omejeno odgovornostjo. Glede na njihovo velikost, pravnoorganizacijsko obliko in zmožnosti težko sledijo vsem zahtevam, kot to velja za velike družbe, ki so prepoznane kot SJI ter so jim veljavne zakonske zahteve le administrativno breme in ne vplivajo na učinkovitejše poslovanje ali nadzorovanje. |
| 2. CILJI, NAČELA IN POGLAVITNE REŠITVE PREDLOGA ZAKONA |
| 2.1 Cilji |
| Pri pripravi predloga zakona se je sledilo predvsem naslednjim ciljem:   * uskladiti slovenski pravni red z evropsko zakonodajo, in sicer z Direktivo 2021/2101/EU, Direktivo 2022/2464/EU, Direktivo 2022/2381/EU in Direktivo 2023/2775/EU, * zagotoviti pravno podlago za poročanje o davčnih informacijah v zvezi z dohodki gospodarskih družb, * okrepiti preglednost poslovanja največjih gospodarskih družb, * povečati javni nadzor nad poslovanjem družb ter s poročanjem o davčnih informacijah v zvezi z dohodki po državah družbe spodbuditi, da davke plačajo tam, kjer ustvarijo dobičke, * spodbujati družbeno odgovornost podjetij, * na novo opredeliti SJI, pri čemer bodo iz opredelitve izvzete nekatere družbe, ki bodo razbremenjene od obveznosti, ki jih prinaša status SJI, * izboljšati korporativno upravljanje gospodarskih družb, * doseči bolj uravnoteženo zastopanost spolov na najvišjih vodilnih položajih, tj. med člani organov vodenja in nadzora v gospodarskih družbah, * vzpostaviti merila in ukrepe, s katerimi se bo pospešil napredek pri zagotavljanju uravnotežene zastopanosti spolov med člani organov vodenja in nadzora družb, * poenostaviti merila za razvrščanje velikosti družb in s tem zahteve glede poročanja ter zmanjšati upravna bremena za gospodarske družbe, * doseči označevanje gospodarskih družb in samostojnih podjetnikov posameznikov na vidnih mestih na poslovnih naslovih, * odpraviti nekatere pomanjkljivosti veljavne ureditve, * dopolniti kazenske določbe. |
| 2.2 Načela |
| Predlog zakona ne odstopa od načel, na katerih temelji sedanja ureditev. |
| 2.3 Poglavitne rešitve |
| * **Predstavitev predlaganih rešitev:**  1. Rešitve, povezane z uskladitvijo z Direktivo 2021/2101/EU:   Predlog zakona ureja pravno podlago za javno poročanje o davčnih informacijah v zvezi z dohodki po državah, v skladu s katerim bodo nekatere največje družbe, njihove odvisne družbe in podružnice zavezane razkriti nekatere davčne podatke (podatke, ki so bili na razpolago davčnim organom) javnosti v poročilu o davčnih informacijah v zvezi z dohodki, to poročilo bo ločeno od letnega poročila in objavljeno v registru pri Ajpesu, posamezno pa tudi na spletni strani družbe.  S predlogom zakona se:  a) določa krog zavezancev za pripravo in objavo poročila o davčnih informacijah v zvezi z dohodki:  Poročilo o davčnih informacijah v zvezi z dohodki bodo v skladu s predlogom zakona morale pripraviti, objaviti in ga predložiti Ajpesu ter omogočiti dostop do njega ali ga objaviti na spletni strani družbe, ki so v skladu s 56. členom ZGD-1 zavezane k pripravi konsolidiranega letnega poročila za najširši krog družb v skupini, in druge družbe, če bodo njihovi prihodki ali konsolidirani prihodki na podlagi podatkov zadnjih dveh zaporednih poslovnih let na bilančni presečni dan bilance stanja obakrat presegli 750,000.000 EUR. Gre za največje samostojne družbe ali obvladujoče družbe s sedežem v Republiki Sloveniji, pri čemer predlog zakona za obveznost priprave poročila o davčnih informacijah v zvezi z dohodki določa pogoj, da družba prek svojih odvisnih družb in/ali podružnic posluje v več državah. Obveznost priprave in objave poročila o davčnih informacijah v zvezi z dohodki tako ne bo veljala za družbe, povezane družbe in podružnice, če imajo sedež le v Republiki Sloveniji.  K pripravi in objavi poročila o davčnih informacijah v zvezi z dohodki se s predlogom zakona zavezujejo tudi družbe, ki so jih v Republiki Sloveniji ustanovila tuja podjetja iz tretjih držav (držav zunaj Evropske unije) in tvorijo skupino. Gre torej za odvisne družbe, ki jih obvladuje tuje podjetje iz tretje države. Obveznost poročanja bo po predlogu zakona za odvisno družbo s sedežem v Republiki Sloveniji nastala, če je ta družba srednja ali velika družba v skladu z merili za srednje in velike družbe iz četrtega do šestega odstavka 55. člena ZGD-1 in če bodo konsolidirani prihodki obvladujoče (matične) družbe iz tretje države na podlagi podatkov zadnjih dveh zaporednih poslovnih let na bilančni presečni dan bilance stanja obakrat presegli 750.000.000 EUR. Če bo obvladujoče tuje podjetje iz tretje države, ki preseže navedeno merilo prihodka, samo pripravillo poročilo o davčnih informacijah v zvezi z dohodki, bo njegova odvisna družba s sedežem v Republiki Sloveniji zavezana le, da ga objavi in predloži Ajpesu ter zagotovi njegov dostop ali ga objavi na spletni strani. Če pa odvisna družba od svoje obvladujoče družbe ne bo pridobila poročila o davčnih informacijah v zvezi z dohodki, bo od nje zahtevala, da ji zagotovi vse podatke, potrebne za pripravo poročila. Če obvladujoče tuje podjetje iz tretje države zahtevanih podatkov ne bo predložilo, bo odvisna družba pripravila, objavila in predložila Ajpesu ter zagotovila dostop do poročila o davčnih podatkih o davčnih informacijah v zvezi z dohodki ali ga objavila na spletni strani s podatki, ki jih bo imela na voljo, jih je prejela ali pridobila od obvladujočega tujega podjetja iz tretje države, skupaj z izjavo, da poročilo ne vsebuje vseh zahtevanih podatkov, ker ji jih njeno obvladujoče tuje podjetje iz tretje države ni predložilo.  K pripravi in objavi poročila o davčnih informacijah v zvezi z dohodki se po predlogu zakona zavezujejo tudi podružnice oziroma v skladu z ZGD-1 imenovane podružnice tujega podjetja iz tretje države, če jih je ustanovilo tuje podjetje iz tretje države, ki ni v skupini, ali tuje podjetje iz tretje države, ki je v skupini, v kateri je zavezano pripraviti konsolidirano letno poročilo za najširši krog družb v skupini, tuje podjetje iz tretje države. Za nastanek obveznosti predlog zakona v skladu z Direktivo 2013/34/EU, ki jo spreminja Direktiva 2021/2101/EU, določa nekatere pogoje, in sicer da je obveznost za podružnice podana, če:   * + jo je ustanovilo tuje podjetje iz tretje države, ki je organizirano kot kapitalska družba ali kot druga istovrstna pravnoorganizacijska oblika po pravu države sedeža,   + tuje podjetje iz tretje države, ki je v skupini, v kateri je zavezano pripraviti konsolidirano letno poročilo za najširši krog družb v skupini, nima odvisne družbe, * prihodki tujega podjetja iz tretje države ali skupine, v kateri je tuje podjetje iz tretje države zavezano pripraviti konsolidirano letno poročilo za najširši krog družb v skupini, na podlagi podatkov zadnjih dveh zaporednih poslovnih let na bilančni presečni dan bilance stanja obakrat presežejo 750.000.000 eurov, * njeni prihodki presežejo merilo za majhne družbe, določene v tretjem in šestem odstavku 55. člena zakona.   Če bo tuje podjetje iz tretje države, ki preseže navedeno merilo prihodkov 750.000.000 EUR in je ustanovilo podružnico, samo pripravilo poročilo o davčnih informacijah v zvezi z dohodki, bo njegova podružnica s sedežem v Republiki Sloveniji zavezana le, da ga objavi in predloži Ajpesu ter zagotovi njegov dostop ali ga objavi na spletni strani, če pa podružnica ne bo pridobila poročila o davčnih informacijah v zvezi z dohodki od svojega tujega podjetja ustanovitelja iz tretje države, bo moral zastopnik tujega podjetja iz 682. člena ZGD-1 od njega zahtevati, da ji zagotovi vse podatke, potrebne za pripravo poročila o davčnih informacijah v zvezi z dohodki. Če tuje podjetje iz tretje države zahtevanih podatkov podružnici ne bo predložilo, bo podružnica pripravila in objavila poročilo o davčnih informacijah v zvezi z dohodki, ga predložila Ajpesu ter zagotovila dostop do njega ali ga objavila na spletni strani s podatki, ki jih bo imela na voljo, jih je prejela ali pridobila od tujega podjetja ustanovitelja iz tretje države, skupaj z izjavo, da poročilo ne vsebuje vseh zahtevanih podatkov, ker ji jih tuje podjetje iz tretje države ni predložilo.  Poročilo o davčnih informacijah v zvezi z dohodki bo po predlogu zakona sestavljeno kot samostojno poročilo, ločeno od letnega poročila in bo do njega omogočen dostop z vpogledom v Poslovni register Slovenije pri Ajpesu. Poleg tega bodo morale družbe dostop do tega poročila v slovenskem jeziku na svoji spletni strani, dostopni za vso javnost, zagotoviti v 12 mesecih po koncu poslovnega leta, pri čemer bo moralo ostati brezplačno dostopno najmanj pet zaporednih let. Določena je tudi izjema od objave tega poročila na spletni strani družbe. V tem primeru družba na svoji spletni strani poda le informacijo in pojasnilo, da uporablja to izjemo, poročilo pa je dostopno v registru, ki je dostopen na spletni strani Ajpesa skladno s pravili javne objave po 58. členu ZGD-1. Pri obveznosti odvisnih družb bo zadostovala objava poročila skupaj z izjavo (da poročilo ne vsebuje vseh zahtevanih podatkov, ker jih družba ustanoviteljica ni predložila) na javnosti dostopni spletni strani katere koli odvisne ali povezane družbe v skupini, na katero se poročilo nanaša, pri obveznosti podružnic pa objava na javnosti dostopni spletni strani katere koli podružnice ali družbe, ki je ustanovila podružnico, ali povezane družbe v skupini, na katero se poročilo nanaša. Tudi v teh primerih je določena izjema od objave tega poročila na spletni strani odvisne družbe ali podružnice. Ta v tem primeru na svoji spletni strani poda le informacijo in pojasnilo, da uporablja to izjemo, poročilo pa je dostopno v registru, ki je dostopen na spletni strani Ajpesa;  b) določa vsebina poročila o davčnih informacijah v zvezi z dohodki:  Predlog zakona določa, da mora poročilo o davčnih informacijah v zvezi z dohodki vsebovati podatke o celotnem poslovanju samostojne ali obvladujoče družbe, katere prihodki ali konsolidirani prihodki so na podlagi podatkov zadnjih dveh zaporednih poslovnih let na bilančni presečni dan bilance stanja obakrat večji od 750.000.000 EUR. Poročilo mora vsebovati tudi podatke o poslovanju vseh povezanih družb, vključenih v konsolidirano letno poročilo. S predlogom zakona se v skladu z direktivo določa tudi, kateri podatki morajo biti navedeni ločeno po posamezni državi ali davčni jurisdikciji in kateri se lahko navedejo združeno.  Predlog zakona določa nabor podatkov, ki jih mora vsebovati poročilo o davčnih informacijah v zvezi z dohodki. Določa tudi, da družbe podatke razkrijejo z uporabo skupne predloge in elektronskih oblik poročanja, ki so strojno berljive. Skupno predlogo, ki se bo uporabila za enoten način poročanja, bo Komisija pripravila v obliki izvedbene uredbe, ki se bo uporabljala neposredno;  c) določajo izjeme v zvezi s poročanjem – komu in pod katerimi pogoji poročila ni treba pripraviti in objaviti:  S predlogom zakona se v skladu z direktivo posebej določa pravica družbe, da v poročilu ne razkrije tistih podatkov, s katerimi bi lahko resno škodovala svojemu poslovnemu položaju. Ob tem mora biti opustitev razkritja podatkov v poročilu jasno navedena skupaj z ustrezno utemeljeno obrazložitvijo razlogov zanjo. Podatke, ki jih družba izvzame iz tekočega poročila, mora nato vključiti v poznejše poročilo o davčnih informacijah v zvezi z dohodki. To lahko stori naslednje leto ali leto pozneje, najpozneje pa jih mora vključiti v poročilo, pripravljeno v petih letih, odkar bi morala poročati o njih. V skladu z direktivo predlog zakona zahteva, da družba podatkov v zvezi z davčnimi jurisdikcijami, vključenih v prilogah I in II k sklepom Sveta o posodobljenem seznamu EU z jurisdikcijami, ki niso pripravljene sodelovati v davčne namene, nikoli ne more izvzeti.  V zvezi s poročanjem predlog zakona določa izjeme za odvisne družbe in podružnice tujega podjetja. Zanje obveznost poročanja o davčnih informacijah v zvezi z dohodki ne velja, če obvladujoče tuje podjetje iz tretje države pripravi poročilo, ki je popolnoma skladno z zahtevami iz predloga zakona in je najpozneje v 12 mesecih po datumu bilance stanja za poslovno leto, za katero je bilo poročilo pripravljeno, v prevodu brezplačno objavljeno na spletni strani tega tujega podjetja iz tretje države v elektronski obliki poročanja, ki je strojno berljiva, ter sta v poročilu navedena firma in sedež odvisne družbe ali podružnice tujega podjetja iz tretje države, ustanovljene v Republiki Sloveniji, ki je poročilo o davčnih informacijah v zvezi z dohodki zaradi javne objave predložila v skladu s pravom države sedeža in s prvim odstavkom 48.d člena Direktive 2013/34/EU:  č) posebej določa tudi, kdaj obveznost poročanja preneha:  Predlog zakona določa, da obveznost poročanja o davčnih informacijah v zvezi z dohodki preneha, ko ni več izpolnjen pogoj za njen nastanek. To pomeni, da za družbe obveznost preneha, ko so prihodki ali konsolidirani prihodki na podlagi podatkov zadnjih dveh zaporednih poslovnih let na bilančni presečni dan bilance stanja obakrat nižji od 750.000.000 EUR. Ko preneha obveznost za obvladujoče tuje podjetje iz tretje države, ker konsolidirani prihodki ne presežejo 750.000.000 EUR, preneha ta obveznost tudi za njegove odvisne družbe. Za podružnice tujega podjetja pa predlog zakona v skladu z direktivo določa, da obveznost poročanja preneha, kadar tuje podjetje iz tretje države, ki je v Republiki Sloveniji ustanovilo podružnico ali je to podružnico ustanovila družba, ki jo obvladuje tuje podjetje iz tretje države, v dveh zaporednih poslovnih letih obakrat ne preseže 750.000.000 EUR prihodkov in kadar podružnica tujega podjetja obakrat v dveh zaporednih poslovnih letih glede lastnih čistih prihodkov od prodaje ne preseže merila za majhne družbe, določenega v 55. členu ZGD-1, to je 8.000.000 EUR;  d) dopolnjujejo kazenske določbe ZGD-1 v zvezi s poročilom o davčnih informacijah v zvezi z dohodki:  S predlogom zakona se med prekrške družbe (686. člen ZGD-1) in prekrške tujega podjetja, ki je ustanovilo podružnico (687. člen ZGD-1), vključi prekršek, če se poročilo o davčnih informacijah v zvezi z dohodki ne pripravi ali ne predloži Ajpesu ali ne objavi na spletni strani družbe, odvisne družbe ali povezane družbe ali v primeru podružnice tujega podjetja iz tretje države katere koli podružnice ali družbe, ki je ustanovila podružnico ali povezane družbe v skupini, na katero se poročilo nanaša.   1. Rešitve, povezane z uskladitvijo z Direktivo 2022/2464/EU:   Predlog zakona posodablja trenutno ureditev glede nefinančnega poročanja iz 70.c člena ZGD-1. Ta določa obveznost priprave izjave o nefinančnem poslovanju za vse družbe, ki so subjekti javnega interesa in katerih povprečno število zaposlenih je večje od 500, ter priprave konsolidirane izjave o nefinančnem poročanju za vse družbe, ki so zavezane k pripravi konsolidiranega letnega poročila in katerih povprečno število zaposlenih je na konsolidirani ravni večje od 500. Izjava o nefinančnem poslovanju mora, kolikor je potrebno za razumevanje razvoja, uspešnosti in položaja družbe ter učinka njenih dejavnosti, vsebovati vsaj informacije o okoljskih, socialnih in kadrovskih zadevah, spoštovanju človekovih pravic ter o zadevah v zvezi z bojem proti korupciji in podkupovanju, vključno s:  - kratkim opisom poslovnega modela družbe;  - opisom politik družbe glede navedenih zadev, med drugim v zvezi z izvajanjem postopkov skrbnega pregleda;  - rezultati teh politik;  - glavnimi tveganji v zvezi z navedenimi zadevami, ki so povezana z dejavnostmi družbe, vključno z njenimi poslovnimi odnosi, proizvodi ali storitvami, kadar je to ustrezno in sorazmerno, ki bi lahko povzročili resne škodljive učinke na teh področjih, ter načini, kako družba upravlja ta tveganja in  - ključnimi nefinančnimi kazalniki uspešnosti, pomembnimi za posamezne dejavnosti.  Če družba katere od navedenih politik ne izvaja, to v izjavi o nefinančnem poslovanju jasno in utemeljeno obrazloži.  S predlogom zakona se:   1. nadomešča izjava o nefinančnem poslovanju s poročilom o trajnostnosti:   Glede na to, da je v nekaterih primerih nefinančno poročanje (izjava o nefinančnem poslovanju) povezano tudi s finančnimi elementi, se je v skladu z Direktivo 2022/2464/EU spremenilo poimenovanje poročanja, saj se uvaja pojem poročanje o trajnostnosti. Direktiva 2022/2464/EU ne opredeljuje naziva takšnega poročanja, ESRS pa določajo, da gre za pripravo izjave o trajnostnosti. Kljub temu se je v predlogu zakona določila obveznost priprave poročila o trajnostnosti, saj gre za zelo širok obseg informacij in je vsebina zelo pomembna, poleg tega je ta terminologija bolj skladna z ZGD-1 (tudi 70.b člen opredeljuje poročilo o plačilih vladam, enako tudi s tem predlogom zakona dodani 70.e člen opredeljuje poročilo o davčnih informacijah v zvezi z dohodki);   1. širi obseg kroga zavezancev za poročanje:   Ta obveznost se v skladu s predlogom zakona na podlagi Direktive 2022/2464/EU nalaga:   * **vsem velikim družbam, ki izpolnjujejo številčno merilo velikosti iz petega odstavka 55. člena ZGD-1** (ni več praga 500 zaposlenih in ne velja le za subjekte javnega interesa):   Pomembno je poudariti, da se za obveznost priprave poročila o trajnostnosti ne uporablja določba osmega odstavka 55. člena ZGD-1. S tem zakonom spremenjena navedena določba določa, da določbe poglavja Poslovne knjige in letno poročilo, ki veljajo za velike družbe, razen obveznosti iz 70.c do 70.d člena tega zakona, veljajo tudi za SJI, borzo vrednostnih papirjev in družbo, ki mora po 56. členu tega zakona pripraviti konsolidirano letno poročilo.  Predlog zakona je tako sledil namenu Direktive 2022/2464/EU, da se v obvezno poročanje o trajnostnosti vključijo le tiste velike družbe, ki izpolnjujejo številčno merilo velikosti. To so vse družbe, za katere velja 70.c člen (ob upoštevanju 53. člena ZGD-1 torej vse kapitalske družbe in vse osebne družbe, pri katerih za njihove obveznosti ni neomejeno odgovorna nobena fizična oseba – določba je smiselno enaka kot prvi odstavek 1. člena Direktive 2013/34/EU), ki dosegajo dve izmed treh meril (ob upoštevanju novih meril velikosti):   * povprečno število delavcev v poslovnem letu presega 250, * čisti prihodki od prodaje presegajo 50.000.000 EUR in * vrednost aktive presega 25.000.000 EUR; * z dvoletnim časovnim zamikom (za poslovna leta od 1. 1. 2026) tudi **vsem majhnim in srednjim družbam, ki kotirajo na borzi (razen mikro družbam)**:   Te imajo možnost, da prvi dve leti ne pripravijo poročila o trajnostnosti, če v poslovnem poročilu navedejo razloge za to. Za preostale majhne in srednje družbe, ki ne kotirajo na borzi, bo uporaba standardov in trajnostnega poročanja prostovoljna, cilj pa jih je spodbuditi k njihovi uporabi, saj bodo imele večjo možnost za pridobitev vlagateljev;   1. širita obseg in vsebina trajnostnih informacij, o katerih je treba poročati:   Predlog zakona veliko podrobneje opredeljuje informacije, ki jih morajo družbe razkriti. Družbe bodo morale dejavnike, povezane s trajnostnostjo, vključiti v poslovni model, strategijo in cilje, kar bo vplivalo tudi na poslovanje in upravljanje teh družb ter postopke revizije. Srednje in majhne družbe, ki kotirajo na borzi, bodo lahko poročilo o trajnostnosti pripravile v poenostavljeni obliki.  Podrobnejša vsebina in način poročanja bosta opredeljena v ESRS. Komisija je ESRS, ki veljajo za velike družbe, že sprejela z Delegirano uredbo o standardih poročanja o trajnostnosti. Standardi, ki bodo veljali za srednje in majhne družbe, ki kotirajo na borzi, bodo sprejeti naknadno (rok za sprejetje je 30. junij 2024, vendar se predvideva, da bodo sprejeti pozneje). Naknadno bodo sprejeti tudi standardi, namenjeni družbam iz posebnih sektorjev (t. i. sektorski standardi; rok za sprejetje je bil podaljšan, in sicer do 30. junija 2026). Komisija pripravlja tudi posebne standarde, ki bodo prilagojeni prostovoljnemu poročanju o trajnostnosti za majhne in srednje družbe, ki ne kotirajo na borzi.  ESRS, ki veljajo za velike družbe, zelo podrobno opredeljujejo informacije, ki jih morajo družbe razkriti o svojih pomembnih vplivih, tveganjih in priložnostih, povezanih z okoljskimi, socialnimi in upravljavskimi zadevami v povezavi s trajnostnostjo. Vsebujejo:   * medsektorske standarde: * ESRS 1 Splošne zahteve: opisana je struktura standardov ESRS, pojasnjeni so pravila pri pripravi in temeljni koncepti ter določene so splošne zahteve za pripravo in predstavitev informacij, povezanih s trajnostnostjo, * ESRS 2 Splošna razkritja: določene so zahteve po razkritju informacij, ki jih družbe zagotovijo na splošni ravni za vse pomembne trajnostnostne zadeve na področjih poročanja, ki zajemajo upravljanje, strategijo, upravljanje vplivov, tveganj in priložnosti ter metrike in cilje. Vključujejo minimalne zahteve po razkritju v zvezi s politikami, ukrepi, metrikami in cilji; * tematske standarde, vezane na posamezne vidike trajnostnosti ‒ standarde o okoljskih (ESRS E1–E5), socialnih (ESRS S1–S4) in upravljavskih zadevah (ESRS G1). Ti standardi so še podrobneje razčlenjeni, in vsebujejo naslednje standarde: * ESRS E1 Podnebne spremembe, * ESRS E2 Onesnaževanje, * ESRS E3 Vodni in morski viri, * ESRS E4 Biotska raznovrstnost in ekosistemi, * ESRS E5 Raba virov in krožno gospodarstvo, * ESRS S1 Lastna delovna sila, * ESRS S2 Delavci v vrednostni verigi, * ESRS S3 Prizadete skupnosti, * ESRS S4 Potrošniki in končni uporabniki, * ESRS G1 Poslovno ravnanje.   Zahteve po razkritju iz ESRS 2, tematskih ESRS in sektorskih ESRS so razvrščene po naslednjih področjih poročanja:  (a) upravljanje (GOV): postopki upravljanja, kontrole in postopki, ki se uporabljajo za spremljanje, upravljanje in nadzor vplivov, tveganj in priložnosti,  (b) strategija (SBM): kako strategija in poslovni model podjetja sovplivata na njegove pomembne vplive, tveganja in priložnosti, vključno z načinom, kako podjetje obravnava te vplive, tveganja in priložnosti,  (c) upravljanje vplivov, tveganj in priložnosti (IRO): postopki, s katerimi podjetje:   * opredeli vplive, tveganja in priložnosti ter presodi njihovo pomembnost, * s politikami in ukrepi upravlja pomembne trajnostnostne zadeve,   (d) metrike in cilji (MT): uspešnost podjetja, vključno z zastavljenimi cilji in napredkom pri njihovem doseganju.  Družba, ki je zavezana pripraviti poročilo o trajnostnosti, bo morala izvesti postopek presojanja pomembnosti, v katerem bo morala presoditi, katera tveganja ali vplivi so zanjo relevantni. Upošteva se torej vidik dvojne pomembnosti, na podlagi katerega se zahteva, da morajo družbe poročati:  1) o tem, kako zadeve v zvezi s trajnostnostjo vplivajo na njihovo uspešnost, položaj in razvoj (vidik od zunaj navznoter), ter  2) o njihovem vplivu na ljudi in okolje (vidik od znotraj navzven).  Družba bo morala za vse standarde ter vse zahteve po razkritju in podatkovne točke v okviru posameznega standarda presoditi pomembnost, razen za zahteve po razkritju, določene v standardu Splošna razkritja;   1. določa objava v enotni elektronski obliki v poslovnem poročilu:   S predlogom zakona se vsem družbam, ki so zavezane pripraviti (konsolidirano) poročilo o trajnostnosti, nalaga, da predložijo Ajpesu za javno objavo celotno letno poročilo, pripravljeno v enotni elektronski obliki (oblika XHTML), kot to določa 3. člen ESEF uredbe, ta oblika že velja za družbe, ki kotirajo na borzi. Nalaga se jim tudi, da poročilo o trajnostnosti, vključno z informacijami, ki jih je treba razkriti v skladu z 8. členom Uredbe 2020/852/EU, opremijo z oznakami v skladu z elektronsko obliko poročanja, določeno v navedeni delegirani uredbi. Komisija bo naknadno sprejela digitalno taksonomijo (delegirani akt, s katerim bo določila podlago za označevanje informacij o trajnostnosti).  V členu 29d Direktive 2013/34/EU je določena enotna elektronska oblika zgolj za (konsolidirano) poslovno poročilo. Ker je letno poročilo s svojimi sestavnimi deli enovit dokument, iz katerega je mogoče izločiti in drugje objaviti le tiste dele, ki jih ZGD-1 posebej navaja, se je v predlogu zakona sledilo zgledu iz četrtega odstavka 134. člena Zakona o trgu finančnih instrumentov (v nadaljnjem besedilu: ZTFI-1), ki podobno obveznost že določa za družbe, ki kotirajo na borzi. Posledično se družbe zavežejo k pripravi celotnega letnega poročila v enotni elektronski obliki.   1. določa pomembnejša vloga zakonitih revizorjev pri dajanju zagotovil v zvezi s poročanjem o trajnostnosti:   Glede na to, da bo poročilo o trajnostnosti del poslovnega poročila, ga bodo morali pregledati tudi revizorji ter podati zagotovilo o trajnostnosti. Celotno letno poročilo bo lahko pregledal en revizor (revizijska družba), lahko pa bo družba za revizijo poročila o trajnostnosti angažirala drugega revizorja, kot je tisti, ki pregleda preostali del letnega poročila.  Podrobneje bodo obveznosti revizorja opredeljene v ZRev-2, ki prenaša del določb Direktive 2022/2464/EU. Sprva se bo za poročilo o trajnostnosti zahtevalo mnenje na podlagi posla dajanja omejenega zagotovila glede skladnosti poročanja o trajnostnosti. Ko bo to primerno, se bo zagotovilo na poročilo o trajnostnosti spremenilo in bo treba podati mnenje na podlagi posla dajanja razumnega zagotovila – to bo izvedeno na podlagi delegiranih aktov Komisije po predhodni presoji primernosti;   1. določa obveznost predložitve posebnega poročila o trajnostnosti za odvisne družbe, ki jih obvladuje družba iz tretje države (poročilo o trajnostnosti v zvezi s tujim podjetjem iz tretje države):   Zavezana je odvisna družba, ki mora pripraviti poročilo o trajnostnosti v skladu s 70.c členom ZGD-1 in ki je v skupini, v kateri je zavezano pripraviti konsolidirano letno poročilo za najširši krog družb v skupini tuje podjetje iz tretje države (če čisti prihodki od prodaje na ravni skupine v Evropski uniji na podlagi podatkov zadnjih dveh zaporednih poslovnih let na bilančni presečni dan bilance stanja obakrat presežejo 150.000.000 eurov). Odvisna družba zaradi javne objave v 12 mesecih po koncu poslovnega leta predloži Ajpesu posebno poročilo o trajnostnosti v zvezi s tujim podjetjem iz tretje države, ki vsebuje informacije na ravni skupine.  To poročilo pripravi bodisi obvladujoča družba bodisi odvisna družba na podlagi informacij, ki jih ima in pridobi od obvladujoče družbe (če nima vseh informacij, to izjavi v poročilu). Poročilo o trajnostnosti mora biti skladno s standardi poročanja o trajnostnosti. Predloženo mora biti tudi mnenje o skladnosti poročila o trajnostnosti s pravili trajnostnega poročanja, izdano v skladu s tem zakonom ali nacionalnim pravom države obvladujoče družbe (če tega obvladujoča družba ne predloži, odvisna družba to izjavi v poročilu).  Podobna obveznost se določa tudi za podružnico tujega podjetja iz tretje države, kadar ta v predhodnem poslovnem letu ustvari čiste prihodke od prodaje v višini več kot 40 milijonov EUR;   1. dopolnjujejo kazenske določbe ZGD-1 v zvezi s poročilom o trajnostnosti:   Med prekrške družbe (686. člen ZGD-1) in prekrške tujega podjetja, ki je ustanovilo podružnico (687. člen ZGD-1), se vključi prekršek zaradi nepredložitve poročila o trajnostnosti v zvezi s tujim podjetjem iz tretje države Ajpesu zaradi javne objave.   1. Rešitve, povezane z uskladitvijo z Direktivo 2022/2381/EU:   Predlog zakona ureja pravno podlago za izvajanje ukrepov nekaterih gospodarskih družb, na podlagi katerih bodo te dosegle bolj uravnoteženo zastopanost žensk in moških med osebami, odgovornimi za nadzor in vodenje poslov družbe.  S predlogom zakona se:   1. določa obseg kroga zavezancev, ki morajo zagotoviti določen delež zastopanosti manj zastopanega spola med osebami na najvišjih položajih odločanja v gospodarskih družbah:   Direktiva 2022/2381/EU določa, da velja za vse družbe, z vrednostni papirji katerih se trguje na organiziranem trgu (v nadaljnjem besedilu: borzne družbe), ter da ne velja za mikro, majhne in srednje družbe. Zavezanci so v skladu z navedeno direktivo torej velike borzne družbe, ki imajo več kot 250 zaposlenih in 50 milijonov eurov čistih prihodkov od prodaje ali njihova vrednost aktive presega 43 milijonov eurov. Na podlagi navedenih meril bi bilo v Republiki Sloveniji k spoštovanju pravil iz navedene direktive zavezanih 11 od 29[[29]](#footnote-30) borznih družb. V uvodnem delu navedene direktive je pojasnjeno, da imajo borzne družbe poseben gospodarski pomen, prepoznavnost in pomembno vplivajo na celoten trg ter da določajo standarde za širše gospodarstvo, zato se pričakuje, da bodo njihove prakse prevzele tudi druge družbe. Ker je v Republiki Sloveniji slabo razvit kapitalski trg in je zelo malo borznih družb, ki bi bile zavezane k spoštovanju pravil iz navedene direktive, smo s predlogom zakona razširili obseg zavezancev na velike družbe s kapitalsko naložbo države in lokalnih skupnosti, v katerih ima država ali lokalna skupnost večinski delež v kapitalu ali večino glasovalnih pravic ter imajo več kot 250 zaposlenih. Družbe s kapitalsko naložbo države morajo biti zgled, so prepoznavne in imajo pomembno vlogo v slovenskem gospodarskem prostoru.  Skladno z direktivo morajo biti ukrepi v zvezi z uravnoteženo zastopanostjo spolov sprejeti za izvršne in neizvršne direktorje. Direktiva opredeljuje, da je direktor član organa družbe, vključno s članom, ki je predstavnik zaposlenih. Glede na to določbo v direktivi se v skladu z ZGD-1 za direktorje štejejo člani organov vodenja ali nadzora družbe, torej uprava, upravni odbor in nadzorni svet. Družba lahko izbere dvotirni sistem upravljanja družbe z upravo in nadzornim svetom ali enotirni sistem upravljanja družbe z upravnim odborom.  Izvršni direktor je v direktivi opredeljen kot član upravnega odbora v enotirnem sistemu upravljanja, ki je zadolžen za vsakodnevno vodenje družbe, ali član organa družbe, ki opravlja vodstveno funkcijo v družbi v dvotirnem sistemu upravljanja. Neizvršni direktor pomeni člana upravnega odbora družbe v enotirnem sistemu upravljanja, ki ni izvršni direktor, ali člana organa, ki opravlja nadzorno funkcijo v dvotirnem sistemu upravljanja. V enotirnem sistemu lahko v skladu z ZGD-1 upravni odbor, ki je pristojen za vodenje in nadzor poslov družbe, imenuje enega ali več izvršnih direktorjev, ki niso člani upravnega odbora, in nanje prenese naloge glede vodenja tekočih poslov, prijave vpisov in predložitve listin v registru, skrb za vodenje poslovnih knjig in sestavo letnega poročila. Čeprav navedeni izvršni direktorji v enotirnem sistemu niso člani upravnega odbora, se po predlogu zakona štejejo v delež za doseganje predvidenih ciljnih deležev glede zastopanosti spolov, saj se s tem sledi cilju in namenu direktive, da se doseže uravnotežena zastopanost spolov na najvišjih vodstvenih položajih v družbah med obema vrstama direktorjev (neizvršni in izvršni). V skladu z navedenim je v predlogu zakonu opredeljeno, da ukrepi veljajo za člane organov vodenja in nadzora ter za izvršne direktorje (pri čemer v enotirnem sistemu upravljanja ni pomembno, ali so člani organov družbe ali ne);   1. urejajo deleži glede zastopanosti manj zastopanega spola med osebami, odgovornimi za vodenje in nadzor poslov družbe:   Direktiva 2022/2381/EU določa, da družbe, ki kotirajo na borzi, zagotovijo katerega koli od naslednjih deležev, ki ju je treba doseči do 30. junija 2026:   1. osebe manj zastopanega spola zasedajo vsaj 40 % med člani organov nadzora (neizvršni direktorji), 2. osebe manj zastopanega spola zasedajo vsaj 33 % med člani organov vodenja in nadzora ter izvršnimi direktorji (izvršni in neizvršni direktorji) skupaj.   Države članice lahko na različne načine uredijo, da bodo družbe dosegle navedena deleža glede uravnotežene zastopanosti spolov med osebami, odgovornimi za vodenje in nadzor. V nacionalni zakonodaji lahko določijo enega izmed deležev, ki bo veljal za družbe, lahko pa določijo obveznost izpolnjevanja obeh deležev. V predlog zakona smo prenesli določbo na način, da si družbe same izberejo, kateri delež bodo dosegle. Družba bo morala navedeni delež določiti v politiki raznolikosti, sprejetje katere bo obvezno za družbe, ki bodo zavezane upoštevati pravila v zvezi z zagotavljanjem uravnotežene zastopanosti spolov med člani organov vodenja in nadzora ter izvršnimi direktorji.  Zaradi enakomerne porazdelitve odgovornosti pri imenovanju predstavnikov v organe vodenja in nadzora ter za izvršne direktorje je za Svet delavcev določen poseben delež glede uravnotežene zastopanosti spolov med predstavniki delavcev v organih, ki ga morajo upoštevati. Svet delavcev je pri imenovanju predstavnikov delavcev v organe nadzora in vodenja ter za izvršne direktorje družbe zavezanke po zakonu, ki ureja sodelovanje delavcev pri upravljanju, dolžan glede svojih predstavnikov zagotoviti vsaj 33-odstotno zastopanost manj zastopanega spola. Delež je skladen z zahtevami iz direktive. Urejena je tudi izjema, kadar v družbi v času imenovanja ni oseb manj zastopanega spola in zato deleža ne morejo zagotoviti. Ne glede na delež, ki ga mora Svet delavcev upoštevati pri imenovanju predstavnikov delavcev, mora  skupni delež, določen v politiki raznolikosti, izpolniti družba kot celota.  V predlogu zakona je v skladu z zahtevami iz Direktive 2022/2381/EU za družbe, ki si določijo, da bodo izpolnile delež 40-odstotne zastopanosti manj zastopanega spola med člani organov nadzora (neizvršni direktorji), določeno, da morajo določiti tudi delež zastopanosti spolov med člani organov vodenja ter izvršnimi direktorji (v enotirnih sistemih upravljanja). Družba bo morala v politiki raznolikosti določiti delež uravnotežene zastopanosti spolov, ki ga namerava izpolniti. Pomembno je, da si družbe prizadevajo zagotoviti uravnoteženo zastopanost spolov med obema skupinama direktorjev oziroma med člani organov vodenja in nadzora ter izvršnimi direktorji. V navedeni direktivi je tudi določilo, ki podrobneje ureja, kako se izračuna število vodilnih mest, ki je potrebno za izpolnitev zgoraj navedenih deležev zastopanosti manj zastopanega spola med člani organov vodenja in nadzora ter izvršnimi direktorji. Pogosto ni mogoče doseči točno 40- ali 33-odstotnega deleža, zato mora biti število vodilnih mest, ki je potrebno za njegovo dosego, tisto, ki je najbližje deležu 40 % oziroma 33 %, vendar ne sme preseči deleža 49 %. V prilogi navedene direktive je tudi tabela, v kateri je navedeno minimalno število mest, ki jih morajo zasesti predstavniki manj zastopanega spola med člani organov vodenja in nadzora ter izvršnimi direktorji, za oba deleža glede na skupno število mest v organih družbe, na katero se sklicuje predlog zakona;   1. urejajo izbirni postopki kandidatov za imenovanje članov organov vodenja in nadzora ter izvršne direktorje, kadar se določena deleža glede uravnotežene zastopanosti spolov ne dosežeta:   Družba, ki ne bo dosegla določena deleža uravnotežene zastopanosti spolov med člani organov vodenja in nadzora ter izvršnimi direktorji, določenega v politiki raznolikosti, bo morala prilagoditi izbirni postopek kandidatov za imenovanje ali izvolitev na omenjena mesta v družbi. Najbolj usposobljeni kandidati se izberejo na podlagi primerjalne presoje kvalifikacij, družba pa mora pri tem upoštevati jasna, nevtralna in nedvoumna merila, ki jih določi pred izbirnim postopkom. Če dva kandidata izpolnjujeta enaka merila in pogoje z vidika primernosti, usposobljenosti in delovne uspešnosti, mora družba dati prednost osebi manj zastopanega spola. Od navedenega načela se lahko odstopa v izjemnih primerih, kadar je treba zaradi objektivno utemeljenih razlogov dati prednost kandidatu nasprotnega spola, na primer zaradi upoštevanja politik raznolikosti, kar mora družba posebej utemeljiti;   1. zagotavlja pravica do podatkov in (pravnega) varstva neizbranim kandidatom manj zastopanega spola:   Neizbrani kandidati lahko od družbe, ki ne dosega deležev glede uravnotežene zastopanosti spolov med člani organov vodenja in nadzora ter izvršnimi direktorji, zahtevajo podatke o merilih in pogojih, na katerih je temeljil izbor, o objektivni oceni kandidatov na podlagi teh meril in po potrebi o posebnih vidikih, ki so izjemoma pretehtali v korist kandidata, ki ni oseba manj zastopanega spola. Neizbrani kandidat se lahko obrne tudi na pristojne institucije (npr. Zagovornik načela enakosti, pristojna inšpekcija, sodišče itd.) in zahteva obravnavo postopka, če meni, da je bil enako kvalificiran kot izbrani kandidat, ki ni oseba manj zastopanega spola. Družba mora v tovrstnih primerih pri pristojni instituciji dokazati, da ni bil kršen izbirni postopek iz tega zakona;   1. ureja obveznost poročanja o uravnoteženi zastopanosti spolov med člani organov vodenja in nadzora ter izvršnimi direktorji:   Družba mora enkrat letno javno objaviti podatke o:   * deležu zastopanosti žensk in moških med člani organov vodenja in nadzora ter izvršnimi direktorji, * ukrepih, sprejetih za dosego deležev zastopanosti posameznega spola, * razlogih, če deleži zastopanosti spolov niso bili doseženi in opisom ukrepov, ki jih je družba izvedla ali jih namerava izvesti za izpolnitev deležev.   Navedene podatke mora družba vključiti v izjavo o upravljanju, ki je del poslovnega poročila, ta pa je del letnega poročila. V skladu z veljavnimi določbami ZGD-1 lahko družba ločeno objavi izjavo o upravljanju v elektronskem mediju, na katerega se sklicuje v poslovnem poročilu. Družba mora zgoraj navedene podatke objaviti tudi na svoji spletni strani;   1. določa organ za spodbujanje, analiziranje, spremljanje in podpiranje uravnotežene zastopanosti spolov med člani organov vodenja in nadzora ter izvršnimi direktorji:   Za spremljanje, spodbujanje, analiziranje in nudenje podpore pri spodbujanju uravnotežene zastopanosti spolov med člani organov vodenja in nadzora ter izvršnimi direktorji je pristojen Zagovornik načela enakosti. Ministrstvo, pristojno za gospodarstvo, mora na svoji spletni strani objaviti seznam družb zavezank in dosežene deleže glede zastopanosti spolov med člani organov vodenja in nadzora ter izvršnimi direktorji;   1. dopolnjujejo kazenske določbe v primeru kršitev s področja zagotavljanja uravnotežene zastopanosti spolov med člani organov vodenja in nadzora ter izvršnimi direktorji:   Sankcije so predvidene za naslednje kršitve: če družba v politiki raznolikosti ne določi deleža zastopanosti manj zastopanega spola med člani organov vodenja in nadzora ter izvršnimi direktorji, če se družba odloči, da bo dosegala delež 40-odstotne zastopanosti manj zastopanega spola med člani organov nadzora (neizvršni direktorji), in si ne zastavi deleža glede zastopanosti manj zastopanega spola med člani organov vodenja ter izvršnimi direktorji (v enotirnih sistemih upravljanja), če družba ne upošteva določil o izbirnih postopkih kandidatov za imenovanje oseb, odgovornih za vodenje in nadzor poslov (če deležev ne dosega) in če ne objavi zahtevanih podatkov v skladu s tem zakonom. Za navedene kršitve so predpisane globe. Pristojni nadzorni organ je Zagovornik načela enakosti, ta postopke ugotavljanja navedenih kršitev vodi na podlagi Zakona o prekrških[[30]](#footnote-31). Če družba v politiki raznolikosti ne določi deleža zastopanosti vsakega izmed spolov med člani organov vodenja in nadzora ter izvršnimi direktorji in če ne upošteva določila glede izbirnih postopkov kandidatov, so za kršitve predvidene globe od 6.000 do 30.000 EUR za družbo. Glede poročanja ali če družba ne objavi zahtevanih podatkov o deležu zastopanosti spolov med osebami, odgovornimi za vodenje in nadziranje poslov družbe ter po potrebi drugih podatkov, je za kršitev predvidena globa od 2.000 do 10.000 EUR za družbo in od 300 do 4.000 EUR za odgovorno osebo.  Veljavni ZGD-1 v 392. členu predvideva ničnost volitev članov nadzornega sveta ali upravnega odbora, če je nadzorni svet ali upravni odbor sestavljen v nasprotju z zakonom ali statutom, skupščina izvoli osebo, ki ni bila predlagana v skladu z zakonom ali statutom, ali je izvoljenih več članov, kot je to določeno z zakonom ali statutom. V skladu z navedenim členom se zahteva spoštovanje materialnih in formalnih pogojev (postopkovnih) pri oblikovanju nadzornega sveta oziroma upravnega odbora, tako da bi to lahko veljalo tudi za pogoje, določene s predlogom zakona v zvezi z uravnoteženo zastopanostjo spolov med člani organov vodenja in nadzora ter izvršnimi direktorji. Zaradi zagotovitve pravne jasnosti je določeno, da v primeru kršitve izbirnega postopka za imenovanje kandidatov v organe družbe ničnost ne velja.   1. Rešitve, povezane z uskladitvijo z Direktivo 2023/2775/EU:   Z Direktivo 2023/2775/EU, ki spreminja in dopolnjuje Direktivo 2013/34/EU, se prilagajajo merila za določanje velikosti podjetij zaradi inflacije v zadnjih letih.  Z Direktivo 2013/34/EU določena merila bodo vplivala na razvrščanje družb med mikro, majhne, srednje in velike družbe, kar je v nacionalni zakonodaji urejeno v 55. členu ZGD-1. Razvrstitev družb ali skupin med mikro, majhne, srednje ali velike družbe ali skupine temelji na izpolnjevanju dveh od treh meril velikosti: vrednosti aktive in čistega prihodka od prodaje ter povprečnega števila zaposlenih v poslovnem letu.  S povečanjem meril za določitev velikosti družb se zmanjša področje uporabe glede priprave, revizije in objave računovodskih in trajnostnih poročil ter poročil o davčnih informacijah v zvezi z dohodki ter se zmanjša število družb, ki bodo morale poročati, kar bo nanje pozitivno vplivalo z vidika zmanjšanja bremen in stroškov.   1. Ostale rešitve:   S predlogom zakona se:   1. določita obveznost označevanja gospodarskih družb in samostojnih podjetnikov posameznikov na vidnem mestu na poslovnih naslovih in sankcija za neupoštevanje obveznosti, 2. na novo oblikuje opredelitev subjekta javnega interesa, ki je bila predhodno urejena v ZRev-2, tako da se iz nabora SJI izvzamejo srednje velike družbe, v katerih imajo država ali samoupravna lokalna skupnost večinski lastniški delež, kar bo imelo pozitivne posledice, saj to zanje pomeni odpravo administrativnih bremen (npr. priprava letnih poročil, kot to velja za velike družbe) in nekaterih zakonskih obveznosti (npr. oblikovanje revizijskih komisij), ki veljajo za SJI; 3. **Način reševanja:**  * vprašanje, ki se bo urejalo s predlaganim zakonom  1. prenos Direktive 2021/2101/EU, 2. prenos Direktive 2022/2464/EU, 3. prenos Direktive 2022/2381/EU, 4. prenos Direktive 2023/2775/EU.  * vprašanja, ki se bodo urejala z izvršilnimi predpisi, in seznam izvršilnih predpisov, ki bodo prenehali veljati   Z izvršilnimi predpisi se bodo uredila vprašanja o načinu predložitve poročila o trajnostnosti in poročila o davčnih informacijah v zvezi z dohodki ter morebitne izjave, v kateri se navede, da poročilo ne vsebuje vseh zahtevanih informacij, ki jih morajo nekatere družbe pripraviti za javno objavo na spletnih straneh Agencije Republike Slovenije za javnopravne evidence in storitve (v nadaljnjem besedilu: Ajpes).  Navedeno se bo uredilo s Pravilnikom o spremembah in dopolnitvah Pravilnika o načinu predložitve letnih poročil in njihove objave, ki ga ministra, pristojna za gospodarstvo in za pravosodje, predpišeta po predhodnem mnenju Ajpesa. Veljavni Pravilnik o načinu predložitve letnih poročil in njihove javne objave (Uradni list RS, št. 47/08) je bil sprejet na podlagi 1. in 2. točke trinajstega odstavka 58. člena ZGD-1 ter ureja način predložitve letnih poročil, konsolidiranih letnih poročil in revizorjevih poročil in način njihove javne objave ter zasnovo spletnih strani.  Veljavno Navodilo o predložitvi letnih in zaključnih poročil ter drugih podatkov poslovnih subjektov (Uradni list RS, št. 86/16 in 76/17) določa roke, sestavne dele in način predložitve letnih in zaključnih poročil ter druge podatke, ki jih morajo poslovni subjekti predložiti Ajpesu. Svet Ajpesa bo izdal Navodilo o spremembah in dopolnitvah Navodila o predložitvi letnih in zaključnih poročil ter drugih podatkov poslovnih subjektov, s katerim bo uskladil roke, sestavne dele in način predložitve poročila o trajnostnosti in poročila o davčnih informacijah v zvezi z dohodki ter druge podatke, ki jih morajo zavezane družbe predložiti Ajpesu;   1. **Normativna usklajenost predloga zakona:**  * z veljavnim pravnim redom   Predlog zakona je usklajen z veljavnim pravnim redom Republike Slovenije in EU.   * s splošno veljavnimi načeli mednarodnega prava in mednarodnimi pogodbami, ki zavezujejo Republiko Slovenijo   Predlog zakona je usklajen s splošno veljavnimi načeli mednarodnega prava in mednarodnimi pogodbami, ki zavezujejo Republiko Slovenijo;   * s predpisi, ki jih je tudi treba sprejeti oziroma spremeniti ter »paketno« obravnavati   Predlog zakona je usklajen s predpisi, ki jih je treba sprejeti oziroma spremeniti in »paketno« obravnavati.   1. **Usklajenost predloga zakona:**  * s samoupravnimi lokalnimi skupnostmi   Predlog zakona ne posega na področje lokalne samouprave, zato usklajevanje ni bilo potrebno.   * s civilno družbo oziroma ciljnimi skupinami, na katere se predlog zakona nanaša (navedba neusklajenih vprašanj) * s subjekti, ki so na poziv predlagatelja neposredno sodelovali pri pripravi predloga zakona oziroma so dali mnenje (znanstvene in strokovne institucije, nevladne organizacije in posamezni strokovnjaki ter predstavniki zainteresirane javnosti) |
| 3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA |
| * ocena finančnih sredstev za državni proračun,   Vse nove zakonsko opredeljene naloge zaradi predloga zakona bodo pomembno posegle v zdajšnji način zajema, obdelave, predložitve in javne objave letnih poročil, kar pomeni za Ajpes potrebo po dodatnih finančnih in kadrovskih virih za vzpostavitev in izvedbo predlaganih sprememb v okviru zdajšnje programske opreme za zajem letnih in drugih poročil, ki bo skladna s predlogom novele, oziroma za vzpostavitev nove programske opreme na tehnološko sodobnejši platformi. Ocena potrebnih finančnih sredstev za izvedbo predhodno navedenih aktivnosti je 250.000 EUR. Prav tako Ajpes ocenjuje, da potrebuje dve novi zaposlitvi za čas trajanja prenove programske opreme, kar bi na letni ravni pomenilo približno 60.400 EUR dodatnih stroškov.  Zaradi novih pooblastil in nalog v skladu s predlogom zakona je treba Zagovorniku načela enakosti zagotoviti finančna sredstva za eno novo zaposleno osebo, kar znaša približno 45.000 EUR.  Predlog zakona nima finančnih posledic za druga javnofinančna sredstva. |
| 4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET |
| * Sredstva v višini 255.000 EUR bodo zagotovljena v državnem proračunu za leto 2025, v finančnem načrtu Ministrstva za gospodarstvo, turizem in šport na proračunski postavki 231733. |
| 5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE |
| * prikaz ureditve v pravnem redu EU   Direktiva 2021/2101/EU  Predlog zakona je usklajen s pravom EU. Z njim se v slovenski pravni red prenaša Direktiva (EU) 2021/2101 o spremembi Direktive 2013/34/EU glede razkritja davčnih informacij v zvezi z dohodki s strani nekaterih podjetij in podružnic. S prenosom Direktive 2021/2101/EU v nacionalne pravne rede držav članic se bosta okrepila preglednost poslovanja gospodarskih družb in javni nadzor nad informacijami o davku od dohodkov pravnih oseb z uskladitvijo zdajšnjega pravnega okvira v zvezi z obveznostmi za družbe glede objave poročil, da se zaščitijo interesi družbenikov in tretjih oseb, v smislu točke g) drugega odstavka 50. člena Pogodbe o delovanju Evropske unije (v nadaljnjem besedilu: PDEU). PDEU v prvem odstavku 50. člena določa, da za uresničevanje svobode ustanavljanja v zvezi s posamezno dejavnostjo Evropski parlament in Svet po rednem zakonodajnem postopku in po posvetovanju z Ekonomsko-socialnim odborom ukrepata z direktivami. Evropski parlament, Svet in Komisija izvajajo naloge, zlasti tako, da (med drugim): »*usklajujejo, kolikor je to potrebno, zaščitne ukrepe, ki jih od družb ali podjetij iz drugega odstavka člena 54 za zaščito interesov družbenikov in tretjih zahtevajo države članice, zato da bi te zaščitne ukrepe izenačili v vsej Uniji*«. Kot je potrdilo tudi Sodišče EU, zlasti v zadevi C-97/96 (*Verband deutscher Daihatsu-Händler*), se navedena točka g) drugega odstavka 50. člena PDEU nanaša na potrebo po zaščiti interesov tretjih oseb na splošno, brez razlikovanja ali izključevanja katerih koli kategorij, ki spadajo v ta izraz. Zato izraz tretje osebe ne pomeni le vlagateljev in upnikov, temveč se nanaša tudi na druge zainteresirane tretje osebe, vključno s konkurenti in širšo javnostjo. Ker direktiva ureja le obveznost objave poročil o davčnih informacijah v zvezi z dohodki, ne pa harmonizacije davkov, je prvi odstavek 50. člena PDEU primerna pravna podlaga zanjo.  Direktiva 2021/2101/EU je bila sprejeta kot odziv na pomisleke, ki so jih zainteresirane strani izrazile glede potrebe po odpravi izkrivljanj na notranjem trgu brez ogrožanja konkurenčnosti Evropske unije. Preglednost poslovanja gospodarskih družb je ključna za dobro delovanje notranjega trga. Obseg informacij, ki jih je treba razkriti v okviru navedene direktive, je sorazmeren s ciljem okrepitve preglednosti poslovanja družb in okrepitve javnega nadzora nad njihovim poslovanjem. Direktiva 2021/2101/EU spoštuje temeljne pravice in upošteva načela, ki so posebej priznana v Listini Evropske unije o temeljnih pravicah.  Za boljše delovanje notranjega trga je treba okrepiti javni nadzor nad davki od dohodkov pravnih oseb (zlasti) največjih skupin družb (multinacionalk), ki poslujejo v Evropski uniji, bodisi so tu ustanovljene bodisi imajo v Evropski uniji ustanovljene odvisne družbe, povezane družbe ali podružnice. Večja preglednost in družbena odgovornost podjetij bosta prispevali k blaginji celotne družbe. Opredelitev skupnih pravil o preglednosti davka od dohodkov pravnih oseb je tudi v splošnem gospodarskem interesu, saj se s tem zagotovijo enakovredni zaščitni ukrepi v vsej Evropski uniji za splošno zaščito vlagateljev, upnikov in drugih tretjih oseb, s tem pa se prispeva k ponovni pridobitvi zaupanja državljanov Evropske unije v pravičnost nacionalnih davčnih sistemov. Takšen javni nadzor je mogoče doseči s poročanjem o davčnih informacijah v zvezi z dohodki, ne glede na to, kje ima multinacionalka sedež.  Direktiva 2022/2464/EU  Kot že pojasnjeno, predlog zakona posodablja tudi trenutno ureditev glede nefinančnega poročanja iz 70.c člena ZGD-1. Ta določa obveznost priprave izjave o nefinančnem poslovanju za vse družbe, ki so SJI in katerih povprečno število zaposlenih je večje od 500, ter priprave konsolidirane izjave o nefinančnem poročanju za vse družbe, ki so zavezane k pripravi konsolidiranega letnega poročila in katerih povprečno število zaposlenih je na konsolidirani ravni večje od 500.  Predlog zakona tako skladno z Direktivo 2022/2464/EU širi krog zavezancev za poročanje (ter spreminja obveznost priprave izjave o nefinančnem poslovanju v obveznost priprave poročila o trajnostnosti), širi obseg in vsebino informacij, o kateri je treba poročati (z uvedbo enotnih standardov trajnostnega poročanja), določa objavo v enotni elektronski obliki v poslovnem poročilu in določa pomembnejšo vlogo zakonitih revizorjev pri dajanju zagotovil v zvezi s poročanjem o trajnostnosti.  Direktiva 2022/2381/EU  Z zakonom se v nacionalno zakonodajo prenaša Direktiva 2022/2381/EU Evropskega parlamenta in Sveta z dne 23. novembra 2022 o zagotavljanju uravnotežene zastopanosti spolov med direktorji družb, ki kotirajo na borzi, in s tem povezanih ukrepih. Pravna podlaga za sprejetje Direktive 2022/2381/EU je tretji odstavek 157. člena PDEU, ki določa, da Evropski parlament in Svet sprejmeta ukrepe za zagotovitev uporabe načela enakih možnosti in enakega obravnavanja moških in žensk glede zaposlovanja in poklica, vključno z načelom enakega plačila za enako delo ali delo enake vrednosti.  Po ocenah Komisije bodo zadevni neenotni in razdrobljeni predpisi držav članic najverjetneje ustvarili praktične težave v zvezi z delovanjem notranjega trga. Razlike med predpisi držav članic, ki izhajajo iz nacionalnega prava družb, in razlike v sankcijah za neskladnosti z nacionalnimi zahtevami glede deleža uravnotežene zastopanosti spolov med osebami, odgovornimi za nadzor in vodenje poslov družbe (na primer izključitev iz javnih naročil), bi lahko povzročile težave v poslovnem življenju in imele odvračilen učinek na čezmejne naložbe družb ter ustanavljanje njihovih podružnic v drugih državah članicah. Razlike v predpisih ali pomanjkanje predpisov oziroma minimalnih zahtev v zvezi z izbirnim postopkom za vodilna mesta v gospodarskih družbah ter učinek teh razlik na upravljanje družb in oceno upravljanja družb, ki jo izvedejo vlagatelji, bi lahko povzročili dodatne težave v delovanju notranjega trga.  Polno izkoriščen kadrovski potencial sposobnih žensk, ki so najbolj usposobljene za vodilne položaje, bo doprinesel k potencialu za konkurenčnost in rast. To bo mogoče učinkoviteje uresničiti, če se za to zavzamejo vse države članice, zlasti države, v katerih je delež žensk med osebami, odgovornimi za nadzor in vodenje poslov družbe, majhen in ki niso sprejele niti ne načrtujejo nobenih ukrepov. Samo z ukrepom na ravni EU se lahko zagotovijo enaki konkurenčni pogoji po vsej Evropski uniji in se preprečijo praktične težave v poslovnem življenju. To je mogoče doseči z minimalno uskladitvijo zahtev za upravljanje družb glede odločitev v zvezi z imenovanjem, ki temeljijo na objektivnih merilih glede kvalifikacij, da bi dosegli uravnoteženo zastopanost spolov med osebami, odgovornimi za vodenje in nadzor poslov družbe.  Direktiva 2023/2775/EU  Predlog zakona je prilagojen pravu EU. Z njim se v slovenski pravni red prenaša Direktiva 2023/2775/EU, ki spreminja in dopolnjuje Direktivo 2013/34/EU. S prenosom Direktive 2023/2775/EU se predlaga prilagoditev meril za določanje velikosti družb zaradi inflacije v zadnjih letih. Merila za razvrščanje družb med mikro, majhne, srednje in velike družbe, so v nacionalni zakonodaji urejena v 55. členu ZGD-1. Razvrstitev družb ali skupin med mikro, majhne, srednje ali velike družbe ali skupine temelji na izpolnjevanju dveh od treh meril velikosti: vrednosti aktive in čistih prihodkov od prodaje ter povprečnega števila zaposlenih v poslovnem letu. Namen delegirane direktive je, da se z zvišanjem meril za določitev velikosti družb zmanjša področje uporabe glede priprave, revizije in objave računovodskih in trajnostnih poročil ter se zmanjša število družb, ki bodo morale poročati, kar bo pozitivno vplivalo nanje z vidika zmanjšanja bremen in stroškov.   * prikaz ureditve v najmanj treh pravnih sistemih držav članic EU   Ureditve, usklajene z Direktivo 2021/2101/EU:  **Republika Irska**  Republika Irska je Direktivo 2021/2101/EU prenesla s splošnim pravnim aktom o razkritju davčnih informacij v zvezi z dohodki nekaterih podjetij in podružnic (Statutory Instruments, S.I. No. 322 of 2023, European Union (Disclosure Of Income Tax Information By Certain Undertakings And Branches) Regulations 2023). Družbe morajo objaviti poročilo o davčnih informacijah v zvezi z dohodki, kadar čisti prihodki na dan njihove bilance stanja za vsako od zadnjih dveh zaporednih poslovnih let presega skupno 750 milijonov EUR. Srednje in velike družbe s sedežem v EU, ki so odvisne od končne obvladujoče družbe s sedežem zunaj EU, morajo objaviti poročilo o davčnih informacijah v zvezi z dohodki obvladujoče družbe. Odvisnim družbam ali podružnicam s sedežem v EU ne bo treba objaviti poročila, če končna obvladujoča ali samostojna družba s sedežem zunaj EU objavi poročilo o davčnih informacijah v zvezi z dohodki na svojem spletnem mestu v 12 mesecih od bilance stanja poslovnega leta, za katero je poročilo pripravljeno. Kadar informacije niso na voljo, odvisna družba ali podružnica zahteva informacije od končne obvladujoče ali samostojne družbe. Če podatki niso predloženi, mora odvisna družba ali podružnica objaviti poročilo z vsemi davčnimi informacijami v zvezi z dohodki, s katerimi razpolaga, in izjavo, da končna obvladujoča ali samostojna družba ni dala na voljo potrebnih informacij. Obveznosti poročanja ne veljajo za podružnice, v katerih čisti prihodek od prodaje v zadnjih dveh zaporednih poslovnih letih ni presegel 12.000.000 EUR. Vsebina poročila o davčnih informacijah v zvezi z dohodki mora vključevati seznam vseh odvisnih družb s kratkim opisom narave njihovih dejavnosti, navedbo števila zaposlenih in prihodkov, ki so vsota čistih prihodkov skupaj z dohodki iz drugih naložb in deležev. Družbe so izvzete iz obveznosti poročanja, kadar bi razkritje nekaterih informacij resno škodovalo njihovemu poslovnemu položaju. Opuščene informacije je treba objaviti v poznejšem poročilu o davčnih informacijah v zvezi z dohodki pet let od datuma njihove prvotne opustitve. Informacije, ki se nanašajo na jurisdikcije, ki niso pripravljene sodelovati z EU v davčne namene, se nikoli ne smejo izpustiti. Družbe torej javno razkrijejo informacije o davku od dohodkov pravnih oseb ločeno za vsako državo članico EU in vsako tretjo državo na seznamu EU z jurisdikcijami, ki niso pripravljene sodelovati v davčne namene, ter skupni znesek za vse druge tretje države. Poročilo o davčnih informacijah v zvezi z dohodki mora biti objavljeno v 12 mesecih po datumu bilance stanja poslovnega leta, za katero je poročilo objavljeno na spletnem mestu družbe. Družbe so izvzete iz uporabe pravil, če je poročilo brezplačno dostopno javnosti na spletnem mestu sodnega registra. Spletno mesto zadevne družbe mora vsebovati informacije o tem izvzetju in sklic na spletno mesto zadevnega sodnega registra. Družba mora poročilo o davčnih informacijah v zvezi z dohodki objaviti na svojem spletnem mestu, razen če ga da na voljo javnosti na spletnem mestu organa, pristojnega za register gospodarskih družb (Companies Registration Office). Kadar je treba računovodske izkaze družbe revidirati, mora biti v revizijskem poročilu navedeno, ali je morala družba pripraviti poročilo o davčnih informacijah za leto pred poslovnim letom, za katero je bilo pripravljeno revizijsko poročilo, in če, ali je bilo poročilo objavljeno. Člani upravnih, poslovodnih in nadzornih organov družbe so skupno odgovorni za zagotavljanje, da se poročilo o davčnih informacijah v zvezi z dohodki pripravi in objavi ter da se omogoči dostop do njega javnosti. To vključuje pooblaščene osebe v podružnicah in komplementarje partnerstev. Oseba, ki ne ravna v skladu s temi pravili, je odgovorna za prekršek tretje kategorije. Pravila so začela veljati 22. junija 2023 in se uporabljajo za prvo poslovno leto od 22. junija 2024 ali pozneje, leto 2025 pa je prvo potencialno leto poročanja, za katero bo poročilo o davčnih informacijah v zvezi z dohodki objavljeno leta 2026.  **Zvezna republika Nemčija**  Zvezna republika Nemčija je Direktivo 2021/2101/EU prenesla z zakonom o prenosu Direktive (EU) 2021/2101 v zvezi z razkritjem podatkov o davčnih informacijah v zvezi z dohodki nekaterih podjetij in podružnic ter o spremembi zakona o reševanju potrošniških sporov in zakona o obveznem zavarovanju (Gesetz zur Umsetzung der Richtlinie (EU) 2021/2101 im Hinblick auf die Offenlegung von Ertragsteuerinformationen durch bestimmte Unternehmen und Zweigniederlassungen sowie zur Änderung des Verbraucherstreitbeilegungsgesetzes und des Pflichtversicherungsgesetzes), s katerim se spreminja zakon, ki ureja računovodstvo. Nepovezane družbe ali osebne družbe s sedežem v Nemčiji in končne obvladujoče družbe s sedežem v Nemčiji morajo pripraviti poročilo o davčnih informacijah v zvezi z dohodkom in ga razkriti v registru podjetij. To vpliva na podjetja in skupine, katerih prodaja po vsem svetu v dveh zaporednih poslovnih letih obakrat preseže znesek prihodkov 750.000.000 EUR. V primeru končne obvladujoče družbe iz tretje države, ki ima primerljivo prodajo in v Nemčiji deluje prek srednje ali velike odvisne družbe, mora poročilo o davku na dobiček pridobiti in razkriti ta odvisna družba. Enako velja za nepovezano podjetje iz tretje države in podružnico, ki je ustanovljena v Nemčiji in ki v dveh zaporednih poslovnih letih obakrat preseže 12.000.000 EUR prihodkov. Če poročila o davčnih informacijah v zvezi z dohodkom ni mogoče pridobiti, mora odvisna družba ali podružnica to razkriti z ustrezno izjavo in poročilo o davčnih informacijah v zvezi z dohodkom pripraviti na podlagi informacij, ki so na voljo. Obveznosti ni, če tuje podjejte na svoji spletni strani objavi zakonsko skladno poročilo o davčnih informacijah v zvezi z dohodkom in poročilo razkrije vsaj ena odvisna družba oziroma podružnica v EU. Za pripravo poročila o davčnih informacijah v zvezi z dohodkom so urejene podrobne vsebinske zahteve za podjetja, o čem je treba poročati, obvezni podatki in razkritja za posamezne države. Obvezna razkritja za zadevno obdobje poročanja vključujejo: ime družbe, zadevno poslovno leto, valuto, opis vrste dejavnosti, število zaposlenih v ekvivalentu polnega delovnega časa, dohodke, prihodke, opredeljene z okvirom računovodskega poročanja, na podlagi katerega se pripravijo računovodski izkazi, znesek dobička ali izgube pred davkom od dohodkov, znesek davka od dohodkov, obračunanega za zadevno poslovno leto, znesek plačanega davka od dohodkov in znesek nerazporejenega dobička ob koncu zadevnega poslovnega leta. Podatke je treba sporočiti ločeno za vsako državo članico EU, za vsako davčno jurisdikcijo, ki je bila na seznamu EU razvrščena kot nekooperativna, in za druge davčne jurisdikcije. Ker za zadevne družbe že velja ustrezna obveznost poročanja davčnim organom za posamezne države, se lahko zahteve glede poročanja, ki se uporabljajo v zvezi s tem, uporabijo tudi kot podlaga za izpolnjevanje nove obveznosti javnega poročanja. Izjemoma nekaterim družbam nekih informacij ni treba vključiti v poročilo o davčnih informacijah v zvezi z dohodki z ustrezno utemeljitvijo, če bi njihovo razkritje povzročilo precejšnje poslabšanje tržnega položaja družbe, na katero se nanašajo. Vendar je treba podatke, ki niso vključeni, vključiti najpozneje v poročilo o dohodnini, ki se pripravi za četrto poslovno leto po obdobju poročanja. Razkritje poročila o dohodnini se opravi v poslovnem registru. V ta namen je treba poročilo v nemškem jeziku predložiti poslovnemu registru najpozneje eno leto po koncu poročevalskega obdobja. Poleg tega mora biti poročilo objavljeno na spletni strani družbe najmanj pet let. Obveznost objave na spletni strani družbe ne velja, če se razkritje opravi prek registra in se na spletni strani družbe navede, da je poročilo dostopno na spletni strani registra za obdobje najmanj petih let. Nadzorni svet družbe bo v prihodnje nadzoroval tudi poročanje o davčnih informacijah v zvezi z dohodki. Revizor letnih računovodskih izkazov mora v prihodnje preveriti tudi, ali je bila revidirana družba dolžna razkriti poročilo o davčnih informacijah v zvezi z dohodki in ali je to obveznost izpolnila. Revizorjevo poročilo mora vsebovati navedbo o izpolnjevanju obveznosti. Za uveljavljanje zahtev po razkritju je odgovoren zvezni urad za pravosodje, v primeru ugotovljenih kršitev pa izreče globe do 250.000 EUR.  **Kraljevina Španija**  KraljevinaŠpanija je Direktivo 2021/2101/EU v svoj pravni red prenesla z zakonom št. 28/2022 z dne 21. decembra za spodbujanje ekosistema zagonskih podjetij (Ley 28/2022, de 21 de diciembre, de fomento del ecosistema de las empresas emergentes), s katerim se v šesti končni določbi spreminja zakon št. 22/2015 z dne 20. julija o revidiranju računovodskih izkazov (Modificación de la Ley 22/2015, de 20 de julio, de Auditoría de Cuentas). Uvaja se obveznost za revizijsko poročilo, iz katerega mora biti razvidno, ali je morala družba v prejšnjem letu, za katero so bili pripravljeni revidirani računovodski izkazi, objaviti poročilo o davčnih informacijah v zvezi z dohodkom in če je, ali je bilo tako poročilo objavljeno. Določa se novo dodatno poglavje, ki se glasi: Obveznost obveščanja o davku od dohodkov pravnih oseb ali davkih enake ali podobne narave s strani nekaterih družb in podružnic, razdeljeno pa je na pet podpoglavij. Končna obvladujoča družba skupine in družbe, ki niso del skupine, morajo v obeh primerih, ko zanje velja španska zakonodaja, objaviti poročilo o davku od dohodkov pravnih oseb, ko dve zaporedni leti presežejo 750.000.000. eurov prihodkov. Navedena obveznost bo prenehala, ko navedeni dohodek dve zaporedni leti ne bo več presegal referenčnega zneska. V primeru družb in podružnic, za katere velja špansko pravo in so odvisne od končnih obvladujočih družb ali družb, za katere ne velja zakonodaja države članice, se bo poročilo nanašalo na obvladujočo družbo ali družbo, ki je ustanovila podružnico, ki doseže referenčni prihodek. Poročilo bo vključevalo kratek opis narave dejavnosti, število zaposlenih, njihove prihodke, višino dobička ali izgube pred obračunom davka od dohodkov pravnih oseb in znesek davka od dohodkov pravnih oseb, obračunan med zadevnim letom, izračunan kot tekoči davčni odhodek, pripoznan na obdavčljivem dobičku ali izgubi za leto družb in podružnic v zadevni davčni jurisdikciji ter znesek rezerv ob koncu zadevnega proračunskega leta. Informacije morajo biti navedene ločeno za vsako državo članico, v kateri subjekt opravlja dejavnost. Poročilo bo odobreno in objavljeno v roku šestih mesecih od datuma zaključka poslovnega leta, na katero se nanaša, in bo na voljo v trgovskem registru skupaj z dokumenti, ki sestavljajo letne računovodske izkaze. Poleg tega mora biti poročilo v roku šestih mesecev objavljeno na spletni strani družbe in mora biti brezplačno dostopno vsaj pet zaporednih let. Člani upravnih organov zavezane družbe bodo kolektivno odgovorni za zagotovitev, da se poročilo v zvezi z davkom od dohodkov pravnih oseb pripravi, objavi in deponira ter se omogoči javnosti. V revizijskem poročilu mora biti razvidno, ali je morala družba v prejšnjem letu, za katero so bili pripravljeni revidirani računovodski izkazi, objaviti poročilo v zvezi z davkom od dohodkov pravnih oseb ali enakimi ali podobnimi davki in če je, ali je bilo tako poročilo objavljeno. Zakon se bo začel uporabljati za poslovna leta, ki se začnejo 22. junija 2024 ali pozneje.  **Republika Hrvaška**  Republika Hrvaška je Direktivo 2021/2101/EU v svoj pravni red prenesla 15. julija 2023 s spremembami zakona o računovodstvu. Zakonske spremembe uvajajo obveznost za samostojne družbe in končne obvladujoče družbe, katerih konsolidirani prihodki za vsako od zadnjih dveh poslovnih let presegajo merilo 750.000.000 EUR, da sestavijo, objavijo in javno objavijo poročilo s podatki o davku na dobiček. To razkritje ne bo obvezno, če ti prihodki v zadnjih dveh poslovnih letih tega merila ne bodo več presegali. Predpisana je tudi pristojnost ministrstva za finance in davčne uprave za nadzor nad družbami v delu oblikovanja in objave poročil o podatkih o davku od dobička. Obveznost objave podatkov o davku od dobička ne velja za samostojno družbo ali končno obvladujočo družbo in njune povezane družbe, če imajo te družbe, vključno z njihovimi odvisnimi družbami, sedež ali stalno mesto poslovanja ali stalno poslovno dejavnost le na ozemlju Republike Hrvaške in v nobeni drugi davčni jurisdikciji. Ta obveznost ne velja niti za samostojne družbe in končne obvladujoče družbe, če te družbe ali z njimi povezane družbe objavijo poročilo v skladu z zakonom, ki ureja poslovanje kreditnih institucij, ki vključuje podatke o vseh njihovih dejavnostih in v primeru končne matične družbe o dejavnostih povezanih družb, vključenih v letne konsolidirane računovodske izkaze. Ta obveznost velja tudi za srednje in velike družbe, ki so hčerinska družba pod nadzorom končne obvladujoče družbe, ki ne uporablja prava Republike Hrvaške ali druge države članice in katere konsolidirani prihodki so prikazani v letnih konsolidiranih računovodskih izkazih in za vsako od zadnjih dveh zaporednih poslovnih let skupaj presegajo 750.000.000 EUR. Ta obveznost za te družbe preneha, če skupni konsolidirani prihodek končne obvladujoče družbe, izkazan v letnih konsolidiranih računovodskih izkazih, ne preseže 750.000.000 EUR za vsako od zadnjih dveh zaporednih poslovnih let. Obveznost objave podatkov o dobičku velja tudi za domačo podružnico, ki jo ustanovi podjetje, za katero se ne uporablja pravo Republike Hrvaške ali druge države članice in ima pravno obliko, primerljivo s kapitalsko družbo, kot jo določajo predpisi, ki urejajo gospodarske družbe, in to le, če prihodki podružnice za vsako od zadnjih dveh zaporednih poslovnih let presegajo 8.000.000 EUR. Podatki o davku na dobiček morajo biti javno objavljeni v 12 mesecih od datuma bilance stanja za poslovno leto, za katero se poročilo sestavlja.  Ureditve, usklajene z Direktivo 2022/2464/EU:  Na podlagi Direktive 2022/2464/EU države članice EU še sprejemajo zakonodajo, zato prikaz ureditve v drugih pravnih sistemih trenutno še ni smotrn.  Ureditve, usklajene z Direktivo 2022/2381/EU:  **Zvezna republika Nemčija**  V Zvezni republiki Nemčiji je bil leta 2015 sprejet prvi zakon o enakopravni udeležbi žensk in moških na vodilnih položajih v zasebnem in javnem sektorju (*Gesetz fur die gleichberechtigte Teilhabe von Frauen und Männern an Führungspositionen in der Privatwirtschaft und im öffentlichen Dienst, Bundesgesetzblatt Jahrgang 2015 Teil I Nr. 17, ausgegeben zu Bonn am 30. April*; v nadaljnjem besedilu: FüPoG). Cilj FüPoGa je bil povečati delež žensk na vodstvenih položajih v zasebnem in javnem sektorju, da bi spodbudili enakopravno udeležbo žensk in moških na teh položajih. V ta namen je bil določen delež najmanj 30-odstotne zastopanosti obeh spolov za člane nadzornih svetov družb, z vrednostnimi papirji katerih se trguje na organiziranem trgu in so hkrati družbe z enakopravnim soodločanjem[[31]](#footnote-32) (gl. člen 96, odstavek 2, zakona o delniških družbah (AktG) in člen 52, odstavek 2, zakona o družbah z omejeno odgovornostjo (GmbHG)). Družbe, z vrednostnimi papirji katerih se trguje na organiziranem trgu, ali družbe z enakovrednim soodločanjem so zavezane, da določijo prostovoljni ciljni delež zastopanosti žensk v nadzornih svetih, upravah in na najvišjih dveh vodstvenih ravneh pod upravo. V praksi so v preteklosti družbe pogosto določile ciljni delež *nič*. Z zakonom je določen tudi najmanj 30-odstotni delež zastopanosti enega spola za vsa nova imenovanja v nadzorne organe družb, v katerih je konfederacija upravičena do vsaj treh sedežev.  Na podlagi FüPoGa želeni cilji niso bili doseženi. Ženske so bile še vedno premalo zastopane v upravah oz. na izvršnih direktorskih mestih, ker si je veliko podjetij zastavilo ciljni delež *nič* za zastopanost žensk na vodstvenih oz. poslovodnih položajih.  Za nadaljnji razvoj glede povečanja deleža žensk na vodstvenih položajih in zapolnitvijo nastale vrzeli je bil leta 2021 sprejet zakon o dopolnitvah in spremembah predpisov za enakopravno udeležbo žensk in moških na vodilnih položajih v zasebnem in javnem sektorju (Das Gesetz zur Ergänzung und Änderung der Regelungen für die gleichberechtigte Teilhabe von Frauen und Männern an Führungspositionen in der Privatwirtschaft und im öffentlichen Dienst; v nadaljnjem besedilu: FüPoG II).  FuPoG II je določil, da morajo imeti družbe, z vrednostnimi papirji katerih se trguje na organiziranem trgu in so hkrati družbe z enakopravnim soodločanjem, ki imajoveč kot tričlansko upravo, v teh organih vsaj eno žensko in enega moškega. V primeru imenovanja, ki krši navedeno zahtevo, je to neveljavno oziroma nično. To velja za delniške družbe (AG) in evropske delniške družbe (SE) (gl. člen 76, odstavek 3a, zakona o delniških družbah, AktG).  Delniške družbe, z vrednostnimi papirji katerih se trguje na organiziranem trgu, ali družbe, za katere velja enakopravno soodločanje, morajo poleg prostovoljnih deležev med člani organov vodenja in nadzora določiti cilje glede deleža žensk na dveh vodstvenih ravneh pod upravo. Cilji morajo zajemati želeni delež žensk na ustrezni vodstveni ravni in morajo, če so navedeni v odstotkih, ustrezati celotnemu številu ljudi. Če uprava zastavi cilj *nič* za delež žensk na eni izmed vodstvenih ravni, mora to odločitev jasno in razumljivo utemeljiti. V obrazložitvi morajo biti navedeni razlogi, na katerih temelji odločitev. Če je ob določitvi ciljnih vrednosti delež žensk manjši od 30 %, ciljne številke ne smejo več pasti pod delež, dosežen v posameznem primeru. Določiti morajo tudi roke za dosego zastavljenih ciljev, ti roki pa ne smejo biti daljši od petih let.  FuPoG II je določil dodatne zahteve za poročanje (gl. 289.f člen nemškega trgovinskega zakonika (Handelsgesetzbuch, HGB)) glede ciljnih deležev zastopanosti spolov med vodilnimi člani organov, rokov za dosego zadevnih ciljev in utemeljitev. Vse navedeno mora biti vključeno v izjavo o upravljanju, ki je del poslovnega poročila družb. Družbe, ki niso dolžne pripraviti poslovnega poročila, sestavijo izjavo o upravljanju in jo objavijo na spletni strani. V primeru kršitve zahtev glede poročanja so predvidene sankcije, ki se štejejo kot upravni prekrški. Za kapitalske družbe, z vrednostnimi papirji katerih se trguje na organiziranem trgu, je predvidena globa do 10 milijonov eurov ali 5 % skupnega letnega prometa ali dvakratne gospodarske koristi, pridobljene z upravnim prekrškom.  **Francija[[32]](#footnote-33)**  Zastopanost žensk v upravnih organih francoskih podjetij se je začela spreminjati leta 2008 s spremembo 1. člena ustave. Takrat je bilo v upravnih organih francoskih podjetij manj kot 9 % žensk. Zakonodajalec je leta 2011 (*z zakonom Copé-Zimmermann*) uvedel zakonske zahteve glede zastopanosti spolov v upravnih odborih srednjih in velikih podjetij. Zakon je določil 40-odstotni delež za manj zastopani spol v upravnih odborih, ta delež je bilo treba doseči v petih letih, z vmesnim pragom 20 % v treh letih.  Po desetih letih je *Haut Conseil à l'Égalité* (visoki svet za enakost spolov) izvajanje zakona ocenil pozitivno. Leta 2020 je bil delež žensk med direktorji največjih francoskih družb, ki kotirajo na borzi, 44,6 %. Rezultati Francijo umeščajo med države z največjim deležem žensk v upravnih odborih v Evropski uniji. Decembra 2021 je Francija sprejela dopolnitev zakona (uveljavitev zakona Rixain), ki uvaja deleže za vse organe upravljanja družb.  **Avstrija[[33]](#footnote-34)**  V Avstriji so ženske še vedno premalo zastopane na vodilnih položajih. Zato je dolgoročni cilj vlade uravnotežena zastopanost žensk in moških na vodstvenih položajih in položajih odločanja na vseh družbenih področjih, vključno s politiko, gospodarstvom in znanostjo.  Pomemben korak za doseganje uravnotežene zastopanosti žensk in moških na vodilnih položajih v gospodarstvu v zasebnem sektorju je bil zakon o enakosti žensk in moških v nadzornih svetih (*GFMA-G*). Zakon je bil sprejet junija 2017, da bi se povečal delež žensk na vodilnih položajih. Od 1. januarja 2018 morajo biti nadzorni sveti družb, ki kotirajo na borzi, in družb z več kot 1.000 zaposlenimi sestavljeni iz najmanj 30 % žensk in 30 % moških. Če zahtevani delež žensk v nadzornem svetu ni dosežen, je imenovanje neveljavno.  Avstrijska zbornica za delo je v svojem poročilu *Frauen.Management.Report 2022* ocenila učinke te določbe. Od uvedbe zakona se je delež žensk v nadzornih svetih podjetij, ki spadajo pod zakon GFMA-G, povečal z 22,4 % (januar 2018) na 35,1 % (januar 2022).  Poleg tega je bila sprejeta še novela, ki določa, da se delež žensk med člani nadzornih svetov podjetij v državni lasti do leta 2024 poveča na 40 %. Delež je prostovoljna zaveza zvezne vlade in je neposredno namenjena članom nadzornih svetov, ki jih imenuje zvezna vlada.  **Nizozemska[[34]](#footnote-35)**  Nizozemski parlament je 28. septembra 2021 potrdil predlog zakona, katerega cilj je vzpostaviti bolj uravnoteženo razmerje med ženskami in moškimi v upravnih in nadzornih odborih. Zakon je namenjen velikim javnim in zasebnim podjetjem ter podjetjem, s katerimi se trguje na borzi, in vpliva na delničarje, direktorje, pooblaščence in zaposlene.  Zakon določa, da je v nadzornih svetih podjetij, ki kotirajo na Nizozemskem, vsaj tretjina moških in tretjina žensk. Vsako imenovanje (člana nadzornega sveta) po 1. januarju 2022, ki ne prispeva k bolj uravnoteženemu razmerju med spoloma v nadzornem svetu, je nično in neveljavno.  Izjeme veljajo za nadzorni svet ali enotirni nadzorni svet, ki ga sestavlja ena oseba, ponovna imenovanja v osmih letih od leta imenovanja, imenovanja v primeru izjemnih okoliščin, kot je nepričakovan odstop velikega dela nadzornega sveta, ali v primeru začasnih imenovanj s strani podjetniške zbornice med preiskovalnim postopkom.  Poleg tega morajo velike družbe določiti ustrezne in ambiciozne cilje za spodbujanje uravnotežene zastopanosti spolov v upravi, nadzornem svetu in med kategorijami zaposlenih na vodstvenih položajih (npr. na višjih vodstvenih položajih), ki jih določi družba. V skladu z zakonom ustrezno in ambiciozno pomeni, da je treba upoštevati velikost uprave in razmerja, cilj pa mora biti usmerjen k bolj uravnoteženemu stanju.  Zakon v praksi pomeni, da morajo podjetja, ki kotirajo na borzi, od 1. januarja 2022 pozorno spremljati, koga imenujejo za nove člane nadzornega sveta. Če na primer nadzorni svet sestavljata dve ženski in dva moška, bo morala odhod ene ženske nadomestiti druga ženska. Odhod moškega člana nadzornega sveta pa mora nadomestiti moški. Imenovanje osebe, ki ne prispeva k bolj uravnoteženemu razmerju med spoloma v nadzornem svetu, je neveljavno.  **Belgija[[35]](#footnote-36)**  Zakon z dne 28. julija 2011 je v belgijski zakonik o gospodarskih družbah vnesel nov člen (*518 bis*), ki od podjetij v državni lasti in javnih podjetij, s katerimi se trguje na borzi, zahteva, da na najvišji vodstveni ravni vključijo večji delež žensk. S sprejetjem te določbe je belgijski zakonodajalec spodbudil podjetja k prizadevanjem za zagotavljanje večje uravnoteženosti spolov na najvišjih vodstvenih položajih. V tem okviru novi člen določa, da mora biti v upravnih odborih družb v državni lasti in javnih družb v Belgiji vsaj ena tretjina žensk. Pravilo se je začelo uporabljati prvi dan šestega poslovnega leta po letu sprejetja zakona, tj. leta 2017. Manjše družbe, s katerimi se javno trguje, so morale zahtevo izpolniti dve leti pozneje.  Posledice neupoštevanja člena so ničnost imenovanja in začasna ukinitev vseh ugodnosti, vključno s finančnimi, ki pripadajo direktorjem na podlagi njihovih mandatov. Sankcija začasne ukinitve ugodnosti se lahko uporablja od leta 2018, sankcija ničnosti imenovanja pa se je začela uporabljati leta 2017. V zvezi s sankcijo ničnosti naknadnega imenovanja direktorjev je treba poudariti, da imenovanje direktorja v nasprotju s pravilom o kvotah ne vpliva na zakonitost odločitev, ki jih je sprejel nepravilno sestavljen upravni odbor. Poleg tega se drugi člani upravnega odbora ne morejo vzdržati glasovanja v znak protesta proti nepravilnemu imenovanju na skupščini delničarjev, saj bi bilo takšno ravnanje v nasprotju z interesi družbe. Posledično je sankcija ničnosti sama po sebi resno pomanjkljiva pri zagotavljanju prisotnosti žensk na vrhu podjetja.  Da bi bilo pravilo dovolj strogo, je predvidena tudi druga sankcija: začasna ukinitev prejemkov, ki pripadajo direktorjem v zvezi z njihovimi mandati. Dokler v upravnem odboru ni vsaj tretjine žensk, noben direktor ne more prejeti nobenih ugodnosti, ki bi jih bilo mogoče zaznati v okviru njegovega/njenega mandata. Poleg tega ugodnosti ne bodo odobrene za nazaj, ko bo članstvo v upravnem odboru v skladu s pravilom o kvotah.  Opozoriti je treba, da člen zakona ne razlikuje med izvršnimi, neizvršnimi in neodvisnimi direktorji. Ker zakona tega vprašanja ne obravnava, se lahko zgodi, da bodo družbe imenovale eno tretjino direktoric in jih omejile na neizvršne funkcije.  Ureditve, usklajene z Direktivo 2023/2775/EU:  Na podlagi Direktive 2023/2775/EU še ni bila sprejeta nova zakonodaja v nobeni državi članici, zato prikaz ureditve v drugih pravnih sistemih še ni smotrn.   * izjava o skladnosti predloga zakona s pravnimi akti EU s korelacijsko tabelo pri prenosu direktiv.   Izjava o skladnosti s korelacijsko tabelo (oblika pdf) – izvoz iz baze RPS |
| 6. PRESOJA POSLEDIC, KI JIH BO IMEL SPREJEM ZAKONA |
| 6.1 Presoja administrativnih posledic  a) v postopkih oziroma poslovanju javne uprave ali pravosodnih organov: / |
| **b) pri obveznostih strank do javne uprave ali pravosodnih organov: /** |
| 6.2 Presoja posledic za okolje, vključno s prostorskimi in varstvenimi vidiki, in sicer za: |
| Rešitve predloga zakona v zvezi z Direktivo 2022/2464/EU bodo vplivale tudi na to, da bodo družbe postale odgovornejše za svoje vplive na ljudi in okolje, s čimer se bo pozitivno vplivalo na naravo in okolje ter se bo okrepilo zaupanje med ljudmi in družbo. |
| 6.3 Presoja posledic za gospodarstvo, in sicer za: |
| Direktivo 2021/2101/EU  Rešitve predloga zakona bodo pozitivno vplivale na gospodarstvo in poslovno okolje. Vzpostavitev sistema javnega poročanja o nekaterih davčnih informacijah v zvezi s poslovanjem največjih gospodarskih družb bo spodbudila preglednost poslovanja teh družb in izboljšala njihovo družbeno odgovornost, s tem pa bodo nastali pozitivni učinki za blaginjo celotne družbe. Javno poročanje o nekaterih informacijah v zvezi z dohodki družb po državah bo izboljšalo zmožnost delničarjev, da pravilno ocenijo tveganja, ki jih prevzemajo družbe, vodilo bo do naložbenih strategij, ki temeljijo na točnih in primerljivih informacijah, in povečalo zmožnost nosilcev odločanja, da ugotovijo učinkovitost in vpliv nacionalne zakonodaje.  Direktivo 2022/2464/EU  Rešitve predloga zakona bodo tudi vlagateljem in drugim deležnikom omogočale dostop do primerljivih informacij o trajnostnosti družb, v katere se vlaga, po vsej EU. Zagotovilo se bo, da bodo na voljo zadostne javno dostopne informacije o tveganjih, ki jih zadeve v zvezi s trajnostnostjo predstavljajo za družbe, ter o vplivih družb na ljudi in okolje. Predlog bo izboljšal tudi dodeljevanje finančnega kapitala družbam in dejavnostim, ki obravnavajo družbene in okoljske probleme. Zagotovili se bosta tudi jasnost in gotovost o tem, katere informacije o trajnostnosti je treba sporočati, pripravljavcem poročil pa bo olajšano pridobivanje informacij, ki jih za poročanje potrebujejo od svojih poslovnih partnerjev (dobaviteljev, strank in podjetij, v katera se vlaga). Poleg tega bodo družbe redkeje prejemale zahtevke za informacije o trajnostnosti, poleg informacij, ki jih objavijo v svojih letnih poročilih.  Direktivo 2022/2381/EU  Splošno priznano je, da prisotnost žensk (tj. manj zastopanega spola) v organih družb izboljšuje upravljanje družbe, saj se zaradi bolj raznolikega in kolektivnega mišljenja, ki zajema širši razpon vidikov, izboljšata uspešnost skupin in kakovost odločanja. Številne študije so pokazale, da raznolikost vodi k proaktivnejšemu poslovnemu modelu, bolj uravnoteženim odločitvam in okrepljenim strokovnim standardom v organih družb, ki bolje odražajo družbeno stvarnost in potrebe potrošnikov, hkrati pa spodbuja inovacije. Pokazale so tudi, da obstaja pozitivna povezava med uravnoteženo zastopanostjo spolov na najvišji vodstveni ravni ter finančno uspešnostjo in dobičkonosnostjo družbe, kar vodi do dolgoročne trajnostne rasti. Povečanje zastopanosti žensk med osebami, odgovornimi za nadzor in vodenje poslov družbe, ne vpliva zgolj na ženske, imenovane na vodilna mesta, temveč hkrati prispeva k temu, da se v družbo privabi ženski talent ter se tako zagotovi večja prisotnost žensk na vseh vodstvenih ravneh in med zaposlenimi. Zato bo večji delež žensk na vodilnih mestih najverjetneje pozitivno vplival na odpravo vrzeli pri zaposlovanju in plačne vrzeli med spoloma.  Direktivo 2023/2775/EU  Rešitve predloga zakona bodo vplivale na gospodarstvo in poslovno okolje, saj se spreminjajo merila oziroma pragovi za razvrstitev družb glede na velikost skladno z učinki inflacije. To povečanje pri merilih oziroma pragovih za razvrstitev družb glede na velikost ne bo le zmanjšalo področja uporabe zahtev glede predstavljanja, revizije in objave računovodskih izkazov, določenih v računovodski direktivi, temveč bo tudi zmanjšalo področje uporabe zahtev glede poročanja o trajnostnosti iz računovodske direktive. V Republiki Sloveniji je bilo po podatkih iz letnih poročil, ki so jih gospodarske družbe predložile Ajpesu za leto 2022, med 70.071 družbami 83,4 % mikro, 14,1 % majhnih, 1,7 % srednjih in 0,8 % velikih družb. Ob upoštevanju predlaganih sprememb meril velikosti za razvrščanje družb[[36]](#footnote-37) Ajpes na podlagi podatkov iz letnih poročil za leto 2022 ugotavlja, da se bo v Sloveniji nekoliko povečal delež mikro družb (85,0 %), zmanjšali pa se bodo deleži majhnih (13,0 %), srednjih (1,6 %) in velikih družb (0,4 %).  Spremenjeno opredelitev subjekta javnega interesa  Predlog zakona s spremembo opredelitve subjekta javnega interesa bo imel pozitivne posledice za srednje družbe, v kateri imajo država ali samoupravne lokalne skupnosti skupaj ali samostojno, neposredno ali posredno večinski lastniški delež, ker bodo razbremenjene nekaterih bremen (priprava letnih poročil, kot to velja za velike družbe) in dodatnih obveznosti (oblikovanje revizijskih komisij in nadzornih svetov), ki jih morajo izpolnjevati vse družbe, ki so prepoznane kot subjekt javnega interesa. |
| 6.4 Presoja posledic za socialno področje, in sicer za: |
| Pričakovati je pozitivni učinek javnega poročanja na področje pravic zaposlenih do obveščanja in posvetovanja, kot so določene v Direktivi 2002/14/ES Evropskega parlamenta in Sveta, saj bodo lahko zaposleni na podlagi več informacij izboljšali vedenje o dejavnostih družbe ter zato tudi izboljšali kakovost dialoga, ki poteka v družbi, v kateri so zaposleni.  Pričakovan je tudi pozitiven učinek na enakost spolov, saj bodo z obvezno določitvijo deleža zastopanosti posameznega spola v organih vodenja in nadzora ti z vidika uravnotežene zastopanosti spolov bolje sestavljeni. |
| 6.5 Presoja posledic za dokumente razvojnega načrtovanja, in sicer za: |
| * nacionalne dokumente razvojnega načrtovanja   V skladu z zakonsko določitvijo obveznih vsebin nacionalnega programa *Resolucije o nacionalnem programu za enake možnosti žensk in moških 2023–2030* so določeni cilji in ukrepi temeljnih politik enakih možnosti žensk in moških predvsem na naslednjih ključnih področjih družbenega življenja: delovna razmerja, družinska razmerja, socialno varstvo; izobraževanje; zdravje; nasilje nad ženskami; mesta odločanja; zunanje zadeve. Na vsakem izmed šestih tematskih področij so predstavljena vsebinska izhodišča, ki izhajajo predvsem iz zavez EU ter drugih temeljnih strateških usmeritev s področja enakih možnosti žensk in moških, opredeljeni pa so tudi temeljni cilji in ukrepi, ki jih bodo izvajali posamezni nosilci ukrepov, ter ustrezni kazalniki. Eden od ciljev spodbujanja uravnotežene zastopanosti žensk in moških pri odločanju je *Uravnotežena zastopanost žensk in moških na vodstvenih in vodilnih položajih v gospodarstvu*. Ukrepi, predvideni z zakonom, bodo doprinesli k lažjemu doseganju ciljev, določenih zgoraj omenjeni resoluciji.   * razvojne politike na ravni programov po strukturi razvojne klasifikacije programskega proračuna   /   * razvojne dokumente EU in mednarodnih organizacij   Organizacija združenih narodov o trajnostnem razvoju je septembra 2015 sprejela agendo za trajnostni razvoj do leta 2030. Ta uravnoteženo združuje tri razsežnosti trajnostnega razvoja – gospodarsko, socialno in okoljsko – in jih prepleta med 17 cilji trajnostnega razvoja. Agenda je univerzalna, njene cilje bo treba doseči do leta 2030 in uresničiti jih bodo morale vse države sveta. Eden od kazalnikov spremljanja napredka pri doseganju ciljev trajnostnega razvoja na ravni Evropske unije je tudi delež žensk na vodstvenih položajih (v sklopu cilja 5: Doseči enakost spolov ter krepiti vlogo vseh žensk in deklic). Kazalnik prikazuje delež žensk na vodstvenih položajih največjih družb, ki kotirajo na borzi. V podatkih o največjih družbah, ki kotirajo na borzi, so zajete osebe na položajih odločanja najvišje uvrščenih nacionalnih družb (največ 50) v indeksu najboljših podjetij (»blue-chip index«) na nacionalni borzi v zadevni državi. Ukrepi, predvideni z zakonom, bodo prispevali k lažjemu doseganju ciljev iz zgoraj omenjene agende.  Določbe predloga zakona ne prinašajo drugih posledic za dokumente razvojnega načrtovanja.  **6.6 Presoja posledic za druga področja**  Predlog zakona ne bo imel posledic na drugih področjih. |
| 6.7 Izvajanje sprejetega predpisa: |
| 1. Predstavitev sprejetega zakona:  * ciljnim skupinam (seminarji, delavnice), * širši javnosti (mediji, javne predstavitve, spletne predstavitve).  1. Spremljanje izvajanja sprejetega predpisa:  * zagotovitev spremljanja izvajanja predpisa, * organi, civilna družba, * metode za spremljanje doseganja ciljev, * merila za ugotavljanje doseganja ciljev, * časovni okvir spremljanja za pripravo poročil, * roki za pripravo poročil o izvajanju zakona, doseženih ciljih in nadaljnjih ukrepih. |
| 6.8 Druge pomembne okoliščine v zvezi z vprašanji, ki jih ureja predlog zakona:  /  7. Prikaz sodelovanja javnosti pri pripravi predloga zakona:   * spletni naslov, na katerem je bil predpis objavljen:   https://e-uprava.gov.si/si/drzava-in-druzba/e-demokracija/predlogi-predpisov/predlog-predpisa.html?id=15981   * čas trajanja javne predstavitve, v katerem je bilo mogoče sporočiti mnenja, predloge in pripombe:   30 dni   * datum in kraj morebitne javne obravnave ali druge oblike sodelovanja:   Ministrstvo za gospodarstvo, turizem in šport je predlog zakona z namenom pridobivanja predlogov, komentarjev ter dopolnitev zainteresirane javnosti 29. 9. 2023 objavilo na portalu e-demokracija, 3. 10. 2023 pa še na svoji spletni strani.  Osnutek predloga novele ZGD-1M se je 11. 9. 2023 obravnaval na 5. seji Sveta Vlade RS za korporativno upravljanje, ki so se je udeležili predstavniki Ministrstva za gospodarstvo, turizem in šport, Ministrstva za finance, Agencije za trg vrednostnih papirjev, Banke Slovenije, Slovenskega državnega holdinga, d. d. (SDH), Družbe za upravljanje terjatev bank, d. d., Gospodarske zbornice Slovenije, Ljubljanske borze, d. d., Združenja nadzornikov Slovenije (ZNS) in Zveze računovodij, finančnikov in revizorjev Slovenije.  Osnutek predloga novele ZGD-1M se je 18. 1. 2024 obravnaval tudi na srečanju z delodajalci in delojemalci, ki so se ga udeležili predstavniki Gospodarske zbornice Slovenije, Združenja delodajalcev Slovenije, Obrtno-podjetniške zbornice Slovenije, Trgovinske zbornice Slovenije, Združenja delodajalcev obrti in podjetnikov Slovenije, Zveze svobodnih sindikatov Slovenije, Konfederacije sindikatov Slovenije Pergam, Konfederacije sindikatov 90 Slovenije, Konfederacije sindikatov javnega sektorja Slovenije, Neodvisnosti KNSS – Konfederacije novih sindikatov Slovenije, Slovenske zveze sindikatov Alternativa in Zveze delavskih sindikatov Slovenije – Solidarnost.   * seznam subjektov, ki so sodelovali (imen in priimkov fizičnih oseb, ki niso poslovni subjekti, ne navajajte)   Agencija Republike Slovenije za javnopravne evidence in storitve, Združenje notranjih revizorjev, Slovenski inštitut za revizijo, Ljubljanska borza, Gospodarska zbornica Slovenije, Agencija za javni nadzor nad revidiranjem, Informacijska pooblaščenka, Obrtno-podjetniška zbornica Slovenije, Združenje bank Slovenije, Banka Slovenije, Ministrstvo za notranje zadeve, Finančna Uprava RS, Bureau Veritas, CER Partnerstvo za trajnostno gospodarstvo, Ministrstvo za naravne vire in prostor, Ministrstvo za finance, GEN-I, Združenje Manager in Združenje nadzornikov Slovenije, odvetnik Mark Jo Moggi, Tržni inšpektorat RS, Ministrstvo za okolje, podnebje in energijo, Zagovornik načela enakosti, Vrhovno sodišče RS.   * bistvena mnenja, predloge in pripombe javnosti,   Mnenja, predlogi in pripombe so bili vsebinske in redakcije narave na člene osnutka predloga novele ZGD-1M in na druge člene ZGD-1.   * bistvena mnenja, predloge in pripombe javnosti, ki niso bili upoštevani, in razlogi za neupoštevanje:   **Agencija Republike Slovenije za javnopravne evidence in storitve** predlaga navedbo vseh direktiv ali uredb s spremembami, ki so v osnutku predloga novele ZGD-1M navedene v posameznih členih, določbe posameznih členov pa naj se obravnavajo zgolj po vsebini. Navajanje posameznih direktiv in uredb z datumi objave v členih zakona namreč preveč obremenjuje besedilo zakona in zamegljuje bistvo. Predlagajo črtanje navedbe, da se v 2. členu v prvi alineji drugega odstavka nadomesti del besedila z »Direktivo (EU) 2022/2464 Evropskega parlamenta in Sveta z dne 14. decembra 2022 o spremembi Uredbe (EU) št. 537/2014, Direktive 2004/109/E5, Direktive 2006/43/ES in Direktive 2013/34/EU glede poročanja podjetij o trajnostnosti (UL L št. 322 z dne 16. 12. 2022, str. 15)«. Sklicevanje na spremembo Direktive 2013/34/EU glede poročanja podjetij o trajnostnosti je po mnenju Ajpesa nepotrebno, saj je ta določba že vsebovana v drugi alineji drugega odstavka 2. člena ZGD-1. V drugi alineji drugega odstavka 2. člena ZGD-1 manjka navedba prenosa Direktive 2021/2101/EU z dne 24. 11. 2021, s katero se spreminja (oziroma dopolnjuje) Direktiva 2013/34/EU glede razkritja davčnih informacij v zvezi z dohodki. Navedba prenosa te direktive je po mnenju Ajpesa nujna, saj tudi 2. člen Direktive 2021/2101/EU države članice zavezuje, da se v sprejetih predpisih sklicujejo na to direktivo.  **Ministrstvo za gospodarstvo, turizem in šport** meni, da predlog ni primeren. Direktiva 2022/2464/EU spreminja štiri evropske pravne akte, in sicer (1) Uredbo 537/2014/EU, (2) Direktivo 2004/109/ES, (3) Direktivo 2006/43/ES in (4) Direktivo 2013/34/EU. Od teh evropskih pravnih aktov so vsebine Direktive 2006/43/ES (revizijska direktiva) in Direktive 2013/34/EU (računovodska direktiva) predmet urejanja ZGD-1. Ker Direktiva 2022/2464/EU torej predstavlja noveliranje več evropskih zakonodajnih aktov z več različnih področij, je treba zadnjo spremembo upoštevati pri navedbi področnega evropskega zakonodajnega akta, ki je predmet urejanja ZGD-1. Na podlagi tretje, spremenjene in dopolnjene izdaje nomotehničnih smernic, ki so se začele uporabljati 1. januarja 2019, navedba zadnje spremembe evropskega zakonodajnega akta pomeni, da so vključeni v navedbo vsi predhodni evropski zakonodajni akti, ki so ga do tedaj spreminjali. Ker je bila v času priprave osnutka predloga novele ZGD-1M sprejeta Delegirana direktiva Komisije (EU) 2023/2775 z dne 17. 10. 2023 o spremembi Direktive 2013/34/EU Evropskega parlamenta in Sveta v zvezi s prilagoditvijo meril velikosti mikro, malih, srednjih in velikih podjetij ali skupin (UL L št. 2023/2775 z dne 21. 12. 2023), bo ta nadomestila navedbo zadnjega evropskega zakonodajnega akta.  **Agencija Republike Slovenije za javnopravne evidence in storitve** meni, da ni nobene potrebe, da bi moral revizor ob revidiranju računovodskih izkazov zadnjega poslovnega leta preveriti tudi, ali je družba za prejšnje poslovno leto pripravila in objavila poročilo o davčnih informacijah, kot je predlagano (kar je tudi v skladu z direktivo) v peti alineji prvega odstavka spremenjenega 57. člena ZGD-1.  **Ministrstvo za gospodarstvo, turizem in šport** meni, da predlog ni primeren. Direktiva 2021/2101/EU v 1. členu ureja novi, člen 48f Direktive 2013/34/EU, ki določa, da države članice zahtevajo, da se, kadar računovodske izkaze podjetja, za katero velja pravo države članice, revidira eden ali več zakonitih revizorjev ali revizijskih podjetij, v revizijskem poročilu navede, ali je moralo podjetje za poslovno leto pred poslovnim letom, za katero so bili pripravljeni računovodski izkazi, ki se revidirajo, objaviti poročilo o davčnih informacijah v zvezi z dohodki v skladu s členom 48b, in če, ali je bilo poročilo objavljeno v skladu s členom 48d. Zaradi ustreznega prenosa te določbe Direktive 2021/2101/EU v slovenski pravni red je treba dopolniti drugi odstavek 57. člena osnutka novele ZGD-1M.  **CER Partnerstvo za trajnostno gospodarstvo** predlaga drugačno dikcijo za besedno zvezo postopek skrbnega pregleda. Pri predlogu izhajajo iz drugačnega prevajanja besedne zveze, in sicer po vzoru nemškega, francoskega in italijanskega jezika, ki postopek due diligence v tem kontekstu prevajajo kot postopek dolžne skrbnosti ali postopek skrbnega ravnanje družbe.  **Odvetnik Mark Jo Moggi** predlaga, da se namesto izraza postopek skrbnega pregleda uporablja izraz postopek skrbnega ravnanja ali postopek dolžne skrbnosti. Alternativa (po njegovem mnenju sicer slabša) bi bila, da se izraz skrbni pregled pojasni v opredelitvah zakona v skladu z 31. uvodno izjavo Direktive 2022/2464/EU. Uporaba izraza skrbni pregled po njegovem mnenju ni najprimernejša. V kontekstu Direktive 2022/2464/EU se due diligence namreč ne nanaša na postopek skrbnega pregleda v pomenu pregleda podjetja, ki ga poznamo pri gospodarskopravnih transakcijah. Gre za širši koncept skrbnega ravnanja družb, ki izhaja iz mednarodnih virov (smernice in načela OZN, OECD itd.; gl. 31. uvodno izjavo Direktive 2022/2464/EU). Ključno je, da ta institut ne vključuje zgolj pregleda/odkrivanja škodljivih vplivov, temveč tudi njihovo preprečevanje, blaženje in odpravo (od družb torej terja ukrepanje). Jeziki drugih držav članic v navedenih mednarodnih dokumentih due diligence prevajajo kot dolžna skrbnost oziroma dolžnost skrbnosti (dovere di diligenca (ital.), Sorgfaltspflicht (nem.), devoir de diligence (fr.); v nekaterih različicah pa se v nadaljevanju teksta uporablja kar angleški izvirnik due diligence (gl. OECD Due Diligence Guidance for Responsible Business Conduct v različnih jezikovnih različicah). Nemški zakon, ki kot eden izmed prvih prenaša institut due diligence, se imenuje Lieferkettensorgfaltspflichtengesetz (ali Gesetz über unternehmerische Sorgfaltspflichten in Lieferketten), torej zakon o dolžnosti skrbnega ravnanja (oziroma o dolžnosti skrbnosti) podjetij v dobavnih verigah. Pri slovenskih prevodih omenjenih mednarodnih aktov (in posledično tudi Direktiva 2014/95/EU) pa se že od začetka pretežno (in po našem mnenju zmotno) uporablja izraz skrbni pregled.  **Ministrstvo za gospodarstvo, turizem in šport** meni, da predlog ni primeren. V 2. alineji 1. odstavka 70.c člena ZGD-1 se že uporablja izraz izvajanje postopkov skrbnega pregleda, kar je tudi v skladu z Direktivo 2014/95/EU glede razkritja nefinančnih informacij in informacij o raznolikosti v nekaterih velikih podjetjih in skupinah. Vendar navedena direktiva ne določa podrobnosti o poročanju o postopkih potrebne skrbnosti niti ne določa, kako jih je treba izvajati. Direktiva 2022/2464/EU je ohranila izraz skrbnega pregleda, za katerega je značilen poudarek na zadevah v zvezi s trajnostnostjo. Ker Direktiva 2022/2464/EU uporablja skoraj enako terminologijo, to je postopek skrbnega pregleda kot prevod za due diligence process, bi bilo smiselno, da se izraz zaradi jasnosti in določnosti ohrani, saj je že uveljavljen. Če bi uvedli nov izraz, ki bi pomenil enako kot prej uporabljeni izraz, bi to lahko vneslo več nejasnosti in nedoslednosti. Če pa se odločimo za rabo novega izraza, bi morali to pojasniti v obrazložitvi, da gre za spremembo v poimenovanju, ne po vsebini. V strokovnem članku (Peter Podgorelec, Due diligence po predlogu Direktive o skrbnem pregledu glede trajnostnosti, Podjetje in delo, št. 6-7, 2023, str. 1241) pravni strokovnjak izpostavlja, da se v korporacijskem pravu in pravu kapitalskega trga z izrazom due diligence označuje postopek, ki se vodi z namenom identifikacije in vrednotenja tveganj, ki jim je podjetje izpostavljeno pri poslovanju. V strokovnem članku (Borut Bratina, Odgovornost direktorjev in nadzornikov za družbeno odgovorno poslovanje podjetja, Podjetje in delo, št. 6-7, 2023, str. 1222) je izpostavljeno, da predlog direktive o skrbnem pregledu v podjetjih glede trajnostnosti in spremembi Direktive (EU) 2019/1937 uvaja obveznost skrbnega pregleda, ki ne zajema le oblikovanja istoimenske politike in sistema obvladovanja tovrstnih tveganj, temveč tudi vzpostavljanje ukrepov za odpravo škodljivih učinkov. Med drugim predlog direktive nalaga direktorjem tudi dolžnost skrbnega ravnanja. Iz dolžnosti skrbnega ravnanja (duty of care) izpeljemo tri velike skupine konkretneje opredeljenih dolžnosti. Prva skupina dolžnosti se nanaša na zagotavljanje zakonitosti poslovanja (člani uprave morajo sami ravnati zakonito, hkrati pa morajo z ustreznimi ukrepi poskrbeti, da tudi družba kot celota deluje zakonito). Druga skupina dolžnosti so dolžnosti, ki so odvisne od okoliščin konkretnega primera, na primer od velikosti podjetja in vrste dejavnosti ter njegovega gospodarskega položaja. Pri konkretizaciji načela skrbnosti (duty of care) imajo pomembno vlogo pravila ekonomske stroke, če so v ekonomski teoriji ustaljena in tudi v praksi potrjena. Uprava mora torej voditi podjetje v skladu s tako pravnimi normami kot priznanimi in uveljavljenimi pravili ekonomske stroke. Prav pri teh dveh dolžnostih lahko pride do konflikta med pristno trajnostnostjo (zagovarjanje interesov narave pred gospodarskimi interesi človeka) in gospodarsko učinkovitostjo (na primer zmanjšanje dobička na račun skrbi za naravo). V tretjo skupino pa spadajo dolžnosti nadziranja, ki je lahko horizontalno ali vertikalno. Ministrstvo poudarja, da je veljavna ureditev edina smiselna oziroma primerna. To utemeljuje z dejstvom, da predlog, da se besedna zveza postopek skrbnega pregleda nadomesti z drugačnim prevajanjem besedne zveze, da bi due diligence process v tem kontekstu pomenil postopek dolžne skrbnosti ali postopek skrbnega ravnanja družbe lahko povzročil več pravne nepredvidljivosti zaradi določitve novega pomena uveljavljenemu izrazu. Dodatno poudarja, da je dolžnost skrbnega ravnanja v obliki dodatne obveznosti, za kar si prizadeva predlagatelj, predvidena v predlogu Direktive Evropskega parlamenta in Sveta o skrbnem pregledu v podjetjih glede trajnostnosti in spremembi Direktive (EU) 2019/1937.  **Agencija Republike Slovenije za javnopravne evidence in storitve** predlaga opredelitev predpisane predloge v 1. odstavku 70.g člena osnutka predloga novele ZGD-1. Ajpesu se poraja več vprašanj: ali taka predpisana predloga že obstaja, kje je, ali gre za predlogo po prvem odstavku 70.f člena? Ali naj bi bila podobna predloga tudi po drugem odstavku 70.f člena, to je iz oddelka Ill, delov B in C priloge III k Direktivi Sveta 2011/16/ EU?  **Združenje bank Slovenije** predlaga, naj se konkretno navede, kateri izvedbeni akt je mišljen in ali bo do začetka uporabe novele ZGD-1 že sprejet oziroma v uporabi, saj se navaja upoštevanje izvedbenega akta Komisije, ki določa skupno predlogo in elektronske oblike poročanja.  **Ministrstvo za gospodarstvo, turizem in šport** meni, da predlog ni primeren. Direktiva 2021/2101/EU v 1. členu ureja novi člen 48.c, ki v 4. odstavku predvideva, da se informacije predstavijo z uporabo skupne predloge in elektronskih oblik poročanja, ki so strojno berljive. Komisija z izvedbenimi akti določi zadevno skupno predlogo in zadevne elektronske oblike poročanja, ob tem pa izvedbenega akta, s katerim bi določila zadevno skupno predlogo in zadevne elektronske oblike poročanja, še ni sprejela.  **Agencija Republike Slovenije za javnopravne evidence in storitve** izpostavlja, da je nepotrebno podvajanje objav na spletni strani družbe in na spletni strani Ajpesa. V drugem delu prvega odstavka se določa obvezna objava poročila o davčnih informacijah tudi na spletni strani družbe. Menijo, da gre za nepotrebno podvajanje objav, hkrati pa Direktiva 2021/2101/EU državam članicam EU izrecno omogoča, da lahko, kadar se poročilo o davčnih informacijah objavi na spletnem mestu, na katerem se objavljajo letna poročila (v direktivi se uporablja izraz register, kar v Sloveniji pomeni aplikacijo JOLP ‒ javna objava letnih poročil na spletni strani Ajpesa, kjer so vsa objavljena poročila dostopna brezplačno za zadnjih pet let), te družbe izvzamejo (ne le, če tako želijo) iz obvezne objave na svojih spletnih straneh. Menijo, da je dovolj, da družbe na svojih spletnih straneh (predvsem zaradi tujcev) objavijo zgolj informacijo, kje je poročilo objavljeno, s povezavo do spletne strani Ajpesa, tj. JOLP.  **Ministrstvo za gospodarstvo, turizem in šport** meni, da predlog ni primeren. Direktiva 2021/2101/EU določa, da morajo države članice zagotoviti obveznost javne objave na spletnih straneh, lahko pa določijo izjemo, če se javna objava zagotavlja na drug način, kot je javna objava letnih poročil na spletni strani Ajpesa. Meni, da besedilo osnutka predloga novele ZGD-1M ureja javno poročanje na način, kot ga je predstavil Ajpes.  **Agencija Republike Slovenije za javnopravne evidence in storitve** predlaga določitev meril, v skladu s katerimi se šteje, da so odvisne družbe namenoma organizirane tako, da se z neizpolnjevanjem pogojev izognejo obveznostim poročanja o davčnih informacijah v zvezi z dohodki. Peti odstavek določa: »Ne glede na pogoj iz prejšnjega odstavka velja obveznost poročanja o davčnih informacijah v zvezi z dohodki iz tega člena za vse odvisne družbe, če so namenoma organizirane tako, da se z neizpolnjevanjem pogojev izognejo obveznostim poročanja o davčnih informacijah v zvezi z dohodki.« Ta določba je preveč splošna, zato menijo, da bi moral zakon jasno določiti, kdaj se šteje, da so odvisne družbe namenoma organizirane tako, da se z neizpolnjevanjem pogojev izognejo obveznostim poročanja o davčnih informacijah v zvezi z dohodki. Šele ob jasnih merilih bo mogoče ugotavljati zavezanost družb k poročanju.  **Ministrstvo za gospodarstvo, turizem in šport** meni, da predlog ni primeren. Direktiva 2021/2101/EU ne določa meril, v skladu s katerimi se šteje, da so odvisne družbe namenoma organizirane tako, da se z neizpolnjevanjem pogojev izognejo obveznostim poročanja o davčnih informacijah v zvezi z dohodki. Strinja se, da je določba zelo abstraktna, vendar poudarja, da je takšna ureditev edina smiselna oziroma primerna. To utemeljuje z dejstvom, da zaradi različnih situacij, ki lahko nastanejo v posameznem primeru, in ker praksa na tem področju še ni bila v celoti vzpostavljena, ni mogoče uporabiti taksativnega ali eksemplifikativnega normiranja, s katerim bi bilo mogoče zajeziti navedeno zakonsko določbo. Vse konkretne primere je namreč v tem trenutku nemogoče vnaprej posamično konkretno določiti in urediti. Brez metode abstraktnega normiranja bi bilo konkretno urejenih primerov lahko na tisoče, vendar še vedno ne bi bili zajeti vsi primeri. Ministrstvo pri tem dodatno poudarja, da takšnemu abstraktnemu normiranju tudi ni mogoče očitati pravne nepredvidljivosti, saj iz določbe jasno izhaja, da izogibanje poročanju o davčnih informacijah v zvezi z dohodki ni dovoljeno.  **Banka Slovenije** meni, da bi bilo za družbe, ki imajo sedež v Republiki Sloveniji, smiselno, da je poročilo vsaj v delu, ki se nanaša na njihov del poslovanja, objavljeno v slovenskem jeziku. Smiselno bi bilo, da se določba glede objav v slovenskem jeziku prouči v okviru drugih zahtev zakona o gospodarskih družbah in drugih zakonov in se to ustrezno pojasni v obrazložitvi.  **Ministrstvo za gospodarstvo, turizem in šport** meni, da predlog ni primeren. Direktiva 2021/2101/EU v 1. členu ureja novi člen 48b, ki v 6. odstavku predvideva izjemo za poročevalce, če tuje podjetje iz tretje države pripravi poročilo o davčnih informacijah in ga na ustrezen način javno objavi.  **Agencija Republike Slovenije za javnopravne evidence in storitve** predlaga, da se v določbah novega 683.c člena ZGD-1 ne sklicuje na seznam v Prilogi I k Direktivi 2013/34/EU, s čimer bi odpravili zahtevnost besedila, ki zahteva sočasno uporabo zakona in direktiv.  **Ministrstvo za gospodarstvo, turizem in šport** meni, da predlog ni primeren. Sklic jasno določa primerljivost tujega podjetja iz tretje države, katerega pravnoorganizacijska oblika je primerljiva podjetjem s seznama v Prilogi I k Direktivi 2013/34/EU.  **Agencija Republike Slovenije za javnopravne evidence in storitve** predlaga, da ZGD-1 natančno določa datum začetka poročanja, pri čemer iz enakih razlogov kot pri 29. členu predlagajo začetek poročanja prvič za poslovno leto, ki se začne 1. januarja 2026.  **Ministrstvo za gospodarstvo, turizem in šport** meni, da predlog ni primeren. Iz predlaganega besedila osnutka predloga novele ZGD-1M jasno izhaja začetek poročanja. Družbe in podružnice pripravijo, objavijo in zagotovijo dostop do poročila o davčnih informacijah v zvezi z dohodki v skladu s 70.e do 70.l ter 683.c do 683.d členom zakona najpozneje od datuma začetka prvega poslovnega leta, ki se začne 22. junija 2024 ali po tem datumu.  **GEN-I** je predlagal, da se besedilo v 254.b členu prilagodi tako, da se opredelitev družbe z večinsko kapitalsko naložbo države uskladi z opredelitvijo, ki jo vsebuje Zakon o Slovenskem državnem holdingu (Uradni list RS, št. [25/14](http://www.uradni-list.si/1/objava.jsp?sop=2014-01-0960) in [140/22](http://www.uradni-list.si/1/objava.jsp?sop=2022-01-3442) – v nadaljevanju: ZDDH-1), ki kapitalsko naložbo države opredeljuje kot kapitalsko naložbo v lasti Republike Slovenije, KAD ali SDH, družbo s kapitalsko naložbo države pa kot pravno osebo, izdajateljico kapitalskih naložb v lasti SDH, in družbo, ki je izdajateljica kapitalskih naložb v upravljanju SDH in v lasti Republike Slovenije. Besedilo predlaganega 254.b člena družbe z večinsko kapitalsko naložbo države opredeljuje precej širše kot ZSDH-1, saj v krog družb zavezank ne vključuje le družb s kapitalsko naložbo države v smislu ZSDH-1, ampak tudi vse druge družbe, ki so posredno v večinski lasti države. Navajajo, da ni dovolj jasen namen zakonodajalca, da se v krog družb zavezank po 254.b členu poleg družb s kapitalsko naložbo države vključijo tudi vse druge družbe, ki so posredno v večinski lasti države, ker to ne izhaja iz obrazložitve k 17. členu predloga ZGD-1M. Namen določbe je, da so zavezanke za spoštovanje pravil glede uravnotežene zastopanosti spolov v organih vse družbe, ki so v posredni ali neposredni večinski lasti Republike Slovenije ali lokalne samoupravne skupnosti (v nadaljnjem besedilu: državne in lokalne družbe). Izhajali smo iz opredelitve, ki je navedena v Zakonu o prejemkih poslovodnih oseb v gospodarskih družbah v večinski lasti Republike Slovenije in samoupravnih lokalnih skupnosti (Uradni list RS, št. [21/10](http://www.uradni-list.si/1/objava.jsp?sop=2010-01-0880), [8/11](http://www.uradni-list.si/1/objava.jsp?sop=2011-01-0279) – ORZPPOGD4 in [23/14](http://www.uradni-list.si/1/objava.jsp?sop=2014-01-0876) – ZDIJZ-C). Pri ugotavljanju lastništva družb je ključen njegov dejanski (končni) lastnik, kar je v družbah, ki so v posredni večinski lasti države ali lokalne skupnosti, Republika Slovenija ali lokalna skupnost. Podjetja v lasti države imajo v Republiki Sloveniji velik delež v gospodarstvu in pomembno vlogo v družbenem razvoju. Uravnotežena zastopanost spolov v organih vodenja in nadzora družb dokazano prispeva k boljšemu upravljanju družb, kar posledično vpliva na boljše poslovanje, finančno uspešnost in dobičkonosnost. To pomembno vpliva tudi na državni proračun, zato je pomembno, da ne glede na obliko kapitalske naložbe države ali lokalne skupnosti, tj. posredno ali neposredno, te družbe upoštevajo najvišje normative pri poslovanju in upravljanju, kar pomembno prispeva k uresničevanju razvojnih in drugih strateških ciljev države in k uresničevanju javnega interesa, hkrati pa s tem predstavljajo pozitiven zgled za druge gospodarske družbe.  **Zagovornik načela enakosti je predlagal:**   1. **da se razširi krog družb, ki morajo zagotoviti ciljni delež zastopanosti manj zastopanega spola, na vse družbe z večinsko naložbo države ali samoupravne lokalne skupnosti, ne glede na njihovo velikost, in vse gospodarske družbe z več kot 250 zaposlenimi.** Zagovornik priporoča širitev kroga zavezancev s približno 30 na prek 500 glede na pomen ciljev in namenov direktive ter določb primarnega prava EU, ki so nedvomno v najširšem javnem interesu in ker enakost spolov v družbah na splošno ni dosežena. Pri pripravi predlogov določb za prenos direktive, ki ureja uravnoteženo zastopanost spolov na najvišjih položajih v gospodarskih družbah, smo proučili stanje na področju, imeli sestanke z relevantnimi deležniki in naredili mednarodno pravno primerjavo na področju. Iskali smo sorazmerno rešitev, ki bi bila sprejemljiva za predstavnike gospodarstva, ki zagovarjajo minimalno harmonizacijo z direktivo, in druge deležnike, ki zagovarjajo širitev zahtev prek direktive. V skladu z merili iz direktive bi pravila v zvezi z uravnoteženo zastopanostjo spolov med vodilnimi osebami v družbah veljala za malo zavezancev (11 družb v letu 2023), zato smo razmišljali o možnostih razširitve obsega kroga zavezancev. Najprej smo se odločili razširiti obseg kroga zavezancev na velike družbe s kapitalsko naložbo države in lokalnih skupnosti, v katerih ima država ali lokalna skupnost večinski delež v kapitalu ali večino glasovalnih pravic ter imajo več kot 250 zaposlenih. Razlog je bil predvsem, da imajo podjetja v lasti države v Republiki Sloveniji velik delež v gospodarstvu in pomembno vlogo v družbenem razvoju. Zaradi dokazanih pozitivnih korelacij med uravnoteženo zastopanostjo spolov v organu vodenja in nadzora ter finančno uspešnostjo in dobičkonosnostjo družbe je pomembno, da te upoštevajo najvišje normative pri poslovanju in upravljanju, kar pomembno prispeva k uresničevanju razvojnih in drugih strateških ciljev države ter k uresničevanju javnega interesa. Med pogajanji glede direktive je bilo tudi večkrat poudarjeno, da imajo javne in državne gospodarske družbe velik vpliv na gospodarstvo, so prepoznavne in zgled zasebnemu sektorju. V zvezi s predlogom, da bi bile zavezanke vse državne družbe ne glede na velikost, pojasnjujemo, da smo po analogiji z direktivo, ki določa, da so srednje in majhne borzne družbe izključene iz obsega uporabe, to upoštevali tudi pri širitvi kroga zavezancev. Smiselno je, da se spremljajo velike družbe, ker imajo te praviloma veččlanske organe vodenja in nadzora, v katerih je lažje zagotoviti uravnoteženo zastopanost spolov. Odločitev o obsegu kroga zavezancev je temeljila tudi na mednarodno primerjalni analizi. Države članice, ki že imajo zakonsko določene deleže glede uravnotežene zastopanosti spolov v organih družb, imajo večinoma to urejeno za velike borzne družbe in družbe v državni ali lokalni lasti. V nekaterih državah (Nemčija, Nizozemska) so velike zasebne družbe zavezane, da določijo ambiciozne prostovoljne ciljne deleže zastopanosti na najvišjih vodilnih mestih v družbah. Tako države spodbujajo tudi zasebne družbe k prizadevanjem, da zagotovijo uravnoteženo zastopanost spolov na najvišjih vodilnih mestih. Države članice, ki imajo zakonsko že urejene zahteve v zvezi z uravnoteženo zastopanostjo spolov v organih vodenja in nadzora v gospodarskih družbah, so postopno širile obseg kroga zavezancev, ki morajo spoštovati zadevna pravila. Večina držav je v prvi fazi vključila velike javne družbe oziroma borzne družbe in nekatere tudi družbe v večinski lasti države ali lokalnih skupnosti, obseg zavezancev pa so širile šele po določenem (večletnem) obdobju na podlagi spremljanja izvajanja zakonskih določb in stanja na področju. Glede na to, da v Republiki Sloveniji prvič zakonsko urejamo področje glede uravnotežene zastopanosti spolov na najvišjih položajih odločanja v gospodarskih družbah, bi bil lahko tako širok krog zavezancev (poleg borznih, državnih in lokalnih družb tudi velike zasebne družbe) nesorazmerno obremenjujoč za zasebne družbe. Menimo, da bi to pomenilo prevelik poseg v zasebni sektor, ki potrebuje čas za prilagoditve na področju. Iz teorije je razvidno, da so potrebne družbene, institucionalne in individualne spremembe, če želimo doseči cilj glede uravnotežene zastopanosti spolov v organih vodenja in nadzora gospodarskih družb. Ker je treba v skladu z direktivo imenovati organ za spodbujanje, analiziranje, spremljanje in podpiranje uravnotežene zastopanosti spolov med člani organov vodenja in nadzora ter izvršnimi direktorji, pričakujemo, da bodo družbe v nekem obdobju bolj ozaveščene o pozitivnih vidikih, ki jih omogoča uravnotežena zastopanost spolov v organih vodenja in nadzora, zato bodo prostovoljno sledile k zagotoviti ciljev glede uravnotežene zastopanosti spolov na najvišjih vodstvenih položajih v družbah. Z nesorazmernim obsegom kroga zavezancev bi presegli cilj in namen predloga zakona, ki je doseči bolj uravnoteženo zastopanost žensk in moških v organih vodenja in nadzora v najvplivnejših gospodarskih družbah (tj. velikih borznih, državnih in lokalnih družbah), ki so zgled in postavljajo standarde za celotni trg. Cilj je tudi pospešiti napredek na področju, vendar ob upoštevanju, da se družbam dopusti dovolj časa za uvedbo potrebnih ukrepov za dosego navedenega cilja. Iz direktive in iz predloga zakona izhaja, da je namen določiti učinkovite ukrepe, ki bodo spodbudili napredek pri zagotavljanju uravnotežene zastopanosti spolov na najvišjih vodilnih položajih v družbah. Dodaten argument za predlog obsega kroga zavezancev je tudi narava direktive, na podlagi katere se v določenem obdobju pričakuje napredek glede uravnotežene zastopanosti spolov na najvišjih položajih odločanja v družbah. Namreč, veljavnost direktive je časovno omejena, in sicer naj bi prenehala veljati 31. 12. 2038. Komisija bo morala poročilo o izvajanju direktive in stanju na področju za Evropski parlament in Svet pripraviti do 31. 12. 2030, po tem datumu pa vsaki dve leti. Ob upoštevanju napredka v zvezi z zastopanostjo žensk in moških v organih družb na različnih ravneh odločanja v celotnem gospodarstvu ter ob upoštevanju, ali je doseženi napredek dovolj trajen, bo Komisija presodila, ali so bili doseženi cilji direktive in ali je ta direktiva učinkovit in uspešen instrument za zagotovitev bolj uravnotežene zastopanosti spolov v organih družb. Na podlagi te ocene bo morala Komisija proučiti, ali bo treba podaljšati veljavnost te direktive po 31. 12. 2038 ali pa jo bo treba spremeniti, na primer z razširitvijo njenega področja uporabe na družbe, ki ne kotirajo na borzi in ne spadajo v opredelitev MSP, da se zagotovi nadaljnji napredek pri zagotavljanju bolj uravnotežene zastopanosti žensk in moških na izvršnih in neizvršnih direktorskih mestih ali na vseh direktorskih mestih v družbah, ki kotirajo na borzi (gl. 13. člen Direktive (EU) 2022/2381). S širjenjem kroga zavezancev na zasebne družbe bi lahko posegli tudi v ustavno pravico do svobodne gospodarske pobude, zagotovljene s 74. členom Ustave Republike Slovenije in do zasebne lastnine, zagotovljene s 33. členom Ustave Republike Slovenije. Kot izhaja iz komentarja Ustave RS k navedenemu členu, je omejitev svobodne gospodarske pobude dovoljena ob upoštevanju načela sorazmernosti zaradi varovanja javne koristi. Pri tem je treba izbrati zakonski ukrep, ki bo zagotovil učinkovito varstvo javne koristi in hkrati najmanj posegel v ustavno pravico. Sprašujemo se, ali bi bile zahteve glede uravnotežene zastopanosti spolov na vodilnih mestih za zasebne gospodarske družbe z vidika doseganja splošnih javnih ciljev, zaradi katerih je dopustna omejitev svobodne gospodarske pobude, sorazmerne. Zasebne družbe se bodo namreč spodbujale z ozaveščanjem o pozitivnih vidikih uravnotežene zastopanosti spolov v vodstvu (boljše upravljanje, večja dobičkonosnost in uspešnost družb) in aktivnostmi, ki bodo privedle do sprememb družbenih, organizacijskih in individualnih norm. V ta namen bo skladno z direktivo določen tudi organ za spodbujanje, analiziranje, spremljanje in podpiranje uravnotežene zastopanosti spolov med najvišjimi vodilnimi člani v družbah. Spodbujajo se tudi k bolj uravnoteženi zastopanosti žensk in moških v organih vodenja in nadzora z raznimi ukrepi, na primer z referenčnimi kodeksi korporativnega upravljanja, ki so zbirke priporočil in dobrih praks. Združenje nadzornikov Slovenije je 14. 11. 2019 predstavilo pobudo za prostovoljno doseganje cilja uravnotežene zastopanosti spolov do konca leta 2026, in sicer 40 % za člane nadzornih svetov in skupaj 33 % za člane nadzornih svetov in uprav manj zastopanega spola v javnih delniških družbah in družbah v državni lasti, ki jo spremlja skupaj z Deloittom, oba tudi pripravljata obdobna poročila o stanju v navedenih družbah; 2. **da vse družbe zavezanke pred začetkom izbirnih postopkov določijo merila in pogoje izbirnega postopka, ki jih morajo tudi javno objaviti na vidnem mestu (ne samo tiste, ki ne izpolnjujejo zahtevanih deležev nezadostno zastopanega spola). MGTŠ** meni, da bis tovrstnim ukrepom presegli zahteve iz direktive in dodatno obremenili gospodarske družbe. Gospodarske družbe so podvržene k vedno večji regulaciji in zahtevam področnih organov, kar vpliva tudi na njihovo konkurenčnost. S predlogom ZGD-1M prenašamo štiri evropske direktive, ki določajo dodatne zahteve za družbe, predvsem glede poročanja o trajnostnosti. Strinjamo se, da bi s predlaganim ukrepom dosegli večjo preglednost pri izbirnih postopkih za člane organov vodenja in nadzora, vendar zaradi navedenih razlogov trenutno sledimo minimalni harmonizaciji z Direktivo (EU) 2022/2381. Zahteva za družbe, ki ne izpolnjujejo deležev glede uravnotežene zastopanosti spolov med člani vodenja in nadzora, da pred začetkom izbirnih postopkov določijo merila in pogoje izbirnega postopka, ki jih morajo tudi javno objaviti na vidnem mestu, je samo eden izmed ukrepov, s katerimi se želijo družbe spodbuditi, da zagotovijo uravnoteženo zastopanost spolov v organih vodenja in nadzora. Pri pripravi določb smo sledili namenu direktive, da z mehkimi ukrepi spodbudimo družbe k prizadevanjem za bolj uravnoteženo zastopanost spolov med člani organov vodenja in nadzora. Če družbe dosežejo cilj glede uravnotežene zastopanosti spolov v organih vodenja in nadzora, jih ne želimo po nepotrebnem dodatno obremenjevati z zavezami glede izpolnitve drugih ukrepov, ker to ni namen Direktive (EU) 2022/2381 niti nacionalne zakonodaje; 3. **da se doda, da bo kandidatom, ki niso bili izbrani, omogočeno od vseh družb zahtevati podatke in utemeljitve o poteku izbirnega postopka (ne le od družb, ki ne izpolnjujejo zahtev v zvezi z deleži uravnotežene zastopanosti spolov).** Podobno kot pri predhodnem predlogu pojasnjujemo, da smo pri pripravi predloga ZGD-1M upoštevali minimalno harmonizacijo z zahtevami iz Direktive (EU) 2022/2381. Možnost pridobitve podatkov v zvezi z izbirnim postopkom, ki jo imajo neizbrani kandidati manj zastopanega spola, je samo eden od ukrepov, s katerim se želi družbe spodbuditi, da si začnejo prizadevati za uravnoteženo zastopanost spolov v organih vodenja in nadzora. Če družbe ne dosežejo cilja glede deležev uravnotežene zastopanosti spolov, določenih z direktivo, morajo namreč upoštevati druge ukrepe, s katerimi se spodbujajo k sestavi takih organov vodenja in nadzora, da se doseže uravnotežena zastopanost spolov, kar zajema tudi razkritje nekaterih podatkov (o merilih glede kvalifikacij, na katerih je temeljil izbor, o objektivni primerjalni oceni kandidatov in o posebnih vidikih, ki so pretehtali v korist izbranega kandidata) na zahtevo neizbranega kandidata manj zastopanega spola, ob upoštevanju pravil glede varstva osebnih podatkov. Če družbe dosežejo cilj glede uravnotežene zastopanosti spolov v organih vodenja in nadzora, jih ne želimo po nepotrebnem dodatno obremenjevati z zavezami glede izpolnitve drugih ukrepov, ker to ni namen Direktive (EU) 2022/2381 niti nacionalne zakonodaje; 4. **da se natančno opredelijo izjeme, kadar družbe v primeru enako kvalificiranih kandidatov v izbirnem** **postopku** **niso dolžne izbrati osebe manj zastopanega spola.** V 6. členu Direktive (EU) 2022/2381 in v obrazložitvi novega 254.č člena je navedeno, da se izjeme nanašajo na primere, kadar razlogi večje pravne teže pretehtajo v korist kandidata nasprotnega spola. Razlogi večje pravne teže so lahko na primer izvajanje drugih politik raznolikosti v družbi, na katere se mora sklicevati v okviru objektivne ocene, upoštevati poseben položaj nasprotnega spola in temeljiti na nediskriminatornih merilih. Taksativno navajanje primerov izjem v členu zakona ustvarja tveganje, da omejimo njihov nabor samo na nekatere izjeme, kar se lahko v praksi izkaže za neustrezno, zato menimo, da to ni zakonska materija. Delno bomo upoštevali predlog in navedli primer izjeme v 254.č členu in dopolnili obrazložitev z navedbo primerov, ki bi pri določitvi meril v izbirnih postopkih lahko prevladali nad spolom, kot je na primer starost, nacionalnost, invalidnost, če je to pomembno za izvajanje zgoraj navedenih politik družbe; 5. **da je imenovanje osebe, ki je bila v izbirnem postopku izbrana v nasprotju z določbami tega zakona, glede zagotavljanja večje zastopanosti manj zastopanega spola nično, hkrati pa je oškodovana oseba upravičena do odškodnine in nadomestila.** Na podlagi Direktive (EU) 2022/2381 lahko države članice določijo različne vrste sankcij, ki lahko vključujejo globe, možnost razveljavitve odločitve o izboru direktorja ali direktorice ter možnost, da se odločitev razglasi za nično. Pri določitvi sankcij smo sledili načelom, da morajo biti te učinkovite, sorazmerne in odvračilne. Predlog ZGD-1M določa globe za sankcije v primerih kršitev, ki jih predvideva Direktiva (EU) 2022/2381. Razmišljali smo tudi o možnosti določitve ničnosti v primerih kršitve izbirnih postopkov, vendar smo zadržani do predloga zaradi možnih pravnih posledic na poslovanje družb oz. veljavnost pravnih poslov v primeru ugotovljene ničnosti (ničnost velja za nazaj) in dolgotrajnih sodnih postopkov ugotovitve ničnosti. Kot smo že večkrat omenili, sledimo tudi pri določitvi sankcij minimalnim zahtevam iz Direktive (EU) 2022/2381, tako da z mehkim pristopom spodbudimo napredek pri uravnoteženi zastopanosti spolov na najvišjih vodilnih mestih v družbah, ki bo v praksi podkrepljen tudi z drugimi podpornimi ukrepi. Iz raziskav in iz direktive je razvidno, da je potreben čas, da se družbe prilagodijo in seznanijo s pozitivnimi vidiki uravnotežene zastopanosti spolov pri vodenju, zato menimo, da bi bila trenutno ničnost prestroga sankcija; 6. **da se predvidena naloga centralizirane javne objave informacij družb iz njihovih letnih poročil dodeli Ajpesu.** Določitev organa za izvajanje naloge centralizirane javne objave informacij seznama družb zavezank in deležev, ki so jih dosegle glede uravnotežene zastopanosti spolov med člani organov vodenja in nadzora ter izvršnimi direktorji, je povezana z izvajanjem drugih nalog, predvidenih z Direktivo (EU) 2022/2381. V skladu z 10. členom Direktive (EU) 2022/2381 je treba namreč imenovati organ za spodbujanje, analiziranje, spremljanje in spodbujanje uravnotežene zastopanosti spolov v organih družb, v katerem je tudi napotilo, da so to lahko organi za enakost. Zaradi enotne in sistemske ureditve področja smo predlagali, da bi bil pristojen en organ za vse obveznosti na področju (objava seznama družb, spremljanje, analiziranje, nadziranje itd.), kar bi zagotovilo lažje izvajanje vseh povezanih aktivnosti na področju uravnotežene zastopanosti spolov v organih družb. Ajpes ni pristojen za spremljanje informacij, navedenih v letnih poročilih družb, niti za vodenje posebnih seznamov. Informacije glede seznama družb zavezank in deležev, ki so jih dosegle glede uravnotežene zastopanosti spolov med člani organov vodenja in nadzora ter izvršnimi direktorji, se ne bodo pridobivale iz letnih poročil, temveč bi jih družbe zavezanke neposredno poslale Zagovorniku. Navedene informacije bodo vključene v letno poročilo (kar ni obvezno po direktivi) in družbe jih bodo morale objaviti na svoji spletni strani. Sezam bo imel večjo težo in vpliv na družbe, če bo to objavljeno na spletni strani ugledne institucije, kot je Zagovornik, ki se zavzema za cilje izvajanja načela enakosti; 7. **da nadzor nad izvajanjem določb tega zakona glede obveznosti iz direktive za zagotavljanje večje zastopanosti manj zastopanega spola opravljata Ajpes in Inšpektorat Republike Slovenije za delo.** Ajpes kot registrski organ ni pristojen za vsebinsko pregledovanje letnih poročil družb, temveč samo za njihovo javno objavo. Vsebinsko jih pregleda revizor ter glede točnosti in zanesljivosti informacij poda določeno stopnjo zagotovila na poročilo. Poleg obveznosti, da se podatki o uravnoteženi zastopanosti spolov, sprejetih ukrepih za dosego deležev uravnotežene zastopanosti spolov in o razlogih, če deleži niso bili doseženi, vključijo v izjavo o upravljanju, ki je del letnega poročila, morajo družbe navedene podatke objaviti tudi na svoji spletni strani, kar izhaja iz 7. člena Direktive (EU) 2022/2381. Menimo, da mora biti za vse navedeno pristojen en organ, ki bo nadziral vse zahtevane oblike poročanja družb glede uravnotežene zastopanosti spolov v organih družb, vključno z njihovo vsebino. Razpolaganje s podatki o deležih uravnotežene zastopanosti spolov v organih vodenja in nadzora so pomembni tudi za izvajanje aktivnosti spodbujanja, analiziranja, spremljanja in spodbujanja uravnotežene zastopanosti spolov v organih družb. Podan je bil tudi predlog, da Inšpektorat Republike Slovenije za delo opravlja nadzor nad kršitvami v primeru nespoštovanja ukrepov glede izbirnega postopka izbora kandidatov za imenovanje članov v organe vodenja in nadzora. Ta ima inšpekcijske pristojnosti na področju delovnopravne zakonodaje, varnosti in zdravja pri delu ter socialne varnosti, zato menimo, da ni ustrezen organ za presojo izbirnih postopkov in imenovanj v organe vodenja in nadzora. Pri opravljanju funkcij članov organov nadzora ali vodenja praviloma ne gre za delovna razmerja, temveč se sklenejo civilnopravne pogodbe. Poleg tega so nekatere zahteve iz Direktive (EU) 2022/2381 delno že urejene v Zakonu o varstvu pred diskriminacijo, na podlagi katerega je določeno ugotavljanje diskriminacije v postopkih kot izvirna pristojnost Zagovornika načela enakosti. Poleg tega imajo osebe, ki menijo, da so bile diskriminirane, na podlagi Zakona o varstvu pred diskriminacijo že zagotovljeno pravno varstvo, kar pa je tudi zahteva iz četrtega odstavka 6. člena Direktive (EU) 2022/2381. Glede na to, da Zagovornik že opravlja nekatere naloge, ki izhajajo iz Direktive (EU) 2022/2381 in delno zagotavljajo pravno varstvo diskriminiranim osebam, menimo, da je smiselno, da Zagovornik prevzame tudi nadzor nad poročanjem in določanjem ciljev glede deležev uravnotežene zastopanosti spolov v organih vodenja in nadzora, ki jih nameravajo družbe doseči zaradi enotne in sistemske ureditve področja.   **Združenje nadzornikov Slovenije in Združenje manager** sta predlagala:   1. **razširitev kroga zavezancev, ki morajo zagotoviti ciljni delež zastopanosti manj zastopanega spola, tudi na družbe, ki izpolnjujejo pogoje za velike (nejavne) družbe po 55. členu ZGD-1 in imajo vsaj 250 zaposlenih**. Zanje naj bi veljajo daljše prehodno obdobje, do 30. 6. 2028. Menita, da je obseg družb zavezank zastavljen preozko in ga je treba razširiti, da bo slovensko gospodarstvo lahko v čim bolj doseglo pozitivne učinke, ki jih prinaša raznoliko vodstvo, zato predlagata, da se ukrepi za izboljšanje uravnoteženosti spolov v poslovodnih in nadzornih organih izvajajo tudi v nekaterih nejavnih družbah. Razlogi in obrazložitev za neupoštevanje tega so enaki kot pri pojasnilu Zagovorniku načela enakosti; 2. **v primeru izbire 40-odstotnega ciljnega deleža zastopanosti med neizvršnimi direktorji se določi obveznost, da izbrani kvantitativni cilj za izvršne direktorje ne sme znašati 0 %.** Predlog bi dodatno določil minimalni delež tudi med člani organov vodenja, kar pa ni zahteva iz Direktive 2022/2381/EU. Pri oblikovanju predloga določbe smo sledili minimalni harmonizaciji z direktivo, ki ne določa cilja glede deleža uravnotežene zastopanosti spolov za izvršne direktorje; 3. **ohranitev sankcije ničnosti imenovanja,** ki že velja po veljavnem členu ZGD-1, če je organ nadzora sestavljen v nasprotju z ZGD-1. Po njunem mnenju predlagane sankcije niso učinkovite, sorazmerne in odvračilne, kot določa Direktiva. Predlagata, da se poleg sankcij za neporočanje **dodajo še druge sankcije zaradi kršitve obveznosti imenovanja kandidata manj zastopanega spola v organ vodenja ali nadzora.** V skladu z Direktivo (EU) 2022/2381 lahko države članice določijo različne vrste sankcij, ki lahko vključujejo globe, možnost razveljavitve odločitve o izboru direktorja ali direktorice ter možnost, da se odločitev razglasi za nično. Pri določitvi sankcij smo sledili načelom, da morajo biti te učinkovite, sorazmerne in odvračilne. Predlog ZGD-1M določa globe za sankcije v primerih kršitev, ki jih predvideva Direktiva (EU) 2022/2381. Razmišljali smo tudi o možnosti določitve ničnosti v primerih kršitve izbirnih postopkov, vendar smo zadržani do predloga zaradi možnih pravnih posledic na poslovanje družb oz. veljavnost pravnih poslov v primeru ugotovljene ničnosti (ničnost velja za nazaj) in dolgotrajnih sodnih postopkov ugotovitve ničnosti. Kot smo že večkrat omenili, sledimo tudi pri določitvi sankcij minimalnim zahtevam Direktive (EU) 2022/2381, tako da z mehkim pristopom spodbudimo napredek pri uravnoteženi zastopanosti spolov na najvišjih vodilnih mestih v družbah, ki bo v praksi podkrepljen tudi z drugimi podpornimi ukrepi. Iz raziskav in iz direktive je razvidno, da je potreben čas, da se družbe prilagodijo in seznanijo s pozitivnimi vidiki uravnotežene zastopanosti spolov pri vodenju, zato menimo, da bi bila trenutno ničnost prestroga sankcija.   **Ljubljanska borza je predlagala razširitev obsega kroga zavezancev** **na vse velike družbe iz petega odstavka 55. člena ZGD-1**, za katere se lahko določi daljše prehodno obdobje, npr. do 30. 6. 2029. Meni, da bi lahko samo z dovolj velikim naborom zavezanih družb dosegli namen, ki ga zasleduje direktiva. Nalaganje dodatnih obveznosti borznim družbam ni v skladu s strategijo vlade glede razvoja kapitalskega trga. Tovrstni ukrepi, ki borznim družbam nalagajo dodatne obveznosti, bodo naš trg naredile še manj zanimiv, zaradi česar se družbe še vedno ne bodo odločale za kotacijo svojih vrednostnih papirjev na organiziranem trgu oz. bodo družbe še bolj razmišljale o umiku z organiziranega trga. Če bi ukrepi za zagotavljanje uravnotežene zastopanosti spolov med direktorji družb veljali za vse velike družbe, menimo, da to ne bi odvračalo družb od kotacije njihovih vrednostnih papirjev na organiziranem trgu, s širšim naborom zavezanih družb pa bi prizadevanja evropske regulative na tem področju dosegla svoj namen in ne bi ostala zgolj črka na papirju, ki bi zavezovala samo izjemno ozek krog družb pri nas. Razlogi in obrazložitev za neupoštevanje predloga so enaki kot pri pojasnilu Zagovorniku načela enakosti.  **Gospodarska zbornica Slovenije je** predlagala, da se iz uporabe člena glede izbirnih postopkov izvzame bančni sektor, ker zanj veljajo posebne zahteve glede primernosti kandidatov za člane organov upravljanja. Izpolnjevanje navedenih zahtev presoja že Evropska centralna banka v okviru izdaje licence. Predlog ni bil upoštevan, ker Direktiva 2022/2381/EU ne predvideva tovrstnih izjem.  **Banka Slovenije** je predlagala, naj se v obrazložitvi člena pojasni uporabnost oz. veljavnost določbe tudi za banke. Pogoje iz tega člena izpolnjujejo tudi nekatere banke, za katere glede uravnotežene zastopanosti spolov v upravljalnih organih že veljajo tudi zahteve ZBan-3 in na njegovi podlagi sprejeti podzakonski predpisi. Predlog ni bil upoštevan, ker Direktiva 2022/2381/EU ne predvideva tovrstnih izjem. Poleg tega je Zakon o gospodarskih družbah splošni zakon in so lahko posebnosti urejene tudi v drugi področni zakonodaji.  **Obrtno-podjetniška zbornica Slovenije** predlaga, da se odpravi obveznost javne objave vseh posameznih podatkov iz letnega oz. poslovnega poročila družb in drugih poslovnih subjektov, ki so zavezanci za objavo teh podatkov v skladu z 58. členom ZGD-1 in Pravilnikom o načinu predložitve letnih poročil in njihove javne objave (Uradni list RS, št. 47/08). Zatrjuje, da je sporna zlasti javna objava podatkov o letnem dobičku oz. izgubi na način, kot je ta urejena zdaj, pri čemer lahko vsi uporabniki poslovnega registra zelo preprosto in brez stroškov dobijo podatke iz letnih oz. poslovnih poročil že z nekaj kliki. Po pregledu spletnih strani poslovnih registrov drugih držav članic EU je mogoče ugotoviti, da so podatki iz letnih oz. poslovnih poročil dostopni samo na posebno zahtevo zainteresirane osebe, v nekaterih primerih celo proti plačilu oz. po registraciji v sistemu. S tem ko so podatki javno dostopni brez dodatnih zahtev, so slovenska podjetja v neprimerljivo težjem in nekonkurenčnem položaju, saj poslovni partnerji (tudi iz tujine) njihove podatke vidijo brez težav, sami pa podatkov teh poslovnih partnerjev ne morejo pridobiti brez dodatnih ovir.  **Ministrstvo za gospodarstvo, turizem in šport** pojasnjuje, da je podatek o dobičku oziroma izgubi del členitve izkaza poslovnega izida in bilance stanja. Členitev izkaza poslovnega izida in bilance stanja je harmonizirana z Direktivo 2013/34/EU Evropskega parlamenta in Sveta z dne 26. junija 2013 o letnih računovodskih izkazih, konsolidiranih računovodskih izkazih in povezanih poročilih nekaterih vrst podjetij, spremembi Direktive 2006/43/ES Evropskega parlamenta in Sveta ter razveljavitvi direktiv Sveta 78/660/EGS in 83/349 (UL L št. 182 z dne 29. 6. 2013, str. 19).  Ureditev dostopa do podatkov iz letnih poročil v Sloveniji je po mnenju Ministrstva za gospodarstvo, turizem in šport primerljiva ureditvam v drugih državah članicah. Direktiva 2013/34/EU določa, da se letna poročila razkrijejo v skladu s pravili, ki veljajo za razkritja podatkov o družb v registru (sodni register). Države članice morajo zagotoviti razkritje dokumentov in informacije tako, da so javno dostopni v registru. Poleg tega lahko države članice zahtevajo tudi objavo nekaterih ali vseh dokumentov in informacij v nacionalnem uradnem listu ali z enako učinkovitim načinom objave. Ministrstvo za gospodarstvo, turizem in šport pojasnjuje, da so tudi v Sloveniji javni podatki iz letnih poročil dostopni na zahtevo zainteresirane osebe in pod pogojem, da se oseba registrira za dostop do vsebin in podatkov javnih evidenc na portalu Ajpesa. Dostop do javnih podatkov iz letnih poročil je brezplačen. Podatki o poslovanju poslovnih subjektov so brezplačno na voljo zainteresiranim osebam z namenom zagotavljanja varstva pravnega prometa in poslovnih transakcij, v katere vsakodnevno vstopajo poslovni partnerji, pravne in fizične osebe, ter preglednosti poslovanja poslovnih subjektov.  **Tržni inšpektorat RS** predlaga, da se uredi obvezna določitev varnega ali drugega elektronskega predala – registrirani elektronski naslov, ki se vpiše v register, za namene vročanja dokumentov v elektronski obliki oziroma v elektronski predal. Takšna vročanja štejejo kot vročanja po določilih 86. in 86.a člena Zakona o splošnem upravnem postopku. Ta obveznost se, ob upoštevanju prehodnega obdobja, določi tudi za zdajšnje gospodarske subjekte. Ti predlogi bi tudi v praksi omogočili uporabo e-vročanja po Zakonu o splošnem upravnem postopku in s tem tudi možnost, da nadzorni organi hitreje in učinkoviteje izvajajo postopke predvsem pri zavezancih, katerih namen je izogibanje zakonitemu poslovanju na trgu.  Predlog Tržnega inšpektorata, da se določi obveznost pridobitve varnega elektronskega predala za vročanje dokumentov v elektronski obliki, po mnenju **Ministrstva za gospodarstvo, turizem in šport** ni primeren. Iz predloga ne izhajajo finančne posledice pridobitve varnega elektronskega predala za vročanja dokumentov v elektronski obliki za družbe. Na slovenskem trgu varne elektronske predale za vročanje ponuja malo ponudnikov. Pridobitev in uporaba varnega elektronskega predala za pošiljanje in vročanje dokumentov se zaračunata glede na sprejeto politiko/tarifo ponudnika oziroma sta odvisni od te politike/tarife. Dokumente je mogoče elektronsko vročati tudi s kombinacijo (navadnega) elektronskega naslova in telefonske številke. Z ZGD-1K je bila leta 2021 določena obveznost vpisa (navadnega) elektronskega naslova v register. Elektronski naslovi se na podlagi prijave vpišejo v poslovni register.  **Tržni inšpektorat** predlaga, da se določi obveznost gospodarskemu subjektu, da je pogoj za izbris zakonitega zastopnika hkratno imenovanje in predlog vpisa novega zakonitega zastopnika v register. Gospodarska družba brez aktivnega zakonitega zastopnika ne more in ne bi smela obstajati, saj tako tudi ne more poslovati. Za poslovanje družbe je odgovoren zakoniti zastopnik, ki v imenu družbe, za njen račun, v njeno korist in s sredstvi družbe tudi sprejema odločitve. Stalna zagotovitev zakonitega zastopnika družbe je pomemben element tudi pri preprečevanju kršitev zakonodaje, saj družbi v postopku o prekršku ni mogoče očitati prekrška, če ni določljive odgovorne osebe. Z upoštevanjem navedenih sprememb se vsekakor zagotavlja večja preglednost poslovanja gospodarskih družb in se na trgu preprečuje nelojalna konkurenca družb, katerih namen je izogibanje zakonitemu poslovanju in posledično temu tudi plačilu zakonsko predpisanih dajatev.  Predlog, da se določi obveznost hkratnega/sočasnega izbrisa predhodnega in vpisa novega zakonitega zastopnika, po mnenju **Ministrstva za gospodarstvo, turizem in šport** ni primeren za dosego cilja predloga, to je, da imajo družbe aktivnega zakonitega zastopnika. Predlogu ni priložena mednarodna pravna analiza. Poleg tega v dejanskih okoliščinah v nekaterih primerih ni mogoče doseči hkratnega izbrisa predhodnega in vpisa novega zakonitega zastopnika. Kot primer bi lahko navedli odstop zakonitega zastopnika. Zakoniti zastopnik lahko poda odstopno izjavo zaradi osebnih okoliščin, kot je trajna ali dolgotrajna nezmožnost za delo, in v drugih primerih. Odstopna izjava kot izraz volje, da oseba ne želi opravljati funkcije, ima konstitutivni učinek. Z njo zakoniti zastopnik doseže prenehanje svoje funkcije. Po mnenju pravne teorije učinkuje, ko je sporočena organu, ki je zakonitega zastopnika imenoval. Vpis izbrisa zakonitega zastopnika iz registra ima tudi publicitetni učinek. V skladu s sodno prakso za vpis izbrisa zakonitega zastopnika zadošča njegova odstopna izjava. Običajno je, da v primeru odstopa zakonitega zastopnika vpis izbrisa zakonitega zastopnika iz registra predlaga družba. Ni pa izključena možnost, da vpis izbrisa zakonitega zastopnika iz registra predlaga zakoniti zastopnik, ki je odstopil. Drug primer je smrt zakonitega zastopnika, v primeru katere funkcija preneha že z dnem smrti. Obveznost ne bi bila izvedljiva tudi v primeru spremembe statuta, s katero se zmanjša število članov organa vodenja, pri pripojitvah, spojitvah, spremembah pravnoorganizacijske oblike in prenehanja družbe po končani likvidaciji oziroma zaradi posledic začetka stečajnega postopka. Nekatere, zlasti večje družbe izbirajo člane organa vodenja po izbirnem javnem postopku, ki se začne, ko se dotedanjemu članu organa vodenja izteče mandat. V ZGD-1 so določene pravne možnosti, če družba nima zakonitega zastopnika. Po drugem odstavku 50. člena ZGD-1 lahko vsakdo, ki ima pravni interes v nepravdnem postopku, v nujnem primeru predlaga sodno imenovanje poslovodje. Če poslovodstvo ne deluje več kakor šest mesecev, lahko upniki, družbeniki pri sodišču predlagajo izvedbo postopka sodne likvidacije (3. alineja prvega odstavka 402. člena, sedma alineja 521. člena in tretji odstavek 404. člena ZGD-1).  **Banka Slovenije** predlaga, da se v ZGD-1 opredeli izraz čisti prihodki. Ni nedvoumno jasno, katere banke se bodo opredelile kot velike, majhne ali srednje družbe, poleg tega ne bo mogoče določiti, kdaj so zavezane k izpolnjevanju obveznosti, ko se po tem zakonu preseže opredeljeni prag čistih prihodkov. Ker se izračun čistih prihodkov bank in hranilnic (ter nekatere druge finančne institucije, npr. zavarovalnice) glede na naravo njihovega poslovanja razlikuje, predlaga, da ZGD-1M v tem delu napoti na Zakon o bančništvu, ki Banki Slovenije daje pooblastilo za opredelitev čistih prihodkov. Navaja še, da je neustrezen prevod izraza ključna neopredmetena sredstva, saj ne gre samo za sredstva iz bilance (angl. intangible resources), kar je razvidno tudi iz uvodnih izjav Direktive 2022/2464/EU.  **Ministrstvo za gospodarstvo, turizem in šport** pojasnjuje, da se izraz čisti prihodki uporablja v Direktivi 2013/34/EU, v ZGD-1 pa se uporablja izraz čisti prihodki od prodaje. Ta izraz ni opredeljen v ZGD-1 in zato tudi ta del Direktive 2022/2464/EU ni prenesen, kar je pojasnjeno tudi v komentarjih tega zakona. Opredelitev izraza čisti prihodki od prodaje v ZGD-1 za nekatere primere, kot so kreditne institucije, zavarovalnice in družbe, zavezane v skladu s 70.d členom, tako ni primerna, da se umesti v ZGD-1, ampak je primerneje, da je v sektorski zakonodaji. Glede opredelitve izraza ključna neopredmetena sredstva pa ugotavlja, da gre v angleščini za dva izraza, vendar se v slovenščini uporablja en izraz. Glede na to, da Banka Slovenije drugega izraza ni predlagala, izraz pa je bil usklajen z revizijsko stroko, ostane zapis, ki izhaja iz Direktive 2022/2464/EU.  **Agencija za javni nadzor nad revidiranjem** je predlagala prenos vsebine osmega odstavka 55. člena ZGD-1 v 60. člen ZGD-1 ter črtanje osmega odstavka 55. člena ZGD-1, saj trenutna ureditev prinaša nejasnosti glede določanja velikosti družb.  **Ministrstvo za gospodarstvo, turizem in šport** pojasnjuje, da zaradi doslednosti členov ni spreminjalo, je pa spremenilo vsebino osmega odstavka 55. člena ZGD-1, kar je pojasnjeno v obrazložitvi k temu zakonu.  **Združenje notranjih revizorjev** predlaga, da se poleg pooblaščenih revizorjev v pregledovanje poročila o trajnostnosti vključi tudi druge primerljive strokovnjake, ki imajo ustrezno metodologijo dela in uveljavljene strokovne standarde in certifikate ter se usposabljajo tudi s področja trajnostnosti, da se zagotovi večja konkurenca ponudnikov na trgu.  **Bureau Veritas** predlaga, da se poleg pooblaščenih revizorjev v pregledovanje poročila o trajnostnosti vključi tudi neodvisni ponudnik storitev dajanja zagotovil. Dajanje zagotovil za poročila o trajnostnosti se namreč pomembno razlikuje od revizije poslovnih ali finančnih poročil (različna stroka, različna presoja, različna vsebina, različni uporabniki poročil). Revizorji nimajo znanj za dajanje zagotovil za poročanje o trajnostnosti, nekatere druge organizacije pa se že dlje čase ukvarjajo s presojo vidikov trajnostnosti.  **Gospodarska zbornica Slovenije** predlaga, da se poleg pooblaščenih revizorjev v pregledovanje poročila o trajnostnosti vključi tudi neodvisni ponudnik storitev dajanja zagotovil, saj slovenski revizorski trg z vidika potrebnih kompetenc in virov srednjeročno ne bo zmožen zagotoviti ustrezne konkurence na področju dajanja mnenj o poročilih o trajnostnosti.  **Banka Slovenije** sprašuje, ali je odločitev glede neuvedbe neodvisnih ponudnikov storitev dajanja za čezmejno delujoče družbe ustrezna. Podružnice ali podrejene banke bi namreč lahko samo razkrile poročilo svoje nadrejene družbe, ki bo povsem skladno z računovodsko direktivo (tj. pregleda ga neodvisni ponudnik storitev dajanja zagotovil).  **Ministrstvo za gospodarstvo, turizem in šport** pojasnjuje, da Direktiva 2022/2464/EU dopušča zgolj možnost, da poročilo o trajnostnosti pregleda bodisi revizijska družba bodisi neodvisni ponudnik storitev dajanja zagotovil. Kot je pojasnjeno v obrazložitvi k temu zakonu, trenutno z zakonodajnimi ukrepi ni mogoče izenačiti položaja neodvisnega ponudnika storitev dajanja zagotovil z zakonitimi revizorji, kar je pogoj za uvedbo neodvisnih ponudnikov storitev dajanja zagotovil. Položaj bi namreč moral biti izenačen tako na regulatorni kot na nadzorni ravni, da bi se zagotovil primerljiv in ustrezen pregled poročil o trajnostnosti. Ostaja možnost, da se pozneje uvedejo tudi neodvisni ponudniki storitev dajanja zagotovil, če bodo primernejše okoliščine (dovolj časa za vzpostavitev ustreznega sistema, pri čemer bodo pogoji za neodvisnega ponudnika storitev dajanja zagotovil primerljivi pogojem za revizorje, izkušnje takšnega sistema v drugih državah). Glede komentarja Banke Slovenije pa se dodaja pojasnilo, da bodo čezmejno delujoče družbe v tujini lahko uporabile storitve neodvisnega ponudnika storitev dajanja zagotovil, če bodo izpolnjeni pogoj za izvzem iz osmega odstavka 70.c člena ZGD-1.  8. Podatek o zunanjem strokovnjaku oziroma pravni osebi, ki je sodelovala pri pripravi predloga zakona, in znesku plačila za ta namen:  Pri pripravi predloga zakona zunanji strokovnjaki oziroma pravne osebe niso sodelovale.  9. Navedba, kateri predstavniki predlagatelja bodo sodelovali pri delu državnega zbora in delovnih teles   * Matjaž Han, minister za gospodarstvo, turizem in šport, * mag. Dejan Židan, državni sekretar, * mag. Karla Pinter, generalna direktorica Direktorata za notranji trg, * Martina Gašperlin, sekretarka, vodja Sektorja za gospodarsko pravo, Direktorat za notranji trg. |
|  |

|  |
| --- |
| II. BESEDILO ČLENOV  **PREDLOG ZAKONA O SPREMEMBAH IN DOPOLNITVAH**  **ZAKONA O GOSPODARSKIH DRUŽBAH**   1. **člen**   V Zakonu o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in 75/23) se v 2. členu v prvem odstavku na koncu druge alineje beseda »in« nadomesti z vejico.  V tretji alineji se na koncu besedila pika nadomesti z besedo »in« ter se doda nova, četrta alineja, ki se glasi:  **»**‒ Direktiva (EU) 2022/2381 Evropskega parlamenta in Sveta z dne 23. novembra 2022 o zagotavljanju uravnotežene zastopanosti spolov med direktorji družb, ki kotirajo na borzi, in s tem povezanih ukrepih (UL L št. 315 z dne 7. 12. 2022, str. 44).«.  V drugem odstavku se v prvi alineji besedilo »Direktivo 2014/56/EU Evropskega parlamenta in Sveta z dne 16. aprila 2014 o spremembi Direktive 2006/43/ES o obveznih revizijah za letne in konsolidirane računovodske izkaze (UL L št. 158 z dne 27. 5. 2014, str. 196)« nadomesti z besedilom »Direktivo (EU) 2023/2864 Evropskega parlamenta in Sveta z dne 13. decembra 2023 o spremembi nekaterih direktiv glede vzpostavitve in delovanja evropske enotne točke dostopa (UL L št. 2023/2864 z dne 20. 12. 2023)«.  V drugi alineji se besedilo »Direktivo (EU) 2022/2464 Evropskega parlamenta in Sveta z dne 14. decembra 2022 o spremembi Uredbe (EU) št. 537/2014, Direktive 2004/109/ES, Direktive 2006/43/ES in Direktive 2013/34/EU glede poročanja podjetij o trajnostnosti (UL L št. 322 z dne 16. 12. 2022, str. 15)« nadomesti z besedilom »Direktivo (EU) 2024/1306 Evropskega parlamenta in Sveta z dne 29. aprila 2024 o spremembi Direktive 2013/34/EU glede rokov za sprejetje standardov poročanja o trajnostnosti za nekatere sektorje in nekatera podjetja iz tretjih držav (UL L št. 2024/1306 z dne 8. 5. 2024)«.   1. **člen**   V 3. členu se v osmem odstavku deseta alineja spremeni tako, da se glasi:  »- »subjekt javnega interesa« je družba, s katere vrednostnimi papirji se trguje na organiziranem trgu vrednostnih papirjev, kreditna institucija, kot jo opredeljuje zakon, ki ureja bančništvo, zavarovalnica, kot jo opredeljuje zakon, ki ureja zavarovalništvo, pokojninska družba, kot jo opredeljuje zakon, ki ureja pokojninske družbe, in velika družba, zavezana k obvezni reviziji v skladu s 57. členom tega zakona, v kateri imajo država ali samoupravne lokalne skupnosti skupaj ali samostojno, neposredno ali posredno večinski lastniški delež. Subjekt javnega interesa je lahko tudi druga družba, zavezana k obvezni reviziji, če je tako določeno z drugim zakonom;«.   1. **člen**   V 10.a členu se v prvem odstavku v 6. točki številka »26« nadomesti s številko »27«.   1. **člen**   Za 30. členom se doda nov 30.a člen, ki se glasi:  »**30.a člen**  **(označevanje na poslovnem naslovu)**  Na poslovnem naslovu mora biti na vidnem mestu napis z navedbo firme in sedeža družbe.«.   1. **člen**   V 53. členu se v četrtem odstavku na koncu pete alineje vejica in beseda »in« nadomestita s podpičjem, v šesti alineji pa se na koncu besedila pika nadomesti s podpičjem ter se dodajo nova sedma do enajsta alineja, ki se glasijo:  »‒ majhna in nekompleksna institucija je majhna in nekompleksna institucija iz 145. točke prvega odstavka 4. člena Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L št. 176 z dne 27. 6. 2013, str. 1), zadnjič spremenjene z Uredbo (EU) 2023/2869 Evropskega parlamenta in Sveta z dne 13. decembra 2023 o spremembi nekaterih uredb glede vzpostavitve in delovanja evropske enotne točke dostopa (UL L št. 2023/2869 z dne 20. 12. 2023; v nadaljnjem besedilu: Uredba 2023/2869/EU), (v nadaljnjem besedilu: Uredba 575/2013/EU);  ‒ zadeve v zvezi s trajnostnostjo so okoljski dejavniki, socialni dejavniki, dejavniki v zvezi s spoštovanjem človekovih pravic in upravljavski dejavniki, vključno z dejavniki trajnostnosti, kot so opredeljeni v 24. točki 2. člena Uredbe (EU) 2019/2088 Evropskega parlamenta in Sveta z dne 27. novembra 2019 o razkritjih, povezanih s trajnostnostjo, v sektorju finančnih storitev (UL L št. 317 z dne 9. 12. 2019, str. 1), zadnjič spremenjene z Uredbo 2023/2869/EU, (v nadaljnjem besedilu: Uredba 2019/2088/EU);  ‒ ključna neopredmetena sredstva so sredstva brez fizičnega obstoja, od katerih je v osnovi odvisen poslovni model družbe in ki so vir ustvarjanja vrednosti v družbi;  ‒ evropski standardi poročanja o trajnostnosti so standardi, ki so določeni z delegiranimi akti Evropske komisije, sprejetimi na podlagi 29.b in 29.c člena Direktive 2013/34/EU;  ‒ standardi poročanja o trajnostnosti za tuja podjetja iz tretjih držav so standardi, ki so določeni z delegiranim aktom Evropske komisije, sprejetim na podlagi 40.b člena Direktive 2013/34/EU.«.   1. **člen**   V 55. členu se v drugem odstavku v drugi alineji znesek »700.000 eurov« nadomesti z zneskom »900.000 eurov«.  V tretji alineji se znesek »350.000 eurov« nadomesti z zneskom »450.000 eurov«.  V tretjem odstavku se v drugi alineji znesek »8.000.000 eurov« nadomesti z zneskom »10.000.000 eurov«.  V tretji alineji se znesek »4.000.000 eurov« nadomesti z zneskom »5.000.000 eurov«.  V četrtem odstavku se v drugi alineji znesek »40.000.000 eurov« nadomesti z zneskom »50.000.000 eurov«.  V tretji alineji se znesek »20.000.000 eurov« nadomesti z zneskom »25.000.000 eurov«.  Osmi odstavek se spremeni tako, da se glasi:  »(8) Določbe tega poglavja, ki veljajo za velike družbe, razen obveznosti iz 70.c do 70.d člena tega zakona, veljajo tudi za:  ‒ subjekt javnega interesa iz prvega stavka desete alineje osmega odstavka 3. člena tega zakona,  ‒ borzo vrednostnih papirjev,  ‒ družbo, ki mora v skladu s 56. členom tega zakona pripraviti konsolidirano letno poročilo.«.   1. **člen**   V 56. členu se v petem odstavku za drugim stavkom doda besedilo:  »Obvladujoča družba za ta namen pri ugotavljanju čistih prihodkov od prodaje in vrednosti aktive ne upošteva prilagoditev, potrebnih za pripravo konsolidiranih računovodskih izkazov.«.  Dvanajsti odstavek se črta.   1. **člen**   V 57. členu se naslov člena spremeni tako, da se glasi: »(revidiranje in dajanje zagotovil o trajnostnosti)«.  Prvi odstavek se spremeni tako, da se glasi:  »(1) Letna poročila velikih in srednjih kapitalskih družb ter dvojnih družb pregleda revizor na način in pod pogoji, določenimi z zakonom, ki ureja revidiranje. Revizor:   * revidira računovodsko poročilo, * pregleda poslovno poročilo v obsegu, potrebnem, da preveri, ali je njegova vsebina v skladu z drugimi sestavinami letnega poročila, * pregleda poročilo o trajnostnosti, kadar ga je družba dolžna pripraviti v skladu s 70.c ali 70.č členom tega zakona, pri čemer lahko to poročilo pregleda tudi revizor, ki ni isti kot tisti, ki opravlja pregled preostalih delov letnega poročila, * preveri, ali poslovno poročilo vsebuje izjavo o upravljanju družbe, in pregleda njeno formalno popolnost, vsebinsko pa se v mnenju omeji na pregled podatkov iz 3. in 4. točke šestega odstavka 70. člena tega zakona, * preveri*,* ali je bila družba za poslovno leto pred poslovnim letom, za katero so bili pripravljeni računovodski izkazi, ki se revidirajo, dolžna objaviti poročilo o davčnih informacijah v zvezi z dohodki in če ugotovi, da bi ga morala objaviti, preveri tudi, ali je bilo poročilo objavljeno v skladu z določbami tega zakona, ki urejajo javno objavo in objavo poročila o davčnih informacijah v zvezi z dohodki na spletni strani družbe.   Vse to velja tudi za konsolidirana letna poročila.«.  V drugem odstavku se v napovednem stavku za besedilom »Revizorjevo poročilo« doda besedilo »o računovodskih izkazih«.  Za 5. točko se doda nova 6. točka, ki se glasi:  »6. navedbo, ali je bila družba dolžna objaviti poročilo o davčnih informacijah v zvezi z dohodki in če ugotovi, da bi ga morala objaviti, tudi navedbo, ali je bilo poročilo objavljeno v skladu z določbami tega zakona, ki urejajo javno objavo in objavo poročila o davčnih informacijah v zvezi z dohodki na spletni strani družbe;«.  Dosedanje 6. do 9. točka postanejo 7. do 10. točka.  Za drugim odstavkom se doda nov tretji odstavek, ki se glasi:  »(3) Revizorjevo poročilo o dajanju zagotovil o trajnostnosti je v pisni obliki in mora vsebovati najmanj:   1. opredelitev družbe, katere poročilo o trajnostnosti ali konsolidirano poročilo o trajnostnosti je predmet pregleda, navedbo poročila o trajnostnosti ali konsolidiranega poročila o trajnostnosti, datuma in obdobja, ki ga zajema, ter opredelitev okvira poročanja o trajnostnosti, uporabljenega pri njegovi pripravi; 2. opis obsega dajanja zagotovil o trajnostnosti, v katerem se opredelijo vsaj standardi dajanja zagotovil, v skladu s katerimi je bil izveden pregled; 3. revizorjev sklep ali mnenje o tem, ali je poročilo o trajnostnosti ali konsolidirano poročilo o trajnostnosti skladno z zahtevami tega zakona ter 8. člena Uredbe (EU) 2020/852 z dne 18. junija 2020 o vzpostavitvi okvira za spodbujanje trajnostnih naložb ter spremembi Uredbe (EU) 2019/2088 (UL L št. 198 z dne 22. 6. 2020, str. 13; v nadaljnjem besedilu: Uredba 2020/852/EU); 4. navedbo sedeža revizorja ali revizijske družbe; 5. datum in revizorjev podpis.«.   Dosedanji tretji do sedmi odstavek postanejo četrti do osmi odstavek.   1. **člen**   Besedilo 58. člena se spremeni tako, da se glasi:  »(1) Letna poročila iz prvega in osmega odstavka prejšnjega člena ter konsolidirana letna poročila je treba zaradi javne objave skupaj z revizorjevim poročilom v elektronski obliki predložiti AJPES v osmih mesecih po koncu poslovnega leta. Družbe morajo v skladu s prejšnjim stavkom predložiti tudi popravljeno letno poročilo ali konsolidirano letno poročilo oziroma spremembe revizorjevega poročila. Družbe iz prvega odstavka 53. člena tega zakona morajo v skladu s prvim stavkom predložiti tudi predlog razporeditve dobička ali obravnavanja izgube ter razporeditev dobička ali obravnavanje izgube, če to ni razvidno iz letnega poročila.  (2) Družba, za katero velja 70.c ali 70.č člen tega zakona, v skladu s prejšnjim odstavkom predloži AJPES letno poročilo oziroma konsolidirano letno poročilo v enotni elektronski obliki, ki jo določa 3. člen Delegirane uredbe Komisije (EU) 2019/815 z dne 17. decembra 2018 o dopolnitvi Direktive 2004/109/ES Evropskega parlamenta in Sveta v zvezi z regulativnimi tehničnimi standardi za določitev enotne elektronske oblike poročanja (UL L št. 143 z dne 29. 5. 2019, str. 1), ter poročilo o trajnostnosti, vključno z informacijami, ki jih je treba razkriti v skladu z 8. členom Uredbe 2020/852/EU, opremi z oznakami v skladu z elektronsko obliko poročanja, določeno v navedeni delegirani uredbi.    (3) Letno poročilo majhnih družb, z vrednostnimi papirji katerih se ne trguje na organiziranem trgu, in letno poročilo podjetnikov je treba zaradi javne objave v elektronski obliki predložiti AJPES v treh mesecih po koncu poslovnega leta. Družbe iz prvega odstavka 53. člena tega zakona morajo v skladu s prejšnjim stavkom predložiti tudi predlog razporeditve dobička ali obravnavanja izgube ter razporeditev dobička ali obravnavanje izgube, če to ni razvidno iz letnega poročila. Podjetniki, ki so po določbah o obdavčitvi dohodkov iz dejavnosti zakona, ki ureja dohodnino, obdavčeni na podlagi ugotovljenega dobička z upoštevanjem normiranih odhodkov, niso dolžni predložiti letnih poročil zaradi javne objave. Finančna uprava Republike Slovenije pošlje seznam podjetnikov iz prejšnjega stavka AJPES.  (4) AJPES mora javno objaviti letna poročila in konsolidirana letna poročila skupaj z revizorjevim poročilom, predložena po prvem in drugem odstavku tega člena, ali letna poročila, predložena po prejšnjem odstavku, tako da jih zajame v informatizirani obliki in objavi na spletnih straneh, namenjenih javni objavi letnih poročil. V skladu s prejšnjim stavkom je treba za družbe iz prvega odstavka 53. člena tega zakona hkrati objaviti tudi predlog razporeditve dobička ali obravnavanja izgube ter razporeditev dobička ali obravnavanje izgube, če to ni razvidno iz letnega poročila. Spletne strani iz prvega stavka tega odstavka morajo biti zasnovane tako, da je vsakomur omogočen brezplačen vpogled v podatke, objavljene na spletnih straneh.  (5) AJPES prek sistema povezovanja poslovnih registrov po uradni dolžnosti nemudoma obvesti pristojni organ države članice podružnice, ki jo je ustanovila kapitalska družba s sedežem v Republiki Sloveniji, o javni objavi letnega poročila te družbe.  (6) AJPES mora vsakomur na njegovo zahtevo izročiti kopijo letnega ali konsolidiranega letnega poročila skupaj z revizorjevim poročilom, ki je bilo predloženo po prvem odstavku tega člena, ali kopijo letnega poročila, predloženega po tretjem odstavku tega člena, za plačilo nadomestila, ki ga določa tarifa AJPES. Kopije iz prejšnjega stavka mora AJPES izročiti v obsegu (v celoti ali delih) in v obliki (elektronski ali pisni), kot je to navedeno v zahtevi. Kopija v pisni obliki mora biti označena kot »točen prepis«, za elektronsko obliko pa se uporablja zakon, ki ureja elektronsko poslovanje in elektronski podpis.  (7) V vsaki javni objavi celotnega letnega poročila ali konsolidiranega letnega poročila morajo biti ta poročila objavljena v obliki in besedilu, na podlagi katerega so bila revidirana. Hkrati mora biti objavljeno revizorjevo poročilo v celotnem besedilu, vključno z utemeljitvijo morebitnega mnenja s pridržkom ali odklonilnega mnenja. Če izkazov ali poročila ni pregledal revizor, je treba v objavi opozoriti na to okoliščino.  (8) V vsaki objavi povzetka letnega poročila ali konsolidiranega letnega poročila je treba opozoriti, da gre za povzetek. V objavi povzetka mora biti naveden datum predložitve letnega poročila ali konsolidiranega letnega poročila po prvem ali drugem ali tretjem odstavku tega člena ter datum in način javne objave po četrtem odstavku tega člena. Če ta poročila še niso bila predložena po prvem ali drugem ali tretjem odstavku tega člena, je treba na to okoliščino v objavi opozoriti. Objavi povzetka ne sme biti priloženo celotno revizorjevo poročilo, ampak se razkrije samo revizijsko mnenje in sklic na vse morebitne druge zadeve, na katere revizor posebej opozarja, ne da bi se revizijsko mnenje zato spremenilo. Lahko pa se objavi povzetka priloži revizorjevo poročilo o povzetku.  (9) Če je revizor v skladu z zakonom, ki ureja revidiranje, zavrnil pripravo mnenja, je treba na to okoliščino pri objavi po šestem in sedmem odstavku tega člena izrecno opozoriti.  (10) Družbe in podjetniki morajo AJPES za javno objavo po četrtem odstavku tega člena plačati nadomestilo, ki ga določa tarifa AJPES. Ne glede na prejšnji stavek morajo družbe in podjetniki, ki nameravajo prenehati z opravljanjem dejavnosti pred iztekom treh mesecev po koncu poslovnega leta, za javno objavo po četrtem odstavku tega člena hkrati s predložitvijo poročil plačati nadomestilo, ki ga določa tarifa AJPES.  (11) Tarifo, s katero določi nadomestila iz šestega in desetega odstavka tega člena, sprejme AJPES, v soglasju z ministroma, pristojnima za gospodarstvo in za pravosodje. Nadomestila ne smejo biti višja od dejanskih stroškov, povezanih z zajemanjem poročil v informatizirani obliki in vzdrževanjem spletnih strani, namenjenih javni objavi letnih poročil ali stroškov, povezanih z izdelavo kopij poročil.  (12) Ministra, pristojna za gospodarstvo in za pravosodje, po predhodnem mnenju AJPES predpišeta podrobnejša pravila o:  1. načinu predložitve poročil po prvem, drugem ali tretjem odstavku tega člena in poročila o davčnih informacijah v zvezi z dohodki in ob izpolnjevanju pogojev izjave iz 70.j in 683.c člena tega zakona;  2. načinu javne objave po četrtem odstavku tega člena ter o zasnovi spletnih strani iz četrtega odstavka tega člena.  (13) Bilanco stanja in izkaz poslovnega izida iz petega odstavka 54. člena tega zakona ter zaključno poročilo iz 68. člena tega zakona je treba predložiti AJPES v rokih, ki jih za njihovo predložitev določa zakon, ki ureja davčni postopek. AJPES prejete dokumente informatizira in brezplačno javno objavi na svojih spletnih straneh tako, da navede tudi razlog njihove sestave.«.   1. **člen**   V 59. členu se v drugem odstavku beseda »drugega« na obeh mestih nadomesti z besedo »tretjega«.  V tretjem odstavku se beseda »štirinajstega« nadomesti z besedo »trinajstega«.  V sedmem odstavku se beseda »sedmega« nadomesti z besedo »osmega«.   1. **člen**     V 60.a členu se v prvem odstavku besedilo »izjavo o nefinančnem poslovanju« nadomesti z besedilom »poročilom o trajnostnosti, ter poročila o davčnih informacijah v zvezi z dohodki«, za besedilom »računovodskega poročanja« pa se doda besedilo »in standardi poročanja o trajnostnosti«.  Za prvim odstavkom se doda nov drugi odstavek, ki se glasi:  »(2) Obveznost iz prejšnjega odstavka se smiselno uporablja tudi za člane organov vodenja ali nadzora odvisnih družb, ustanovljenih s strani družb, ki so tuja podjetja iz tretjih držav, ter zastopnike tujega podjetja iz tretje države glede:  ‒ priprave poročila o davčnih informacijah v zvezi z dohodki, ki se nanaša na tuje podjetje iz tretje države, njegove predložitve in objave na spletni strani,  ‒ predložitve poročila o trajnostnosti v skladu s 70.d členom tega zakona in poročila o trajnostnosti v skladu s prvim in drugim odstavkom 58. člena tega zakona.«.  Dosedanji drugi odstavek postane tretji odstavek.   1. **člen**   V 61. členu se v prvem odstavku za besedo »poročilo« doda besedilo »in poročilo o davčnih informacijah v zvezi z dohodki«.   1. **člen**   V 70. členu se za drugim odstavkom doda nov tretji odstavek, ki se glasi:  »(3) Poslovno poročilo družb iz prvega odstavka 70.c člena tega zakona vsebuje tudi:  ‒ poročilo o trajnostnosti, pripravljeno v skladu s 70.c členom tega zakona, in  ‒ informacije o ključnih neopredmetenih sredstvih ter pojasnilo, kako je poslovni model družbe v osnovi odvisen od teh sredstev in kako ta sredstva pripomorejo k ustvarjanju vrednosti v družbi.«.  Dosedanja tretji in četrti odstavek postaneta četrti in peti odstavek.  V dosedanjem petem odstavku, ki postane šesti odstavek, se v 4. točki beseda »šestega« nadomesti z besedo »sedmega«, črta pa se besedilo: »Izjavo o upravljanju lahko družba objavi kot ločeno poročilo, skupaj z letnim poročilom. V tem primeru mora biti v poslovnem poročilu navedeno, kje v elektronskem mediju družbe je dostopno besedilo izjave o upravljanju. Če se pripravi ločeno poročilo, lahko izjava o upravljanju vsebuje sklicevanje na poslovno poročilo, v katerem so na voljo zahtevani podatki iz 4. točke tega odstavka. Majhnim in srednjim družbam v izjavo o upravljanju ni potrebno vključiti podatkov iz 7. točke tega odstavka.«.  Za šestim odstavkom se doda nov sedmi odstavek, ki se glasi:  »(7) Izjavo o upravljanju iz prejšnjega odstavka lahko družba objavi kot ločeno poročilo, skupaj z letnim poročilom. V tem primeru mora biti v poslovnem poročilu navedeno, kje v elektronskem mediju družbe je dostopno besedilo izjave o upravljanju. Če se pripravi ločeno poročilo, lahko izjava o upravljanju vsebuje sklicevanje na poslovno poročilo, v katerem so na voljo zahtevani podatki iz 4. točke prejšnjega odstavka. Majhnim in srednjim družbam v izjavo o upravljanju ni treba vključiti podatkov iz 7. točke prejšnjega odstavka. Za družbe, za katere velja 70.c člen tega zakona, se šteje, da so izpolnile obveznost iz 7. točke prejšnjega odstavka, če v svoje poročilo o trajnostnosti vključijo informacije, zahtevane v navedeni točki, in če v izjavo o upravljanju iz prejšnjega odstavka vključijo sklic nanje.«.  Dosedanji šesti odstavek postane osmi odstavek.   1. **člen**   70.c člen se spremeni tako, da se glasi:  **»70.c člen**  **(poročilo o trajnostnosti)**  (1) Velika družba ter majhna in srednja družba, s katere vrednostnimi papirji se trguje na organiziranem trgu, vključi v svoje poslovno poročilo tudi poročilo o trajnostnosti, ki vsebuje vse informacije, potrebne za razumevanje vplivov družbe na zadeve v zvezi s trajnostnostjo, in informacije, potrebne za razumevanje, kako zadeve v zvezi s trajnostnostjo vplivajo na razvoj, uspešnost in položaj družbe. Poročilo o trajnostnosti se vključi kot poseben oddelek poslovnega poročila in vsebuje tudi informacije, ki jih mora družba razkriti v skladu z 8. členom Uredbe 2020/852/EU.  (2) Poročilo o trajnostnosti vsebuje vsaj:  1. kratek opis poslovnega modela in strategije družbe, vključno z:   1. odpornostjo poslovnega modela in strategije družbe na tveganja glede zadev v zvezi s trajnostnostjo, 2. priložnostmi za družbe glede zadev v zvezi s trajnostnostjo, 3. načrti, vključno z izvedbenimi ukrepi ter z njimi povezanimi finančnimi in naložbenimi načrti, kako namerava družba zagotoviti, da bosta njen poslovni model in strategija združljiva s prehodom na trajnostno gospodarstvo in omejitvijo globalnega segrevanja na 1,5 °C v skladu s Pariškim sporazumom v okviru Okvirne konvencije Združenih narodov o podnebnih spremembah, sprejetim 12. decembra 2015, in ciljem, da se do leta 2050 doseže podnebna nevtralnost, kot je določeno v Uredbi (EU) 2021/1119 Evropskega parlamenta in Sveta z dne 30. junija 2021 o vzpostavitvi okvira za doseganje podnebne nevtralnosti in spremembi uredb (ES) št. 401/2009 in (EU) 2018/1999 (evropska podnebna pravila) (UL L št. 243 z dne 9. 7. 2021, str. 1), ter kadar je to potrebno tudi informacijami o izpostavljenosti družbe dejavnostim, povezanim s premogom, nafto in plinom,   č) načinom, kako poslovni model in strategija družbe upoštevata interese deležnikov družbe in vplive družbe na zadeve v zvezi s trajnostnostjo,   1. načinom, kako se je izvedla strategija družbe glede zadev v zvezi s trajnostnostjo;   2. opis časovno vezanih ciljev glede zadev v zvezi s trajnostnostjo, ki jih določi družba, kadar je to glede na evropske standarde poročanja o trajnostnosti potrebno vključno s cilji glede absolutnega zmanjšanja emisij toplogrednih plinov vsaj za leti 2030 in 2050, opis napredka družbe pri doseganju teh ciljev in izjavo, ali cilji družbe v zvezi z okoljskimi dejavniki temeljijo na prepričljivih znanstvenih dokazih;  3. opis vloge organov vodenja ali nadzora glede zadev v zvezi s trajnostnostjo, pa tudi strokovnega znanja ter spretnosti, ki jih imajo taki organi za opravljanje te vloge, ali dostopa do tega strokovnega znanja ter spretnosti;  4. opis politik družbe glede zadev v zvezi s trajnostnostjo;  5. informacije o tem, ali obstajajo sistemi spodbud, povezani s trajnostnostjo, ki so na voljo članom organov vodenja ali nadzora;  6. opis:   1. postopka skrbnega pregleda, ki ga družba izvaja glede zadev v zvezi s trajnostnostjo, 2. glavnih dejanskih ali morebitnih škodljivih vplivov, povezanih z lastnimi dejavnostmi in vrednostno verigo družbe, vključno z njenimi proizvodi in storitvami, poslovnimi odnosi in dobavno verigo, ukrepov za odkrivanje in spremljanje teh vplivov ter drugih škodljivih vplivov, ki jih mora družba opredeliti za izvajanje postopka skrbnega pregleda, 3. vseh ukrepov, ki jih je družba sprejela za preprečevanje, blažitev, sanacijo ali odpravo dejanskih ali morebitnih škodljivih vplivov, in rezultatov teh ukrepov;   7. opis glavnih tveganj za družbo glede zadev v zvezi s trajnostnostjo, vključno z opisom glavnih odvisnosti družbe od teh zadev, in način, kako družba upravlja ta tveganja;  8. kazalnike, relevantne za razkritja iz 1. do 7. točke tega odstavka;  9. postopek, po katerem je družba določila informacije, ki jih je vključila v poročilo o trajnostnosti.  (3) Ne glede na prejšnji odstavek lahko poročilo o trajnostnosti majhne in srednje družbe, s katere vrednostnimi papirji se trguje na organiziranem trgu, majhne in nekompleksne institucije ter lastne zavarovalnice in pozavarovalnice po zakonu, ki ureja zavarovalništvo, vsebuje zgolj:   1. kratek opis poslovnega modela in strategije družbe; 2. opis politik družbe glede zadev v zvezi s trajnostnostjo; 3. glavne dejanske ali morebitne škodljive vplive družbe na zadeve v zvezi s trajnostnostjo in vse ukrepe, sprejete za njihovo odkrivanje, spremljanje, preprečevanje, blažitev ali odpravo; 4. glavna tveganja za družbo, povezana z zadevami v zvezi s trajnostnostjo, in način, kako družba ta tveganja upravlja; 5. ključne kazalnike, potrebne za razkritja iz 1. do 4. točke tega odstavka.   (4) Družba pripravi poročilo o trajnostnosti v skladu z evropskimi standardi poročanja o trajnostnosti, ki podrobneje določajo obveznosti družbe, in sicer tudi glede informacij, ki se nanašajo na kratko-, srednje- in dolgoročna obdobja; informacij o lastnih dejavnostih in o vrednostni verigi družbe, vključno z njenimi proizvodi in storitvami, poslovnimi odnosi in dobavno verigo; sklicevanja na in dodatnih pojasnil v zvezi z drugimi informacijami, vključenimi v poslovno poročilo, ter zneski, sporočenimi v letnih računovodskih izkazih. Družba, ki pripravi poročilo o trajnostnosti na podlagi prejšnjega odstavka, poroča v skladu z evropskimi standardi poročanja o trajnostnosti za majhne in srednje družbe, določenimi z delegiranim aktom Evropske komisije, sprejetim na podlagi 29.c člena Direktive 2013/34/EU.  (5) Družbi ni treba izkazati informacij iz tega člena v izjemnih primerih, na podlagi ustrezno utemeljenega mnenja članov organa vodenja ali nadzora družbe, če gre za razkritje informacij o predvidenih dogodkih ali zadevah, ki so predmet tekočih pogajanj in bi njihovo razkritje resno škodovalo poslovnemu položaju družbe, pri tem pa opustitev razkritja ne sme vplivati na pošteno in uravnoteženo razumevanje razvoja, uspešnosti in položaja družbe ter učinka njenega delovanja.  (6) Poslovodstvo ali organ vodenja družbe v skladu z zakonom, ki ureja sodelovanje delavcev pri upravljanju, predstavnike delavcev obvešča in z njimi razpravlja o relevantnih informacijah ter načinih za pridobivanje in preverjanje informacij o trajnostnosti. Mnenje predstavnikov delavcev ali, če predstavnika delavcev ni, mnenje delavcev se po potrebi posreduje ustreznim organom vodenja ali nadzora.  (7) Če družba pripravi poročilo o trajnostnosti v skladu s prvim do četrtim odstavkom tega člena, se šteje, da je izpolnila tudi obveznost iz drugega stavka drugega odstavka 70. člena tega zakona.  (8) Ne glede na prvi odstavek tega člena se lahko odvisna družba izvzame iz obveznosti iz prvega do četrtega odstavka tega člena (izvzeta odvisna družba), če izpolnjuje naslednje pogoje:   1. kadar ima obvladujoča družba sedež v državi članici: 2. izvzeta odvisna družba in njene odvisne družbe so vključene v konsolidirano poslovno poročilo obvladujoče družbe, pripravljeno v skladu z 29. in 29.a ter objavljeno v skladu s 30. členom Direktive 2013/34/EU; 3. poslovno poročilo izvzete odvisne družbe vsebuje vse naslednje informacije:  * firmo in sedež obvladujoče družbe, ki poroča o informacijah na ravni skupine, * spletno povezavo do konsolidiranega poslovnega poročila obvladujoče družbe in do mnenja o skladnosti poročila o trajnostnosti s pravili trajnostnega poročanja, * informacijo, da je družba izvzeta iz obveznosti iz prvega odstavka tega člena;   c) izvzeta odvisna družba v roku enega meseca od objave konsolidiranega poslovnega poročila zaradi javne objave predloži AJPES prevedeno konsolidirano poslovno poročilo in mnenje o skladnosti poročila o trajnostnosti s pravili trajnostnega poročanja. Vsak prevod, ki ni overjen, mora vključevati izjavo o tem;   1. kadar ima obvladujoča družba sedež v tretji državi: 2. izvzeta odvisna družba in njene odvisne družbe so vključene v konsolidirano poročilo o trajnostnosti te obvladujoče družbe, pripravljeno v skladu z evropskimi standardi poročanja o trajnostnosti ali na način, ki je enakovreden tem standardom poročanja o trajnostnosti, kot je določeno v skladu z izvedbenim aktom o enakovrednosti standardov poročanja o trajnostnosti, sprejetim na podlagi tretjega pododstavka četrtega odstavka 23. člena Direktive 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES (UL L št. 390 z dne 31. 12. 2004, str. 38), zadnjič spremenjene z Direktivo (EU) 2023/2869/EU Evropskega parlamenta in Sveta z dne 13. decembra 2023 o spremembi nekaterih direktiv glede vzpostavitve in delovanja evropske enotne točke dostopa (UL L št. 2023/2869 z dne 20. 12. 2023), (v nadaljnjem besedilu: Direktiva 2004/109/ES). Konsolidirano poročilo o trajnostnosti mora biti objavljeno v skladu s 30. členom Direktive 2013/34/EU; 3. poslovno poročilo izvzete odvisne družbe vsebuje vse naslednje informacije:  * firmo in sedež obvladujoče družbe, ki poroča o informacijah na ravni skupine, * spletno povezavo do konsolidiranega poslovnega poročila, konsolidiranega poročila o trajnostnosti in do mnenja o skladnosti poročila o trajnostnosti s pravili trajnostnega poročanja iz točke c) 2. točke tega odstavka, * informacijo, da je družba izvzeta iz obveznosti iz prvega odstavka tega člena;  1. izvzeta odvisna družba v roku enega meseca od objave konsolidiranega poročila o trajnostnosti zaradi javne objave predloži AJPES prevedeno konsolidirano poslovno poročilo, konsolidirano poročilo o trajnostnosti in mnenje o skladnosti poročila o trajnostnosti s pravili trajnostnega poročanja, izdano v skladu z nacionalnim pravom države obvladujoče družbe. Vsak prevod, ki ni overjen, mora vključevati izjavo o tem;   č) poslovno poročilo izvzete odvisne družbe ali konsolidirano poročilo o trajnostnosti obvladujoče družbe s sedežem v tretji državi vključuje informacije, ki jih je treba razkriti v skladu z 8. členom Uredbe 2020/852/EU in se nanašajo na dejavnosti izvzete odvisne družbe in njenih odvisnih družb;   1. kadar ima obvladujoča družba sedež v tretji državi, se lahko poleg primerov iz prejšnje točke izvzame tudi, če izpolnjuje pogoje, navedene pod a), b) in c) 1. točke tega odstavka in pod č) 2. točke tega odstavka.   (9) Za namene prejšnjega odstavka se zavarovalnice (vključno z družbami za vzajemno zavarovanje in pozavarovalnicami), ki so na podlagi finančnih povezav del skupine, kot je opredeljena v prvem in drugem odstavku 354. člena Zakona o zavarovalništvu (Uradni list RS, št. 93/15, 9/19, 102/20, 48/23 in 78/23 – ZZVZZ-T; v nadaljnjem besedilu: ZZavar-1), ali del skupine z obvladujočo družbo s sedežem v Republiki Sloveniji, kot je opredeljena v 355. členu ZZavar-1, in se nad njimi izvaja nadzor skupine, kot je opredeljen v 359. členu ZZavar-1, obravnavajo kot odvisne družbe obvladujoče družbe te skupine.  (10) Velika družba, s katere vrednostnimi papirji se trguje na organiziranem trgu, ne more biti izvzeta iz obveznosti priprave poročila o trajnostnosti po osmem odstavku tega člena.  (11) Določbe 70.c, 70.č in 70.d člena tega zakona se ne uporabljajo za:  ‒ mikro družbe, z vrednostnimi papirji katerih se trguje na organiziranem trgu,  ‒ finančne produkte, navedene pod (b) in (f) 12. točke 2. člena Uredbe 2019/2088/EU.«.   1. **člen**   Za 70.c členom se dodata nova 70.č in 70.d člen, ki se glasita:  »**70.č**  **(konsolidirano poročilo o trajnostnosti)**  (1) Obvladujoča družba, ki skupaj z odvisnimi družbami dosega pogoje za velike družbe iz petega odstavka 55. člena tega zakona, pri čemer se merili čistih prihodkov od prodaje in vrednosti aktive povečata za 20 %, vključi v svoje konsolidirano poslovno poročilo tudi konsolidirano poročilo o trajnostnosti. Obvladujoča družba za ta namen pri ugotavljanju čistih prihodkov od prodaje in vrednosti aktive ne upošteva prilagoditev, potrebnih za pripravo konsolidiranih računovodskih izkazov.  (2) Za konsolidirano poročilo o trajnostnosti se smiselno uporabljajo določbe prejšnjega člena. Velika družba, s katere vrednostnimi papirji se trguje na organiziranem trgu, ne more biti izvzeta iz obveznosti priprave konsolidiranega poročila o trajnostnosti po osmem odstavku prejšnjega člena.  (3) Kadar družba, ki poroča, ugotovi, da se tveganja za skupino ali vplivi skupine bistveno razlikujejo od tveganj, s katerimi se sooča ena ali več njenih odvisnih družb, ali vplivov ene ali več njenih odvisnih družb, poda ustrezno razlago tveganj, ki jim je izpostavljena ta odvisna družba ali odvisne družbe, in vplivov te odvisne družbe ali odvisnih družb. Družba navede, katere odvisne družbe, ki se bodo konsolidirale, so izvzete iz poročanja o trajnostnosti oziroma iz konsolidiranega poročanja o trajnostnosti v skladu z osmim odstavkom prejšnjega člena.  (4) Če družba pripravi konsolidirano poročilo o trajnostnosti v skladu s tem zakonom, se šteje, da je izpolnila tudi obveznost iz drugega stavka drugega odstavka 70. člena tega zakona in obveznost priprave poročila o trajnostnosti iz prvega do petega odstavka prejšnjega člena.  **70.d**  **(poročilo o trajnostnosti v zvezi s** **tujim podjetjem iz tretje države)**  (1) Odvisna družba, ki je zavezana pripraviti poročilo o trajnostnosti v skladu s 70.c členom tega zakona in je v skupini, v kateri je zavezano pripraviti konsolidirano letno poročilo za najširši krog družb v skupini tuje podjetje iz tretje države, zaradi javne objave predloži AJPES tudi poročilo o trajnostnosti v zvezi s tujim podjetjem iz tretje države. To poročilo predloži, če čisti prihodki od prodaje na ravni skupine v Evropski uniji na podlagi podatkov zadnjih dveh zaporednih poslovnih let na bilančni presečni dan bilance stanja obakrat presežejo 150.000.000 eurov. To poročilo vsebuje naslednje informacije, pripravljene na ravni skupine obvladujoče družbe:  ‒ iz c) do d) 1. točke drugega odstavka 70.c člena tega zakona,  ‒ iz 2. do 6. točke in po potrebi 8. točke drugega odstavka 70.c tega zakona.  (2) Poročilo v zvezi s tujim podjetjem iz tretje države se pripravi skladno s standardi poročanja o trajnostnosti za tuja podjetja iz tretjih držav oziroma z evropskimi standardi poročanja o trajnostnosti oziroma na način, ki je enakovreden tem standardom poročanja o trajnostnosti, kot je določeno v skladu z izvedbenim aktom o enakovrednosti standardov poročanja o trajnostnosti, sprejetim na podlagi tretjega pododstavka četrtega odstavka 23. člena Direktive 2004/109/ES.  (3) Če odvisna družba ne pridobi poročila o trajnostnosti v zvezi s tujim podjetjem iz tretje države od svoje obvladujoče družbe, od nje zahteva, da ji zagotovi vse podatke, potrebne za pripravo poročila. Če obvladujoča družba zahtevanih podatkov ne predloži, odvisna družba predloži AJPES poročilo o trajnostnosti v zvezi s tujim podjetjem iz tretje države, ki vključuje vse informacije, ki jih ima na voljo, in izjavo, da poročilo ne vsebuje vseh zahtevanih informacij, ker ji jih njena obvladujoča družba ni predložila.  (4) Odvisna družba predloži AJPES prevedeno poročilo o trajnostnosti v zvezi s tujim podjetjem iz tretje države in mnenje o skladnosti poročila o trajnostnosti s pravili trajnostnega poročanja, izdanim v skladu s tem zakonom ali nacionalnim pravom države obvladujoče družbe, v dvanajstih mesecih po koncu poslovnega leta. Vsak prevod, ki ni overjen, mora vključevati izjavo o tem. Če obvladujoča družba mnenja o skladnosti poročila o trajnostnosti s pravili trajnostnega poročanja ne predloži, odvisna družba predloži AJPES tudi izjavo, da ji obvladujoča družba tega ni predložila.  (5) Čisti prihodki od prodaje iz prvega odstavka tega člena so prihodki, kot so opredeljeni v skladu s standardi računovodskega poročanja, na podlagi katerih tuje podjetje iz tretje države sestavlja računovodske izkaze, ali z njihovo smiselno uporabo.  (6) Odvisna družba, ki je zavezana pripraviti poročilo o trajnostnosti v skladu s 70.c členom in ki jo obvladuje tuje podjetje iz tretje države, ob predložitvi letnega poročila predloži AJPES tudi podatke o čistih prihodkih od prodaje, ki jih je obvladujoča družba na ravni skupine ustvarila v Republiki Sloveniji in Evropski uniji v vsakem od zadnjih dveh zaporednih poslovnih let.«.     1. **člen**   Za novim 70.d členom se dodajo oddelek z naslovom »9. oddelek Posebne določbe za nekatere družbe glede priprave poročila o davčnih informacijah v zvezi z dohodki« in novi 70.e do 70.l členi, ki se glasijo:  **»70.e člen**  **(****poročevalci)**  (1) Družba, ki je zavezana pripraviti konsolidirano letno poročilo za najširši krog družb v skupini v skladu s 56. členom tega zakona in katere prihodki na ravni skupine na podlagi podatkov zadnjih dveh zaporednih poslovnih let na bilančni presečni dan bilance stanja obakrat presežejo prag 750.000.000 eurov, pripravi poročilo o davčnih informacijah v zvezi z dohodki iz 70.f člena tega zakona.  (2) Poročilo o davčnih informacijah v zvezi z dohodki iz 70.f člena tega zakona pripravi tudi družba, ki ni v skupini, če prihodki v zadnjih dveh zaporednih poslovnih letih na bilančni presečni dan bilance stanja obakrat presežejo prag iz prejšnjega odstavka.  (3) Obveznost, da se poročilo o davčnih informacijah v zvezi z dohodki tujega podjetja iz tretje države, ki je zavezano pripraviti konsolidirano letno poročilo za najširši krog družb v skupini, predloži AJPES in objavi na spletni strani, velja tudi za njegove odvisne družbe in podružnice, če so podani pogoji iz 70.j in 683.c člena tega zakona.  (4) Ne glede na prvi in drugi odstavek tega člena poročila o davčnih informacijah v zvezi z dohodki iz 70.f člena tega zakona ni treba pripraviti, kadar ima družba, vključno s pripadajočo podružnico, sedež, stalno mesto poslovanja ali stalno poslovno dejavnost le v Republiki Sloveniji in v nobeni drugi davčni jurisdikciji.  (5) Ne glede na prvi in drugi odstavek tega člena poročila o davčnih informacijah v zvezi z dohodki iz 70.f člena tega zakona ni treba pripraviti niti družbi, če ta pripravi poročilo v skladu s podzakonskim predpisom o poslovnih knjigah in letnih poročilih banke, ki se izda na podlagi zakona, ki ureja bančništvo, in za družbo iz drugega odstavka tega člena zajame informacije o vseh njenih dejavnostih ter za družbo iz prvega odstavka tega člena zajame informacije o vseh dejavnostih vseh povezanih družb, vključenih v konsolidirane računovodske izkaze.  (6) Prihodki iz prvega in drugega odstavka tega člena so:  a) čisti prihodki od prodaje, kot so opredeljeni v skladu s tem zakonom in s slovenskimi računovodskimi standardi, za družbe, ki svoje računovodske izkaze sestavljajo po slovenskih računovodskih standardih, ali  b) prihodki, ki jih družba ustvari s svojim rednim poslovanjem, kot so opredeljeni v okviru računovodskega poročanja ali v smislu tega okvira, na podlagi katerega družba sestavlja računovodske izkaze, za druge družbe.  **70.f člen**  **(vsebina poročila)**  (1) Poročilo o davčnih informacijah v zvezi z dohodki mora vsebovati informacije o celotnem poslovanju družbe, ki ni del skupine iz drugega odstavka prejšnjega člena ali obvladujoče družbe iz prvega odstavka prejšnjega člena, vključno s poslovanjem vseh povezanih družb, vključenih v konsolidirano letno poročilo, zlasti pa:  ‒ firmo družbe;  ‒ poslovno leto, za katero se poročilo pripravlja;  ‒ valuto, uporabljeno v poročilu;  ‒ seznam vseh odvisnih družb, konsolidiranih v računovodskih izkazih obvladujoče družbe za poslovno leto, za katero se poroča, ki imajo sedež v Evropski uniji ali spadajo v davčno jurisdikcijo, ki je navedena v Prilogi I in Prilogi II k sklepom Sveta o posodobljenem seznamu Evropske unije z jurisdikcijami, ki niso pripravljene sodelovati v davčne namene, če ima družba take odvisne družbe;  ‒ kratek opis vrste njihovih dejavnosti;  ‒ število zaposlenih za polni delovni čas;  ‒ vsoto vseh prihodkov, v katere so vključeni tudi prihodki iz poslov s povezanimi družbami, razen dividend ali udeležbe v njihovem dobičku, ki se v izkazu poslovnega izida razčlenijo po 66. členu tega zakona, ki ustreza členitvi iz 1., 4. in 9. do 11. točke iz Priloge V ali členitvi iz 1. in 6. do 9. točke iz Priloge VI k Direktivi 2013/34/EU, brez prihodkov, obračunanih zaradi prevrednotenja sredstev, razen zaradi uporabe modela vrednotenja po pošteni vrednosti, ali se ugotovijo v skladu s standardi računovodskega poročanja, na podlagi katerih družba sestavlja računovodske izkaze, brez prihodkov, obračunanih zaradi prevrednotenja sredstev, razen zaradi uporabe modela vrednotenja po pošteni vrednosti;  ‒ znesek dobička ali izgube pred plačilom davka od dohodkov;  ‒ znesek davka od dohodkov, obračunanega za poslovno leto, za katero se pripravlja poročilo, ki se izračuna kot tekoči davčni odhodek, priznan v zvezi z obdavčljivim dobičkom ali izgubo poslovnega leta družb in podružnic v posamezni davčni jurisdikciji, brez odloženih davkov ali rezervacij za negotove davčne obveznosti;  ‒ znesek plačil davka od dohodkov, ki se izračuna kot vsota zneskov davka od dohodkov, ki so ga v poslovnem letu plačale družbe in podružnice v posamezni davčni jurisdikciji, vključno z davki, ki so jih druge družbe plačale v zvezi s plačili družbam in podružnicam v okviru skupine, in  ‒ znesek nerazporejenega dobička ob koncu zadevnega poslovnega leta, o razdelitvi katerega še ni bilo odločeno.  (2) Ne glede na prejšnji odstavek lahko družba poročilo pripravi v skladu z navodilom o obliki, vsebini in načinu dostave poročil po državah poročevalcev mednarodnih skupin podjetij Finančni upravi Republike Slovenije, ki se določi v skladu z zakonom, ki ureja davčni postopek.  (3) V poročilu o davčnih informacijah v zvezi z dohodki se posebej navede, ali je pripravljeno po prvem ali drugem odstavku tega člena.  **70.g člen**  **(način poročanja)**  (1) Poročilo o davčnih informacijah v zvezi z dohodki se pripravi na podlagi sprejetega standardnega obrazca v določeni elektronski obliki, ki je strojno berljiva v skladu z izvedbenim aktom, ki ga Evropska komisija sprejme na podlagi drugega stavka četrtega odstavka 48.c člena Direktive 2013/34/EU.  (2) Informacije iz prejšnjega člena morajo biti navedene ločeno za vsako posamezno državo članico, v kateri ima družba sedež ter v kateri je sedež njenih odvisnih družb in podružnic. Če ima družba več odvisnih družb in podružnic, ki spadajo v eno davčno jurisdikcijo, se informacije zanje navedejo kot skupek informacij za to davčno jurisdikcijo. Če je v posamezni državi članici več davčnih jurisdikcij, se informacije združijo na ravni države članice. Informacije morajo biti navedene ločeno za vsako davčno jurisdikcijo, ki je bila 1. marca poslovnega leta, za katero se pripravi poročilo, vključena v Prilogo I k sklepom Sveta o posodobljenem seznamu EU z jurisdikcijami, ki niso pripravljene sodelovati v davčne namene, in ločeno za vsako davčno jurisdikcijo, ki je bila 1. marca poslovnega leta, za katero se pripravi poročilo, in 1. marca poslovnega leta pred tem letom navedena v Prilogi II k sklepom Sveta o posodobljenem seznamu EU z jurisdikcijami, ki niso pripravljene sodelovati v davčne namene. Za vse preostale davčne jurisdikcije se informacije iz prejšnjega člena navedejo združeno.  **70.h člen**  **(preložitev poročanja zaradi ogroženosti poslovnega položaja)**  (1) Ne glede na prvi odstavek 70.f člena tega zakona vseh informacij v poročilu o davčnih informacijah v zvezi z dohodki ni treba razkriti, če bi njihovo razkritje resno škodovalo poslovnemu položaju družb, na katere se to poročilo nanaša.  (2) Opustitev razkritja informacij mora biti v poročilu jasno navedena skupaj z ustrezno utemeljeno obrazložitvijo razlogov zanjo.  (3) Informacije, ki jih družba izvzame iz tekočega poročila, vključi v poznejše poročilo najpozneje v petih letih, odkar bi morala poročati o njih.  (4) Izjema ne velja za informacije v zvezi z davčnimi jurisdikcijami, vključenimi v Prilogi I in II k sklepom Sveta o posodobljenem seznamu EU z jurisdikcijami, ki niso pripravljene sodelovati v davčne namene, ki jih družba mora razkriti.  **70.i člen**  **(objava in dostop do poročila)**  (1) Družbe iz prvega in drugega odstavka 70.e člena tega zakona pripravijo poročilo o davčnih informacijah v zvezi z dohodki in ga v enajstih mesecih po koncu poslovnega leta v skladu z 58. in 70.g členom tega zakona zaradi javne objave predložijo AJPES, ki ga javno objavi pred iztekom 12 mesecev po koncu poslovnega leta.  (2) Poročilo o davčnih informacijah v zvezi z dohodki iz prejšnjega odstavka družbe v 12 mesecih po koncu poslovnega leta v slovenskem jeziku objavijo tudi na svoji spletni strani, kjer je brezplačno dostopno najmanj pet let od dneva objave.  (3) Namesto obveznosti objave poročila o davčnih informacijah v zvezi z dohodki na svoji spletni strani iz prejšnjega odstavka lahko družba na svoji spletni strani objavi le informacijo, da je njeno poročilo o davčnih informacijah v zvezi z dohodki javno objavljeno na spletni strani AJPES, namenjeni javni objavi letnih poročil. Ob objavi navedene informacije se družba sklicuje na uporabo izjeme iz tega odstavka. Za objavo informacije po tem odstavku veljajo vse zahteve iz prejšnjega odstavka glede objave poročila o davčnih informacijah v zvezi z dohodki.  **70.j člen**  **(poročanje za odvisne družbe, ki jih obvladuje tuje podjetje iz tretje države)**  (1) Če tuje podjetje iz tretje države iz tretjega odstavka 70.e člena samo pripravi poročilo o davčnih informacijah v zvezi z dohodki, je njegova odvisna družba s sedežem v Republiki Sloveniji zavezana, da ga v prevodu zaradi javne objave predloži AJPES.  (2) Če odvisna družba od svoje obvladujoče družbe ne pridobi poročila o davčnih informacijah v zvezi z dohodki, od nje zahteva, da ji zagotovi vse informacije, potrebne za pripravo poročila. Če obvladujoča družba zahtevanih informacij ne predloži, odvisna družba pripravi in zaradi javne objave predloži AJPES poročilo o davčnih informacijah v zvezi z dohodki, ki vsebuje informacije, ki jih ima na voljo, jih je prejela ali pridobila od obvladujoče družbe, in izjavo, da poročilo ne vsebuje vseh zahtevanih informacij, ker ji jih njena obvladujoča družba ni predložila.  (3) Poročilo o davčnih informacijah v zvezi z dohodki in izjavo iz prvega in drugega odstavka tega člena odvisna družba objavi na svoji spletni strani. Za to obveznost se smiselno uporablja prejšnji člen, pri čemer zadostuje objava na spletni strani katere koli povezane družbe v skupini, na katero se poročilo nanaša.  (4) Obveznosti iz tega člena veljajo za odvisne družbe, ki izpolnjujejo merila za srednje ali velike družbe iz četrtega do šestega odstavka 55. člena tega zakona.  (5) Ne glede na prejšnji odstavek velja obveznost poročanja o davčnih informacijah v zvezi z dohodki iz tega člena za vse odvisne družbe, če so namenoma organizirane tako, da se z neizpolnjevanjem pogojev izognejo obveznostim poročanja o davčnih informacijah v zvezi z dohodki.  (6) Prag za nastanek obveznosti poročanja iz prvega odstavka 70.e člena tega zakona se pretvori v enakovreden znesek v nacionalni valuti tretje države, v kateri ima sedež obvladujoča družba iz prvega odstavka tega člena, pri čemer se uporabi menjalni tečaj, veljaven na dan 21. decembra 2021, zaokrožen na najbližjo tisočico.  **70.k člen**  **(prenehanje obveznosti poročanja)**  (1) Obveznost priprave poročila o davčnih informacijah v zvezi z dohodki za obvladujočo družbo iz prvega odstavka 70.e člena tega zakona in za družbo iz drugega odstavka 70.e člena tega zakona preneha, ko so prihodki na podlagi podatkov zadnjih dveh zaporednih poslovnih let na bilančni presečni dan bilance stanja obakrat nižji od 750.000.000 eurov.  (2) Ko so prihodki obvladujočega tujega podjetja iz tretje države na podlagi podatkov zadnjih dveh zaporednih poslovnih let na bilančni presečni dan bilance stanja obakrat nižji od 750.000.000 eurov, prenehajo tudi vse obveznosti v zvezi s poročanjem iz prejšnjega člena za njene odvisne družbe s sedežem v Republiki Sloveniji.  **70.l člen**  **(izjeme glede poročanja za odvisne družbe)**  Določbe 70.j člena tega zakona se ne uporabljajo, če je poročilo o davčnih informacijah v zvezi z dohodki tujega podjetja iz tretje države iz tretjega odstavka 70.e člena pripravljeno v skladu s 70.f členom tega zakona in izpolnjuje naslednja merila:  ‒ je najpozneje v 12 mesecih po datumu bilance stanja za poslovno leto, za katero je bilo poročilo o davčnih informacijah v zvezi z dohodki pripravljeno, v vsaj enem od uradnih jezikov Evropske unije objavljeno na spletni strani tega tujega podjetja iz tretje države v elektronski obliki poročanja, ki je strojno berljiva,  ‒ ga je druga odvisna družba v skupini, ustanovljena v državi članici zaradi javne objave predložila v skladu s pravom države sedeža in s prvim odstavkom 48.d člena Direktive 2013/34/EU, in  ‒ sta v poročilu o davčnih informacijah v zvezi z dohodki navedena firma in sedež odvisne družbe, ki je poročilo o davčnih informacijah v zvezi z dohodki predložila v skladu s prejšnjo alinejo.«.   1. **člen**   V 71. členu se v tretji alineji besedilo »29. in prvi odstavek 30. člena« nadomesti z besedilom »29. člen, prvi odstavek 30. člena in 30.a člen«.   1. **člen**   V 72. členu se v petem odstavku beseda »sporočilih« nadomesti z besedilom »vseh dopisih«.  V šestem odstavku se beseda »sporočilih« nadomesti z besedilom »vseh dopisih«, beseda »sporočila« pa z besedo »dopise«.   1. **člen**   V drugi alineji prve točke prvega odstavka 168.a člena se besedilo »Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L št. 176 z dne 27. 6. 2013, str. 1), zadnjič spremenjena z Uredbo (EU) 2019/630 Evropskega parlamenta in Sveta z dne 17. aprila 2019 o spremembi Uredbe (EU) št. 575/2013 glede minimalnega kritja izgub za nedonosne izpostavljenosti (UL L št. 111 z dne 25. 4. 2019, str. 4)« nadomesti z besedilom »Uredbe 575/2013/EU«.   1. **člen**   Za 254. členom se dodajo novi 254.a do 254.f člen, ki se glasijo:  »**254.a člen**  **(spodbujanje uravnotežene zastopanosti spolov)**    Družbe si prizadevajo za doseganje uravnotežene zastopanosti spolov med člani organov vodenja in nadzora ter izvršnimi direktorji.    **254.b člen**  **(družbe zavezanke)**    Ukrepe iz tega poglavja za spodbujanje uravnotežene zastopanosti spolov sprejme:   * družba, s katere vrednostnimi papirji se trguje na organiziranem trgu, ima več kot 250 zaposlenih in hkrati čisti prihodki od prodaje presegajo 50.000.000 eurov ali vrednost aktive presega 43.000.000 eurov, * družba z večinsko kapitalsko naložbo države ali samoupravne lokalne skupnosti, v kateri ima država ali samoupravna lokalna skupnost neposredno ali posredno večinski delež v kapitalu ali večino glasovalnih pravic, ima vsaj 250 zaposlenih in izpolnjuje pogoje za velike družbe iz petega odstavka 55. člena tega zakona.     **254.c člen**  **(delež zastopanosti posameznega spola)**    (1) Družba iz prejšnjega člena (v nadaljnjem besedilu: družba zavezanka) zagotavlja:  ‒ vsaj 40-odstotno zastopanost manj zastopanega spola med člani organa nadzora ali  ‒ vsaj 33-odstotno zastopanost manj zastopanega spola med člani organov vodenja in nadzora ter izvršnimi direktorji.    (2) Družba zavezanka sprejme politiko raznolikosti, v kateri določi, katerega od deležev iz prejšnjega odstavka namerava izpolnjevati. Če se zaveže k izpolnjevanju deleža iz prve alineje prejšnjega odstavka, določi tudi delež zastopanosti manj zastopanega spola med člani organov vodenja ter izvršnimi direktorji, ki ga namerava izpolnjevati.    (3) Svet delavcev je pri imenovanju predstavnikov delavcev v organe nadzora in vodenja ter za izvršne direktorje družbe zavezanke po zakonu, ki ureja sodelovanje delavcev pri upravljanju, dolžan glede svojih predstavnikov zagotoviti vsaj 33-odstotno zastopanost manj zastopanega spola, razen če v času imenovanja ni na izbiro osebe manj zastopanega spola.    (4) Šteje se, da je delež 40-odstotne zastopanosti manj zastopanega spola izpolnjen, če je delež oseb tega spola glede na število članov organa nadzora najbližji deležu 40 % in hkrati ne presega 49 %. Šteje se, da je delež 33-odstotne zastopanosti manj zastopanega spola izpolnjen, če je delež oseb tega spola glede na število članov organov vodenja in nadzora ter izvršnih direktorskih mest najbližji deležu 33 % in hkrati ne presega 49 %. Število posameznih mest je navedeno v Prilogi Direktive (EU) 2022/2381 Evropskega parlamenta in Sveta z dne 23. novembra 2022 o zagotavljanju uravnotežene zastopanosti spolov med direktorji družb, ki kotirajo na borzi, in s tem povezanih ukrepih (UL L št. 315 z dne 7. 12. 2022, str. 44).  (5) Pri ugotavljanju deleža zastopanosti spolov v družbi z enotirnim sistemom upravljanja se član upravnega odbora, ki je imenovan za izvršnega direktorja, upošteva enkrat. Pri določanju deležev zastopanosti spolov med člani organa nadzora se izvršni direktorji ne upoštevajo.    **254.č člen**  **(izbirni postopek v primeru neizpolnjevanja deležev)**    (1) Družba zavezanka, ki ne izpolnjuje deležev zastopanosti spolov, določenih v politiki raznolikosti, mora ob enakem izpolnjevanju predpisanih meril in pogojev izbirnega postopka za imenovanje članov organov vodenja in nadzora ter izvršnih direktorjev dati prednost osebi manj zastopanega spola, razen v izjemnih primerih, ko je treba zaradi objektivno utemeljenih razlogov, na primer zaradi upoštevanja politike raznolikosti na podlagi drugih osebnih okoliščin, dati prednost kandidatu nasprotnega spola, kar mora družba posebej utemeljiti.    (2) Družba zavezanka pred začetkom postopka določi jasna, nevtralna in nedvoumna merila ter pogoje izbirnega postopka za imenovanje člana organa vodenja ali nadzora oziroma izvršnega direktorja, ki morajo biti upoštevani v celotnem izbirnem postopku za imenovanje kandidata za prosto mesto.    (3) Kadar je izbira za člana organa vodenja ali nadzora ali izvršnega direktorja opravljena z glasovanjem, družba zavezanka vsem, ki imajo glasovalno pravico, pred glasovanjem zagotovi informacije o obveznostih družbe in o sankcijah v primeru neizpolnitve obveznosti.    **254.d člen**  **(pravice neizbranega kandidata)**    (1) Kandidat, ki je oseba manj zastopanega spola in ni bil izbran za imenovanje člana organa vodenja ali nadzora ali izvršnega direktorja (v nadaljnjem besedilu: neizbrani kandidat), lahko v primeru iz prejšnjega člena od družbe zavezanke zahteva podatke o merilih in pogojih izbirnega postopka, o objektivni primerjalni oceni kandidatov glede izpolnjevanja meril in pogojev oziroma o utemeljenosti izjeme.    (2) Kadar neizbrani kandidat v postopku pri zagovorniku, pristojni inšpekciji ali pri drugem pristojnem organu, v katerem zahteva obravnavo postopka, izkaže dejstva, na podlagi katerih navedeni pristojni organi upravičeno domnevajo, da je bil neizbrani kandidat enako kvalificiran kot izbrani kandidat, mora družba zavezanka dokazati, da v obravnavanem primeru ni bil kršen prvi odstavek prejšnjega člena. Če se domneva iz prejšnjega stavka dokazuje v postopku pred sodiščem, mora družba zavezanka v tem sodnem postopku dokazati, da v obravnavanem primeru ni bil kršen prvi odstavek prejšnjega člena.    (3) Če je bila v izbirnem postopku za imenovanje kandidata na prosto mesto v nasprotju s prvim odstavkom prejšnjega člena imenovana oseba, ki ni oseba manj zastopanega spola, se ne glede na 392. člen tega zakona imenovanje šteje za veljavno, neizbrani kandidat pa ima pravico do odškodnine po splošnih pravilih civilnega prava in pravico do nadomestila zaradi diskriminacije v skladu z zakonom, ki ureja varstvo pred diskriminacijo.    **254.e člen**  **(javna objava podatkov)**    (1) Družba zavezanka v izjavi o upravljanju iz šestega odstavka 70. člena tega zakona objavi podatke:   * o deležu zastopanosti spolov v organih vodenja in nadzora družbe ter med izvršnimi direktorji, * o ukrepih, sprejetih za dosego deležev zastopanosti posameznega spola iz 254.c člena tega zakona, * o razlogih, če deleži niso bili doseženi, z opisom ukrepov, ki jih je družba izvedla oziroma jih namerava izvesti za njihovo izpolnitev.   (2) Podatke iz prejšnjega odstavka družba objavi tudi na svoji spletni strani.  (3) Ministrstvo, pristojno za gospodarstvo, na svoji spletni strani objavi seznam družb zavezank in dosežene deleže glede zastopanosti spolov v organih vodenja in nadzora ter med izvršnimi direktorji.    **254.f člen**  **(pristojnosti Zagovornika načela enakosti)**    (1) Zagovornik načela enakosti spremlja, spodbuja, analizira in zagotavlja podporo pri spodbujanju uravnotežene zastopanosti spolov v organih vodenja in nadzora družb ter med izvršnimi direktorji.    (2) Zagovornik načela enakosti je v skladu z zakonom, ki ureja varstvo pred diskriminacijo, pristojen za presojo ustreznosti postopka izbora kandidata za imenovanje v organ vodenja ali nadzora ali izvršnega direktorja na podlagi 254.č člena tega zakona.«.   1. **člen**   V 280. členu se tretji odstavek spremeni tako, da se glasi:  »(3) Naloge revizijske komisije so:   * spremlja postopek računovodskega poročanja in poročanja o trajnostnosti, kadar je družba v skladu s tem zakonom zavezana poročati, ter pripravlja priporočila in predloge za zagotovitev njegove celovitosti, * spremlja učinkovitost in uspešnost notranje kontrole v družbi, notranje revizije, če obstaja, in sistemov za obvladovanje tveganja, * spremlja obvezne revizije računovodskih izkazov in konsolidiranih računovodskih izkazov ter preglede poročila o trajnostnosti in konsolidiranega poročila o trajnostnosti, zlasti uspešnost obvezne revizije, pri čemer upošteva vse ugotovitve in zaključke pristojnega organa, * pregleduje in spremlja neodvisnost revizorja letnega poročila družbe oziroma revizorja poročila o trajnostnosti, zlasti glede zagotavljanja dodatnih nerevizijskih storitev, * odgovarja za postopek izbire revizorja in predlaga nadzornemu svetu imenovanje kandidata za revizorja letnega poročila družbe oziroma revizorja poročila o trajnostnosti, * nadzoruje neoporečnost finančnih informacij in informacij o trajnostnosti, ki jih daje družba, * ocenjuje sestavo letnega poročila, vključno z oblikovanjem predloga za nadzorni svet, * sodeluje pri določitvi pomembnejših področij revidiranja, * sodeluje pri pripravi pogodbe med revizorjem in družbo, pri čemer so prepovedana vsa pogodbena določila, ki skupščini omejujejo izbiro imenovanja revizorja. Vse take določbe so nične, * poroča nadzornemu svetu o rezultatu obvezne revizije, vključno s pojasnilom, kako je obvezna revizija prispevala k celovitosti računovodskega poročanja in poročanja o trajnostnosti ter kakšno vlogo je imela revizijska komisija v tem postopku, * opravlja druge naloge, določene s statutom ali sklepom nadzornega sveta, * sodeluje z revizorjem pri opravljanju revizije letnega poročila družbe oziroma pregleda poročila o trajnostnosti, zlasti z medsebojnim obveščanjem o glavnih zadevah v zvezi z revizijo, in * sodeluje z notranjim revizorjem, zlasti z medsebojnim obveščanjem o glavnih zadevah v zvezi z notranjo revizijo.«.  1. **člen**   V 281. členu se v drugem odstavku na koncu zadnjega stavka za besedilom »konsolidiranega letnega poročila« doda besedilo »ter revizorjem poročila o trajnostnosti, kadar to pregleda revizor, ki ni isti kot tisti, ki opravlja pregled preostalih delov letnega poročila«.   1. **člen**   V 522. členu se za besedilom člena, ki se označi kot prvi odstavek, doda nov drugi odstavek, ki se glasi:  »(2) Za družbe z omejeno odgovornostjo, ki izpolnjujejo pogoje za družbe zavezanke iz 254.b člena tega zakona, veljajo določbe 254.c do 254.f člena tega zakona glede ukrepov za spodbujanje uravnotežene zastopanosti spolov med člani organov vodenja in nadzora ter izvršnimi direktorji. Če družba z omejeno odgovornostjo nima nadzornega organa, zanjo velja delež iz druge alineje prvega odstavka 254.c člena tega zakona.«.   1. **člen**   Za 683.a členom se dodajo poglavje z naslovom »Tretje poglavje Posebne določbe za nekatere podružnice« in novi 683.b do 683.d členi, ki se glasijo:  **»683.b člen**  **(poročilo o trajnostnosti v zvezi s tujim podjetjem iz tretje države)**  (1) Obveznost, da se poročilo o trajnostnosti v zvezi s tujim podjetjem iz tretje države predloži AJPES, ki velja za odvisne družbe v skladu s 70.d členom tega zakona, se smiselno uporablja tudi za podružnico, ki jo je v Republiki Sloveniji ustanovilo:  ‒ tuje podjetje iz tretje države, ki ni v skupini, ali  ‒ tuje podjetje iz tretje države, ki je v skupini, v kateri je zavezano pripraviti konsolidirano letno poročilo za najširši krog družb v skupini tuje podjetje iz tretje države.  (2) Obveznost podružnice iz prejšnjega odstavka je podana, kadar:  ‒ jo je ustanovilo tuje podjetje iz tretje države, ki je organizirano kot kapitalska družba ali kot druga istovrstna pravnoorganizacijska oblika po pravu države sedeža;  ‒ tuje podjetje iz tretje države iz druge alineje prejšnjega odstavka nima odvisne družbe iz prvega odstavka 70.d člena tega zakona;  ‒ čisti prihodki od prodaje tujega podjetja iz tretje države ali skupine iz prejšnjega odstavka v Evropski uniji na podlagi podatkov zadnjih dveh zaporednih poslovnih let na bilančni presečni dan bilance stanja obakrat presežejo 150.000.000 eurov;  ‒ njeni čisti prihodki od prodaje v prejšnjem poslovnem letu presežejo 40.000.000 eurov.  (3) Glede obveznosti predložitve poročila se uporabljajo določbe 680. člena in smiselno določbe 70.d člena tega zakona.  (4) Podružnica, ki izpolnjuje pogoje iz prvega odstavka ter prve in druge alineje drugega odstavka tega člena, ob predložitvi letnega poročila predloži AJPES podatke o čistih prihodkih od prodaje, ki jih je obvladujoča družba na ravni družbe oziroma skupine ustvarila v Republiki Sloveniji in Evropski uniji v vsakem od zadnjih dveh zaporednih poslovnih let.  **683.c člen**  **(poročanje o davčnih informacijah v zvezi z dohodki za podružnice tujega podjetja iz tretje države)**  (1) Obveznost, da se poročilo o davčnih informacijah v zvezi z dohodki zaradi javne objave predloži AJPES v prevodu, ki velja za odvisne družbe v skladu s 70.j členom tega zakona, se smiselno uporablja tudi za podružnico, ki jo je v Republiki Sloveniji ustanovilo:  ‒ tuje podjetje iz tretje države, ki ni v skupini, ali  ‒ tuje podjetje iz tretje države, ki je v skupini, v kateri je zavezano pripraviti konsolidirano letno poročilo za najširši krog družb v skupini tuje podjetje iz tretje države.  (2) Obveznost podružnice iz prejšnjega odstavka glede poročanja je podana, če:  ‒ jo je ustanovilo tuje podjetje iz tretje države, ki je organizirano kot kapitalska družba ali kot druga istovrstna pravnoorganizacijska oblika po pravu države sedeža;  ‒ tuje podjetje iz tretje države iz druge alineje prejšnjega odstavka nima odvisne družbe, za katero velja 70.j člen tega zakona;  ‒ prihodki tujega podjetja iz tretje države ali skupine iz prejšnjega odstavka na podlagi podatkov zadnjih dveh zaporednih poslovnih let na bilančni presečni dan bilance stanja obakrat presežejo 750.000.000 eurov;  ‒ njeni prihodki presežejo merilo za majhne družbe, določeno v tretjem in šestem odstavku 55. člena tega zakona.  (3) Če podružnica ne pridobi poročila o davčnih informacijah v zvezi z dohodki, zastopnik tujega podjetja v podružnici iz 682. člena tega zakona od tujega podjetja iz tretje države iz tretjega odstavka 70.e člena tega zakona zahteva, da podružnici zagotovi vse podatke, potrebne za pripravo poročila. Če tuje podjetje iz tretje države iz tretjega odstavka 70.e člena tega zakona zahtevanih podatkov ne predloži, podružnica pripravi in zaradi javne objave predloži AJPES poročilo o davčnih informacijah v zvezi z dohodki, ki vsebuje podatke, ki jih ima na voljo in ki jih je prejela ali pridobila od tujega podjetja iz tretje države, skupaj z izjavo, da poročilo ne vsebuje vseh zahtevanih podatkov, ker ji jih tuje podjetje iz tretje države iz tretjega odstavka 70.e člena tega zakona ni predložilo.  (4) Poročilo o davčnih informacijah v zvezi z dohodki in izjavo iz prvega in tretjega odstavka tega člena podružnica objavi na svoji spletni strani. Glede te obveznosti se uporabljajo določbe 680. člena in smiselno določbe 70.i člena tega zakona, pri čemer zadostuje objava na spletni strani katere koli podružnice ali družbe, ki je ustanovila podružnico ali povezane družbe v skupini, na katero se poročilo nanaša.  (5) Ne glede na pogoje iz prvega odstavka tega člena velja obveznost poročanja o davčnih informacijah v zvezi z dohodki iz tega člena za vse podružnice tujega podjetja iz tretje države, če so namenoma organizirane tako, da se z neizpolnjevanjem pogojev izognejo obveznostim poročanja o davčnih informacijah v zvezi z dohodki.  (6) Za pretvorbo zneska pragu za nastanek obveznosti poročanja iz 70.e člena tega zakona v nacionalno valuto tujega podjetja iz tretje države se uporablja šesti odstavek 70.j člena tega zakona.  **683.č člen**  **(prenehanje obveznosti poročanja o davčnih informacijah v zvezi z dohodki tujega podjetja iz tretje države)**  Obveznost poročanja o davčnih informacijah v zvezi z dohodki za podružnico tujega podjetja preneha, ko:  ‒ prihodki tujega podjetja iz tretje države ali skupine, v kateri je tuje podjetje iz tretje države zavezano pripraviti konsolidirano letno poročilo za najširši krog družb v skupini, na podlagi podatkov zadnjih dveh zaporednih poslovnih let na bilančni presečni dan bilance stanja obakrat ne presežejo merila iz tretje alineje drugega odstavka prejšnjega člena in  ‒ v dveh zaporednih poslovnih letih obakrat ne izpolni pogoja iz četrte alineje drugega odstavka prejšnjega člena.  **683.d člen**  **(izjeme glede poročanja o davčnih informacijah v zvezi z dohodki tujega podjetja iz tretje države)**  Določbe 683.c in 683.č člena tega zakona se ne uporabljajo, če je poročilo o davčnih informacijah v zvezi z dohodki tujega podjetja iz tretje države ali skupine, v kateri je tuje podjetje iz tretje države zavezano pripraviti konsolidirano letno poročilo za najširši krog družb v skupini, pripravljeno v skladu s 70.f členom tega zakona in izpolnjuje naslednje pogoje:  ‒ je najpozneje v 12 mesecih po datumu bilance stanja za poslovno leto, za katero je bilo poročilo o davčnih informacijah v zvezi z dohodki pripravljeno, v vsaj enem od uradnih jezikov Evropske unije objavljeno na spletni strani tega tujega podjetja iz tretje države v elektronski obliki poročanja, ki je strojno berljiva,  ‒ ga je druga podružnica, ustanovljena v državi članici zaradi javne objave predložila v skladu s pravom države sedeža in s prvim odstavkom 48.d člena Direktive 2013/34/EU in  ‒ sta v poročilu o davčnih informacijah v zvezi z dohodki navedena firma in sedež podružnice, ki je poročilo o davčnih informacijah v zvezi z dohodki zaradi javne objave predložila v skladu s prejšnjo alinejo.«.   1. **člen**   V 684. členu se v prvem odstavku za besedilom »Tržni inšpektorat Republike Slovenije« dodata vejica in besedilo »Zagovornik načela enakosti«.  Drugi odstavek se spremeni tako, da se glasi:  »(2) AJPES je pristojna za nadzor nad izvajanjem določb prvega, drugega in tretjega odstavka 58., prvega odstavka 59., 70.d, prvega odstavka 70.i, prvega in drugega odstavka 70.j, druge alineje 70.l, drugega in tretjega odstavka 74., prvega odstavka 75., tretjega in četrtega odstavka 680. v zvezi z 58., 683.b, prvega in drugega odstavka 683.c ter druge alineje 683.d člena tega zakona.«.  V petem odstavku se za besedilom »30. člena« dodata vejica in besedilo »30.a člena«.  Za petim odstavkom se doda nov šesti odstavek, ki se glasi:  »(6) Zagovornik načela enakosti je pristojen za nadzor nad izvajanjem določb 254.c, 254.č in 254.e člena tega zakona.«.  Dosedanji šesti odstavek postane sedmi odstavek.   1. **člen**   V 685. členu se v prvem odstavku za 1. točko doda nova 2. točka, ki se glasi:  »2. ki na poslovnem naslovu nima na vidnem mestu napisa z navedbo firme in sedeža družbe (30.a člen);«.  Dosedanje 2. do 27. točka postanejo 3. to 28. točka.   1. **člen**   V 686. členu se v prvem odstavku v 7. točki beseda »določa« nadomesti z besedo »določata« in za besedo »prvi« doda besedilo »in drugi«.  Za 10. točko se dodata novi 11. in 12. točka, ki se glasita:  »11. poročila o trajnostnosti v zvezi s tujim podjetjem iz tretje države ne predloži AJPES na način in v rokih v skladu s prvim do četrtim odstavkom 70.d člena tega zakona oziroma podatkov o čistih prihodkih od prodaje iz šestega odstavka 70.d člena tega zakona ne predloži AJPES;  12. poročila o davčnih informacijah v zvezi z dohodki iz 70.e in 70.j člena tega zakona ne pripravi ali ne predloži AJPES ali ne objavi na spletni strani na način in v rokih, ki jih določajo 58., 70.g in 70.i člen tega zakona;«.  Dosedanje 11. do 34. točka postanejo 13. do 36. točka.  V dosedanji 35. točki, ki postane 37. točka, se na koncu pika nadomesti s podpičjem, za njo pa se dodajo nove 38., 39. in 40. točka, ki se glasijo:  »38. družba zavezanka ne določi deleža zastopanosti manj zastopanega spola v organih vodenja in nadzora ter med izvršnimi direktorji skladno z drugim odstavkom 254.c členom tega zakona;  39. družba zavezanka v primeru neizpolnjevanja deležev v izbirnem postopku za imenovanje članov organov vodenja in nadzora ter izvršnih direktorjev ob enakem izpolnjevanju predpisanih meril in pogojev v nasprotju s prvim odstavkom 254.č členom tega zakona ne da prednosti osebi manj zastopanega spola;  40. družba zavezanka v primeru neizpolnjevanja deležev pred začetkom izbirnega postopka ne določi jasnih, nevtralnih in nedvoumnih meril ter pogojev za imenovanje člana organa vodenja ali nadzora ali izvršnega direktorja v skladu z drugim odstavkom 254.č člena tega zakona.«.   1. **člen**   V 686.a členu se v prvem odstavku v 1. točki beseda »drugi« nadomesti z besedo »tretji«, na koncu besedila pa se doda podpičje.  V 2. točki se na koncu pika nadomesti s podpičjem, za njo pa se dodata novi 3. in 4. točka, ki se glasita:  »3. če družba zavezanka v izjavi o upravljanju ne objavi podatkov iz prvega odstavka 254.e člena tega zakona;  4. če družba zavezanka ne objavi podatkov na svoji spletni strani skladno z drugim odstavkom 254.e člena tega zakona.«.   1. **člen**   V 687. členu se v tretjem odstavku v 3. točki na koncu pika nadomesti s podpičjem, za njo pa se dodata novi 4. in 5. točka, ki se glasita:  »4. poročila o trajnostnosti v zvezi s tujim podjetjem iz tretje države ne predloži AJPES na način in v rokih v skladu s prvim do tretjim odstavkom 683.b člena v zvezi s 70.d členom tega zakona oziroma podatkov o čistih prihodkih od prodaje iz četrtega odstavka 683.b člena tega zakona ne predloži AJPES;  5. poročila o davčnih informacijah v zvezi z dohodki ne pripravi, ali ne predloži AJPES, ali ne objavi na spletni strani na način in v rokih, ki jih določa 683.c člen v zvezi s 680., 70.g in 70.i členom tega zakona.«.   1. **člen**   V 688. členu se v prvem odstavku v 1. točki pred besedo »ima« doda beseda »če«.  Za 1. točko se doda nova 2. točka, ki se glasi:  »2. če na poslovnem naslovu nima na vidnem mestu napisa z navedbo firme in sedeža podjetnika (30.a člen);«.  Dosedanji 2. in 3. točka postaneta 3. in 4. točka.  V dosedanji 4. točki, ki postane 5. točka, se beseda »oznako« nadomesti z besedo »firmo«.  V dosedanji 5. točki, ki postane 6. točka, se beseda »sporočilih« na obeh mestih nadomesti z besedo »dopisih«, za besedo »člena« pa se doda besedilo »tega zakona«.  Dosedanje 6. do 8. točka postanejo 7. do 9. točka.   1. **člen**   V 689.c členu se v tretjem odstavku v 3. točki besedilo »družbi, s katere vrednostnimi papirji se trguje na organiziranem trgu,« nadomesti z besedilom »subjektu javnega interesa«.   1. **člen**   V 689.č členu se v tretjem odstavku v 2. točki besedilo »družbi, s katere vrednostnimi papirji se trguje na organiziranem trgu,« nadomesti z besedilom »subjektu javnega interesa« in število »279« se nadomesti s številom »289«.  **PREHODNE IN KONČNA DOLOČBA**   1. **člen**   **(končanje postopkov nadzora)**  Postopki nadzora, začeti na podlagi 4. točke prvega odstavka 688. člena Zakona o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in 75/23), se dokončajo po določbah, ki so veljale do uveljavitve tega zakona.   1. **člen**   **(****začetek uporabe 58., 70.c do 70.d in 683.b člena zakona)**  (1) Določbe spremenjenega 70.c in novega 70.č člena zakona se začnejo uporabljati:   1. za poslovno leto, ki se začne v letu 2024, za:  * velike družbe, ki so subjekti javnega interesa in katerih povprečno število zaposlenih v poslovnem letu je na bilančni presečni dan večje od 500, * obvladujoče družbe, ki so subjekti javnega interesa in ki skupaj z odvisnimi družbami dosegajo pogoje za velike družbe iz petega odstavka 55. člena zakona, pri čemer se merili čistih prihodkov od prodaje in vrednosti aktive povečata za 20 %, ter katerih povprečno število zaposlenih v poslovnem letu je na dan bilance stanja na ravni skupine večje od 500;  1. za poslovno leto, ki se začne v letu 2025, za:  * velike družbe, razen za tiste iz prve alineje prejšnje točke, * obvladujoče družbe, ki skupaj z odvisnimi družbami dosegajo pogoje za velike družbe iz petega odstavka 55. člena zakona, pri čemer se merili čistih prihodkov od prodaje in vrednosti aktive povečata za 20 %, razen za tiste iz druge alineje prejšnje točke;  1. za poslovno leto, ki se začne v letu 2026, za:  * majhne in srednje družbe, z vrednostnimi papirji katerih se trguje na organiziranem trgu, razen za mikro družbe, * majhne in nekompleksne institucije, če gre za veliko družbo oziroma majhno ali srednjo družbo, s katere vrednostnimi papirji se trguje na organiziranem trgu, ki ni mikro družba, * lastne zavarovalnice in pozavarovalnice po zakonu, ki ureja zavarovalništvo, če gre za veliko družbo oziroma majhno ali srednjo družbo, s katere vrednostnimi papirji se trguje na organiziranem trgu, ki ni mikro družba.   (2) Do začetka uporabe spremenjenega 70.c in novega 70.č člena zakona se za obveznosti poročanja uporabljajo določbe 70.c člena Zakona o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in 75/23), ki so se uporabljale do uveljavitve tega zakona.  (3) Določbe drugega odstavka spremenjenega 58. člena zakona, ki se nanašajo na opremo poročila o trajnostnosti z oznakami, se začnejo uporabljati, ko so zagotovljeni tehnični pogoji za njihovo izvajanje. Minister, pristojen za gospodarstvo, ob zagotovitvi tehničnih pogojev z odredbo, ki se objavi v Uradnem listu Republike Slovenije, določi datum, od katerega se začnejo uporabljati te določbe.  (4) Določbe novega 70.d in 683.b člena zakona se začnejo uporabljati za poslovno leto, ki se začne v letu 2028.   1. **člen**   **(prehodno obdobje za pripravo poročila o trajnostnosti za majhne in srednje družbe, z vrednostnimi papirji katerih se trguje na organiziranem trgu)**  Ne glede na prejšnji člen se lahko majhna in srednja družba, s katere vrednostnimi papirji se trguje na organiziranem trgu, za poslovno leto, ki se začne pred 1. januarjem 2028, odloči, da ne pripravi poročila o trajnostnosti. V tem primeru družba v poslovnem poročilu na kratko pojasni, zakaj poročila o trajnostnosti ni pripravila.   1. **člen**   **(prehodno obdobje za vključitev informacij o vrednostni verigi družbe v poročilo o trajnostnosti)**  Družba, ki pripravi poročilo o trajnostnosti v skladu s prvim odstavkom 70.c člena zakona oziroma konsolidirano poročilo o trajnostnosti v skladu s 70.č členom zakona, lahko v prvih treh letih od nastanka obveznosti poročanja, kadar niso na voljo vse potrebne informacije o vrednostni verigi, pojasni, kaj je storila za njihovo pridobitev, zakaj vseh potrebnih informacij ni bilo mogoče pridobiti in kako jih namerava pridobiti v prihodnje.   1. **člen**   **(prehodno obdobje za odvisne družbe v Evropski uniji, ki jih obvladuje družba iz tretje države)**    (1) Odvisna družba iz države članice, za katero velja spremenjeni 70.c ali novi 70.č člen zakona in ki jo obvladuje družba iz tretje države, lahko do 6. januarja 2030 v skladu z zahtevami iz novega 70.č člena zakona pripravi konsolidirano poročilo o trajnostnosti, ki vključuje vse odvisne družbe iz držav članic take obvladujoče družbe, ki so zavezane pripraviti poročilo trajnostnosti oziroma konsolidirano poročilo o trajnostnosti.  (2) Konsolidirano poročilo o trajnostnosti iz prejšnjega odstavka lahko do 6. januarja 2030 vključuje razkritja iz 8. člena Uredbe 2020/852/EU, kadar so zajete dejavnosti, ki jih izvajajo vse odvisne družbe iz držav članic obvladujoče družbe iz prejšnjega odstavka, ki so zavezane pripraviti poročilo trajnostnosti oziroma konsolidirano poročilo o trajnostnosti.  (3) Odvisna družba, ki pripravi konsolidirano poročilo o trajnostnosti iz prvega odstavka tega člena, je ena od odvisnih družb skupine, ki je ustvarila največji prihodek v državah članicah v vsaj enem od petih predhodnih poslovnih let, po potrebi na konsolidirani podlagi.  (4) Odvisna družba s sedežem v Republiki Sloveniji, ki pripravi konsolidirano poročilo o trajnostnosti iz prvega odstavka tega člena, zaradi javne objave tega predloži AJPES v skladu s prvim in drugim odstavkom spremenjenega 58. člena zakona.  (5) Za namene izvzetja iz osmega odstavka spremenjenega 70.c člena zakona se konsolidirano poročilo o trajnostnosti v skladu s prvim odstavkom tega člena šteje za poročanje obvladujoče družbe na ravni skupine v zvezi s družbami, vključenimi v konsolidacijo. Za poročanje v skladu z drugim odstavkom tega člena se šteje, da izpolnjuje pogoje pod č) 2. točke osmega odstavka spremenjenega 70.c člena zakona.   1. **člen**   **(****prehodna določba glede obveznosti poročanja o davčnih informacijah v zvezi z dohodki)**  Družbe in podružnice pripravijo, predložijo in objavijo poročilo o davčnih informacijah v zvezi z dohodki v skladu z novimi 70.e do 70.l ter 683.c do 683.d členom zakona za poslovno leto, ki se začne z dnem uveljavitve tega zakona ali po tem datumu.   1. **člen** **(uskladitev podzakonskega predpisa)**   Pravilnik o načinu predložitve letnih poročil in njihove javne objave (Uradni list RS, št. [47/08](https://www.uradni-list.si/glasilo-uradni-list-rs/vsebina/2008-01-2057)) se uskladi s tem zakonom v treh mesecih po uveljavitvi tega zakona.   1. **člen**   **(roki za dosego deležev glede uravnotežene zastopanosti spolov)**  Deleže iz novega 254.c člena morajo družbe zavezanke iz prve alineje novega 254.b člena zakona doseči do 30. junija 2026, družbe zavezanke iz druge alineje novega 254.b člena zakona pa do 30. junija 2028.   1. **člen**   **(obveznost uskladitve s tem zakonom)**  Družbe in podjetniki v roku enega leta od uveljavitve tega zakona uskladijo svoje poslovanje z določbo novega 30.a člena zakona.   1. **člen**   **(prehodna določba glede** **razvrščanja in prerazvrščanja družb)**  Določbe spremenjenega 55. člena zakona se začnejo uporabljati za poslovno leto, ki se začne v letu 2024.   1. **člen**   **(začetek veljavnosti)**  Ta zakon začne veljati petnajsti dan po objavi v Uradnem listu Republike Slovenije. |
|  |
|  |
|  |

|  |
| --- |
| III. OBRAZLOŽITEV |
| **K 1. členu**  Predlog zakona v zakonodajo Republike Slovenije v celoti prenaša določbe Direktive (EU) 2022/2381 Evropskega parlamenta in Sveta z dne 23. novembra 2022 o zagotavljanju uravnotežene zastopanosti spolov med direktorji družb, ki kotirajo na borzi, in s tem povezanih ukrepih (v nadaljnjem besedilu: Direktiva 2022/2381/EU).  V slovenski pravni red v celoti prenaša tudidoločbeDirektive (EU) 2021/2101 Evropskega parlamenta in Sveta z dne 24. novembra 2021 o spremembi Direktive 2013/34/EU glede razkritja davčnih informacij v zvezi z dohodki s strani nekaterih podjetij in podružnic (v nadaljnjem besedilu: Direktiva 2021/2101/EU) in delno določbe Direktive (EU) 2022/2464 Evropskega parlamenta in Sveta z dne 14. decembra 2022 o spremembi Uredbe (EU) št. 537/2014, Direktive 2004/109/ES, Direktive 2006/43/ES in Direktive 2013/34/EU glede poročanja podjetij o trajnostnosti (v nadaljnjem besedilu: Direktiva 2022/2464/EU).  Ker 2. člen ZGD-1 določa tudi seznam direktiv, ki se prenašajo v slovenski pravni red, ga je treba zaradi zagotovitve ustreznega navajanja pravnih aktov Evropske unije temu ustrezno tudi dopolniti. Zato se dodaja nova četrta alineja v prvem odstavku 2. člena ZGD-1 za navedbo prenosa Direktive 2022/2381/EU, spreminjata se tudi prva alineja drugega odstavka 2. člena ZGD-1, ki vključuje prenos Direktive 2022/2464/EU, in druga alineja drugega odstavka 2. člena ZGD-1, ki vključuje prenos Direktive 2021/2101/EU in Direktive 2022/2464/EU v slovenski pravni red.  **K 2. členu**  V osmem odstavku 3. člena je na novo opredeljena opredelitev subjektov javnega interesa (v nadaljnjem besedilu: SJI), ki je bila pred tem urejena v Zakonu o revidiranju (Uradni list RS, št. [65/08](https://www.uradni-list.si/glasilo-uradni-list-rs/vsebina/2008-01-2813), [63/13](https://www.uradni-list.si/glasilo-uradni-list-rs/vsebina/2013-01-2514) – ZS-K, [84/18](https://www.uradni-list.si/glasilo-uradni-list-rs/vsebina/2018-01-4121) in [115/21](https://www.uradni-list.si/glasilo-uradni-list-rs/vsebina/2021-01-2466) ‒ ZRev-2). Opredelitev SJI je z vidika ZGD-1 vsebinsko pomembna zaradi opredelitve, za katere družbe veljajo posamezne obveznosti glede priprave letnega poročila, saj se na to opredelitev vežejo tudi druge obveznosti gospodarskih družb (npr. oblikovanje nadzornih svetov in revizijskih komisij). Predlaga se opredelitev, da je SJI družba, s katere vrednostnimi papirji se trguje na organiziranem trgu vrednostnih papirjev, kreditna institucija, kot jo opredeljuje zakon, ki ureja bančništvo, zavarovalnica, kot jo opredeljuje zakon, ki ureja zavarovalništvo, pokojninska družba, kot jo opredeljuje zakon, ki ureja pokojninske družbe, in velika družba, zavezana k obvezni reviziji v skladu s 57. členom tega zakona, v kateri ima država ali samoupravna lokalna skupnost skupaj ali samostojno, neposredno ali posredno večinski lastniški delež. Z drugim zakonom se lahko za SJI določi tudi druga družba, zavezana k obvezni reviziji. SJI so bolj vidni in pomembnejši z gospodarskega vidika, zato so zanje predpisane dodatne zakonske obveznosti, ob tem veljajo za obvezne revizije njihovih letnih poročil strožje zahteve. Namen spremenjene opredelitve SJI je predvsem, da se iz njihovega obsega izvzamejo srednje velike družbe, v katerih imajo država ali samoupravne lokalne skupnosti večinski delež. Nanje bo to vplivalo pozitivno, saj to za njih pomeni odpravo administrativnih bremen (npr. priprava letnih poročil, kot to velja za velike družbe) in nekaterih zakonskih obveznosti (npr. oblikovanje revizijskih komisij), ki veljajo za SJI. V praksi se je izkazalo, da so srednje velike družbe, ki se s spremembo tega zakona izločajo iz družb SJI, ustanovljene kot družbe z omejeno odgovornostjo. Glede na njihovo velikost, pravnoorganizacijsko obliko in zmožnosti težko sledijo vsem zahtevam, kot to velja za velike družbe, ki so prepoznane kot SJI in jim zakonske zahteve pomenijo le administrativno breme ter ne vplivajo na učinkovitejše poslovanje ali nadzorovanje.  **K 3. členu**  Zaradi novega prekrška v prvem odstavku 685. člena ZGD-1, ki je po predlogu zakona umeščen v novo 2. točko navedenega odstavka, in posledičnega preštevilčenja dosedanjih prekrškov v 2. do 27. točki je treba popraviti sklic v 6. točki prvega odstavka 10.a člena ZGD-1.  **K 4. členu**    Z novim 30.a členom ZGD-1, ki se v skladu s spremembo 71. člena ZGD-1 smiselno uporablja tudi za samostojnega podjetnika posameznika (v nadaljnjem besedilu: podjetnik), se za večjo preglednost poslovanja določi obveznost družb in podjetnikov, da na vidnem mestu namestijo napis, na katerem bosta izpisana firma in sedež družbe ali podjetnika.  Obveznost označevanja na poslovnem naslovu je v Republiki Sloveniji že velja v dejavnosti trgovine in gostinstva. V skladu z drugim odstavkom 5. člena Pravilnika o minimalnih tehničnih pogojih za opravljanje trgovinske dejavnosti (Uradni list RS, št. 37/09) mora biti na zunanji strani prodajalne na vidnem mestu napis z navedbo firme in sedeža trgovca ter morebitnim imenom prodajalne. Podobno morajo imeti gostinski obrati v skladu s prvim odstavkom 4. člena Pravilnika o minimalnih tehničnih pogojih in o obsegu storitev za opravljanje gostinske dejavnosti (Uradni list RS, št. 35/17) ob vhodu vidno označen naziv firme in sedež gostinca ter vrsto in ime obrata, nastanitveni obrat, ki se kategorizira, pa tudi označbo kategorije.  S predlagano določbo se obveznost označevanja v skladu z načelom enake obravnave širi na vse dejavnosti, v katerih delujejo družbe in podjetniki. Predlagana določba je splošna in ne vsebuje podrobnejših pravil ali tehničnih pogojev za označevanje na poslovnem naslovu, na primer velikost, videz in mesto napisa. Zakonska obveznost bo izpolnjena, če bo napis postavljen na vidnem mestu. V večstanovanjskem objektu bi se označitev lahko štela za ustrezno, če bosta firma in sedež družbe in podjetnika vidno označena na poštnem nabiralniku.  Poleg večje preglednosti poslovanja družb in podjetnikov se s predlagano obveznostjo rešujejo tudi težave inšpekcijskih organov pri izvajanju nadzora iz lastnih pristojnosti, ki preprečujejo učinkovito izvajanje nadzora. Registrski in inšpekcijski organi še vedno zaznavajo primere, da je na posameznih poslovnih naslovih registrirano več poslovnih subjektov, zlasti družb z omejeno odgovornostjo, ki so za neko denarno nadomestilo pridobili dovoljenje lastnika objekta za uporabo naslova kot poslovnega naslova za namen vpisa v sodni ali poslovni register. Na teh naslovih so navadno samo poštni nabiralniki vpisanih družb ali pa še ti ne. Te družbe so ustanovljene na zalogo, mirujejo in ne delujejo ter so na razpolago kot pravni nosilec. V pravnem prometu se pojavijo šele, ko tretji pridobijo poslovne deleže in jih aktivirajo.  Obveznost označevanja na poslovnem naslovu sledi pozivu Komisije Državnega zbora za peticije, človekove pravice in enake možnosti št. 102-01/21-17/3 z dne 2. 7. 2021, ki je v sklepu pod zap. št. 2 Vlado Republike Slovenije pozvala, naj s spremembami področne zakonodaje ter dodatnimi finančnimi sredstvi in kadri zagotovi učinkovit inšpekcijski nadzor nad neupoštevanjem prepovedi veriženja družb in kršenjem osnovnih delavskih pravic, ter pozivu št. 102-01/21-24/2 z dne 28. 10. 2021, v katerem je navedena komisija v sklepu pod zap. št. 2 Ministrstvo za delo, družino, socialne zadeve in enake možnosti pozvala, naj v sodelovanju z Ministrstvom za pravosodje in Ministrstvom za gospodarski razvoj in tehnologijo (danes Ministrstvo za gospodarstvo, turizem in šport) ter s predstavniki delavcev in strokovnjaki na področju gospodarskega kriminala v 60 dneh pripravi predloge zakonodajnih sprememb, ki bodo onemogočile škodljivo veriženje slamnatih podjetij in s tem oškodovanje delavcev, skupnosti in gospodarstva.  **K 5. členu**  Z dopolnitvijo četrtega odstavka 53. člena ZGD-1 se v nacionalno zakonodajo prenaša z Direktivo 2022/2464/EU dopolnjena določba 2. člena Direktive 2013/34/EU (računovodska direktiva), ki opredeljuje nove pojme, povezane s poročanjem o trajnostnosti. V 2. členu Direktive 2013/34/EU so dodane opredelitve izrazov za čiste prihodke (od prodaje) za banke, zavarovalnice in za družbe iz 70.d člena ZGD-1, za zadeve v zvezi s trajnostnostjo, za poročanje o trajnostnosti, za ključna neopredmetena sredstva in za neodvisnega ponudnika storitev dajanja zagotovil.  53. člen ZGD-1 v četrtem odstavku opredeljuje posamezne izraze, ki veljajo za osmo poglavje Poslovne knjige in letno poročilo. Izrazi se dopolnijo skladno z omenjeno direktivo.  V 32. uvodni izjavi Direktive 2022/2464/EU je pojasnjeno, da Direktiva 2013/34/EU ne zahteva razkritja informacij o neopredmetenih sredstvih, ki niso neopredmetena sredstva, pripoznana v bilanci stanja. Splošno znano je, da se o informacijah o neopredmetenih sredstvih in drugih neopredmetenih dejavnikih, vključno z notranje ustvarjenimi neopredmetenimi sredstvi, premalo poroča, kar ovira ustrezno presojo razvoja, uspešnosti in položaja družbe ter spremljanje naložb. Da bi vlagateljem omogočili boljše razumevanje vse večjega razkoraka med knjigovodsko vrednostjo številnih družb in njihovim tržnim vrednotenjem, ki je opazno v številnih gospodarskih sektorjih, bi bilo treba od nekaterih družb zahtevati, da ustrezno poročajo o neopredmetenih sredstvih. Kljub temu so nekatere informacije o neopredmetenih sredstvih neločljivo povezane z zadevami v zvezi s trajnostnostjo in bi zato morale biti vključene v poročanje o njej. Informacije o znanju in spretnostih, kompetencah in izkušnjah zaposlenih, njihovi lojalnosti do podjetja ter njihovi motivaciji za izboljševanje procesov, blaga in storitev so na primer informacije o trajnostnosti v zvezi s socialnimi zadevami, ki pa bi jih lahko šteli tudi za informacije o neopredmetenih sredstvih. Podobno so informacije o kakovosti odnosov med podjetji in njihovimi deležniki, vključno s strankami, dobavitelji in skupnostmi, na katere vplivajo dejavnosti podjetja, informacije o trajnostnosti v zvezi s socialnimi in upravljavskimi zadevami, ki pa bi jih lahko šteli tudi za informacije o neopredmetenih sredstvih. Ta primera ponazarjata, da v nekaterih primerih ni mogoče razlikovati med informacijami o neopredmetenih sredstvih in informacijami o zadevah v zvezi s trajnostnostjo.  Dodaja se tudi opredelitev izraza evropski standardi poročanja o trajnostnosti, ki so standardi, določeni z delegiranimi akti Komisije, sprejetimi na podlagi 29.b in 29.c člena Direktive 2013/34/EU. Komisija je standarde na podlagi 29.b člena že sprejela. Standardi, sprejeti na podlagi 29.c člena, pa bodo sprejeti naknadno (rok za sprejetje je 30. 6. 2024, predvideva pa se zamuda pri sprejemu) in bodo namenjeni majhnim in srednjim družbam, ki kotirajo na borzi. Dodaja se tudi opredelitev izraza standardi poročanja o trajnostnosti za tuja podjetja iz tretjih držav, ki so standardi, določeni z delegiranim aktom Komisije, sprejetim na podlagi 40.b člena Direktive 2013/34/EU. Ti bodo veljali za tuje podjetje iz tretje države in bodo določali informacije, ki jih je treba vključiti v poročila o trajnostnosti iz 70.d člena ZGD-1.  Dodaja se tudi opredelitev izraza majhna in nekompleksna institucija, ki je majhna in nekompleksna institucija iz 145. točke prvega odstavka 4. člena Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L št. 176 z dne 27. 6. 2013, str. 1), zadnjič spremenjene z Uredbo (EU) 2023/2869 Evropskega parlamenta in Sveta z dne 13. decembra 2023 o spremembi nekaterih uredb glede vzpostavitve in delovanja evropske enotne točke dostopa (UL L št. 2023/2869 z dne 20. 12. 2023; v nadaljnjem besedilu: Uredba 2023/2869/EU), (v nadaljnjem besedilu: Uredba 575/2013/EU).  Posebna opredelitev izraza čisti prihodki od prodaje za nekatere primere, kot so kreditne institucije, zavarovalnice in družbe, zavezane v skladu s 70.d členom, ni primerna, da se umesti v ZGD-1, ampak je primerneje, da je v sektorski zakonodaji. ZGD-1 namreč ne vsebuje opredelitve izraza čisti prihodki od prodaje.  Glede na to, da je v 70.c členu ZGD-1 podrobno določeno, kaj je poročilo o trajnostnosti, tudi ni potrebe po posebni opredelitvi izraza poročanje o trajnostnosti, saj se v ZGD-1 uporablja izraz poročilo o trajnostnosti, ne izraz poročanje o trajnostnosti (ta izraz se uporablja pri obrazložitvah k členom, kadar se nanaša na vsebino direktive, ki uporablja ta izraz). Tudi ni potrebna opredelitev izraza neodvisnega ponudnika storitev dajanja zagotovil, saj se v ZGD-1 ni prenesla nova določba četrtega odstavka 34. člena Direktive 2013/34/EU, ki državam članicam dopušča možnost, da bi poročilo o trajnostnosti namesto revizorja pregledal neodvisni ponudnik storitev dajanja zagotovil. Razlog za takšno odločitev v ZGD-1 je, da trenutno z zakonodajnimi ukrepi ni mogoče izenačiti položaja neodvisnega ponudnika storitev dajanja zagotovil z zakonitimi revizorji. Položaj bi namreč moral biti izenačen tako na regulatorni kot na nadzorni ravni, da bi se zagotovil primerljiv in ustrezen pregled poročil o trajnostnosti.  **K 6. členu**  S spremembo 55. člena ZGD-1 se prenašajo določbe dveh direktiv ter se dopolnjujejo določbe glede na izkušnje pri izvajanju dosedanjih določb v praksi.  S spremembo drugega, tretjega in četrtega odstavka se prenaša z Direktivo 2023/2775/EU spremenjena določba 3. člena Direktive 2013/34/EU, ki ob upoštevanju vpliva inflacije predvideva povišanje meril za določitev kategorije velikosti podjetja, saj ta merila niso bila spremenjena že od leta 2013. Merila za določitev velikosti družbe določajo drugi, tretji in četrti ter posredno peti odstavek 55. člena ZGD-1, ki ga je treba uskladiti z evropskim pravnim redom. Za mikro družbo se predlagata novi merili, in sicer da čisti prihodki od prodaje ne presegajo 875.000 EUR in da vrednost aktive ne presega 437.500 EUR. Za majhno družbo se predlagata novi merili, da čisti prihodki od prodaje ne presegajo 10.000.000 EUR in da vrednost aktive ne presega 5.000.000 EUR. Predlagani sta tudi novi merili za srednjo družbo, in sicer da čisti prihodki od prodaje ne presegajo 50.000.000 EUR in da vrednost aktive ne presega 25.000.000 EUR. Nova merila bodo veljala tudi za določitev velike družbe.  S spremembo osmega odstavka 55. člena ZGD-1 se rešujejo nekatere težave, ki se pojavljajo v praksi, poleg tega se prenaša z Direktivo 2022/2464/EU spremenjena določba 19.a člena Direktive 2013/34/EU.  V veljavnem osmem odstavku 55. člena ZGD-1 so za namene poglavja Poslovne knjige in letno poročilo, v katero spada tudi poročilo o trajnostnosti, v vsakem primeru velike družbe tudi:   * subjekt javnega interesa, če gre za družbo, s katere vrednostnimi papirji se trguje na organiziranem trgu vrednostnih papirjev, kreditna institucija, kot jo opredeljuje zakon, ki ureja bančništvo, ter zavarovalnica in pokojninska družba, kot ju opredeljuje zakon, ki ureja zavarovalništvo, * subjekt javnega interesa, če gre za družbo, ki je zavezana k reviziji na podlagi prvega odstavka 57. člena tega zakona, ker izpolnjuje merila za srednje ali velike družbe iz četrtega do šestega odstavka tega člena, in v kateri imajo država ali občine skupaj ali samostojno, neposredno ali posredno večinski lastniški delež, * borza vrednostnih papirjev, * družba, ki mora po 56. členu tega zakona pripraviti konsolidirano letno poročilo.   V praksi so nekatere nejasnosti, kaj določba osmega odstavka 55. člena ZGD-1 dejansko pomeni. Dopušča namreč različne razlage. Določbo lahko razumemo, da je družba, ki po velikosti dosega merila za majhno družbo in ki kotira na borzi (s katere vrednostni papirji se trguje na organiziranem trgu vrednostnih papirjev), v nekaterih primerih (za potrebe osmega poglavja Poslovne knjige in letno poročilo ZGD-1) velika družba, za druge primere pa majhna družba. Navedena razlaga povzroča zmedo in nedoslednost, saj se družba v nekaterih primerih šteje kot velika, v drugih pa kot majhna. Težava se med drugim pojavi pri prekrških, saj bi lahko na podlagi takšne razlage takšni družbi za prekrške iz osmega poglavja ZGD-1 izrekli globo kot za veliko družbo, v primeru prekrška iz nekega drugega poglavja pa globo kot za majhno družbo, kar pomeni nedoslednost. Nadaljnja težava nastaja, ker AJPES označi neko družbo v Poslovnem registru kot majhno, srednjo ali veliko. Navedeno pomeni, da je družba, ki dosega merila za majhno družbo in kotira na borzi, običajno zabeležena kot velika družba, saj so za AJPES pomembni podatki iz osmega poglavja ZGD-1. Glede na to, da večina drugih evidenc temelji na podatkih, ki jih ima AJPES, se napačen podatek o velikosti družbe širi tudi v druge evidence, kar otežuje pridobivanje resničnih podatkov. Navedeno ni povsem skladno z določbo osmega odstavka 55. člena ZGD-1, ki takšno opredelitev določa le za potrebe osmega poglavja ZGD-1, in ne pomeni, da je takšna družba dejansko velika družba. Glede na navedeno očitno nekateri določbo osmega odstavka 55. člena razlagajo tako, da je takšna družba velika družba (za vse potrebe).  Pri razlagi določbe je pomemben namen določbe, ta pa je, da morajo za takšno družbo veljati tiste obveznosti iz osmega poglavja ZGD-1, ki veljajo za velike družbe. Vsekakor ni namen določbe osmega odstavka 55. člena ZGD-1, da v nekaterih primerih neko družbo opredeli kot veliko, v nekaterih pa kot majhno, saj to povzroča zmedo na trgu in zmedo pri ugotavljanju statistike v Republiki Sloveniji. Ker je treba nejasnost odpraviti, se besedilo »Za namene 8. poglavja je velika družba« nadomesti z besedilom »Določbe tega poglavja, ki veljajo za velike družbe, veljajo za:«. Navedeno bo jasno določilo, da takšna družba še vedno ostane majhna družba, vendar zanjo veljajo nekatere obveznosti iz osmega poglavja ZGD-1 kot za velike družbe.  Nadaljnja sprememba v osmem odstavku 55. člena ZGD-1 je potrebna, da se določi, da velja obveznost priprave poročila o trajnostnosti le za tiste družbe, ki izpolnjujejo merilo velikosti za velike družbe iz petega odstavka 55. člena ZGD-1. S tem se prenaša z Direktivo 2022/2464/EU spremenjena določba 19.a člena Direktive 2013/34/EU. Ta opredeljuje obveznost priprave poročila o trajnostnosti za vse velike družbe ter vse srednje in majhne družbe, ki kotirajo na borzi. Velike družbe so skladno s četrtim odstavkom 3. člena Direktive 2013/34/EU opredeljene enako kot v petem odstavku 55. člena ZGD-1, in sicer so to tiste družbe, ki presegajo vsaj dve od naslednjih treh meril (ob upoštevanju novih meril velikosti):  (a) vrednost aktive: 25.000.000 EUR,  (b) čisti prihodki od prodaje: 50.000.000 EUR,  (c) povprečno število delavcev v poslovnem letu: 250.  V 17. uvodni izjavi Direktive 2022/2464/EU je pojasnjeno, da za namene uporabe zahtev glede poročanja o trajnostnosti subjekti javnega interesa ne bi smeli biti obravnavani kot velike družbe. Glede na to, da je torej skladno z direktivo namen, da se v obvezno poročanje o trajnostnosti vključijo le tiste velike družbe, ki izpolnjujejo merilo velikosti, se ustrezno popravi začetek stavka v osmem odstavku 55. člena ZGD-1 tako, da iz določbe jasno izhaja, da za naštete družbe, za katere za namene osmega poglavja Poslovne knjige in letno poročilo veljajo obveznosti kot za velike družbe, ne velja obveznost priprave poročila o trajnostnosti iz 70.c do 70.d člena tega zakona.  Zadnji popravek osmega odstavka 55. člena ZGD-1 pa je potreben zaradi poenostavljanja in večje jasnosti, in sicer se besedilo:  »‒ subjekt javnega interesa, če gre za družbo, s katere vrednostnimi papirji se trguje na organiziranem trgu vrednostnih papirjev, kreditna institucija, kot jo opredeljuje zakon, ki ureja bančništvo, ter zavarovalnica in pokojninska družba, kot ju opredeljuje zakon, ki ureja zavarovalništvo,  ‒ subjekt javnega interesa, če gre za družbo, ki je zavezana k reviziji na podlagi prvega odstavka 57. člena tega zakona, ker izpolnjuje merila za srednje ali velike družbe iz četrtega do šestega odstavka tega člena, in v kateri imajo država ali občine, skupaj ali samostojno, neposredno ali posredno, večinski lastniški delež,«  spremeni tako, da ostane zgolj besedilo: »‒ subjekt javnega interesa iz prvega stavka desete alineje osmega odstavka 3. člena tega zakona,«. Navedena sprememba s sklicem na prvi stavek desete alineje osmega odstavka 3. člena ZGD-1 poenostavi zapis, ki pa se vsebinsko ne spremeni. Še vedno so iz te določbe namreč izvzeti subjekti javnega interesa iz drugega stavka desete alineje osmega odstavka 3. člena tega zakona, to so »druge družbe, zavezane k obvezni reviziji, če je tako določeno z drugim zakonom«, kot je to veljalo do zdaj.  **K 7. členu**  S spremembo petega odstavka 56. člena ZGD-1 se zaradi večje jasnosti dopolnjuje besedilo, ki pa ne pomeni nobenih vsebinskih sprememb pravil. 56. člen ZGD-1 določa pravila za konsolidacijo letnih poročil. V petem odstavku je določeno, da obvladujoča družba, ki skupaj z odvisnimi družbami ne dosega pogojev za velike družbe iz petega odstavka 55. člena tega zakona, pri čemer se merili čistih prihodkov od prodaje in vrednosti aktive povečata za 20 %, ni dolžna izdelati konsolidiranega letnega poročila. To ne velja, če je obvladujoča družba ali katera od odvisnih družb subjekt javnega interesa. Glede na to, da se v 70.č člen ZGD-1 s tem zakonom dodajo pravila za ugotavljanje obveznosti priprave konsolidiranega poročila o trajnostnosti, ki so smiselno podobna kot pri konsolidaciji letnega poročila, se zaradi jasnosti tudi v peti odstavek 56. člena ZGD-1 dodaja besedilo, da obvladujoča družba pri ugotavljanju čistih prihodkov od prodaje in vrednosti aktive ne upošteva prilagoditev, potrebnih za pripravo konsolidiranih računovodskih izkazov. Navedeno izhaja iz osmega odstavka 3. člena Direktive 2013/34/EU, ki določa, da se, kadar se pri ugotavljanju obveznosti priprave konsolidiranega letnega poročila meje meril za bilančno vsoto in čisti prihodek povečajo za 20 %, pobot iz tretjega odstavka 24. člena in izločitev iz sedmega odstavka 24. člena Direktive 2013/34/EU ne opravita. Kot omenjeno, dodatno besedilo ne spreminja veljavnega pravila v 56. členu, vendar zgolj bolj podrobno pojasni to pravilo glede načina ugotavljanja obveznosti priprave konsolidiranega letnega poročila.  V dvanajstem odstavku 56. člena ZGD-1 je določeno, da mora konsolidirano poslovno poročilo subjekta javnega interesa, katerega povprečno število zaposlenih v poslovnem letu je na bilančni presečni dan na ravni skupine večje od 500, vsebovati tudi konsolidirano izjavo o nefinančnem poslovanju. Ker je izjavo o nefinančnem poslovanju nadomestilo poročilo o trajnostnosti, posebne določbe o konsolidiranem poročilu o trajnostnosti pa se na novo urejajo v 70.č členu ZGD-1, je treba črtati dvanajsti odstavek 56. člena ZGD-1.  **K 8. členu**  S spremembo prvega, dopolnitvijo drugega in spremembo tretjega odstavka 57. člena ZGD-1 se prenašajo številne določbe več direktiv.  Prvi odstavek 57. člena ZGD-1 določa, da letna poročila velikih in srednjih kapitalskih družb ter dvojnih družb pregleda revizor na način in pod pogoji, določenimi z zakonom, ki ureja revidiranje. Določa tudi, da mora revizor:  ‒ revidirati računovodsko poročilo ter pregledati poslovno poročilo v obsegu, potrebnem, da preveri, ali je njegova vsebina v skladu z drugimi sestavinami letnega poročila,  ‒ preveriti, ali poslovno poročilo vsebuje izjavo o upravljanju družbe in izjavo o nefinančnem poslovanju, ter pregledati njuno formalno popolnost, vsebinsko pa se v mnenju omeji na pregled podatkov iz 3. in 4. točke petega odstavka 70. člena tega zakona.  Vse to velja tudi za konsolidirana letna poročila.  Z Direktivo 2022/2464/EU spremenjena določba prvega odstavka 34. člena Direktive 2013/34/EU določa, da mora revizor podati mnenje glede skladnosti poročanja o trajnostnosti z zahtevami direktive. Prvi odstavek 57. člena ZGD-1 se tako spreminja zaradi nove obveznosti revizorja, in sicer da pregleda poročilo o trajnostnosti, kadar ga je družba dolžna pripraviti v skladu s 70.c ali 70.č členom. Gre za novo obveznost revizorja, ki je bil doslej dolžan preveriti zgolj, ali poslovno poročilo vsebuje izjavo o nefinančnem poslovanju, in pregledati njeno formalno popolnost. Glede na to, da se s predlogom zakona spreminja določba 70.c člena, ki namesto obveznosti priprave izjave o nefinančnem poslovanju določa obveznost priprave poročila o trajnostnosti (več v obrazložitvi k 14. členu tega predloga zakona), je treba črtati besedilo, ki se nanaša na to izjavo. Ob tem je treba dodati besedilo, da poročilo o trajnostnosti lahko pregleda tudi revizor, ki ni isti kot tisti, ki opravlja pregled preostalih delov letnega poročila, saj se s tem družbi zagotovi več fleksibilnosti glede izbire revizorja. Družba bo tako imela izbiro, ali ji bo revizor (ta izraz v skladu z določbo sedme alineje osmega odstavka 3. člena pomeni revizijsko družbo, ki ima po zakonu, ki ureja revidiranje, dovoljenje za opravljanje revidiranja) opravil pregled celotnega letnega poročila ali pa bo poročilo o trajnostnosti pregledal drug revizor, skladno z zakonom, ki ureja revidiranje. S tem se prenaša z Direktivo 2022/2464/EU spremenjena določba tretjega odstavka 34. člena Direktive 2013/34/EU, ki dovoljuje to možnost.  S spremembo prvega odstavka 57. člena ZGD-1 se v nacionalno zakonodajo prenaša tudi določba 48.f člena iz Direktive 2021/2101/EU (ki dopolnjuje Direktivo 2013/34/EU), ki določa, da države članice zahtevajo, da se, kadar računovodske izkaze družbe pregleda eden ali več zakonitih revizorjev ali revizijskih podjetij, v revizijskem poročilu navede, ali je morala družba za poslovno leto pred poslovnim letom, za katero so bili pripravljeni računovodski izkazi, ki se revidirajo, objaviti poročilo o davčnih informacijah v zvezi z dohodki in če da, ali je bilo poročilo ustrezno objavljeno.  Revizorju se v skladu z 48.f členom Direktive 2013/34/EU, dopolnjene z Direktivo 2021/2101/EU, dodatno naloži obveznost, da preveri, ali je bila družba, katere letno poročilo revidira, za poslovno leto pred poslovnim letom, za katero so bili pripravljeni računovodski izkazi, ki se revidirajo, dolžna objaviti poročilo o davčnih informacijah v zvezi z dohodki. Zakon o revidiranju (Uradni list RS, št. 65/08, 63/13 – ZS-K, 84/18 in 115/21) v 4. členu določa, da revidiranje poteka na način, ki ga določajo Zakon o revidiranju, Mednarodni revizijski standardi in druga pravila revidiranja, ki jih sprejema Agencija za javni nadzor nad revidiranjem, ter drugi zakoni, ki urejajo revidiranje pravnih oseb ali druge oblike revizije, in predpisi, izdani na njihovi podlagi. Če ugotovi, da ima družba to obveznost, preveri, ali je bilo poročilo objavljeno v skladu z določbami ZGD-1, ki urejajo javno objavo in objavo poročila o davčnih informacijah v zvezi z dohodki na spletni strani družbe. To pomeni, da preveri, ali je bilo poročilo o davčnih informacijah v zvezi z dohodki objavljeno pri AJPES v skladu z 58. členom ZGD-1 in ali je družba poročilo o davčnih informacijah v zvezi z dohodki objavila na svoji javnosti dostopni spletni strani, kjer je vsakemu dosegljivo in brezplačno dostopno najmanj pet zaporednih let. Revizorju se tudi naloži obveznost, da v svoje poročilo vključi navedbo, ali je družba dolžna objaviti poročilo o davčnih informacijah v zvezi z dohodki, in če ugotovi, da bi ga morala objaviti, tudi navedbo, ali je bilo poročilo predloženo v skladu z določbami tega zakona, ki urejajo javno objavo in objavo poročila o davčnih informacijah v zvezi z dohodki na spletni strani družbe.  Zaradi večje preglednosti se stavki v prvem odstavku združijo in navedejo po alinejah. Zaradi s tem zakonom spremenjenega 70. člena (dodan je nov tretji odstavek) je potreben popravek besedila »omeji na pregled podatkov iz 3. in 4. točke petega odstavka 70. člena tega zakona«, pri čemer se popravi besedilo »petega« na besedilo »šestega«. Preostala vsebina prvega odstavka pa se razen zgoraj omenjenega ne spreminja.  Drugi odstavek 57. člena ZGD-1 določa pisno obliko revizorjevega poročila in njegovo obvezno vsebino. Revizorjevo poročilo mora med drugim vsebovati opis obsega revizije, opis uporabljenih revizijskih standardov, revizijsko mnenje glede tega ali letni računovodski izkazi izpolnjujejo zakonske zahteve ter mnenje o tem, ali je poslovno poročilo skladno z računovodskimi izkazi istega poslovnega leta in ali je bilo poslovno poročilo pripravljeno v skladu z veljavnimi pravnimi zahtevami.  Dopolnitev drugega in sprememba tretjega odstavka 57. člena ZGD-1 sta potrebni iz že prej pojasnjenega razloga, in sicer zaradi z Direktivo 2022/2464/EU spremenjene določbe prvega odstavka 34. člena Direktive 2013/34/EU, ki določa, da mora revizor podati mnenje glede skladnosti poročanja o trajnostnosti z zahtevami direktive. To mnenje bo vključeno v revizorjevo poročilo o dajanju zagotovil o trajnostnosti. Posledično se v drugem odstavku dodaja besedilo, da se ta odstavek nanaša le na t. i. revizorjevo poročilo o računovodskih izkazih, ki vključuje vse dosedanje obveznosti revizorja pri pripravi poročila. Revizorjevo poročilo o dajanju zagotovil o trajnostnosti se zdaj ureja v novem tretjem odstavku, zanj se določata pisna oblika in minimalna vsebina tega poročila:   1. opredelitev družbe, katere poročilo o trajnostnosti ali konsolidirano poročilo o trajnostnosti je predmet pregleda, navedbo poročila o trajnostnosti ali konsolidiranega poročila o trajnostnosti, datuma in obdobja, ki ga zajema, ter opredelitev okvira poročanja o trajnostnosti, uporabljenega pri njegovi pripravi; 2. opis obsega dajanja zagotovil o trajnostnosti, v katerem se opredelijo vsaj standardi dajanja zagotovil, v skladu s katerimi je bil izveden pregled; 3. revizorjev sklep ali mnenje o tem, ali je poročilo o trajnostnosti ali konsolidirano poročilo o trajnostnosti skladno z zahtevami tega zakona ter 8. člena Uredbe 2020/852/EU; 4. navedbo sedeža revizorja ali revizijske družbe; 5. datum in revizorjev podpis.   Revizorjevo poročilo o dajanju zagotovil o trajnostnosti je v Direktivi 2022/2464/EU poimenovano v osemnajstem odstavku 3. člena (ki dodaja nov 28.a člen Direktive 2006/43/ES), in sicer kot poročilo o zanesljivosti poročanja o trajnostnosti. Vendar ZRev-2, ki tudi prenaša del določb Direktive 2022/2464/EU, poimenuje to poročilo kot revizorjevo poročilo o dajanju zagotovil o trajnostnosti, ki je po mnenju revizijske stroke primernejši izraz, zato je tudi v ZGD-1 uporabljen ta izraz. Glede na novi izraz je bila potrebna sprememba naslova, ki poleg izraza revidiranje vključuje tudi dajanje zagotovil o trajnostnosti. Navedeni izraz se uporablja le v 57. členu ZGD-1, kadar revizor pregleda poročilo o trajnostnosti na podlagi nacionalne zakonodaje. V vseh preostalih primerih (osmi odstavek 70.c člena, 70.d člen in 683.b člen ZGD-1) pa se uporablja izraz »mnenje o skladnosti poročila o trajnostnosti s pravili trajnostnega poročanja«, saj je takšno mnenje lahko podano na podlagi drugačnih predpisov, kot so nacionalni. Takšno mnenje lahko izrazi tudi neodvisni ponudnik storitev dajanja zagotovil, če tuji predpisi to dopuščajo, zato je zaradi večje jasnosti primernejše, da se uporabi drugačen izraz.  Kot je pojasnjeno v prejšnjem odstavku, mora revizor podati mnenje, ali je poročilo o trajnostnosti pripravljeno v skladu s tem zakonom in 8. členom Uredbe 2020/852/EU. Ta določa, da družba, za katero velja obveznost objave nefinančnih informacij na podlagi 19.a ali 29.a člena Direktive 2013/34/EU, v izjavo o nefinančnem poslovanju ali konsolidirano izjavo o nefinančnem poslovanju vključi informacije o tem, kako in koliko so dejavnosti družbe povezane z gospodarskimi dejavnostmi, ki se štejejo kot okoljsko trajnostne v skladu s 3. in 9. členom navedene uredbe. Ker se uredba uporablja neposredno, obveznost iz 8. člena Uredbe 2020/852/EU ni izrecno opredeljena v tem zakonu, treba pa je določiti obveznost revizorja, da pregleda (tudi) to dolžnost družb. 8. člen Uredbe 2020/852/EU se sklicuje na objavo nefinančnih informacij na podlagi 19.a ali 29.a člena Direktive 2013/34/EU«, vendar Direktiva 2022/2464/EU spreminja določbe 19.a in 29.a člena Direktive 2013/34/EU tako, da »izjavo o nefinančnem poslovanju« nadomesti s »poročanjem o trajnostnosti«. Skladno z navedenim je treba določbe uredbe razumeti v smislu, da se nanašajo na poročilo o trajnostnosti.  **K 9. členu**  Zaradi nomotehničnih pravil je spremenjeno besedilo celotnega 58. člena ZGD-1. Na novo je dodan nov drugi odstavek, zato se preštevilčijo preostali odstavki in se popravijo sklici v celotnem besedilu.  Z novim drugim odstavkom 58. člena ZGD-1 se določa obvezna oblika poslovnega poročila za družbe, ki so zavezane pripraviti poročilo o trajnostnosti v skladu s 70.c ali 70.č členom tega zakona. Z novo določbo se prenašata z Direktivo 2022/2464/EU dodana določba 29.d člena in dopolnjena določba 30. člena Direktive 2013/34/EU.  Novi 29.d člen Direktive 2013/34/EU določa enotno elektronsko obliko poročanja. Družbe, ki so zavezane poročati skladno z 19.a oziroma 29.a členom Direktive 2013/34/EU, morajo pripraviti poslovno poročilo oziroma konsolidirano poslovno poročilo v elektronski obliki poročanja, določeni v 3. členu Delegirane uredbe Komisije 2019/815/EU, ter svoje poročanje o trajnostnosti, vključno z informacijami, ki jih je treba razkriti v skladu z 8. členom Uredbe 2020/852/EU, opremiti z oznakami v skladu z elektronsko obliko poročanja, določeno v navedeni delegirani uredbi. Dopolnjeni 30. člen Direktive 2013/34/EU določa še, da morajo biti ustrezno potrjeni letni računovodski izkazi in poslovno poročilo v elektronski obliki poročanja iz 29.d navedene direktive, kadar je ustrezno, skupaj z mnenji in izkazi, ki jih predloži zakoniti revizor ali revizijsko podjetje, tudi objavljeni.  Prvi odstavek 58. člena ZGD-1 določa, da morajo biti letna poročila družb, za katere velja obveznost revidiranja, in družb, pri katerih opravi revizor preiskavo letnih računovodskih izkazov, ter konsolidirana letna poročila zaradi javne objave skupaj z revizorjevim poročilom v elektronski obliki predložena AJPES v osmih mesecih po koncu poslovnega leta.  Novi drugi odstavek 58. člena ZGD-1 dopolnjuje prvi odstavek, saj določa, da mora družba, za katero velja 70.c ali 70.č člen tega zakona, v skladu s prvim odstavkom predložiti letno poročilo oziroma konsolidirano letno poročilo AJPES v enotni elektronski obliki, ki jo določa 3. člen Delegirane uredbe Komisije 2019/815/EU, ter svoje poročilo o trajnostnosti, vključno z informacijami, ki jih je treba razkriti v skladu z 8. členom Uredbe 2020/852/EU, opremiti z oznakami v skladu z elektronsko obliko poročanja, določeno v navedeni delegirani uredbi. Navedena ureditev je podobna ureditvi iz četrtega odstavka 134. člena ZTFI-1 glede objave letnih poročil za javne družbe. Kot je pojasnjeno zgoraj, 29.d člen Direktive 2013/34/EU določa enotno elektronsko obliko za družbe, ki so zavezane poročati o trajnostnosti, vendar zgolj za poslovno poročilo oziroma konsolidirano poslovno poročilo. Letno poročilo pa je s svojimi sestavnimi deli, kot ga opredeljuje ZGD-1 v 60. členu, enovit dokument, iz katerega je mogoče izločiti in drugje objaviti le tiste dele, ki jih ZGD-1 posebej navaja (npr. izjavo o upravljanju družbe). Če bi se družbe zavezale k spoštovanju delegirane uredbe in uporabi formata XHTML le za poslovno poročilo, obstaja bojazen, da bi družbe to razumele kot objavo posameznih sestavnih delov letnega poročila v različnih elektronskih formatih, kar pa ne bi več zagotavljalo celovitosti letnega poročila. Zato se po zgledu četrtega odstavka 134. člena ZTFI-1 družbe zavežejo k pripravi celotnega letnega poročila v enotni elektronski obliki (kar v praksi pomeni zgolj uporabo istega elektronskega formata za celotno letno poročilo, pri čemer se bo označevalo le tiste dele letnega poročila, ki jih bo zahtevala delegirana uredba). Če odvisna družba ni zavezana pripraviti poročila o trajnostnosti v skladu z osmim odstavkom 70.c člena tega zakona, je vseeno dolžna pripraviti letno poročilo v tej obliki.  V dosedanjem trinajstem odstavku, ki postane dvanajsti odstavek, se dopolni prva točka, saj Direktiva 2021/2101/EU predvideva, da bo Komisija z izvedbenim aktom določila skupno predlogo in elektronske oblike poročanja, ob tem je treba predvideti, da se bodo z izvršilnim predpisom uredila vprašanja o načinu predložitve poročila o davčnih informacijah v zvezi z dohodki in da se podajo morebitne izjave iz 70.j in 683.c člena tega zakona.  Ker je dodan nov drugi odstavek, se preštevilčijo dosedanji drugi do štirinajsti odstavek, ki postanejo tretji do trinajsti odstavek.  **K 10. členu**  Popravek v 59. členu je potreben zaradi preštevilčenja odstavkov 58. člena, pojasnjenega v obrazložitvi k prejšnjemu členu. V 59. členu se zato v tretjem odstavku beseda »štirinajstega« nadomesti z besedo »trinajstega«.  **K 11. členu**  Z dopolnitvijo prvega in novim drugim odstavkom 60.a člena ZGD-1 se prenašajo številne določbe več direktiv.  Skupna obveznost članov organov vodenja in nadzora družbe za zagotavljanje sestave in objave letnih poročil je v veljavnem ZGD-1 že navedena. Prvi odstavek 60.a člena ZGD-1 določa, da morajo člani organov vodenja in nadzora družbe skupno zagotavljati, da so letna poročila z vsemi sestavnimi deli, vključno z izjavo o upravljanju družbe in izjavo o nefinančnem poslovanju, sestavljena in objavljena v skladu z ZGD-1, slovenskimi računovodskimi standardi ali mednarodnimi standardi računovodskega poročanja ter da pri tem ravnajo v skladu s pristojnostmi, skrbnostjo in odgovornostmi, kakor jih za posamezno obliko družbe določa ta zakon. Določba pomeni prenos 33. člena Direktive 2013/34/EU, ki določa kolektivno odgovornost članov organov vodenja in nadzora za skladnost z zahtevami iz navedene direktive in, kadar je ustrezno, z mednarodnimi računovodskimi standardi, sprejetimi na podlagi Uredbe (ES) št. 1606/2002, in z Delegirano uredbo (EU) 2019/815 ter za objavo letnih računovodskih izkazov, poslovnega poročila in izjave o upravljanju, če se predloži ločeno (oziroma konsolidiranih dokumentov, kadar so ti potrebni).  Kot že omenjeno, predlog zakona spreminja določbo 70.c člena ZGD-1, saj z Direktivo 2022/2464/EU spremenjena določba 19.a člena Direktive 2013/34/EU namesto obveznosti priprave izjave o nefinančnem poslovanju določa obveznost priprave poročila o trajnostnosti (več v obrazložitvi k 14. členu tega predloga zakona). Glede na navedeno je treba v prvem odstavku 60.a člena ZGD-1 besedilo »izjavo o nefinančnem poslovanju« nadomestiti z besedilom »poročilom o trajnostnosti«.  Direktiva 2022/2464/EU spreminja tudi 33. člen Direktive 2013/34/EU, da se članom organov vodenja in nadzora naloži tudi odgovornost za skladnost s standardi poročanja o trajnostnosti iz 29.b ali 29.c navedene direktive in z zahtevami iz 29.d člena navedene direktive glede oblike poročanja. Zaradi tega je potrebna nadaljnja dopolnitev v prvem odstavku 60.a člena ZGD-1, ki nalaga članom organov vodenja in nadzora družbe poleg skladnosti s slovenskimi računovodskimi standardi ali mednarodnimi standardi računovodskega poročanja tudi skladnost s standardi poročanja o trajnostnosti. Na tem mestu niso navedeni zgolj evropski standardi poročanja o trajnostnosti, saj lahko družba v nekaterih primerih poroča tudi skladno s standardi poročanja o trajnostnosti za tuja podjetja iz tretjih držav oziroma na način, ki je enakovreden evropskim standardom poročanja o trajnostnosti, kot je določeno v skladu z izvedbenim aktom o enakovrednosti standardov poročanja o trajnostnosti, sprejetim na podlagi tretjega pododstavka četrtega odstavka 23. člena Direktive 2004/109/ES. Spremenjeni 33. člen Direktive 2013/34/EU omenja tudi skladnost z 29.c členom navedene direktive glede oblike poročanja. Ker prvi odstavek 60.a člena ZGD-1 že nalaga obveznost skladnosti z ZGD-1, oblika pri poročanju o trajnostnosti pa je določena v drugem odstavku 58. člena tega zakona, tega dela ni treba prenesti.  Zaradi novih obveznosti družb, in sicer obveznosti priprave poročila o trajnostnosti in poročila o davčnih informacijah v zvezi z dohodki, kadar ima tuje podjetje iz tretje države odvisno družbo s sedežem v Republiki Sloveniji, je potreben nov drugi odstavek 60.a člena ZGD-1.  S predlogom zakona se 60.a člen ZGD-1 dopolnjuje tako, da se določi, da se obveznost iz prvega odstavka 60.a člena ZGD-1 smiselno uporablja tudi za člane organov vodenja in nadzora odvisnih družb s sedežem v Republiki Sloveniji, ki jih ima tuje podjetje iz tretje države, ter za zastopnike tujega podjetja iz tretje države glede:  ‒ priprave poročila o davčnih informacijah v zvezi z dohodki, ki se nanaša na tuje podjetje iz tretje države, in njegove predložitve in objave na spletni strani,  ‒ predložitve poročila o trajnostnosti v skladu s 70.d členom tega zakona in poročila o trajnostnosti v skladu s prvim in drugim odstavkom 58. člena tega zakona.  Glede na to, da morda člani upravnih, poslovodnih in nadzornih organov odvisnih družb, ki imajo sedež v Evropski uniji in ki jih nadzira obvladujoče tuje podjetje s sedežem zunaj Evropske unije (odvisnih družb, ki jih obvladuje tuje podjetje iz tretje države), ali osebe, odgovorne za izvajanje formalnosti v zvezi z razkritjem za podružnico (zastopniki tujega podjetja), le omejeno poznajo vsebino poročila o trajnostnosti oziroma poročila o davčnih informacijah v zvezi z dohodki, ki ju pripravi družba s sedežem v tretji državi, ali imajo le omejeno možnost prejeti take informacije ali poročilo od družbe iz tujine, so lahko ti člani ali te osebe odgovorni (le) za zagotovitev, da je bilo poročilo družbe s sedežem v tretji državi po njihovem najboljšem vedenju in sposobnostih pripravljeno in objavljeno na način, kot ga določa predlog zakona, oziroma da je odvisna družba ali podružnica pripravila in predložila zaradi javne objave AJPES vse informacije, ki jih ima na voljo, jih je prejela ali pridobila od matične družbe iz tretje države. Če so informacije ali poročilo nepopolni, se odgovornost teh članov ali oseb razširi na objavo izjave, v kateri se navede, da tuje podjetje iz tretje države, ki obvladuje družbo v državi članici (obvladujoče tuje podjetje iz tretje države), ali tuje podjetje iz tretje države, ki je v Evropski uniji ustanovilo podružnico, ni dalo na voljo vseh potrebnih informacij.  Kot že pojasnjeno, se obveznost priprave poročila o trajnostnosti družbam nalaga na podlagi z Direktivo 2022/2464/EU spremenjene določbe 19.a člena Direktive 2013/34/EU. Pomembni so tudi novi 40.a, 40.b, 40.c in 40.d členi Direktive 2013/34/EU, ki določajo obveznosti odvisne družbe, ki je zavezana pripraviti poročilo o trajnostnosti in ki jo obvladuje družba iz tretje države, kadar so izpolnjeni zadevni pogoji (podrobnejše pojasnilo je v nadaljevanju pri obrazložitvi k 15. členu pri pojasnilih glede novega 70.d člena ZGD-1), saj mora pripraviti poročilo o trajnostnosti v zvezi s tujim podjetjem iz tretje države. 40.c člen določa skupno odgovornost članov administrativnih, upravnih in nadzornih organov odvisnih družb iz 40.a člena ter podružnic podjetij iz tretjih držav za zagotavljanje, da se njihovo poročilo o trajnostnosti po njihovem najboljšem védenju in zmožnosti pripravi v skladu s 40.a členom ter se objavi in je dostopno v skladu s 40.d členom. Skladno z ZGD-1 je pri podružnicah tujega podjetja za to odgovoren zastopnik tujega podjetja.  Tudi 48.e člen Direktive 2013/34/EU, dopolnjene z Direktivo 2021/2101/EU, določa odgovornost za pripravo, objavo in omogočanje dostopa do poročila o davčnih informacijah v zvezi z dohodki.  Navedeni člen direktive v drugem odstavku določa, da so člani upravnih, poslovodnih in nadzornih organov odvisnih družb in osebe, imenovane za izvajanje formalnosti v zvezi z razkritjem na podlagi 41. člena Direktive (EU) 2017/1132 za podružnice (skladno z ZGD-1 gre za zastopnika tujega podjetja), ki delujejo v okviru pristojnosti, ki jim jih podeljuje nacionalno pravo, skupno odgovorni za zagotovitev, da se poročilo o davčnih informacijah v zvezi z dohodki po njihovem najboljšem vedenju in sposobnostih pripravi na način, ki je skladen z 48.b in 48.c členom, in se objavi ter se do njega omogoči dostop v skladu z 48.d členom Direktive 2013/34/EU.  **K 12. členu**  Z dopolnitvijo prvega odstavka 61. člena ZGD-1 se prenaša člen 48e Direktive 2013/34/EU, dopolnjene z Direktivo 2021/2101/EU, ki določa odgovornost za pripravo, objavo oziroma predložitev in omogočanje dostopa do poročila o davčnih informacijah v zvezi z dohodki oziroma njegovo objavo na spletni strani.  Skupna obveznost zagotavljanja jasnosti in preglednosti letnega poročila ter izkazovanja resničnosti in poštenosti je v veljavnem ZGD-1 že navedena. Prvi odstavek 61. člena tako določa, da mora biti letno poročilo sestavljeno jasno in pregledno. Izkazovati mora resničen in pošten prikaz premoženja in obveznosti družbe, njenega finančnega položaja ter poslovnega izida. Navedeni 48.e člen Direktive 2013/34/EU, dopolnjene z Direktivo 2021/2101/EU, v drugem odstavku določa, da so člani upravnih, poslovodnih in nadzornih organov odvisnih družb in osebe, imenovane za izvajanje formalnosti v zvezi z razkritjem na podlagi 41. člena Direktive (EU) 2017/1132 za podružnice (skladno z ZGD-1 gre za zastopnika tujega podjetja), ki delujejo v okviru pristojnosti, ki jim jih podeljuje nacionalno pravo, skupno odgovorni za zagotovitev, da se poročilo o davčnih informacijah v zvezi z dohodki po njihovem najboljšem vedenju in sposobnostih pripravi na način, ki je skladen z 48.b in 48.c členom, in se objavi ter se do njega omogoči dostop v skladu z 48.d členom Direktive 2013/34/EU. Ker se bo poročilo o davčnih informacijah v zvezi z dohodki pripravilo samostojno kot ločeno od letnega poročila, je namen predlagane dopolnitve, da se določba nanaša tudi na od letnega poročila ločeno poročilo o davčnih informacijah v zvezi z dohodki.  **K 13. členu**  Z novim tretjim odstavkom 70. člena ZGD-1 se prenaša z Direktivo 2022/2464/EU dodana določba v prvem odstavku 19. člena Direktive 2013/34/EU, ki velikim družbam ter majhnim in srednjim družbam, ki kotirajo na borzi, nalaga, da v poslovnem poročilu poročajo tudi o ključnih neopredmetenih sredstvih ter pojasnijo, kako je poslovni model družbe v osnovi odvisen od teh sredstev in kako ta sredstva pripomorejo k ustvarjanju vrednosti v družbi. Navedeni podatki so lahko del poročila o trajnostnosti, vendar to ni nujno, morajo pa biti del poslovnega poročila. Družbe morajo poročati tako o ključnih neopredmetenih sredstvih, ki so že zajeti v bilanci stanja, kot o vseh preostalih ključnih neopredmetenih sredstvih. V obrazložitvi k 5. členu je bolj podrobno pojasnjeno, da v nekaterih primerih ni mogoče razlikovati med informacijami o neopredmetenih sredstvih in informacijami o zadevah v zvezi s trajnostnostjo.  70. člen ZGD-1 določa sestavine poslovnega poročila. Člen se v novem tretjem odstavku dopolni z novo obveznostjo, da poslovno poročilo družbe iz prvega odstavka 70.c člena ZGD-1 vsebuje poleg preostalih obveznih sestavin tudi:  ‒ poročilo o trajnostnosti, pripravljeno v skladu s 70.c členom, in  ‒ informacije o ključnih neopredmetenih sredstvih ter pojasnilo, kako je poslovni model družbe v osnovi odvisen od teh sredstev in kako ta sredstva pripomorejo k ustvarjanju vrednosti v družbi. Opredelitev izraza ključna neopredmetena sredstva je, kot že omenjeno, v 5. členu predloga zakona, in sicer gre za sredstva brez fizičnega obstoja, od katerih je v osnovi odvisen poslovni model družbe in ki so vir ustvarjanja vrednosti v družbi. Primeri ključnih neopredmetenih sredstev so navedeni v obrazložitvi k 5. členu.  Z Direktivo 2022/2464/EU je bil dopolnjen tudi 20. člen Direktive 2013/34/EU. V prvem odstavku je bila v točki (g) pri opisu politike raznolikosti posebej izpostavljana raznolikost v zvezi s spolom. Peti odstavek 70. člena ZGD-1 že določa, da družbe, ki so zavezane k reviziji, vključijo v svoje poslovno poročilo izjavo o upravljanju družbe, ki se vključi kot poseben oddelek poslovnega poročila. Določa tudi minimalni obseg izjave o upravljanju, in sicer med drugim tudi v 5. točki opis politike raznolikosti, ki se izvaja v zvezi z zastopanostjo v organih vodenja ali nadzora družbe z vidika spola in drugih vidikov, kot so na primer starost, izobrazba ali poklicne izkušnje, navedba ciljev, način izvajanja ter doseženi rezultati politike raznolikosti v obdobju poročanja. Glede na to, da je vidik spola pri izjavi o upravljanju že posebej izpostavljen, se ta določba ne spreminja.  Zaradi upoštevanja nomotehničnih pravil se del besedila veljavnega petega odstavka 70. člena ZGD-1, ki postane šesti odstavek, prenese v sedmi odstavek. Ta se dopolni tudi zato, ker je bil 20. člen Direktive 2013/34/EU dopolnjen z novim pododstavkom, v katerem je določeno, da se za družbe, za katere se uporablja 19.a člen, šteje, da so izpolnile obveznost glede politike raznolikosti, kadar v svoje poročanje o trajnostnosti vključijo informacije, zahtevane pri opisu politike raznolikosti, in če v izjavo o upravljanju družbe vključijo sklic nanje. Glede na navedeno je v zadnjem stavku sedmega odstavka 70. člena ZGD-1 dodana navedba, da se za družbe, za katere velja 70.c člen tega zakona, šteje, da so izpolnile obveznost predložitve opisa politike raznolikosti, če v poročilo o trajnostnosti vključijo informacije, ki se za ta opis zahtevajo, in če v izjavo o upravljanju družbe vključijo sklic nanje.  **K 14. členu**  S spremembo 70.c člena ZGD-1 se v nacionalno zakonodajo prenaša z Direktivo 2022/2464/EU spremenjeni 19.a člena Direktive 2013/34/EU.  Kot je pojasnjeno že v uvodu tega predloga, veljavna ureditev temelji na določbah Direktivi 2014/95/EU (ki je spremenila 19.a člen Direktive 2013/34/EU), ki je bila v naš pravni red prenesena z ZGD-1J. V 70.c členu ZGD-1 se je takrat na novo določila obveznost priprave izjave o nefinančnem poslovanju za vse družbe, ki so subjekti javnega interesa in katerih povprečno število zaposlenih je večje od 500, in družbe, ki so zavezane k pripravi konsolidiranega letnega poročila in katerih povprečno število zaposlenih na konsolidirani ravni je večje od 500. Izjava o nefinančnem poslovanju, kolikor je potrebno za razumevanje razvoja, uspešnosti in položaja podjetja ter učinka njegovih dejavnosti, vsebuje vsaj informacije o okoljskih, socialnih in kadrovskih zadevah, spoštovanju človekovih pravic ter zadevah v zvezi z bojem proti korupciji in podkupovanju. Če družba ne izvaja politik v zvezi z eno ali več navedenimi zadevami, to jasno in utemeljeno obrazloži v izjavi o nefinančnem poslovanju. Družba lahko izjavo o nefinančnem poslovanju pod nekaterimi pogoji poda tudi ločeno, izven poslovnega poročila.  ZGD-1J je krog zavezancev za pripravo izjave o nefinančnem poslovanju opredelil nekoliko drugače kot Direktiva 2014/95/EU, saj zavezancev ni omejil na pogoj, da mora družba izpolnjevati merila za velike družbe (oziroma za velike skupine pri konsolidirani izjavi o nefinančnem poslovanju). Razlog je, da je že takrat ZGD-1 subjekte javnega interesa opredeljeval za potrebe osmega poglavja kot velike družbe, zato se je menilo, da ni bilo potrebe po tem dodatku. Pomemben je tudi podatek, da je bila opredelitev subjektov javnega interesa v času sprejetja ZGD-1J veliko ožja, kot je zdaj, zato so se razmere od takrat nekoliko spremenile. Hkrati je treba pojasniti še, da se v praksi redko pojavi družba, ki ima več kot 500 zaposlenih in ne bi hkrati tudi dosegla številčnega merila velikosti iz petega odstavka 55. člena ZGD-1 (saj potrebuje za toliko zaposlenih tudi veliko sredstev). Po prejetih podatkih takšne družbe trenutno ni, tako da je možno, čeprav je zakonski zapis ZGD-1J nekoliko drugače opredelil merila za zavezance za pripravo izjave o nefinančnem poslovanju, da se obseg kroga zavezancev po ZGD-1 in Direktivi 2014/95/EU v praksi niti ni razlikoval.  V praksi so se pojavile vse večje potrebe uporabnikov po informacijah o trajnostnosti. Zato je z Direktivo 2022/2464/EU spremenjena določba 19.a člena Direktive 2013/34/EU razširila krog zavezancev za poročanje, podrobneje opredelila poročilo (več o razlogih za spremembo je pojasnjeno v uvodu predloga zakona) ter nadomestila obveznost priprave izjave o nefinančnem poslovanju z obveznostjo poročanja o trajnostnosti. Zaradi navedenega se je spremenil tudi naslov člena. Direktiva 2022/2464/EU izrecno ne opredeljuje naziva poročanja o trajnostnosti, ESRS pa so določili, da je treba pripraviti izjavo o trajnostnosti. Kljub temu se je v predlogu zakona določila obveznost priprave poročila o trajnostnosti, saj gre za zelo širok obseg informacij ter pomembnost vsebine, poleg tega je ta izraz bolj skladen z ZGD-1 (tudi v 70.b členu je omenjeno poročilo o plačilih vladam, s tem predlogom zakona pa je dodan 70.e člen, v katerem je omenjeno poročilo o davčnih informacijah v zvezi z dohodki).  S spremenjenim prvim odstavkom 70.c člena ZGD-1 se določajo zavezanci za pripravo poročila o trajnostnosti, to so po novem vse velike družbe ter majhne in srednje družbe, z vrednostnimi papirji katerih se trguje na organiziranem trgu. Določbo je treba uporabljati skupaj s 53. členom ZGD-1, ki določa, da veljajo določbe le za kapitalske družbe in za tiste osebne družbe, pri katerih za njihove obveznosti ni neomejeno odgovorna nobena fizična oseba. Hkrati se s prvim odstavkom 70.c člena ZGD-1 določa obveznost vključitve poročila o trajnostnosti v posebni oddelek poslovnega poročila, kar pomeni, da tega poročila ne bo več mogoče pripraviti ločeno (kot ločeno poročilo), kar je veljalo za izjavo o nefinančnem poslovanju. Poročilo o trajnostnosti mora vsebovati vse informacije, potrebne za razumevanje vplivov družbe na zadeve v zvezi s trajnostnostjo, in informacije, potrebne za razumevanje, kako zadeve v zvezi s trajnostnostjo vplivajo na razvoj, uspešnost in položaj družbe. To se imenuje vidik dvojne pomembnosti, pri katerem tako tveganja za družbo kot tudi vplivi družbe pomenijo vsak posebej svoj vidik pomembnosti. Družbe morajo vsak vidik pomembnosti obravnavati samostojno in razkriti informacije, ki so pomembne z obeh vidikov, ter informacije, ki so pomembne samo z enega vidika. Poročilo o trajnostnosti se vključi v poslovno poročilo kot poseben oddelek ter vsebuje tudi informacije, ki jih mora družba razkriti v skladu z 8. členom Uredbe 2020/852/EU. Kot je že pojasnjeno v obrazložitvi k 8. členu, 8. člen Uredbe 2020/852/EU določa, da družba, za katero velja obveznost objave nefinančnih informacij na podlagi 19.a ali 29.a člena Direktive 2013/34/EU, v izjavo o nefinančnem poslovanju ali konsolidirano izjavo o nefinančnem poslovanju vključi informacije o tem, kako in koliko so dejavnosti družbe povezane z gospodarskimi dejavnostmi, ki se štejejo kot okoljsko trajnostne v skladu s 3. in 9. členom navedene uredbe. Ker se uredba uporablja neposredno, obveznost iz 8. člena Uredbe 2020/852/EU ni izrecno opredeljena v tem zakonu. Zaradi jasnosti pa je treba določiti, da mora poročilo o trajnostnosti vsebovati tudi te informacije. Kot že pojasnjeno, se 8. člen Uredbe 2020/852/EU sklicuje na objavo nefinančnih informacij na podlagi 19.a ali 29.a člena Direktive 2013/34/EU, vendar Direktiva 2022/2464/EU spreminja določbe 19.a in 29.a člena Direktive 2013/34/EU, in sicer nadomešča izjavo o nefinančnem poslovanju s poročilom o trajnostnosti, zato je treba določbe uredbe razumeti v smislu, da se nanašajo na poročilo o trajnostnosti.  S spremenjenim drugim odstavkom se določa minimalna vsebina poročila o trajnostnosti, pri čemer gre za prenos drugega odstavka 19.a člena Direktive 2013/34/EU.  S spremenjenim tretjim odstavkom se določa možnost majhnih in srednjih družb, ki kotirajo na borzi, majhnih in nekompleksnih institucij, lastnih zavarovalnic in pozavarovalnic, da poročajo v poenostavljeni obliki. Glede na vse večji pomen tveganj, povezanih s trajnostnostjo, je za zagotovitev zaščite vlagateljev primerno zahtevati, da morajo tudi majhne in srednje družbe, razen mikro družb, ki kotirajo na borzi, razkriti informacije o zadevah v zvezi s trajnostnostjo. Uvedba take zahteve bo pomagala zagotoviti, da lahko udeleženci na finančnem trgu v naložbene portfelje vključijo tudi manjše družbe, saj bodo imeli na razpolago informacije o trajnostnosti, ki jih potrebujejo za sprejem odločitev o naložbenju. Namen določbe tretjega odstavka je omogočiti sorazmerno (manj zahtevno) poročanje za to skupino družb (majhne in srednje družbe), da se prepreči njihova čezmerna obremenitev.  S spremenjenim četrtim odstavkom se določa, da mora biti poročilo o trajnostnosti sestavljeno v skladu z evropskimi standardi poročanja o trajnostnosti, ki podrobneje določajo obveznosti družbe, in sicer tudi glede informacij, ki se nanašajo na kratko-, srednje- in dolgoročna obdobja; informacij o lastnih dejavnostih in o vrednostni verigi družbe; sklicevanja na in dodatnih pojasnil v zvezi z drugimi informacijami, vključenimi v poslovno poročilo, ter zneski, sporočenimi v letnih računovodskih izkazih. Družba, ki pripravi poročilo o trajnostnosti na podlagi tretjega odstavka, poroča v skladu z evropskimi standardi poročanja o trajnostnosti za majhne in srednje družbe, določenimi z delegiranim aktom Komisije, sprejetim na podlagi 29.c člena Direktive 2013/34/EU.  S spremenjenim petim odstavkom se ohranja besedilo obstoječega četrtega odstavka, ki določa, da družbi ni treba izkazati informacij iz tega člena v izjemnih primerih, na podlagi ustrezno utemeljenega mnenja članov organa vodenja ali nadzora družbe, če gre za razkritje informacij o predvidenih dogodkih ali zadevah, ki so predmet tekočih pogajanj, in bi njihovo razkritje resno škodovalo poslovnemu položaju družbe, pri tem pa opustitev razkritja ne sme vplivati na pošteno in uravnoteženo razumevanje razvoja, uspešnosti in položaja družbe ter učinka njenega delovanja. Ta razlog je zgolj začasen, ko razlog preneha, mora družba vključiti podatke v poznejše poročilo o trajnostnosti.  S spremenjenim šestim odstavkom se, kot je pojasnjeno v 52. uvodni izjavi Direktive 2022/2464/EU, določa sodelovanje delavcev pri poročilu o trajnostnosti. Vodstvo podjetja bi moralo predstavnike delavcev na ustrezni ravni obveščati in z njimi razpravljati o relevantnih informacijah ter načinih za pridobivanje in preverjanje informacij o trajnostnosti. To pomeni vzpostavitev dialoga in izmenjave mnenj med predstavniki delavcev in glavnim vodstvom – oziroma na drugi vodstveni ravni, če bi bila primernejša –, ki bi potekala v času, na način in z vsebino, ki bi predstavnikom delavcev omogočila, da izrazijo svoje mnenje. Njihovo mnenje bi bilo treba po potrebi sporočiti ustreznim upravnim, poslovodnim ali nadzornim organom.  S spremenjenim sedmim odstavkom se določi, da če družba pripravi poročilo o trajnostnosti v skladu z določbami prvega do četrtega odstavka tega člena, se šteje, da je izpolnila tudi obveznost iz drugega stavka drugega odstavka 70. člena tega zakona. Gre za prenos osmega odstavka 19.a člena Direktive 2013/34/EU, ki določa, da se za družbe, ki izpolnjujejo zahteve iz prvega do četrtega odstavka navedenega člena, in družbe, ki uporabljajo odstopanje iz šestega odstavka navedenega člena, šteje, da izpolnjujejo zahtevo iz tretjega pododstavka prvega odstavka 19. člena navedene direktive. Ta določa, da kolikor je potrebno za razumevanje razvoja, uspešnosti ali položaja podjetja, analiza razvoja in uspešnosti poslovanja družbe ter njegovega položaja vključuje tako ključne finančne kot, kadar je to ustrezno, nefinančne kazalnike uspešnosti, pomembne za specifično poslovanje, vključno z informacijami o okoljskih in kadrovskih zadevah. Navedena določba je prenesena z drugim stavkom drugega odstavka 70. člena tega zakona, zato se v sedmem odstavku nanjo naredi sklic.  Z novim osmim odstavkom se določa, da se odvisna družba lahko izvzame iz obveznosti priprave poročila o trajnostnosti. Pri tem je pomembno upoštevati deseti odstavek tega člena, ki določa, da velika družba, s katere vrednostnimi papirji se trguje na organiziranem trgu, ne more biti izvzeta iz obveznosti priprave poročila o trajnostnosti po osmem odstavku. Z novim osmim odstavkom se prenaša deveti odstavek 19.a člena Direktive 2013/34/EU, vendar je določba v ZGD-1 strukturirana nekoliko drugače, saj je pregledneje določeno, katere določbe veljajo, kadar je obvladujoča družba iz države članice (to vključuje tudi situacije, ko je obvladujoča družba iz Republike Slovenije, saj je v skladu z osmim odstavkom 3. člena ZGD-1 izraz država članica opredeljen kot država članica Evropske unije ali država podpisnica Sporazuma o ustanovitvi Evropskega gospodarskega prostora) in kadar je iz tretje države. Poleg tega so potrebne navedene prilagoditve značilnostim nacionalne zakonodaje, pri čemer se je smiselno sledilo sistemu, ki je določen v šestem odstavku 56. člena ZGD-1. Deveti odstavek 19.a člena Direktive 2013/34/EU določa tudi nekatere posebnosti za primer, kadar je obvladujoča družba iz države članice in kadar je obvladujoča družba iz tretje države. Večina teh posebnosti se je prenesla tudi v ZGD-1. Zaradi zagotavljanja smiselno enakih pogojev za družbe se je nekoliko drugače opredelila obveznost odvisnih družb, kadar je obvladujoča družba iz tretje države. Dodana je bila obveznost v 2.b in 2.c točki, in sicer mora takšna odvisna družba priložiti tudi sklic na konsolidirano poslovno poročilo obvladujoče družbe in prevod tega poročila (smiselno kot v 1.b in 1.c točki). Če se ta obveznost ne bi opredelila, bi veljal različen sistem, ko bi odvisna družba, kadar je obvladujoča družba iz države članice, morala priložiti celotno poslovno poročilo, kadar pa je obvladujoča družba iz tretje države, bi zadoščala zgolj priložitev poročila o trajnostnosti. Za preprečitev zlorab pri poročanju ter da se pridobi čim bolj široka podoba o družbi in njeni povezavi s trajnostnostjo, so se pogoji smiselno izenačili. Glede na to, da je bil eden izmed osnovnih namenov direktive zagotovitev primerljivosti podatkov in uvedba enotne elektronske oblike, je bilo zaradi jasnosti izrecno opredeljeno, da se družba lahko izvzame iz priprave poročila o trajnostnosti oziroma konsolidiranega poročila o trajnostnosti le, če je to pripravljeno in objavljeno skladno s 30. členom Direktive 2013/34/EU (dodano v 1.a točki), kar vključuje tudi pripravo poročil o trajnostnosti v enotni elektronski obliki. Pogoji za izvzem morajo biti namreč takšni, da drugi deležniki lahko dobijo smiselno podobne informacije in v podobni obliki, kot če izvzema ne bi bilo.  Izvzeta odvisna družba se izvzame zgolj iz obveznosti iz prvega do četrtega odstavka tega člena, kar pomeni, da mora tudi v primeru izvzema izvzeta odvisna družba upoštevati šesti odstavek 70.c člena, ki določa sodelovanje delavcev v zvezi s poročanjem o trajnostnosti.  ZGD-1 sledi določbam Direktive 2013/34/EU (ob upoštevanju razlik in pojasnil iz prejšnjega odstavka), ki razlikuje med situacijo za izvzem odvisne družbe:   1. kadar je obvladujoča družba iz države članice:  * zahteva se vključenost v konsolidirano poslovno poročilo obvladujoče družbe, pripravljeno v skladu z 29., 29.a in 30. členom Direktive 2013/34/EU (1.a točka osmega odstavka) → skladnost z evropskimi standardi poročanja o trajnostnosti,  1. kadar je obvladujoča družba iz tretje države: 2. zahteva se vključenost v konsolidirano poročilo o trajnostnosti (2.a točka osmega odstavka) → skladnost z evropskimi standardi poročanja o trajnostnosti ali na način, ki je enakovreden tem standardom poročanja o trajnostnosti, kot je določeno v skladu z izvedbenim aktom o enakovrednosti standardov poročanja o trajnostnosti, sprejetim na podlagi tretjega pododstavka četrtega odstavka 23. člena Direktive 2004/109/ES, in skladnost s 30. členom Direktive 2013/34/EU, 3. poslovno poročilo izvzete odvisne družbe ali konsolidirano poročilo o trajnostnosti, ki ga opravi obvladujoča družba s sedežem v tretji državi, mora vključevati tudi informacije, ki jih je treba razkriti v skladu z 8. členom Uredbe 2020/852/EU in se nanašajo na dejavnosti izvzete odvisne družbe in njenih odvisnih družb (2.d točka osmega odstavka).   Skupne določbe, ki veljajo ne glede na to, iz katere države je obvladujoča družba, pa so:   1. poslovno poročilo izvzete odvisne družbe mora vsebovati vse naslednje informacije (1.b in 2.b točka osmega odstavka):  * firmo in sedež obvladujoče družbe, ki poroča o informacijah na ravni skupine, * spletno povezavo do konsolidiranega poslovnega poročila obvladujoče družbe in do mnenja o skladnosti poročila o trajnostnosti s pravili trajnostnega poročanja. Kadar je obvladujoča družba iz tretje države, se zahteva tudi spletna povezava do konsolidiranega poročila o trajnostnosti (če to ni vsebovano v konsolidiranem poslovnem poročilu), * informacijo, da je družba izvzeta iz obveznosti iz prvega odstavka tega člena;  1. izvzeta odvisna družba v roku enega meseca od objave konsolidiranega poslovnega poročila družbe (kadar je obvladujoča družba iz tretje države, v roku enega meseca od objave konsolidiranega poročila o trajnostnosti) zaradi javne objave predloži AJPES prevedeno (1.c in 2.c točka osmega odstavka):  * konsolidirano poslovno poročilo obvladujoče družbe in kadar je obvladujoča družba iz tretje države, tudi konsolidirano poročilo o trajnostnosti (če to ni vsebovano v konsolidiranem poslovnem poročilu), * mnenje o skladnosti poročila o trajnostnosti s pravili trajnostnega poročanja.   Vsak prevod, ki ni overjen, mora vključevati izjavo o tem;   1. mnenje o skladnosti poročila o trajnostnosti s pravili trajnostnega poročanja mora podati revizor ali druga fizična ali pravna oseba, ki je za to pristojna v skladu z nacionalnim pravom, po katerem se ureja obvladujoča družba.   Zadnji trije pododstavki devetega odstavka 19.a člena Direktive 2013/34/EU so namenjeni posebnim situacijam. Ker v nacionalno zakonodajo ni bil prenesen 37. člen Direktive 2013/34/EU, ni potreben prenos četrtega podostavka. Ni relevanten niti peti pododstavek, saj gre za posebno pravno obliko kreditnih institucij, ki po naši zakonodaji ni dovoljena. Prenesti je treba šesti podostavek, zato se v devetem odstavku 70.c člena ZGD-1 določa, da se za namene osmega odstavka zavarovalnice (vključno z družbami za vzajemno zavarovanje in pozavarovalnicami), ki so na podlagi finančnih povezav del skupine, kot je opredeljena v prvem in drugem odstavku 354. člena Zakona o zavarovalništvu, ali del skupine s končno nadrejeno družbo s sedežem v Republiki Sloveniji, kot je opredeljena v 355. členu Zakona o zavarovalništvu, in se nad njimi izvaja nadzor skupine, kot je opredeljen v 359. členu Zakona o zavarovalništvu, obravnavajo kot odvisne družbe obvladujoče družbe te skupine.  Pojasniti je treba še, da so navedene določbe za izvzem iz obveznosti priprave poročila o trajnostnosti drugačne od nacionalnih pravil za izvzem družbe iz obveznosti priprave konsolidiranega letnega poročila, opredeljenih v šestem odstavku 56. člena ZGD-1. Izvzem velja, če so izpolnjeni naslednji pogoji:   * gre za obvladujočo družbo, s katere vrednostnimi papirji se ne trguje na organiziranem trgu, * gre za obvladujočo družbo, ki je hkrati tudi odvisna družba družbe iz države članice, * če je družba iz države članice imetnica vseh deležev v izvzeti družbi ali ima v lasti več kot 90 odstotkov deležev in preostali družbeniki soglašajo z izvzetjem, * če je izvzeta družba vključena v konsolidacijo obvladujoče družbe iz države članice.   Z novim enajstim odstavkom se jasno opredeli, za katere družbe se določbe 70.c, 70.č in 70.d člena ZGD-1 ne uporabljajo:  ‒ mikro družbe, s katere vrednostnimi papirji se trguje na organiziranem trgu → saj glede na prvi odstavek 19.a člena Direktive 2013/34/EU niso dolžne pripraviti poročila o trajnostnosti,  ‒ finančne produkte, navedene pod (b) in (f) 12. točke 2. člena Uredbe 2019/2088/EU → saj so ti glede na četrti odstavek 1. člena Direktive 2013/34/EU izključeni iz uporabe.  **K 15. členu**  S predlogom zakona se dodata nova 70.č in 70.d člen.  70.č  Z novim 70.č členom ZGD-1 se v nacionalno zakonodajo prenaša z Direktivo 2022/2464/EU spremenjena določba 29.a člena Direktive 2013/34/EU. Prejšnja določba tega člena je bila prenesena v dvanajsti odstavek 56. člena ZGD-1, ki, kot je pojasnjeno v obrazložitvi k 7. členu, določa, da mora konsolidirano poslovno poročilo subjekta javnega interesa, katerega povprečno število zaposlenih v poslovnem letu je na bilančni presečni dan na ravni skupine večje od 500, vsebovati tudi konsolidirano izjavo o nefinančnem poslovanju. Besedilo se s tem predlogom zakona črta.  Kot že pojasnjeno, Direktiva 2022/2464/EU spreminja določbe 19.a in 29.a člena Direktive 2013/34/EU, in sicer nadomešča izjavo o nefinančnem poslovanju s poročilom o trajnostnosti ter konsolidirano izjavo o nefinančnem poslovanju s konsolidiranim poročilom o trajnostnosti.  V prvem odstavku 70.č člena ZGD-1 se prenaša prvi odstavek 29.a člena Direktive 2013/34/EU, ki določa, da obvladujoča podjetja velike skupine v konsolidirano poslovno poročilo vključijo tudi konsolidirano poročilo o trajnostnosti. Pri prenosu Direktive 2022/2464/EU je Komisija pojasnila, da mora biti pri ugotavljanju obveznosti velikost skupine smiselno enako opredeljena v konsolidiranem letnem poročilu in konsolidiranem poročilu o trajnostnosti. Navedeni razlagi se je sledilo, saj je smiselno, da sta obe konsolidaciji primerljivi, zato se je tudi v 70.č členu upoštevala skladnost s petim odstavkom 56. člena ZGD-1. Ta določa, da obvladujoča družba, ki skupaj z odvisnimi družbami ne dosega pogojev za velike družbe iz petega odstavka 55. člena tega zakona, pri čemer se merili čistih prihodkov od prodaje in vrednosti aktive povečata za 20 %, ni dolžna izdelati konsolidiranega letnega poročila. 56. člen ZGD-1 tako pri konsolidaciji letnega poročila upošteva možnost, ki jo dopušča osmi odstavek 3. člena Direktive 2013/34/EU. Ta določa, da se, kadar se pri ugotavljanju obveznosti priprave konsolidiranega letnega poročila meje meril za bilančno vsoto in čisti prihodek povečajo za 20 %, pobot iz tretjega odstavka 24. člena in izločitev iz sedmega odstavka 24. člena Direktive 2013/34/EU ne opravita. Glede na to, da ZGD-1 dopušča v petem odstavku 56. člena pri ugotavljanju obveznosti priprave konsolidiranega letnega poročila le to možnost, je treba prvi odstavek 70.č člena s tem uskladiti, da dosežemo smiselno enake pogoje za ugotavljanje obveznosti priprave konsolidiranega letnega poročila in priprave konsolidiranega poročila o trajnostnosti. Glede na navedeno je v prvem odstavku 70.č člena ZGD-1 določeno, da obvladujoča družba vključi v svoje konsolidirano poslovno poročilo tudi konsolidirano poročilo o trajnostnosti, kadar skupaj z odvisnimi družbami dosega pogoje za veliko družbo iz petega odstavka 55. člena tega zakona, pri čemer se merili čistih prihodkov od prodaje in vrednosti aktive povečata za 20 %. Zaradi večje jasnosti se, kot je pojasnjeno tudi v obrazložitvi k 7. členu, dodaja tudi besedilo, da obvladujoča družba pri ugotavljanju čistih prihodkov od prodaje in vrednosti aktive ne upošteva prilagoditev, potrebnih za pripravo konsolidiranih računovodskih izkazov.  Za konsolidirano poročilo o trajnostnosti se smiselno uporablja 70.c člen ZGD-1, ki opredeljuje poročilo o trajnostnosti. Smiselna uporaba pomeni, da se vanj vključijo informacije, pomembne z vidika celotne skupine. Torej vse tiste informacije, potrebne za razumevanje vpliva skupine na zadeve v zvezi s trajnostnostjo, in informacije, potrebne za razumevanje, kako zadeve v zvezi s trajnostnostjo vplivajo na razvoj, uspešnost in položaj skupine. V tretjem odstavku je opredeljen položaj, kadar družba, ki poroča, ugotovi, da se tveganja za skupino ali vplivi skupine bistveno razlikujejo od tveganj, s katerimi se spoprijema ena ali več njenih odvisnih družb, ali vplivov ene ali več njenih odvisnih družb. Takrat mora podati ustrezno razlago tveganj, ki jim je izpostavljena ta odvisna družba ali odvisne družbe, in vplivov te odvisne družbe ali odvisnih družb. Družbe morajo navesti tudi, katere odvisne družbe, ki se bodo konsolidirale, so izvzete iz poročanja o trajnostnosti oziroma iz konsolidiranega poročanja o trajnostnosti v skladu z osmim odstavkom 70.c člena ZGD-1. Velika družba, s katere vrednostnimi papirji se trguje na organiziranem trgu, ne more biti izvzeta iz obveznosti priprave konsolidiranega poročila o trajnostnosti v skladu z osmim odstavkom 70.c člena ZGD-1.  Kot je pojasnjeno v obrazložitvi k prejšnjemu členu, so določbe za izvzem iz obveznosti priprave poročila o trajnostnosti drugačne od nacionalnih pravil za izvzem družbe iz obveznosti priprave konsolidiranega letnega poročila.  S četrtim odstavkom novega 70.č člena ZGD-1 se prenaša določba sedmega odstavka Direktive 2022/2464/EU. Če družba pripravi konsolidirano poročilo o trajnostnosti skladno z določbami tega zakona, se šteje, da je izpolnila tudi obveznost iz drugega stavka drugega odstavka 70. člena in obveznost priprave poročila o trajnostnosti iz prvega do petega odstavka 70.c člena tega zakona. Navedeno pomeni, da mora družba vseeno upoštevati šesti odstavek 70.c člena, ki določa sodelovanje delavcev v zvezi s poročanjem o trajnostnosti.  70.d  Z novim 70.d členom ZGD-1 se v nacionalno zakonodajo prenašajo z Direktivo 2022/2464/EU dodane nove določbe 40.a do 40.d člena Direktive 2013/34/EU, ki urejajo posebno poročilo o trajnostnosti za odvisne družbe s sedežem v Republiki Sloveniji, ki jih obvladuje družba iz tretje države (to je družba, ki ima sedež zunaj Republike Slovenije v državi, ki ni država članica ‒ smiselna uporaba 674. člena ZGD-1). Gre za poročilo o trajnostnosti v zvezi s tujim podjetjem iz tretje države.  V 20. uvodni izjavi Direktive 2022/2464/EU je pojasnjeno, da bi morala informacije o trajnostnosti zagotavljati tudi tuja podjetja iz tretjih držav, ki so pomembno aktivna na ozemlju Evropske unije, da se zagotovi, da tudi ta tuja podjetja odgovarjajo za svoj vpliv na ljudi in okolje ter da bi za vse družbe, ki delujejo na notranjem trgu, veljali enaki konkurenčni pogoji. Zato bi morale za tuja podjetja iz tretjih držav, ki v Evropski uniji ustvarijo več kot 150 milijonov EUR čistega prihodka in ki imajo odvisno družbo ali podružnico na ozemlju Evropske unije, prav tako veljati zahteve glede poročanja o trajnostnosti. Da bi bile te zahteve sorazmerne in izvršljive, bi se moral uporabljati prag čistega prihodka v višini več kot 40 milijonov EUR za podružnice podjetij iz tretjih držav, pragi, povezani s tem, ali se družba šteje za veliko družbo ali majhno oziroma srednjo družbo, ki kotira na borzi, pa bi se morali uporabljati za odvisne družbe tujih podjetij iz tretjih držav, saj bi morale biti take odvisne družbe in podružnice odgovorne za predložitev za javno objavo poročila tujega podjetja iz tretje države o trajnostnosti. Če tuje podjetje iz tretje države kljub prizadevanjem odvisne družbe ali podružnice za pridobitev potrebnih informacij ne zagotovi vseh informacij o trajnostnosti, ta odvisna družba ali podružnica pripravi poročilo o trajnostnosti, v katero vključi vse informacije, ki jih ima na voljo, skupaj z izjavo, v kateri navede, da poročilo ne vsebuje vseh zahtevanih informacij, ker ji jih tuje podjetje iz tretje države ni predložilo. Za kakovostno in zanesljivo poročanje bi bilo treba poročila tujih podjetij iz tretjih držav o trajnostnosti objaviti skupaj z mnenjem o skladnosti poročila o trajnostnosti s pravili trajnostnega poročanja. Če se mnenje o skladnosti poročila o trajnostnosti s pravili trajnostnega poročanja ne predloži, bi morala odvisna družba ali podružnica podjetja iz tretje države podati izjavo, da tuje podjetje iz tretje države tega ni predložilo. Poročilo o trajnostnosti bi moralo biti javnosti dostopno brezplačno.  Določbe 40.a do 40.d člena Direktive 2013/34/EU družbe zavezujejo, da predložijo posebno poročilo o trajnostnosti v zvezi s tujim podjetjem iz tretje države, ki se nanaša na podatke obvladujoče družbe oziroma njene skupine, v dveh situacijah:   1. odvisna družba je zavezana pripraviti poročilo o trajnostnosti v skladu s 70.c členom ZGD-1 (izpolnjuje pogoje bodisi za veliko družbo bodisi za srednjo ali majhno družbo, s katere vrednostnimi papirji se trguje na organiziranem trgu (razen mikro družbo)), in je v skupini, v kateri je zavezano pripraviti konsolidirano letno poročilo za najširši krog družb v skupini tuje podjetje iz tretje države; 2. podružnica je v predhodnem poslovnem letu ustvarila čisti prihodek (od prodaje) v višini več kot 40 milijonov EUR in jo je ustanovilo tuje podjetje iz tretje države, ki:   ‒ ni v skupini ali  ‒ je v skupini, v kateri je zavezano pripraviti konsolidirano letno poročilo za najširši krog družb v skupini tuje podjetje iz tretje države.  Zapis »je zavezano pripraviti konsolidirano letno poročilo za najširši krog družb v skupini tuje podjetje iz tretje države« pomeni, da mora biti končna obvladujoča družba iz tretje države. Odvisna družba zato ni zavezana pripraviti poročila, če je v skupini (oziroma to smiselno velja za podružnico, ki jo je ustanovilo tuje podjetje iz tretje države, ki je v skupini), v kateri je zavezano pripraviti konsolidirano letno poročilo za najširši krog družb v skupini tuje podjetje iz države članice  (v kateri je končna obvladujoča družba iz države članice). V takšnem primeru je namreč že to tuje podjetje zavezano poročati o trajnostnosti skladno s pravom Evropske unije.  Situacija iz A. točke je prenesena v 70.d člen ZGD-1, situacija iz B. točke pa je prenesena v 683.b člen, v poglavje o podružnicah. Za obe situaciji velja:  ‒ obveznost velja le, kadar čisti prihodki od prodaje tujega podjetja iz tretje države (le v primeru podružnic, kadar tuje podjetje iz tretje države, ki jo je ustanovilo, ni v skupini) ali njegove skupine (kadar je tuje podjetje iz tretje države v skupini) na podlagi podatkov zadnjih dveh zaporednih poslovnih let na bilančni presečni dan bilance stanja obakrat presežejo 150.000.000 eurov:  ‒ poročilo o trajnostnosti mora vsebovati informacije iz:   * iz c) do d) 1. točke drugega odstavka 70.c člena tega zakona, * iz 2. do 6. točke in po potrebi 8. točke drugega odstavka 70.c tega zakona,   pripravljene na ravni skupine obvladujoče družbe (oziroma na ravni družbe – torej na ravni tujega podjetja iz tretje države, kadar ta ni v skupini ‒ v primeru podružnic);  ‒ poročilo o trajnostnosti mora biti pripravljeno v skladu s standardi, ki jih Komisija do 30. junija 2024 sprejme z delegiranimi akti – to so standardi poročanja o trajnostnosti za tuja podjetja iz tretjih držav, opredeljeni v 11. alineji četrtega odstavka 53. člena, in so določeni z delegiranim aktom Komisije, sprejetim na podlagi 40.b člena Direktive 2013/34/EU. Odvisna družba ali podružnica lahko poroča tudi v skladu z evropskimi standardi poročanja o trajnostnosti ali v skladu s standardi, ki na podlagi izvedbenega akta veljajo za enakovredne.  Tuje podjetje iz tretje države lahko poročilo o trajnostnosti pripravi samo, takrat je njegova odvisna družba oziroma podružnica zavezana le, da ga zaradi javne objave predloži AJPES. Odvisna družba oziroma podružnica pa ne bo vedno pridobila poročila o trajnostnosti od tujega podjetja iz tretje države. V takem primeru od njega zahteva, da ji zagotovi vse podatke, ki so potrebni za pripravo poročila. Če tuje podjetje iz tretje države zahtevanih podatkov ne predloži, odvisna družba oziroma podružnica pripravi in zaradi javne objave predloži AJPES poročilo o trajnostnosti, ki vsebuje podatke, ki jih ima na voljo, jih je prejela ali pridobila od tujega podjetja iz tretje države. Pri tem mora obvezno izpolniti tudi izjavo, da poročilo ne vsebuje vseh zahtevanih podatkov, ker ji jih tuje podjetje iz tretje države ni predložilo.  Odvisna družba oziroma podružnica mora tako v obeh primerih predložiti prevedeno poročilo o trajnostnosti v zvezi s tujim podjetjem iz tretje države, ki se nanaša na podatke obvladujoče družbe oziroma njene skupine, zaradi javne objave AJPES, v dvanajstih mesecih po koncu poslovnega leta. Hkrati mora predložiti tudi prevedeno mnenje o skladnosti poročila o trajnostnosti s pravili trajnostnega poročanja, ki je izdano v skladu s tem zakonom oziroma z nacionalnim pravom države obvladujoče družbe. Vsak prevod, ki ni overjen, mora vključevati izjavo o tem. Kadar tuje podjetje iz tretje države mnenja o skladnosti poročila o trajnostnosti s pravili trajnostnega poročanja ne predloži, odvisna družba oziroma podružnica predloži AJPES tudi izjavo, da ji tuje podjetje iz tretje države tega ni predložilo.  S petim odstavkom 70.d člena se prenaša del določbe 5. točke 2. člena Direktive 2013/34/EU, v katerem se opredeli izraz čisti prihodki (ZGD-1 uporablja pojem čisti prihodki od prodaje) iz prvega odstavka 70.d člena. To so prihodki, kot so opredeljeni v skladu s standardi računovodskega poročanja, na podlagi katerih tuje podjetje iz tretje države sestavlja računovodske izkaze, ali z njihovo smiselno uporabo.  S šestim odstavkom 70.d člena se prenaša določba zadnjega podostavka prvega odstavka 40.a. člena Direktive 2013/34/EU, ki določa, da lahko država članica od odvisne družbe, ki je zavezanka za pripravo poročila o trajnostnosti v skladu s 70.c členom ZGD-1 in ki jo obvladuje družba, za katero velja pravo tretje države, zahteva, da ji pošlje informacije o čistem prihodku, ki ga je na njihovem ozemlju in v Uniji ustvarilo podjetje iz tretje države.  **K 16. členu**  Direktiva 2021/2101/EU v 11. uvodni izjavi navaja, da bi morale največje družbe, ki sestavljajo skupino (multinacionalke), ter nekatere velike samostojne družbe javnosti predložiti poročilo o davčnih informacijah v zvezi z dohodki, če v obdobju dveh zaporednih poslovnih let presegajo zadevno velikost glede na znesek prihodkov, odvisno od konsolidiranega prihodka skupine ali prihodka samostojne družbe. Takšna obveznost bi morala prenehati veljati, ko ti prihodki ne presežejo več zadevnega zneska v dveh zaporednih poslovnih letih, obveznost pa ponovno nastane, če se prihodki v dveh zaporednih poslovnih letih spet povečajo prek zadevne ravni.  Družbe, ki so zavezane pripraviti poročilo o davčnih informacijah v zvezi z dohodki, določa 70.e člen ZGD-1. Vsebino poročila o davčnih informacijah v zvezi z dohodki pa določa 70.f člen ZGD-1.  V skupino družb, ki morajo pripraviti poročilo o davčnih informacijah v zvezi z dohodki, so uvrščene družbe, ki so zavezane k pripravi konsolidiranega letnega poročila za najširši krog družb v skupini v skladu s 56. členom ZGD-1, če konsolidirani prihodek na podlagi podatkov zadnjih dveh zaporednih poslovnih let na bilančni presečni dan bilance stanja obakrat preseže 750.000.000 EUR. Enaka obveznost se določa tudi za samostojne družbe, torej družbe, ki niso v skupini, če glede prihodka prav tako v zadnjih dveh zaporednih poslovnih letih na bilančni presečni dan bilance stanja obakrat presežejo prag 750.000.000 EUR.  Obveznost v skladu z 48.b členom navedene direktive ne velja za družbe, ki niso v skupini, in obvladujoče družbe ter njihove povezane družbe, če imajo te družbe, vključno s pripadajočimi podružnicami, sedež, stalno mesto poslovanja ali stalno poslovno dejavnost na ozemlju ene države članice in v nobeni drugi davčni jurisdikciji.  V skladu z 12. uvodno izjavo Direktive 2021/2101/EU obveznost poročanja o davčnih informacijah v zvezi z dohodki tudi ne velja za družbe iz bančnega sektorja, za katere velja Direktiva 2013/36/EU in ki v svoje poročilo, pripravljeno v skladu z 89. členom navedene direktive, vključijo vse svoje dejavnosti in po potrebi vse dejavnosti svojih povezanih podjetij, vključenih v njihove konsolidirane računovodske izkaze, vključno z dejavnostmi, za katere ne veljajo določbe 3. dela, naslov I, poglavje 2, Uredbe 575/2013/EU. Na podlagi navedene direktive in uredbe je obveznost poročanja za banke z Zakonom o bančništvu (Uradni list RS, št. 92/21 in 123/21 – ZBNIP) strožje urejena. Na podlagi navedenega se uporaba določb ZGD-1 za banke v tem delu izključuje na podlagi načela lex specialis.  Direktiva 2021/2101/EU že v 10. uvodni izjavi navaja, da bi bilo treba javnosti omogočiti, da nadzoruje vse dejavnosti skupine družb, če ima skupina določene vrste subjektov s sedežem v Evropski uniji. V primeru družb ali družb v skupini, ki v Evropski uniji poslujejo zgolj prek odvisnih družb ali podružnic, bi morale te odvisne družbe in podružnice objaviti poročilo o davčnih informacijah v zvezi z dohodki, ki se nanaša na obvladujočo družbo iz tretje države in omogočiti dostop do njega. V skladu z navedenim se obveznost objave oziroma zagotovitve dostopa do poročila družbe, ki ima sedež v tretji državi in katere prihodek ali konsolidirani prihodek na podlagi podatkov zadnjih dveh zaporednih poslovnih let na bilančni presečni dan bilance stanja obakrat preseže 750.000.000 EUR, prenese tudi za njene odvisne družbe in podružnice, vendar morajo biti ob tem izpolnjeni nekateri pogoji, ki jih skladno z direktivo določata 70.j in 683.c člen ZGD-1.  S predlogom zakona se vstavi nov oddelek, ki vsebuje posebne določbe glede priprave poročila o davčnih informacijah v zvezi z dohodki. Vstavijo se novi 70.e do 70.l členi.  70.e člen  S predlogom zakona se določa priprava poročila o davčnih informacijah v zvezi z dohodki za družbe, ki so zavezane k pripravi konsolidiranega letnega poročila za najširši krog družb v skupini v skladu s 56. členom ZGD-1 in za družbe, ki niso v skupini. Obveznosti v zvezi s poročilom o davčnih informacijah v zvezi z dohodki, ki se nanašajo na njegovo predložitev AJPES in objavo na spletni strani so predvidene tudi za odvisne družbe in podružnice tujega podjetja iz tretje države.  Zaradi lažje preglednosti se za namene prenosa 48.b člena Direktive 2013/34/EU, dopolnjene z Direktivo 2021/2101/EU, v 70.e členu posebej določajo zavezanci za pripravo poročila o davčnih informacijah v zvezi z dohodki oziroma poročevalci. To so družbe, ki so zavezane k pripravi konsolidiranega letnega poročila za najširši krog družb v skupini v skladu s 56. členom tega zakona, če konsolidirani prihodek na podlagi podatkov zadnjih dveh zaporednih poslovnih let na bilančni presečni dan bilance stanja obakrat preseže 750.000.000 EUR. Enaka obveznost se določa tudi za samostojne družbe, torej družbe, ki niso v skupini, če glede prihodka prav tako v zadnjih dveh zaporednih poslovnih letih na bilančni presečni dan bilance stanja obakrat presežejo prag 750.000.000 EUR.  Direktiva 2021/2101/EU že v 10. uvodni izjavi navaja, da bi bilo treba javnosti omogočiti, da nadzoruje vse dejavnosti skupine družb, če ima skupina določene vrste subjektov s sedežem v Evropski uniji. V primeru družb ali družb v skupini, ki v Evropski uniji poslujejo zgolj prek odvisnih družb ali podružnic, bi morale te odvisne družbe in podružnice objaviti oziroma predložiti poročilo o davčnih informacijah v zvezi z dohodki, ki se nanaša na obvladujoče tuje podjetje iz tretje države in omogočiti dostop do njega oziroma ga objaviti na spletni strani. V skladu z navedenim se obveznost objave oziroma predložitve in zagotovitve dostopa do poročila oziroma njegova objava na spletni strani tujega podjetja iz tretje države in katerega prihodek ali konsolidirani prihodek na podlagi podatkov zadnjih dveh zaporednih poslovnih let na bilančni presečni dan bilance stanja obakrat preseže 750.000.000 EUR, prenese tudi na njegove odvisne družbe in podružnice, vendar morajo biti ob tem izpolnjeni nekateri pogoji, ki jih skladno z direktivo določata 70.j in 683.c člen ZGD-1.  Obveznost pa v skladu z 48.b členom navedene direktive ne velja za samostojne družbe in obvladujoče družbe ter njihove povezane družbe, če imajo te družbe, vključno s pripadajočimi podružnicami, sedež, stalno mesto poslovanja ali stalno poslovno dejavnost na ozemlju ene same države članice in v nobeni drugi davčni jurisdikciji. Določba se s predlogom zakona prenaša v četrti odstavek 70.e člena ZGD-1.  V skladu z 12. uvodno izjavo Direktive 2021/2101/EU obveznost poročanja o davčnih informacijah v zvezi z dohodki tudi ne velja za družbe iz bančnega sektorja, za katere velja Direktiva 2013/36/EU in ki v poročilo, pripravljeno v skladu z 89. členom navedene direktive, vključijo vse dejavnosti in po potrebi vse dejavnosti svojih povezanih podjetij, vključenih v njihove konsolidirane računovodske izkaze, vključno z dejavnostmi, za katere ne veljajo določbe 3. dela, naslov I, poglavje 2, Uredbe 575/2013/EU. Pravila za izvajanje javnega poročanja v bančnem sektorju so v slovenskem pravnem redu urejena v zakonodaji, ki ureja bančno pravo. Na podlagi pooblastila v 109. členu Zakona o bančništvu (Uradni list RS, št. 92/21 in 123/21 – ZBNIP) je Svet Banke Slovenije sprejel Sklep o poslovnih knjigah in letnih poročilih bank in hranilnic (Uradni list RS, št. 184/21), ki v 3. točki 2. odstavka 20. člena ureja določeno vsebino letnega poročila. Čeprav je na podlagi navedene direktive in uredbe obveznost poročanja za banke z Zakonom o bančništvu (Uradni list RS, št. 92/21 in 123/21 – ZBNIP) strožje urejena, je uporaba določb ZGD-1 za banke v tem delu izključena v obliki posebne zakonske izključitve za banke. Direktiva 2021/2101/EU za tretji odstavek 48.b člena Direktive 2013/34/EU določa, da poročila o davčnih informacijah v zvezi z dohodki ni treba pripraviti v primeru družb ali družb v skupini, če te razkrijejo poročilo v skladu z 89. členom Direktive 2013/36/EU Evropskega parlamenta in Sveta, ki zajame informacije o vseh njihovih dejavnostih in v primeru končnih obvladujočih podjetij vseh dejavnostih vseh povezanih podjetij, vključenih v konsolidirane računovodske izkaze.  Za namene prenosa drugega odstavka 48.a člena Direktive 2013/34/EU, ki jo dopolnjuje Direktiva 2021/2101/EU, se opredeljuje tudi pojem prihodka v zvezi s poročilom o davčnih informacijah v zvezi z dohodki.  70.f člen  70.f člen določa vsebino poročila o davčnih informacijah v zvezi z dohodki. S predlaganim členom se prenaša 48.c člen Direktive 2013/34/EU, ki jo dopolnjuje Direktiva 2021/2101/EU. Poročilo o davčnih informacijah v zvezi z dohodki mora vsebovati podatke o celotnem poslovanju samostojne (torej družbe, ki ni v skupini) ali obvladujoče družbe, vključno s poslovanjem vseh povezanih družb, vključenih v konsolidirano letno poročilo, zlasti pa podatke, ki so našteti v prvem odstavku 70.f člena predloga zakona. Razkritje podatkov, ki so našteti, je tako obvezno, lahko pa družba razkrije še več podatkov, če to želi.  Družba lahko poročilo pripravi tudi v skladu z navodili za poročanje iz oddelka III, dela B in C, Priloge III k Direktivi Sveta 2011/16/EU, pri čemer v poročilu navede, v skladu s katerimi navodili je pripravila poročilo. Za nekatere družbe, ki bodo zavezane k javnemu poročanju o davčnih informacijah v zvezi z dohodki po predlogu zakona, namreč že velja obveznost poročanja o davčnih informacijah v zvezi z dohodki, vendar le davčnim organom s t. i. poročilom po državah oziroma CbCR na podlagi Zakona o davčnem postopku (Uradni list RS, št. 13/11 – uradno prečiščeno besedilo, 32/12, 94/12, 101/13 – ZDavNepr, 111/13, 22/14 – odl. US, 25/14 – ZFU, 40/14 – ZIN-B, 90/14, 91/15, 63/16, 69/17, 13/18 – ZJF-H, 36/19, 66/19, 145/20 – odl. US, 203/20 – ZIUPOPDVE, 39/22 – ZFU-A, 52/22 – odl. US, 87/22 – odl. US in 163/22; ZDavP-2). 248.b člen ZDavP-2 opredeljuje predložitev poročila po državah (CbCR) v skladu z 255.i do 255.l členom ZDavP-2 in 86.c do 86.g členom Pravilnika o izvajanju Zakona o davčnem postopku. Če družba pripravi CbCR za davčne organe, ima v skladu 3. odstavkom 48.c člena Direktive 2013/34/EU (2. člen Direktive 2021/2101/EU) možnost, da poročilo pripravi v skladu z navodili za poročanje iz Direktive 2011/16/EU o upravnem sodelovanju na področju obdavčevanja in razveljavitvi Direktive 77/799/EGS. S tem Direktiva 2013/34/EU, ki jo dopolnjuje Direktiva 2021/2101/EU (14. uvodna izjava), družbam omogoča, da se izognejo ustvarjanju upravnega bremena. V poročilu o davčnih informacijah v zvezi z dohodki pa morajo navesti, kateri okvir poročanja je bil uporabljen. Poročilo o davčnih informacijah v zvezi z dohodki bi lahko poleg tega vključevalo tudi splošen opis z obrazložitvijo v primeru obstoja bistvenih odstopanj na ravni skupine med obračunanim in plačanim davkom, ob upoštevanju ustrezne zneske iz preteklih poslovnih let.  70.g člen  70.g člen določa, da v obeh primerih, torej če družba razkrije podatke na podlagi prvega odstavka 70.f člena ali podatke razkrije na podlagi navodil za poročanje iz oddelka III, dela B in C, Priloge III k Direktivi Sveta 2011/16/EU, mora poročilo pripraviti z uporabo skupne predloge in elektronskih oblik poročanja, ki so strojno berljive. Poročilo o davčnih informacijah v zvezi z dohodki bo družba pripravila na podlagi sprejetega standardnega obrazca v elektronski obliki, ki je strojno berljiva, ki ga Komisija sprejme na podlagi drugega stavka četrtega odstavka 48c člena Direktive 2013/34/EU, ki jo dopolnjuje Direktiva 2021/2101/EU. Takšno skupno predlogo bo Komisija sprejela z izvedbeno uredbo, z njo pa bo določila zahteve glede poročanja o davčnih informacijah v zvezi z dohodki, skupno predlogo in elektronske oblike poročanja. Z uredbo, ki se v državah članicah uporablja neposredno, se bo dosegla najvišja stopnja poenotenja poročanja o davčnih informacijah v zvezi z dohodki, saj je ključno, da so podatki med seboj primerljivi. Skupna predloga in elektronska oblika poročanja bosta torej določeni z izvedbenim aktom Evropske komisije, ki še ni bil sprejet. V predlogu Evropske komisije je predvidena raba oblike XHTML, v katero bodo vgrajene oznake Inline XBRL (tagiranje). Predmet razprave je še, če bosta skupna predloga in elektronska oblika poročanja predpisani, če poročilo o davčnih informacijah v zvezi z dohodki pripravi obvladujoča družba, ki je tuje podjetje iz tretje države (prva alineja 70.l člena). Komisija načrtuje sprejetje izvedbenega akta v tretji četrtini tega leta.  V drugem odstavku predlaganega 70.g člena je posebej določeno, da morajo biti podatki, ki jih mora družba razkriti, navedeni ločeno za vsako posamezno državo članico, v kateri ima družba sedež in kjer je sedež njenih odvisnih družb in/ali podružnic. To pomeni, da če družba s svojimi odvisnimi družbami in/ali podružnicami deluje v več državah Evropske unije, mora poročati za vsako od teh držav, saj je namen tovrstnega poročanja, da se razkrije obseg poslovanja za vsako posamezno državo Evropske unije posebej. Enako velja tudi za države članice Evropskega gospodarskega prostora (Norveška, Islandija in Lihtenštajn). Te se za namene poročanja o davčnih informacijah v zvezi z dohodki obravnavajo enako kot države članice Evropske unije. Glede na navedeno je razumljivo, da družbi ni treba ločeno poročati po poslovnih subjektih, temveč podatke za vse njene odvisne družbe in/ali podružnice, ki spadajo pod eno davčno jurisdikcijo, združi (sešteje) in jih torej prikaže kot združen podatek za eno davčno jurisdikcijo (običajno gre za eno državo, ni pa nujno). Navedeno absolutno ne velja za države oziroma davčne jurisdikcije, ki so bile 1. marca poslovnega leta, za katero se pripravi poročilo, vključene v Prilogo I k sklepom Sveta o posodobljenem seznamu EU z jurisdikcijami, ki niso pripravljene sodelovati v davčne namene, in davčne jurisdikcije, ki so bile 1. marca poslovnega leta, za katero se pripravi poročilo, in 1. marca naslednjega poslovnega leta navedene v Prilogi II k sklepom Sveta o posodobljenem seznamu EU z jurisdikcijami, ki niso pripravljene sodelovati v davčne namene.[[37]](#footnote-38) Za vse v omenjenih prilogah navedene davčne jurisdikcije je podatke treba prikazati ločeno po posamezni davčni jurisdikciji. Glede vseh drugih držav oziroma davčnih jurisdikcij, torej tistih, ki niso države članice Evropske unije ali Evropskega gospodarskega prostora in niso na enem ali drugem omenjenem seznamu, se določa, da se podatki, ki jih je treba razkriti, prikažejo združeno – za vse države skupaj.  70.h člen  70.h člen določa, da kadar bi neposredno razkritje podatkov, ki jih je treba vključiti v poročilo o davčnih informacijah v zvezi z dohodki, lahko v nekaterih primerih resno škodovalo poslovnemu položaju podjetja, imajo družbe možnost, da razkritje določenih elementov informacij odložijo pod pogojem, da jasno razkrijejo obstoj tega odloga, v poročilu pa navedejo utemeljeno obrazložitev z dokazili. To pomeni, da bodo lahko družbe izpustile enega ali več elementov informacij. Podatke, ki jih družba iz poročila izpusti, razkrije v enem od poznejših poročil. Skrajni rok za razkritje podatkov, ki jih je družba utemeljeno izvzela iz poročila, je pet let, odkar bi morala poročati o njih. Predmet izvzetja iz poročila pa nikoli in v nobenem primeru ne morejo biti informacije, ki se nanašajo na davčne jurisdikcije, vključene v prilogi I in II k Sklepom Sveta o posodobljenem seznamu EU z jurisdikcijami, ki niso pripravljene sodelovati v davčne namene.  70.i člen  S 70.i členom se določa objava poročila. Družbe, zavezanke za pripravo poročila o davčnih informacijah v zvezi z dohodki, kot jih določata prvi in drugi odstavek 70.e člen ZGD-1, bodo morale poročilo o davčnih informacijah v zvezi z dohodki pripraviti kot samostojno in ločeno od letnega poročila. Poročilo o davčnih informacijah v zvezi z dohodki bo samostojno in ločeno od letnega poročila objavljeno v skladu s pravili o javni objavi, ki so že določena v 58. členu ZGD-1. Ker direktiva v 48.d členu zahteva objavo oziroma predložitev in dostopnost poročila o davčnih informacijah v zvezi z dohodki oziroma objavo tudi na spletni strani družbe, se v 70.i členu predloga zakona določa, da je treba poročilo v 12 mesecih po koncu poslovnega leta objaviti tudi na javnosti dostopni spletni strani družbe. Navodilo o predložitvi letnih in zaključnih poročil ter drugih podatkov poslovnih subjektov (Uradni list RS, št. 86/16 in 76/17) v desetem odstavku 22. člena določa, da poslovni subjekti predložijo letno in zaključno poročilo v slovenskem jeziku. Družbe lahko predložijo letno poročilo za javno objavo tudi v katerem od uradnih jezikov Evropske unije, če je predhodno predloženo v slovenskem jeziku. Zaradi jasnosti in določnosti menimo, da bo Svet Agencije Republike Slovenije za javnopravne evidence in storitve moral spremeniti in dopolniti zadevno navodilo na podlagi petega odstavka 71. člena Zakona o plačilnem prometu (Uradni list RS, št. 110/06 – uradno prečiščeno besedilo, 114/06 – ZUE, 131/06 – ZBan-1, 102/07, 126/07 – ZFPPIPP, 58/09 – ZPlaSS, 34/10 – ZPlaSS-A in 59/10 – ZOPSPU) in 5. točke 15. člena Sklepa o ustanovitvi Agencije Republike Slovenije za javnopravne evidence in storitve (Uradni list RS, št. 53/02, 87/02 in 16/07) in določiti, da družbe predložijo poročilo o davčnih informacijah v zvezi z dohodki v slovenskem jeziku. Poročilo mora biti na spletni strani družbe vsem brezplačno dostopno najmanj pet zaporednih let. Ker je v Republiki Sloveniji omogočeno, da bo poročilo o davčnih informacijah v zvezi z dohodki javno objavljeno tako, da je vsakomur omogočen brezplačen vpogled v podatke, objavljene na spletnih straneh AJPES, se določa da poročila o davčnih informacijah v zvezi z dohodki ni treba objaviti družbam na svoji spletni strani. Morajo pa o tem izvzetju na svoji spletni strani objaviti obvestilo in sklic na spletne strani AJPES.  70.j člen  V 70.j členu predloga zakona se določa obveznost priprave, objave oziroma predložitve poročila o davčnih informacijah v zvezi z dohodki in objavo na spletni strani za odvisne družbe. V skladu s četrtim odstavkom 48.b člena Direktive 2013/34/EU, ki jo dopolnjuje Direktiva 2021/2101/EU, gre za odvisne družbe s sedežem v Republiki Sloveniji, ki jih obvladuje tuje podjetje iz tretje države (države zunaj EU).  Direktiva 2021/2101/EU v 10. uvodni izjavi navaja, da bi bilo treba javnosti omogočiti, da nadzoruje vse dejavnosti skupine podjetij, če ima skupina določene vrste subjektov s sedežem v Evropski uniji. V primeru družb ali družb v skupini, ki v Evropski uniji poslujejo zgolj prek odvisnih družb ali podružnic, bi morale te odvisne družbe in podružnice objaviti poročilo o davčnih informacijah v zvezi z dohodki, ki se nanaša na obvladujočo družbo iz tretje države in omogočiti dostop do njega. Če te informacije ali poročilo niso na voljo ali če končno obvladujoče podjetje odvisnim podjetjem ali podružnicam ne zagotovi vseh zahtevanih informacij, bi morala odvisna podjetja in podružnice pripraviti, objaviti in omogočiti dostop do poročila o davčnih informacijah v zvezi z dohodki, ki vsebuje vse informacije, ki jih imajo na voljo, so jih prejele ali pridobile, skupaj z izjavo, da končno obvladujoče podjetje potrebnih informacij ni dalo na voljo. Vendar bi bilo treba zaradi sorazmernosti in učinkovitosti, obveznost objave in omogočanja dostopa do poročila o davčnih informacijah v zvezi z dohodki omejiti na srednja in velika odvisna podjetja s sedežem v Evropski uniji in na podružnice primerljive velikosti, odprte v Evropski uniji. Področje uporabe Direktive 2013/34/EU bi bilo zato treba ustrezno razširiti na podružnice, ki jih v državi članici odpre podjetje s sedežem zunaj Evropske unije in s pravno obliko, ki je primerljiva z vrstami podjetij s seznama v Prilogi I k Direktivi 2013/34/EU (to so delniška družba, komanditna delniška družba in družba z omejeno odgovornostjo). Za podružnice, ki so se zaprle, kot je navedeno v točki (k) 37. člena Direktive (EU) 2017/1132 Evropskega parlamenta in Sveta, obveznost poročanja iz Direktive 2021/2101/EU ne velja več.  Prvi odstavek 70.j člena ureja situacijo, ko ima tuje podjetje, ki obvladuje družbo s sedežem v Republiki Sloveniji, sedež v tretji državi in izpolnjuje pogoje iz prvega odstavka 70.e člena tega zakona, torej glede konsolidiranega prihodka na podlagi podatkov zadnjih dveh zaporednih poslovnih let na bilančni presečni dan bilance stanja obakrat presega 750.000.000 EUR. Če takšno tuje podjetje s sedežem v tretji državi poročilo o davčnih informacijah v zvezi z dohodki pripravi samo, je njegova odvisna družba s sedežem v Republiki Sloveniji zavezana le, da ga v prevodu zaradi javne objave predloži AJPES.  Odvisna družba s sedežem v Republiki Sloveniji pa ne bo vedno pridobila poročila o davčnih informacijah v zvezi z dohodki od svojega obvladujočega tujega podjetja iz tretje države. V takem primeru od njega zahteva, da ji zagotovi vse podatke, ki so potrebni za pripravo poročila. Če tuje podjetje iz tretje države zahtevanih podatkov ne predloži, odvisna družba pripravi in zaradi javne objave predloži AJPES poročilo o davčnih informacijah v zvezi z dohodki, ki vsebuje podatke, ki jih ima na voljo, jih je prejela ali pridobila od obvladujoče družbe. Pri tem mora obvezno izpolniti tudi izjavo, da poročilo ne vsebuje vseh zahtevanih podatkov, ker ji jih njena obvladujoča družba ni predložila.  Tretji odstavek v zvezi s poročilom o davčnih informacijah v zvezi z dohodki določa, da ga mora odvisna družba objaviti na svoji spletni strani. Glede objave poročila o davčnih informacijah v zvezi z dohodki, določene v tretjem odstavku tega člena, kjer gre za prenos določbe 48.d člena Direktive 2013/34/EU, ki se dopolnjuje z Direktivo 2021/2101/EU, velja smiselno enako kot za družbe iz 70.e člena ZGD-1 – poročilo je treba v 12 mesecih po koncu poslovnega leta objaviti tudi na javnosti dostopni spletni strani družbe, kjer mora biti vsem brezplačno dostopno najmanj pet zaporednih let. Navodilo o predložitvi letnih in zaključnih poročil ter drugih podatkov poslovnih subjektov (Uradni list RS, št. 86/16 in 76/17) v desetem odstavku 22. člena določa, da poslovni subjekti predložijo letno in zaključno poročilo v slovenskem jeziku. Družbe lahko predložijo letno poročilo za javno objavo tudi v katerem od uradnih jezikov Evropske unije, če je predhodno predloženo v slovenskem jeziku. Zaradi jasnosti in določnosti menimo, da bo Svet Agencije Republike Slovenije za javnopravne evidence in storitve moral spremeniti in dopolniti zadevno navodilo na podlagi petega odstavka 71. člena Zakona o plačilnem prometu (Uradni list RS, št. 110/06 – uradno prečiščeno besedilo, 114/06 – ZUE, 131/06 – ZBan-1, 102/07, 126/07 – ZFPPIPP, 58/09 – ZPlaSS, 34/10 – ZPlaSS-A in 59/10 – ZOPSPU) in 5. točke 15. člena Sklepa o ustanovitvi Agencije Republike Slovenije za javnopravne evidence in storitve (Uradni list RS, št. 53/02, 87/02 in 16/07) in določiti, da družbe predložijo poročilo o davčnih informacijah v zvezi z dohodki v slovenskem jeziku. Glede na to, da gre pri odvisnih družbah, ki jih v Republiki Sloveniji ustanovijo tuja podjetja iz tretjih držav, za skupino, v katero so lahko vključene mnoge družbe, pri objavi poročila o davčnih informacijah v zvezi z dohodki zadostuje objava na javnosti dostopni spletni strani katere koli odvisne ali povezane družbe v skupini, na katero se poročilo nanaša. Če poročilo o davčnih informacijah v zvezi z dohodki ni popolno, torej ne vsebuje vseh podatkov, ker jih obvladujoče tuje podjetje iz tretje države ni predložilo in je morala odvisna družba izpolniti tudi izjavo, da poročilo ne vsebuje vseh zahtevanih podatkov, ker ji jih njena obvladujoča družba ni predložila, je treba obvezno poleg poročila objaviti tudi navedeno izjavo.  S četrtim odstavkom 70.j člena se prenaša četrti odstavek 48.b člena direktive, ki določa velikostni mejnik za nastanek obveznosti. Obveznost glede poročanja o davčnih informacijah v zvezi z dohodki tako velja le za tiste odvisne družbe, ki izpolnjujejo merila za srednje ali velike družbe iz tretjega odstavka 3. člena in 4. člena Direktive 2013/34/EU. Ker so bile te določbe v ZGD-1 prenesene s 55. členom ZGD-1, se v četrtem odstavku 70.j člena naredi sklic na četrti do šesti odstavek 55. člena ZGD-1. Družbe, ki torej ne izpolnijo meril za srednjo ali veliko družbo, niso zavezane k pripravi, objavi oziroma zagotovitvi dostopnosti do poročila o davčnih informacijah v zvezi z dohodki.  S petim odstavkom se prenaša sedmi odstavek 48.b direktive, ki določa, da morajo odvisne družbe, čeprav ne izpolnjujejo pogoja glede velikosti za srednje ali velike družbe, objaviti poročilo o davčnih informacijah v zvezi z dohodki in omogočiti dostop do njega, če je edini namen takšnih odvisnih družb le to, da se izognejo obveznostim poročanja o davčnih informacijah v zvezi z dohodki. Gre za situacije, pri katerih je očitno, da je družba svojo poslovno strukturo organizirala na način, da se izogne obveznosti poročanja ali pa podatke o svojem poslovanju prikazuje na način, da ne doseže pragov, ki so potrebni za nastanek obveznosti poročanja o davčnih informacijah v zvezi z dohodki.  S šestim odstavkom se določi točna vrednost menjalnega tečaja (to je menjalni tečaj, veljaven na dan 21. decembra 2021) za pretvorbo pragu za nastanek obveznosti poročanja, to je 750 milijonov EUR, v nacionalno valuto tretje države, v kateri ima sedež obvladujoča družba iz tretje države.  70.k člen  V 70.k členu je določeno, kdaj preneha obveznost poročanja za:  ‒ družbe, ustanovljene v Republiki Sloveniji, ki obvladujejo druge družbe (iz prvega odstavka 70.e člena ZGD-1),  ‒ (samostojne) družbe (iz drugega odstavka 70.e člena ZGD-1),  ‒ odvisne družbe s sedežem v Republiki Sloveniji, ki so jih ustanovila tuja podjetja iz tretje države.  Podobno kot nastane obveznost, ta tudi preneha, in sicer ko so konsolidirani prihodki (ali prihodki pri samostojnih družbah) na podlagi podatkov zadnjih dveh zaporednih poslovnih let na bilančni presečni dan bilance stanja obakrat nižji od 750.000.000 EUR. Enako velja za odvisne družbe s sedežem v Republiki Sloveniji – ko konsolidirani prihodki obvladujoče družbe iz tretje države na podlagi podatkov zadnjih dveh zaporednih poslovnih let na bilančni presečni dan bilance stanja obakrat pade pod navedeni prag, prenehajo njene obveznosti glede poročanja o davčnih informacijah v zvezi z dohodki.  70.l člen  V skladu s šestim odstavkom 48.b člena direktive pa je za odvisne družbe v 70.l členu predloga zakona določena tudi izjema glede poročanja o davčnih informacijah v zvezi z dohodki. Obveznost priprave in objave poročila za odvisne družbe s sedežem v Republiki Sloveniji, ki jo obvladuje družba s sedežem v tretji državi, ne velja, če:  ‒ je najpozneje v 12 mesecih po datumu bilance stanja za poslovno leto, za katero je bilo poročilo o davčnih informacijah v zvezi z dohodki pripravljeno, v vsaj enem od uradnih jezikov Evropske unije objavljeno na spletni strani tega tujega podjetja iz tretje države v elektronski obliki poročanja, ki je strojno berljiva,  ‒ ga je druga odvisna družba ustanovljena v državi članici zaradi javne objave predložila v skladu s pravom države sedeža in s prvim odstavkom 48.d člena Direktive 2013/34/EU, in  ‒ sta v poročilu o davčnih informacijah v zvezi z dohodki navedena firma in sedež odvisne družbe, ki je poročilo o davčnih informacijah v zvezi z dohodki predložila v skladu s prejšnjo alinejo.  **K 17. členu**  V 71. členu ZGD-1 se z napotitvijo na smiselno uporabo določb o registru določi smiselna uporaba novega 30.a člena ZGD-1 o označevanju na poslovnem naslovu tudi v primeru podjetnikov.  Razlogi in namen novega 30.a člena ZGD-1 so pojasnjeni v obrazložitvi k 2. členu predloga zakona.  **K 18. členu**  V 72. členu ZGD-1 se besedilo v petem in šestem odstavku o vsebini sporočil podjetnika poenoti z besedilom 45. člena ZGD-1 o vsebini dopisov družbe, in sicer v delu, ki se nanaša na rabo izraza sporočilo. Različni izrazi odpirajo vprašanja glede njihovega pomena in inšpekcijskim organom otežujejo izvajanje nadzora.  Ker je obveščanje o registrskih podatkih družb na dopisih in naročilnicah harmonizirano z Direktivo (EU) 2017/1132 Evropskega parlamenta in Sveta z dne 14. junija 2017 o določenih vidikih prava družb (kodificirano besedilo) *(*UL L št. 169 z dne 30. 6. 2017, str. 46; v nadaljnjem besedilu: Direktiva 2017/1132/EU), se predlaga, da se izraz sporočilo v petem in šestem odstavku 72. člena ZGD-1 nadomesti z izrazom dopis iz 45. člena ZGD-1 in Direktive 2017/1132/EU. Enotno urejanje vsebine sporočil družb in podjetnikov bo prispevalo k večji jasnosti zakonskega besedila in pravni varnosti v Republiki Sloveniji.  **K 19. členu**  Zaradi spremembe 53. člena ZGD-1, ki omenja Uredbo 575/2013/EU in njeno okrajšavo v nadaljnjem besedilu, se ustrezno popravi tudi 168.a člen ZGD-1.  **K 20. členu**  S predlogom zakona se vstavijo novi 254.a do 254.f člena.  254.a člen  Določba je napotilne narave in spodbuja družbe, da si prizadevajo doseči uravnoteženo zastopanost spolov v organih vodenja in nadzora ter med izvršnimi direktorji, tudi če niso zavezane za sprejetje ukrepov po zakonu. Določba sledi cilju Direktive 2022/2381/EU, da se doseže bolj uravnotežena zastopanost žensk in moških med direktorji družb, ki kotirajo na borzi, z določitvijo učinkovitih ukrepov, katerih namen je pospešiti napredek pri zagotavljanju uravnotežene zastopanosti spolov na najvišjih položajih v družbah.  V skladu z direktivo morajo biti ukrepi v zvezi z uravnoteženo zastopanostjo spolov sprejeti za izvršne in neizvršne direktorje. Direktiva 2022/2381/EU opredeljuje, da je direktor član organa družbe, vključno s članom, ki je predstavnik zaposlenih. Glede na takšno določbo direktive se po ZGD-1 za direktorje štejejo člani organov vodenja ali nadzora družbe, torej uprava, upravni odbor in nadzorni svet. Družba lahko izbere dvotirni sistem upravljanja družbe z upravo in nadzornim svetom ali enotirni sistem upravljanja družbe z upravnim odborom.  Izvršni direktor je v Direktivi 2022/2381/EU opredeljen kot član upravnega odbora v enotirnem sistemu upravljanja, ki je zadolžen za vsakodnevno vodenje družbe, ali član organa družbe, ki opravlja vodstveno funkcijo v družbi v dvotirnem sistemu upravljanja. Neizvršni direktor pomeni člana upravnega odbora družbe v enotirnem sistemu upravljanja, ki ni izvršni direktor, ali člana organa, ki opravlja nadzorno funkcijo v dvotirnem sistemu upravljanja. V enotirnem sistemu lahko v skladu z 290. členom ZGD-1 upravni odbor, ki je pristojen za vodenje in nadzor poslov družbe, imenuje enega ali več izvršnih direktorjev, ki niso člani upravnega odbora in nanje prenese naloge glede vodenja tekočih poslov, prijave vpisov in predložitve listin v registru, skrb za vodenje poslovnih knjig in sestavo letnega poročila. Ne glede na dejstvo, da navedeni izvršni direktorji v enotirnem sistemu niso člani organa, tj. upravnega odbora, se po predlogu zakona štejejo v delež za doseganje predvidenih ciljnih deležev glede zastopanosti spolov, saj s tem sledi cilju in namenu direktive, da se doseže uravnotežena zastopanost spolov na najvišjih vodstvenih položajih v družbah. V skladu z navedenim je v predlogu zakona opredeljeno, da ukrepi veljajo za člane organov vodenja in nadzora ter za izvršne direktorje (pri čemer ni pomembno, ali so člani organov družbe ali ne v družbah z enotirnim sistemom upravljanja). To izhaja tudi iz 32. uvodne izjave Direktive 2022/2381/EU, da je namen direktive zagotoviti bolj uravnoteženo zastopanost spolov v obeh kategorijah direktorjev.  254.b člen    Določba določa družbe zavezanke, ki so na podlagi zakona zavezane sprejeti ukrepe za doseganje večje uravnoteženosti glede zastopanosti žensk in moških v organih upravljanja in nadzora ter med izvršnimi direktorji. V skladu s 3. členom Direktive 2022/2381/EU so k sprejetju ukrepov zavezane družbe, ki izpolnjujejo tri merila, in sicer da se z njenimi vrednostnimi papirji trguje na organiziranem trgu, ima več kot 250 zaposlenih in čisti prihodki od prodaje presegajo 50.000.000 EUR ali vrednost aktive presega 43.000.000 EUR.    Ker sta spola v organih upravljanja in nadzora precej neuravnoteženo zastopana in ker ima Slovenija razmeroma malo družb, ki izpolnjujejo zgoraj navedene pogoje (11 v letu 2023), so kot zavezanke določene tudi družbe s kapitalsko naložbo države in lokalnih skupnosti, v katerih ima država oziroma lokalna skupnost večinski delež v kapitalu ali večino glasovalnih pravic, imajo več kot 250 zaposlenih in izpolnjujejo pogoje za velike družbe iz petega odstavka 55. člena tega zakona. Družbe s kapitalsko naložbo države in lokalnih skupnosti morajo biti zgled, so prepoznavne in imajo pomembno vlogo v slovenskem gospodarskem prostoru. Za te je določeno daljše prehodno obdobje za začetek uveljavitve izpolnjevanja deležev glede zastopanosti spolov in izvajanja ukrepov v zvezi z uravnoteženo zastopanostjo spolov v organih vodenja in nadzora ter med izvršnimi direktorji, in sicer za njih velja rok do konca leta 2028.    254.c člen    Določba določa deleže, ki jih mora družba zavezanka dosegati glede uravnotežene zastopanosti spolov in prenaša 5. člen Direktive 2022/2381/EU. Družba si lahko sama izbere, katerega od deležev bo izpolnjevala, 40-odstotno zastopanost manj zastopanega spola med člani organov nadzora oziroma neizvršnimi direktorji (osebami, odgovornimi za nadzor poslov družbe) ali 33-odstotno zastopanost manj zastopanega spola skupno med člani organov vodenja in nadzora ter med izvršnimi direktorji (neizvršnimi in izvršnimi direktorji), glede na trenutno stanje oz. zastopanost v organih družbe.    Družbe, ki bodo zavezane upoštevati pravila v zvezi z zagotavljanjem uravnotežene zastopanosti spolov med osebami, odgovornimi za vodenje in nadzor poslov družbe (družbe zavezanke), bodo morale v politiki raznolikosti opredeliti delež glede zastopanosti manj zastopanega spola med člani organov vodenja in nadzora ter izvršnimi direktorji, ki ga bodo dosegle. Trenutno veljavni ZGD-1 (gl. 7. točko petega odstavka 70. člena) dopušča možnost, da se politika raznolikosti v družbi ne izvaja, kar je treba v izjavi o upravljanju obrazložiti. Obrazložitev mora vsebovati navedbo, kdaj in kako bo družba oblikovala politiko raznolikosti. V skladu z drugim odstavkom 254.c člena je oblikovanje in sprejem politike raznolikosti obligatoren za družbe zavezanke. Nekateri referenčni kodeksi upravljanja družb[[38]](#footnote-39) vsebujejo podrobnejša pojasnila in priporočila glede oblikovanja in sprejetja politike raznolikosti. V Slovenskem kodeksu upravljanja javnih delniških družb[[39]](#footnote-40) je politika raznolikosti opredeljena kot dokument, ki opredeljuje zaveze družbe glede raznolikosti, ki se izvajajo v zvezi z zastopanostjo v organih vodenja in nadzora družbe glede vidikov, kot so na primer spol, starost in strokovne kompetence. Politika raznolikosti mora vsebovati konkretne cilje ter način njihovega izvajanja. Če se družba odloči, da bo izpolnjevala delež 40-odstotne zastopanosti manj zastopanega spola med člani organa nadzora (tj. neizvršnimi direktorji), določba (na podlagi drugega odstavka 5. člena Direktive 2022/2381/EU) nalaga, da si mora družba sama določiti delež glede zastopanosti manj zastopanega spola med člani organa vodenja oziroma izvršnimi direktorji, ki ga bo dosegla. Izvršni direktorji sprejemajo vsakodnevne odločitve, zaradi česar je pomembno, da so ženske (ki so praviloma manj zastopane) vključene v ta razmerja in lahko vplivajo na sprejemanje odločitev.    Tretji odstavek določa obveznosti Sveta delavcev v zvezi z imenovanji predstavnikov delavcev v organe vodenja in nadzora družbe. Predstavniki delavcev sodelujejo v dvotirnem sistemu upravljanja v nadzornem svetu družbe oziroma preko predstavnika delavcev v upravi družbe, v enotirnem sistemu upravljanja pa v upravnem odboru oziroma preko predstavnika delavcev med izvršnimi direktorji družbe. Število predstavnikov delavcev v nadzornem svetu se skladno z Zakonom o sodelovanju delavcev pri upravljanju (gl. 79. člen) določi s statutom družbe, vendar ne sme biti manjše od ene tretjine članov in ne večje od polovice.  V 33. uvodni izjavi Direktive 2022/2381/EU je opredeljeno, da države članice lahko ob upoštevanju nacionalnih pravil za izvolitev ali imenovanje predstavnikov zaposlenih količinske cilje uporabljajo ločeno za predstavnike delničarjev in predstavnike zaposlenih v organih vodenja in nadzora oziroma izvršne direktorje. Zaradi enakomerne porazdelitve odgovornosti pri imenovanju predstavnikov v organe vodenja in nadzora ter za izvršne direktorje je za Svet delavcev določen poseben delež v zvezi z uravnoteženo zastopanostjo spolov med predstavniki delavcev v organih družbe, ki ga morajo upoštevati. Svet delavcev je pri imenovanju predstavnikov delavcev v organe nadzora in vodenja ter za izvršne direktorje družbe zavezanke po zakonu, ki ureja sodelovanje delavcev pri upravljanju, dolžan glede svojih predstavnikov zagotoviti vsaj 33-odstotno zastopanost manj zastopanega spola. Delež je skladen z zahtevami iz Direktive 2022/2381/EU. Določba dopušča tudi izjemo, kadar v družbi v času imenovanja ni na voljo oseb manj zastopanega spola in zato zadevnega deleža ne morejo zagotoviti. Ne glede na zadevni delež, ki ga mora Svet delavcev upoštevati pri imenovanju predstavnikov delavcev, mora skupni delež določen v politiki raznolikosti izpolniti družba kot celota.  Četrti odstavek opredeljuje, kdaj je izpolnjen posamezni delež glede zastopanosti manj zastopanega spola, ker pogosto ni mogoče doseči točno 40- ali 33-odstotne zastopanosti zaradi različne velikosti organov vodenja in nadzora vključno z izvršnimi direktorji (v enotirnem sistemu upravljanja). Število mest, ki jih morajo zasedati predstavniki manj zastopanega spola, je odvisen od števila mest v organu vodenja oziroma nadzora. Šteje se, da je delež 40-odstotne zastopanosti manj zastopanega  spola izpolnjen, če je delež oseb tega spola glede na število članov organa nadzora najbližji 40 % in hkrati ne presega 49 %. Za izpolnitev deleža 33-odstotne zastopanosti manj zastopanega spola se šteje, če je delež oseb tega spola glede na število članov organov vodenja in nadzora ter izvršnih direktorskih mest najbližji 33 % in hkrati ne presega 49 %. V prilogi Direktive 2022/2381/EU je opredeljeno število mest, ki jih mora zasedati manj zastopan spol za izpolnitev enega in drugega deleža.  Zaradi pravne jasnosti in lažje izvedljivosti zakona je v petem odstavku določeno ravnanje družb z enotirnim sistemom upravljanja pri zagotavljanju deleža uravnotežene zastopanosti spolov med člani organov vodenja in nadzora ter izvršnimi direktorji. V teh družbah je lahko član upravnega odbora hkrati imenovan za izvršnega direktorja, zato je določeno, da se taka oseba pri izračunu deleža uravnotežene zastopanosti spolov šteje samo enkrat. Ker je upravni odbor pristojen za vodenje in nadzor izvajanja poslov družbe, je v drugem stavku opredeljeno, da so člani upravnega odbora, pristojni za nadzor, tisti, ki niso imenovani za izvršne direktorje.  254.č člen    S to določbo se v zakonodajo prenaša 6. člen Direktive 2022/2381/EU, ki določa, da morajo družbe zavezanke, ki ne izpolnijo določenih deležev glede uravnotežene zastopanosti spolov, prilagoditi postopek izbora kandidatov za imenovanje ali izvolitev članov organov vodenja in nadzora ter izvršne direktorje. Gre za pozitivni ukrep, ki so v 17. členu Zakona o varstvu pred diskriminacijo definirani kot ukrepi, ki ob enakem izpolnjevanju predpisanih meril in pogojev dajejo prednost osebam z določeno osebno okoliščino in se lahko uporabijo zlasti, kadar pri teh osebah obstaja očitno nesorazmerje v možnostih dostopa do uveljavljanja pravic, dobrin, storitev ali ugodnosti. Če sta kandidata, med katerima se izbira, z vidika primernosti, usposobljenosti in delovne uspešnosti enako kvalificirana, se da prednost osebi, ki je oseba nezadostno zastopanega spola. Takšen postopek mora družba zavezanka uporabiti, če ne izpolnjuje deležev glede uravnotežene zastopanosti spolov, ki jih je v skladu z 254.c členom določila v politiki raznolikosti, in sicer tako za imenovanje v organe vodenja kot tudi organe nadzora, torej za imenovanje v upravo in nadzorni svet v dvotirnem sistemu ali v upravni odbor v enotirnem sistemu oziroma za imenovanje izvršnih direktorjev. V posebej utemeljenih primerih se lahko tudi v tem primeru imenuje osebo, ki ni oseba manj zastopanega spola, kot na primer zaradi upoštevanja drugih politik raznolikosti družbe na podlagi drugih osebnih okoliščin. Primeri drugih osebnih okoliščin, ki bi pri določitvi meril v izbirnih postopkih lahko prevladali nad spolom so: nacionalnost, starost, invalidnost, itd. Tovrstni primeri bi morali biti izjema in morajo temeljiti na oceni posameznega primera ter biti utemeljeni z objektivnimi merili. Družba bo morala v primeru uveljavljanja izjeme, to utemeljiti pri sprejetju odločitve v izbirnem postopku, prav tako bo morala to pojasniti v primeru, če to zahteva kateri koli upravičenec do teh informacij (neizbran kandidat, pristojni nadzorni organ, sodišče itd.).    Trenutno pomanjkanje preglednosti pri izbirnih postopkih in merilih glede kvalifikacij za vodilna mesta v družbah močno ovirajo doseganje bolj uravnotežene zastopanosti spolov med osebami, odgovornimi za nadzor in vodenje poslov, zato se z zakonom določa minimalne pogoje glede izbirnih postopkov kandidatov za imenovanje na ta mesta. V drugem odstavku je določeno, da mora družba, ki ne doseže deležev glede uravnotežene zastopanosti spolov med člani organov vodenja in nadzora ter izvršnimi direktorji, pred izbirnim postopkom določiti jasna, nevtralna in nedvoumna merila ter pogoje, ki jih morajo kandidati izpolnjevati in na podlagi katerih se odloča o kandidatih. Namen določbe je zagotoviti, da lahko družbe izberejo najbolj kvalificirane kandidate za imenovanje v organe na vodilne položaje na podlagi primerjalne ocene z uporabo določenih meril in pogojev. Kot primeri meril in pogojev, ki jih družbe lahko uporabijo v izbirnih postopkih so v 39. uvodni izjavi Direktive 2022/2381/EU navedene poklicne izkušnje pri izvajanju vodstvenih ali nadzornih nalog, mednarodne izkušnje, multidisciplinarnosti, vodstvene, komunikacijske spretnosti, sposobnosti mreženja in poznavanje specifičnih ustreznih področij, kot so finance, finančni nadzor ali upravljanje človeških virov.    S tretjim odstavkom se prenaša peti odstavek 6. člena Direktive 2022/2381/EU in določa, da je treba, če se o kandidatu glasuje, vsem, ki imajo glasovalno pravico, zagotoviti informacije o tem, katere so obveznosti družbe v konkretnem primeru, razloge, zaradi katerih se predlaga izbranega kandidata, in sankcije, ki lahko doletijo družbo, če svojih obveznosti ne izpolni.    254.d člen    Določba določa pravice neizbranega kandidata in povzema tretji in četrti odstavek 6. člena Direktive 2022/2381/EU.    V prvem odstavku je opredeljena pravica neizbranega kandidata, da od družbe pridobi podatke o pogojih in merilih, o objektivni primerjalni oceni med njim in izbranim kandidatom ter o morebitnem obstoju pravno utemeljenih razlogov, zaradi katerih je bil izbran za imenovanje kandidat, ki ni oseba manj zastopanega spola. Pri razkritju predhodno navedenih informacij o izbranem kandidatu mora družba upoštevati predpise s področja varstva osebnih podatkov.    Drugi odstavek določa obrnjeno dokazno breme, kadar neizbrani kandidat pri Zagovorniku načela enakosti, pristojni inšpekciji ali v drugem postopku izkaže dejstva, ki upravičujejo domnevo, da je bil enako kvalificiran kot izbrani kandidat nasprotnega spola, mora družba zavezanka izkazati, da ni kršila prvega odstavka 254.č člena, da je torej v organ vodenja ali nadzora ali za izvršnega direktorja imenovala bolj kvalificiranega kandidata oziroma da obstajajo pravno utemeljeni razlogi, zaradi katerih je bil imenovan kandidat, ki ni oseba manj zastopanega spola. Namen teh določb je olajšati dokazovanje diskriminacije, saj kršitelji v večini primerov ne priznajo ali celo ne zaznajo, da so osebo drugače obravnavali zaradi neke osebne okoliščine. Zato je bil na ravni EU sprejet dokazni standard, na podlagi katerega se po vzpostavitvi prima facie diskriminacije dokazno breme, da ni diskriminirala oz. da razlikovanje temelji na objektivnih merilih, ki niso povezani z osebno okoliščino osebe, prevali na toženo stranko. Tožena stranka se svoje odgovornosti reši tako, da dokaže, da ni vzročne zveze med osebno okoliščino in drugačno obravnavo ali da izkaže, da ima drugačna obravnava razumno in objektivno utemeljitev, čeprav je povezana z neko osebno okoliščino. Če domnevni kršitelj ne more dokazati enega ali drugega, je odgovoren za diskriminacijo. Predlagani 254.d člen bo veljal, kadar bo kršeno pravilo glede zagotavljanja prednosti enako kvalificiranemu kandidatu manj zastopanega spola. Pravilo se bo uporabljalo v primerih, ko bo neizbrani kandidat manj spola v postopku izkazal, da je bil enako usposobljen kot kandidat nasprotnega spola, ki je bil izbran, družba pa ne bo izpolnjevala deležev glede zastopanosti spolov. Družba bo lahko v postopku dokazovala, da je bil izbrani kandidat bolj usposobljen od neizbranega kandidata ali kandidatke, da že dosega deleže glede zastopanosti spolov ali da za izbiro drugega kandidata obstajajo utemeljeni objektivni razlogi. Pravilnost imenovanja se bo lahko presojala v več postopkih, in sicer pred Zagovornikom načela enakosti, v postopku pred okrajnim sodiščem, ki bo odločalo o morebitnem nadomestilu zaradi diskriminacije, ki je urejeno v 39. členu zakona, ki ureja varstvo pred diskriminacijo, možni pa sta tudi odškodninska tožba na podlagi zakona, ki ureja delovna razmerja (pred delovnim in socialnim sodiščem), če bi kandidat sklenil delovno razmerje, oziroma splošna odškodninska tožba po splošnih pravilih civilnega prava. Poleg tega bo stvarno pristojno tudi upravno sodišče, ki je že po zakonu, ki ureja varstvo pred diskriminacijo, pristojno za presojo odločitev Zagovornika načela enakosti. V vseh navedenih primerih so sodišča zavezana upoštevati obrnjeno dokazno breme, če so izkazana dejstva, ki opravičujejo domnevo, da je bila kršena prepoved diskriminacije.    V tretjem odstavku je urejena izjema od veljavnega 392. člena ZGD-1, v katerem je urejena ničnost volitev nadzornega sveta ali upravnega odbora. V zadevnem členu so kot razlogi za ničnost volitev članov nadzornega sveta ali upravnega odbora navedeni:  ‒        nadzorni svet ali upravni odbor je sestavljen v nasprotju z zakonom ali statutom,  ‒        skupščina izvoli osebo, ki ni bila predlagana v skladu z zakonom ali statutom, ali  ‒        izvoljenih je več članov, kot je to določeno z zakonom ali statutom.  Direktiva 2022/2381/EU državam članicam dopušča na voljo, da kot sankcijo v primeru kršitev izbirnih postopkov za imenovanje članov vodenja in nadzora ter izvršne direktorje določijo, da se lahko odločitev o izboru za direktorja razglasi za nično. Zaradi pravne jasnosti smo določili izjemo od veljavnega 392. člena. Glede na veljavni 392. člen bi lahko tolmačili, da bo ničnost veljala tudi v primeru kršitev iz 254.č člena, ki ureja izbirni postopek kandidatov za imenovanje v organe vodenja in nadzora ter za izvršne direktorje. Za tovrstne kršitve so določene druge sankcije za družbo v 686. členu ZGD-1. Zato je v tretjem odstavku navedeno, če je bila v izbirnem postopku za imenovanje kandidata na prosto mesto v nasprotju s prvim in drugim odstavkom 254.č členom imenovana oseba, ki ni oseba manj zastopanega spola, se ne glede 392. člen tega zakona imenovanje šteje za veljavno, neizbrani kandidat pa ima pravico do odškodnine po splošnih pravilih civilnega prava in pravico do nadomestila zaradi diskriminacije skladno z zakonom, ki ureja varstvo pred diskriminacijo.    254.e člen    V prvem odstavku 254.e člena so opredeljeni podatki, ki jih morajo družbe zavezanke letno objaviti v letnih poročilih in na svoji spletni strani. Direktiva 2022/2381/EU v 7. členu določa, katere podatke je družba dolžna javno objavljati, te podatke povzema tudi predlagana določba. Družbe so tako zavezane, da objavijo podatke o deležu zastopanosti posameznega spola med neizvršnimi in izvršnimi direktorji, o sprejetih ukrepih za doseganje deležev, ki si jih je sama določila v politiki raznolikosti na podlagi zakona in morebitnih razlogih, če tako določenih deležev ne dosega, z navedbo ukrepov, ki jih je družba izvedla oziroma jih namerava izvesti za njihovo izpolnitev. V skladu s tretjim odstavkom 7. člena Direktive 2022/2381/EU direktiva predvideva vključitev navedenih podatkov v Izjavo o upravljanju. Na podlagi navedenega je določeno, da družba zavezanka vključi predpisane podatke v izjavo o upravljanju, ki je del poslovnega poročila, ta pa je del letnega poročila. Skladno z veljavnimi določbami ZGD-1 (gl. peti odstavek 7. točka 70. člena ZGD-1) lahko družba ločeno objavi izjavo o upravljanju v elektronskem mediju, na katerega naredi sklic v poslovnem poročilu. Poleg tega so v skladu s 7. točko petega odstavka 70. člena ZGD-1 v izjavo v upravljanju vključeni že nekateri od zahtevanih podatkov v okviru opisa politike raznolikosti, in sicer v zvezi z navedbo razmerja obeh spolov v organih vodenja ali nadzora družbe, ki je primerno za družbo glede na njeno velikost, cilje, ki jim družba sledi, in vpliv na postopke izbire članov organov vodenja ali nadzora družbe ter druge postopke v družbi. Skladno z navedenim se pravila glede opisa politike raznolikosti v izjavi o upravljanju dopolnijo z bolj natančnimi zahtevami glede podatkov v zvezi z uravnoteženo zastopanostjo spolov med člani organov vodenja in nadzora ter izvršnimi direktorji ter s cilji in sprejetimi oz. načrtovanimi ukrepi na področju, ki bodo veljala za družbe zavezanke v skladu z 254.b členom.  V drugem odstavku določba v skladu z zahtevami iz direktive od družb zavezank zahteva, da te informacije objavijo na svojih spletnih straneh (gl. prvi odstavek 7. člena Direktive 2022/2381/EU).  V tretjem odstavku je določeno, da bo na spletni strani ministrstva, pristojnega za gospodarstvo, objavljen seznam družb, ki so zavezanke za sprejetje ukrepov v skladu z zakonom, in doseženi deleži glede zastopanosti spolov v organih upravljanja in nadzora ter med izvršnimi direktorji. V prvem odstavku 7. člena Direktive 2022/2381/EU je namreč določeno, da morajo države članice zagotoviti, da so seznam družb zavezank in njihovi predloženi podatki v zvezi z doseženimi deleži glede uravnotežene zastopanosti spolov med člani organov vodenja in nadzora ter izvršnimi direktorji na lahko dostopen in centraliziran način objavljeni in redno posodobljeni.  254.f člen    V skladu z 10. členom Direktive 2022/2381/EU morajo države članice imenovati enega ali več organov, zadolženih za spodbujanje, analiziranje, spremljanje in podpiranje uravnotežene zastopanosti spolov v organih družb. V zadevnem členu je tudi napotilo, da lahko države članice imenujejo organe za enakost, imenovane na podlagi 20. člena Direktive 2006/54/ES, kar je v Republiki Sloveniji Zagovornik načela enakosti. Tako je v prvem odstavku določeno, da je Zagovornik načela enakost pristojen za naloge, ki jih 10. člen Direktive 2022/2381/EU določa glede organov za enakost.  Zagovornik načela enakosti bo tudi nadzorni organ za prekrške, ki jih storijo družbe zavezanke v zvezi z določbami iz tega zakona, ki se nanašajo na zagotavljanje uravnotežene zastopanosti spolov v organih družb. V skladu z navedenim bo na podlagi drugega odstavka Zagovornik načela enakosti presojal, ali je bil postopek izbire kandidata za imenovanje člana organa vodenja oziroma nadzora ali izvršnega direktorja, če družba ne dosega zadevnih deležev glede uravnotežene zastopanosti spolov, izveden v skladu z 254.č členom zakona.  **K 21. členu**  Kot že pojasnjeno z Direktivo 2022/2464/EU, spremenjena določba prvega odstavka 34. člena Direktive 2013/34/EU določa, da mora revizor podati mnenje glede skladnosti poročanja o trajnostnosti z zahtevami direktive.  Tretji odstavek 280. člena ZGD-1 določa obveznosti revizijske komisije. Zaradi nove obveznosti revizorja, in sicer da pregleda poročilo o trajnostnosti, kadar ga je družba dolžna pripraviti, se pristojnosti revizijske komisije razširijo, in sicer predvsem na spremljanje postopka poročanja o trajnostnosti, na izbiro revizorja poročila o trajnostnosti in spremljanje postopka revidiranja poročila o trajnostnosti, zato se ustrezno spremeni tretji odstavek 280. člena ZGD-1.  **K 22. členu**  Drugi odstavek 281. člena se dopolni zaradi možnosti, da lahko družba za poročilo o trajnostnosti najame drugega revizorja, kot je tisti, ki bo pregledoval preostali del letnega poročila (več pri obrazložitvi k 6. členu). Zato se besedilo dopolni s pooblastilom predsedniku nadzornega sveta, da zastopa družbo tudi pri sklenitvi pogodbe z revizorjem poročila o trajnostnosti, kadar gre za drugega revizorja.  **K 23. členu**  V 522. členu je za družbe z omejeno odgovornostjo urejena veljavnost določb o delniških družbah. Dodan je drugi odstavek zaradi ustreznega izvajanja ukrepov za spodbujanje uravnotežene zastopanosti spolov med člani organov vodenja in nadzora ter izvršnimi direktorji, ker so družbe zavezanke lahko tudi družbe z omejeno odgovornostjo. Ker je v teh družbah pogosto imenovano samo poslovodstvo in nimajo organa nadzora, je določeno, da za njih velja cilj iz druge alineje prvega odstavka 254.c člena tega zakona, ki določa, da morajo zagotoviti vsaj 33-odstotno zastopanost manj zastopanega spola skupno med člani organov vodenja in nadzora ter izvršnimi direktorji. Družbe z omejeno odgovornostjo brez nadzornega organa bodo tako zagotovile vsaj 33-odstotno zastopanost manj zastopanega spola med poslovodji.  **K 24. členu**  Z 20. členom predloga zakona se v ZGD-1 dodajo novi 683.b do 683.d člen, s katerimi se sistematično določa poslovanje podružnice tujega podjetja v zvezi s poročanjem o trajnostnosti ter poročanjem o davčnih informacijah v zvezi z dohodki. Podružnicam se smiselno enako kot odvisnim družbam na novo nalaga obveznost priprave poročila o trajnostnosti, določajo pa se tudi obveznost, prenehanje obveznosti in izjeme glede obveznosti poročanja o davčnih informacijah v zvezi z dohodki.  683.b  Kot že omenjeno v obrazložitvi k 15. členu, se enako kot pri novem 70.d členu ZGD-1 tudi v novem 683.b členu ZGD-1 v nacionalno zakonodajo prenašajo z Direktivo 2022/2464/EU dodane nove določbe 40.a do 40.d člena Direktive 2013/34/EU. Te poleg določb o posebnem poročilu o trajnostnosti za odvisne družbe s sedežem v Republiki Sloveniji, ki jih obvladuje tuje podjetje iz tretje države (ki so prenesene v novi 70.d člen ZGD-1), urejajo tudi posebno poročilo o trajnostnosti za podružnice tujega podjetja iz tretje države, ki je v predhodnem poslovnem letu ustvarila čisti prihodek (od prodaje) v višini več kot 40 milijonov EUR. Gre za poročilo o trajnostnosti v zvezi s tujim podjetjem iz tretje države. Obveznost velja, kadar je podružnico v Republiki Sloveniji ustanovilo:  ‒ tuje podjetje iz tretje države, ki ni v skupini, ali  ‒ tuje podjetje iz tretje države, ki je v skupini, v kateri je zavezano pripraviti konsolidirano letno poročilo za najširši krog družb v skupini tuje podjetje iz tretje države. Tuje podjetje iz tretje države, ki je zavezano pripraviti konsolidirano letno poročilo za najširši krog družb v skupini, je lahko tisto, ki je ustanovilo podružnico, lahko pa gre za drugo podjetje (eno tuje podjetje iz tretje države ustanovi podružnico, drugo tuje podjetje iz tretje države pa le-tega obvladuje in je zavezano pripraviti konsolidirano letno poročilo za najširši krog družb v skupini).  Zapis »je zavezano pripraviti konsolidirano letno poročilo za najširši krog družb v skupini, tuje podjetje iz tretje države« pomeni, da mora biti končna obvladujoča družba iz tretje države. Podružnica tako ni zavezana pripraviti poročila o trajnostnosti v zvezi s tujim podjetjem iz tretje države, če jo je ustanovilo tuje podjetje iz tretje države, ki je v skupini, v kateri je zavezano pripraviti konsolidirano letno poročilo za najširši krog družb v skupini tuje podjetje iz države članice (to je končna obvladujoča družba iz države članice). V takšnem primeru je namreč že to tuje podjetje zavezano poročati o trajnostnosti skladno s pravom Evropske unije.  Podružnica je zavezana poročati v skladu s tem členom le, kadar čisti prihodki od prodaje tujega podjetja iz tretje države (kadar to ni v skupini) ali njegove skupine (kadar je tuje podjetje iz tretje države, ki je ustanovilo podružnico, v skupini), na podlagi podatkov zadnjih dveh zaporednih poslovnih let na bilančni presečni dan bilance stanja obakrat presežejo 150.000.000 eurov. Določbe 40.a do 40.d člena Direktive 2013/34/EU za odvisne družbe, ki jih obvladuje tuje podjetje iz tretje države, in za podružnice tujega podjetja iz tretje države so smiselno enake, zato je že v obrazložitvi k 15. členu pri novem 70.d členu ZGD-1 vključeno pojasnilo glede vsebine in pomena novih določb.  683.c  S 683.c členom se v skladu z Direktivo 2013/34/EU, ki se dopolnjuje z Direktivo 2021/2101/EU, določa obveznost za podružnice tujega podjetja iz tretje države, da se poročilo o davčnih informacijah v zvezi z dohodki predloži AJPES in objavi na spletni strani. Prvi odstavek v zvezi z obveznostjo podružnic tujega podjetja iz tretje države, da poročilo o davčnih informacijah v zvezi z dohodki predloži AJPES, določa smiselno uporabo določb, ki veljajo za odvisne družbe. Čeprav direktiva odvisne družbe in podružnice v četrtem in petem odstavku 48.b člena ureja podobno, velja za podružnice več omejitev, na podlagi katerih je obveznost poročanja o davčnih informacijah v zvezi z dohodki zanje manj stroga kot za odvisne družbe. Obveznost glede poročanja nastopi za podružnice, ki jo je v Republiki Sloveniji ustanovilo tuje podjetje iz tretje države, ki ni v skupini, ali tuje podjetje tretje države, ki je v skupini, v kateri je zavezano pripraviti konsolidirano letno poročilo za najširši krog družb v skupini, tuje podjetje iz tretje države. Tuje podjetje iz tretje države, ki je zavezano pripraviti konsolidirano letno poročilo za najširši krog družb v skupini, je lahko tisto, ki je ustanovilo podružnico, lahko pa gre za drugo podjetje (eno tuje podjetje iz tretje države ustanovi podružnico, drugo tuje podjetje iz tretje države pa le-tega obvladuje in je zavezano pripraviti konsolidirano letno poročilo za najširši krog družb v skupini). Obveznost podružnice je podana, če:  ‒ jo je ustanovilo tuje podjetje iz tretje države, ki je organizirano kot kapitalska družba ali kot druga istovrstna pravnoorganizacijska oblika po pravu države sedeža;  ‒ tuje podjetje iz tretje države iz druge alineje prejšnjega odstavka nima odvisne družbe, za katero velja 70.j člen tega zakona;;  ‒ prihodki tujega podjetja iz tretje države ali skupine prejšnjega odstavka na podlagi podatkov zadnjih dveh zaporednih poslovnih let na bilančni presečni dan bilance stanja obakrat presežejo 750.000.000 eurov;  ‒ njeni prihodki presežejo merilo za majhne družbe, določene v tretjem in šestem odstavku 55. člena tega zakona.  Če podružnica poročila o davčnih informacijah v zvezi z dohodki ne pridobi od tujega podjetja iz tretje države, ki jo je ustanovila, ZGD-1 v drugem odstavku predlaganega člena na podlagi petega odstavka 48.b člena direktive zastopniku tujega podjetja iz 682. člena ZGD-1 nalaga, da od tujega podjetja iz tretje države zahteva, da podružnici zagotovi vse podatke, potrebne za pripravo poročila. Če zahtevanih podatkov ne predloži, podružnica pripravi in zaradi javne objave predloži AJPES poročilo o davčnih informacijah v zvezi z dohodki, ki vsebuje podatke, ki jih ima na voljo, jih je prejela ali pridobila od tujega podjetja iz tretje države. Tako kot odvisne družbe je dolžna izpolniti izjavo, da poročilo ne vsebuje vseh zahtevanih podatkov, ker ji jih tuje podjetje iz tretje države ni predložilo.  Tretji odstavek v zvezi z obveznostjo podružnic tujega podjetja iz tretje države določa, da poročilo o davčnih informacijah v zvezi z dohodki podružnica objavi na svoji spletni strani. Glede obveznosti objave poročila predlog zakona določa smiselno uporabo določb 680. člena in 70.i člena tega zakona, kar pomeni, da se poročilo o davčnih informacijah v zvezi z dohodki kot del letnega poročila objavi v registru po pravilih javne objave, hkrati pa je treba v 12 mesecih po koncu poslovnega leta poročilo objaviti tudi na javnosti dostopni spletni strani družbe, kjer je brezplačno dostopno najmanj pet zaporednih let. Pri podružnici zadostuje, da je poročilo objavljeno na javnosti dostopni spletni strani katere koli podružnice ali družbe, ki je ustanovilo podružnico ali povezane družbe v skupini, na katero se poročilo nanaša. Ob poročilu je treba obvezno objaviti tudi izjavo, da poročilo ne vsebuje vseh zahtevanih podatkov, ker jih tuje podjetje iz tretje države podružnici ni predložilo.  Tako kot za odvisne družbe velja obveznost poročanja o davčnih informacijah v zvezi z dohodki za vse podružnice tujega podjetja iz tretje države ne glede na pogoje iz prvega odstavka tega člena, če so namenoma organizirane tako, da se z neizpolnjevanjem pogojev izognejo obveznostim poročanja o davčnih informacijah v zvezi z dohodki. Gre za situacije, pri katerih je očitno, da je družba poslovno strukturo organizirala na način, da se izogne obveznosti poročanja, ali da podatke o svojem poslovanju prikazuje na način, da ne doseže pragov, ki so potrebni za nastanek obveznosti poročanja o davčnih informacijah v zvezi z dohodki (npr. podružnica v dveh zaporednih poslovnih letih ne doseže 8 milijonov EUR čistih prihodkov od prodaje).  Peti odstavek določa uporabo določbe 70.j člena glede pretvorbe 750 milijonov EUR v nacionalno valuto tretje države, v kateri ima sedež družba, ki je ustanovila podružnico. 750 milijonov EUR se v nacionalno valuto tretje države pretvori po menjalnem tečaju, veljavnem na dan 21. decembra 2021.  683.č  V 683.č členu se določa, kdaj preneha obveznost poročanja za podružnice tujega podjetja. Predlog zakona v skladu z Direktivo 2021/2101/EU določa dve možnosti:  1. obveznost preneha, ko v osnovi preneha obveznost za tuje podjetje iz tretje države, ki je ustanovila podružnico – ko prihodki tujega podjetja iz tretje države ali skupine, v kateri je tuje podjetje iz tretje države zavezano pripraviti konsolidirano letno poročilo za najširši krog družb v skupini, na podlagi podatkov zadnjih dveh zaporednih poslovnih let na bilančni presečni dan bilance stanja obakrat ne presežejo 750.000.000 EUR,  2. obveznost preneha tudi, če podružnica tujega podjetja glede lastnih čistih prihodkov od prodaje obakrat v dveh zaporednih poslovnih letih ne preseže merila za majhne družbe, torej njeni čisti prihodki od prodaje ne presežejo 8.000.000 EUR.  683.d  683.d člen v skladu šestim odstavkom 48.b člena direktive določa še posebne izjeme glede poročanja o davčnih informacijah v zvezi z dohodki za podružnice. Podobno, kot to velja za odvisne družbe, obveznost priprave in objave poročila za podružnice tujega podjetja ne velja, če:  ‒ je najpozneje v 12 mesecih po datumu bilance stanja za poslovno leto, za katero je bilo poročilo o davčnih informacijah v zvezi z dohodki pripravljeno, v vsaj enem od uradnih jezikov Evropske unije objavljeno na spletni strani tega tujega podjetja iz tretje države v elektronski obliki poročanja, ki je strojno berljiva,  ‒ ga je druga podružnica, ustanovljena v državi članici zaradi javne objave v predložila v skladu s pravom države sedeža in s prvim odstavkom 48d člena Direktive 2013/34/EU in  ‒ sta v poročilu o davčnih informacijah v zvezi z dohodki navedena firma in sedež podružnice, ki je poročilo o davčnih informacijah v zvezi z dohodki zaradi javne objave predložila v skladu s prejšnjo alinejo.  **K 25. členu**  684. člen ZGD-1 določa pristojne organe za nadzor nad izvajanjem posameznih določb tega zakona, in sicer določa, da nadzor opravljajo AJPES, Finančna uprava Republike Slovenije, Inšpektorat Republike Slovenije za delo, Tržni inšpektorat Republike Slovenije in Ministrstvo za gospodarstvo.  Prvi odstavek 684. člena je dopolnjen z novim pristojnim organom za nadzor nad izvajanjem posameznih določb. To je Zagovornik načela enakosti, ki vodi postopke ugotavljanja določenih kršitev v šestem odstavku tega člena na podlagi Zakona o prekrških.  Drugi odstavek 684. člena ZGD-1 je dopolnjen zaradi prenosa Direktive 2022/2464/EU, in sicer se dopolni pristojnost AJPES tudi z nadzorom nad določbami spremenjenega drugega odstavka 58. člena ZGD-1 (zaradi tega, ker trenutni drugi odstavek postane tretji odstavek, sedaj AJPES nadzira prvi do tretji odstavek 58. člena) ter 70.d in 683.b člena zakona. Ob tem se drugi odstavek dopolnjuje zaradi prenosa Direktiva 2021/2101/EU, in sicer se AJPES določa kot pristojen organ za nadzor nad izvajanjem določb prvega odstavka 70.i, 70.j, ter prvega in tretjega odstavka 683.c člena. Ministrstvo za gospodarstvo pa bo na podlagi veljavnega šestega (po spremembi sedmega) odstavka 684. člena ZGD-1 pristojno za nadzor nad izvajanjem drugih določb.  V petem odstavku 684. členu ZGD-1 se Tržni inšpektorat Republike Slovenije določi za pristojni organ za nadzor nad izvajanjem novega 30.a člena ZGD-1 o označevanju poslovnega naslova.  V novem šestem odstavku so določene pristojnosti za nadzor Zagovornika načela enakosti, ki so predvidene za primere, če družba ne določi ciljnih deležev v politiki raznolikosti glede zastopanosti manj zastopanega spola med člani organov vodenja in nadzora ter med izvršnimi direktorji (254.c člen), če ne upošteva določb glede izbirnega postopka za imenovanje kandidatov za člane vodenja in nadzora ter za izvršne direktorje v primeru nedoseganja zastavljenih deležev (254.č člen) ter če družba ne objavi zahtevanih podatkov o deležu zastopanosti spolov (254.e člen) v organih vodenja in nadzora ter med izvršnimi direktorji.  **K 26. členu**  V 685. členu ZGD-1, ki določa prekrške družbe, se doda prekršek za družbo, ki na poslovnem naslovu v skladu z novim 30.a členom ZGD-1 ne bo imela na vidnem mestu napisa z navedbo firme in sedeža družbe. Za prekršek bo v skladu z drugim odstavkom 685. člena ZGD-1 odgovarjala tudi odgovorna oseba družbe.  **K 27. členu**  Zaradi novih obveznosti družb se dopolnjuje prvi odstavek 686. člena ZGD-1, ki določa druge prekrške družbe.  7. točka prvega odstavka že določa prekršek družbe, če letnega poročila ali konsolidiranega letnega poročila skupaj z revizorjevim poročilom ali popravljenega letnega poročila ali konsolidiranega letnega poročila oziroma spremembe revizorjevega poročila ne predloži AJPES na način in v rokih, ki jih določa prvi odstavek 58. člena tega zakona. Kot pojasnjeno v obrazložitvi k 9. členu se z novim drugim odstavkom 58. člena ZGD-1 določa obvezna oblika letnega poročila za družbe, ki so zavezane pripraviti poročilo o trajnostnosti, zato je treba tudi kršitev drugega odstavka 58. člena določiti kot prekršek.  V 11. točki se na novo določa prekršek za odvisne družbe, ki so zavezane pripraviti poročilo o trajnostnosti v zvezi s tujim podjetjem iz tretje države na podlagi novega 70.d člena ZGD-1, saj jih obvladuje tuje podjetje iz tretje države in izpolnjujejo preostale pogoje iz tega člena, ki so pojasnjeni v obrazložitvi k 15. členu tega predloga zakona. Za prekršek se kaznujejo, če poročila o trajnostnosti ne predložijo AJPES na način in v rokih v skladu s prvim do četrtim odstavkom 70.d člena ZGD-1. Odvisna družba se tako lahko kaznuje za prekršek, če ne izpolni obveznosti predložitve poročila o trajnostnosti v zvezi s tujim podjetjem iz tretje države v zakonsko določenih primerih v določenem roku ter predložitve mnenja o skladnosti poročila o trajnostnosti s pravili trajnostnega poročanja, kar mora izvesti skladno z določenimi standardi in zagotoviti tudi prevod, kadar poročilo oziroma mnenje ni sestavljeno v slovenskem jeziku. Odvisna družba lahko namesto predložitve celotnega poročila o trajnostnosti v zvezi s tujim podjetjem iz tretje države predloži le delno poročilo in izjavo, da poročilo ne vsebuje vseh zahtevanih informacij, ker ji jih njena obvladujoča družba ni predložila. Podobno lahko odvisna družba namesto predložitve mnenja o skladnosti poročila o trajnostnosti s pravili trajnostnega poročanja predloži izjavo, da ji obvladujoča družba tega mnenja ni predložila. Ker je v šestem odstavku 70.d člena določena nova obveznost, in sicer da mora odvisna družba, ki je zavezana pripraviti poročilo o trajnostnosti iz 70.c člena in ki jo obvladuje tuje podjetje iz tretje države, ob predložitvi letnega poročila predložiti AJPES tudi podatke o čistih prihodkih od prodaje, ki jih je obvladujoča družba na ravni skupine ustvarila v Republiki Sloveniji in Evropski uniji v vsakem od zadnjih dveh zaporednih poslovnih let, je treba kršitev te obveznosti prav tako opredeliti kot prekršek.  V 12. točki se na novo določa prekršek za družbe (registrirane v Republiki Sloveniji, ki obvladujejo družbe v skupini ali pa so samostojne družbe, ter tudi za odvisne družbe, ustanovljene v Republiki Sloveniji, ki jih obvladuje tuje podjetje iz tretje države, za vse pa velja obveznost poročanja o davčnih informacijah v zvezi z dohodki), če ne predložijo in objavijo poročila o davčnih informacijah v zvezi z dohodki na svoji javnosti brezplačno dostopni spletni strani, v roku 12 mesecev po koncu poslovnega leta, kjer mora biti brezplačno dostopno najmanj pet zaporednih let. Pri odvisnih družbah, ki jih ustanovijo tuja podjetja iz tretjih držav, zadostuje, da je poročilo objavljeno na javnosti dostopni spletni strani katere koli odvisne ali povezane družbe v skupini, na katero se poročilo nanaša. Ob poročilu je obvezno treba objaviti tudi izjavo, v kateri družba navede, da poročilo ne vsebuje vseh zahtevanih podatkov, ker ji jih njena obvladujoča družba ni predložila.  Z Direktivo 2022/2381/EU so predvidene tudi sankcije, ki naj bi bile učinkovite, sorazmerne in odvračilne. Sankcije so predvidene za kršitve določil v zvezi z izbirnim postopkom kandidatov za imenovanje v organe družb, obveznostjo določitve ciljnega deleža uravnotežene zastopanosti spolov za osebe, odgovorne za vodenje poslov družbe in obveznostjo poročanja. Direktiva 2022/2381/EU dopušča državam članicam določitev različnih vrst sankcij, in sicer te lahko vključujejo globe, možnost razveljavitve odločitve o izboru direktorja ali, da tako odločitev razglasijo za nično. Nove 38., 39. in 40. točka so predmet prenosa 8. člena Direktive 2022/2381/EU, ki nalaga državam članicam, da določijo sankcije za kršitvi, če družba ne določi deleža glede zastopanosti manj zastopanega spola med osebami, odgovornimi za vodenje poslov družbe (izvršnimi direktorji), ki ga namerava doseči in v primeru neizpolnjevanja deležev, če ne upošteva določila glede izbirnih postopkov kandidatov za imenovanje članov organa nadzora ali vodenja ali izvršnih direktorjev.  V 38. točki je predvidena sankcija, če družba zavezanka ne določi deleža zastopanosti manj zastopanega spola v organih vodenja in nadzora ter med izvršnimi direktorji, ki ga namerava izpolnjevati v skladu z drugim odstavkom 254.c člena. Glede na to, da si bo družba lahko izbrala, kateri delež bo dosegla glede uravnotežene zastopanosti spolov med člani organov vodenja in nadzora ter izvršnimi direktorji, mora to določiti v politiki raznolikosti. Če se družba odloči, da bo izpolnjevala delež 40-odstotne zastopanosti manj zastopanega spola med člani organov nadzora (neizvršnimi direktorji), si mora družba zastaviti tudi delež glede zastopanosti manj zastopanega spola med člani organov vodenja ter izvršnimi direktorji (v enotirnih sistemih upravljanja), ki ga namerava izpolnjevati. V 39. točki je predvidena kršitev, če družba zavezanka v primeru neizpolnjevanja deležev v izbirnem postopku za imenovanje članov organov vodenja in nadzora ter izvršnih direktorjev ob enakem izpolnjevanju predpisanih meril in pogojev v nasprotju s prvim odstavkom 254.č členom tega zakona ne da prednosti osebi manj zastopanega spola. V 40. točki je določen prekršek, če družba zavezanka v primeru neizpolnjevanja deležev pred začetkom izbirnega postopka ne določi jasnih, nevtralnih in nedvoumnih meril ter pogojev za imenovanje člana organa vodenja ali nadzora ali izvršnega direktorja skladno z drugim odstavkom 254.č člena tega zakona.  **K 28. členu**  Dopolnjen je 686.a člen ZGD-1, v katerem so določeni drugi prekrški družb, vezani predvsem na poročanje družb. Direktiva 2022/2381/EU v 8. členu nalaga državam članicam, da določijo sankcije vezane na kršitev glede poročanja oziroma, če družba ne objavi zahtevanih podatkov o deležu zastopanosti spolov med osebami odgovornimi za vodenje in nadziranje poslov družbe ter po potrebi drugih podatkov. V novi 3. točki je določen prekršek, če družba zavezanka v izjavi o upravljanju ne objavi podatkov iz prvega odstavka 254.e člena tega zakona. Družbe so zavezane, da objavijo podatke o deležu zastopanosti posameznega spola med neizvršnimi in izvršnimi direktorji, o sprejetih ukrepih za doseganje deležev, ki si jih sama določi v politiki raznolikosti na podlagi zakona in morebitnih razlogih, če tako določenih deležev ne dosega, z opisom ukrepov, ki jih je družba izvedla oziroma jih namerava izvesti za njihovo izpolnitev. V novi 4. točki je določen prekršek, če družba zavezanka ne objavi podatkov na svoji spletni strani skladno z drugim odstavkom 254.e člena tega zakona. Za prekršek glede poročanja je predvidena globa od 2.000 do 10.000 EUR za družbo in od 300 do 4.000 EUR za odgovorno osebo.  Zaradi novega drugega odstavka 58. člena ZGD-1 je treba v 1. točki prvega odstavka 686.a člena ZGD-1 spremeniti sklic na drugi, po novem tretji odstavek 58. člena ZGD-1.  **K 29. členu**  V 687. členu se v tretjem odstavku doda nova 4. točka, s katero se med prekrške tujega podjetja, ki je ustanovilo podružnico, umesti prekršek, če podružnica ne predloži AJPES poročila o trajnostnosti v zvezi s tujim podjetjem iz tretje države na način in v rokih v skladu s prvim do tretjim odstavkom 683.b člena v zvezi s 70.d členom ZGD-1 oziroma podatkov o čistih prihodkih od prodaje iz četrtega odstavka 683.b člena tega zakona ne predloži AJPES. Ker se za podružnice uporabljajo smiselno iste določbe kot za odvisne družbe, je podana podrobnejša opredelitev v obrazložitvi k 27. členu v delu, ki se nanaša na 11. točko 686. člena ZGD-1.  Doda se tudi nova 4. točka, s katero se med prekrške tujega podjetja, ki je ustanovilo podružnico, umesti prekršek, če podružnica ne objavi poročila o davčnih informacijah v zvezi z dohodki na javnosti brezplačno dostopni spletni strani v 12 mesecih po koncu poslovnega leta, v vsaj enem od uradnih jezikov Evropske unije, kjer mora biti brezplačno dostopno najmanj pet zaporednih let, pri čemer zadostuje, da je poročilo objavljeno na javnosti dostopni spletni strani katere koli podružnice ali družbe, ki je ustanovila podružnico ali povezane družbe v skupini, na katero se poročilo nanaša. Ob poročilu je obvezno treba objaviti tudi izjavo, v kateri podružnica navede, da poročilo ne vsebuje vseh zahtevanih podatkov, ker ji jih tuje podjetje iz tretje države ni predložilo.  **K 30. členu**  V 688. členu ZGD-1, ki določa prekrške podjetnika, se doda prekršek za podjetnika, ki na poslovnem naslovu v skladu z novim 30.a členom ZGD-1 ne bo imel na vidnem mestu napisa z navedbo firme in sedeža podjetnika. Za prekršek bo v skladu z drugim odstavkom 688. člena ZGD-1 odgovarjala tudi odgovorna oseba podjetnika. Globa za prekršek se bo lahko izrekla po izteku enoletnega prehodnega obdobja.  Obseg prekrška podjetnika, ki se nanaša na uporabo oznak v firmi ali skrajšani firmi v nasprotju s prvim in drugim odstavkom 72. člena ZGD-1, se razširi, da zajame ne samo uporabo oznak v firmi ali skrajšani firmi podjetnika v nasprotju s prvim in drugim odstavkom 72. člena ZGD-1, ampak širše, to je uporabo drugih sestavin firme ali skrajšane firme podjetnika v nasprotju s prvim in drugim odstavkom 72. člena ZGD-1. Firma poleg oznak vsebuje tudi ime in priimek podjetnika in morebitne dodatne sestavine, skrajšana firma pa poleg oznake tudi ime in priimek podjetnika. V veljavni ureditvi se lahko sankcionira uporaba oznak ne pa tudi uporaba imena in priimka ali dodatnih sestavin v nasprotju s prvim in drugim odstavkom 72. člena ZGD-1.  Besedilo prekrška v zvezi s predpisano vsebino sporočil podjetnika se uskladi s spremembami materialne določbe petega in šestega odstavka 72. člena ZGD-1 (dopis namesto sporočilo).  **K 31. členu**  689.c člen v 3. točki tretjega odstavka določa kot prekršek, kadar nadzorni svet ne oblikuje revizijske komisije v družbi, s katere vrednostnimi papirji se trguje na organiziranem trgu, (prvi odstavek 279. člena). Sprememba določbe je potrebna zaradi težav v praksi, ki se pojavljajo, ker se ta prekršek ne nanaša na vse subjekte javnega interesa. Prvi odstavek 279. člena namreč določa, da mora nadzorni svet oblikovati revizijsko komisijo v vsaki družbi, ki je subjekt javnega interesa. Vendar kršitev te določbe tako ni sankcionirana, razen v družbi, s katere vrednostnimi papirji se trguje na organiziranem trgu. Glede na navedeno je bilo treba razširiti določbo prekrška tudi na primere, kadar nadzorni svet ne oblikuje revizijske komisije v preostalih subjektih javnega interesa.  **K 32. členu**  V 689.č členu je v tretjem odstavku v 2. točki določeno, da se kaznuje za prekršek član upravnega odbora, če upravni odbor v družbi, s katere vrednostnimi papirji se trguje na organiziranem trgu ne oblikuje revizijske komisije in v oklepaju je sklic na tretji odstavek 279. člen zakona. Besedilo »družbi, s katere vrednostnimi papirji se trguje na organiziranem trgu,« se nadomesti z besedilom »subjektu javnega interesa«. Sprememba določbe je potrebna zaradi težav v praksi in učinkovitosti sankcij za subjekte javnega interesa. Treba je določiti odgovornost v primeru nespoštovanja zakonske obveznosti imenovanja revizijskih komisij v subjektih javnega interesa po vzoru dvotirnega sistema upravljanja (tj. nadzorni svet) v enotirnem sistemu upravljanja (tj. upravni odbor). V skladu z navedenim je treba v oklepaju spremeniti tudi sklic iz 279. člena na 289. člen, ker je v slednjem v tretjem odstavku določeno, da mora upravni odbor oblikovati revizijsko komisijo v subjektih javnega interesa.  **K 33. členu**  Doda se prehodna določba v zvezi s postopki nadzora na podlagi veljavne 4. točke prvega odstavka 688. člena ZGD-1. Postopki nadzora, začeti na podlagi 4. točke prvega odstavka 688. člena ZGD-1, se dokončajo po določbah Zakona o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in 75/23), ki so veljale do uveljavitve predloga zakona.  **K 34. členu**  V 29. členu se prenaša 5. člen Direktive 2022/2464/EU, ki v prvem odstavku vsebuje določbe za začetek uporabe 70.c, 70.č, 70.d in 683.b člena ZGD-1.  Kot je že pojasnjeno, Direktiva 2022/2464/EU na novo uvaja obveznost priprave poročila o trajnostnosti, ki je zelo obsežno, v skladu z enotnimi standardi, pri čemer poročilo pregleda revizor. Ker so nova pravila zahtevna, je pomembno zagotoviti ustrezen čas za to, da se jim družbe lahko prilagodijo. Glede na to, da po vsebini poročilo o trajnostnosti nadgrajuje že obstoječo izjavo o nefinančnem poslovanju, je smiselno, da obveznost velja najprej za tiste družbe, ki so že zavezane poročati o nekaterih vidikih trajnostnosti. Skladno z načelom sorazmernosti pa se bo obveznost uvedla najpozneje za družbe, ki lahko glede na tretji odstavek 70.c člena ZGD-1 poročajo v poenostavljeni obliki. Določbe glede obveznosti priprave poročila o trajnostnosti in konsolidiranega poročila o trajnostnosti (70.c in 70.č člen ZGD-1) se torej uvajajo postopoma, in sicer:  1. za poslovno leto, ki se začne v letu 2024 → za tiste velike družbe, za katere že zdaj velja obveznost priprave izjave o nefinančnem poslovanju oziroma konsolidirane izjave o nefinančnem poslovanju,  2. za poslovno leto, ki se začne v letu 2025 → za vse preostale velike družbe in preostale obvladujoče družbe, ki skupaj z odvisnimi družbami dosegajo pogoje za velike družbe iz petega odstavka 55. člena tega zakona, pri čemer se merili čistih prihodkov od prodaje in vrednosti aktive povečata za 20 %,  3. za poslovno leto, ki se začne v letu 2026 → za družbe, ki lahko glede na tretji odstavek 70.c člena ZGD-1 poročajo v poenostavljeni obliki:   * majhne in srednje družbe, ki kotirajo na borzi, * majhne in nekompleksne institucije (če gre za veliko družbo oziroma majhno ali srednjo družbo, ki kotira na borzi, ki ni mikro družba), * lastne zavarovalnice in pozavarovalnice (če gre za veliko družbo oziroma majhno ali srednjo družbo, ki kotira na borzi, ki ni mikro družba).   V drugem odstavku se določa, da se do začetka uporabe spremenjenega 70.c in novega 70.č člena za obveznosti poročanja v skladu s 70.c členom uporabljajo določbe, ki so se uporabljale do uveljavitve tega zakona. Družba je dolžna pripraviti zadnjo izjavo o nefinančnem poslovanju oziroma konsolidirano izjavo o nefinančnem poslovanju v skladu s 70.c členom za poslovno leto, ki se začne v letu 2023.  Tretji odstavek člena je povezan s tem, da je Komisija sporočila, da bo digitalno taksonomijo (delegirani akt, s katerim bo določila podlago za označevanje informacij o trajnostnosti), sprejela šele v letu 2025. Opozorila je tudi, da do sprejema digitalne taksonomije s tega področja družbe ne bodo smele biti zavezane opremljati poročila o trajnostnosti z oznakami, kot to določa spremenjeni drugi odstavek 58. člena zakona. Glede na to je bilo treba izrecno določiti, da se ta določba začne uporabljati pozneje. Minister, pristojen za gospodarstvo, bo ob zagotovitvi tehničnih pogojev z odredbo, ki se objavi v Uradnem listu Republike Slovenije, določil datum, od katerega se začne uporabljati ta določba.  V četrtem odstavku se določi, da se določbe novega 70.d in 683.b člena ZGD-1, ki veljajo za odvisne družbe, ki jih obvladuje družba iz tretje države, in za podružnice tujega podjetja iz tretje države, začnejo uporabljati za poslovno leto, ki se začne v letu 2028. Namen določbe je v tem, da se jim zagotovi dovolj časa za prilagoditev novim pravilom.  **K 35. členu**  S to prehodno določbo se v nacionalno zakonodajo prenaša z Direktivo 2022/2464/EU dopolnjena določba sedmega odstavka 19.a člena Direktive 2013/34/EU, ki z odstopanjem od prejšnjega člena omogoča majhnim in srednjim družbam, ki kotirajo na borzi, da za poslovno leto, ki se začne pred 1. januarjem 2028, ne pripravijo poročila o trajnostnosti. V tem primeru družba v poslovnem poročilu na kratko pojasni, zakaj poročila o trajnostnosti ni pripravila.  Majhnim in srednjim družbam, ki kotirajo na borzi, je treba zaradi manjše velikosti in bolj omejenih virov zagotoviti dovolj časa za pripravo na uporabo določb, ki zahtevajo pripravo poročila o trajnostnosti. Zanje, kot že pojasnjeno pri prejšnjem členu, velja obveznost priprave poročila o trajnostnosti nekoliko kasneje, in sicer za poslovno leto, ki se začne v letu 2026. Po tem datumu pa imajo v prehodnem obdobju možnost izvzetja od zahtev glede priprave poročila o trajnostnosti, pod pogojem, da v svojem poslovnem poročilu na kratko pojasnijo, zakaj informacije o trajnostnosti niso bile predložene.  **K 36. členu**  S tem prehodnim členom se v nacionalno zakonodajo prenaša z Direktivo 2022/2464/EU dopolnjena določba drugega pododstavka tretjega odstavka 19.a člena Direktive 2013/34/EU, ki v prvih treh letih uporabe ukrepov določa prehodno obdobje za vključitev informacij o vrednostni verigi družbe v poročilo o trajnostnosti.  Družba, ki pripravi poročilo o trajnostnosti v skladu s prvim odstavkom 70.c člena zakona oziroma konsolidirano poročilo o trajnostnosti v skladu s 70.č členom zakona, lahko tako v prvih treh letih, kadar niso na voljo vse potrebne informacije o vrednostni verigi, pojasni, kaj je storila za njihovo pridobitev, zakaj vseh potrebnih informacij ni bilo mogoče pridobiti in kako jih namerava pridobiti v prihodnje. Namen določbe je zagotoviti družbam dovolj časa za prilagoditev ukrepom, zato velja triletno obdobje z upoštevanjem različnega začetka uporabe določb za različne subjekte iz prvega odstavka 34. člena tega zakona.  **K 37. členu**  S to prehodno določbo se v nacionalno zakonodajo prenaša z Direktivo 2022/2464/EU dopolnjena določba 48.i člena Direktive 2013/34/EU, ki v prehodnem obdobju (do 6. januarja 2030) omogoča odvisni družbi iz države članice, za katero velja 70.c ali 70.č člen tega zakona, ki jo obvladuje družba iz tretje države, da sama pripravi konsolidirano poročilo o trajnostnosti, ki vključuje vse odvisne družbe iz držav članic take obvladujoče družbe, ki so zavezane pripraviti poročilo o trajnostnosti oziroma konsolidirano poročilo o trajnostnosti.  To konsolidirano poročilo o trajnostnosti lahko v istem obdobju vključuje tudi razkritja iz 8. člena Uredbe 2020/852/EU, kadar so zajete dejavnosti, ki jih izvajajo vse odvisne družbe iz držav članic obvladujoče družbe, ki so zavezane pripraviti poročilo trajnostnosti oziroma konsolidirano poročilo o trajnostnosti.  V nadaljevanju člena je določeno še, da takšno konsolidirano poročilo o trajnostnosti lahko pripravi odvisna družba, ki je ena od odvisnih družb skupine, ki je ustvarila največji prihodek v državah članicah v vsaj enem od petih predhodnih poslovnih let, po potrebi na konsolidirani podlagi. Konsolidirano poročilo o trajnostnosti mora biti zaradi javne objave predloženo AJPES v skladu s prvim in drugim odstavkom 58. člena tega zakona.  Za namene izvzetja iz osmega odstavka 70.c člena tega predloga zakona se takšno konsolidirano poročilo o trajnostnosti šteje za poročanje obvladujoče družbe na ravni skupine v zvezi z družbami, vključenimi v konsolidacijo. Za poročanje v skladu z drugim odstavkom tega člena se šteje, da izpolnjuje pogoje pod č) 2. točke osmega odstavka 70.c člena tega zakona.  **K 38. členu**  Predlog zakona določa prehodno določbo, s katero se določa, da družbe in podružnice pripravijo, predložijo in objavijo poročilo o davčnih informacijah v zvezi z dohodki v skladu s 70.f do 70.l ter 683.c do 683.d členom tega zakona najpozneje od datuma začetka prvega poslovnega leta, ki se začne z 22. junijem 2024 ali po tem datumu. Navedeno pomeni, da bo prvo poslovno leto, na katero bodo družbe morale biti pozorne ali njihov prihodek ali konsolidirani prihodek presega 750 milijonov EUR, poslovno leto, ki se začne z dnem uveljavitve tega zakona ali po tem datumu. Če bo družba v tem in naslednjem poslovnem letu presegla prihodek 750 milijonov EUR, bo zanjo nastala obveznost poročanja o davčnih informacijah v zvezi z dohodki po 70.f do 70.l ali 683.c do 683.d člena, odvisno ali gre za obvladujočo ali samostojno družbo, odvisno družbo ali podružnico tujega podjetja.  **K 39. členu**  Predlog zakona določa prehodno določbo s katero se določa rok v katerem bosta ministra, pristojna za gospodarstvo in za pravosodje po predhodnem mnenju AJPES predpisala podrobnejša pravila.  Ker Direktiva 2021/2101/EU določa, da bo Komisija z izvedbenim aktom določila skupno predlogo in elektronske oblike poročanja, je treba predvideti, da se bo z izvršilnim predpisom uredilo vprašanja o načinu predložitve poročila o davčnih informacijah v zvezi z dohodki in podajo morebitne izjave iz 70.j in 683.c člena tega zakona. To se ureja s predlagano dopolnitvijo trinajstega odstavka 58. člena tega zakona.  **K 40. členu**  Direktiva 2022/2381/EU določa družbam zavezankam rok za dosego deležev glede uravnotežene zastopanosti spolov v organih vodenja in nadzora ter med izvršnimi direktorji. Deleže iz člena 254.c morajo družbe zavezanke iz prve alineje 254.b člena (družbe, s katere vrednostnimi papirji se trguje na organiziranem trgu, ki imajo več kot 250 zaposlenih in hkrati čisti prihodki od prodaje presegajo 50.000.000 EUR ali vrednost aktive presega 43.000.000 EUR) doseči do 30. 6. 2026. Ker pa smo razširili obseg kroga zavezancev, ki bodo morali spoštovati ukrepe v zvezi z zagotavljanjem uravnotežene zastopanosti spolov v organih vodenja in nadzora ter med izvršnimi direktorji na družbe s kapitalsko naložbo države oziroma samoupravne lokalne skupnosti, v katerih ima država ali samoupravna lokalna skupnost neposredno ali posredno večinski delež v kapitalu ali večino glasovalnih pravic, imajo vsaj 250 zaposlenih in izpolnjujejo pogoje za velike družbe iz petega odstavka 55. člena tega zakona, je določeno, da imajo te daljše obdobje za dosego določenih deležev, in sicer do 30. 6. 2028.  **K 41. členu**  S tem zakonom je treba zagotoviti ustrezno dolgo prehodno obdobje za prilagoditev družb in podjetnikov novi obveznosti na podlagi novega 30.a člena ZGD-1, ki določa označevanje družb in podjetnikov na poslovnem naslovu. Predlaga se enoletno prehodno obdobje. Po izteku prehodnega obdobja bodo lahko družbe in podjetniki v kršitvi sankcionirani za prekršek v skladu z 2. točko prvega odstavka 685. člena ZGD-1 ali 2. točko prvega odstavka 688. člena ZGD-1.  **K 42. členu**  Predlog zakona določa prehodno določbo, s katero se določa, da se bodo skladno z Direktivo 2023/2775/EU povišana merila za določitev velikosti mikro, majhnih, srednjih in velikih družb iz 4. člena tega zakona uporabljala za poslovno leto, ki se začne v letu 2024. Direktiva 2023/2775/EU namreč predvideva, da se bodo določbe uporabljale od 1. januarja 2024 za poslovna leta, ki se začnejo 1. januarja 2024 ali pozneje. Z Direktivo 2023/2775/EU je dopuščeno še, da se lahko dovoli uporaba povišanih meril za poslovno leto, ki se začne 1. januarja 2023 ali pozneje. Določbe nacionalne zakonodaje je treba z Direktivo 2023/2775/EU uskladiti najpozneje v 12 mesecih od začetka njene veljavnosti. Navedeno pomeni, da bo prvo poslovno leto, na katero bodo družbe morale biti pozorne na določitev kategorije velikosti družbe po novih pravilih, poslovno leto, ki se začne 1. januarja 2024 ali pozneje. Na podlagi določb spremenjenega 55. člena ZGD-1 se bodo upoštevali zadnji dve zaporedni poslovni leti, na primer v letu 2025 se bosta pogledali leti 2023 in 2024.  **K 43. členu**  Člen določa začetek veljavnosti zakona. |
|  |
|  |

|  |
| --- |
| IV. BESEDILO ČLENOV, KI SE SPREMINJAJO  **V Zakonu o gospodarskih družbah** (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in 75/23):  **2. člen**  **(prenos direktiv in izvajanje uredb Evropske unije)**  (1) S tem zakonom se v pravni red Republike Slovenije prenašajo naslednje direktive Evropske unije:   * Direktiva 2007/36/ES Evropskega parlamenta in Sveta z dne 11. julija 2007 o uveljavljanju določenih pravic delničarjev družb, ki kotirajo na borzi (UL L št. 184 z dne 14. 7. 2007, str. 17), zadnjič spremenjena z Uredbo (EU) 2021/23 Evropskega parlamenta in Sveta z dne 16. decembra 2020 o okviru za sanacijo in reševanje centralnih nasprotnih strank ter spremembi uredb (EU) št. 1095/2010, (EU) št. 648/2012, (EU) št. 600/2014, (EU) št. 806/2014 in (EU) 2015/2365 ter direktiv 2002/47/ES, 2004/25/ES, 2007/36/ES, 2014/59/EU in (EU) 2017/1132 (UL L št. 22 z dne 22. 1. 2021, str. 1), (v nadaljnjem besedilu: Direktiva 2007/36/EU), * Direktiva 2009/38/ES Evropskega parlamenta in Sveta z dne 6. maja 2009 o ustanovitvi Evropskega sveta delavcev ali uvedbi postopka obveščanja in posvetovanja z delavci v družbah ali povezanih družbah na območju Skupnosti (Prenovitev) (UL L št. 122 z dne 16. 5. 2009, str. 28), zadnjič spremenjena z Direktivo (EU) 2015/1794 Evropskega parlamenta in Sveta z dne 6. oktobra 2015 o spremembi direktiv 2008/94/ES, 2009/38/ES in 2002/14/ES Evropskega parlamenta in Sveta ter direktiv Sveta 98/59/ES in 2001/23/ES v zvezi s pomorščaki (UL L št. 263 z dne 8. 10. 2015, str. 1), (v nadaljnjem besedilu: Direktiva 2009/38/ES) in * Direktiva 2009/102/ES Evropskega parlamenta in Sveta z dne 16. septembra 2009 na področju prava družb o družbah z omejeno odgovornostjo z enim družbenikom (Kodificirana različica) (UL L št. 258, 1. 10. 2009, str. 20), zadnjič spremenjena z Direktivo Sveta 2013/24/EU z dne 13. maja 2013 o prilagoditvi nekaterih direktiv na področju prava družb zaradi pristopa Republike Hrvaške (UL L št. 158 z dne 10. 6. 2013, str. 365), (v nadaljnjem besedilu: Direktiva 2009/102/ES).   (2) S tem zakonom se v pravni red Republike Slovenije delno prenašajo naslednje direktive Evropske unije:   * Direktiva 2006/43/ES Evropskega parlamenta in Sveta z dne 17. maja 2006 o obveznih revizijah za letne in konsolidirane računovodske izkaze, spremembi direktiv Sveta 78/660/EGS in 83/349/EGS ter razveljavitvi direktive Sveta 84/253/EGS (UL L št. 157 z dne 9. 6. 2006, str. 87), zadnjič spremenjena z Direktivo 2014/56/EU Evropskega parlamenta in Sveta z dne 16. aprila 2014 o spremembi Direktive 2006/43/ES o obveznih revizijah za letne in konsolidirane računovodske izkaze (UL L št. 158 z dne 27. 5. 2014, str. 196), (v nadaljnjem besedilu: Direktiva 2006/43/ES), * Direktiva 2013/34/EU Evropskega parlamenta in Sveta z dne 26. junija 2013 o letnih računovodskih izkazih in povezanih poročilih nekaterih vrst podjetij, spremembi Direktive 2006/43ES Evropskega parlamenta in Sveta ter razveljavitvi direktiv Sveta 78/660/EGS in 83/349/EGS (UL L št. 182 z dne 29. 6. 2013, str. 19), zadnjič spremenjena z Direktivo (EU) 2022/2464 Evropskega parlamenta in Sveta z dne 14. decembra 2022 o spremembi Uredbe (EU) št. 537/2014, Direktive 2004/109/ES, Direktive 2006/43/ES in Direktive 2013/34/EU glede poročanja podjetij o trajnostnosti (UL L št. 322 z dne 16. 12. 2022, str. 15), (v nadaljnjem besedilu: Direktiva 2013/34/EU) in * Direktiva (EU) 2017/1132 Evropskega parlamenta in Sveta z dne 14. julija 2017 o določenih vidikih prava družb (kodificirano besedilo) (UL L št. 169 z dne 30. 6. 2017, str. 46), zadnjič spremenjena z Uredbo (EU) 2021/23 Evropskega parlamenta in Sveta z dne 16. decembra 2020 o okviru za sanacijo in reševanje centralnih nasprotnih strank ter spremembi uredb (EU) št. 1095/2010, (EU) št. 648/2012, (EU) št. 600/2014, (EU) št. 806/2014 in (EU) 2015/2365 ter direktiv 2002/47/ES, 2004/25/ES, 2007/36/ES, 2014/59/EU in (EU) 2017/1132 (UL L št. 22 z dne 22. 1. 2021, str. 1), (v nadaljnjem besedilu: Direktiva 2017/1132/EU).   (3) S tem zakonom se podrobneje ureja izvajanje naslednjih uredb Evropske unije:   * Uredba Sveta 2137/85/EGS z dne 25. julija 1985 o Evropskem gospodarskem združenju (EGIZ) (UL L št. 199 z dne 31. 7. 1985, str. 1; v nadaljnjem besedilu: Uredba 2137/85/EGS), * Uredba Evropskega parlamenta in Sveta 1606/2002/ES z dne 19. julija 2002 o uporabi mednarodnih računovodskih standardov (UL L št. 243 z dne 11. 9. 2002, str. 1), zadnjič spremenjena z Uredbo (ES) št. 297/2008 Evropskega parlamenta in Sveta z dne 11. marca 2008 o spremembah Uredbe (ES) št. 1606/2002 o uporabi mednarodnih računovodskih standardov, glede Komisiji podeljenih izvedbenih pooblastil (UL L št. 97 z dne 9. 4. 2008, str. 62), (v nadaljnjem besedilu: Uredba 1606/2002/ES), * Uredba Komisije 1126/2008/ES z dne 3. novembra 2008 o sprejetju nekaterih mednarodnih računovodskih standardov v skladu z Uredbo Evropskega parlamenta in Sveta 1606/2002/EC (UL L št. 320 z dne 29. 11. 2008, str. 1), zadnjič spremenjena z Uredbo Komisije (EU) 2015/29 z dne 17. decembra 2014 o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta glede mednarodnega računovodskega standarda 19 (UL L št. 5 z dne 9. 1. 2015, str. 11), (v nadaljnjem besedilu: Uredba 1126/2008/ES), in * Uredba Sveta 2157/2001/ES z dne 8. oktobra 2001 o statutu evropske družbe (SE) (UL L št. 294 z dne 10. 11. 2001, str. 1), zadnjič spremenjena z Uredbo Sveta (EU) št. 517/2013 z dne 13. maja 2013 o prilagoditvi nekaterih uredb ter odločb in sklepov na področjih prostega pretoka blaga, prostega gibanja oseb, prava družb, politike konkurence, kmetijstva, varnosti hrane, veterinarske in fitosanitarne politike, prometne politike, energetike, obdavčitve, statistike, vseevropskih omrežij, pravosodja in temeljnih pravic, pravice, svobode in varnosti, okolja, carinske unije, zunanjih odnosov, zunanje, varnostne in obrambne politike ter institucij zaradi pristopa Republike Hrvaške (UL L št. 158 10. 6. 2013, str. 1), (v nadaljnjem besedilu: Uredba 2157/2001/ES).   **3. člen**  **(pojmi)**   1. Po tem zakonu je gospodarska družba pravna oseba, ki na trgu samostojno opravlja pridobitno dejavnost kot svojo izključno dejavnost. 2. Pridobitna dejavnost po tem zakonu je vsaka dejavnost, ki se opravlja na trgu zaradi pridobivanja dobička. 3. Gospodarske družbe (v nadaljnjem besedilu: družba) iz prvega odstavka tega člena se organizirajo v eni izmed oblik:    * kot osebne družbe: družba z neomejeno odgovornostjo in komanditna družba, ali    * kot kapitalske družbe: družba z omejeno odgovornostjo, delniška družba, komanditna delniška družba in evropska delniška družba. 4. Družbe iz prejšnjega odstavka se štejejo za gospodarske družbe, tudi če v skladu z zakonom v celoti ali deloma opravljajo dejavnost, ki ni pridobitna. 5. Ustanovitelj družbe ali gospodarskega interesnega združenja je lahko vsaka fizična ali pravna oseba, če zakon ne določa drugače. 6. Podjetnik po tem zakonu je fizična oseba, ki na trgu samostojno opravlja pridobitno dejavnost v okviru organiziranega podjetja. 7. Vpis v register po tem zakonu ima nasproti tretjim osebam pravni učinek šele od trenutka objave posameznega podatka v skladu z zakonom, ki ureja sodni register. 8. Drugi izrazi, uporabljeni v tem zakonu, pomenijo:  * »Agencija za trg vrednostnih papirjev« (v nadaljnjem besedilu: ATVP) je Agencija za trg vrednostnih papirjev po zakonu, ki ureja trg finančnih instrumentov; * »centralna depotna družba« je centralna depotna družba po zakonu, ki ureja trg finančnih instrumentov; * »država članica« je država članica Evropske unije ali država podpisnica Sporazuma o ustanovitvi Evropskega gospodarskega prostora (UL L št. 1 z dne 3. 1. 1994, str. 3); * »informacijski sistem za podporo poslovnim subjektom« je informacijski sistem za podporo poslovnim subjektom po zakonu, ki ureja poslovni register; * »organizirani trg« je organizirani trg po zakonu, ki ureja trg finančnih instrumentov; * »registrski organ« je organ, ki vodi register, v katerega se vpisujejo podatki o družbi; * »revizor« je revizijska družba, ki ima po zakonu, ki ureja revidiranje, dovoljenje za opravljanje revidiranja; * »Slovenski inštitut za revizijo« je Slovenski inštitut za revizijo po zakonu, ki ureja revidiranje; * »sodišče« je sodišče, ki je krajevno pristojno glede na sedež družbe ali podjetnika, če ta zakon ne določa drugače; * »subjekt javnega interesa« je subjekt javnega interesa po zakonu, ki ureja revidiranje; * »točka za podporo poslovnim subjektom« je točka za podporo poslovnim subjektom po zakonu, ki ureja poslovni register.   **10.a člen**  **(omejitve ustanavljanja družb in podjetnikov ter pridobitve statusa družbenika)**  (1) Ustanovitelj, družbenik in podjetnik ne more postati oseba:   1. ki je bila pravnomočno obsojena na kazen zapora zaradi kaznivega dejanja zoper gospodarstvo, zoper delovno razmerje in socialno varnost, zoper pravni promet, zoper premoženje, zoper okolje, prostor in naravne dobrine, zoper človekovo zdravje ter zoper splošno varnost ljudi in premoženja; 2. ki je bila v obdobju zadnjih 12 mesecev javno objavljena na seznamu nepredlagateljev obračunov na podlagi zakona, ki ureja davčni postopek, ali je javno objavljena na seznamu neplačnikov na podlagi zakona, ki ureja davčni postopek, ali je bila v obdobju zadnjih 12 mesecev na podlagi zakona, ki ureja davčni postopek, javno objavljena na seznamu zavezancev za davek, ki jim je po uradni dolžnosti prenehala identifikacija za namene DDV zaradi suma zlorabe identifikacije za namene DDV oziroma ugotovitve davčnega organa, da je davčni zavezanec identifikacijo za namene DDV uporabljal tako, da je drugim davčnim zavezancem neupravičeno omogočal odbitek DDV; 3. ki je neposredno ali posredno z več kot 25 odstotki udeležena v kapitalu kapitalske družbe, ki je bila v obdobju zadnjih 12 mesecev javno objavljena na seznamu nepredlagateljev obračunov na podlagi zakona, ki ureja davčni postopek, ali je javno objavljena na seznamu neplačnikov na podlagi zakona, ki ureja davčni postopek, ali je bila v obdobju zadnjih 12 mesecev na podlagi zakona, ki ureja davčni postopek, javno objavljena na seznamu zavezancev za davek, ki jim je po uradni dolžnosti prenehala identifikacija za namene DDV zaradi suma zlorabe identifikacije za namene DDV oziroma ugotovitve davčnega organa, da je davčni zavezanec identifikacijo za namene DDV uporabljal tako, da je drugim davčnim zavezancem neupravičeno omogočal odbitek DDV; 4. ki ji je bila v zadnjih treh letih s pravnomočno odločbo Inšpektorata Republike Slovenije za delo oziroma Finančne uprave Republike Slovenije najmanj dvakrat izrečena globa zaradi prekrška v zvezi s plačilom za delo oziroma prekrška v zvezi z zaposlovanjem na črno; 5. ki je bila neposredno z več kot 50 odstotki udeležena v kapitalu družbe z omejeno odgovornostjo, ki je bila izbrisana iz sodnega registra brez likvidacije po zakonu, ki ureja finančno poslovanje, postopke zaradi insolventnosti in prisilno prenehanje; 6. ki ji je bila v zadnjih treh letih s pravnomočno odločbo izrečena globa zaradi prekrška po 26. točki prvega odstavka 685. člena tega zakona.   (2) Omejitve iz prejšnjega odstavka ne veljajo za osebo, ki je postala družbenik ali podjetnik na podlagi univerzalnega pravnega nasledstva.  (3) Omejitev iz 2. točke prvega odstavka tega člena v delu, ki se nanaša na javno objavo na seznamu neplačnikov na podlagi zakona, ki ureja davčni postopek, ne velja za stečajnega dolžnika, ki mu sodišče dovoli poslovanje kot podjetniku ali zasebniku v skladu z določbami o osebnem stečaju v zakonu, ki ureja finančno poslovanje, postopke zaradi insolventnosti in prisilno prenehanje. Stečajni dolžnik pri vpisu v Poslovni register Slovenije predloži pravnomočni sklep sodišča.  (4) Omejitev iz 3. točke prvega odstavka tega člena ne velja za osebo, ki je neposredno ali posredno z več kot 25 odstotki udeležena v kapitalu kapitalske družbe, če je ta oseba:   * banka oziroma banka države članice po zakonu, ki ureja bančništvo, in je v vlogi za vpis v sodni register predložila dovoljenje Banke Slovenije za opravljanje bančnih storitev, * zavarovalnica oziroma zavarovalnica države članice po zakonu, ki ureja zavarovalništvo, in je v vlogi za vpis v sodni register predložila dovoljenje Agencije za zavarovalni nadzor za opravljanje zavarovalniških poslov, * Republika Slovenija, Kapitalska družba pokojninskega in invalidskega zavarovanja, d.d., Slovenski državni holding, d.d., D.S.U., družba za svetovanje in upravljanje, d.o.o., ali * delež dosegla zaradi izvedbe finančnega prestrukturiranja z namenom, da se zagotovi njena kapitalska ustreznost oziroma dolgoročna plačilna sposobnost v skladu z zakonom, ki ureja finančno poslovanje, postopke zaradi insolventnosti in prisilno prenehanje; * borznoposredniška družba po zakonu, ki ureja trg finančnih instrumentov, in je v vlogi za vpis v sodni register predložila dovoljenja ATVP; * borza po zakonu, ki ureja trg finančnih instrumentov, in je v vlogi za vpis v sodni register predložila dovoljenja ATVP; ali * družba za upravljanje po zakonu, ki ureja investicijske sklade in družbe za upravljanje, in je v vlogi za vpis v sodni register predložila dovoljenja ATVP.   (5) Ustanovitelj oziroma družbenik družbe z omejeno odgovornostjo ne more postati oseba, ki je v zadnjih treh mesecih ustanovila družbo z omejeno odgovornostjo oziroma pridobila delež v družbi z omejeno odgovornostjo, ki ni starejša od treh mesecev.  (6) Omejitev iz prejšnjega odstavka ne velja:   * za osebe iz četrtega odstavka tega člena, * za ustanavljanje namenskih družb s strani specialnih alternativnih investicijskih skladov oziroma upravljavcev alternativnih investicijskih skladov v njihovem imenu v skladu z določbami zakona, ki ureja upravljavce alternativnih investicijskih skladov, ter zakona, ki ureja investicijske sklade in družbe za upravljanje, * za srednje in velike družbe, kot izhaja iz Poslovnega registra Slovenije.   (7) Omejitev iz petega odstavka tega člena ne velja, če družbe z omejeno odgovornostjo, v katerih je oseba v zadnjih treh mesecih pridobila poslovni delež, izpolnjujejo naslednje pogoje:   * imajo odprt transakcijski račun; * niso bile v obdobju zadnjih 12 mesecev javno objavljene na seznamu nepredlagateljev obračunov na podlagi zakona, ki ureja davčni postopek; * nimajo neporavnanih obveznosti iz naslova obveznih dajatev in drugih denarnih nedavčnih obveznosti, ki jih izterjuje Finančna uprava Republike Slovenije, več kot v višini več kot 50 eurov; * niso bile v obdobju zadnjih 12 mesecev na podlagi zakona, ki ureja davčni postopek, javno objavljene na seznamu zavezancev za davek, ki jim je po uradni dolžnosti prenehala identifikacija za namene DDV zaradi suma zlorabe identifikacije za namene DDV oziroma ugotovitve davčnega organa, da je davčni zavezanec identifikacijo za namene DDV uporabljal tako, da je drugim davčnim zavezancem neupravičeno omogočal odbitek DDV, in * ima neprekinjeno vsaj dva meseca zaposleno osebo ali obvezno zavarovanega družbenika v skladu z zakonom, ki ureja zdravstveno zavarovanje, za najmanj polovični delovni čas.   (8) Omejitev iz 1. točke prvega odstavka tega člena preneha z izbrisom iz kazenske evidence.  (9) Omejitvi iz 2. in 3. točke prvega odstavka tega člena prenehata, ko davčni organ za osebo iz prvega odstavka tega člena, ki je bila objavljena na seznamu nepredlagateljev obračunov ali seznamu neplačnikov ali na seznamu zavezancev za DDV, izda potrdilo o tem, da ta oseba ali kapitalska družba, v kateri je ta oseba neposredno ali posredno z več kot 25 odstotki udeležena v njenem kapitalu, nima zapadlih neplačanih obveznih dajatev in drugih denarnih nedavčnih obveznosti, ki jih izterjuje Finančna uprava Republike Slovenije, več kot v višini 50 eurov, in da ima izpolnjene vse obveznosti v zvezi s predložitvijo obračuna davčnega odtegljaja za izplačilo plače in nadomestila plače. Potrdilo iz prejšnjega stavka ob vpisu v sodni register ali Poslovni register Slovenije ne sme biti starejše od dneva objave zadnjega seznama iz 2. in 3. točke prvega odstavka tega člena. Ne glede na prejšnji stavek potrdilo ne sme biti starejše od 15 dni.  (10) Omejitev iz 4. in 6. točke prvega odstavka tega člena preneha v treh letih od dneva pravnomočnosti odločbe oziroma sodbe, zaradi katere je nastopila omejitev iz 4. oziroma 6. točke prvega odstavka tega člena.  (11) Omejitev iz 5. točke prvega odstavka tega člena preneha v enem letu od datuma izbrisa družbe iz sodnega registra.  (12) Registrski organi, določeni s tem zakonom, in notarji po uradni dolžnosti z zahtevo v elektronski obliki v kazenski evidenci ter evidenci pravnomočnih odločb sodišč, ki ju upravlja Ministrstvo za pravosodje, v evidenci Inšpektorata Republike Slovenije za delo, evidenci Tržnega Inšpektorata Republike Slovenije in evidenci Finančne uprave Republike Slovenije preverijo, ali za vpis v sodni register ali Poslovni register Slovenije obstaja omejitev iz 1., 4. in 6. točke prvega odstavka tega člena.  (13) Obstoj omejitev iz 1. do 4. točke prvega odstavka tega člena pristojni organi iz prejšnjega odstavka preverijo tudi v primeru ustanovitve družbe, podjetnika ali pridobitve statusa družbenika s strani osebe, ki ni državljan Republike Slovenije in v njej nima stalnega prebivališča ali v Republiki Sloveniji nima sedeža.  (14) Če ustrezne evidence ne omogočajo vzajemne izmenjave podatkov med Republiko Slovenijo, drugo državo članico ali tretjo državo, oseba iz prejšnjega odstavka pristojnemu organu iz dvanajstega odstavka tega člena neobstoj omejitev iz 1., 2. in 4. točke prvega odstavka tega člena izkaže s predložitvijo naslednjih dokazil države svojega stalnega prebivališča ali sedeža:   * izpis iz ustreznega registra, če tega ni, pa enakovreden dokument, ki ga izda pristojni sodni ali upravni organ v Republiki Sloveniji, drugi državi članici ali matični državi ali državi, v kateri ima pravna oseba svoj sedež, iz katerega je razvidno, da ne obstajajo razlogi za omejitev ustanovitve družbe, podjetnika ali pridobitve statusa družbenika v zvezi s 1. in 4. točko prvega odstavka tega člena; * potrdilo, ki ga izda pristojni organ v Republiki Sloveniji, drugi državi članici ali tretji državi, iz katerega je razvidno, da oseba iz prejšnjega odstavka v matični državi ali državi, v kateri ima pravna oseba svoj sedež, nima neporavnanih davčnih obveznosti v zvezi z 2. točko prvega odstavka tega člena.   Dokumenti iz tega odstavka, predloženi za dokazovanje neobstoja omejitve ustanavljanja družb, podjetnikov ali pridobitve statusa družbenika, ne smejo biti starejši od 60 dni. Omejitev iz 3. točke prvega odstavka tega člena se preverja v skladu s šestnajstim odstavkom tega člena.  (15) Če država stalnega prebivališča ali sedeža osebe iz prejšnjega odstavka ne vodi evidenc, ki omogočajo vzajemne izmenjave podatkov z Republiko Slovenijo, ali ne izdaja izpisov iz ustreznega registra ali enakovrednih dokumentov iz prve alineje prejšnjega odstavka ali potrdil iz druge alineje prejšnjega odstavka, oseba iz trinajstega odstavka tega člena predloži izjavo, da:   * država stalnega prebivališča ali sedeža osebe iz trinajstega odstavka tega člena ne vodi evidenc, * država stalnega prebivališča ali sedeža osebe iz trinajstega odstavka tega člena ne izdaja izpisov iz ustreznega registra ali enakovrednih dokumentov iz prve alineje prejšnjega odstavka ali potrdil iz druge alineje prejšnjega odstavka, * ne obstajajo razlogi za omejitev ustanovitve družbe, podjetnika ali pridobitve statusa družbenika v zvezi s 1., 2. oziroma 4. točko prvega odstavka tega člena.   (16) Omejitev iz 2., 3., in 5. točke prvega odstavka, omejitev iz petega odstavka in izpolnjevanje pogojev iz četrtega, šestega in sedmega odstavka tega člena se samodejno preverja v informacijskem sistemu za podporo poslovnim subjektom pred oddajo vloge za vpis v sodni register ali Poslovni register Slovenije z neposredno elektronsko izmenjavo podatkov med:   * Poslovnim registrom Slovenije, Finančno upravo Republike Slovenije in informacijskim sistemom za podporo poslovnim subjektom v primeru omejitev iz 2., 3., in 5. točke prvega odstavka tega člena ter glede izpolnjevanja pogojev iz druge, tretje in četrte alineje sedmega odstavka tega člena, * Agencijo Republike Slovenije za javnopravne evidence in storitve ter informacijskim sistemom za podporo poslovnim subjektom v primeru preverjanja izpolnjevanja pogojev iz prve alineje sedmega odstavka tega člena in * Zavodom za zdravstveno zavarovanje Slovenije in informacijskim sistemom za podporo poslovnim subjektom v primeru preverjanja izpolnjevanja pogojev iz pete alineje sedmega odstavka tega člena.   (17) Če so podani razlogi za omejitev iz 2. in 3. točke prvega odstavka in omejitev iz petega odstavka ter niso izpolnjeni pogoji iz četrtega, šestega in sedmega odstavka tega člena, točka za podporo poslovnim subjektom, notar ali informacijski sistem za podporo poslovnim subjektom stranko obvesti o obstoju in vrsti omejitve. Obvestilo o obstoju in vrsti omejitve se predloži vlogi za vpis v sodni register ali Poslovni register Slovenije. Stranka lahko vlogi za vpis v sodni register ali Poslovni register Slovenije predloži potrdilo iz devetega odstavka tega člena.  (18) Centralna depotna družba in Agencija Republike Slovenije za javnopravne evidence in storitve si za izvajanje 2. in 3. točke prvega odstavka tega člena dnevno izmenjujeta podatke Poslovnega registra Slovenije in centralnega registra nematerializiranih vrednostnih papirjev.  (19) Za namene tega člena se šteje, da ima družba odprt transakcijski račun, če je vpisan v Poslovni register Slovenije.  (20) Za namene tega člena se šteje, da so vse družbe, ki nimajo vpisane velikosti v Poslovnem registru Slovenije, mikro družbe.  **53. člen**  **(uporaba določb in pomen pojmov)**  (1) Določbe tega poglavja v celoti veljajo za:   1. kapitalske družbe; 2. tiste osebne družbe, pri katerih za njihove obveznosti ni neomejeno odgovorna nobena fizična oseba.   (2) Za podjetnika, katerega podjetje ustreza merilom za srednje ali velike družbe, veljajo določbe tega poglavje, razen 57. člena tega zakona.  (3) Za druge osebne družbe, ki niso osebne družbe iz prvega odstavka tega člena, in za podjetnika, katerega podjetje ustreza merilom za majhne družbe, veljajo samo določbe 54., 58. do 60. člena ter 65. do 67. člena tega zakona. Pri uporabi navedenih določb morajo členitev in oznake postavk lastnega kapitala prilagoditi svojim razmeram in lahko upoštevajo vse poenostavitve, ki veljajo za majhne družbe.  (4) Posamezni izrazi v tem poglavju pomenijo:   * družbenik je družbenik osebne družbe ali družbe z omejeno odgovornostjo ali delničar; * delež je poslovni delež v družbi z omejeno odgovornostjo ali delnica v delniški družbi; * statut je družbena pogodba osebne družbe ali družbena pogodba družbe z omejeno odgovornostjo ali akt o ustanovitvi družbe z omejeno odgovornostjo, če ustanovi to družbo ena sama oseba ali statut delniške družbe; * bilančni presečni dan je dan, po stanju na katerega se izdela bilanca stanja; bilančni presečni dan letne bilance stanja je zadnji dan poslovnega leta; * slovenski računovodski standardi so računovodski standardi, ki jih sprejme Slovenski inštitut za revizijo v skladu s tem zakonom, in * mednarodni standardi računovodskega poročanja so standardi, ki so kot mednarodni računovodski standardi določeni z Uredbo 1606/2002/ES in Uredbo 1126/2008/ES.   **55. člen**  **(mikro, majhne, srednje in velike družbe)**  (1) Družbe se pri uporabi tega zakona razvrščajo na mikro, majhne, srednje in velike družbe z uporabo navedenih meril na bilančni presečni dan letne bilance stanja:   * povprečno število delavcev v poslovnem letu, * čisti prihodki od prodaje, in * vrednost aktive.   (2) Mikro družba je družba, ki izpolnjuje dve od teh meril:   * povprečno število delavcev v poslovnem letu ne presega deset, * čisti prihodki od prodaje ne presegajo 700.000 eurov, in * vrednost aktive ne presega 350.000 eurov.   (3) Majhna družba je družba, ki ni mikro družba po prejšnjem odstavku, in ki izpolnjuje dve od teh meril:   * povprečno število delavcev v poslovnem letu ne presega 50, * čisti prihodki od prodaje ne presegajo 8.000.000 eurov, in * vrednost aktive ne presega 4.000.000 eurov.   (4) Srednja družba je družba, ki ni mikro družba po drugem odstavku tega člena ali majhna družba po prejšnjem odstavku, in ki izpolnjuje dve od teh meril:   * povprečno število delavcev v poslovnem letu ne presega 250, * čisti prihodki od prodaje ne presegajo 40.000.000 eurov, in * vrednost aktive ne presega 20.000.000 eurov.   (5) Velika družba je družba, ki ni mikro družba po drugem odstavku tega člena ali majhna družba po tretjem odstavku tega člena ali srednja družba po prejšnjem odstavku.  (6) Družbe se v skladu z merili iz prvega, drugega, tretjega, četrtega in petega odstavka prerazvrščajo na mikro, majhne, srednje in velike družbe, če na podlagi podatkov zadnjih dveh zaporednih poslovnih let na bilančni presečni dan bilance stanja obakrat presežejo ali nehajo presegati merila iz prvega, drugega, tretjega, četrtega ali petega odstavka tega člena.  (7) Določbe tega zakona in drugih predpisov, ki se nanašajo na majhne družbe, se uporabljajo tudi za mikro družbe, razen če ta zakon in drugi predpisi ne določajo drugače. Določbe tretjega, četrtega, petega in šestega odstavka o velikosti družb in njihovem prerazvrščanju veljajo tudi za skupine.  (8) V vsakem primeru je za namene tega poglavja velika družba:   * subjekt javnega interesa, če gre za družbo, s katere vrednostnimi papirji se trguje na organiziranem trgu vrednostnih papirjev, kreditna institucija, kot jo opredeljuje zakon, ki ureja bančništvo, ter zavarovalnica in pokojninska družba, kot ju opredeljuje zakon, ki ureja zavarovalništvo, * subjekt javnega interesa, če gre za družbo, ki je zavezana k reviziji na podlagi prvega odstavka 57. člena tega zakona, ker izpolnjuje merila za srednje ali velike družbe iz četrtega do šestega odstavka tega člena, in v kateri imajo država ali občine, skupaj ali samostojno, neposredno ali posredno, večinski lastniški delež, * borza vrednostnih papirjev, * družba, ki mora po 56. členu tega zakona pripraviti konsolidirano letno poročilo.   **56. člen**  **(konsolidirano letno poročilo)**  (1) Družba s sedežem v Republiki Sloveniji, ki je obvladujoča eni ali več družbam s sedežem v Republiki Sloveniji ali zunaj nje (odvisne družbe), mora pripraviti tudi konsolidirano letno poročilo, če je obvladujoča družba ali ena od odvisnih družb organizirana kot kapitalska družba, kot dvojna družba ali kot druga istovrstna pravnoorganizacijska oblika po pravu države sedeža družbe.  (2) Družba je za namene iz tega poglavja obvladujoča v drugi družbi, če je izpolnjen eden od pogojev:   1. če ima večino glasovalnih pravic v drugi družbi; 2. če ima pravico imenovati ali odpoklicati večino članov poslovodstva ali nadzornega sveta druge družbe in je hkrati družbenik te družbe; 3. če ima pravico do prevladujočega vpliva nad drugo družbo na podlagi podjetniške pogodbe ali drugega pravnega temelja; 4. če je družbenik v drugi družbi in če na podlagi pogodbe z drugimi družbeniki te družbe nadzoruje večino glasovalnih pravic v tej družbi ali 5. če ima prevladujoči vpliv nad drugo družbo oziroma ga dejansko izvaja ali si podredi vodenje te družbe.   (3) Pri uporabi 1., 2. in 4. točke prejšnjega odstavka se glasovalnim pravicam ali pravicam imenovanja in odpoklica, katerih imetnik je obvladujoča družba, prištejejo glasovalne pravice ali pravice imenovanja in odpoklica, katerih imetnik je druga družba, ki je odvisna obvladujoči družbi, in navedene pravice oseb, ki delujejo za račun obvladujoče družbe ali druge njej odvisne družbe. Pravice iz posedovanja delnic za račun osebe, ki ni obvladujoča družba ali njena odvisna družba, in pravice iz delnic, pridobljenih kot poroštvo, če so uresničene v skladu s prejetimi navodili ali pridobljene z odobritvijo posojil kot del običajne poslovne dejavnosti, se, če so glasovalne pravice uresničene v interesu osebe, ki je dala poroštvo, ne prištevajo pravicam iz prejšnjega stavka.  (4) Pri uporabi 1. in 4. točke drugega odstavka tega člena se od vseh glasovalnih pravic v odvisni družbi odštejejo glasovalne pravice iz deležev, ki jih ima ta družba, odvisna družba te družbe ali oseba, ki deluje v svojem imenu, vendar za račun teh družb.  (5) Obvladujoča družba, ki skupaj z odvisnimi družbami ne dosega pogojev za velike družbe iz petega odstavka 55. člena tega zakona, pri čemer se merili čistih prihodkov od prodaje in vrednosti aktive povečata za 20 %, ni dolžna izdelati konsolidiranega letnega poročila. To ne velja, če je obvladujoča družba ali katera od odvisnih družb subjekt javnega interesa. Konsolidiranega letnega poročila ni treba sestavljati obvladujoči družbi, ki ima le odvisne družbe, ki jih je mogoče izključiti iz konsolidacije na podlagi sedmega odstavka tega člena.  (6) Obvladujoča družba, s katere vrednostnimi papirji se ne trguje na organiziranem trgu in je hkrati tudi odvisna družba družbe iz države članice, ni dolžna izdelati konsolidiranega letnega poročila (izvzeta družba), če je družba iz države članice imetnica vseh deležev v izvzeti družbi ali ima v lasti več kot 90 odstotkov deležev in preostali družbeniki soglašajo z izvzetjem. Izvzeta družba mora biti vključena v konsolidacijo obvladujoče družbe iz države članice. Izvzeta družba mora v roku enega meseca od objave konsolidiranega letnega poročila v državi članici v skladu s tem zakonom objaviti prevedeno letno konsolidirano poročilo in revizorjevo poročilo obvladujoče družbe. V prilogi k izkazom mora izvzeta družba navesti firmo in sedež družbe, ki pripravi konsolidirano letno poročilo in razlog za izvzetje iz priprave konsolidiranega letnega poročila. Ne glede na možnost izvzetja pa mora izvzeta družba zagotoviti podatke iz konsolidiranih letnih računovodskih izkazov ali konsolidiranih poslovnih poročil, če se ti zahtevajo za obveščanje zaposlenih ali njihovih predstavnikov ali če jih zahtevajo upravni ali sodni organi za svoje potrebe.  (7) V konsolidacijo ni treba vključiti odvisne družbe, če to ni pomembno za resničen in pošten prikaz po osmem odstavku tega člena. Če več družb izpolnjuje merilo iz prvega stavka tega odstavka, jih je treba vključiti v konsolidacijo, če so vse skupaj pomembne za resničen in pošten prikaz po osmem odstavku tega člena. Družba mora v prilogi h konsolidiranim izkazom navesti družbe, ki jih zaradi razlogov iz prejšnjega stavka ni vključila v konsolidacijo, in pojasniti razloge za tako odločitev.  (8) Konsolidirano letno poročilo mora izkazovati resničen in pošten prikaz finančnega položaja, poslovnega izida, denarnih tokov in gibanja kapitala vseh družb, ki so vključene v konsolidacijo kot celote. Če se sestava družb, vključenih v konsolidacijo, med poslovnim letom bistveno spremeni, se v konsolidirano letno poročilo vključijo podatki, ki omogočijo primerjavo zaporednih letnih konsolidiranih poročil. Obveznost iz prejšnjega stavka se lahko izpolni s pripravo prilagojene bilance stanja in izkaza poslovnega izida. Za vsako družbo, vključeno v konsolidacijo, je treba v prilogi h konsolidiranim izkazom navesti, na podlagi katerih pogojev iz drugega odstavka tega člena je posamezna družba vključena v konsolidacijo.  (9) Konsolidirano letno poročilo se pripravi na isti presečni dan kot letno poročilo obvladujoče družbe. Družba pri pripravi konsolidiranih letnih računovodskih izkazov praviloma uporabi enake podlage za merjenje, kot se uporabljajo pri letnih računovodskih izkazih obvladujoče družbe. Pri uporabi drugih podlag za merjenje v skladu s tem zakonom mora družba v pojasnilih h konsolidiranim računovodskim izkazom navesti razloge za tako uporabo. Konsolidirano letno poročilo je sestavljeno iz konsolidiranega računovodskega poročila in konsolidiranega poslovnega poročila skupine družb, vključenih v konsolidacijo. Konsolidirano računovodsko poročilo je sestavljeno iz konsolidirane bilance stanja, konsolidiranega izkaza poslovnega izida in konsolidiranega izkaza drugega vseobsegajočega donosa, konsolidiranega izkaza denarnih tokov in konsolidiranega izkaza gibanja kapitala ter priloge h konsolidiranim računovodskim izkazom. Ti sestavni deli konsolidiranega računovodskega poročila sestavljajo celoto. Za obliko, vsebino, obveznost zagotavljanja sestave in objave ter sprejetje konsolidiranega letnega poročila se smiselno uporabljajo določbe tega zakona o letnem poročilu.  (10) V prilogi h konsolidiranim računovodskim izkazom se pri razkrivanju transakcij med povezanimi osebami izločijo transakcije med družbami, vključenimi v konsolidacijo. Pri razkrivanju zneskov nagrad, predujmov in posojil članom poslovodstva in nadzornega sveta se v prilogi h konsolidiranim računovodskim izkazom razkrijejo samo zneski, ki so jih od družb, vključenih v konsolidacijo, dobili člani poslovodstva in nadzornih svetov obvladujoče družbe. Pri sporočanju podatkov o pridobljenih lastnih deležih se v prilogi h konsolidiranim računovodskim izkazom prikažejo samo deleži obvladujoče družbe, ki jih imajo družbe, vključene v konsolidacijo, ali osebe, ki delujejo v svojem imenu, vendar za račun katere koli od teh družb.  (11) V konsolidiranem poslovnem poročilu se v izjavi o upravljanju družbe pri razkrivanju sistema notranjih kontrol in upravljanja tveganj prikaže samo glavne značilnosti sistemov notranje kontrole in upravljanja tveganj na ravni skupine družb.  (12) Konsolidirano poslovno poročilo subjekta javnega interesa, katerega povprečno število zaposlenih v poslovnem letu je na bilančni presečni dan na ravni skupine večje od 500, vsebuje tudi konsolidirano izjavo o nefinančnem poslovanju. Za sestavo izjave se smiselno uporabljajo določbe 70.c člena tega zakona.  **57. člen**  **(revidiranje)**  (1) Letna poročila velikih in srednjih kapitalskih družb ter dvojnih družb pregleda revizor na način in pod pogoji, določenimi z zakonom, ki ureja revidiranje. Revizor mora revidirati računovodsko poročilo ter pregledati poslovno poročilo v obsegu, potrebnem, da preveri, ali je njegova vsebina v skladu z drugimi sestavinami letnega poročila. Revizor preveri, ali poslovno poročilo vsebuje izjavo o upravljanju družbe in izjavo o nefinančnem poslovanju ter pregleda njuno formalno popolnost, vsebinsko pa se v mnenju omeji na pregled podatkov iz 3. in 4. točke petega odstavka 70. člena tega zakona. Vse to velja tudi za konsolidirana letna poročila.  (2) Revizorjevo poročilo je v pisni obliki in mora vsebovati:   1. opredelitev družbe, katere letni ali konsolidirani računovodski izkazi so predmet zakonite revizije, navedbo letnih ali konsolidiranih računovodskih izkazov ter datuma in obdobja, ki ga zajemajo, ter opredelitev okvira računovodskega poročanja, uporabljenega pri njihovi pripravi; 2. opis obsega revizije, v katerem se opredelijo vsaj revizijski standardi, v skladu s katerimi je bila izvedena revizija; 3. revizijsko mnenje, ki je brez pridržkov, s pridržki ali odklonilno in v katerem je jasno navedeno mnenje revizorja o tem:  * ali so letni računovodski izkazi resničen in pošten prikaz v skladu z ustreznim okvirom računovodskega poročanja ter; * kjer je to ustrezno, ali letni računovodski izkazi izpolnjujejo zakonske zahteve; * če revizor ne more izraziti revizijskega mnenja, zavrnitev mnenja;  1. sklic na vse morebitne druge zadeve, na katere revizor posebej opozarja, ne da bi se revizijsko mnenje zato spremenilo; 2. mnenje o tem:  * ali je poslovno poročilo skladno z računovodskimi izkazi istega poslovnega leta in * ali je bilo poslovno poročilo pripravljeno v skladu z veljavnimi pravnimi zahtevami;  1. navedbo, ali je glede na poznavanje in razumevanje družbe in njenega okolja, ki ju je revizor pridobil med revizijo, ugotovil bistveno napačne navedbe v poslovnem poročilu, pri čemer navede naravo morebitnih takšnih navedb; 2. izjavo o kakršni koli pomembni negotovosti, povezani z dogodki ali okoliščinami, ki bi lahko povzročile pomemben dvom o zmožnosti družbe, da bi nadaljevala poslovanje; 3. navedbo sedeža revizorja ali revizijske družbe; 4. datum in revizorjev podpis.   (3) Revizor je odgovoren družbi in delničarjem ali družbenikom družbe za škodo, ki jim jo povzroči s kršitvijo pravil o revidiranju, določenih z zakonom, ki ureja revidiranje. Revizor je odgovoren za škodo iz prejšnjega stavka do višine 150.000 eurov za majhne kapitalske družbe, do višine 500.000 eurov za srednje kapitalske družbe in do višine 1.000.000 eurov za velike kapitalske družbe. Omejitev odškodninske odgovornosti po prejšnjem stavku ne velja, če je bila škoda povzročena namenoma ali iz hude malomarnosti.  (4) Če revizor v skladu z zakonom, ki ureja revidiranje, zavrne izdelavo mnenja, obveznost iz prvega odstavka tega člena ni izpolnjena.  (5) Revizija letnega poročila iz prvega odstavka tega člena mora biti opravljena v šestih mesecih po koncu poslovnega leta. Poslovodstvo mora revidirano letno poročilo ali revidirano konsolidirano letno poročilo predložiti organu družbe, pristojnemu za sprejetje tega poročila, skupaj z revizorjevim poročilom najpozneje v osmih dneh po prejemu revizorjevega poročila.  (6) Revizor mora sodelovati z revizijsko komisijo in jo obveščati o glavnih zadevah v zvezi z revizijo letnega poročila, zlasti o pomembnih pomanjkljivostih notranjih kontrol v povezavi s postopkom računovodskega poročanja.  (7) Revizor opravi preiskavo letnih računovodskih izkazov in izrazi mnenje v skladu z mednarodnimi revizijskimi standardi pri tistih majhnih kapitalskih družbah, ki po pripoznanju merijo opredmetena osnovna sredstva po revalorizirani vrednosti ali vrednotijo finančne instrumente, za katere ni objavljene cene na organiziranem trgu, vključno z izvedenimi finančnimi instrumenti, ter naložbene nepremičnine po pošteni vrednosti. Preiskava letnih računovodskih izkazov mora biti izvedena v roku šestih mesecev po koncu poslovnega leta.  **58. člen**  **(javna objava)**  (1) Letna poročila iz prvega in sedmega odstavka prejšnjega člena ter konsolidirana letna poročila je treba zaradi javne objave skupaj z revizorjevim poročilom v elektronski obliki predložiti AJPES v osmih mesecih po koncu poslovnega leta. Družbe morajo v skladu s prejšnjim stavkom predložiti tudi popravljeno letno poročilo ali konsolidirano letno poročilo oziroma spremembe revizorjevega poročila. Družbe iz prvega odstavka 53. člena tega zakona morajo v skladu s prvim stavkom predložiti tudi predlog razporeditve dobička ali obravnavanja izgube ter razporeditev dobička ali obravnavanje izgube, če to ni razvidno iz letnega poročila.  (2) Letno poročilo majhnih družb, z vrednostnimi papirji katerih se ne trguje na organiziranem trgu, in letno poročilo podjetnikov je treba zaradi javne objave v elektronski obliki predložiti AJPES v treh mesecih po koncu poslovnega leta. Družbe iz prvega odstavka 53. člena tega zakona morajo v skladu s prejšnjim stavkom predložiti tudi predlog razporeditve dobička ali obravnavanja izgube ter razporeditev dobička ali obravnavanje izgube, če to ni razvidno iz letnega poročila. Podjetniki, ki so po določbah o obdavčitvi dohodkov iz dejavnosti zakona, ki ureja dohodnino, obdavčeni na podlagi ugotovljenega dobička z upoštevanjem normiranih odhodkov, niso dolžni predložiti letnih poročil zaradi javne objave. Finančna uprava Republike Slovenije pošlje seznam podjetnikov iz prejšnjega stavka AJPES.  (3) AJPES mora javno objaviti letna poročila in konsolidirana letna poročila skupaj z revizorjevim poročilom, predložena po prvem odstavku tega člena, ali letna poročila, predložena po prejšnjem odstavku, tako da jih zajame v informatizirani obliki in objavi na spletnih straneh, namenjenih javni objavi letnih poročil. V skladu s prejšnjim stavkom je treba za družbe iz prvega odstavka 53. člena tega zakona hkrati objaviti tudi predlog razporeditve dobička ali obravnavanja izgube ter razporeditev dobička ali obravnavanje izgube, če to ni razvidno iz letnega poročila. Spletne strani iz prvega stavka tega odstavka morajo biti zasnovane tako, da je vsakomur omogočen brezplačen vpogled v podatke, objavljene na spletnih straneh.  (4) (prenehal veljati).  (5) (prenehal veljati).  (6) AJPES prek sistema povezovanja poslovnih registrov po uradni dolžnosti nemudoma obvesti pristojni organ države članice podružnice, ki jo je ustanovila kapitalska družba s sedežem v Republiki Sloveniji, o javni objavi letnega poročila te družbe.  (7) AJPES mora vsakomur na njegovo zahtevo izročiti kopijo letnega ali konsolidiranega letnega poročila skupaj z revizorjevim poročilom, ki je bilo predloženo po prvem odstavku tega člena, ali kopijo letnega poročila, predloženega po drugem odstavku tega člena, za plačilo nadomestila, ki ga določa tarifa AJPES. Kopije iz prejšnjega stavka mora AJPES izročiti v obsegu (v celoti ali delih) in v obliki (elektronski ali pisni), kot je to navedeno v zahtevi. Kopija v pisni obliki mora biti označena kot »točen prepis«, za elektronsko obliko pa se uporablja zakon, ki ureja elektronsko poslovanje in elektronski podpis.  (8) V vsaki javni objavi celotnega letnega poročila ali konsolidiranega letnega poročila morajo biti ta poročila objavljena v obliki in besedilu, na podlagi katerega so bila revidirana. Hkrati mora biti objavljeno revizorjevo poročilo v celotnem besedilu, vključno z utemeljitvijo morebitnega mnenja s pridržkom ali odklonilnega mnenja. Če izkazov ali poročila ni pregledal revizor, je treba v objavi opozoriti na to okoliščino.  (9) V vsaki objavi povzetka letnega poročila ali konsolidiranega letnega poročila je treba opozoriti, da gre za povzetek. V objavi povzetka mora biti naveden datum predložitve letnega poročila ali konsolidiranega letnega poročila po prvem ali drugem odstavku tega člena ter datum in način javne objave po tretjem odstavku tega člena. Če ta poročila še niso bila predložena po prvem ali drugem odstavku tega člena, je treba na to okoliščino v objavi opozoriti. Objavi povzetka ne sme biti priloženo celotno revizorjevo poročilo, ampak se razkrije samo revizijsko mnenje in sklic na vse morebitne druge zadeve, na katere revizor posebej opozarja, ne da bi se revizijsko mnenje zato spremenilo.. Lahko pa se objavi povzetka priloži revizorjevo poročilo o povzetku.  (10) Če je revizor v skladu z zakonom, ki ureja revidiranje, zavrnil pripravo mnenja, je treba na to okoliščino pri objavi po sedmem in osmem odstavku tega člena izrecno opozoriti.  (11) Družbe in podjetniki morajo AJPES za javno objavo po tretjem odstavku tega člena plačati nadomestilo, ki ga določa tarifa AJPES. Ne glede na prejšnji stavek morajo družbe in podjetniki, ki nameravajo prenehati s opravljanjem dejavnosti pred iztekom treh mesecev po koncu poslovnega leta, za javno objavo po tretjem odstavku tega člena hkrati s predložitvijo poročil plačati nadomestilo, ki ga določa tarifa AJPES.  (12) Tarifo, s katero določi nadomestila iz šestega in desetega odstavka tega člena, sprejme AJPES, v soglasju z ministroma, pristojnima za gospodarstvo in za pravosodje. Nadomestila ne smejo biti višja od dejanskih stroškov, povezanih z zajemanjem poročil v informatizirani obliki in vzdrževanjem spletnih strani, namenjenih javni objavi letnih poročil ali stroškov, povezanih z izdelavo kopij poročil.  (13) Ministra, pristojna za gospodarstvo in za pravosodje, po predhodnem mnenju AJPES predpišeta podrobnejša pravila o:   1. načinu predložitve poročil po prvem ali drugem odstavku tega člena; 2. načinu javne objave po tretjem odstavku tega člena ter o zasnovi spletnih strani iz tretjega odstavka tega člena. 3. (prenehala veljati).   (14) Bilanco stanja in izkaz poslovnega izida iz petega odstavka 54. člena tega zakona ter zaključno poročilo iz 68. člena tega zakona je treba predložiti AJPES v rokih, ki jih za njihovo predložitev določa zakon, ki ureja davčni postopek. AJPES prejete dokumente informatizira in brezplačno javno objavi na svojih spletnih straneh tako, da navede tudi razlog njihove sestave.  **59. člen**  **(pošiljanje podatkov iz letnih poročil)**  (1) Družbe in podjetniki, razen podjetnikov, ki so po določbah o obdavčitvi dohodkov iz dejavnosti zakona, ki ureja dohodnino, obdavčeni na podlagi ugotovljenega dobička z upoštevanjem normiranih odhodkov, morajo v treh mesecih po koncu koledarskega leta poslati AJPES podatke iz letnih poročil o svojem premoženjskem in finančnem poslovanju ter poslovnem izidu za državno statistiko ter druge evidenčne, analitsko-informativne, raziskovalne in davčne namene.  (2) Družbe in podjetniki iz drugega odstavka prejšnjega člena, katerih poslovno leto je enako koledarskemu letu, lahko izpolnijo obveznost iz drugega odstavka prejšnjega člena tako, da ob predložitvi podatkov v skladu s prejšnjim odstavkom navedejo, naj se podatki iz letnega poročila uporabijo tudi za javno objavo.  (3) Družbe in podjetniki iz petega odstavka 54. člena tega zakona ter družbe iz 68. člena tega zakona morajo predložiti podatke iz bilance stanja in izkaza poslovnega izida oziroma zaključnega poročila AJPES v elektronski obliki zaradi nadaljnje obdelave podatkov za državno statistiko ter druge evidenčne, analitsko-informativne, raziskovalne in davčne namene. Družbe in podjetniki iz petega odstavka 54. člena tega zakona lahko ob predložitvi podatkov iz bilance stanja in izkaza poslovnega izida izpolnijo svojo obveznost iz štirinajstega odstavka prejšnjega člena tako, da ob predložitvi podatkov iz tega odstavka navedejo, naj se podatki uporabijo tudi za javno objavo.  (4) AJPES lahko podatke iz letnih poročil o premoženjskem in finančnem položaju ter poslovnem izidu družb in podjetnikov uporabi samo za izdelavo uskupinjenih informacij o gospodarskih gibanjih. Podatkov o posamezni družbi ali podjetniku ne sme dati drugim osebam ali jih javno objavljati. Ne glede na prejšnji stavek mora AJPES ministrstvu, pristojnemu za finance ali gospodarstvo, na njegovo zahtevo poslati podatke o posamezni družbi ali podjetniku.  (5) AJPES mora podatke, ki so po zakonu, ki ureja davčni postopek, del davčnega obračuna, avtomatično posredovati Finančni upravi Republike Slovenije v roku in na način, ki ga predpiše minister, pristojen za finance. Šteje se, da so s tem družbe in podjetniki oddali del davčnega obračuna.  (6) Ne glede na četrti odstavek tega člena mora AJPES podatke iz prvega in tretjega odstavka tega člena poslati v ustrezni elektronski obliki državnim organom in pravnim osebam, ki so z zakonom pooblaščene za pridobivanje in uporabo teh podatkov za evidenčne, analitsko-informativne, raziskovalne in davčne namene. Državnim organom, Banki Slovenije in članom Ekonomsko-socialnega sveta mora te podatke dati brezplačno, pravnim osebam pa za plačilo dejanskih stroškov obdelave ali dajanja podatkov.  (7) Družbe iz prvega in sedmega odstavka 57. člena tega zakona morajo hkrati s predložitvijo revidiranega letnega poročila oziroma preiskanih letnih računovodskih izkazov v spletni aplikaciji AJPES potrditi pravilnost podatkov, predloženih po tem členu, ali popraviti tiste podatke, ki so se spremenili po opravljeni reviziji oziroma preiskavi letnih računovodskih izkazov.  **60.a člen**  **(obveznost zagotavljanja sestave in objave letnih poročil)**  (1) Člani organov vodenja in nadzora družbe morajo skupno zagotavljati, da so letna poročila z vsemi sestavnimi deli, vključno z izjavo o upravljanju družbe in izjavo o nefinančnem poslovanju, sestavljena in objavljena v skladu s tem zakonom, slovenskimi računovodskimi standardi ali mednarodnimi standardi računovodskega poročanja. Pri tem ravnajo v skladu s pristojnostmi, skrbnostjo in odgovornostmi, kakor jih za posamezno obliko družbe določa ta zakon.  (2) Letno poročilo in njegove sestavne dele morajo podpisati vsi člani poslovodstva družbe.  **61. člen**  **(splošno pravilo)**  (1) Letno poročilo mora biti sestavljeno jasno in pregledno. Izkazovati mora resničen in pošten prikaz premoženja in obveznosti družbe, njenega finančnega položaja ter poslovnega izida.  (2) Če uporaba določb 62. do 70. člena tega zakona in slovenskih računovodskih standardov ali mednarodnih standardov računovodskega poročanja ne zadošča za resničen in pošten prikaz iz prejšnjega odstavka, mora priloga k izkazom vsebovati ustrezna pojasnila.  (3) Če v izjemnih primerih zaradi uporabe posameznih določb 62. do 70. člena tega zakona ni mogoče izpolniti obveznosti iz prvega odstavka tega člena, se taka določba ne sme uporabiti, če se z opustitvijo njene uporabe doseže resničen in pošten prikaz iz prvega odstavka tega člena. V takem primeru je treba v prilogi k izkazom pojasniti razloge za opustitev uporabe posamezne določbe in opisati, kakšne učinke bi imela uporaba take določbe na prikaz premoženja in obveznosti družbe, njenega finančnega položaja ter poslovnega izida.  **70. člen**  **(poslovno poročilo)**  (1) Poslovno poročilo mora vsebovati vsaj pošten prikaz razvoja in izidov poslovanja družbe ter njenega finančnega položaja, vključno z opisom bistvenih tveganj in negotovosti, ki jim je družba izpostavljena.  (2) Pošten prikaz mora biti uravnotežena in celovita analiza razvoja in izidov poslovanja družbe ter njenega finančnega položaja, ki ustreza obsegu in vsestranskosti njenega poslovanja. Analiza mora v obsegu, ki je potreben za razumevanje razvoja in izidov poslovanja družbe ter njenega finančnega položaja, vsebovati ključne računovodske, finančne, in če je to potrebno, druge kazalce, kazalnike in druge pokazatelje, ki vključujejo tudi informacije, povezane z varstvom okolja in delavci. Analiza vključuje ustrezno sklicevanje na zneske v računovodskih izkazih in potrebna dodatna pojasnila.  (3) V poslovnem poročilu morajo biti prikazani tudi:   * vsi pomembnejši poslovni dogodki, ki so nastopili po koncu poslovnega leta; * pričakovani razvoj družbe; * aktivnosti družbe na področju raziskav in razvoja, * obstoj podružnic družbe.   (4) Če je to pomembno za presojo premoženja in obveznosti družbe, njenega finančnega položaja ter poslovnega izida, morajo biti v poslovnem poročilu prikazani tudi cilji in ukrepi upravljanja finančnih tveganj družbe, vključno z ukrepi za zavarovanje vseh najpomembnejših vrst načrtovanih transakcij, za katere se posli zavarovanja računovodsko posebej prikazujejo, ter izpostavljenost družbe cenovnim, kreditnim, likvidnostnim tveganjem in tveganjem v zvezi z denarnim tokom.  (5) Družbe, ki so zavezane k reviziji, vključijo v svoje poslovno poročilo izjavo o upravljanju družbe. Izjava se vključi kot poseben oddelek poslovnega poročila in vsebuje vsaj naslednje:   1. sklicevanje na:  * kodeks o upravljanju, ki velja za družbo, z navedbo podatka o javni dostopnosti besedila kodeksa, * kodeks o upravljanju, ki ga je družba prostovoljno sklenila uporabljati, z navedbo podatka o javni dostopnosti besedila kodeksa in * vse ustrezne podatke o upravljanju, ki presega zahteve tega zakona, z navedbo, kje je njena praksa upravljanja javno dostopna;  1. podatke o obsegu odstopanja od kodeksov o upravljanju po prvi in drugi alineji prejšnje točke. Pri tem je treba razložiti, katerih delov kodeksa o upravljanju družba ne upošteva in o razlogih za to. Če družba ne uporablja nobene določbe kodeksov o upravljanju, je treba pojasniti razloge za neuporabo; 2. opis glavnih značilnosti sistemov notranjih kontrol in upravljanja tveganj v družbi v povezavi s postopkom računovodskega poročanja; 3. podatke iz 3., 4., 6., 8. in 9. točke šestega odstavka tega člena; 4. podatke o delovanju skupščine družbe in njenih ključnih pristojnostih ter opis pravic delničarjev in načinu njihovega uveljavljanja; 5. podatke o sestavi in delovanju organov vodenja ali nadzora ter njihovih komisij; 6. opis politike raznolikosti, ki se izvaja v zvezi z zastopanostjo v organih vodenja ali nadzora družbe z vidika spola in drugih vidikov, kot so na primer starost ali izobrazba in poklicne izkušnje, in navedba ciljev, načina izvajanja ter doseženih rezultatov politike raznolikosti v obdobju poročanja. Opis politike raznolikosti z vidika spola vsebuje navedbo razmerja obeh spolov v organih vodenja ali nadzora družbe, ki je primerno za družbo glede na njeno velikost, cilje, ki jim družba sledi, in vpliv na postopke izbire članov organov vodenja ali nadzora družbe ter druge postopke v družbi. Če se politika raznolikosti v družbi ne izvaja, se v izjavi o upravljanju to obrazloži. Obrazložitev vsebuje navedbo, kdaj in kako bo družba oblikovala politiko raznolikosti.   Izjavo o upravljanju lahko družba objavi kot ločeno poročilo, skupaj z letnim poročilom. V tem primeru mora biti v poslovnem poročilu navedeno, kje v elektronskem mediju družbe je dostopno besedilo izjave o upravljanju. Če se pripravi ločeno poročilo, lahko izjava o upravljanju vsebuje sklicevanje na poslovno poročilo, v katerem so na voljo zahtevani podatki iz 4. točke tega odstavka. Majhnim in srednjim družbam v izjavo o upravljanju ni potrebno vključiti podatkov iz 7. točke tega odstavka.  (6) Poslovno poročilo družb, ki so zavezane k uporabi zakona, ki ureja prevzeme, mora vsebovati tudi podatke po stanju na zadnji dan poslovnega leta in vsa potrebna pojasnila o:   1. strukturi osnovnega kapitala družbe, vključno z vsemi vrednostnimi papirji, kot jih določa zakon, ki ureja prevzeme, (v nadaljnjem besedilu tega odstavka: vrednostni papirji) družbe, ki niso uvrščeni na organiziran trg vrednostnih papirjev, zlasti z navedbo:  * pravic in obveznosti, ki jih zagotavljajo delnice ali delnice posameznega razreda, in * če obstaja več razredov delnic, delež osnovnega kapitala, ki ga predstavlja posamezen razred;  1. vseh omejitvah prenosa delnic, zlasti: 2. omejitvah imetništva vrednostnih papirjev, in 3. potrebah po pridobitvi dovoljenja družbe ali drugih imetnikov vrednostnih papirjev za prenos delnic; 4. pomembnem neposrednem in posrednem imetništvu vrednostnih papirjev družbe, v smislu doseganja kvalificiranega deleža, kot ga določa zakon, ki ureja prevzeme, in sicer:  * ime in priimek ali firmo imetnika, * število vrednostnih papirjev in delež, ki ga predstavljajo v osnovnem kapitalu družbe, in * naravo imetništva.   Oseba je posredni imetnik vrednostnih papirjev, če jih ima druga oseba za njen račun, ali če lahko zagotovi, da se pravice iz njih izvršujejo v skladu z njeno voljo;   1. vsakem imetniku vrednostnih papirjev, ki zagotavljajo posebne kontrolne pravice:  * ime in priimek ali firmo imetnika, in * naravo pravic;  1. delniški shemi za delavce, če jo družba ima, delnic, na katere se le-ta nanaša, in o načinu izvajanja kontrole nad njo, če kontrolnih pravic ne izvajajo delavci neposredno; 2. vseh omejitvah glasovalnih pravic, zlasti:  * omejitvah glasovalnih pravic na določen delež ali določeno število glasov, * rokih za izvajanje glasovalnih pravic, in * dogovorih, pri katerih so s sodelovanjem družbe finančne pravice, ki izhajajo iz vrednostnih papirjev, ločene od lastništva vrednostnih papirjev;  1. vseh družbi znanih dogovorih med delničarji, ki lahko povzročijo omejitev prenosa vrednostnih papirjev ali glasovalnih pravic; 2. pravilih družbe o:  * imenovanju ter zamenjavi članov organov vodenja ali nadzora, in * spremembah statuta;  1. pooblastilih članov poslovodstva, zlasti pooblastilih za izdajo ali nakup lastnih delnic; 2. vseh pomembnih dogovorih, katerih stranka je družba, ki pričnejo učinkovati, se spremenijo ali prenehajo na podlagi spremembe kontrole v družbi, ki je posledica ponudbe, kot jo določa zakon, ki ureja prevzeme, in učinke takšnih dogovorov. To ni potrebno, če bi razkritje dogovora družbi lahko pomembno škodovalo, razen če je družba zavezana k razkritju dogovorov na podlagi drugih predpisov; 3. vseh dogovorih med družbo in člani njenega organa vodenja ali nadzora ali delavci, ki predvidevajo nadomestilo, če ti zaradi ponudbe, kot jo določa zakon, ki ureja prevzeme:  * odstopijo, * so odpuščeni brez utemeljenega razloga, ali * njihovo delovno razmerje preneha.   **70.c člen**  **(posebne določbe za subjekte javnega interesa)**  (1) Subjekt javnega interesa, katerega povprečno število zaposlenih v poslovnem letu je na bilančni presečni dan večje od 500, vključi v svoje poslovno poročilo tudi izjavo o nefinančnem poslovanju, ki, kolikor je potrebno za razumevanje razvoja, uspešnosti in položaja družbe ter učinka njenih dejavnosti, vsebuje vsaj informacije o okoljskih, socialnih in kadrovskih zadevah, spoštovanju človekovih pravic ter v zadevah v zvezi z bojem proti korupciji in podkupovanju, vključno s:   * kratkim opisom poslovnega modela družbe; * opisom politik družbe glede navedenih zadev, med drugim v zvezi z izvajanjem postopkov skrbnega pregleda; * rezultati teh politik; * glavnimi tveganji v zvezi z navedenimi zadevami, ki so povezana z dejavnostmi družbe, vključno z njenimi poslovnimi odnosi, proizvodi ali storitvami, kadar je to ustrezno in sorazmerno, ki bi lahko povzročili resne škodljive učinke na teh področjih, ter načini, kako družba upravlja ta tveganja in * ključnimi nefinančnimi kazalniki uspešnosti, pomembnimi za posamezne dejavnosti.   Če družba katere od navedenih politik ne izvaja, to v izjavi o nefinančnem poslovanju jasno in utemeljeno obrazloži.  (2) Kadar je to mogoče, izjava o nefinančnem poslovanju vključuje ustrezno sklicevanje na zneske v računovodskih izkazih in potrebna dodatna pojasnila.  (3) Družba lahko razkrije informacije iz prvega odstavka tega člena na podlagi tega zakona, drugih nacionalnih okvirov, okvirov Evropske unije ali mednarodnih okvirov. V tem primeru navede, katere okvire je uporabila.  (4) Družbi ni treba izkazati informacij iz prvega odstavka tega člena v izjemnih primerih, na podlagi ustrezno utemeljenega mnenja članov organa vodenja ali nadzora družbe, če gre za razkritje informacij o predvidenih dogodkih ali zadevah, ki so predmet tekočih pogajanj, in bi njihovo razkritje resno škodovalo poslovnemu položaju družbe, pri tem pa opustitev razkritja ne sme vplivati na pošteno in uravnoteženo razumevanje razvoja, uspešnosti in položaja družbe ter učinka njenega delovanja.  (5) Ne glede na določbo prvega odstavka tega člena, lahko družba izjavo o nefinančnem poslovanju pripravi kot ločeno poročilo. V tem primeru se ločeno poročilo objavi skupaj s poslovnim poročilom, ali pa se ločeno poročilo objavi na spletni strani družbe, v razumnem roku, ki ne presega šestih mesecev po dnevu bilance stanja, poslovno poročilo pa se nanj sklicuje.  (6) Odvisni družbi, ki je vključena v konsolidirano poslovno poročilo obvladujoče družbe ali ločeno poročilo te obvladujoče ali druge družbe, ni treba izpolniti obveznosti iz prvega odstavka tega člena.  (7) Če družba izpolni zahteve iz prvega ali petega odstavka tega člena, se šteje, da je izpolnila tudi obveznost iz drugega odstavka 70. člena tega zakona glede analize nefinančnih informacij.  **71. člen**  **(uporaba določb tega zakona za podjetnika)**  Za podjetnika se smiselno uporabljajo določbe tega zakona o:   * dejavnosti (6. člen), * firmi (12. do 23. člen), * sedežu (29. in prvi odstavek 30. člena), * podružnici (31. člen) in * prokuri (33. do 37. člen).   **72. člen**  **(posebne določbe o podjetniku)**  (1) Firma podjetnika vsebuje ime in priimek podjetnika, skrajšano oznako, da gre za samostojnega podjetnika (s.p.), oznako dejavnosti in morebitne dodatne sestavine. Firma podružnice podjetnika mora vsebovati tudi njegovo ime, priimek in oznako, da gre za podružnico.  (2) Podjetnik lahko uporablja tudi skrajšano ﬁrmo, ki vsebuje vsaj njegovo ime, priimek in oznako s.p..  (3) Če podjetnik podjetje proda ali vloži v družbo, lahko kupec ali družba še naprej uporablja v ﬁrmi tudi ime in priimek podjetnika le, če s tem izrecno soglaša.  (4) Če podjetnik umre, lahko podjetnikov dedič, ki nadaljuje zapustnikovo podjetje, v ﬁrmi še naprej uporablja tudi ime in priimek zapustnika. Z nadaljevanjem zapustnikovega podjetja preidejo na podjetnikovega dediča podjetje podjetnika ter pravice in obveznosti podjetnika v zvezi s podjetjem. Podjetnikov dedič kot univerzalni pravni naslednik vstopi v vsa pravna razmerja v zvezi s prenesenim podjetjem podjetnika in se v skladu s 74. členom tega zakona vpiše kot podjetnik.  (5) Na sporočilih, ki jih podjetnik pošlje posameznemu naslovniku, morajo biti navedeni ﬁrma in sedež podjetnika ter njegova matična številka.  (6) Na sporočilih, ki se pošiljajo v okviru obstoječih poslovnih stikov, morata biti navedena le ﬁrma in sedež. Naročilnice se štejejo za sporočila iz prejšnjega odstavka.  (7) Prokura ne preneha s smrtjo ali izgubo poslovne sposobnosti podjetnika.  (8) Podjetnik lahko imenuje zastopnika za primer smrti, ki je od trenutka smrti podjetnika pooblaščen za opravljanje vseh pravnih dejanj, ki spadajo v redno poslovanje podjetnika. Dedič podjetnika lahko to pooblastilo vsak čas prekliče. Podelitev in prenehanje tega pooblastila se mora vpisati v Poslovni register Slovenije.  (9) Če podjetnik nima zastopnika za primer smrti ali prokurista, podjetniku zastopnika v primeru njegove smrti, trajne ali dolgotrajne nezmožnosti za delo ali v drugih nujnih primerih, na predlog imenuje sodišče v nepravdnem postopku. Predlog lahko vloži vsakdo, ki ima pravni interes. Funkcija sodno imenovanega zastopnika preneha najkasneje s potekom obdobja, za katerega je bil imenovan s strani sodišča, ali z imenovanjem novega zastopnika s strani dedičev. Sodno imenovani zastopnik ima pravico do plačila za delo in poravnave stroškov, ki jih določi sodišče.  **168.a člen (pomen pojmov)**  (1) Izraza, uporabljena v tem poglavju, imata naslednji pomen:   1. »posrednik« je:  * investicijsko podjetje, kot je določeno v zakonu, ki ureja trg finančnih instrumentov, * kreditna institucija, kot je določeno v 1. točki prvega odstavka 4. člena Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L št. 176 z dne 27. 6. 2013, str. 1), zadnjič spremenjena z Uredbo (EU) 2019/630 Evropskega parlamenta in Sveta z dne 17. aprila 2019 o spremembi Uredbe (EU) št. 575/2013 glede minimalnega kritja izgub za nedonosne izpostavljenosti (UL L št. 111 z dne 25. 4. 2019, str. 4), in * centralna depotna družba, * ki zagotavlja storitve hrambe delnic, upravljanja delnic ali vodenja računov vrednostnih papirjev v imenu delničarjev ali drugih oseb.  1. »fiduciarni račun« je račun, kot je določeno v zakonu, ki ureja trg finančnih instrumentov.   (2) Določbe 235.a do 235.e člena tega zakona se uporabljajo tudi za posrednike, ki:   * zagotavljajo storitve v zvezi z delnicami družb, ki imajo sedež v državi članici in katerih delnice so sprejete v trgovanje na organiziranem trgu, ki se nahaja ali deluje v državi članici, ali * nimajo sedeža ali glavnega poslovodstva v državi članici, ko opravljajo storitve iz prejšnje alineje.   **280. člen**  **(revizijska komisija)**  (1) Če nadzorni svet imenuje revizijsko komisijo, mora biti vsaj en član komisije neodvisen strokovnjak in usposobljen za računovodstvo ali revizijo. Ostali člani revizijske komisije so lahko le člani nadzornega sveta, ki so neodvisni od revidiranega subjekta..  (2) Vsi člani revizijske komisije so ustrezno usposobljeni za področje delovanja revidiranega subjekta.  (3) Naloge revizijske komisije so:   * spremlja postopek računovodskega poročanja ter pripravlja priporočila in predloge za zagotovitev njegove celovitosti, * spremlja učinkovitost in uspešnost notranje kontrole v družbi, notranje revizije, če obstaja, in sistemov za obvladovanje tveganja, * spremlja obvezne revizije letnih in konsolidiranih računovodskih izkazov, zlasti uspešnost obvezne revizije, pri čemer upošteva vse ugotovitve in zaključke pristojnega organa, * pregleduje in spremlja neodvisnost revizorja letnega poročilo družbe, zlasti glede zagotavljanja dodatnih nerevizijskih storitev, * odgovarja za postopek izbire revizorja in predlaga nadzornemu svetu imenovanje kandidata za revizorja letnega poročila družbe, * nadzoruje neoporečnost finančnih informacij, ki jih daje družba, * ocenjuje sestavo letnega poročila, vključno z oblikovanjem predloga za nadzorni svet, * sodeluje pri določitvi pomembnejših področij revidiranja, * sodeluje pri pripravi pogodbe med revizorjem in družbo, pri čemer so prepovedana vsa pogodbena določila, ki skupščini omejujejo izbiro imenovanja revizorja. Vse take določbe so nične, * poroča nadzornemu svetu o rezultatu obvezne revizije, vključno s pojasnilom, kako je obvezna revizija prispevala k celovitosti računovodskega poročanja in kakšno vlogo je imela revizijska komisija v tem postopku, * opravlja druge naloge, določene s statutom ali sklepom nadzornega sveta, * sodeluje z revizorjem pri opravljanju revizije letnega poročila družbe, zlasti z medsebojnim obveščanjem o glavnih zadevah v zvezi z revizijo, in * sodeluje z notranjim revizorjem, zlasti z medsebojnim obveščanjem o glavnih zadevah v zvezi z notranjo revizijo.   **281. člen**  **(pristojnosti nadzornega sveta)**  (1) Nadzorni svet nadzoruje vodenje poslov družbe.  (2) Nadzorni svet lahko pregleduje in preverja knjige in dokumentacijo družbe, njeno blagajno, shranjene vrednostne papirje in zaloge blaga ter druge stvari. Za izvrševanje teh pravic lahko pooblasti posameznega člana, komisijo ali za določene naloge tudi posebnega izvedenca. Pri sklenitvi pogodbe z izvedencem zastopa družbo predsednik nadzornega sveta. Predsednik nadzornega sveta zastopa družbo tudi pri sklenitvi pogodbe z revizorjem letnega in konsolidiranega letnega poročila.  (3) Nadzorni svet lahko od uprave zahteva kakršnekoli informacije, potrebne za izvajanje nadzora. Če statut tako določa, lahko te informacije zahteva tudi vsak posamezen član nadzornega sveta, uprava pa pošlje zahtevane informacije nadzornemu svetu kot organu.  (4) Nadzorni svet lahko skliče skupščino. Nadzorni svet da skupščini predlog za imenovanje revizorja, ki mora temeljiti na predlogu revizijske komisije.  (5) Vodenje poslov se ne more prenesti na nadzorni svet. Statut ali nadzorni svet lahko določi, da se smejo posamezne vrste poslov opravljati le z njegovim soglasjem. Če nadzorni svet zavrne soglasje, lahko uprava zahteva, da o soglasju odloči skupščina. Za sklep, s katerim skupščina da soglasje, je potrebna večina najmanj treh četrtin oddanih glasov.  **522. člen**  **(smiselna uporaba)**  Za postopek likvidacije, prenehanja po skrajšanem postopku, uveljavljanje ničnosti in izpodbojnosti sklepov skupščine se smiselno uporabljajo določbe tega zakona o delniški družbi.  **684. člen**  (1) Nadzor nad izvajanjem posameznih določb tega zakona opravljajo AJPES, Finančna uprava Republike Slovenije, Inšpektorat Republike Slovenije za delo, Tržni inšpektorat Republike Slovenije in Ministrstvo za gospodarstvo.  (2) AJPES je pristojna za nadzor nad izvajanjem določb prvega in drugega odstavka 58., prvega odstavka 59., tretjega in četrtega odstavka 680. v zvezi z 58., drugega in tretjega odstavka 74. ter prvega odstavka 75. člena tega zakona.  (3) Finančna uprava Republike Slovenije je pristojna za nadzor nad izvajanjem določb tretjega odstavka 54. člena tega zakona.  (4) Inšpektorat Republike Slovenije za delo je pristojen za nadzor nad izvajanjem določb četrtega odstavka 11. člena tega zakona.  (5) Tržni inšpektorat Republike Slovenije je pristojen za nadzor nad izvajanjem določb 13. člena, prvega in šestega odstavka 15. člena, 19. člena, 30. člena, prvega odstavka 45. člena, petega in šestega odstavka 72. člena, 127. člena, 156. člena, 495. člena in drugega odstavka 679. člena tega zakona.  (6) Ministrstvo za gospodarstvo je pristojno za nadzor nad izvajanjem drugih določb tega zakona.  **685. člen**  **(prekrški družbe)**  (1) Z globo od 15.000 do 45.000 eurov se za prekršek kaznuje velika družba, z globo od 10.000 do 30.000 eurov srednja družba, z globo od 2.500 do 15.000 eurov majhna družba, z globo od 1.000 do 6.000 eurov pa mikro družba če:   1. ima določen poslovni naslov v nasprotju z drugim odstavkom 30. člena tega zakona; 2. v register ne prijavi podatkov ali ima v registru vpisane napačne podatke (prvi odstavek 47. člena); 3. v registru nima vpisanih sprememb podatkov ali pri spremembi prijavi napačne podatke ali ni sprejel akta, ki odraža zadnje dejansko stanje (prvi odstavek 48. člena); 4. ne vodi poslovnih knjig v skladu s tretjim odstavkom 54. člena tega zakona; 5. priloga z izkazi ni v skladu z 69. členom tega zakona; 6. ob izdaji prodaja delnice pod najmanjšim emisijskim zneskom (prvi odstavek 173. člena); 7. izda delnice, ki ob enakem deležu v osnovnem kapitalu dajejo različno število glasov (tretji odstavek 178. člena); 8. delnice družbe, za katero se ne uporablja zakon, ki ureja prevzeme, niso izražene v nematerializirani obliki (182. člen); 9. ne poda zahteve za izdajo delnic v nematerializirani obliki v roku iz drugega odstavka 182. člena; 10. delničarje ali njihove prednike oprosti plačila obveznosti iz 222. in 225. člena tega zakona (prvi odstavek 226. člena); 11. vrne vložke ali jih obrestuje (227. člen); 12. uporabi čisti dobiček v nasprotju z določbo prvega odstavka 230. člena tega zakona; 13. pridobi lastne delnice v nasprotju z določbami 247. člena tega zakona; 14. družba v nasprotju z določbami 248. člena zagotovi predujem ali posojilo za pridobitev delnic; 15. pridobi lastne delnice v zastavo v nasprotju z določbami 252. člena tega zakona; 16. delničarjem zaračuna stroške v nasprotju s sedmim odstavkom 296. člena tega zakona; 17. poveča osnovni kapital z vložki v nasprotju z določbami 333. in 334. člena tega zakona; 18. ravna v nasprotju s 352. členom tega zakona; 19. izvede pogojno povečanje osnovnega kapitala v nasprotju z določbami 343. člena tega zakona; 20. izda delnice ali začasnice pred vpisom sklepa o pogojnem povečanju osnovnega kapitala v register (342., 348. in 370. člen tega zakona); 21. zmanjša osnovni kapital v nasprotju z določbami 372. člena tega zakona; 22. združi delnice v nasprotju s 376. členom tega zakona; 23. se zmanjša osnovni kapital pod najnižji znesek iz 171. člena tega zakona v nasprotju z določbo 378. člena tega zakona; 24. prijava in izvedba skupščine nista v skladu s 386. členom tega zakona; 25. izplača komplementarju dividendo oziroma odobri posojilo v nasprotju s prvim in drugim odstavkom 470. člena tega zakona; 26. izplača družbenikom premoženje, ki je potrebno za ohranjanje osnovnega kapitala (495. člen tega zakona); 27. pridobi lastne poslovne deleže v nasprotju z določbami 500. člena tega zakona.   (2) Z globo od 500 do 4.000 eurov se kaznuje tudi odgovorna oseba družbe, ki stori prekršek iz prejšnjega odstavka.  **686. člen**  **(drugi prekrški družbe)**  (1) Z globo od 6.000 do 30.000 eurov se za prekršek kaznuje velika družba, z globo od 4.000 do 20.000 eurov srednja družba, z globo od 1.000 do 10.000 eurov majhna družba, z globo od 500 do 5.000 eurov pa mikro družba, če:   1. krši prvi in četrti odstavek 11. člena tega zakona; 2. ima v firmi dodatne sestavine, ki družbo podrobneje označujejo, v nasprotju s 13. členom tega zakona; 3. uporablja besedo Slovenija v nasprotju s 15. členom tega zakona; 4. pri svojem poslovanju ne uporablja firme v obliki, kot je vpisana v register (19. člen); 5. na dopisih, ki jih pošilja družba, ni podatkov iz prvega odstavka 45. člena tega zakona; 6. letnega poročila ali konsolidiranega letnega poročila ne sestavi v rokih iz 54. člena tega zakona; 7. letnega poročila ali konsolidiranega letnega poročila skupaj z revizorjevim poročilom ali popravljenega letnega poročila ali konsolidiranega letnega poročila oziroma spremembe revizorjevega poročila ne predloži AJPES na način in v rokih, ki jih določa prvi odstavek 58. člena tega zakona; 8. letno poročilo ne vsebuje sestavin iz 60. člena tega zakona; 9. letno poročilo ni podpisano v skladu s 60.a členom tega zakona; 10. poslovno poročilo ne vsebuje sestavin iz 70. člena tega zakona; 11. na poslovnih listinah poleg firme dvojne družbe nista označena ime in priimek poslovodij ali članov poslovodstva komplementarja v dvojni družbi (prvi odstavek 156. člena); 12. pri vodenju poslov dvojne družbe pri podpisovanju fizične osebe ni dodana tudi firma komplementarja (drugi odstavek 156. člena); 13. ima v sestavi osnovnega kapitala več kot polovico delnic brez glasovalne pravice (drugi odstavek 178. člena); 14. delničarju po ponovnem pozivu ne odvzame neplačanih delnic (drugi odstavek 224. člena); 15. vpisuje lastne delnice (prvi odstavek 229. člena); 16. prevzame lastne delnice v nasprotju z drugim odstavkom 229. člena tega zakona; 17. izplača vmesno dividendo v nasprotju z 232. členom tega zakona; 18. ne posreduje informacij za uresničevanje pravic delničarjev iz 1. in 2. točke prvega odstavka 235.c člena tega zakona v skladu z drugim do četrtim odstavkom 235.c člena tega zakona; 19. hrani osebne podatke o delničarjih družbe, ki jih je zbrala za namen iz prvega odstavka 235.d člena tega zakona, dlje od 12 mesecev po tem, ko se je seznanila, da oseba ni več delničar družbe, razen v primerih iz drugega odstavka 235.d člena tega zakona (drugi odstavek 235.d člena); 20. informacij za uresničevanje pravic delničarjev ne zagotavlja brezplačno (šesti odstavek 235.e člena); 21. ima organ vodenja ali nadzora sestavljen v nasprotju z 254. in 255. členom tega zakona; 22. odobri posojila v nasprotju z 261. členom tega zakona; 23. ne prijavi v register podatkov iz 277. člena in prvega odstavka 278. člena tega zakona; 24. ne objavi posla s povezanimi strankami v skladu z 281.d členom tega zakona; 25. potrdila ne zagotovi brez odlašanja (četrti odstavek 297. člena); 26. v prilogi k računovodskim izkazom ne razkrije politike prejemkov članov organa vodenja ali nadzora (peti odstavek 294. člena); 27. ne objavi politike prejemkov v skladu s petim odstavkom 294.a člena tega zakona; 28. ne zagotovi brezplačnega dostopa do poročila o prejemkih in ga ne objavi v skladu z osmim odstavkom 294.b člena tega zakona; 29. ne objavi dodatnih točk dnevnega reda iz tretjega odstavka 298. člena tega zakona; 30. ne pošlje overjenega prepisa zapisnika in prilog v 24 urah po seji skupščine (peti odstavek 304. člena); 31. potrdila ne zagotovi brez odlašanja (sedmi odstavek 304. člena); 32. ne objavi listin ali ne omogoči njihovega brezplačnega prepisa (drugi odstavek 188. člena, drugi odstavek 297.a člena, drugi in tretji odstavek 437. člena, tretji odstavek 447. člena, drugi odstavek 535.č, četrti odstavek 555.a, šesti odstavek 586. člena in 629. člen); 33. poveča osnovni kapital v nasprotju z določbami 358. člena tega zakona; 34. družbeniku v nasprotju s 512. členom tega zakona ne da informaciji oziroma mu ne dovoli vpogleda; 35. opusti dolžnost obveščanja in objave v skladu s 532. členom tega zakona.   (2) Z globo od 300 do 2.500 eurov se kaznuje tudi odgovorna oseba družbe, ki stori prekršek iz prejšnjega odstavka.  **686.a člen**  **(drugi prekrški družbe in odgovornih oseb)**  (1) Z globo od 2.000 do 10.000 eurov se za prekršek kaznuje velika družba, z globo od 1.000 do 5.000 eurov srednja družba, z globo od 700 do 3.000 eurov majhna družba, z globo od 300 do 1.000 eurov pa mikro družba:   1. če letnega poročila ne predloži AJPES zaradi javne objave na način in v rokih, ki jih določa drugi odstavek 58. člena tega zakona 2. če ne predloži AJPES podatkov iz letnih poročil o svojem premoženjskem in finančnem poslovanju ter poslovnem izidu v treh mesecih po koncu koledarskega leta (prvi odstavek 59. člena).   (2) Z globo od 300 do 4.000 eurov se kaznuje tudi odgovorna oseba družbe, ki stori prekršek iz prejšnjega odstavka.  **687. člen**  **(prekrški tujega podjetja, ki je ustanovilo podružnico)**  (1) Z globo od 15.000 do 45.000 eurov se za prekršek kaznuje tuje podjetje, ki ustreza merilom za velike družbe, z globo od 10.000 do 30.000 eurov tuje podjetje, ki ustreza merilom za srednje družbe, z globo od 5.000 do 15.000 eurov tuje podjetje, ki ustreza merilom za majhne družbe, z globo od 2.000 do 6.000 eurov pa tuje podjetje, ki ustreza merilom za mikro družbe ki je ustanovilo podružnico, če ob vpisu v register ne prijavi vseh podatkov, ki se po tem zakonu vpisujejo v register (677. člen in 681. člen).  (2) Z globo od 300 do 4.000 eurov se kaznuje tudi odgovorna oseba tujega podjetja, ki stori prekršek iz prejšnjega odstavka.  (3) Z globo od 6.000 do 30.000 eurov se za prekršek kaznuje tuje podjetje, ki ustreza merilom za velike družbe, z globo od 4.000 do 20.000 eurov tuje podjetje, ki ustreza merilom za srednje družbe, z globo od 2.000 do 10.000 eurov tuje podjetje, ki ustreza merilom za majhne družbe, z globo od 1.000 do 5.000 eurov pa tuje podjetje, ki ustreza merilom za mikro družbe ki je ustanovilo podružnico, če podružnica:   1. pri svojem poslovanju ne uporablja firme in drugih podatkov iz 679. člena tega zakona; 2. ne predloži AJPES podatkov iz letnih poročil o svojem premoženjskem in finančnem poslovanju ter poslovnem izidu v treh mesecih po koncu koledarskega leta (drugi odstavek 680. člena v zvezi s prvim odstavkom 59. člena); 3. ne predloži AJPES letnega poročila zaradi javne objave v osmih mesecih po koncu poslovnega leta (tretji in četrti odstavek 680. člena v zvezi z 58. členom).   (4) Z globo od 300 do 4.000 eurov se kaznuje tudi odgovorna oseba tujega podjetja, ki stori prekršek iz prejšnjega odstavka.  **688. člen**  **(prekrški podjetnika)**  (1) Z globo od 2.000 do 5.000 eurov se za prekršek kaznuje podjetnik, ki ustreza merilom za velike družbe, z globo od 1.300 do 3.500 eurov podjetnik, ki ustreza merilom za srednje družbe, z globo od 600 do 2.000 eurov podjetnik, ki ustreza merilom za majhne družbe, z globo od 200 do 800 eurov pa podjetnik, ki ustreza merilom za mikro družbe:   1. ima v firmi dodatne sestavine, ki podjetnika podrobneje označujejo, v nasprotju s 13. členom tega zakona; 2. če v primeru iz drugega odstavka 58. člena tega zakona ne predloži AJPES letnega poročila zaradi javne objave v treh mesecih po koncu poslovnega leta ali ga ne predloži v elektronski obliki, razen podjetnikov, ki so po določbah o obdavčitvi dohodkov iz dejavnosti zakona, ki ureja dohodnino, obdavčeni na podlagi ugotovljenega dobička z upoštevanjem normiranih odhodkov; 3. če v primeru iz prvega odstavka 59. člena tega zakona ne predloži AJPES podatkov iz letnih poročil o svojem premoženjskem in finančnem poslovanju ter poslovnem izidu v treh mesecih po koncu koledarskega leta, razen podjetnikov, ki so po določbah o obdavčitvi dohodkov iz dejavnosti zakona, ki ureja dohodnino, obdavčeni na podlagi ugotovljenega dobička z upoštevanjem normiranih odhodkov; 4. če uporablja oznako v nasprotju s prvim in drugim odstavkom 72. člena tega zakona; 5. če na sporočilih, ki jih pošlje posameznemu naslovniku, ali sporočilih, ki jih pošilja v okviru obstoječih poslovnih stikov, ne navede podatkov v skladu s petim ali šestim odstavkom 72. člena; 6. če ne prijavi za vpis v Poslovni register Slovenije sprememb podatkov ali prenehanja poslovanja v skladu s prvim odstavkom 75. člena tega zakona; 7. če v prijavi za vpis v Poslovni register Slovenije navede napačne podatke (drugi odstavek 74. člena); 8. če kot poslovni naslov v skladu z osmo alinejo drugega odstavka 74. člena tega zakona v poslovni register navede naslov, na katerem je objekt, katerega lastnik je druga oseba, ki mu ni dala dovoljenja za poslovanje na tem naslovu.   (2) Z globo od 600 do 1200 eurov se kaznuje za prekršek tudi odgovorna oseba podjetnika, ki stori prekršek iz prejšnjega odstavka.  **689.c člen**  **(prekrški nadzornega sveta)**  (1) Z globo od 1.000 do 5.000 eurov se kaznuje za prekršek predsednik nadzornega sveta, če:   1. nadzorni svet ni sklican v skladu s prvim odstavkom 257. člena tega zakona; 2. nadzorni svet sprejme sklep v nasprotju z določbo tretjega odstavka 257. člena tega zakona; 3. ne skliče seje v skladu s prvim odstavkom 260. člena tega zakona; 4. se na sejah nadzornega sveta ne piše zapisnika (drugi odstavek 278. člen); 5. nadzorni svet ne pripravi poročila o prejemkih v skladu s prvim do četrtim odstavkom 294.b člena tega zakona.   (2) Z globo od 1.000 do 5.000 eurov se kaznuje za prekršek član nadzornega sveta, ki je glasoval za sklep:   1. s katerim je bi imenovan član oziroma predsednik uprave v nasprotju z drugim odstavkom 255. člena tega zakona; 2. ki ni v skladu z določbami 261. člena tega zakona; 3. na podlagi katerega so prejemki članov uprave določeni v nasprotju z določbami 270. člena tega zakona; 4. s katerim se imenuje nadomestnega člana v nasprotju z drugim odstavkom 273. člena tega zakona; 5. na podlagi katerega je revizijska komisija imenovana v nasprotju z določbo prvega odstavka 280. člena tega zakona.   (3) Z globo od 1.000 do 5.000 eurov se kaznuje za prekršek član nadzornega sveta, če nadzorni svet:   1. nima poslovnika o svojem delu v skladu s prvim odstavkom 258. člena tega zakona; 2. ne imenuje članov uprave in predsednika (prvi odstavek 268. člena); 3. v družbi, s katere vrednostnimi papirji se trguje na organiziranem trgu, ne oblikuje revizijske komisije (prvi odstavek 279. člena); 4. ne pripravi poročila o prejemkih v skladu s prvim do četrtim odstavkom 294.b člena tega zakona; 5. ne imenuje poslovodstva (četrti odstavek 515. člen).   **689.č člen**  **(prekrški upravnega odbora in izvršnega direktorja)**  (1) Z globo od 1.000 do 5.000 eurov se kaznuje za prekršek predsednik upravnega odbora, če:  1.      upravni odbor ni sklican v skladu s prvim odstavkom 257. člena tega zakona;  2.      ne skliče seje v skladu s prvim odstavkom 260. člena tega zakona;  3.      se na sejah upravnega odbora ne piše zapisnika (prvi odstavek 289. člena v povezavi z drugim odstavkom 278. člena);  4.      upravni odbor ne pripravi poročila o prejemkih v skladu s prvim do četrtim odstavkom 294.b člena tega zakona.  (2) Z globo od 1.000 do 5.000 eurov se kaznuje za prekršek član upravnega odbora, ki je glasoval za sklep, na podlagi katerega:  1.      je bila za izvršnega direktorja imenovana oseba v nasprotju s tretjim odstavkom 290. člena tega zakona;  2.      so prejemki izvršnih direktorjev določeni v nasprotju z določbami 270. člena tega zakona;  3.      je revizijska komisija imenovana v nasprotju z določbo četrtega odstavka 289. člena tega zakona.  (3) Z globo od 1.000 do 5.000 eurov se kaznuje za prekršek član upravnega odbora, če:  1.      upravni odbor nima poslovnika o svojem delu v skladu s prvim odstavkom 258. člena tega zakona;  2.      upravni odbor v družbi, s katere vrednostnimi papirji se trguje na organiziranem trgu, ne oblikuje revizijske komisije (tretji odstavek 279. člena);  3.      upravni odbor ne imenuje vsaj enega izvršnega direktorja v skladu z določbami prvega odstavka 291. člena tega zakona;  4.      upravni odbor ne pripravi poročila o prejemkih skladno s prvim do četrtim odstavkom 294.b člena tega zakona.  (4) Z globo od 1.000 do 5.000 eurov se kaznuje za prekršek izvršni direktor, če ne pripravi poročila o prejemkih v skladu s prvim do četrtim odstavkom 294.b člena tega zakona. |
| **V Zakonu o gospodarskih družbah** (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in 75/23):  **2. člen**  **(prenos direktiv in izvajanje uredb Evropske unije)**  (1) S tem zakonom se v pravni red Republike Slovenije prenašajo naslednje direktive Evropske unije:   * Direktiva 2007/36/ES Evropskega parlamenta in Sveta z dne 11. julija 2007 o uveljavljanju določenih pravic delničarjev družb, ki kotirajo na borzi (UL L št. 184 z dne 14. 7. 2007, str. 17), zadnjič spremenjena z Uredbo (EU) 2021/23 Evropskega parlamenta in Sveta z dne 16. decembra 2020 o okviru za sanacijo in reševanje centralnih nasprotnih strank ter spremembi uredb (EU) št. 1095/2010, (EU) št. 648/2012, (EU) št. 600/2014, (EU) št. 806/2014 in (EU) 2015/2365 ter direktiv 2002/47/ES, 2004/25/ES, 2007/36/ES, 2014/59/EU in (EU) 2017/1132 (UL L št. 22 z dne 22. 1. 2021, str. 1), (v nadaljnjem besedilu: Direktiva 2007/36/EU), * Direktiva 2009/38/ES Evropskega parlamenta in Sveta z dne 6. maja 2009 o ustanovitvi Evropskega sveta delavcev ali uvedbi postopka obveščanja in posvetovanja z delavci v družbah ali povezanih družbah na območju Skupnosti (Prenovitev) (UL L št. 122 z dne 16. 5. 2009, str. 28), zadnjič spremenjena z Direktivo (EU) 2015/1794 Evropskega parlamenta in Sveta z dne 6. oktobra 2015 o spremembi direktiv 2008/94/ES, 2009/38/ES in 2002/14/ES Evropskega parlamenta in Sveta ter direktiv Sveta 98/59/ES in 2001/23/ES v zvezi s pomorščaki (UL L št. 263 z dne 8. 10. 2015, str. 1), (v nadaljnjem besedilu: Direktiva 2009/38/ES) in * Direktiva 2009/102/ES Evropskega parlamenta in Sveta z dne 16. septembra 2009 na področju prava družb o družbah z omejeno odgovornostjo z enim družbenikom (Kodificirana različica) (UL L št. 258, 1. 10. 2009, str. 20), zadnjič spremenjena z Direktivo Sveta 2013/24/EU z dne 13. maja 2013 o prilagoditvi nekaterih direktiv na področju prava družb zaradi pristopa Republike Hrvaške (UL L št. 158 z dne 10. 6. 2013, str. 365), (v nadaljnjem besedilu: Direktiva 2009/102/ES).   (2) S tem zakonom se v pravni red Republike Slovenije delno prenašajo naslednje direktive Evropske unije:   * Direktiva 2006/43/ES Evropskega parlamenta in Sveta z dne 17. maja 2006 o obveznih revizijah za letne in konsolidirane računovodske izkaze, spremembi direktiv Sveta 78/660/EGS in 83/349/EGS ter razveljavitvi direktive Sveta 84/253/EGS (UL L št. 157 z dne 9. 6. 2006, str. 87), zadnjič spremenjena z Direktivo 2014/56/EU Evropskega parlamenta in Sveta z dne 16. aprila 2014 o spremembi Direktive 2006/43/ES o obveznih revizijah za letne in konsolidirane računovodske izkaze (UL L št. 158 z dne 27. 5. 2014, str. 196), (v nadaljnjem besedilu: Direktiva 2006/43/ES), * Direktiva 2013/34/EU Evropskega parlamenta in Sveta z dne 26. junija 2013 o letnih računovodskih izkazih in povezanih poročilih nekaterih vrst podjetij, spremembi Direktive 2006/43ES Evropskega parlamenta in Sveta ter razveljavitvi direktiv Sveta 78/660/EGS in 83/349/EGS (UL L št. 182 z dne 29. 6. 2013, str. 19), zadnjič spremenjena z Direktivo (EU) 2022/2464 Evropskega parlamenta in Sveta z dne 14. decembra 2022 o spremembi Uredbe (EU) št. 537/2014, Direktive 2004/109/ES, Direktive 2006/43/ES in Direktive 2013/34/EU glede poročanja podjetij o trajnostnosti (UL L št. 322 z dne 16. 12. 2022, str. 15), (v nadaljnjem besedilu: Direktiva 2013/34/EU) in * Direktiva (EU) 2017/1132 Evropskega parlamenta in Sveta z dne 14. julija 2017 o določenih vidikih prava družb (kodificirano besedilo) (UL L št. 169 z dne 30. 6. 2017, str. 46), zadnjič spremenjena z Uredbo (EU) 2021/23 Evropskega parlamenta in Sveta z dne 16. decembra 2020 o okviru za sanacijo in reševanje centralnih nasprotnih strank ter spremembi uredb (EU) št. 1095/2010, (EU) št. 648/2012, (EU) št. 600/2014, (EU) št. 806/2014 in (EU) 2015/2365 ter direktiv 2002/47/ES, 2004/25/ES, 2007/36/ES, 2014/59/EU in (EU) 2017/1132 (UL L št. 22 z dne 22. 1. 2021, str. 1), (v nadaljnjem besedilu: Direktiva 2017/1132/EU).   (3) S tem zakonom se podrobneje ureja izvajanje naslednjih uredb Evropske unije:   * Uredba Sveta 2137/85/EGS z dne 25. julija 1985 o Evropskem gospodarskem združenju (EGIZ) (UL L št. 199 z dne 31. 7. 1985, str. 1; v nadaljnjem besedilu: Uredba 2137/85/EGS), * Uredba Evropskega parlamenta in Sveta 1606/2002/ES z dne 19. julija 2002 o uporabi mednarodnih računovodskih standardov (UL L št. 243 z dne 11. 9. 2002, str. 1), zadnjič spremenjena z Uredbo (ES) št. 297/2008 Evropskega parlamenta in Sveta z dne 11. marca 2008 o spremembah Uredbe (ES) št. 1606/2002 o uporabi mednarodnih računovodskih standardov, glede Komisiji podeljenih izvedbenih pooblastil (UL L št. 97 z dne 9. 4. 2008, str. 62), (v nadaljnjem besedilu: Uredba 1606/2002/ES), * Uredba Komisije 1126/2008/ES z dne 3. novembra 2008 o sprejetju nekaterih mednarodnih računovodskih standardov v skladu z Uredbo Evropskega parlamenta in Sveta 1606/2002/EC (UL L št. 320 z dne 29. 11. 2008, str. 1), zadnjič spremenjena z Uredbo Komisije (EU) 2015/29 z dne 17. decembra 2014 o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta glede mednarodnega računovodskega standarda 19 (UL L št. 5 z dne 9. 1. 2015, str. 11), (v nadaljnjem besedilu: Uredba 1126/2008/ES), in * Uredba Sveta 2157/2001/ES z dne 8. oktobra 2001 o statutu evropske družbe (SE) (UL L št. 294 z dne 10. 11. 2001, str. 1), zadnjič spremenjena z Uredbo Sveta (EU) št. 517/2013 z dne 13. maja 2013 o prilagoditvi nekaterih uredb ter odločb in sklepov na področjih prostega pretoka blaga, prostega gibanja oseb, prava družb, politike konkurence, kmetijstva, varnosti hrane, veterinarske in fitosanitarne politike, prometne politike, energetike, obdavčitve, statistike, vseevropskih omrežij, pravosodja in temeljnih pravic, pravice, svobode in varnosti, okolja, carinske unije, zunanjih odnosov, zunanje, varnostne in obrambne politike ter institucij zaradi pristopa Republike Hrvaške (UL L št. 158 10. 6. 2013, str. 1), (v nadaljnjem besedilu: Uredba 2157/2001/ES).   **3. člen**  **(pojmi)**   1. Po tem zakonu je gospodarska družba pravna oseba, ki na trgu samostojno opravlja pridobitno dejavnost kot svojo izključno dejavnost. 2. Pridobitna dejavnost po tem zakonu je vsaka dejavnost, ki se opravlja na trgu zaradi pridobivanja dobička. 3. Gospodarske družbe (v nadaljnjem besedilu: družba) iz prvega odstavka tega člena se organizirajo v eni izmed oblik:    * kot osebne družbe: družba z neomejeno odgovornostjo in komanditna družba, ali    * kot kapitalske družbe: družba z omejeno odgovornostjo, delniška družba, komanditna delniška družba in evropska delniška družba. 4. Družbe iz prejšnjega odstavka se štejejo za gospodarske družbe, tudi če v skladu z zakonom v celoti ali deloma opravljajo dejavnost, ki ni pridobitna. 5. Ustanovitelj družbe ali gospodarskega interesnega združenja je lahko vsaka fizična ali pravna oseba, če zakon ne določa drugače. 6. Podjetnik po tem zakonu je fizična oseba, ki na trgu samostojno opravlja pridobitno dejavnost v okviru organiziranega podjetja. 7. Vpis v register po tem zakonu ima nasproti tretjim osebam pravni učinek šele od trenutka objave posameznega podatka v skladu z zakonom, ki ureja sodni register. 8. Drugi izrazi, uporabljeni v tem zakonu, pomenijo:  * »Agencija za trg vrednostnih papirjev« (v nadaljnjem besedilu: ATVP) je Agencija za trg vrednostnih papirjev po zakonu, ki ureja trg finančnih instrumentov; * »centralna depotna družba« je centralna depotna družba po zakonu, ki ureja trg finančnih instrumentov; * »država članica« je država članica Evropske unije ali država podpisnica Sporazuma o ustanovitvi Evropskega gospodarskega prostora (UL L št. 1 z dne 3. 1. 1994, str. 3); * »informacijski sistem za podporo poslovnim subjektom« je informacijski sistem za podporo poslovnim subjektom po zakonu, ki ureja poslovni register; * »organizirani trg« je organizirani trg po zakonu, ki ureja trg finančnih instrumentov; * »registrski organ« je organ, ki vodi register, v katerega se vpisujejo podatki o družbi; * »revizor« je revizijska družba, ki ima po zakonu, ki ureja revidiranje, dovoljenje za opravljanje revidiranja; * »Slovenski inštitut za revizijo« je Slovenski inštitut za revizijo po zakonu, ki ureja revidiranje; * »sodišče« je sodišče, ki je krajevno pristojno glede na sedež družbe ali podjetnika, če ta zakon ne določa drugače; * »subjekt javnega interesa« je subjekt javnega interesa po zakonu, ki ureja revidiranje; * »točka za podporo poslovnim subjektom« je točka za podporo poslovnim subjektom po zakonu, ki ureja poslovni register.   **10.a člen**  **(omejitve ustanavljanja družb in podjetnikov ter pridobitve statusa družbenika)**  (1) Ustanovitelj, družbenik in podjetnik ne more postati oseba:   1. ki je bila pravnomočno obsojena na kazen zapora zaradi kaznivega dejanja zoper gospodarstvo, zoper delovno razmerje in socialno varnost, zoper pravni promet, zoper premoženje, zoper okolje, prostor in naravne dobrine, zoper človekovo zdravje ter zoper splošno varnost ljudi in premoženja; 2. ki je bila v obdobju zadnjih 12 mesecev javno objavljena na seznamu nepredlagateljev obračunov na podlagi zakona, ki ureja davčni postopek, ali je javno objavljena na seznamu neplačnikov na podlagi zakona, ki ureja davčni postopek, ali je bila v obdobju zadnjih 12 mesecev na podlagi zakona, ki ureja davčni postopek, javno objavljena na seznamu zavezancev za davek, ki jim je po uradni dolžnosti prenehala identifikacija za namene DDV zaradi suma zlorabe identifikacije za namene DDV oziroma ugotovitve davčnega organa, da je davčni zavezanec identifikacijo za namene DDV uporabljal tako, da je drugim davčnim zavezancem neupravičeno omogočal odbitek DDV; 3. ki je neposredno ali posredno z več kot 25 odstotki udeležena v kapitalu kapitalske družbe, ki je bila v obdobju zadnjih 12 mesecev javno objavljena na seznamu nepredlagateljev obračunov na podlagi zakona, ki ureja davčni postopek, ali je javno objavljena na seznamu neplačnikov na podlagi zakona, ki ureja davčni postopek, ali je bila v obdobju zadnjih 12 mesecev na podlagi zakona, ki ureja davčni postopek, javno objavljena na seznamu zavezancev za davek, ki jim je po uradni dolžnosti prenehala identifikacija za namene DDV zaradi suma zlorabe identifikacije za namene DDV oziroma ugotovitve davčnega organa, da je davčni zavezanec identifikacijo za namene DDV uporabljal tako, da je drugim davčnim zavezancem neupravičeno omogočal odbitek DDV; 4. ki ji je bila v zadnjih treh letih s pravnomočno odločbo Inšpektorata Republike Slovenije za delo oziroma Finančne uprave Republike Slovenije najmanj dvakrat izrečena globa zaradi prekrška v zvezi s plačilom za delo oziroma prekrška v zvezi z zaposlovanjem na črno; 5. ki je bila neposredno z več kot 50 odstotki udeležena v kapitalu družbe z omejeno odgovornostjo, ki je bila izbrisana iz sodnega registra brez likvidacije po zakonu, ki ureja finančno poslovanje, postopke zaradi insolventnosti in prisilno prenehanje; 6. ki ji je bila v zadnjih treh letih s pravnomočno odločbo izrečena globa zaradi prekrška po 26. točki prvega odstavka 685. člena tega zakona.   (2) Omejitve iz prejšnjega odstavka ne veljajo za osebo, ki je postala družbenik ali podjetnik na podlagi univerzalnega pravnega nasledstva.  (3) Omejitev iz 2. točke prvega odstavka tega člena v delu, ki se nanaša na javno objavo na seznamu neplačnikov na podlagi zakona, ki ureja davčni postopek, ne velja za stečajnega dolžnika, ki mu sodišče dovoli poslovanje kot podjetniku ali zasebniku v skladu z določbami o osebnem stečaju v zakonu, ki ureja finančno poslovanje, postopke zaradi insolventnosti in prisilno prenehanje. Stečajni dolžnik pri vpisu v Poslovni register Slovenije predloži pravnomočni sklep sodišča.  (4) Omejitev iz 3. točke prvega odstavka tega člena ne velja za osebo, ki je neposredno ali posredno z več kot 25 odstotki udeležena v kapitalu kapitalske družbe, če je ta oseba:   * banka oziroma banka države članice po zakonu, ki ureja bančništvo, in je v vlogi za vpis v sodni register predložila dovoljenje Banke Slovenije za opravljanje bančnih storitev, * zavarovalnica oziroma zavarovalnica države članice po zakonu, ki ureja zavarovalništvo, in je v vlogi za vpis v sodni register predložila dovoljenje Agencije za zavarovalni nadzor za opravljanje zavarovalniških poslov, * Republika Slovenija, Kapitalska družba pokojninskega in invalidskega zavarovanja, d.d., Slovenski državni holding, d.d., D.S.U., družba za svetovanje in upravljanje, d.o.o., ali * delež dosegla zaradi izvedbe finančnega prestrukturiranja z namenom, da se zagotovi njena kapitalska ustreznost oziroma dolgoročna plačilna sposobnost v skladu z zakonom, ki ureja finančno poslovanje, postopke zaradi insolventnosti in prisilno prenehanje; * borznoposredniška družba po zakonu, ki ureja trg finančnih instrumentov, in je v vlogi za vpis v sodni register predložila dovoljenja ATVP; * borza po zakonu, ki ureja trg finančnih instrumentov, in je v vlogi za vpis v sodni register predložila dovoljenja ATVP; ali * družba za upravljanje po zakonu, ki ureja investicijske sklade in družbe za upravljanje, in je v vlogi za vpis v sodni register predložila dovoljenja ATVP.   (5) Ustanovitelj oziroma družbenik družbe z omejeno odgovornostjo ne more postati oseba, ki je v zadnjih treh mesecih ustanovila družbo z omejeno odgovornostjo oziroma pridobila delež v družbi z omejeno odgovornostjo, ki ni starejša od treh mesecev.  (6) Omejitev iz prejšnjega odstavka ne velja:   * za osebe iz četrtega odstavka tega člena, * za ustanavljanje namenskih družb s strani specialnih alternativnih investicijskih skladov oziroma upravljavcev alternativnih investicijskih skladov v njihovem imenu v skladu z določbami zakona, ki ureja upravljavce alternativnih investicijskih skladov, ter zakona, ki ureja investicijske sklade in družbe za upravljanje, * za srednje in velike družbe, kot izhaja iz Poslovnega registra Slovenije.   (7) Omejitev iz petega odstavka tega člena ne velja, če družbe z omejeno odgovornostjo, v katerih je oseba v zadnjih treh mesecih pridobila poslovni delež, izpolnjujejo naslednje pogoje:   * imajo odprt transakcijski račun; * niso bile v obdobju zadnjih 12 mesecev javno objavljene na seznamu nepredlagateljev obračunov na podlagi zakona, ki ureja davčni postopek; * nimajo neporavnanih obveznosti iz naslova obveznih dajatev in drugih denarnih nedavčnih obveznosti, ki jih izterjuje Finančna uprava Republike Slovenije, več kot v višini več kot 50 eurov; * niso bile v obdobju zadnjih 12 mesecev na podlagi zakona, ki ureja davčni postopek, javno objavljene na seznamu zavezancev za davek, ki jim je po uradni dolžnosti prenehala identifikacija za namene DDV zaradi suma zlorabe identifikacije za namene DDV oziroma ugotovitve davčnega organa, da je davčni zavezanec identifikacijo za namene DDV uporabljal tako, da je drugim davčnim zavezancem neupravičeno omogočal odbitek DDV, in * ima neprekinjeno vsaj dva meseca zaposleno osebo ali obvezno zavarovanega družbenika v skladu z zakonom, ki ureja zdravstveno zavarovanje, za najmanj polovični delovni čas.   (8) Omejitev iz 1. točke prvega odstavka tega člena preneha z izbrisom iz kazenske evidence.  (9) Omejitvi iz 2. in 3. točke prvega odstavka tega člena prenehata, ko davčni organ za osebo iz prvega odstavka tega člena, ki je bila objavljena na seznamu nepredlagateljev obračunov ali seznamu neplačnikov ali na seznamu zavezancev za DDV, izda potrdilo o tem, da ta oseba ali kapitalska družba, v kateri je ta oseba neposredno ali posredno z več kot 25 odstotki udeležena v njenem kapitalu, nima zapadlih neplačanih obveznih dajatev in drugih denarnih nedavčnih obveznosti, ki jih izterjuje Finančna uprava Republike Slovenije, več kot v višini 50 eurov, in da ima izpolnjene vse obveznosti v zvezi s predložitvijo obračuna davčnega odtegljaja za izplačilo plače in nadomestila plače. Potrdilo iz prejšnjega stavka ob vpisu v sodni register ali Poslovni register Slovenije ne sme biti starejše od dneva objave zadnjega seznama iz 2. in 3. točke prvega odstavka tega člena. Ne glede na prejšnji stavek potrdilo ne sme biti starejše od 15 dni.  (10) Omejitev iz 4. in 6. točke prvega odstavka tega člena preneha v treh letih od dneva pravnomočnosti odločbe oziroma sodbe, zaradi katere je nastopila omejitev iz 4. oziroma 6. točke prvega odstavka tega člena.  (11) Omejitev iz 5. točke prvega odstavka tega člena preneha v enem letu od datuma izbrisa družbe iz sodnega registra.  (12) Registrski organi, določeni s tem zakonom, in notarji po uradni dolžnosti z zahtevo v elektronski obliki v kazenski evidenci ter evidenci pravnomočnih odločb sodišč, ki ju upravlja Ministrstvo za pravosodje, v evidenci Inšpektorata Republike Slovenije za delo, evidenci Tržnega Inšpektorata Republike Slovenije in evidenci Finančne uprave Republike Slovenije preverijo, ali za vpis v sodni register ali Poslovni register Slovenije obstaja omejitev iz 1., 4. in 6. točke prvega odstavka tega člena.  (13) Obstoj omejitev iz 1. do 4. točke prvega odstavka tega člena pristojni organi iz prejšnjega odstavka preverijo tudi v primeru ustanovitve družbe, podjetnika ali pridobitve statusa družbenika s strani osebe, ki ni državljan Republike Slovenije in v njej nima stalnega prebivališča ali v Republiki Sloveniji nima sedeža.  (14) Če ustrezne evidence ne omogočajo vzajemne izmenjave podatkov med Republiko Slovenijo, drugo državo članico ali tretjo državo, oseba iz prejšnjega odstavka pristojnemu organu iz dvanajstega odstavka tega člena neobstoj omejitev iz 1., 2. in 4. točke prvega odstavka tega člena izkaže s predložitvijo naslednjih dokazil države svojega stalnega prebivališča ali sedeža:   * izpis iz ustreznega registra, če tega ni, pa enakovreden dokument, ki ga izda pristojni sodni ali upravni organ v Republiki Sloveniji, drugi državi članici ali matični državi ali državi, v kateri ima pravna oseba svoj sedež, iz katerega je razvidno, da ne obstajajo razlogi za omejitev ustanovitve družbe, podjetnika ali pridobitve statusa družbenika v zvezi s 1. in 4. točko prvega odstavka tega člena; * potrdilo, ki ga izda pristojni organ v Republiki Sloveniji, drugi državi članici ali tretji državi, iz katerega je razvidno, da oseba iz prejšnjega odstavka v matični državi ali državi, v kateri ima pravna oseba svoj sedež, nima neporavnanih davčnih obveznosti v zvezi z 2. točko prvega odstavka tega člena.   Dokumenti iz tega odstavka, predloženi za dokazovanje neobstoja omejitve ustanavljanja družb, podjetnikov ali pridobitve statusa družbenika, ne smejo biti starejši od 60 dni. Omejitev iz 3. točke prvega odstavka tega člena se preverja v skladu s šestnajstim odstavkom tega člena.  (15) Če država stalnega prebivališča ali sedeža osebe iz prejšnjega odstavka ne vodi evidenc, ki omogočajo vzajemne izmenjave podatkov z Republiko Slovenijo, ali ne izdaja izpisov iz ustreznega registra ali enakovrednih dokumentov iz prve alineje prejšnjega odstavka ali potrdil iz druge alineje prejšnjega odstavka, oseba iz trinajstega odstavka tega člena predloži izjavo, da:   * država stalnega prebivališča ali sedeža osebe iz trinajstega odstavka tega člena ne vodi evidenc, * država stalnega prebivališča ali sedeža osebe iz trinajstega odstavka tega člena ne izdaja izpisov iz ustreznega registra ali enakovrednih dokumentov iz prve alineje prejšnjega odstavka ali potrdil iz druge alineje prejšnjega odstavka, * ne obstajajo razlogi za omejitev ustanovitve družbe, podjetnika ali pridobitve statusa družbenika v zvezi s 1., 2. oziroma 4. točko prvega odstavka tega člena.   (16) Omejitev iz 2., 3., in 5. točke prvega odstavka, omejitev iz petega odstavka in izpolnjevanje pogojev iz četrtega, šestega in sedmega odstavka tega člena se samodejno preverja v informacijskem sistemu za podporo poslovnim subjektom pred oddajo vloge za vpis v sodni register ali Poslovni register Slovenije z neposredno elektronsko izmenjavo podatkov med:   * Poslovnim registrom Slovenije, Finančno upravo Republike Slovenije in informacijskim sistemom za podporo poslovnim subjektom v primeru omejitev iz 2., 3., in 5. točke prvega odstavka tega člena ter glede izpolnjevanja pogojev iz druge, tretje in četrte alineje sedmega odstavka tega člena, * Agencijo Republike Slovenije za javnopravne evidence in storitve ter informacijskim sistemom za podporo poslovnim subjektom v primeru preverjanja izpolnjevanja pogojev iz prve alineje sedmega odstavka tega člena in * Zavodom za zdravstveno zavarovanje Slovenije in informacijskim sistemom za podporo poslovnim subjektom v primeru preverjanja izpolnjevanja pogojev iz pete alineje sedmega odstavka tega člena.   (17) Če so podani razlogi za omejitev iz 2. in 3. točke prvega odstavka in omejitev iz petega odstavka ter niso izpolnjeni pogoji iz četrtega, šestega in sedmega odstavka tega člena, točka za podporo poslovnim subjektom, notar ali informacijski sistem za podporo poslovnim subjektom stranko obvesti o obstoju in vrsti omejitve. Obvestilo o obstoju in vrsti omejitve se predloži vlogi za vpis v sodni register ali Poslovni register Slovenije. Stranka lahko vlogi za vpis v sodni register ali Poslovni register Slovenije predloži potrdilo iz devetega odstavka tega člena.  (18) Centralna depotna družba in Agencija Republike Slovenije za javnopravne evidence in storitve si za izvajanje 2. in 3. točke prvega odstavka tega člena dnevno izmenjujeta podatke Poslovnega registra Slovenije in centralnega registra nematerializiranih vrednostnih papirjev.  (19) Za namene tega člena se šteje, da ima družba odprt transakcijski račun, če je vpisan v Poslovni register Slovenije.  (20) Za namene tega člena se šteje, da so vse družbe, ki nimajo vpisane velikosti v Poslovnem registru Slovenije, mikro družbe.  **53. člen**  **(uporaba določb in pomen pojmov)**  (1) Določbe tega poglavja v celoti veljajo za:   1. kapitalske družbe; 2. tiste osebne družbe, pri katerih za njihove obveznosti ni neomejeno odgovorna nobena fizična oseba.   (2) Za podjetnika, katerega podjetje ustreza merilom za srednje ali velike družbe, veljajo določbe tega poglavje, razen 57. člena tega zakona.  (3) Za druge osebne družbe, ki niso osebne družbe iz prvega odstavka tega člena, in za podjetnika, katerega podjetje ustreza merilom za majhne družbe, veljajo samo določbe 54., 58. do 60. člena ter 65. do 67. člena tega zakona. Pri uporabi navedenih določb morajo členitev in oznake postavk lastnega kapitala prilagoditi svojim razmeram in lahko upoštevajo vse poenostavitve, ki veljajo za majhne družbe.  (4) Posamezni izrazi v tem poglavju pomenijo:   * družbenik je družbenik osebne družbe ali družbe z omejeno odgovornostjo ali delničar; * delež je poslovni delež v družbi z omejeno odgovornostjo ali delnica v delniški družbi; * statut je družbena pogodba osebne družbe ali družbena pogodba družbe z omejeno odgovornostjo ali akt o ustanovitvi družbe z omejeno odgovornostjo, če ustanovi to družbo ena sama oseba ali statut delniške družbe; * bilančni presečni dan je dan, po stanju na katerega se izdela bilanca stanja; bilančni presečni dan letne bilance stanja je zadnji dan poslovnega leta; * slovenski računovodski standardi so računovodski standardi, ki jih sprejme Slovenski inštitut za revizijo v skladu s tem zakonom, in * mednarodni standardi računovodskega poročanja so standardi, ki so kot mednarodni računovodski standardi določeni z Uredbo 1606/2002/ES in Uredbo 1126/2008/ES.   **55. člen**  **(mikro, majhne, srednje in velike družbe)**  (1) Družbe se pri uporabi tega zakona razvrščajo na mikro, majhne, srednje in velike družbe z uporabo navedenih meril na bilančni presečni dan letne bilance stanja:   * povprečno število delavcev v poslovnem letu, * čisti prihodki od prodaje, in * vrednost aktive.   (2) Mikro družba je družba, ki izpolnjuje dve od teh meril:   * povprečno število delavcev v poslovnem letu ne presega deset, * čisti prihodki od prodaje ne presegajo 700.000 eurov, in * vrednost aktive ne presega 350.000 eurov.   (3) Majhna družba je družba, ki ni mikro družba po prejšnjem odstavku, in ki izpolnjuje dve od teh meril:   * povprečno število delavcev v poslovnem letu ne presega 50, * čisti prihodki od prodaje ne presegajo 8.000.000 eurov, in * vrednost aktive ne presega 4.000.000 eurov.   (4) Srednja družba je družba, ki ni mikro družba po drugem odstavku tega člena ali majhna družba po prejšnjem odstavku, in ki izpolnjuje dve od teh meril:   * povprečno število delavcev v poslovnem letu ne presega 250, * čisti prihodki od prodaje ne presegajo 40.000.000 eurov, in * vrednost aktive ne presega 20.000.000 eurov.   (5) Velika družba je družba, ki ni mikro družba po drugem odstavku tega člena ali majhna družba po tretjem odstavku tega člena ali srednja družba po prejšnjem odstavku.  (6) Družbe se v skladu z merili iz prvega, drugega, tretjega, četrtega in petega odstavka prerazvrščajo na mikro, majhne, srednje in velike družbe, če na podlagi podatkov zadnjih dveh zaporednih poslovnih let na bilančni presečni dan bilance stanja obakrat presežejo ali nehajo presegati merila iz prvega, drugega, tretjega, četrtega ali petega odstavka tega člena.  (7) Določbe tega zakona in drugih predpisov, ki se nanašajo na majhne družbe, se uporabljajo tudi za mikro družbe, razen če ta zakon in drugi predpisi ne določajo drugače. Določbe tretjega, četrtega, petega in šestega odstavka o velikosti družb in njihovem prerazvrščanju veljajo tudi za skupine.  (8) V vsakem primeru je za namene tega poglavja velika družba:   * subjekt javnega interesa, če gre za družbo, s katere vrednostnimi papirji se trguje na organiziranem trgu vrednostnih papirjev, kreditna institucija, kot jo opredeljuje zakon, ki ureja bančništvo, ter zavarovalnica in pokojninska družba, kot ju opredeljuje zakon, ki ureja zavarovalništvo, * subjekt javnega interesa, če gre za družbo, ki je zavezana k reviziji na podlagi prvega odstavka 57. člena tega zakona, ker izpolnjuje merila za srednje ali velike družbe iz četrtega do šestega odstavka tega člena, in v kateri imajo država ali občine, skupaj ali samostojno, neposredno ali posredno, večinski lastniški delež, * borza vrednostnih papirjev, * družba, ki mora po 56. členu tega zakona pripraviti konsolidirano letno poročilo.   **56. člen**  **(konsolidirano letno poročilo)**  (1) Družba s sedežem v Republiki Sloveniji, ki je obvladujoča eni ali več družbam s sedežem v Republiki Sloveniji ali zunaj nje (odvisne družbe), mora pripraviti tudi konsolidirano letno poročilo, če je obvladujoča družba ali ena od odvisnih družb organizirana kot kapitalska družba, kot dvojna družba ali kot druga istovrstna pravnoorganizacijska oblika po pravu države sedeža družbe.  (2) Družba je za namene iz tega poglavja obvladujoča v drugi družbi, če je izpolnjen eden od pogojev:   1. če ima večino glasovalnih pravic v drugi družbi; 2. če ima pravico imenovati ali odpoklicati večino članov poslovodstva ali nadzornega sveta druge družbe in je hkrati družbenik te družbe; 3. če ima pravico do prevladujočega vpliva nad drugo družbo na podlagi podjetniške pogodbe ali drugega pravnega temelja; 4. če je družbenik v drugi družbi in če na podlagi pogodbe z drugimi družbeniki te družbe nadzoruje večino glasovalnih pravic v tej družbi ali 5. če ima prevladujoči vpliv nad drugo družbo oziroma ga dejansko izvaja ali si podredi vodenje te družbe.   (3) Pri uporabi 1., 2. in 4. točke prejšnjega odstavka se glasovalnim pravicam ali pravicam imenovanja in odpoklica, katerih imetnik je obvladujoča družba, prištejejo glasovalne pravice ali pravice imenovanja in odpoklica, katerih imetnik je druga družba, ki je odvisna obvladujoči družbi, in navedene pravice oseb, ki delujejo za račun obvladujoče družbe ali druge njej odvisne družbe. Pravice iz posedovanja delnic za račun osebe, ki ni obvladujoča družba ali njena odvisna družba, in pravice iz delnic, pridobljenih kot poroštvo, če so uresničene v skladu s prejetimi navodili ali pridobljene z odobritvijo posojil kot del običajne poslovne dejavnosti, se, če so glasovalne pravice uresničene v interesu osebe, ki je dala poroštvo, ne prištevajo pravicam iz prejšnjega stavka.  (4) Pri uporabi 1. in 4. točke drugega odstavka tega člena se od vseh glasovalnih pravic v odvisni družbi odštejejo glasovalne pravice iz deležev, ki jih ima ta družba, odvisna družba te družbe ali oseba, ki deluje v svojem imenu, vendar za račun teh družb.  (5) Obvladujoča družba, ki skupaj z odvisnimi družbami ne dosega pogojev za velike družbe iz petega odstavka 55. člena tega zakona, pri čemer se merili čistih prihodkov od prodaje in vrednosti aktive povečata za 20 %, ni dolžna izdelati konsolidiranega letnega poročila. To ne velja, če je obvladujoča družba ali katera od odvisnih družb subjekt javnega interesa. Konsolidiranega letnega poročila ni treba sestavljati obvladujoči družbi, ki ima le odvisne družbe, ki jih je mogoče izključiti iz konsolidacije na podlagi sedmega odstavka tega člena.  (6) Obvladujoča družba, s katere vrednostnimi papirji se ne trguje na organiziranem trgu in je hkrati tudi odvisna družba družbe iz države članice, ni dolžna izdelati konsolidiranega letnega poročila (izvzeta družba), če je družba iz države članice imetnica vseh deležev v izvzeti družbi ali ima v lasti več kot 90 odstotkov deležev in preostali družbeniki soglašajo z izvzetjem. Izvzeta družba mora biti vključena v konsolidacijo obvladujoče družbe iz države članice. Izvzeta družba mora v roku enega meseca od objave konsolidiranega letnega poročila v državi članici v skladu s tem zakonom objaviti prevedeno letno konsolidirano poročilo in revizorjevo poročilo obvladujoče družbe. V prilogi k izkazom mora izvzeta družba navesti firmo in sedež družbe, ki pripravi konsolidirano letno poročilo in razlog za izvzetje iz priprave konsolidiranega letnega poročila. Ne glede na možnost izvzetja pa mora izvzeta družba zagotoviti podatke iz konsolidiranih letnih računovodskih izkazov ali konsolidiranih poslovnih poročil, če se ti zahtevajo za obveščanje zaposlenih ali njihovih predstavnikov ali če jih zahtevajo upravni ali sodni organi za svoje potrebe.  (7) V konsolidacijo ni treba vključiti odvisne družbe, če to ni pomembno za resničen in pošten prikaz po osmem odstavku tega člena. Če več družb izpolnjuje merilo iz prvega stavka tega odstavka, jih je treba vključiti v konsolidacijo, če so vse skupaj pomembne za resničen in pošten prikaz po osmem odstavku tega člena. Družba mora v prilogi h konsolidiranim izkazom navesti družbe, ki jih zaradi razlogov iz prejšnjega stavka ni vključila v konsolidacijo, in pojasniti razloge za tako odločitev.  (8) Konsolidirano letno poročilo mora izkazovati resničen in pošten prikaz finančnega položaja, poslovnega izida, denarnih tokov in gibanja kapitala vseh družb, ki so vključene v konsolidacijo kot celote. Če se sestava družb, vključenih v konsolidacijo, med poslovnim letom bistveno spremeni, se v konsolidirano letno poročilo vključijo podatki, ki omogočijo primerjavo zaporednih letnih konsolidiranih poročil. Obveznost iz prejšnjega stavka se lahko izpolni s pripravo prilagojene bilance stanja in izkaza poslovnega izida. Za vsako družbo, vključeno v konsolidacijo, je treba v prilogi h konsolidiranim izkazom navesti, na podlagi katerih pogojev iz drugega odstavka tega člena je posamezna družba vključena v konsolidacijo.  (9) Konsolidirano letno poročilo se pripravi na isti presečni dan kot letno poročilo obvladujoče družbe. Družba pri pripravi konsolidiranih letnih računovodskih izkazov praviloma uporabi enake podlage za merjenje, kot se uporabljajo pri letnih računovodskih izkazih obvladujoče družbe. Pri uporabi drugih podlag za merjenje v skladu s tem zakonom mora družba v pojasnilih h konsolidiranim računovodskim izkazom navesti razloge za tako uporabo. Konsolidirano letno poročilo je sestavljeno iz konsolidiranega računovodskega poročila in konsolidiranega poslovnega poročila skupine družb, vključenih v konsolidacijo. Konsolidirano računovodsko poročilo je sestavljeno iz konsolidirane bilance stanja, konsolidiranega izkaza poslovnega izida in konsolidiranega izkaza drugega vseobsegajočega donosa, konsolidiranega izkaza denarnih tokov in konsolidiranega izkaza gibanja kapitala ter priloge h konsolidiranim računovodskim izkazom. Ti sestavni deli konsolidiranega računovodskega poročila sestavljajo celoto. Za obliko, vsebino, obveznost zagotavljanja sestave in objave ter sprejetje konsolidiranega letnega poročila se smiselno uporabljajo določbe tega zakona o letnem poročilu.  (10) V prilogi h konsolidiranim računovodskim izkazom se pri razkrivanju transakcij med povezanimi osebami izločijo transakcije med družbami, vključenimi v konsolidacijo. Pri razkrivanju zneskov nagrad, predujmov in posojil članom poslovodstva in nadzornega sveta se v prilogi h konsolidiranim računovodskim izkazom razkrijejo samo zneski, ki so jih od družb, vključenih v konsolidacijo, dobili člani poslovodstva in nadzornih svetov obvladujoče družbe. Pri sporočanju podatkov o pridobljenih lastnih deležih se v prilogi h konsolidiranim računovodskim izkazom prikažejo samo deleži obvladujoče družbe, ki jih imajo družbe, vključene v konsolidacijo, ali osebe, ki delujejo v svojem imenu, vendar za račun katere koli od teh družb.  (11) V konsolidiranem poslovnem poročilu se v izjavi o upravljanju družbe pri razkrivanju sistema notranjih kontrol in upravljanja tveganj prikaže samo glavne značilnosti sistemov notranje kontrole in upravljanja tveganj na ravni skupine družb.  (12) Konsolidirano poslovno poročilo subjekta javnega interesa, katerega povprečno število zaposlenih v poslovnem letu je na bilančni presečni dan na ravni skupine večje od 500, vsebuje tudi konsolidirano izjavo o nefinančnem poslovanju. Za sestavo izjave se smiselno uporabljajo določbe 70.c člena tega zakona.  **57. člen**  **(revidiranje)**  (1) Letna poročila velikih in srednjih kapitalskih družb ter dvojnih družb pregleda revizor na način in pod pogoji, določenimi z zakonom, ki ureja revidiranje. Revizor mora revidirati računovodsko poročilo ter pregledati poslovno poročilo v obsegu, potrebnem, da preveri, ali je njegova vsebina v skladu z drugimi sestavinami letnega poročila. Revizor preveri, ali poslovno poročilo vsebuje izjavo o upravljanju družbe in izjavo o nefinančnem poslovanju ter pregleda njuno formalno popolnost, vsebinsko pa se v mnenju omeji na pregled podatkov iz 3. in 4. točke petega odstavka 70. člena tega zakona. Vse to velja tudi za konsolidirana letna poročila.  (2) Revizorjevo poročilo je v pisni obliki in mora vsebovati:   1. opredelitev družbe, katere letni ali konsolidirani računovodski izkazi so predmet zakonite revizije, navedbo letnih ali konsolidiranih računovodskih izkazov ter datuma in obdobja, ki ga zajemajo, ter opredelitev okvira računovodskega poročanja, uporabljenega pri njihovi pripravi; 2. opis obsega revizije, v katerem se opredelijo vsaj revizijski standardi, v skladu s katerimi je bila izvedena revizija; 3. revizijsko mnenje, ki je brez pridržkov, s pridržki ali odklonilno in v katerem je jasno navedeno mnenje revizorja o tem:  * ali so letni računovodski izkazi resničen in pošten prikaz v skladu z ustreznim okvirom računovodskega poročanja ter; * kjer je to ustrezno, ali letni računovodski izkazi izpolnjujejo zakonske zahteve; * če revizor ne more izraziti revizijskega mnenja, zavrnitev mnenja;  1. sklic na vse morebitne druge zadeve, na katere revizor posebej opozarja, ne da bi se revizijsko mnenje zato spremenilo; 2. mnenje o tem:  * ali je poslovno poročilo skladno z računovodskimi izkazi istega poslovnega leta in * ali je bilo poslovno poročilo pripravljeno v skladu z veljavnimi pravnimi zahtevami;  1. navedbo, ali je glede na poznavanje in razumevanje družbe in njenega okolja, ki ju je revizor pridobil med revizijo, ugotovil bistveno napačne navedbe v poslovnem poročilu, pri čemer navede naravo morebitnih takšnih navedb; 2. izjavo o kakršni koli pomembni negotovosti, povezani z dogodki ali okoliščinami, ki bi lahko povzročile pomemben dvom o zmožnosti družbe, da bi nadaljevala poslovanje; 3. navedbo sedeža revizorja ali revizijske družbe; 4. datum in revizorjev podpis.   (3) Revizor je odgovoren družbi in delničarjem ali družbenikom družbe za škodo, ki jim jo povzroči s kršitvijo pravil o revidiranju, določenih z zakonom, ki ureja revidiranje. Revizor je odgovoren za škodo iz prejšnjega stavka do višine 150.000 eurov za majhne kapitalske družbe, do višine 500.000 eurov za srednje kapitalske družbe in do višine 1.000.000 eurov za velike kapitalske družbe. Omejitev odškodninske odgovornosti po prejšnjem stavku ne velja, če je bila škoda povzročena namenoma ali iz hude malomarnosti.  (4) Če revizor v skladu z zakonom, ki ureja revidiranje, zavrne izdelavo mnenja, obveznost iz prvega odstavka tega člena ni izpolnjena.  (5) Revizija letnega poročila iz prvega odstavka tega člena mora biti opravljena v šestih mesecih po koncu poslovnega leta. Poslovodstvo mora revidirano letno poročilo ali revidirano konsolidirano letno poročilo predložiti organu družbe, pristojnemu za sprejetje tega poročila, skupaj z revizorjevim poročilom najpozneje v osmih dneh po prejemu revizorjevega poročila.  (6) Revizor mora sodelovati z revizijsko komisijo in jo obveščati o glavnih zadevah v zvezi z revizijo letnega poročila, zlasti o pomembnih pomanjkljivostih notranjih kontrol v povezavi s postopkom računovodskega poročanja.  (7) Revizor opravi preiskavo letnih računovodskih izkazov in izrazi mnenje v skladu z mednarodnimi revizijskimi standardi pri tistih majhnih kapitalskih družbah, ki po pripoznanju merijo opredmetena osnovna sredstva po revalorizirani vrednosti ali vrednotijo finančne instrumente, za katere ni objavljene cene na organiziranem trgu, vključno z izvedenimi finančnimi instrumenti, ter naložbene nepremičnine po pošteni vrednosti. Preiskava letnih računovodskih izkazov mora biti izvedena v roku šestih mesecev po koncu poslovnega leta.  **58. člen**  **(javna objava)**  (1) Letna poročila iz prvega in sedmega odstavka prejšnjega člena ter konsolidirana letna poročila je treba zaradi javne objave skupaj z revizorjevim poročilom v elektronski obliki predložiti AJPES v osmih mesecih po koncu poslovnega leta. Družbe morajo v skladu s prejšnjim stavkom predložiti tudi popravljeno letno poročilo ali konsolidirano letno poročilo oziroma spremembe revizorjevega poročila. Družbe iz prvega odstavka 53. člena tega zakona morajo v skladu s prvim stavkom predložiti tudi predlog razporeditve dobička ali obravnavanja izgube ter razporeditev dobička ali obravnavanje izgube, če to ni razvidno iz letnega poročila.  (2) Letno poročilo majhnih družb, z vrednostnimi papirji katerih se ne trguje na organiziranem trgu, in letno poročilo podjetnikov je treba zaradi javne objave v elektronski obliki predložiti AJPES v treh mesecih po koncu poslovnega leta. Družbe iz prvega odstavka 53. člena tega zakona morajo v skladu s prejšnjim stavkom predložiti tudi predlog razporeditve dobička ali obravnavanja izgube ter razporeditev dobička ali obravnavanje izgube, če to ni razvidno iz letnega poročila. Podjetniki, ki so po določbah o obdavčitvi dohodkov iz dejavnosti zakona, ki ureja dohodnino, obdavčeni na podlagi ugotovljenega dobička z upoštevanjem normiranih odhodkov, niso dolžni predložiti letnih poročil zaradi javne objave. Finančna uprava Republike Slovenije pošlje seznam podjetnikov iz prejšnjega stavka AJPES.  (3) AJPES mora javno objaviti letna poročila in konsolidirana letna poročila skupaj z revizorjevim poročilom, predložena po prvem odstavku tega člena, ali letna poročila, predložena po prejšnjem odstavku, tako da jih zajame v informatizirani obliki in objavi na spletnih straneh, namenjenih javni objavi letnih poročil. V skladu s prejšnjim stavkom je treba za družbe iz prvega odstavka 53. člena tega zakona hkrati objaviti tudi predlog razporeditve dobička ali obravnavanja izgube ter razporeditev dobička ali obravnavanje izgube, če to ni razvidno iz letnega poročila. Spletne strani iz prvega stavka tega odstavka morajo biti zasnovane tako, da je vsakomur omogočen brezplačen vpogled v podatke, objavljene na spletnih straneh.  (4) (prenehal veljati).  (5) (prenehal veljati).  (6) AJPES prek sistema povezovanja poslovnih registrov po uradni dolžnosti nemudoma obvesti pristojni organ države članice podružnice, ki jo je ustanovila kapitalska družba s sedežem v Republiki Sloveniji, o javni objavi letnega poročila te družbe.  (7) AJPES mora vsakomur na njegovo zahtevo izročiti kopijo letnega ali konsolidiranega letnega poročila skupaj z revizorjevim poročilom, ki je bilo predloženo po prvem odstavku tega člena, ali kopijo letnega poročila, predloženega po drugem odstavku tega člena, za plačilo nadomestila, ki ga določa tarifa AJPES. Kopije iz prejšnjega stavka mora AJPES izročiti v obsegu (v celoti ali delih) in v obliki (elektronski ali pisni), kot je to navedeno v zahtevi. Kopija v pisni obliki mora biti označena kot »točen prepis«, za elektronsko obliko pa se uporablja zakon, ki ureja elektronsko poslovanje in elektronski podpis.  (8) V vsaki javni objavi celotnega letnega poročila ali konsolidiranega letnega poročila morajo biti ta poročila objavljena v obliki in besedilu, na podlagi katerega so bila revidirana. Hkrati mora biti objavljeno revizorjevo poročilo v celotnem besedilu, vključno z utemeljitvijo morebitnega mnenja s pridržkom ali odklonilnega mnenja. Če izkazov ali poročila ni pregledal revizor, je treba v objavi opozoriti na to okoliščino.  (9) V vsaki objavi povzetka letnega poročila ali konsolidiranega letnega poročila je treba opozoriti, da gre za povzetek. V objavi povzetka mora biti naveden datum predložitve letnega poročila ali konsolidiranega letnega poročila po prvem ali drugem odstavku tega člena ter datum in način javne objave po tretjem odstavku tega člena. Če ta poročila še niso bila predložena po prvem ali drugem odstavku tega člena, je treba na to okoliščino v objavi opozoriti. Objavi povzetka ne sme biti priloženo celotno revizorjevo poročilo, ampak se razkrije samo revizijsko mnenje in sklic na vse morebitne druge zadeve, na katere revizor posebej opozarja, ne da bi se revizijsko mnenje zato spremenilo.. Lahko pa se objavi povzetka priloži revizorjevo poročilo o povzetku.  (10) Če je revizor v skladu z zakonom, ki ureja revidiranje, zavrnil pripravo mnenja, je treba na to okoliščino pri objavi po sedmem in osmem odstavku tega člena izrecno opozoriti.  (11) Družbe in podjetniki morajo AJPES za javno objavo po tretjem odstavku tega člena plačati nadomestilo, ki ga določa tarifa AJPES. Ne glede na prejšnji stavek morajo družbe in podjetniki, ki nameravajo prenehati s opravljanjem dejavnosti pred iztekom treh mesecev po koncu poslovnega leta, za javno objavo po tretjem odstavku tega člena hkrati s predložitvijo poročil plačati nadomestilo, ki ga določa tarifa AJPES.  (12) Tarifo, s katero določi nadomestila iz šestega in desetega odstavka tega člena, sprejme AJPES, v soglasju z ministroma, pristojnima za gospodarstvo in za pravosodje. Nadomestila ne smejo biti višja od dejanskih stroškov, povezanih z zajemanjem poročil v informatizirani obliki in vzdrževanjem spletnih strani, namenjenih javni objavi letnih poročil ali stroškov, povezanih z izdelavo kopij poročil.  (13) Ministra, pristojna za gospodarstvo in za pravosodje, po predhodnem mnenju AJPES predpišeta podrobnejša pravila o:   1. načinu predložitve poročil po prvem ali drugem odstavku tega člena; 2. načinu javne objave po tretjem odstavku tega člena ter o zasnovi spletnih strani iz tretjega odstavka tega člena. 3. (prenehala veljati).   (14) Bilanco stanja in izkaz poslovnega izida iz petega odstavka 54. člena tega zakona ter zaključno poročilo iz 68. člena tega zakona je treba predložiti AJPES v rokih, ki jih za njihovo predložitev določa zakon, ki ureja davčni postopek. AJPES prejete dokumente informatizira in brezplačno javno objavi na svojih spletnih straneh tako, da navede tudi razlog njihove sestave.  **59. člen**  **(pošiljanje podatkov iz letnih poročil)**  (1) Družbe in podjetniki, razen podjetnikov, ki so po določbah o obdavčitvi dohodkov iz dejavnosti zakona, ki ureja dohodnino, obdavčeni na podlagi ugotovljenega dobička z upoštevanjem normiranih odhodkov, morajo v treh mesecih po koncu koledarskega leta poslati AJPES podatke iz letnih poročil o svojem premoženjskem in finančnem poslovanju ter poslovnem izidu za državno statistiko ter druge evidenčne, analitsko-informativne, raziskovalne in davčne namene.  (2) Družbe in podjetniki iz drugega odstavka prejšnjega člena, katerih poslovno leto je enako koledarskemu letu, lahko izpolnijo obveznost iz drugega odstavka prejšnjega člena tako, da ob predložitvi podatkov v skladu s prejšnjim odstavkom navedejo, naj se podatki iz letnega poročila uporabijo tudi za javno objavo.  (3) Družbe in podjetniki iz petega odstavka 54. člena tega zakona ter družbe iz 68. člena tega zakona morajo predložiti podatke iz bilance stanja in izkaza poslovnega izida oziroma zaključnega poročila AJPES v elektronski obliki zaradi nadaljnje obdelave podatkov za državno statistiko ter druge evidenčne, analitsko-informativne, raziskovalne in davčne namene. Družbe in podjetniki iz petega odstavka 54. člena tega zakona lahko ob predložitvi podatkov iz bilance stanja in izkaza poslovnega izida izpolnijo svojo obveznost iz štirinajstega odstavka prejšnjega člena tako, da ob predložitvi podatkov iz tega odstavka navedejo, naj se podatki uporabijo tudi za javno objavo.  (4) AJPES lahko podatke iz letnih poročil o premoženjskem in finančnem položaju ter poslovnem izidu družb in podjetnikov uporabi samo za izdelavo uskupinjenih informacij o gospodarskih gibanjih. Podatkov o posamezni družbi ali podjetniku ne sme dati drugim osebam ali jih javno objavljati. Ne glede na prejšnji stavek mora AJPES ministrstvu, pristojnemu za finance ali gospodarstvo, na njegovo zahtevo poslati podatke o posamezni družbi ali podjetniku.  (5) AJPES mora podatke, ki so po zakonu, ki ureja davčni postopek, del davčnega obračuna, avtomatično posredovati Finančni upravi Republike Slovenije v roku in na način, ki ga predpiše minister, pristojen za finance. Šteje se, da so s tem družbe in podjetniki oddali del davčnega obračuna.  (6) Ne glede na četrti odstavek tega člena mora AJPES podatke iz prvega in tretjega odstavka tega člena poslati v ustrezni elektronski obliki državnim organom in pravnim osebam, ki so z zakonom pooblaščene za pridobivanje in uporabo teh podatkov za evidenčne, analitsko-informativne, raziskovalne in davčne namene. Državnim organom, Banki Slovenije in članom Ekonomsko-socialnega sveta mora te podatke dati brezplačno, pravnim osebam pa za plačilo dejanskih stroškov obdelave ali dajanja podatkov.  (7) Družbe iz prvega in sedmega odstavka 57. člena tega zakona morajo hkrati s predložitvijo revidiranega letnega poročila oziroma preiskanih letnih računovodskih izkazov v spletni aplikaciji AJPES potrditi pravilnost podatkov, predloženih po tem členu, ali popraviti tiste podatke, ki so se spremenili po opravljeni reviziji oziroma preiskavi letnih računovodskih izkazov.  **60.a člen**  **(obveznost zagotavljanja sestave in objave letnih poročil)**  (1) Člani organov vodenja in nadzora družbe morajo skupno zagotavljati, da so letna poročila z vsemi sestavnimi deli, vključno z izjavo o upravljanju družbe in izjavo o nefinančnem poslovanju, sestavljena in objavljena v skladu s tem zakonom, slovenskimi računovodskimi standardi ali mednarodnimi standardi računovodskega poročanja. Pri tem ravnajo v skladu s pristojnostmi, skrbnostjo in odgovornostmi, kakor jih za posamezno obliko družbe določa ta zakon.  (2) Letno poročilo in njegove sestavne dele morajo podpisati vsi člani poslovodstva družbe.  **61. člen**  **(splošno pravilo)**  (1) Letno poročilo mora biti sestavljeno jasno in pregledno. Izkazovati mora resničen in pošten prikaz premoženja in obveznosti družbe, njenega finančnega položaja ter poslovnega izida.  (2) Če uporaba določb 62. do 70. člena tega zakona in slovenskih računovodskih standardov ali mednarodnih standardov računovodskega poročanja ne zadošča za resničen in pošten prikaz iz prejšnjega odstavka, mora priloga k izkazom vsebovati ustrezna pojasnila.  (3) Če v izjemnih primerih zaradi uporabe posameznih določb 62. do 70. člena tega zakona ni mogoče izpolniti obveznosti iz prvega odstavka tega člena, se taka določba ne sme uporabiti, če se z opustitvijo njene uporabe doseže resničen in pošten prikaz iz prvega odstavka tega člena. V takem primeru je treba v prilogi k izkazom pojasniti razloge za opustitev uporabe posamezne določbe in opisati, kakšne učinke bi imela uporaba take določbe na prikaz premoženja in obveznosti družbe, njenega finančnega položaja ter poslovnega izida.  **70. člen**  **(poslovno poročilo)**  (1) Poslovno poročilo mora vsebovati vsaj pošten prikaz razvoja in izidov poslovanja družbe ter njenega finančnega položaja, vključno z opisom bistvenih tveganj in negotovosti, ki jim je družba izpostavljena.  (2) Pošten prikaz mora biti uravnotežena in celovita analiza razvoja in izidov poslovanja družbe ter njenega finančnega položaja, ki ustreza obsegu in vsestranskosti njenega poslovanja. Analiza mora v obsegu, ki je potreben za razumevanje razvoja in izidov poslovanja družbe ter njenega finančnega položaja, vsebovati ključne računovodske, finančne, in če je to potrebno, druge kazalce, kazalnike in druge pokazatelje, ki vključujejo tudi informacije, povezane z varstvom okolja in delavci. Analiza vključuje ustrezno sklicevanje na zneske v računovodskih izkazih in potrebna dodatna pojasnila.  (3) V poslovnem poročilu morajo biti prikazani tudi:   * vsi pomembnejši poslovni dogodki, ki so nastopili po koncu poslovnega leta; * pričakovani razvoj družbe; * aktivnosti družbe na področju raziskav in razvoja, * obstoj podružnic družbe.   (4) Če je to pomembno za presojo premoženja in obveznosti družbe, njenega finančnega položaja ter poslovnega izida, morajo biti v poslovnem poročilu prikazani tudi cilji in ukrepi upravljanja finančnih tveganj družbe, vključno z ukrepi za zavarovanje vseh najpomembnejših vrst načrtovanih transakcij, za katere se posli zavarovanja računovodsko posebej prikazujejo, ter izpostavljenost družbe cenovnim, kreditnim, likvidnostnim tveganjem in tveganjem v zvezi z denarnim tokom.  (5) Družbe, ki so zavezane k reviziji, vključijo v svoje poslovno poročilo izjavo o upravljanju družbe. Izjava se vključi kot poseben oddelek poslovnega poročila in vsebuje vsaj naslednje:   1. sklicevanje na:  * kodeks o upravljanju, ki velja za družbo, z navedbo podatka o javni dostopnosti besedila kodeksa, * kodeks o upravljanju, ki ga je družba prostovoljno sklenila uporabljati, z navedbo podatka o javni dostopnosti besedila kodeksa in * vse ustrezne podatke o upravljanju, ki presega zahteve tega zakona, z navedbo, kje je njena praksa upravljanja javno dostopna;  1. podatke o obsegu odstopanja od kodeksov o upravljanju po prvi in drugi alineji prejšnje točke. Pri tem je treba razložiti, katerih delov kodeksa o upravljanju družba ne upošteva in o razlogih za to. Če družba ne uporablja nobene določbe kodeksov o upravljanju, je treba pojasniti razloge za neuporabo; 2. opis glavnih značilnosti sistemov notranjih kontrol in upravljanja tveganj v družbi v povezavi s postopkom računovodskega poročanja; 3. podatke iz 3., 4., 6., 8. in 9. točke šestega odstavka tega člena; 4. podatke o delovanju skupščine družbe in njenih ključnih pristojnostih ter opis pravic delničarjev in načinu njihovega uveljavljanja; 5. podatke o sestavi in delovanju organov vodenja ali nadzora ter njihovih komisij; 6. opis politike raznolikosti, ki se izvaja v zvezi z zastopanostjo v organih vodenja ali nadzora družbe z vidika spola in drugih vidikov, kot so na primer starost ali izobrazba in poklicne izkušnje, in navedba ciljev, načina izvajanja ter doseženih rezultatov politike raznolikosti v obdobju poročanja. Opis politike raznolikosti z vidika spola vsebuje navedbo razmerja obeh spolov v organih vodenja ali nadzora družbe, ki je primerno za družbo glede na njeno velikost, cilje, ki jim družba sledi, in vpliv na postopke izbire članov organov vodenja ali nadzora družbe ter druge postopke v družbi. Če se politika raznolikosti v družbi ne izvaja, se v izjavi o upravljanju to obrazloži. Obrazložitev vsebuje navedbo, kdaj in kako bo družba oblikovala politiko raznolikosti.   Izjavo o upravljanju lahko družba objavi kot ločeno poročilo, skupaj z letnim poročilom. V tem primeru mora biti v poslovnem poročilu navedeno, kje v elektronskem mediju družbe je dostopno besedilo izjave o upravljanju. Če se pripravi ločeno poročilo, lahko izjava o upravljanju vsebuje sklicevanje na poslovno poročilo, v katerem so na voljo zahtevani podatki iz 4. točke tega odstavka. Majhnim in srednjim družbam v izjavo o upravljanju ni potrebno vključiti podatkov iz 7. točke tega odstavka.  (6) Poslovno poročilo družb, ki so zavezane k uporabi zakona, ki ureja prevzeme, mora vsebovati tudi podatke po stanju na zadnji dan poslovnega leta in vsa potrebna pojasnila o:   1. strukturi osnovnega kapitala družbe, vključno z vsemi vrednostnimi papirji, kot jih določa zakon, ki ureja prevzeme, (v nadaljnjem besedilu tega odstavka: vrednostni papirji) družbe, ki niso uvrščeni na organiziran trg vrednostnih papirjev, zlasti z navedbo:  * pravic in obveznosti, ki jih zagotavljajo delnice ali delnice posameznega razreda, in * če obstaja več razredov delnic, delež osnovnega kapitala, ki ga predstavlja posamezen razred;  1. vseh omejitvah prenosa delnic, zlasti: 2. omejitvah imetništva vrednostnih papirjev, in 3. potrebah po pridobitvi dovoljenja družbe ali drugih imetnikov vrednostnih papirjev za prenos delnic; 4. pomembnem neposrednem in posrednem imetništvu vrednostnih papirjev družbe, v smislu doseganja kvalificiranega deleža, kot ga določa zakon, ki ureja prevzeme, in sicer:  * ime in priimek ali firmo imetnika, * število vrednostnih papirjev in delež, ki ga predstavljajo v osnovnem kapitalu družbe, in * naravo imetništva.   Oseba je posredni imetnik vrednostnih papirjev, če jih ima druga oseba za njen račun, ali če lahko zagotovi, da se pravice iz njih izvršujejo v skladu z njeno voljo;   1. vsakem imetniku vrednostnih papirjev, ki zagotavljajo posebne kontrolne pravice:  * ime in priimek ali firmo imetnika, in * naravo pravic;  1. delniški shemi za delavce, če jo družba ima, delnic, na katere se le-ta nanaša, in o načinu izvajanja kontrole nad njo, če kontrolnih pravic ne izvajajo delavci neposredno; 2. vseh omejitvah glasovalnih pravic, zlasti:  * omejitvah glasovalnih pravic na določen delež ali določeno število glasov, * rokih za izvajanje glasovalnih pravic, in * dogovorih, pri katerih so s sodelovanjem družbe finančne pravice, ki izhajajo iz vrednostnih papirjev, ločene od lastništva vrednostnih papirjev;  1. vseh družbi znanih dogovorih med delničarji, ki lahko povzročijo omejitev prenosa vrednostnih papirjev ali glasovalnih pravic; 2. pravilih družbe o:  * imenovanju ter zamenjavi članov organov vodenja ali nadzora, in * spremembah statuta;  1. pooblastilih članov poslovodstva, zlasti pooblastilih za izdajo ali nakup lastnih delnic; 2. vseh pomembnih dogovorih, katerih stranka je družba, ki pričnejo učinkovati, se spremenijo ali prenehajo na podlagi spremembe kontrole v družbi, ki je posledica ponudbe, kot jo določa zakon, ki ureja prevzeme, in učinke takšnih dogovorov. To ni potrebno, če bi razkritje dogovora družbi lahko pomembno škodovalo, razen če je družba zavezana k razkritju dogovorov na podlagi drugih predpisov; 3. vseh dogovorih med družbo in člani njenega organa vodenja ali nadzora ali delavci, ki predvidevajo nadomestilo, če ti zaradi ponudbe, kot jo določa zakon, ki ureja prevzeme:  * odstopijo, * so odpuščeni brez utemeljenega razloga, ali * njihovo delovno razmerje preneha.   **70.c člen**  **(posebne določbe za subjekte javnega interesa)**  (1) Subjekt javnega interesa, katerega povprečno število zaposlenih v poslovnem letu je na bilančni presečni dan večje od 500, vključi v svoje poslovno poročilo tudi izjavo o nefinančnem poslovanju, ki, kolikor je potrebno za razumevanje razvoja, uspešnosti in položaja družbe ter učinka njenih dejavnosti, vsebuje vsaj informacije o okoljskih, socialnih in kadrovskih zadevah, spoštovanju človekovih pravic ter v zadevah v zvezi z bojem proti korupciji in podkupovanju, vključno s:   * kratkim opisom poslovnega modela družbe; * opisom politik družbe glede navedenih zadev, med drugim v zvezi z izvajanjem postopkov skrbnega pregleda; * rezultati teh politik; * glavnimi tveganji v zvezi z navedenimi zadevami, ki so povezana z dejavnostmi družbe, vključno z njenimi poslovnimi odnosi, proizvodi ali storitvami, kadar je to ustrezno in sorazmerno, ki bi lahko povzročili resne škodljive učinke na teh področjih, ter načini, kako družba upravlja ta tveganja in * ključnimi nefinančnimi kazalniki uspešnosti, pomembnimi za posamezne dejavnosti.   Če družba katere od navedenih politik ne izvaja, to v izjavi o nefinančnem poslovanju jasno in utemeljeno obrazloži.  (2) Kadar je to mogoče, izjava o nefinančnem poslovanju vključuje ustrezno sklicevanje na zneske v računovodskih izkazih in potrebna dodatna pojasnila.  (3) Družba lahko razkrije informacije iz prvega odstavka tega člena na podlagi tega zakona, drugih nacionalnih okvirov, okvirov Evropske unije ali mednarodnih okvirov. V tem primeru navede, katere okvire je uporabila.  (4) Družbi ni treba izkazati informacij iz prvega odstavka tega člena v izjemnih primerih, na podlagi ustrezno utemeljenega mnenja članov organa vodenja ali nadzora družbe, če gre za razkritje informacij o predvidenih dogodkih ali zadevah, ki so predmet tekočih pogajanj, in bi njihovo razkritje resno škodovalo poslovnemu položaju družbe, pri tem pa opustitev razkritja ne sme vplivati na pošteno in uravnoteženo razumevanje razvoja, uspešnosti in položaja družbe ter učinka njenega delovanja.  (5) Ne glede na določbo prvega odstavka tega člena, lahko družba izjavo o nefinančnem poslovanju pripravi kot ločeno poročilo. V tem primeru se ločeno poročilo objavi skupaj s poslovnim poročilom, ali pa se ločeno poročilo objavi na spletni strani družbe, v razumnem roku, ki ne presega šestih mesecev po dnevu bilance stanja, poslovno poročilo pa se nanj sklicuje.  (6) Odvisni družbi, ki je vključena v konsolidirano poslovno poročilo obvladujoče družbe ali ločeno poročilo te obvladujoče ali druge družbe, ni treba izpolniti obveznosti iz prvega odstavka tega člena.  (7) Če družba izpolni zahteve iz prvega ali petega odstavka tega člena, se šteje, da je izpolnila tudi obveznost iz drugega odstavka 70. člena tega zakona glede analize nefinančnih informacij.  **71. člen**  **(uporaba določb tega zakona za podjetnika)**  Za podjetnika se smiselno uporabljajo določbe tega zakona o:   * dejavnosti (6. člen), * firmi (12. do 23. člen), * sedežu (29. in prvi odstavek 30. člena), * podružnici (31. člen) in * prokuri (33. do 37. člen).   **72. člen**  **(posebne določbe o podjetniku)**  (1) Firma podjetnika vsebuje ime in priimek podjetnika, skrajšano oznako, da gre za samostojnega podjetnika (s.p.), oznako dejavnosti in morebitne dodatne sestavine. Firma podružnice podjetnika mora vsebovati tudi njegovo ime, priimek in oznako, da gre za podružnico.  (2) Podjetnik lahko uporablja tudi skrajšano ﬁrmo, ki vsebuje vsaj njegovo ime, priimek in oznako s.p..  (3) Če podjetnik podjetje proda ali vloži v družbo, lahko kupec ali družba še naprej uporablja v ﬁrmi tudi ime in priimek podjetnika le, če s tem izrecno soglaša.  (4) Če podjetnik umre, lahko podjetnikov dedič, ki nadaljuje zapustnikovo podjetje, v ﬁrmi še naprej uporablja tudi ime in priimek zapustnika. Z nadaljevanjem zapustnikovega podjetja preidejo na podjetnikovega dediča podjetje podjetnika ter pravice in obveznosti podjetnika v zvezi s podjetjem. Podjetnikov dedič kot univerzalni pravni naslednik vstopi v vsa pravna razmerja v zvezi s prenesenim podjetjem podjetnika in se v skladu s 74. členom tega zakona vpiše kot podjetnik.  (5) Na sporočilih, ki jih podjetnik pošlje posameznemu naslovniku, morajo biti navedeni ﬁrma in sedež podjetnika ter njegova matična številka.  (6) Na sporočilih, ki se pošiljajo v okviru obstoječih poslovnih stikov, morata biti navedena le ﬁrma in sedež. Naročilnice se štejejo za sporočila iz prejšnjega odstavka.  (7) Prokura ne preneha s smrtjo ali izgubo poslovne sposobnosti podjetnika.  (8) Podjetnik lahko imenuje zastopnika za primer smrti, ki je od trenutka smrti podjetnika pooblaščen za opravljanje vseh pravnih dejanj, ki spadajo v redno poslovanje podjetnika. Dedič podjetnika lahko to pooblastilo vsak čas prekliče. Podelitev in prenehanje tega pooblastila se mora vpisati v Poslovni register Slovenije.  (9) Če podjetnik nima zastopnika za primer smrti ali prokurista, podjetniku zastopnika v primeru njegove smrti, trajne ali dolgotrajne nezmožnosti za delo ali v drugih nujnih primerih, na predlog imenuje sodišče v nepravdnem postopku. Predlog lahko vloži vsakdo, ki ima pravni interes. Funkcija sodno imenovanega zastopnika preneha najkasneje s potekom obdobja, za katerega je bil imenovan s strani sodišča, ali z imenovanjem novega zastopnika s strani dedičev. Sodno imenovani zastopnik ima pravico do plačila za delo in poravnave stroškov, ki jih določi sodišče.  **168.a člen (pomen pojmov)**  (1) Izraza, uporabljena v tem poglavju, imata naslednji pomen:   1. »posrednik« je:  * investicijsko podjetje, kot je določeno v zakonu, ki ureja trg finančnih instrumentov, * kreditna institucija, kot je določeno v 1. točki prvega odstavka 4. člena Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L št. 176 z dne 27. 6. 2013, str. 1), zadnjič spremenjena z Uredbo (EU) 2019/630 Evropskega parlamenta in Sveta z dne 17. aprila 2019 o spremembi Uredbe (EU) št. 575/2013 glede minimalnega kritja izgub za nedonosne izpostavljenosti (UL L št. 111 z dne 25. 4. 2019, str. 4), in * centralna depotna družba, * ki zagotavlja storitve hrambe delnic, upravljanja delnic ali vodenja računov vrednostnih papirjev v imenu delničarjev ali drugih oseb.  1. »fiduciarni račun« je račun, kot je določeno v zakonu, ki ureja trg finančnih instrumentov.   (2) Določbe 235.a do 235.e člena tega zakona se uporabljajo tudi za posrednike, ki:   * zagotavljajo storitve v zvezi z delnicami družb, ki imajo sedež v državi članici in katerih delnice so sprejete v trgovanje na organiziranem trgu, ki se nahaja ali deluje v državi članici, ali * nimajo sedeža ali glavnega poslovodstva v državi članici, ko opravljajo storitve iz prejšnje alineje.   **280. člen**  **(revizijska komisija)**  (1) Če nadzorni svet imenuje revizijsko komisijo, mora biti vsaj en član komisije neodvisen strokovnjak in usposobljen za računovodstvo ali revizijo. Ostali člani revizijske komisije so lahko le člani nadzornega sveta, ki so neodvisni od revidiranega subjekta..  (2) Vsi člani revizijske komisije so ustrezno usposobljeni za področje delovanja revidiranega subjekta.  (3) Naloge revizijske komisije so:   * spremlja postopek računovodskega poročanja ter pripravlja priporočila in predloge za zagotovitev njegove celovitosti, * spremlja učinkovitost in uspešnost notranje kontrole v družbi, notranje revizije, če obstaja, in sistemov za obvladovanje tveganja, * spremlja obvezne revizije letnih in konsolidiranih računovodskih izkazov, zlasti uspešnost obvezne revizije, pri čemer upošteva vse ugotovitve in zaključke pristojnega organa, * pregleduje in spremlja neodvisnost revizorja letnega poročilo družbe, zlasti glede zagotavljanja dodatnih nerevizijskih storitev, * odgovarja za postopek izbire revizorja in predlaga nadzornemu svetu imenovanje kandidata za revizorja letnega poročila družbe, * nadzoruje neoporečnost finančnih informacij, ki jih daje družba, * ocenjuje sestavo letnega poročila, vključno z oblikovanjem predloga za nadzorni svet, * sodeluje pri določitvi pomembnejših področij revidiranja, * sodeluje pri pripravi pogodbe med revizorjem in družbo, pri čemer so prepovedana vsa pogodbena določila, ki skupščini omejujejo izbiro imenovanja revizorja. Vse take določbe so nične, * poroča nadzornemu svetu o rezultatu obvezne revizije, vključno s pojasnilom, kako je obvezna revizija prispevala k celovitosti računovodskega poročanja in kakšno vlogo je imela revizijska komisija v tem postopku, * opravlja druge naloge, določene s statutom ali sklepom nadzornega sveta, * sodeluje z revizorjem pri opravljanju revizije letnega poročila družbe, zlasti z medsebojnim obveščanjem o glavnih zadevah v zvezi z revizijo, in * sodeluje z notranjim revizorjem, zlasti z medsebojnim obveščanjem o glavnih zadevah v zvezi z notranjo revizijo.   **281. člen**  **(pristojnosti nadzornega sveta)**  (1) Nadzorni svet nadzoruje vodenje poslov družbe.  (2) Nadzorni svet lahko pregleduje in preverja knjige in dokumentacijo družbe, njeno blagajno, shranjene vrednostne papirje in zaloge blaga ter druge stvari. Za izvrševanje teh pravic lahko pooblasti posameznega člana, komisijo ali za določene naloge tudi posebnega izvedenca. Pri sklenitvi pogodbe z izvedencem zastopa družbo predsednik nadzornega sveta. Predsednik nadzornega sveta zastopa družbo tudi pri sklenitvi pogodbe z revizorjem letnega in konsolidiranega letnega poročila.  (3) Nadzorni svet lahko od uprave zahteva kakršnekoli informacije, potrebne za izvajanje nadzora. Če statut tako določa, lahko te informacije zahteva tudi vsak posamezen član nadzornega sveta, uprava pa pošlje zahtevane informacije nadzornemu svetu kot organu.  (4) Nadzorni svet lahko skliče skupščino. Nadzorni svet da skupščini predlog za imenovanje revizorja, ki mora temeljiti na predlogu revizijske komisije.  (5) Vodenje poslov se ne more prenesti na nadzorni svet. Statut ali nadzorni svet lahko določi, da se smejo posamezne vrste poslov opravljati le z njegovim soglasjem. Če nadzorni svet zavrne soglasje, lahko uprava zahteva, da o soglasju odloči skupščina. Za sklep, s katerim skupščina da soglasje, je potrebna večina najmanj treh četrtin oddanih glasov.  **522. člen**  **(smiselna uporaba)**  Za postopek likvidacije, prenehanja po skrajšanem postopku, uveljavljanje ničnosti in izpodbojnosti sklepov skupščine se smiselno uporabljajo določbe tega zakona o delniški družbi.  **684. člen**  (1) Nadzor nad izvajanjem posameznih določb tega zakona opravljajo AJPES, Finančna uprava Republike Slovenije, Inšpektorat Republike Slovenije za delo, Tržni inšpektorat Republike Slovenije in Ministrstvo za gospodarstvo.  (2) AJPES je pristojna za nadzor nad izvajanjem določb prvega in drugega odstavka 58., prvega odstavka 59., tretjega in četrtega odstavka 680. v zvezi z 58., drugega in tretjega odstavka 74. ter prvega odstavka 75. člena tega zakona.  (3) Finančna uprava Republike Slovenije je pristojna za nadzor nad izvajanjem določb tretjega odstavka 54. člena tega zakona.  (4) Inšpektorat Republike Slovenije za delo je pristojen za nadzor nad izvajanjem določb četrtega odstavka 11. člena tega zakona.  (5) Tržni inšpektorat Republike Slovenije je pristojen za nadzor nad izvajanjem določb 13. člena, prvega in šestega odstavka 15. člena, 19. člena, 30. člena, prvega odstavka 45. člena, petega in šestega odstavka 72. člena, 127. člena, 156. člena, 495. člena in drugega odstavka 679. člena tega zakona.  (6) Ministrstvo za gospodarstvo je pristojno za nadzor nad izvajanjem drugih določb tega zakona.  **685. člen**  **(prekrški družbe)**  (1) Z globo od 15.000 do 45.000 eurov se za prekršek kaznuje velika družba, z globo od 10.000 do 30.000 eurov srednja družba, z globo od 2.500 do 15.000 eurov majhna družba, z globo od 1.000 do 6.000 eurov pa mikro družba če:   1. ima določen poslovni naslov v nasprotju z drugim odstavkom 30. člena tega zakona; 2. v register ne prijavi podatkov ali ima v registru vpisane napačne podatke (prvi odstavek 47. člena); 3. v registru nima vpisanih sprememb podatkov ali pri spremembi prijavi napačne podatke ali ni sprejel akta, ki odraža zadnje dejansko stanje (prvi odstavek 48. člena); 4. ne vodi poslovnih knjig v skladu s tretjim odstavkom 54. člena tega zakona; 5. priloga z izkazi ni v skladu z 69. členom tega zakona; 6. ob izdaji prodaja delnice pod najmanjšim emisijskim zneskom (prvi odstavek 173. člena); 7. izda delnice, ki ob enakem deležu v osnovnem kapitalu dajejo različno število glasov (tretji odstavek 178. člena); 8. delnice družbe, za katero se ne uporablja zakon, ki ureja prevzeme, niso izražene v nematerializirani obliki (182. člen); 9. ne poda zahteve za izdajo delnic v nematerializirani obliki v roku iz drugega odstavka 182. člena; 10. delničarje ali njihove prednike oprosti plačila obveznosti iz 222. in 225. člena tega zakona (prvi odstavek 226. člena); 11. vrne vložke ali jih obrestuje (227. člen); 12. uporabi čisti dobiček v nasprotju z določbo prvega odstavka 230. člena tega zakona; 13. pridobi lastne delnice v nasprotju z določbami 247. člena tega zakona; 14. družba v nasprotju z določbami 248. člena zagotovi predujem ali posojilo za pridobitev delnic; 15. pridobi lastne delnice v zastavo v nasprotju z določbami 252. člena tega zakona; 16. delničarjem zaračuna stroške v nasprotju s sedmim odstavkom 296. člena tega zakona; 17. poveča osnovni kapital z vložki v nasprotju z določbami 333. in 334. člena tega zakona; 18. ravna v nasprotju s 352. členom tega zakona; 19. izvede pogojno povečanje osnovnega kapitala v nasprotju z določbami 343. člena tega zakona; 20. izda delnice ali začasnice pred vpisom sklepa o pogojnem povečanju osnovnega kapitala v register (342., 348. in 370. člen tega zakona); 21. zmanjša osnovni kapital v nasprotju z določbami 372. člena tega zakona; 22. združi delnice v nasprotju s 376. členom tega zakona; 23. se zmanjša osnovni kapital pod najnižji znesek iz 171. člena tega zakona v nasprotju z določbo 378. člena tega zakona; 24. prijava in izvedba skupščine nista v skladu s 386. členom tega zakona; 25. izplača komplementarju dividendo oziroma odobri posojilo v nasprotju s prvim in drugim odstavkom 470. člena tega zakona; 26. izplača družbenikom premoženje, ki je potrebno za ohranjanje osnovnega kapitala (495. člen tega zakona); 27. pridobi lastne poslovne deleže v nasprotju z določbami 500. člena tega zakona.   (2) Z globo od 500 do 4.000 eurov se kaznuje tudi odgovorna oseba družbe, ki stori prekršek iz prejšnjega odstavka.  **686. člen**  **(drugi prekrški družbe)**  (1) Z globo od 6.000 do 30.000 eurov se za prekršek kaznuje velika družba, z globo od 4.000 do 20.000 eurov srednja družba, z globo od 1.000 do 10.000 eurov majhna družba, z globo od 500 do 5.000 eurov pa mikro družba, če:   1. krši prvi in četrti odstavek 11. člena tega zakona; 2. ima v firmi dodatne sestavine, ki družbo podrobneje označujejo, v nasprotju s 13. členom tega zakona; 3. uporablja besedo Slovenija v nasprotju s 15. členom tega zakona; 4. pri svojem poslovanju ne uporablja firme v obliki, kot je vpisana v register (19. člen); 5. na dopisih, ki jih pošilja družba, ni podatkov iz prvega odstavka 45. člena tega zakona; 6. letnega poročila ali konsolidiranega letnega poročila ne sestavi v rokih iz 54. člena tega zakona; 7. letnega poročila ali konsolidiranega letnega poročila skupaj z revizorjevim poročilom ali popravljenega letnega poročila ali konsolidiranega letnega poročila oziroma spremembe revizorjevega poročila ne predloži AJPES na način in v rokih, ki jih določa prvi odstavek 58. člena tega zakona; 8. letno poročilo ne vsebuje sestavin iz 60. člena tega zakona; 9. letno poročilo ni podpisano v skladu s 60.a členom tega zakona; 10. poslovno poročilo ne vsebuje sestavin iz 70. člena tega zakona; 11. na poslovnih listinah poleg firme dvojne družbe nista označena ime in priimek poslovodij ali članov poslovodstva komplementarja v dvojni družbi (prvi odstavek 156. člena); 12. pri vodenju poslov dvojne družbe pri podpisovanju fizične osebe ni dodana tudi firma komplementarja (drugi odstavek 156. člena); 13. ima v sestavi osnovnega kapitala več kot polovico delnic brez glasovalne pravice (drugi odstavek 178. člena); 14. delničarju po ponovnem pozivu ne odvzame neplačanih delnic (drugi odstavek 224. člena); 15. vpisuje lastne delnice (prvi odstavek 229. člena); 16. prevzame lastne delnice v nasprotju z drugim odstavkom 229. člena tega zakona; 17. izplača vmesno dividendo v nasprotju z 232. členom tega zakona; 18. ne posreduje informacij za uresničevanje pravic delničarjev iz 1. in 2. točke prvega odstavka 235.c člena tega zakona v skladu z drugim do četrtim odstavkom 235.c člena tega zakona; 19. hrani osebne podatke o delničarjih družbe, ki jih je zbrala za namen iz prvega odstavka 235.d člena tega zakona, dlje od 12 mesecev po tem, ko se je seznanila, da oseba ni več delničar družbe, razen v primerih iz drugega odstavka 235.d člena tega zakona (drugi odstavek 235.d člena); 20. informacij za uresničevanje pravic delničarjev ne zagotavlja brezplačno (šesti odstavek 235.e člena); 21. ima organ vodenja ali nadzora sestavljen v nasprotju z 254. in 255. členom tega zakona; 22. odobri posojila v nasprotju z 261. členom tega zakona; 23. ne prijavi v register podatkov iz 277. člena in prvega odstavka 278. člena tega zakona; 24. ne objavi posla s povezanimi strankami v skladu z 281.d členom tega zakona; 25. potrdila ne zagotovi brez odlašanja (četrti odstavek 297. člena); 26. v prilogi k računovodskim izkazom ne razkrije politike prejemkov članov organa vodenja ali nadzora (peti odstavek 294. člena); 27. ne objavi politike prejemkov v skladu s petim odstavkom 294.a člena tega zakona; 28. ne zagotovi brezplačnega dostopa do poročila o prejemkih in ga ne objavi v skladu z osmim odstavkom 294.b člena tega zakona; 29. ne objavi dodatnih točk dnevnega reda iz tretjega odstavka 298. člena tega zakona; 30. ne pošlje overjenega prepisa zapisnika in prilog v 24 urah po seji skupščine (peti odstavek 304. člena); 31. potrdila ne zagotovi brez odlašanja (sedmi odstavek 304. člena); 32. ne objavi listin ali ne omogoči njihovega brezplačnega prepisa (drugi odstavek 188. člena, drugi odstavek 297.a člena, drugi in tretji odstavek 437. člena, tretji odstavek 447. člena, drugi odstavek 535.č, četrti odstavek 555.a, šesti odstavek 586. člena in 629. člen); 33. poveča osnovni kapital v nasprotju z določbami 358. člena tega zakona; 34. družbeniku v nasprotju s 512. členom tega zakona ne da informaciji oziroma mu ne dovoli vpogleda; 35. opusti dolžnost obveščanja in objave v skladu s 532. členom tega zakona.   (2) Z globo od 300 do 2.500 eurov se kaznuje tudi odgovorna oseba družbe, ki stori prekršek iz prejšnjega odstavka.  **686.a člen**  **(drugi prekrški družbe in odgovornih oseb)**  (1) Z globo od 2.000 do 10.000 eurov se za prekršek kaznuje velika družba, z globo od 1.000 do 5.000 eurov srednja družba, z globo od 700 do 3.000 eurov majhna družba, z globo od 300 do 1.000 eurov pa mikro družba:   1. če letnega poročila ne predloži AJPES zaradi javne objave na način in v rokih, ki jih določa drugi odstavek 58. člena tega zakona 2. če ne predloži AJPES podatkov iz letnih poročil o svojem premoženjskem in finančnem poslovanju ter poslovnem izidu v treh mesecih po koncu koledarskega leta (prvi odstavek 59. člena).   (2) Z globo od 300 do 4.000 eurov se kaznuje tudi odgovorna oseba družbe, ki stori prekršek iz prejšnjega odstavka.  **687. člen**  **(prekrški tujega podjetja, ki je ustanovilo podružnico)**  (1) Z globo od 15.000 do 45.000 eurov se za prekršek kaznuje tuje podjetje, ki ustreza merilom za velike družbe, z globo od 10.000 do 30.000 eurov tuje podjetje, ki ustreza merilom za srednje družbe, z globo od 5.000 do 15.000 eurov tuje podjetje, ki ustreza merilom za majhne družbe, z globo od 2.000 do 6.000 eurov pa tuje podjetje, ki ustreza merilom za mikro družbe ki je ustanovilo podružnico, če ob vpisu v register ne prijavi vseh podatkov, ki se po tem zakonu vpisujejo v register (677. člen in 681. člen).  (2) Z globo od 300 do 4.000 eurov se kaznuje tudi odgovorna oseba tujega podjetja, ki stori prekršek iz prejšnjega odstavka.  (3) Z globo od 6.000 do 30.000 eurov se za prekršek kaznuje tuje podjetje, ki ustreza merilom za velike družbe, z globo od 4.000 do 20.000 eurov tuje podjetje, ki ustreza merilom za srednje družbe, z globo od 2.000 do 10.000 eurov tuje podjetje, ki ustreza merilom za majhne družbe, z globo od 1.000 do 5.000 eurov pa tuje podjetje, ki ustreza merilom za mikro družbe ki je ustanovilo podružnico, če podružnica:   1. pri svojem poslovanju ne uporablja firme in drugih podatkov iz 679. člena tega zakona; 2. ne predloži AJPES podatkov iz letnih poročil o svojem premoženjskem in finančnem poslovanju ter poslovnem izidu v treh mesecih po koncu koledarskega leta (drugi odstavek 680. člena v zvezi s prvim odstavkom 59. člena); 3. ne predloži AJPES letnega poročila zaradi javne objave v osmih mesecih po koncu poslovnega leta (tretji in četrti odstavek 680. člena v zvezi z 58. členom).   (4) Z globo od 300 do 4.000 eurov se kaznuje tudi odgovorna oseba tujega podjetja, ki stori prekršek iz prejšnjega odstavka.  **688. člen**  **(prekrški podjetnika)**  (1) Z globo od 2.000 do 5.000 eurov se za prekršek kaznuje podjetnik, ki ustreza merilom za velike družbe, z globo od 1.300 do 3.500 eurov podjetnik, ki ustreza merilom za srednje družbe, z globo od 600 do 2.000 eurov podjetnik, ki ustreza merilom za majhne družbe, z globo od 200 do 800 eurov pa podjetnik, ki ustreza merilom za mikro družbe:   1. ima v firmi dodatne sestavine, ki podjetnika podrobneje označujejo, v nasprotju s 13. členom tega zakona; 2. če v primeru iz drugega odstavka 58. člena tega zakona ne predloži AJPES letnega poročila zaradi javne objave v treh mesecih po koncu poslovnega leta ali ga ne predloži v elektronski obliki, razen podjetnikov, ki so po določbah o obdavčitvi dohodkov iz dejavnosti zakona, ki ureja dohodnino, obdavčeni na podlagi ugotovljenega dobička z upoštevanjem normiranih odhodkov; 3. če v primeru iz prvega odstavka 59. člena tega zakona ne predloži AJPES podatkov iz letnih poročil o svojem premoženjskem in finančnem poslovanju ter poslovnem izidu v treh mesecih po koncu koledarskega leta, razen podjetnikov, ki so po določbah o obdavčitvi dohodkov iz dejavnosti zakona, ki ureja dohodnino, obdavčeni na podlagi ugotovljenega dobička z upoštevanjem normiranih odhodkov; 4. če uporablja oznako v nasprotju s prvim in drugim odstavkom 72. člena tega zakona; 5. če na sporočilih, ki jih pošlje posameznemu naslovniku, ali sporočilih, ki jih pošilja v okviru obstoječih poslovnih stikov, ne navede podatkov v skladu s petim ali šestim odstavkom 72. člena; 6. če ne prijavi za vpis v Poslovni register Slovenije sprememb podatkov ali prenehanja poslovanja v skladu s prvim odstavkom 75. člena tega zakona; 7. če v prijavi za vpis v Poslovni register Slovenije navede napačne podatke (drugi odstavek 74. člena); 8. če kot poslovni naslov v skladu z osmo alinejo drugega odstavka 74. člena tega zakona v poslovni register navede naslov, na katerem je objekt, katerega lastnik je druga oseba, ki mu ni dala dovoljenja za poslovanje na tem naslovu.   (2) Z globo od 600 do 1200 eurov se kaznuje za prekršek tudi odgovorna oseba podjetnika, ki stori prekršek iz prejšnjega odstavka.  **689.c člen**  **(prekrški nadzornega sveta)**  (1) Z globo od 1.000 do 5.000 eurov se kaznuje za prekršek predsednik nadzornega sveta, če:   1. nadzorni svet ni sklican v skladu s prvim odstavkom 257. člena tega zakona; 2. nadzorni svet sprejme sklep v nasprotju z določbo tretjega odstavka 257. člena tega zakona; 3. ne skliče seje v skladu s prvim odstavkom 260. člena tega zakona; 4. se na sejah nadzornega sveta ne piše zapisnika (drugi odstavek 278. člen); 5. nadzorni svet ne pripravi poročila o prejemkih v skladu s prvim do četrtim odstavkom 294.b člena tega zakona.   (2) Z globo od 1.000 do 5.000 eurov se kaznuje za prekršek član nadzornega sveta, ki je glasoval za sklep:   1. s katerim je bi imenovan član oziroma predsednik uprave v nasprotju z drugim odstavkom 255. člena tega zakona; 2. ki ni v skladu z določbami 261. člena tega zakona; 3. na podlagi katerega so prejemki članov uprave določeni v nasprotju z določbami 270. člena tega zakona; 4. s katerim se imenuje nadomestnega člana v nasprotju z drugim odstavkom 273. člena tega zakona; 5. na podlagi katerega je revizijska komisija imenovana v nasprotju z določbo prvega odstavka 280. člena tega zakona.   (3) Z globo od 1.000 do 5.000 eurov se kaznuje za prekršek član nadzornega sveta, če nadzorni svet:   1. nima poslovnika o svojem delu v skladu s prvim odstavkom 258. člena tega zakona; 2. ne imenuje članov uprave in predsednika (prvi odstavek 268. člena); 3. v družbi, s katere vrednostnimi papirji se trguje na organiziranem trgu, ne oblikuje revizijske komisije (prvi odstavek 279. člena); 4. ne pripravi poročila o prejemkih v skladu s prvim do četrtim odstavkom 294.b člena tega zakona; 5. ne imenuje poslovodstva (četrti odstavek 515. člen).   **689.č člen**  **(prekrški upravnega odbora in izvršnega direktorja)**  (1) Z globo od 1.000 do 5.000 eurov se kaznuje za prekršek predsednik upravnega odbora, če:  1.      upravni odbor ni sklican v skladu s prvim odstavkom 257. člena tega zakona;  2.      ne skliče seje v skladu s prvim odstavkom 260. člena tega zakona;  3.      se na sejah upravnega odbora ne piše zapisnika (prvi odstavek 289. člena v povezavi z drugim odstavkom 278. člena);  4.      upravni odbor ne pripravi poročila o prejemkih v skladu s prvim do četrtim odstavkom 294.b člena tega zakona.  (2) Z globo od 1.000 do 5.000 eurov se kaznuje za prekršek član upravnega odbora, ki je glasoval za sklep, na podlagi katerega:  1.      je bila za izvršnega direktorja imenovana oseba v nasprotju s tretjim odstavkom 290. člena tega zakona;  2.      so prejemki izvršnih direktorjev določeni v nasprotju z določbami 270. člena tega zakona;  3.      je revizijska komisija imenovana v nasprotju z določbo četrtega odstavka 289. člena tega zakona.  (3) Z globo od 1.000 do 5.000 eurov se kaznuje za prekršek član upravnega odbora, če:  1.      upravni odbor nima poslovnika o svojem delu v skladu s prvim odstavkom 258. člena tega zakona;  2.      upravni odbor v družbi, s katere vrednostnimi papirji se trguje na organiziranem trgu, ne oblikuje revizijske komisije (tretji odstavek 279. člena);  3.      upravni odbor ne imenuje vsaj enega izvršnega direktorja v skladu z določbami prvega odstavka 291. člena tega zakona;  4.      upravni odbor ne pripravi poročila o prejemkih skladno s prvim do četrtim odstavkom 294.b člena tega zakona.  (4) Z globo od 1.000 do 5.000 eurov se kaznuje za prekršek izvršni direktor, če ne pripravi poročila o prejemkih v skladu s prvim do četrtim odstavkom 294.b člena tega zakona. |

|  |
| --- |
| V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU |
| / |
| VI. PRILOGE |
| * osnutki podzakonskih predpisov, katerih izdajo določa predlog zakona * analize, študije * vprašalniki * ankete * pobude in predlogi, ki so neposredno vplivali na odločitev za predlog zakona * drugo |

|  |
| --- |
| **PREDLOG**  **PRAVILNIKA O SPREMEMBAH IN DOPOLNITVAH**  **PRAVILNIKA O NAČINU PREDLOŽITVE LETNIH POROČIL IN NJIHOVE OBJAVE**   1. člen   V Pravilniku o načinu predložitve letnih poročil in njihove javne objave (Uradni list RS, št. 47/08) se v 3. členu v prvem odstavku besedilo »Uradni list RS, št. 42/06, 60/06 – popr., 26/07 – ZSDU-B, 33/07 – ZSReg-B, 67/07 – ZTFI, 100/07 – popr. in 10/08« nadomesti z besedilom »Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in 75/23«.  V 3. odstavku se za piko doda nov stavek, ki se glasi: »Ne glede na prejšnji stavek, družbe, ki morajo pripraviti poročilo o trajnostnosti ali konsolidirano poročilo o trajnostnosti v skladu z ZGD-1, predložijo AJPES letna poročila za javno objavo v obliki, določeni v 2. odstavku 58. člena ZGD-1, družbe, ki morajo pripraviti poročilo o davčnih informacijah v zvezi z dohodki v skladu z ZGD-1 ga predložijo AJPES v pripravljalni obliki iz 70.g člena ZGD-1.«.   1. člen   Ta pravilnik začne veljati petnajsti dan po objavi v Uradnem listu Republike Slovenije.  **OBRAZLOŽITEV**  Na podlagi trinajstega odstavka 58. člena Zakona o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in 75/23; v nadaljnjem besedilu: ZGD-1) in v zvezi z 71. členom Zakona o plačilnem prometu (Uradni list RS, št. 110/06 – uradno prečiščeno besedilo, 114/06 – ZUE, 131/06 – ZBan-1, 102/07, 126/07 – ZFPPIPP, 58/09 – ZPlaSS, 34/10 – ZPlaSS-A in 59/10 – ZOPSPU) po predhodnem mnenju Agencije Republike Slovenije za javnopravne evidence in storitve, minister, pristojen za gospodarstvo in minister, pristojen za pravosodje predpišeta podrobnejša pravila o načinu predložitve poročil in načinu javne objave ter o zasnovi spletnih strani.  Nov drugi odstavek 58. člena ZGD-1 dopolnjuje prvi odstavek, saj določa, da mora družba, za katero velja 70.c ali 70.č člen tega zakona, izpolniti obveznost predložitve letnega poročila oziroma konsolidiranega letnega poročila AJPES v enotni elektronski obliki, ki jo določa 3. člen Delegirane uredbe Komisije 2019/815/EU, ter svoje poročilo o trajnostnosti, vključno z informacijami, ki jih je treba razkriti v skladu z 8. členom Uredbe 2020/852/EU, opremiti z oznakami v skladu z elektronsko obliko poročanja, določeno v navedeni delegirani uredbi. Navedena ureditev je podobna ureditvi iz četrtega odstavka 134. člena Zakona o trgu finančnih instrumentov (v nadaljnjem besedilu: ZTFI-1) glede objave letnih poročil za javne družbe. Kot je pojasnjeno zgoraj, 29.d člen Direktive 2013/34/EU sicer določa enotno elektronsko obliko za družbe, ki so zavezane trajnostno poročati, vendar zgolj za poslovno poročilo oziroma konsolidirano poslovno poročilo. Letno poročilo pa je s svojimi sestavnimi deli, kot ga opredeljuje ZGD-1 v 60. členu, enovit dokument, iz katerega je mogoče izločiti in drugje objaviti le tiste dele, ki jih ZGD-1 posebej navaja (npr. izjavo o upravljanju družbe). Če bi se družbe zavezalo k spoštovanju delegirane uredbe in uporabi XHTML formata le za poslovno poročilo, obstaja bojazen, da bi družbe to razumele kot objavo posameznih sestavnih delov letnega poročila v različnih elektronskih formatih, kar pa ne bi več zagotavljalo celovitosti letnega poročila. Zato se po zgledu četrtega odstavka 134. člena ZTFI-1 družbe zaveže k pripravi celotnega letnega poročila v enotni elektronski obliki (kar v praksi pomeni zgolj uporabo istega elektronskega formata za celotno letno poročilo, pri čemer se bo označevalo le tiste dele letnega poročila, ki jih bo zahtevala delegirana uredba).  Nov 70.g člen ZGD-1 določa, da v primerih, če družba razkrije podatke na podlagi prvega odstavka 70.f člena ali pa podatke razkrije na podlagi navodil za poročanje iz oddelka III, dela B in C, Priloge III k Direktivi Sveta 2011/16/EU, mora poročilo pripraviti z uporabo skupne predloge in elektronskih oblik poročanja, ki so strojno berljive. Takšno skupno predlogo bo Evropska komisija sprejela z izvedbeno uredbo, z njo pa bo določila zahteve glede poročanja o davčnih informacijah v zvezi z dohodki, skupno predlogo in elektronske oblike poročanja. Z uredbo, ki je unifikacijski predpis in se v državah članicah uporablja neposredno, se bo dosegla najvišja stopnja poenotenja poročanja o davčnih informacijah v zvezi z dohodki, saj je ključno, da so podatki med seboj primerljivi. |

1. Uredba (EU) 2019/2088 Evropskega parlamenta in Sveta z dne 27. novembra 2019 o razkritjih, povezanih s trajnostnostjo, v sektorju finančnih storitev ureja, kako morajo udeleženci na finančnem trgu in finančni svetovalci končnim vlagateljem in lastnikom sredstev razkriti informacije o trajnostnosti (v nadaljnjem besedilu: Uredba 2019/2088/EU).

   Uredba (EU) 2020/852 Evropskega parlamenta in Sveta z dne 18. junija 2020 o vzpostavitvi okvira za spodbujanje trajnostnih naložb ter spremembi Uredbe (EU) 2019/2088 vzpostavlja klasifikacijski sistem za okoljsko trajnostne gospodarske dejavnosti z namenom povečanja trajnostnih naložb in boja proti lažnemu zelenemu oglaševanju finančnih produktov, za katere se neupravičeno trdi, da so trajnostni (v nadaljnjem besedilu: Uredba 2020/852/EU).

   Uredba (EU) 2019/2089 Evropskega parlamenta in Sveta z dne 27. novembra 2019 o spremembi Uredbe (EU) 2016/1011 glede referenčnih vrednosti EU za podnebni prehod, referenčnih vrednosti EU, usklajenih s Pariškim sporazumom, in s trajnostnostjo povezanih razkritij za referenčne vrednosti, ki jo dopolnjujejo delegirane uredbe Komisije, uvaja okoljske, socialne in upravljavske zahteve glede razkritja za upravljavce referenčnih vrednosti ter minimalne standarde za oblikovanje referenčnih vrednosti EU za podnebni prehod in referenčnih vrednosti EU, usklajenih s Pariškim sporazumom.

   Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in o spremembi Uredbe (EU) št. 648/2012 od velikih institucij, ki so izdale vrednostne papirje, sprejete v trgovanje na reguliranem trgu, zahteva, da od 28. junija 2022 razkrivajo informacije o okoljskih, socialnih in upravljavskih tveganjih.

   Bonitetni okvir za investicijska podjetja, vzpostavljen z Uredbo (EU) 2019/2033 Evropskega parlamenta in Sveta z dne 27. novembra 2019 o bonitetnih zahtevah za investicijska podjetja ter o spremembi uredb (EU) št. 1093/2010, (EU) št. 575/2013, (EU) št. 600/2014 in (EU) št. 806/2014 in Direktivo (EU) 2019/2034 Evropskega parlamenta in Sveta z dne 27. novembra 2019 o bonitetnem nadzoru investicijskih podjetij ter o spremembi direktiv 2002/87/ES, 2009/65/ES, 2011/61/EU, 2013/36/EU, 2014/59/EU in 2014/65/EU, vsebuje določbe o uvedbi okoljskega, socialnega in upravljavskega vidika tveganj v proces nadzorniškega pregledovanja in ovrednotenja (SREP) s strani pristojnih organov ter vsebuje zahteve glede razkritja okoljskih, socialnih in upravljavskih tveganj za investicijska podjetja, te zahteve se uporabljajo od 26. decembra 2022. Komisija je 6. julija 2021 na podlagi akcijskega načrta za financiranje trajnostne rasti sprejela tudi predlog uredbe Evropskega parlamenta in Sveta o evropskih zelenih obveznicah. [↑](#footnote-ref-2)
2. Direktiva 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES. [↑](#footnote-ref-3)
3. Direktiva 2006/43/ES Evropskega parlamenta in Sveta z dne 17. maja 2006 o obveznih revizijah za letne in konsolidirane računovodske izkaze, spremembi direktiv Sveta 78/660/EGS in 83/349/EGS ter razveljavitvi Direktive Sveta 84/253/EGS. [↑](#footnote-ref-4)
4. Uredba (EU) št. 537/2014 Evropskega parlamenta in Sveta z dne 16. aprila 2014 o posebnih zahtevah v zvezi z obvezno revizijo subjektov javnega interesa in razveljavitvi Sklepa Komisije 2005/909/ES. [↑](#footnote-ref-5)
5. <https://eur-lex.europa.eu/legal-content/SL/TXT/?uri=CELEX%3A12012P%2FTXT> [↑](#footnote-ref-6)
6. Priporočilo Sveta 84/635/EGS z dne 13. decembra 1984 o spodbujanju pozitivnih ukrepov za ženske ([UL L št. 331 z dne 19. 12. 1984, str. 34](https://eur-lex.europa.eu/legal-content/SL/AUTO/?uri=OJ:L:1984:331:TOC)). [↑](#footnote-ref-7)
7. Priporočilo Sveta 96/694/ES z dne 2. decembra 1996 o uravnoteženem sodelovanju žensk in moških pri procesu odločanja ([UL L št. 319 z dne 10. 12. 1996, str. 11](https://eur-lex.europa.eu/legal-content/SL/AUTO/?uri=OJ:L:1996:319:TOC)). [↑](#footnote-ref-8)
8. Glej npr. resolucijo z dne 6. julija 2011 o ženskah in vodenju podjetij (2010/2115(INI)) ter resolucijo z dne 13. marca 2012 o enakosti žensk in moških v Evropski uniji – 2011 (2011/2244(INI)). [↑](#footnote-ref-9)
9. Okrepljena zaveza za enakost med ženskami in moškimi – Listina žensk z dne 5. 3. 2010, Evropa 2020: strategija za pametno, trajnostno in vključujočo rast z dne 3. 3. 2010, Strategija za enakost žensk in moških 2010–2015 z dne 21. 9. 2010, Unija enakosti: strategija za enakost spolov za obdobje 2020–2025 z dne 5. 3. 2020 itd. [↑](#footnote-ref-10)
10. <https://eige.europa.eu/publications-resources/publications/gender-balance-business-and-finance-december-2022> [↑](#footnote-ref-11)
11. Zavezujoče ukrepe so sprejele Italija, Francija, Avstrija, Nemčija, Nizozemska, Belgija, Grčija, Portugalska. Pobude in priporočila so sprejeli Španija, Slovenija, Danska, Irska, Finska, Luksemburg, Švedska, Poljska. Nobenih ukrepov niso sprejeli Slovaška, Litva, Češka, Romunija, Latvija, Malta, Bolgarija, Madžarska, Estonija, Ciper in Hrvaška. [↑](#footnote-ref-12)
12. <https://eige.europa.eu/publications-resources/publications/gender-balance-business-and-finance-december-2022> [↑](#footnote-ref-13)
13. Evropski inštitut za enakost spolov (EIGE) dvakrat letno spremlja stanje v največjih družbah, ki kotirajo na borzi, v državah članicah EU ter vsako leto za centralne banke in finančne institucije EU. [↑](#footnote-ref-14)
14. <https://eige.europa.eu/gender-statistics/dgs/indicator/wmidm_bus_bus__wmid_comp_compb> [↑](#footnote-ref-15)
15. https://www.dlib.si/stream/URN:NBN:SI:DOC-P24WNKXW/8e68b2ef-d2c8-430e-9f70-bf8a2a97df66/PDF [↑](#footnote-ref-16)
16. Direktiva 2006/54/ES Evropskega parlamenta in Sveta z dne 5. julija 2006 o uresničevanju načela enakih možnosti ter enakega obravnavanja moških in žensk pri zaposlovanju in poklicnem delu ([UL L št. 204 z dne 26. 7. 2006, str. 23](https://eur-lex.europa.eu/legal-content/SL/AUTO/?uri=OJ:L:2006:204:TOC)). [↑](#footnote-ref-17)
17. https://www.dlib.si/stream/URN:NBN:SI:DOC-P24WNKXW/8e68b2ef-d2c8-430e-9f70-bf8a2a97df66/PDF [↑](#footnote-ref-18)
18. https://www.zdruzenje-manager.si/assets/Baza-znanja/Temeljni-dokumenti-ZM/Zaveza-za-uspesno-prihodnost.pdf [↑](#footnote-ref-19)
19. <https://www.zdruzenje-ns.si/knjiznica/1838> [↑](#footnote-ref-20)
20. <https://www.gzs.si/skupne_naloge/pravni_portal/vsebina/Kodeks> [↑](#footnote-ref-21)
21. <https://www.sdh.si/Data/Documents/pravni-akti/Kodeks%20upravljanja%20dru%C5%BEb%20s%20kapitalsko%20nalo%C5%BEbo%20dr%C5%BEave_junij_2022.pdf> [↑](#footnote-ref-22)
22. <https://www.zdruzenje-ns.si/knjiznica/1945> [↑](#footnote-ref-23)
23. <https://www.zdruzenje-ns.si/knjiznica/1781> [↑](#footnote-ref-24)
24. <https://www.zdruzenje-ns.si/aktualno/novice/porocilo-o-napredku-za-doseganje-ciljne-spolne-raznolikosti-iz-pobude-40-33-2026-2023-05-10> [↑](#footnote-ref-25)
25. EIGE, <https://eige.europa.eu/gender-statistics/dgs>, 6. 9. 2023. [↑](#footnote-ref-26)
26. Odar, M. (2013). Nova računovodska direktiva. Revija IKS, 11(13), 49‒55. [↑](#footnote-ref-27)
27. Avstrija, Belgija, Ciper, Estonija, Finska, Francija, Grčija, Hrvaška, Irska, Italija, Latvija, Litva, Luksemburg, Malta, Nemčija, Nizozemska, Portugalska, Slovaška, Slovenija in Španija. [↑](#footnote-ref-28)
28. Igličar, A., Hočevar, M., in Zaman Groff, M. (2013). Uvod v računovodstvo. Ljubljana: Ekonomska fakulteta v Ljubljani, str. 27 in 28. [↑](#footnote-ref-29)
29. <https://www.a-tvp.si/drugi-seznami/seznam-javnih-druzb> [↑](#footnote-ref-30)
30. Zakon o prekrških (Uradni list RS, št. [29/11](http://www.uradni-list.si/1/objava.jsp?sop=2011-01-1376) – uradno prečiščeno besedilo, [21/13](http://www.uradni-list.si/1/objava.jsp?sop=2013-01-0786), [111/13](http://www.uradni-list.si/1/objava.jsp?sop=2013-01-4126), [74/14](http://www.uradni-list.si/1/objava.jsp?sop=2014-01-3062) – odl. US, [92/14](http://www.uradni-list.si/1/objava.jsp?sop=2014-01-3705) – odl. US, [32/16](http://www.uradni-list.si/1/objava.jsp?sop=2016-01-1364), [15/17](http://www.uradni-list.si/1/objava.jsp?sop=2017-01-0740) – odl. US, [73/19](http://www.uradni-list.si/1/objava.jsp?sop=2019-01-3233) – odl. US, [175/20](http://www.uradni-list.si/1/objava.jsp?sop=2020-01-3096) – ZIUOPDVE in [5/21](http://www.uradni-list.si/1/objava.jsp?sop=2021-01-0110) – odl. US). [↑](#footnote-ref-31)
31. Soodločanje v Nemčiji je koncept, ki vključuje pravico delavcev do sodelovanja pri upravljanju podjetij, v katerih delajo. To ureja nemški zakon o soodločanju iz leta 1976 (Mitbestimmungsgesetz 1976). Zakon zahteva, da je v podjetjih z več kot 2.000 zaposlenimi polovica nadzornega sveta (direktorjev) predstavnikov delavcev, ki imajo malo manj kot polovico glasov. Za podjetja s 500 do 2.000 zaposlenimi mora biti izvoljena tretjina nadzornega sveta predstavnikov delavcev. To velja za javna in zasebna podjetja. [↑](#footnote-ref-32)
32. <https://insights.issgovernance.com/posts/france-pushes-forward-on-gender-diversity-within-french-corporate-management-bodies-via-the-rixain-act/> [↑](#footnote-ref-33)
33. <https://www.bundeskanzleramt.gv.at/en/agenda/women-and-equality/gender_equality_in_the_labour_market/women-in-leadership-positions.html> [↑](#footnote-ref-34)
34. <https://www.dentons.com/en/insights/alerts/2021/december/9/new-dutch-law-mandates-greater-gender-balance-on-management-and-supervisory-boards> [↑](#footnote-ref-35)
35. <https://www.lexology.com/library/detail.aspx?g=67a644f5-6bba-4033-a24d-62774df63e30> [↑](#footnote-ref-36)
36. Pri majhnih družbah je v skladu s 55. členom ZGD-1 upoštevana spodnja omejitev, za katere trenutno velja, da čisti prihodki od prodaje ne presegajo 8.000.000 EUR in vrednost aktive ne presega 4.000.000 EUR. Po prilagoditvi meril pa čisti prihodki ne bodo presegali 10,000.000 EUR in vrednost aktive ne bo presegala 5,000.000 EUR. [↑](#footnote-ref-37)
37. Povezava na sklepe Sveta: <https://eur-lex.europa.eu/legal-content/SL/TXT/PDF/?uri=CELEX:52020XG0227(01)&from=SL>. [↑](#footnote-ref-38)
38. Slovenski kodeks upravljanja javnih delniških družb, Kodeks upravljanja za nejavne družbe, Kodeks korporativnega upravljanja družb s kapitalsko naložbo države in Kodeks upravljanja za družbe s kapitalsko udeležbo lokalnih skupnosti. [↑](#footnote-ref-39)
39. <https://www.zdruzenje-ns.si/knjiznica/1838> [↑](#footnote-ref-40)